
Sunt recunoscător pentru sfaturi și ajutor lui Jeff Allen, Robert 
Cademy, John Carroll, Howard L. Davidson, Michael Gannis, 
Gordon Garb, Corky Hansen, Dianne L. Hansen, Sharon Jarvis, Judy 
Lazar și Joan D. Vinge. 


li sunt extrem de recunoscător lui James Frenkel pentru redactarea 
excepțională a acestei cărți. 


Îi mulțumesc lui Poul Anderson pentru citatul pe care-l folosesc ca 
motto al flotei Qeng Ho. 


În vara anului 1988, am vizitat Norvegia și multe dintre lucrurile pe 
care le-am văzut acolo au influențat scrierea acestui roman. Le sunt 
foarte recunoscător lui Johannes Berg, Heidi Lyshol și Societății 
Aniara pentru că mi-au arătat Oslo și pentru ospitalitatea lor 
minunată, însă și organizatorilor cursului de sisteme distribuite de 
la Universitatea Tromsø, în mod deosebit lui Dag Johansen. 
Niciodată nu-mi închipuisem că în regiunea arctică poate să existe 
un loc atât de plăcut și de frumos ca Tromsoy și zona din jurul său. 


Literatura science-fiction și-a imaginat multe creaturi extraterestre — 
ele sunt una dintre marile atracţii ale genului. Nu știu ce anume m-a 
inspirat să-i creez pe Călăreţii din acest roman, dar știu că Robert 
Abernathy a scris despre o rasă similară în povestirea sa „Junior“ 
(apărută în revista Galaxy, ianuarie 1956). „Junior“ este un 
comentariu superb asupra spiritului vieţii. 


V.V. 


Prolog 


Cum să explic? Cum să descriu? Până și perspectiva omniscientă se 
înfioară. 


O stea izolată, roșiatică și aproape stinsă. O centură de asteroizi și o 
unică planetă, având mai degrabă dimensiunile unui satelit natural. 
În această eră, steaua se afla în apropierea planului galactic, imediat 
dincolo de Exterior. Structurile de pe suprafață dispăruseră, 
pulverizate în regolit de-a lungul eonilor. Tezaurul se găsea adânc în 
subteran, sub un labirint de pasaje, într-o singură incintă ticsită, 
întunecoasă. Informaţii la densitate cuantică, nealterate. Trecuseră 
probabil cinci miliarde de ani de când arhiva fusese pierdută pentru 
rețele. 


Blestemul mormântului mumiei, o imagine amuzantă din preistoria 
omenirii, uitată în timp. Ei râseseră când o spuseseră, râseseră 
încântați de comoară... totuși deciseseră să fie precauți. Aveau să 
locuiască aici un an, sau cinci: compania micuță de pe Straum, 
programatorii arheologi, familiile și școlile lor. Un an sau cinci ar fi 
trebuit să fie suficient pentru realizarea manuală a protocoalelor, 
sondarea suprafeței și identificarea originii tezaurului în timp și 
spațiu, pentru a învăţa un secret sau două care să îmbogăţească 
realmente Domeniul Straumli. lar după ce terminau, aveau să vândă 
coordonatele; poate chiar să realizeze un link pentru rețea (însă asta 
era mai riscant- aici se aflau dincolo de Exterior; cine știe ce Putere 
ar fi putut înhăţa ce găsiseră ei). 


Așezarea era micuță și o botezaseră Laboratorul Superior. Practic 


erau doar oameni care scormoneau printr-o bibliotecă veche. N-ar fi 
trebuit să fie periculos să-și folosească propriile automate, curate și 
benigne. Biblioteca aceasta nu era o creatură vie și nici măcar nu 
avea automate (care aici ar fi putut însemna mai mult, mult mai 
mult, decât oamenii). Aveau să se uite, să ridice, să aleagă și să fie 
atenţi să nu se ardă... Oameni care aprind focuri și se joacă cu 
flăcările. 


Arhiva a informat automatele. Au fost construite structuri de date, 
după care au urmat prescripţii. A fost realizată o rețea locală, mai 
rapidă decât orice de pe Straum, dar cu siguranţă lipsită de pericol. 
Au fost adăugate noduri, pe care le-au modificat alte prescripții. 
Arhiva era un loc prietenos, cu ierarhii de chei de traducere care-i 
purtau mai departe. Straum însăși avea să fie faimoasă pentru ea. 


Au trecut șase luni. Un an. 


Perspectiva omniscientă. Nu tocmai conștientă de sine. Conștiinţa de 
sine este mult supraestimată. Majoritatea automatelor funcționează 
mai bine ca parte dintr-un întreg și, chiar dacă dețin puteri egale cu 
ale oamenilor, nu trebuie să fie conștiente de sine. 


Însă rețeaua locală din Laboratorul Superior depășise nivelul acela... 
aproape fără ca oamenii să-și dea seama. Procesele care circulau prin 
nodurile ei erau complexe, mai presus de orice ar fi putut locui în 
calculatoarele pe care le aduseseră oamenii. Dispozitivele acelea 
debile erau acum simple interfețe cu utilizatorul pentru 
dispozitivele sugerate de prescripții. Procesele aveau potenţialul 
pentru conștiință de sine... și ocazional nevoia de ea. 


— N-ar trebui. 
-Să vorbim în felul acesta? 
-Să vorbim pur și simplu. 


Legătura dintre ele era un fir subțire, doar cu putin superior celui 
care leagă doi oameni între ei. Reprezenta totuși o cale de a scăpa de 
generalitatea rețelei locale și le impunea conștiințe separate. Pluteau 


de la un nod la altul și priveau în exterior prin videocamerele 
montate pe terenul de asolizare. Acolo se aflau doar o fregată și un 
transportor de containere, gol. Trecuseră șase luni de la 
reaprovizionare. O precauţie de securitate sugerată anterior de 
arhivă, un vicleșug pentru a declanșa Capcana. Mișcare permanentă 
de colo-colo. Noi suntem sălbăticiunile care nu trebuie văzute de 
generalitate, de Puterea în devenire. În unele noduri se diminuau 
până la indivizibil și aproape că-și aminteau caracterul uman, 
deveneau ecouri... 


- Bieţii oameni, vor muri toți. 
- Bieţii de noi, nu vom muri. 
-Cred că oricum ei îi suspectează pe Sjana și Arne. 


Cândva noi am fost c6pii ale celor doi. Cândva, cu numai săptămâni 
în urmă, când arheologii au început programele de nivelul ego. 


- Bineînţeles că-i suspectează. Dar ce pot face? Au deșteptat un rău 
străvechi. Până va fi gata, el le va spune minciuni, pe toate 
videocamerele, în toate mesajele de acasă. 


Gândurile au încetat pentru o clipă, când o umbră a trecut peste 
nodurile pe care le foloseau. Generalitatea era deja mai mare decât 
orice de natură omenească, mai mare decât orice și-ar fi putut 
imagina oamenii. Până și umbra ei era mai mult decât omul, o 
zeitate care vâna sălbăticiunile iritante. 


Apoi spectrele reveniră și priviră în curtea școlii din subteran. Cât de 
siguri pe sine erau oamenii — ridicaseră aici un orășel. 


- Totuși, gândi cel optimist, cel care căutase dintotdeauna soluțiile 
cele mai nebunești, noi n-ar fi trebuit să existăm. Răul ar fi trebuit să 
găsească de mult. 


— Răul este tânăr, abia dacă are trei zile. 


-Nu contează. Noi existăm. Asta dovedește ceva. Oamenii au găsit 
mai mult decât un rău uriaș în arhiva asta. 


-Poate că au găsit două. 


-Sau un antidot. 


Indiferent ce ar fi fost ea, generalitatea nu sesiza unele lucruri și le 
interpreta greșit pe altele. 


-Cât timp existăm, când existăm, ar trebui să facem tot ce putem. 


Spectrul se lăți peste staţiile de lucru și-i arătă companionului său o 
imagine dintr-un tunel vechi, departe de artefactele oamenilor. 
Fusese abandonat de cinci miliarde de ani, fără aer, fără lumină. 
Acolo, în bezna adâncă, stăteau doi oameni, cu căștile atingându-se. 


- Vezi? Sjana și Arne conspiră. Asta putem face și noi. 


Celălalt nu-i răspunse prin cuvinte. Posomorală. Așadar oamenii 
conspirau, ascunzându-se în bezna pe care o credeau 
nemonitorizată. Dar, cu siguranţă, tot ce spuneau ei era transmis 
generalității, chiar de către colbul de sub tălpile lor. 


- Știu, știu. Și tu, și eu existăm însă, iar asta ar trebui să fie de 
asemenea imposibil. Poate că toţi, laolaltă, am putea crea o 
imposibilitate mai mare. 


Poate că am putea lovi răul nou-născut aici. 


O dorinţă și o decizie. Cele două spectre își dispersară conștiința în 
rețeaua locală, decolorându-se până la cea mai spălăcită culoare a 
conștiinței de sine. Și în cele din urmă apăru un plan, o viclenie... 
inutilă însă, dacă nu aveau să poată anunţa lumea dinafară. Mai era 
oare încă timp pentru asta? 


Trecură zile. Pentru răul care creștea în noile mașini, fiecare oră era 
mai lungă decât tot timpul dinainte. Nou-născutul se afla la mai 
puţin de o oră de măreaţa sa înflorire, de întinderea fără riscuri peste 
spațiile interstelare. 


De oamenii locali se putea dispensa în curând. Și acum constituiau 
un inconvenient, deși unul amuzant. Unii dintre ei se gândeau chiar 
să evadeze. De mai multe zile își treceau copiii în hibernoterapie și-i 
îmbarcau în transportor. „Pregătiri pentru plecarea normală“ era 


felul în care își descriau ei acțiunile în programele de planificare. De 
câteva zile, reechipaseră fregata... îndărătul unui paravan de 
minciuni transparente. Unii înțelegeau că ceea ce deșteptaseră putea 
să însemne sfârșitul lor, că putea să însemne sfârșitul Domeniului 
Straumli. Asemenea dezastre aveau precedente, istorii despre rase 
care se jucaseră cu focul și fuseseră mistuite de flăcări. 


Niciunul dintre ei nu ghicea adevărul. Niciunul nu ghicea onoarea 
care pogorâse peste ei, faptul că schimbaseră viitorul a o mie de 
milioane de sisteme stelare. 


Orele se reduseră la minute, minutele la secunde. Acum fiecare 
secundă era la fel de lungă ca tot timpul dinainte. Înflorirea era 
aproape, foarte aproape. Domnia dinaintea celor cinci miliarde de 
ani avea să fie recâștigată, însă de data aceasta păstrată. Un singur 
lucru mai lipsea, dar nu avea legătură cu urzelile oamenilor. În 
arhivă, în adâncul prescriptiilor, ar fi trebuit să fi existat ceva mai 
mult. Desigur, după miliarde de ani puteau exista pierderi. Nou- 
născutul își percepea toate puterile anterioare, ca potenţial... totuși 
ar fi trebuit să fi existat ceva mai mult, ceva ce el învățase în 
prăbușirea sa sau ceva care fusese lăsat de inamicii săi (dacă aceștia 
existaseră vreodată). 


Testă arhivele câteva secunde lungi. Existau lacune, sume de control 
deteriorate. Unele se datorau timpului... 


În exterior, nava-container și fregata se ridicară de pe terenul de 
asolizare, înălțându-se pe agraviuri silențioase deasupra șesurilor 
cenușii pe fundal cenușiu, cu ruine vechi de cinci miliarde de ani. 
Aproape jumătate din oameni se aflau la bordul aparatelor acelora. 
Era tentativa lor de evadare, precaut camuflată. Efortul le fusese 
privit cu amuzament deocamdată; nu era tocmai momentul pentru 
înflorire și oamenii încă mai puteau fi de folos. 


Dedesubtul nivelului de supremă conștiință de sine, predispoziţiile 
sale paranoice invadaseră bazele de date ale oamenilor. Verifică, 
doar ca să fie sigur. Doar ca să fie sigur. Cea mai veche rețea locală a 
oamenilor utiliza conexiuni de viteză luminică. Mii de microsecunde 
fură petrecute (irosite!) răbufnind prin ea, sortând fleacurile... și 


descoperind finalmente un element incredibil: 


Inventar: container date cuantice, cantitate (1), încărcat în fregată cu o 
sută de ore în urmă! 


Și toată atenţia nou-născutului se întoarse către navele care fugeau. 
Microbi, însă deodată fatali. Cum s-a putut întâmpla așa ceva? Un 
milion de grafice temporale fură brusc decalate. O înflorire 
sistematică era în afara oricărei discuţii și de aceea nu mai era nevoie 
de oamenii rămași în Laborator. 


Schimbarea fu minoră, în ciuda importanţei ei cosmice. Pentru 
oamenii care rămăseseră la sol, o clipă de oroare în care se holbară la 
display-urile lor și pricepură că toate temerile le erau adevărate 
(neînțelegând totuși măsura mult mai teribilă în care erau 
adevărate). 


Cinci secunde, zece secunde, mai multe schimbări decât zece mii de 
ani ai unei civilizații umane. Un miliard de trilioane de construcții, 
mucegai ridicându-se din fiecare perete și reclădind ceea ce fusese 
doar suprauman. Era tot atât de puternică pe cât o înflorire 
adecvată, deși nu chiar la fel de fin reglată. 


Și nu pierdea deloc din vedere motivul grabei sale: fregata. Aceasta 
comutase pe propulsia cu rachete, gonind nepăsătoare de lângă 
cargobotul care abia înota. Cumva microbii aceștia știau că ei salvau 
mai mult decât propriile lor entități. Nava militară avea cele mai 
bune sisteme de navigație pe care le puteau realiza minţile micuţe. 
Aveau să mai treacă însă alte trei secunde până să poată face primul 
salt cu ultrapropulsia. 


Noua Putere nu avea arme la sol, ci doar un laser de comunicații. La 
distanța la care se găsea fregata, nu putea nici măcar să topească 
oţelul. Laserul fu însă aţintit și reglat politicos pe aceeași lungime de 
undă cu receptorul navei militare care se îndepărta. Niciun răspuns. 
Oamenii știau ce va aduce acceptul comunicării. Lumina laserului 
pâlpâi ici și colo peste fuzelaj, ilumină senzori inactivi și suprafețe 
netede și lunecă peste spinii ultrapropulsiei. Căută, testă... Puterea 
nu se sinchisise niciodată să saboteze blindajul exterior, dar asta nu 
reprezenta o problemă. Până și această mașinărie rudimentară avea 
mii de senzori roboți risipiţi pe suprafața ei, care raportau statutul și 


pericolele, care rulau programe utilitare. Majoritatea erau decuplați 
acum și nava gonea aproape orbește. Ei credeau că dacă închideau 
ochii vor fi în siguranţă. 


Incă o secundă și fregata avea să atingă securitatea interstelară. 


Laserul pâlpâi pe un senzor de avarii care anunța modificările 
esențiale într-un spin al ultrapropulsiei. Întreruperile sale nu puteau 
fi ignorate, dacă se dorea reușita saltului stelar. Întreruperea fu 
onorată. Rutina de tratare a întreruperii care rula orientată spre 
exterior primi semnale de lumină de la laserul rămas pe planetă... o 
intrare secretă în codul navei, instalată atunci când nou-născutul 
subminase echipamentul de sol al oamenilor... 


„..Și Puterea fu la bord, cu doar câteva milisecunde la dispoziție. 
Agentii ei- fără echivalent uman pe acest hardware primitiv — 
goniră prin automatele navei, decuplând și închizând. Nu avea să 
mai existe niciun salt. Videocamerele de pe puntea navei arătară 
dilatări de pupile, începutul unui țipăt. Oamenii înțeleseră, în 
măsura în care oroarea se poate instaura într-o fracțiune de secundă. 


Nu avea să mai existe niciun salt. Totuși ultrapropulsia era deja 
angajată. Avea să existe o încercare de salt, sortită pieirii în lipsa 
controlului automat. Nu mai rămăseseră nici cinci milisecunde până 
la descărcarea pentru salt, o succesiune mecanică pe care niciun 
software n-o putea manipula. Agenţii nou-născutului se repeziră 
peste tot prin calculatoarele navei, încercând zadarnic o închidere 
generală. La o secundă-lumină depărtare, sub ruinele cenușii ale 
Laboratorului Superior, Puterea nu putea decât să privească. Asta 
era! Fregata avea să fie distrusă. 


Atât de încet... și atât de iute. O fracțiune de secundă. Văpaia se 
răspândi din inima fregatei, consumând simultan pericolul și 
posibilitatea. 


La două sute de mii de kilometri depărtare, greoaia navă-container 
își execută saltul ultrapropulsie și dispăru din vedere. Nou-născutul 
aproape că nu-i dădu nicio atenție. Perfect, câțiva oameni scăpaseră; 
universul îi aștepta cu brațele deschise. 


In secundele ce urmară, nou-născutul simți... emoții?... lucruri care 


erau mai mult, dar și mai puțin decât ar fi simțit un om. Eventuale 
emoții: 


Exaltare. Nou-născutul știa că acum va supraviețui. 
Oroare. Cât de aproape de moarte fusese încă o dată. 


Frustrare. Poate cea mai puternică, cea mai apropiată de simplul ei 
ecou uman. Ceva important murise odată cu fregata, ceva din arhiva 
aceasta. Memorii fură dragate din context și reconstruite. Pierderile 
l-ar fi putut face și mai puternic pe nou-născut... dar, mai probabil, 
erau otravă curată. La urma urmelor, Puterea aceasta mai trăise o 
dată, după care fusese redusă la nimic. Motivul putea să fi fost 
tocmai ceea ce se pierduse. 


Suspiciune. Nou-născutul n-ar fi trebuit să fie astfel păcălit. Nu de 
niște simpli oameni. Nou-născutul se convulsionă în panică și 
autoscanare. Da, existau pete oarbe, atent instalate de la bun 
început, și nu de către oameni. Doi fuseseră născuți aici. El însuși... 
și otrava, motivul anterioarei sale prăbușiri. Nou-născutul se 
inspectă așa cum n-o făcuse niciodată până atunci, știind exact ce 
anume să caute. Distruse, purifică, revizui, căută urme ale otrăvii și 
distruse din nou. 


Ușurare. Înfrângerea fusese atât de aproape, însă acum... 


Trecură minute și ore, duratele uriașe necesare construcțiilor fizice: 
sisteme de comunicații, transport. Noua Putere se relaxă, se calmă. 
Un om ar fi putut numi sentimentul acela triumf, anticipație. Simpla 
foame ar fi fost mai aproape de adevăr. Ce mai trebuie când nu 
există inamici? 


Nou-născutul aruncă o privire de ansamblu asupra stelelor, 
construindu-și un plan. De data asta lucrurile vor fi altfel. 


Partea întâi 


Hibernoterapia în sine era lipsită de vise. Cu trei zile în urmă se 
pregătiseră de plecare, iar acum erau aici. Micul Jefri se plângea că 
pierduse tot ce fusese mai interesant, însă Johanna Olsndot era 
mulțumită că dormise; ea îi cunoscuse pe unii adulți din cealaltă 
navă. 


Johanna plutea între rackurile de hibernauţi. Căldura reziduală 
degajată de condensatoare făcea ca bezna să fie infernal de fierbinte. 
Pete neregulate de mucegai cenușiu creșteau pe pereți. Cuvele de 
hibernoterapie erau practic lipite între ele, cu interstiții înguste 
pentru acces la fiecare al zecelea rând. În unele locuri numai Jefri ar 
fi putut ajunge. Trei sute nouă copii zăceau acolo- toți copiii, cu 
excepția fetei și a fratelui ei, Jefri. 


Cuvele de hibernoterapie erau modele simple de spital. Dacă li se 
asigura ventilație și întreținere corespunzătoare, ar fi fost bune 
pentru o sută de ani, dar... Johanna își șterse fruntea și privi afișajul 
uneia dintre ele. Aidoma majorității celor din rândurile interioare, 
aceasta era în stare critică. Timp de douăzeci de zile îl menținuse pe 
băiatul dinăuntru în hibernare, însă probabil că avea să-l ucidă peste 
încă o zi. Fantele ei de ventilare erau curate, totuși Johanna le mai 
aspiră o dată... mai degrabă ca o rugăciune pentru noroc decât ca 
întreținere eficientă. 


Mama și tata nu puteau fi învinuiți, deși Johanna bănuia că ei se 
autoînvinovăţeau. Evadarea fusese pusă la cale cu materialele de 
care dispuseseră, în ultima clipă, când experimentul devenise 


periculos. Cei din Laboratorul Superior făcuseră ce putuseră pentru 
a-și salva copiii și a se proteja împotriva unui dezastru și mai mare. 
Chiar și așa situația s-ar fi putut rezolva, dacă... 


- Johanna! Tati zice că nu mai e timp. Zice să termini ce faci și să vii 
sus. 


Jefri își strecurase capul prin trapă, ca să strige la ea. 
— Bine! 


Oricum n-ar fi trebuit să fie aici, jos; nu mai putea face nimic pentru 
a-și ajuta prietenii. 


Tami, Giske și Magda... vă rog, vă rog să nu păţiți nimic! Johanna se 
trase prin interstițiul de acces și fu cât pe ce să se izbească de Jefri 
care venea din direcția opusă. Băiatul o prinse de mână și rămase 
lângă ea, în timp ce pluteau spre trapă. În ultimele două zile nu mai 
plânsese, dar pierduse mult din independenţa ultimului an. Acum 
erau cu ochii-n patru. 


- Coborâm lângă Polul Nord, lângă toate insulele alea și gheață! 


In cabina aflată dincolo de trapă, părinții lor își fixau centurile. Arne 
Olsndot ridică ochii la ea și zâmbi. 


- Haide, puștoaico! Ia loc. În mai puţin de o oră vom fi pe sol. 


Johanna îi răspunse zâmbetului, aproape purtată de entuziasmul lui. 
Ignoră talmeș-balmeșul de echipamente și mirosurile degajate într- 
un spațiu închis de douăzeci de zile. Tata arăta la fel de cutezător ca 
orice poster pentru aventură. Lumina dinspre ferestrele display-ului 
se reflecta din încrețiturile costumului presurizat. Tocmai venise din 
exterior. 


Jefri își făcu vânt în cabină, trăgând-o pe Johanna după el. Se fixă în 
plasa de reţinere dintre ea și mama lor. Sjana Olsndot îi verifică 
centurile, apoi pe ale fetei. 


- Asta va fi interesant, Jefri. Vei învăţa ceva. 


- Da, totul despre gheață. 


O prinsese de mână pe mama. Ea zâmbi. 


-Nu azi. Mă refer la asolizare. Acum nu va mai fi ca un agravi sau o 
balistică. 


Agraviul era mort. Tata tocmai detașase capsula lor de transportor. 
N-ar fi putut asoliza nava principală cu un singur jet funcțional. 


Tata făcu ceva cu vălmășagul de comenzi pe care le softcablase la 
datasetul lui. Corpurile li se afundară în plase. De jur împrejur, 
carcasa calei trosni și traversele de susţinere ale cuvelor de 
hibernoterapie pârâiră și pocniră. Ceva zăngăni în „cădere“ pe toată 
lungimea carcasei. Johanna bănui că frânau cu 1 g. 


Jefri își mută privirea de la display-ul de exterior la mama sa, după 
aceea înapoi. 


-Şi atunci cum va fi? 


Părea curios, totuși glasul îi tremurase ușor. Johanna aproape că 
zâmbi; Jefri știa că încercau să-l distragă și se străduia să-și joace 
rolul. 


— Aceasta va fi o coborâre exclusiv cu racheta, alimentată aproape în 
permanenţă. Vezi fereastra din mijloc? Videocamera aceea privește 
drept în jos. Practic poti vedea cum încetinim. 


Așa era. Johanna aprecie că se găseau la mai puțin de două sute de 
kilometri altitudine. Arne Olsndot utiliza racheta care fusese atașată 
de partea dorsală a carcasei calei pentru a anula complet viteza 
orbitală. Nu existau alte opțiuni. Abandonaseră transportorul, cu 
agraviul și ultrapropulsia. Nava îi adusese departe, dar controlul 
automat dădea rateuri. Plutea inertă pe orbita lor, la câteva sute de 
kilometri în față. 


Le mai rămăsese doar carcasa calei. Fără aripi, fără agravi, fără 
aeroscut. Carcasa era un cofraj cu ouă de o sută de tone, balansat pe 
un jet arzător. 


Mama nu-i descria chiar așa lucrurile lui Jefri, deși spusele ei erau 
adevărate. Cumva se părea că-l făcuse pe puști să uite pericolul. 
Inainte de a se muta în Laboratorul Superior, Sjana Olsndot fusese o 


populară scriitoare-arheolog în Domeniul Straumli. 


Tata opri jetul și redeveniră imponderabili. Johanna simţi un val de 
greață; de obicei nu avea rău de spaţiu, dar asta era altceva. 
Imaginea uscatului și oceanului din fereastra orientată în jos crescu 
treptat. Se zăreau doar câțiva nori răzleţi. Linia coastei era o 
recursiune infinită de insule, strâmtori și golfulețe. Culoarea verde- 
închis se lăţea în lungul coastei și în sus pe văi, transformându-se în 
negru și gri pe munți. Exista zăpadă- și probabil gheaţa lui Jefri —, 
împrăștiată în arce și petice. Totul era atât de frumos... iar ei cădeau 
drept într-acolo! 


Johanna auzi zăngănituri metalice pe carcasa calei, când jeturile de 
poziționare le întoarseră vehiculul, orientând în jos jetul principal. 
Fereastra din dreapta arăta acum solul. Jetul anclanșă din nou, la o 
decelerare apropiată de 1 g. Display-ul se înnegri într-un halo de 
arsură. 


- Uau! făcu Jefri. E ca-ntr-un elevator, în jos și-n jos și-n jos și-n jos... 


Până jos mai erau o sută de kilometri așa că încetiniră pentru ca 
frânarea atmosferică să nu-i facă bucățele. 


Sjana Olsndot avea dreptate: era un mod nou de a coborî de pe 
orbită, însă nu o metodă pe care s-o fi preferat în circumstanţe 
normale. 


Cu certitudine nu fusese intenționată în planurile inițiale de 
evadare. Ei trebuiau să facă joncțiunea cu fregata Laboratorului 
Superior... și cu toți adulții care puteau scăpa din Laboratorul 
Superior. Și, desigur, joncţiunea urma să se petreacă în spațiu, un 
transfer simplu. Fregata plecase însă și ei rămăseseră pe cont 
propriu. Ochii ei se întoarseră fără să vrea către carcasa de dincolo 
de părinții ei. Zărea acolo decolorarea familiară. Semăna cu un 
mușchi cenușiu... care creștea din învelișul ceramic curat. Părinţii 
nu vorbeau mult despre asta, nici chiar acum, atât doar că nu-l lăsau 
pe Jefri să se apropie de mușchiul acela. Totuși Johanna îi auzise o 
dată, când ei crezuseră că frații se aflau în capătul opus al carcasei. 
Glasul tatei aproape clocotise de furie. 


-Totul a fost degeaba! rostise el încet. Am creat un monstru, am 


fugit și acum suntem rătăciți în Adânc. 
Și glasul mamei, chiar mai încet: 


-Pentru a mia oară, Arne, n-a fost degeaba. Îi avem pe copii. 
Fluturase din mână spre asperitatea care se lățea peste perete. Și 
ținând seama de vise... direcţiile pe care le-avem... cred că-i lucrul 
cel mai bun la care am putea spera. Cumva, noi purtăm răspunsul la 
tot răul pe care l-am stârnit. 


După aceea Jefri țopăise zgomotos prin cală, anunțându-și intrarea 
iminentă, și părinții amuţiseră. Johanna nu avusese curajul de a-i 
întreba despre ce vorbiseră. În Laboratorul Superior se întâmplaseră 
evenimente stranii, iar către final, unele de-a dreptul neliniștitoare; 
până și oamenii nu se mai comportau chiar ca înainte. 


Trecură minute. Coborâseră mult în atmosferă. Carcasa vibra de 
forța fluxului de aer... sau a turbulentelor provocate de jet. Situația 
era totuși îndeajuns de constantă pentru ca Jefri să înceapă să se 
plictisească. Mare parte din fereastra de coborâre era opacizată de 
strălucirea aerului din jurul jetului. Restul era mai clar și mai 
detaliat decât orice văzuseră ei pe orbită. Johanna se întrebă de câte 
ori se asolizase pe o planetă necunoscută după mai puține misiuni 
de recunoaștere ca în cazul lor. Nu aveau nicio cameră telescopică și 
nicio sondă exploratoare. 


Din punctul de vedere al caracteristicilor fizice, planeta se apropia 
de idealul uman — un noroc extraordinar după toate ghinioanele lor. 


Era un paradis prin comparaţie cu bolovanii fără atmosferă ai 
sistemului care fusese stabilit ca prim loc pentru rendez-vous. 


Pe de altă parte, aici existau forme de viață inteligentă: de pe orbită, 
zăriseră drumuri și așezări. Nu se distingeau însă dovezi ale unei 
civilizații tehnice: niciun aparat de zbor, nicio sursă radio sau de 
energie intensă. Coborau într-un colț puțin populat al continentului. 
Cu puţin noroc, nimeni nu avea să le vadă asolizarea printre văile 
verzi și piscurile negre și albe, iar Arne Olsndot putea merge cu jetul 
până la sol fără să se teamă că va afecta altceva decât iarba și 
pădurea. 


Insulele din largul coastei lunecară pe lângă obiectivul 
videocamerei. Jefri scoase un strigăt și arătă cu mâna. Imaginea 
trecuse deja, dar fata o zărise și ea: un poligon neregulat de ziduri și 
umbre pe o insulă. Îi reamintise de castelele din Epoca Prinţeselor 
de pe Nyjora. 


Acum putea distinge arborii în mod individual, cu umbre lungi în 
lumina piezișă a soarelui. Vuietul jetului era mai puternic decât 
orice auzise vreodată; pătrunseseră mult în atmosferă și nu se 
îndepărtau de sunet. 


- ...lucrurile o iau razna! strigă tata. Și nici n-am programe să le- 
ndrepte... Incotro, iubito? 


Mama se uită de la o fereastră la alta a display-ului. Din câte știa 
Johanna, nu puteau mișca videocamerele și nici activa altele. 


— ...dealul ăla, deasupra lizierei, dar... cred c-am văzut o haită de- 
animale fugind din fața jetului pe... versantul de vest. 


- Da, strigă Jefri, lupi! 
Johanna zărise doar o străfulgerare de puncte mișcătoare. 


Se păstrau la o mie de metri altitudine deasupra coamelor dealurilor. 
Zgomotul era dureros, interminabil; nu se mai putea comunica prin 
cuvinte. Plutiră lent peste peisaj, atât pentru a recunoaște terenul, cât 
și pentru a se feri de coloana de aer supraîncălzit care se înălța în 
jurul lor. Solul era mai degrabă vălurit decât foarte accidentat și 
„iarba“ părea mușchi. Totuși Arne Olsndot șovăia. Jetul principal 
fusese conceput pentru obținerea corespondenţelor de viteze după 
salturile interstelare și putea staționa destul timp la altitudinea 
aceea, însă când atingea solul, ar fi fost preferabil ca locul să fie fără 
probleme. Johanna își auzise părinţii vorbind despre asta... când 
Jefri era la cuvele de hibernoterapie, în afara razei auditive. Dacă în 
sol era prea multă apă, împroșcarea rezultată avea să fie un proiectil 
de aburi, care putea străpunge învelișul exterior. Asolizarea pe 
deasupra arborilor ar fi prezentat unele avantaje nesigure, oferindu- 
le poate o oarecare amortizare și distanță față de împroșcare. Acum 
însă aleseseră contactul direct. Cel puțin puteau să vadă unde 
coborau. 


Trei sute de metri. Iata deplasă jetul pe suprafața solului. Peisajul 
blând explodă. După o clipă, carcasa se zgudui în coloana de aburi. 
Videocamera orientată în jos sucombă. Dar nu dădură înapoi și, 
după câteva momente, hurducăturile se potoliră; jetul străpunsese 
pânza de apă sau permafrost de sub ei. În cabină, aerul devenea tot 
mai fierbinte. 


Olsndot îi coborî lent, călăuzindu-se după videocamerele laterale și 
șuierăturile aburilor. Opri jetul. Urmă o înspăimântătoare cădere de 
jumătate de secundă, după care se auzi zgomotul pilonilor de 

contact izbind solul. Se încordară, apoi un pilon gemu, cedând ușor. 


Tăcere, cu excepția trosniturilor termice din carcasă. Tata privi 
manometrul lor ad-hoc. Rânji spre mama. 


- Nicio fisură! Pun prinsoare c-aș putea chiar să decolez cu scumpa 
asta! 


O diferență de o oră în plus sau în minus și viața Pelerinului 
Wickwrackrom ar fi fost cu totul alta. 


Cei trei călători se îndreptau spre apus, coborând din Colții-de- 
gheaţă către castelul Jupuitorului de pe Insula Tăinuită. În viața 
Pelerinului existaseră momente când n-ar fi putut suporta tovărășia, 
totuși în ultimul deceniu devenise mult mai sociabil. Acum îi plăcea 
să călătorească împreună cu alții. În ultimul său drum prin Marele 
Nisipos, în grupul lui fuseseră cinci haite. Pe de o parte fusese o 
chestiune de asigurare: unele decese sunt aproape inevitabile când 
distanța dintre oaze poate fi de o mie de mile... și oazele înseși sunt 
efemere. Dar pe lângă siguranţă el învățase multe din conversațiile 
cu ceilalți. 


Nu era însă la fel de încântat de actualii săi companioni. Niciunul nu 
era un adevărat pelerin; amândoi aveau secrete. Copistul 
Jaqueramaphan era amuzant: un prostovan distractiv și un izvor de 
informaţii necoordonate. Exista în același timp probabilitatea 
însemnată de a fi o iscoadă. Asta nu era o problemă, atâta timp cât 
nu exista vreo suspiciune că Pelerinul ar lucra cu el. Al treilea din 
grupul lor era cel care-l neliniștea cu adevărat. Tyrathect era o nou- 
creată, încă incomplet unificată; nu-și luase un prenume. Tyrathect 
susținea că ar fi fost învățătoare, dar undeva în ea (sau el? preferința 
sexuală nu era deocamdată clarificată) se ascundea un ucigaș. În 
mod evident, era o Jupuitoare fanatică, distantă și rigidă în 
majoritatea timpului. Aproape cu siguranţă fugea dinaintea 
masacrului care urmase tentativei eșuate a Jupuitorului de a prelua 


puterea în Răsărit. 


Pelerinul se întâlnise cu cei doi la Poarta Orientului, pe coasta 
republicană a Colților-de-gheață. Amândoi doreau să viziteze 
castelul de pe Insula Tăinuită. Și, ce naiba, ar fi fost doar un ocol de 
șaizeci de mile de la drumul principal spre Cioplitorii-în-lemn; toți 
ar fi trebuit să traverseze munții. În plus, Pelerinul dorise de mulți 
ani să viziteze Domeniul Jupuitorului. Poate că unul dintre cei doi l- 
ar fi putut strecura înăuntru. Foarte multă lume îi condamna pe 
Jupuitori, totuși Pelerinul Wickwrackrom nu se putea decide în 
privinţa răului: când suficiente reguli sunt încălcate, uneori poți să 
găsești și lucruri bune în toiul carnajului. 


În după-amiaza aceasta, ei ajunseseră în sfârșit să vadă insulele din 
largul coastei. Pelerinul fusese acolo cu numai cincizeci de ani în 
urmă. Chiar și așa, nu era pregătit pentru frumusețea acestor 
tărâmuri. Coasta nord-vestică avea de departe climatul arctic cel mai 
blând din lume. În toiul verii, cu ziua nesfârșită, adâncurile văilor 
lărgite de ghețari înverzeau. Dumnezeu cioplitorul se aplecase să 
atingă ținuturile acestea... și dălțile Sale fuseseră făcute din gheaţă. 
Acum din gheaţă și zăpadă nu mai rămăseseră decât arce pâcloase 
pe orizontul răsăritean și peticele risipite pe dealurile din apropiere. 
Vara, peticele acelea se topeau, dând naștere la pârâiașe care se 
uneau și curgeau în cascade peste pereții abrupți ai văilor. În dreapta 
sa, Pelerinul alergă peste o întindere plată de sol îmbibat în apă care 
nu avea unde să se scurgă. Era încântat de răceala de sub picioare și 
nici măcar nu se sinchisi de țânţarii și musculițele care se învolburau 
în jurul lui. 


Tyrathect mergea paralel cu el, dar deasupra liniei ierbii. Fusese 
destul de vorbăreață până ce valea cotise și se zăriseră loturile 
agricole și insulele. Undeva acolo se afla castelul Jupuitorului și 
misiunea ei nebuloasă. 


Copistul Jaqueramaphan fusese peste tot, alergând fără minte de jur 
împrejur. Se adunase în doi și trei și făcuse glume care stârniseră 
până și râsetele încruntatei Iyrathect, apoi suise pe o înălțime și 
anuntase ce vedea în depărtare. El zărise primul coasta. Asta îi 
readusese o doză de seriozitate. Clovneriile îi erau și așa destul de 
periculoase, dar să le mai execute și pe teritoriul unor renumiți 
siluitori... 


Wickwrackrom anunţase o pauză și se adunase pentru a-și potrivi 
curelele ranițelor. Restul după-amiezii avea să fie tensionat. Trebuia 
să decidă dacă dorea cu adevărat să intre în castel cu prietenii săi. 
Un spirit aventuros, fie el și pelerin, are unele limite. 


- Hei, n-auziți un bas? strigă Iyrathect. 


Pelerinul ascultă atent. Se auzea un uruit- puternic, dar la limita 
inferioară a spectrului său audibil. Pentru o clipă teama îi depăși 
nedumerirea. Cu un secol în urmă, el fusese martorul unui cutremur 
monstruos. Zgomotul acesta era similar, totuși pământul nu i se 
mișca sub picioare. Să însemne asta că nu vor urma alunecări de 
teren și inundații fulgerătoare? Se lăsă pe vine, uitându-se în toate 
direcțiile. 


- Este-n cer! arătă Jaqueramaphan. 


O pată strălucitoare atârna aproape deasupra capetelor lor ca o lance 
subțire de lumină. Nicio amintire, nici chiar vreo legendă nu veni în 
mintea lui Wickwrackrom. El se împrăștie, cu toți ochii ațintiți 
asupra luminii care se mișca lent. Corul Domnului. Trebuia să fie la 
multe mile deasupra, totuși îl auzea. Își feri ochii de lumină și 
imaginile remanente îi dansară dureros pe retine. 


- Este tot mai luminoasă, mai asurzitoare, spuse Jaqueramaphan. 
Coboară-n dealurile alea, pe coastă. 


Pelerinul se adună laolaltă și goni spre apus, strigând la ceilalți. 
Avea să se apropie atât cât să nu-și pună viața în pericol și după 
aceea să privească. Nu mai ridică ochii. Pata era pur și simplu prea 
luminoasă. Proiecta umbre în plină zi! 


Alergă încă o jumătate de milă. Steaua continua să fie în văzduh. El 
nu-și putea reaminti o stea căzătoare atât de lentă, deși unele dintre 
cele mai mari declanșau explozii teribile. De fapt... nu existau istorii 
din partea vreunora care să fi fost în apropierea unor asemenea 
obiecte. Curiozitatea lui nestrunită, de pelerin, păli când își aminti 
amănuntul acesta. Se uită în toate direcţiile. Iyrathect nu se zărea 
nicăieri; Jaqueramaphan era ghemuit lângă niște bolovani, în față. 


Iar lumina era într-atât de puternică, încât acolo unde straiele nu-l 


protejau Wickwrackrom simţea un val de căldură. Zgomotul din 
ceruri devenise de-a dreptul dureros. Pelerinul plonjă peste 
marginea văii, se rostogoli, se împletici și căzu în jos pe pereţii 
abrupți de piatră. Ajunsese în umbră acum și doar lumina soarelui îl 
atingea. Capătul îndepărtat al văii strălucea; umbre perfect conturate 
se mișcau odată cu obiectul nevăzut din fața lui. Zgomotul continua 
să fie un uruit de bas, dar atât de asurzitor, încât îi ameţea mintea. 
Pelerinul se bălăbăni dincolo de lizieră și merse până fu la adăpostul 
a o sută de metri de pădure. Asta ar fi trebuit să-l ajute în mare 
măsură, totuși vacarmul creștea... 


Din fericire își pierdu cunoștința pentru câteva momente. Când își 
reveni, sunetul stelei dispăruse. Tiuitul pe care i-l lăsase în timpane 
îi crea o confuzie enormă. Se împletici de colo-colo, ametit. Părea să 
plouă... atât doar că unele picături străluceau. Ici-colo în pădure 
izbucniseră focuri mici. Pelerinul se ascunse sub copaci cu coroane 
dese, până ce pietrele arzătoare încetară să mai cadă. Focurile nu se 
extindeau; vara fusese relativ ploioasă. 


Wickwrackrom rămase tăcut, așteptând alte pietre arzătoare sau 
vuiete din partea stelei. Nimic. Prin vârfurile copacilor, vântul se 
domoli. Auzea păsările, greierii și carii. Merse până la lizieră și trase 
cu ochiul prin mai multe locuri. Ignorând porțiunile de iarbă arsă, 
totul părea normal. Totuși unghiul lui de vedere era foarte limitat: 
putea zări pereții înalți ai văii și coame de dealuri. Aha! Copistul 
Jaqueramaphan era la trei sute de metri mai sus. Cei mai mulți din 
el erau ghemuiți în găuri și scobituri, dar avea doi membri care 
priveau către locul unde căzuse steaua. Pelerinul miji ochii. În 
majoritatea timpului, Copistul nu era decât un bufon. Uneori însă 
comportamentul acela părea o simplă mască: dacă era cu adevărat 
un nătâng, atunci era un nătâng cu un filon de geniu. Nu doar o 
dată, Wickwrackrom îl văzuse din depărtare, lucrând în perechi cu o 
unealtă ciudată... Ca acum: celălalt ținea ceva lung lipit de ochi. 


Wickwrackrom se târî afară din pădure, menținându-se strâns 
laolaltă și străduindu-se să facă cât mai puțin zgomot. Sui cu grijă, 
ocolind bolovanii și prelingându-se de la o movilă ierboasă la 
următoarea, până ajunse aproape de creasta văii și la vreo cincizeci 
de metri de Jaqueramaphan. Îi putea auzi celuilalt gândurile. Dacă 
s-ar mai fi apropiat puţin, Copistul l-ar fi auzit pe el, chiar adunat și 


tăcut așa cum era. 
— Ssst! zise Wickwrackrom. 


Zumzetele și murmurele se opriră într-o clipă de surprindere. 
Jaqueramaphan înghesui misterioasa unealtă de vedere într-o raniță 
și se adună laolaltă, gândind în șoaptă. Pentru un moment se priviră 
unul pe altul, apoi Copistul făcu gesturi neghioabe de rotire spre 
timpanul de la umăr. Ascultă! 


- Poţi să vorbești așa? 


Glasul i se auzi foarte înalt, la un nivel la care unii indivizi nu 
puteau purta conversații voluntare, la care urechile de tonuri joase 
erau surde. Vorbirea-naltă putea fi greu de înţeles, însă era foarte 
direcțională și se destrăma iute odată cu depărtarea; nimeni altul nu 
i-ar fi auzit. Pelerinul încuviință. 


- Vorbirea-naltă nu-i o problemă. 


Șmecheria era să foloseşti tonuri îndeajuns de pure pentru a fi clar 
înțeles. 


-Priveşte peste coama dealului, prietene pelerin. A apărut ceva nou 
sub soare. 


Pelerinul mai înaintă treizeci de metri, uitându-se întruna în toate 
direcțiile. Putea zări strâmtoarea, sclipind ca argintul neprelucrat în 
soarele după-amiezii. În spatele lui, coasta de miazănoapte a văii era 
pierdută în umbre. Își trimise un membru al haitei înainte, alergând 
cu pași mici printre movile, pentru ca să arunce o privire în jos pe 
câmpia unde coborâse steaua. 


Corul Domnului, gândi el pentru sine (dar foarte discret). Își trimise 
pe coamă alt membru, pentru o vedere paralaxă. Obiectul semăna cu 
o clădire din cărămizi de lut, însă cocoțată pe picioroange... Totuși 
aceasta era steaua căzută: sub ea, solul strălucea roșu-închis. Perdele 
de ceaţă se înălțau de jur împrejur din iarba udă. Pământul răscolit 
fusese azvârlit în brazde lungi, care convergeau într-un punct aflat 
sub ea. 


Făcu un semn către Jagqueramaphan. 


— Unde-i Tyrathect? 
Copistul ridică din umeri. 


-Fac prinsoare că mult în urmă. Stau c-un ochi după ea... Li vezi 
însă și pe ceilalți — soldații din castelul Jupuitorului? 


— Nu! 


Pelerinul se uită către apus de locul unde coborâse steaua. Acolo! 
Erau la aproape un kilometru depărtare, în veste de camuflaj, 
târându-se pe burtă peste terenul vălurit. Putea să vadă cel putin trei 
soldați. Erau mari, de câte șase fiecare. 


-Cum au putut ajunge acolo așa iute? Privi soarele. Nu cred c-a 
trecut nici o jumătate de oră de când a-nceput totul. 


- Norocul lor. Jaqueramaphan reveni pe coamă și privi atent. Pun 
prinsoare că erau deja pe uscat când a coborât steaua. Teritoriul ăsta 
i-al Jupuitorului; probabil că există patrule. 


Se ghemui astfel ca numai două perechi de ochi să fie vizibile celor 
de dedesubt. 


- Aceea-i o formaţiune de ambuscadă, știai? 


-Nu pari foarte încântat să-i vezi. Aștia nu sunt prietenii tăi? Pe ei ai 
venit să-i vezi. 


Copistul își înclină capetele sarcastic. 


- Da, da. N-o mai repeta. Cred c-ai știut de la-nceput că nu sunt cu 
totul de partea Jupuitorului. 


— Am bănuit. 


-Ei bine, jocul a luat sfârșit acum. Ceea ce-a coborât în după-amiaza 
asta prețuiește mai mult pentru... ă-ă-ă, prietenii mei decât orice aș 
fi putut învăţa pe Insula Tăinuită. 


-Şi Tyrathect? 


- Ha, ha! Mă tem că stimata noastră tovarășă de drum este mai mult 
decât autentică. Pun prinsoare că-i un Lord Jupuitor, nu Valetul de 
rang inferior care lasă impresia la prima vedere. Mă aștept ca mulți 
de felul ei să revină peste munți în zilele următoare, fericiți c-au 
scăpat din Republica Lacurilor Lungi. Ascunde-te îndărătul 
dosurilor tale, prietene. Dacă ea ne zărește, e sigur că soldații aceia 
ne vor captura. 


Pelerinul se afundă mai mult în adânciturile și scobiturile ce 
presărau landul. Avea o vedere excelentă în spate, în lungul văii. 
Dacă Tyrathect nu era deja pe scenă, avea s-o zărească cu mult 
înainte de a fi văzut de ea. 


— Pelerinule? 
— Da? 


-Tu ești un călător. Ai hoinărit prin toată lumea... ne-ai făcut să 
credem că de la-nceputul timpului. De fapt cât de vechi sunt 
amintirile tale? 


Ţinând seama de situație, Wickwrackrom era înclinat spre 
onestitate. 


- Așa cum te-ai fi așteptat: câteva sute de ani. Mai din urmă vorbim 
despre legende, reamintiri de evenimente care probabil c-au avut 
loc, dar cu toate amănuntele amestecate și-ncâlcite. 


- Eu n-am călătorit mult și sunt destul de nou, dar citesc. Mult! Până 
acum n-a mai existat așa ceva. Obiectul ăla de jos e construit. A 
coborât de la o înălțime mai mare decât aș putea s-o măsor. L-ai citit 
pe Aramstriquesa sau pe Astrologul Bekelele? Știi ce ar putea să fie 
asta? 


Wickwrackrom nu recunoscu numele acelea. El însă era într-adevăr 
un pelerin. Existau tărâmuri atât de îndepărtate, încât nimeni dintre 
cei de acolo nu vorbea vreo limbă care să-i fie cunoscută. În Mările 
de Miazăzi, întâlnise indivizi care credeau că dincolo de insulele lor 
nu exista altă lume și care fugiseră de bărcile lui când trăsese la mal. 
Mai mult chiar, o parte din el fusese un insular și privise acostarea 
aceea. 


Scoase un cap deasupra coamei dealului și se uită iarăși la steaua 
căzută, la vizitatorul venit de undeva de mai departe decât fusese el 
vreodată... și se întrebă unde s-ar putea sfârși acest pelerinaj. 


Solul avu nevoie de cinci ore pentru a se răci suficient ca tata să 
poată culisa rampa. El și Johanna coborâră cu grijă și țopăiră peste 
terenul aburind, pentru ca să ajungă într-o zonă relativ neafectată. 
Avea să treacă mult până ce solul să se răcească în totalitate; jetul era 
foarte „curat“ și abia dacă interacționase cu materia normală, ceea ce 
însemna că rocile foarte fierbinți se extindeau la mii de metri 
adâncime sub nava lor. 


Mama stătea în trapă și privea terenul de dincolo de ei. Avea pistolul 
vechi al tatei. 


— Ceva? strigă tata la ea. 
- Nu. Nici Jefri nu vede nimic pe ferestre. 


Tata ocoli carcasa calei și inspectă pilonii ce avuseseră de suferit. La 
fiecare zece metri, se opreau și instalau un proiector sonic. Fusese 
ideea Johannei. În afară de pistolul tatei, ei nu aveau de fapt arme. 
Proiectoarele erau aparate cu totul întâmplătoare, provenite din 
infirmerie. Cu puțină programare, puteau emite țipete sălbatice pe 
tot spectrul audio. Putea fi îndeajuns pentru a speria fauna locală. 
Johanna își urma tatăl, dar privea întruna peisajul și anxietatea lăsă 
loc uimirii. Era atât de frumos, de minunat! Se aflau pe un platou 
întins, în dealurile înalte. Spre vest, dealurile coborau către strâmtori 
și insule. Spre nord, platoul se oprea brusc la marginea unei văi 
largi; pe versantul opus al acesteia putea zări cascade. Sub tălpi 
pământul se simțea spongios. Câmpul lor de asolizare era denivelat 


de mii de movile, aidoma unor valuri încremenite într-un 
instantaneu. Zăpada se vedea în petice timide pe munții mai înalți. 
Johanna miji ochii către nord, în soare. Nord? 


— Cât e ceasul, tati? 


Olsndot râse, fără să-și ia ochii de la partea de dedesubt a carcasei 
calei. 


-Ora locală este miezul nopții. 


Johanna crescuse în latitudinile mediane de pe Straum. Cele mai 
multe dintre excursiile ei cu școala fuseseră în spaţiul cosmic, unde 
geometriile solare stranii nu însemnau cine știe ce. Cumva, ea nu se 
gândise niciodată că asemenea lucruri se întâmplau pe sol... Adică să 
văd soarele chiar deasupra planetei! 


Cea dintâi prioritate era să scoată afară jumătate din cuvele de 
hibernoterapie și să le rearanjeze pe cele rămase înăuntru. Mama 
aprecia că în felul acela problemele cauzate de temperatură aveau să 
dispară, chiar și pentru cuvele rămase în cală. 


- Faptul că au ventilații și surse de energie autonome va fi un avantaj 
acum. Copiii vor fi toți în siguranţă. Johanna, vrei să vezi cum se 
descurcă Jefri cu cele dinăuntru? 


A doua prioritate avea să fie începerea unui program de urmărire pe 
sistemul Releu și stabilirea de comunicații ultraluminice. Johannei îi 
era puțin teamă de etapa aceea. Ce aveau să afle? Știau deja că 
Laboratorul Superior devenise periculos și că dezastrul prezis de 
mama începuse. 


Cât de mult din Domeniul Straumli murise? Toţi cei din Laboratorul 
Superior crezuseră că făceau o treabă atât de bună, și acum... Nu te 
gândi la asta! Poate că cei de la Releu puteau fi de folos. Undeva 
trebuia să existe oameni care să poată folosi ceea ce luaseră părinții 
ei din Laborator. 


Vor fi recuperati și restul copiilor vor fi readuși la viață. Ea simţise 
un permanent sentiment de vinovăție în privința aceea. Desigur 


mama și tata aveau nevoie de ajutoare suplimentare în etapa finală a 
zborului, iar Johanna era unul dintre copiii cei mai mari din școală. 
Totuși părea incorect ca ea și Jefri să fie singurii copii care să străbată 
aventura aceasta cu ochii deschiși. Coborând, ea simţise teama 
mamei. Pun prinsoare că doream să fim toți împreună, chiar dacă numai 
pentru ultima oară. Asolizarea fusese realmente periculoasă, oricât de 
simplă ar fi făcut-o tata să pară. Johanna zărea locurile în care 
coloanele de aburi ridicate din sol mușcaseră din carcasă; dacă ar fi 
pătruns în incinta de evacuare, toți ar fi fost vaporizați. 


Aproape jumătate din cuvele de hibernoterapie fuseseră scoase pe 
sol, pe latura estică a vehiculului lor. Mama și tata le îndepărtau cât 
mai mult între ele, pentru ca sistemele de răcire să nu aibă probleme. 
Jefri era înăuntru și verifica dacă existau și alte cuve care să necesite 
atenţia lor. Era un puști de treabă, când nu se răsfăța. Johanna se 
întoarse cu fața la soare și simţi briza răcoroasă care sufla peste deal. 
Auzi ceva care suna ca un tril de pasăre. 


Când se declanșă ambuscada, fata se găsea lângă unul dintre 
proiectoarele sonice. Își cuplase datasetul la comenzile lui și 
începuse să-i transmită noile instrucțiuni. Faptul că până și vechiul 
ei dataset era important acum arăta cât de puţine dotări le mai 
rămăseseră. Tata dorea ca proiectoarele să baleieze prin cea mai 
mare lățime de bandă posibilă, emițând suficientă gălăgie, dar și cu 
aleatorii vârfuri de intensitate. În tot cazul, Alifantul ei Roz putea să 
se descurce cu asta. 


- Johanna! 


Strigătul mamei se auzi simultan cu zgomotul de ceramică spartă. 
Pâlnia proiectorului se făcu țăndări lângă ea și fata ridică ochii. Ceva 
îi trecuse prin piept, imediat lângă articulația umărului, trântind-o 
pe spate. Se holbă prostește la tija care ieșea din ea. O săgeată! 


Latura vestică a zonei în care asolizaseră era un furnicar de... 
creaturi. Semănau cu niște lupi sau câini, însă aveau gâturi lungi, și 
avansau rapid, țâșnind de la o movilă la alta. Blănurile lor aveau 
aceeași culoare verde-cenușiu ca și dealurile, mai puțin pulpele 
dorsale, unde se zăreau pete albe și negre. Ba nu- părțile verzi erau 
haine, veste! Johanna era în stare de șoc, încă nu simțea durere în 
rana făcută de săgeată. Fusese proiectată spre înapoi și nimerise cu 


spatele pe o porțiune înclinată a terenului, astfel că pentru moment 
putea zări întregul atac. Văzu mai multe săgeți ridicându-se, ca niște 
linii negre plutind prin văzduh. 


Acum îi distingea și pe arcași. Alți câini! Se mișcau în haite. Pentru 
acționarea arcului, erau necesari doi: unul îl ţinea și unul îl încorda 
și trăgea. Al treilea și al patrulea purtau tolbe cu săgeți și păreau 
doar să asiste. 


Arcașii se păstrau în planul secundar, rămânând la adăpost. Alte 
haite apărură din lateral, sărind peste movile. Mulţi purtau securi în 
fălci. Ghearele lor scânteiau metalic. Fata auzi pârâiturile pistolului 
tatei. Valul de atacatori se împletici, când unii se prăbușiră. Ceilalți 
continuară să avanseze, mârâind. Erau sunete demente, nu lătrături 
de câini, ale căror vibrații Johanna le simtea în dinţi, ca pe o muzică 
blasti ce ar fi bubuit dintr-un difuzor imens. Fălci, gheare, cuțite și 
vacarm. 


Se întoarse pe o parte, încercând să se uite îndărăt, spre nava lor. 
Acum durerea era reală. Tipă, însă sunetul se pierdu în hărmălaie. 
Lupii alergau în jurul ei, îndreptându-se către mama și tata. Părinții 
ei se ghemuiseră îndărătul unui pilon. Pistolul din mâna lui Arne 
Olsndot pâlpâia întruna. Costumul presurizat îl protejase de săgeți. 


Corpurile creaturilor se ridicau în grămezi. Pistolul cu fleșete 
inteligente avea o eficienţă fatală. Johanna îl văzu pe tata pasându-i 
mamei arma și alergând de sub capsulă, spre ea. Fata întinse brațul 
teafăr și ţipă, îi strigă să se-ntoarcă. 


Treizeci de metri... Douăzeci și cinci... Focul de acoperire al mamei 
baleia în jurul lor, respingând lupii. Un nor de săgeți coborî asupra 
lui Olsndot, care alerga cu brațele ridicate pentru a-și proteja capul. 
Douăzeci de metri... 


Un lup sări cu boltă peste Johanna. Fata îi întrezări pentru o clipită 
blana scurtă și spatele acoperit de cicatrice. Goni direct spre tata. 
Olsndot fugi în zigzag, încercând să-i ofere soției sale câmp liber ca 
să tragă, dar animalul era prea rapid. Îi imita slalomul, reducând în 
același timp distanța. După aceea sări, iar metalul de pe labele lui 
scânteie. Johanna văzu stropi roșii țâșnind din gâtul tatei, apoi 
căzură amândoi. 


Pentru o secundă, Sjana Olsndot încetă să mai tragă. Ceea ce fu 
suficient. Atacatorii se despărțiră și un grup mare goni decis către 
capsulă. Purtau pe spinări un soi de rezervoare. Animalul din față 
ținea în gură un furtun. Un lichid negru irupse din el... și dispăru 
într-o explozie de foc. Haita de lupi mătură cu rudimentarul 
aruncător de flăcări peste sol, peste pilonul unde se adăpostise Sjana 
Olsndot, peste șirurile de școlari în hibernoterapie. Johanna văzu 
ceva mișcându-se, răsucindu-se în flăcări și fumul de catran, văzu 
plasticul cuvelor de hibernoterapie înmuindu-se și curgând. 


Fata își întoarse faţa către pământ, după care se împinse în brațul 
teafăr și se strădui să se târască spre capsulă, spre flăcări. Apoi 
bezna fu milostivă și ea nu mai știu nimic. 


Pelerinul și Copistul priviră pregătirile de ambuscadă ce durară 
toată după-amiaza: pedestrimea rânduită pe coasta aflată la apus de 
steaua coborâtă, arcașii îndărătul ei, soldații cu flăcări gata de 
intervenție. Oare Lorzii din castelul Jupuitorului înțelegeau cu ce 
aveau de-a face? Cei doi dezbătură la nesfârșit problema aceea. 
Jaqueramaphan credea că Jupuitorii știau despre ce era vorba, iar 
aroganta lor era atât de mare, încât pur și simplu nu acceptau să nu 
înhaţe trofeul. 


-Fi sar la beregată înainte ca tabăra opusă să bănuiască măcar că-i 
vorba despre o luptă. Pân-acum au avut succes cu tactica asta. 


Pelerinul nu răspunse imediat. Era posibil ca Jaqueramaphan să aibă 
dreptate. Trecuseră cincizeci de ani de când el fusese în partea 
aceasta a lumii și pe atunci secta Jupuitorului era obscură (și nu prea 
interesantă, prin comparație cu ce exista prin alte locuri). 


Trădarea se abătea uneori asupra călătorilor, dar mai rar decât ar fi 
crezut cei care stăteau acasă. Cei mai mulţi locuitori de aici erau 
prietenoși și încântați să audă istorii despre lumea de dincolo de ei- 
mai ales dacă vizitatorul nu era amenințător. În cazurile când 
trădarea lovea totuși, asta se petrecea în general după o „evaluare“ 
inițială, pentru a determina cât de puternici erau vizitatorii și ce se 
putea câștiga de pe urma morții lor. Foarte rar existau atacuri 
imediate, fără conversaţie și de obicei asta însemna că nimeriseși 
peste răufăcători care erau atât sofisticați, cât și nebuni. 


-Nu știu. Este într-adevăr o formațiune de ambuscadă, dar poate că 
Jupuitorii o vor păstra în rezervă și mai întâi vor dialoga. 


Trecură ore; soarele lunecă înspre miazănoapte. Dinspre partea 
opusă a stelei căzute se auzeau zgomote. La naiba! Din locul acesta, 
ei nu puteau vedea nimic. 


Soldaţii ascunși nu făceau nicio mișcare. Minutele trecură... și ei îl 
zăriră pentru prima oară pe vizitatorul din ceruri sau cel puţin o 
parte din el. Fiecare membru avea patru picioare, însă mergea doar 
pe cele dindărăt. Ce mai clovn! Totuși... își folosea labele din față 
pentru a ține obiecte. Pelerinul nu-l văzu niciodată utilizându-și 
vreo gură și oricum se îndoia că fălcile sale scurte ar fi putut avea o 
priză bună. Labele anterioare erau însă minunat de agile. Un singur 
membru putea folosi unelte cu ușurință. 


Se auzeau multe sunete de conversație, deși se vedeau numai trei 
membri. După un timp ei auziră tonurile mult mai ascuțite ale 
gândirii organizate; Dumnezeule, ce gălăgioasă era creatura! De la 
depărtarea aceea, sunetele erau înăbușite și distorsionate, totuși nu 
semănau cu nicio minte pe care o auzise Pelerinul vreodată și nici cu 
zgomotele neclare pe care le scoteau unii rumegători. 


- Ce-i? șuieră Jaqueramaphan. 
- Am fost prin toată lumea... dar creatura asta nu face parte din ea. 


- Mda. Ei bine, mie-mi amintește de insectele călugărițe. Le știi? Sunt 
cam atât de mari. (Deschise o gură vreo cinci centimetri.) Sunt 
excelente ca să-ți curețe grădina de gândaci... niște ucigașe mici și 
grozave. 


Brr! Pelerinul nu se gândise la asemănarea aceea. Călugărițele erau 
drăgălașe și inofensive — desigur, pentru ei. Știa însă că femelele își 
mâncau perechea. Închipuie-ţi asemenea creaturi crescute la 
dimensiuni gigantice și având mentalitate de haită. Poate că era mai 
bine că ei doi nu puteau coborî, ca să se cabreze și să dea binețe. 


Trecu o jumătate de oră. În timp ce străinul își aducea încărcătura pe 
sol, arcașii Jupuitorului se apropiară; haitele se dispuseră în aripi de 
asalt. 


Un nor de săgeți se arcui peste spaţiul dintre Jupuitori și străin. Unul 
dintre membrii străinului căzu imediat și gândurile lui amuţiră. 
Ceilalți dispărură din vedere, sub casa zburătoare. Soldații se 
repeziră înainte, spaţiați în formaţiuni care-și păstrau identitatea; 
poate că intenționau să-l captureze viu pe străin. 


„..Dar linia de asalt se frânse, la o oarecare distanţă de străin; nu se 
vedeau nici săgeți, nici flăcări, totuși soldații se prăbușeau de-a 
dreptul. Pentru o clipă Pelerinul crezu că Jupuitorii mușcaseră mai 
mult decât puteau mesteca. Apoi al doilea val se revărsă peste 
primul. Membrii continuau să cadă, însă erau acum în turbarea 
uciderii, rămași doar cu disciplina animală. Asaltul avansă lent, cu 
cei din spate suind peste cei căzuți. Alt membru al echipajului fu 
doborât... În mod ciudat, Pelerinul putea încă auzi crâmpeie ale 
gândirii celuilalt. Ca ton și tempo, suna la fel ca înainte de atac. Cum 
putea cineva să fie atât de calm înaintea inevitabilității morții totale? 


Se auzi un fluier de luptă și gloata se despărți. Un soldat goni prin 
culoarul format și pulveriză foc lichid în clipa în care depășise linia 
frontului. Cu flăcările și fumul care se ridicau de jur împrejurul ei, 
casa zburătoare părea o bucată de carne pe grătar. 


Wickwrackrom blestemă în barbă. Adio, străinule! 


Răniţii și morţii reprezentau una dintre ultimele priorități ale 
Jupuitorilor. Membrii grav răniți erau stivuiți pe tărgi și trași 
suficient de departe pentru ca tipetele lor să nu genereze confuzie. 
Grupe de curăţire măturară fără milă fragmentele de soldați de 
lângă casa zburătoare. Fragmentele rătăceau pe pajiștea cu movile; 
ici-colo, se închegau în haite ad-hoc. Unele rătăceau printre răniți, 
ignorând zbieretele în nevoia lor de a se regăsi. 


Când tumultul se domoli, apărură trei haite de veste-albe. Valeţii 
Jupuitorului pășiră sub casa zburătoare. Unul dispăru mult timp din 
vedere; poate că pătrunsese înăuntru. Trupurile carbonizate a doi 
membri ai străinului fură așezate cu grijă pe tărgi- mult mai grijuliu 
decât fuseseră soldaţii răniţi —, făcându-se iute nevăzute. 


Jaqueramaphan cercetă distrugerile cu instrumentul lui pentru ochi. 


Renuntase la încercarea de a-l mai ascunde de Pelerin. Un veste-albe 
scoase ceva de sub casa zburătoare. 


- Pst! Mai sunt și alți morţi. Poate din cauza focului. Par puiand.ri. 


Siluetele mici aveau forma de călugăriță. Fură legate de tărgi și duse 
peste coama dealului, după care dispărură din vedere. Neîndoios 
acolo aveau carete trase de kherporci. 


Jupuitorii amplasară un cerc de santinele în jurul casei zburătoare. 
Zeci de soldați noi stăteau pe coasta dealului din spate. Nimeni n- 
avea să se furișeze pe lângă ei. 


- Așadar, suspină Pelerinul, măcel total. 


-Poate că nu... Mi se pare că primul membru pe care l-au săgetat 
nu-i mort. 


Wickwrackrom își miji ochii cei mai buni. Ori Copistul își făcea 
speranţe deșarte, ori instrumentul său îi oferea vedere incredibil de 
acută. Primul săgetat fusese de cealaltă parte a stelei; încetase să mai 
gândească, totuși acela nu era un semn sigur al morţii. Un veste-albe 
stătea acum în jurul său. Puse apoi creatura pe o targă și începu s-o 
tragă spre sud-vest... nu în aceeași direcție în care plecaseră ceilalți. 


- Este încă viu! Are o săgeată-n piept, dar îl văd respirând. Capetele 
Copistului se întoarseră către Wickwrackrom: Cred că ar trebui să-l 
salvăm. 


Pentru o clipă Pelerinul nu știu realmente ce să replice și rămase 
holbându-se la el. Centrul cabalei mondiale a Jupuitorului se găsea 
la numai câțiva kilometri spre nord-vest. Puterea Jupuitorului era 
necontestată pe zeci de kilometri în adâncul continentului și în 
momentul de față ei erau practic înconjurați de o armată. Copistul se 
dezumflă puţin în faţa uluirii Pelerinului, însă era limpede că nu 
glumise. 


-Sigur că da, este riscant, știu. Dar chiar asta-i esenţa vieții, nu? Tu 
ești un pelerin. Tu-nţelegi. 


- Hm! 


Așa era, aceea era reputația pelerinilor. Totuși niciun suflet nu poate 
supraviețui morții totale... și într-un pelerinaj existau destule ocazii 
pentru o asemenea anihilare. Pelerinii știau ce înseamnă precauția. 


Pe de altă parte... pe de altă parte... aceasta era cea mai uimitoare 
întâlnire din toate veacurile sale de pelerinaj. A-i cunoaște pe străinii 
aceștia, a deveni ei... era o ispită care depășea orice judecată 
sănătoasă. 


- Uite ce-i, spuse Copistul, am putea să coborâm și să ne amestecăm 
printre răniți. Dacă putem traversa câmpul, am putea să-l privim 
mai îndeaproape pe ultimul membru al străinului fără să riscăm 
prea mult. 


Jaqueramaphan se retrăgea deja din punctul său de observație și 
dădea târcoale pentru a găsi o cărare care să nu-l expună. 
Wickwrackrom era sfâșiat de incertitudine; o parte din el se sculă ca 
să-l urmeze pe Copist, dar o parte șovăia. Ce naiba, Jaqueramaphan 
recunoscuse că era iscoadă; avea asupra lui o invenţie care provenea 
probabil direct de la cei mai iscusiți membri ai contrainformaţiilor 
din Lacurile Lungi. Individul trebuia să fie un profesionist... 


Pelerinul aruncă o ocheadă asupra coastei lor de deal și asupra văii. 
Nici urmă de Tyrathect, ori de altcineva. Se târî afară din diversele 
lui ascunzători și urmă iscoada. 


Rămaseră pe cât posibil în umbrele dese proiectate de soarele aflat 
în miazănoapte, iar acolo unde nu existau umbre se furișară de la o 
movilă la alta. Cu o clipă înainte de a ajunge la primul rănit, 
Copistul rosti cuvintele cele mai înspăimântătoare din după-amiaza 
aceea: 


-Nu-ti face griji. Am citit tot ce s-a scris despre cum se procedează-n 
cazuri de-astea! 


O gloată de fragmente și răniți este ceva terifiant, care-ţi amorțește 
mintea. Solitari, duete, terțete, câteva cvartete: toți rătăceau fără 
noimă, schelălăind fără control. În majoritatea situațiilor, un număr 
atât de mare de indivizi strânși laolaltă pe numai câțiva acri ar fi 


însemnat o orgie instantanee. Wickwrackrom observă de altfel unele 
activități sexuale și câteva căutări organizate de hrană, dar suferința 
era încă prea mare pentru reacții firești. Pentru o clipă se întrebă 
dacă, în ciuda afirmațiilor lor despre raționalism, Jupuitorii aveau 
pur și simplu să lase resturile soldaților să se reasambleze de la sine. 
Dacă ar fi procedat așa, s-ar fi ales cu unele haite stranii și schiloade. 


După câțiva metri străbătuţi prin gloată, Pelerinul Wickwrackrom 
simți cum conștiința lunecă din el. Dacă se concentra cu adevărat 
intens, își putea reaminti cine era și ce trebuia să facă pentru a 
ajunge în partea opusă a pajiștii fără să atragă atenţia. 


Alte gânduri, sonore și neferite, îl izbeau: 
„„„Sete de sânge și spintecare... 


Metalul scânteietor în mâna străinului... durerea din pieptul ei... tusea cu 
sânge, prăbușirea... 


...În tabăra de recrutare și-nainte, fratele meu de contopire a fost tare bun 
cu mine... Lord Oțel a spus că noi suntem un experiment măreț... 


„„„Alerg peste iarbă spre monstrul cu picioarele-bețe. Sar, cu stiletele-n labe. 
Spintec beregata monstrului. Sângele țâșnește în sus. 


...Unde sunt?... Pot să fiu parte din tine... te rog? 


Pelerinul se răsuci la ultima întrebare. Era orientată și de aproape. 
Un solitar îl adulmeca. Schelălăi spre fragment, alungându-l, și 
alergă în câmp deschis. Mai în față, Jaque-nu-știu-cum nu se 
descurca defel mai bine. Șansele erau reduse ca ei să fie depistaţi 
aici, însă Pelerinul începu să se întrebe dacă va putea răzbi în partea 
cealaltă. El era doar cvartet și solitarii se vedeau la tot pasul. În 
dreapta lui, un cvartet siluia, înhățând orice duete și solitari treceau 
prin preajmă. Wic și Kwk și Rac și Rom încercară să-și amintească de 
ce se găseau aici și încotro mergeau. Concentrează-te asupra senzațiilor 
directe; asupra a ceea ce există realmente aici: izul de funingine al focului 
lichid... muștele care roiau peste tot, acoperind cu negru bălțile de 
sânge. 


Trecu un timp îngrozitor de lung. Minute. 


Wic-Kwk-Rac-Rom privi înainte. Aproape că ieșise; era la marginea 
de miazăzi a dezastrului. Se târî până la un petic de sol curat. Părți 
din el vomitară și el își pierdu cunoștința. Încet, rațiunea îi reveni. 
Wickwrackrom ridică ochii și-l văzu pe Jaqueramaphan în interiorul 
gloatei. Copistul era un tip voinic, un sextet, dar avea probleme cel 
putin la fel de mari ca Pelerinul. Se clătina dintr-o parte în alta, cu 
ochii holbaţi, dezvelindu-și colții către sine și către alții. 


Traversaseră o parte destul de mare a pajiștii și îndeajuns de iute 
pentru a-l ajunge din urmă pe veste-albe care-l trăgea pe ultimul 
membru al străinului. Dacă doreau să mai vadă ceva, trebuiau să se 
gândească în cel fel să părăsească gloata fără a atrage atenția. 
Hmm... În jur erau destule uniforme de Jupuitori... fără proprietari 
în viață. Pelerinul deplasă doi din el până la un soldat mort. 


- Jagqueramaphan! Aici! 


Marea iscoadă privi în direcţia lui și un licăr de inteligenţă îi reveni 
în ochi. Se bălăbăni afară din gloată și se așeză la câțiva metri de 
Wickwrackrom. Era mult mai aproape decât ar fi fost confortabil în 
condiții normale, însă după cele prin care trecuseră nu părea nici 
măcar apropiat. Rămase o clipă, gâfâind. 


- lartă-mă, n-am bănuit niciodată că va fi așa. Mi-am pierdut o parte 
din mine acolo... și nu credeam că voi putea s-o mai recuperez. 


Pelerinul urmări înaintarea lui veste-albe și a tărgii sale. Nu mergea 
cu ceilalți; în câteva secunde avea să dispară din vedere. Dacă s-ar fi 
deghizat, poate că l-ar fi putut urma și... nu, nu, era prea riscant. 
Începea să gândească precum marea iscoadă. Pelerinul scoase o 
vestă de camuflaj de pe un leș. Aveau totuși nevoie de a se travesti. 
Poate că ar fi fost mai bine să se-nvârtă pe-aici pe durata nopții și să 
examineze îndeaproape casa zburătoare. 


După o clipă Copistul văzu ce făcea și începu să strângă veste pentru 
sine. Se furișară între mormanele de trupuri, căutând echipamente 
care să nu fie prea pătate și despre care Jaqueramaphan aprecia că 
aveau însemne compatibile. În jur erau o sumedenie de stilete și 
securi de luptă. Sfârșiră înarmați până-n dinți, dar trebuiră să 
renunţe la unele dintre ranițele lor... Mai avea nevoie doar de o 
vestă, însă Rom al lui era atât de lat în umeri, încât nu i se potrivea 


nimic. 


Abia mai târziu Pelerinul înțelese cu adevărat ce se întâmplase: un 
fragment mare, un terțet, zăcea nemișcat în movila de leșuri. Poate 
că jelea, la mult timp după nenorocirea morții unuia sau mai multor 
membri ai săi; oricum, era total lipsit de gânduri, până ce Pelerinul 
începu să tragă vesta de pe un cadavru. Apoi: 


-Nu mă jefuiești tu pe mine! 


Auzi zumzetul de furie din apropiere, după care simţi o brazdă de 
durere peste pântecele lui Rom. Pelerinul se convulsionă de durere 
și sări asupra atacatorului. Pentru o secundă de mânie inconștientă, 
se luptară. Securile Pelerinului spintecară din nou și din nou, 
acoperindu-i boturile cu sânge. Când își reveni în fire, unul dintre 
cei trei era mort și ceilalți fugeau în gloata de răniți. 


Wickwrackrom se înghesui în jurul durerii din Rom. Atacatorul 
purtase stilete și Rom era sfârtecat de la coaste până la vintre. 
Wickwrackrom se împletici; unele dintre labe îi erau prinse în 
propriile măruntaie. Încercă să le împingă cu nasul înapoi în 
abdomenul membrului. Durerea se estompa și cerul se întuneca 
treptat în ochii lui Rom. Pelerinul înăbuși zbieretele pe care le simţea 
suind prin el. Sunt doar un cvartet și unul din mine moare! De mulți ani 
se tot avertizase că patru era un număr pur și simplu prea mic 
pentru un pelerin. Acum avea să plătească preţul neglijenței, captiv 
și fără minte într-un tărâm de tirani. 


Pentru un moment durerea se domoli și gândurile îi fură limpezi. 
Lupta nu atrăsese prea mare atenție în mijlocul bocetelor, siluirilor și 
atacurilor de nebunie. Încăierarea lui Wickwrackrom fusese doar 
puțin mai sângeroasă ca restul. Vestele-albe de lângă casa zburătoare 
priviseră scurt în direcția lor, după care reîncepuseră să sfâșie 
încărcătura străină, deschizând-o. 


Copistul stătea în apropiere și privea îngrozit. O parte din el se 
apropia niţel, după aceea se retrăgea. Se lupta cu sine, străduindu-se 
să decidă dacă să ajute. Pelerinul aproape că-l imploră, însă efortul 
era prea mare. În plus, Copistul nu era pelerin. Jaqueramaphan nu 
putea ceda în mod voluntar o parte din sine... 


Amintirile se revărsară în potop — eforturile lui Rom de a clarifica și 
de a lăsa restul sinelui să știe tot ce fusese înainte. Pentru o clipă, 
navigă pe o cocă-dublă peste Marea Sudului, un nou-creat cu Rom 
ca puiandru; amintiri ale insularei care-l născuse pe Rom și ale 
haitelor dinainte. Ei călătoriseră o dată în jurul lumii și 
supraviețuiseră sărăciei dintr-o colectivă tropicală și războiului 
Haitelor Șesurilor. Câte istorii auziseră, câte trucuri învățaseră, câte 
persoane întâlniseră... Wic Kwk Rac Rom fusese o combinație 
teribilă, cu gândire limpede și vesel, cu abilitatea stranie de a păstra 
toate amintirile la locul cuvenit; acela fusese motivul real pentru care 
rămăsese atâta timp fără să crească la cinci sau șase. Acum avea să 
plătească poate prețul cel mai mare dintre toate... 


Rom suspină și nu mai văzu cerul. Mintea lui Wickwrackrom 
dispăru, nu așa cum se întâmplă în vâltoarea bătăliei când sunetul 
gândirii este pierdut, nu așa cum se întâmplă în murmurul prietenos 
al somnului. Brusc a patra prezenţă nu mai există, ci doar cei trei, 
străduindu-se să facă o persoană. Terţetul se ridică și se scărpină 
agitat. Pericolele pândeau la tot pasul, însă îi depășeau înțelegerea. 
Se apropie cu pași mărunți, plin de speranţă, de un sextet din 
apropiere- Jaqueramaphan? —, dar celălalt îl alungă. Privi speriat 
gloata de răniți. Acolo se găsea completarea... însă și dementa. 


Un mascul uriaș, cu pulpele acoperite de cicatrice, stătea la marginea 
gloatei. Prinse privirea terțetului și, încetișor, se târî spre ei peste 
terenul deschis. Wic și Kwk și Rac se retraseră, cu blana zburlindu- 
se de teamă și fascinație; cicatrizatul era cel puţin o dată și jumătate 
mai greu decât oricare dintre ei. 


„„„Unde sunt?... Pot să fiu parte din tine... te rog? Schelălăitul lui purta 
amintiri, amestecate și aproape inaccesibile, de sânge și luptă, de 
instruire militară anterioară. Cumva, era la fel de speriat de acele 
amintiri anterioare ca de orice altceva. Își lăsă botul- mânjit de 
sânge uscat- pe pământ și se târî pe burtă către ei. Ceilalţi trei o 
luară la fugă; cuplarea întâmplătoare îi speria pe toți. Se retraseră și 
se retraseră, ieșind pe pajiștea curată. Celălalt îi urmă, dar încet, tot 
târâș. Kwk își linse buzele și porni spre necunoscut. Întinse gâtul și-i 
adulmecă beregata. Wic și Rac se apropiară dintr-o parte și alta. 


Pentru o clipită există o contopire parțială. Asudată, însângerată, 
vătămată — o împreunare-n iad. Gândul păru să vină de niciunde și 


străluci în cei patru — o secundă de umor cinic. Apoi unitatea se 
pierdu și ei deveniră doar trei animale care lingeau fața celui de-al 
patrulea. 


Pelerinul privi de jur împrejurul pajiștii cu ochi noi. Fusese 
dezintegrat pentru numai câteva minute. Rănitii din Forța de Atac 
Pedestră X erau la fel ca înainte. Valeţii Jupuitorului continuau să se 
ocupe de încărcătura străinului. Jaqueramaphan se retrăgea 
încetișor, cu o expresie amestecată de uimire și oroare. Pelerinul 
coborî un cap și șuieră spre el: 


-N-o să te trădez, Copistule. 

Iscoada încremeni. 

-Tu ești, Pelerinule? 

-Mai mult sau mai puțin. 

Încă Pelerin, dar nu și Wickwrackrom. 

— C-cum o poți face? T-tocmai ai pierdut... 

-Sunt un pelerin, ai uitat? Noi trăim toată viața cu-așa ceva. 


În glasul lui se auzea sarcasm; acesta era mai mult sau mai puţin 
clișeul despre care Jaqueramaphan bolborosise mai devreme. 
Deţinea totuși un soi de adevăr. Deja, Pelerinul WickwracK... 
cicatrice, cic, se simțea ca o persoană. Poate că această nouă 
combinație avea o șansă. 


— Brr! Păi, bine... Ce-ar trebui să facem acum? 


Iscoada privea nervos în toate direcțiile, însă ochii care rămaseră 
ațintiți asupra Pelerinului erau cei mai îngrijorați. 


Era rândul lui Wickwrackcic să fie derutat. Ce făcea el aici? Ucidea 
dușmanul ciudat... Nu! Asta era treaba Forţei de Atac Pedestră. El n- 
avea nimic de-a face cu asta, indiferent care ar fi fost amintirile 
cicatrizatului. El și Copistul veniseră aici ca să... să salveze străinul, 


cât mai mult din el cu putinţă. Pelerinul înhăţă amintirea aceea și o 
reținu fără spirit critic; era ceva real, ceva din fosta identitate pe care 
trebuia s-o păstreze. Se uită în direcția în care-l văzuse ultima dată 
pe străin. Veste-albe și targa sa nu mai erau vizibili, dar porniseră pe 
un drum ușor de reperat. 


— Încă-l putem obţine pe cel viu, îi spuse lui Jaqueramaphan. 


Copistul tropăi pe loc și se deplasă de colo-colo cu pași mărunți. Nu 
mai era la fel de entuziast ca înainte. 


-După tine, prietene. 


Wickwrackcic își netezi vestele de luptă și curăță câteva pete de 
sânge uscat. După aceea traversă îndrăzneț pajiștea, trecând la o sută 
de metri de Valeţii Jupuitorului din jurul dușmanului... din jurul 
casei zburătoare. Le expedie un salut scurt, care fu ignorat. 
Jaqueramaphan îl urmă, purtând două arbalete. Celălalt se străduia 
să imite mersul ţanțoș al Pelerinului, totuși nu avea înclinații 
milităroase. 


Trecură apoi de coama dealului și coborâră în umbre. Sunetele 
răniților dispărură. Wickwrackcic începu să gonească realmente, 
sărind de pe o serpentină pe alta a cărării neregulate. De aici putea 
să vadă portul; ambarcaţiunile erau încă amarate la ponton și nu se 
zărea prea multă activitate. În urma lui, Copistul bâiguia agitat. 
Pelerinul se mulțumi să alerge și mai repede, cu încrederea 
alimentată de confuzia generală a nou-creatului. Noul său membru, 
cicatrizatul, fusese mușchiul unui ofițer de pedestrime. Haita 
cunoscuse planul porturilor și castelului, ca și toate parolele zilei. 


Alte două serpentine și-l ajunseră din urmă pe Valetul Jupuitorului 
și targa sa. 


- Oprește! răcni Pelerinul. Aducem ordine noi de la Lordul Otel. 


Un fior îi străbătu spinările, amintindu-și-l pe Oțel pentru prima 
dată. Valetul lăsă targa și se întoarse spre ei. Wickwrackcic nu-i 
cunoștea numele, dar și-l reamintea: avea rang destul de înalt și era 
arogant. ÎI surprindea să-l vadă trăgând el însuși targa. 


Pelerinul se opri la numai douăzeci de metri de veste-albe. 
Jaqueramaphan privea în jos de pe serpentina de deasupra; 
arbaletele lui nu erau la vedere. Valetul se uită nervos către Pelerin, 
apoi în sus, la Copist. 


-Ce vreţi de la mine? 


Îi suspecta deja? Nu conta. Wickwrackcic se încordă pentru un atac 
ucigaș... și deodată văzu împătrit, cu mintea încețoșată de ameteala 
nou-creatului. Acum când trebuia să ucidă, oroarea față de crime a 
cicatrizatului îl dezarmă. La naiba! Wickwrackcic se gândi disperat 
la un răspuns. Când asasinatul îi dispăru din minte, noile lui 
amintiri apărură cu ușurință. 


- Voința Lordului Oțel este ca această creatură să fie dusă cu noi în 
port. Tu... ă-ă-ă... te vei întoarce la corabia zburătoare a 
invadatorului. 


Veste-albe își linse buzele. Ochii lui se plimbară cu atenţie peste 
uniformele Pelerinului și Copistului. 


- Impostorilor! răcni el și în aceeași clipă își repezi un membru al 
haitei spre targă. 


Ceva metalic sclipi în laba anterioară a acestuia. Il va ucide pe străin! 


De deasupra se auzi pocnetul unei corzi și alergătorul căzu străpuns 
în ochi de o săgeată. Wickwrackcic se năpusti către ceilalți, 
împingându-l pe cicatrizat în frunte. Urmă o clipă de amețeală, după 
care el redeveni întreg, urlând a moarte spre cvartet. Cele două haite 
se ciocniră și Cic îmbrânci doi membri ai Valetului în hăul de la 
marginea drumului. Săgeți zumzăiau în jurul lor. Wic Kwk Rac se 
roti, spintecând cu securile orice rămăsese în picioare. 


Apoi totul se potoli și Pelerinul își regăsi gândurile. Trei membri ai 
Valetului se zbăteau pe potecă, iar pământul din jur era îmbibat cu 
sânge. Îi împinse de pe cărare, către locul unde Cic îi ucisese pe 
ceilalți. Niciunul din Valet nu supraviețuise; era moarte totală, iar el 
era responsabil. Căzu pe sol, văzând iarăși împătrit. 


- Străinul este încă viu, anunţă Copistul, care stătea în jurul tărgii, 


adulmecând trupul ca de călugăriță. Nu-i însă conștient. 
Prinse bețele tărgii în fălci și-l privi pe Pelerin. 
— Ce... ce mai este, Pelerinule? 


Pelerinul zăcea în țărână, străduindu-se să-și readune mintea. Ce mai 
este, într-adevăr? Cum intrase în porcăria asta? Confuzia nou- 
creatului era unica posibilitate. Pur și simplu uitase motivele pentru 
care salvarea străinului era imposibilă. lar acum intrase prea adânc. 
Un rahat de haită! O parte din el se târî până la marginea potecii și 
privi în jur. Nu se vedea niciun semn că ar fi atras cumva atenția. În 
port, ambarcaţiunile continuau să fie goale; aproape toți pedeștrii 
erau sus, pe dealuri. Fără îndoială, Valeții îi aduseseră pe morți în 
fortăreața portului. Dar când aveau să-i treacă peste strâmtoare, spre 
Insula Tăinuită? Așteptau sosirea celui pe care-l ucisese el? 


-Poate c-am reuși să ne-mbarcăm și să fugim către miazăzi, propuse 
Copistul. 


Ce individ ingenios! Nu știa că în jurul portului existau linii de 
santinele? Chiar dacă ar fi cunoscut parolele, prezența lor urma să 
fie raportată de îndată ce treceau de primul post de control. Avea să 
fie o șansă la un milion... totuși, înainte să-l fi avut pe Cic ca parte 
din el, fusese de-a dreptul o imposibilitate. 


Studie creatura care zăcea pe targă. Stranie, însă reală. Și nu era 
vorba numai despre creatură în sine, deși, desigur, ea reprezenta 
ciudățenia cea mai spectaculoasă. Straiele ei însângerate erau dintr-o 
țesătură mai fină decât văzuse vreodată Pelerinul. Lipită de trupul 
creaturii se afla o pernă roz, cu broderii întortocheate. Înţelese că era 
artă străină: chipul unui animal cu rât lung. 


Prin urmare scăparea prin port reprezenta o șansă la un milion; 
unele trofee ar fi putut merita riscul acela. 


—...O să mai coborâm niţel, anunţă el. 


Jaqueramaphan trăgea targa și Wickwrackcic alerga în fața lui, 
străduindu-se să pară important și cu aer ofițeresc. Avându-l pe Cic, 


nu-i era greu. Acesta era imaginea competenţei marțiale; trebuia să 
fii la interior ca să-i cunoști adevărata moliciune. 


Aproape că ajunseseră la nivelul mării. 


Poteca se lățise de acum și era grosolan pavată. Pelerinul știa că 
fortăreața portului se găsea deasupra lor, ascunsă de copaci. Soarele 
se îndepărtase binișor de miazănoapte, ridicându-se pe cer la răsărit. 
Peste tot se zăreau flori, albe și roșii și violet, cu pămătufurile 
unduind în briză — flora arctică profita de lunga zi de vară. Mergând 
pe cărarea de pietre împestrițată de umbre, aproape că puteai să uiţi 
de ambuscada de pe dealuri. 


În foarte scurt timp, aveau să ajungă la o linie de santinele. Liniile și 
cercurile erau indivizi interesanti; nu minți prea grozave, dar 
probabil cele mai mari haite funcționale ce puteau fi găsite în afara 
Tropicelor. Existau istorii despre linii lungi de zece mile, cu mii de 
membri. Cea mai mare pe care o văzuse Pelerinul vreodată conținea 
mai puțin de o sută de membri. Se lua un grup de indivizi obișnuiți, 
care erau antrenați să se înșiruie, nu în haite, ci ca membri 
individuali. Dacă fiecare membru stătea la numai câțiva metri de 
vecinii săi cei mai apropiați, ei puteau menţine o conștiință 
apropiată de a unui terțet. Ca întreg, un grup era cu puțin mai 
inteligent- nu pot exista gânduri profunde când sunt necesare 
secunde pentru ca o idee să parcurgă toată mintea. Totuși linia avea o 
percepție excelentă a celor ce se întâmplau în lungul ei. lar dacă 
vreunul dintre membrii săi ar fi fost atacat, întreaga linie avea să afle 
despre asta cu viteza sunetului. Pelerinul slujise anterior în linii; era 
o existență deșirată, însă nu chiar atât de monotonă precum cea a 
unei santinele obișnuite. E greu să te plictisești când ești netot ca o 
linie. 


Iată! Un membru singuratic își scoase gâtul dinapoia unui copac și-i 
somă. Wickwrackcic știa bineînțeles parola și trecură de linia 
exterioară. Însă trecerea aceea și descrierea lor era cunoscută acum 
de toată linia... și cu certitudine de soldaţii normali din fortăreața 
portului. 


La naiba! Nu avea soluție în privinţa asta; avea să continue cu planul 
nebunesc. El, Copistul și străinul trecură prin cele două santinele 
interioare. Acum simțea izul mării. leșiră dintre copaci în portul cu 


ziduri de piatră. Argintul scânteia din apă într-un milion de 
crâmpeie schimbătoare. O flotă însemnată se legăna între două 
pontoane. Catargele ei erau ca o pădure de arbori aplecați, fără 
frunze. La o milă dincolo de apă se zărea Insula Tăinuită. O parte 
din el ignoră imaginea ca fiind banală; o altă parte din el se împletici 
înaintea măreției. Acesta era centrul mișcării Jupuitoare mondiale. 
Sus în turnurile mohorâte, Jupuitorul își desfășurase experimentele, 
își scrisese eseurile... și plănuise să conducă lumea. 


Pe chei erau puțini indivizi. Cei mai mulți se ocupau de întreținere: 
coseau vele, refăceau legăturile cocilor-duble. Priviră targa cu 
evidentă curiozitate, totuși niciunul nu se apropie. Prin urmare nu 
trebuie decât să mergem până la capătul pontonului, să tăiem parâmele 
unei coci-duble și s-o ștergem. Probabil că pe ponton erau suficiente 
haite ca să împiedice o asemenea acțiune și cu siguranţă strigătele 
acestora ar fi adus soldaţii pe care-i vedea lângă fortăreaţa portului. 
De fapt, era oarecum surprinzător că nimeni dintre cei de acolo nu-i 
băgase deocamdată serios în seamă. 


Ambarcațiunile acestea erau mai grosolane decât cele similare din 
Mările de Miazăzi. Unele deosebiri erau superficiale. Doctrina 
Jupuitorului interzicea decorațiunile inutile. Alte deosebiri erau de 
natură funcțională. Ambarcaţiunile fuseseră proiectate atât pentru 
vară, cât și pentru iarnă, ca și pentru transportul de trupe. Pelerinul 
era totuși sigur că s-ar fi putut descurca în pilotarea lor, dacă i s-ar fi 
oferit ocazia. Merse până la capătul pontonului. Hmm! O fărâmă de 
noroc. Coca-dublă de la prova tribord a flotei, chiar lângă ponton, 
părea rapidă și bine aprovizionată. Era probabil un cercetaș cu rază 
mare de acţiune. 


- Pst! Ceva se-ntâmplă sus. 
Copistul făcu semn dintr-un cap spre fortăreață. 


Soldaţii se aliniau... pentru un salut general? Cinci Valeţi trecură pe 
lângă pedestrime și din turnurile fortăreței răsunară trâmbiţe. Cic 
mai văzuse asemenea formaţiuni, dar Pelerinul nu se încredea în 
amintirea respectivă. Cum să fi... 


Un stindard roșu cu galben se ridică deasupra fortului. Pe pontoane, 
soldații și lucrătorii la ambarcațiuni se lăsară pe burtă. Pelerinul făcu 


la fel și-i șuieră celuilalt: 

— Jos! 

HEE 

- Ăla-i stindardul Jupuitorului... flamura prezenței lui personale. 
-E imposibil. 


Jupuitorul fusese asasinat în Republică în urmă cu șase zece-zile. Cu 
aceeași ocazie, gloata care-l sfârtecase ucisese zeci dintre principalii 
lui susținători. Pe de altă parte, doar Poliția Politică Republicană 
afirmase că toate trupurile Jupuitorului fuseseră recuperate. 


Sus lângă fort, o singură haită se cabra între șirurile de soldați și 
veste-albe. Argint și aur le sclipeau pe umeri. Copistul înaintă un 
membru al haitei sale înapoia unui stâlp și-și scoase pe furiș 
instrumentul vizual. După o clipă, rosti: 


-Pe sfârșitul sufletului... e Tiyrathect! 
- Ea-i la fel de Jupuitor ca și mine, spuse Pelerinul. 


Călătoriseră împreună de la Poarta Orientului, peste Colţii-de- 
gheaţă. Tyrathect era în mod vădit o nou-creată și imperfect 
integrată. Păruse rezervată și interiorizată, dar avusese și accese de 
furie. Pelerinul știa că în Tyrathect exista un filon ucigaș... Acum 
bănuia care-i era proveniența. Unii dintre membrii Jupuitorului 
scăpaseră din asasinat, iar el și Copistul petrecuseră trei zece-zile în 
prezenţa lui; Pelerinul se cutremură. 


La poarta fortăreței, haita care-și spunea Tyrathect se întoarse cu fața 
la soldați și Valeţi. Făcu un gest și trâmbițele răsunară din nou. Noul 
Pelerin înțelese semnalul acela: o Chemare. Își suprimă imboldul 
brusc de a-i urma pe ceilalți pe ponton, mergând aidoma lor, cu 
burta aproape atingând solul, spre fortăreață, cu toți ochii ațintiți 
asupra Stăpânului. Copistul îl privi și Pelerinul încuviinţă. 
Avuseseră nevoie de un miracol și iată-l oferit chiar de inamic! 
Copistul înaintă încet către capătul pontonului, trăgând targa din 
umbră în umbră. 


Nimeni nu privea îndărăt și din motive perfect întemeiate; 
Wickwrackcic își amintea ce se întâmpla cu aceia care dovedeau 
lipsă de respect față de o Chemare. 


-Pune creatura pe barca aceea de la tribord, îi spuse lui 
Jaqueramaphan. 


Sări de pe ponton și se răspândi pe flotă. Era minunat să fie iarăși pe 
punțile ce se legănau, cu toți membrii plutind în direcții diferite! 
Adulmecă printre catapultele de la prove, ascultă cocile și 
scârțâiturile parâmelor. 


Insă Cic nu era corăbier și nu-și amintea care putea fi lucrul cel mai 
important. 


-Ce cauţi? se auzi șuieratul în Vorbire-înaltă al Copistului. 
- Sabordurile de scufundare. 


Dacă existau, nu semănau defel cu versiunile lor din Mările de 
Miazăzi. 


- Ei, rosti Copistul, asta-i ușor. Astea-s ambarcațiuni din 
miazănoapte. Panouri basculabile și-o cocă subțire dedesubt. 


Doi din el dispărură din vedere pentru un moment și se auzi O 
bubuitură. Capetele reapărură, scuturându-se de apă. El rânji 
surprins, uimit de propriul său succes. „Lii!“, părea să spună 
expresia lui, „e chiar ca-n cărți!“ 


Wickwrackcic le găsi și el; panourile păreau locuri de odihnă pentru 
echipaj, dar se ridicau ușor și lemnul dinapoia lor era lesne de spart 
cu o secure de luptă. Păstră un cap afară, uitându-se să vadă dacă nu 
atrăgeau atenția, și în același timp sparse sabordurile. Pelerinul și 
Copistul traversară șirurile dinspre larg ale flotei; dacă acelea se 
scufundau, avea să dureze o vreme până ce cocile-duble din spatele 
lor puteau fi eliberate. 


Hopa! Unul dintre lucrătorii de la ambarcațiuni privea înapoi, spre 
el. O parte din individ continua să suie coasta dealului, o parte se 
căznea să revină pe ponton. Trâmbițele își sunară încă o dată 
porunca și lucrătorul urmă chemarea. Totuși schelălăielile lui de 


alarmă determinară întoarcerea altor capete. 


Nu mai era vreme de furișări. Pelerinul reveni în goana mare la 
coca-dublă amarată la tribord. Copistul tăia parâmele împletite ce 
legau coca-dublă de restul flotei. 


— Ai vreo experienţă cu corăbiile? întrebă Pelerinul. 
O întrebare prostească. 
- Păi, am citit despre... 


- Perfect! Pelerinul îl îmbrânci complet în cala cocii-duble de la 
prova tribord. Ai grijă de străin. Stai pe burtă și pe cât poți păstrează 
liniștea. 


Putea pilota și singur coca-dublă, însă pentru a o face trebuia să fie 
peste tot; era preferabil să existe cât mai puţine sunete de gândire 
care să-l distragă. 


Pelerinul împinse cu prăjina barca lor, îndepărtând-o de flotă. 
Sabordajul nu era încă evident, dar putea zări apă în cocile de la 
prova flotei. Întoarse prăjina și-i folosi cârligul pentru a trage cea 
mai apropiată barcă în spaţiul creat de plecarea lor. Peste încă cinci 
minute aveau să fie doar un șir de catarge ridicându-se din apă. 
Cinci minute... Era imposibil să fi reușit... fără Chemarea 
Jupuitorului; sus lângă fortăreață, soldaţii se întorceau și arătau 
către port. În același timp însă ei trebuiau să se prezinte în fața 
Jupuitorului-Tyrathect. Cât avea să treacă până când cineva 
important decidea că până și o Chemare putea fi încălcată? 


Ridică pânzele. 


Vântul lovi în vela cocii-duble și se îndepărtară de ponton. Pelerinul 
dansă într-o parte și alta, cu sarturile ținute strâns în guri. Chiar și 
fără Rom, ce mai amintiri deștepta gustul de sare și parâme! Putea să 
simtă când încordarea și destinderea anunțau că vântul le oferea tot 
ajutorul. Cocile gemene erau înguste și lunecau ușor, catargul din 
lemn de esenţă tare scârţâia când vântul umfla vela. 


Acum Jupuitorii se revărsau în jos pe coasta dealului. Arcașii se 
opriră și o pâclă de săgeți se înălță în văzduh. Pelerinul smuci de 


sarturi, înclinând barca la stânga pe o cocă. Copistul sări să-l 
protejeze pe străin. La tribord în fața lor apa răpăi, dar numai două 
proiectile loviră barca. Pelerinul răsuci iarăși sarturile și cotiră brusc 
în cealaltă direcție. Alte câteva secunde și aveau să iasă din bătaia 
săgeților. Soldaţii goniră spre pontoane, țipând când văzură ce se 
alesese din flota lor. Rândurile de la prova erau inundate; partea din 
față era un vălmășag, de epave. lar catapultele se aflau la prova. 


Pelerinul își întoarse barca pe curs, îndreptând-o direct spre miazăzi, 
afară din port. La tribord, tocmai treceau de extremitatea sudică a 
Insulei Tăinuite. Turnurile castelului se ridicau înalte și 
amenințătoare. Știa că acolo existau catapulte grele, iar în portul 
insulei erau amarate mai multe bărci rapide. Doar alte câteva minute 
și nici chiar ele n-ar mai fi avut vreo o importanță. Treptat își dădea 
seama cât de sprintenă era ambarcaţiunea lor. Ar fi trebuit să 
ghicească faptul că Jupuitorii aveau să le pună pe cele mai bune în 
flancurile provei. O foloseau probabil pentru cercetare și abordaj. 


Jaqueramaphan era îngrămădit la pupa cocii sale, privind peste apă 
către portul de pe continent. Soldaţi, lucrători, veste-albe se 
înghesuiau la capetele pontoanelor într-un amestec care amețea 
mintea. Chiar și de aici îți puteai da seama că locul era un balamuc 
de furie și frustrare. Un rânjet încântat se întinse peste Copist, când 
înţelese că aveau într-adevăr să reușească. Se cocoță pe balustradă și 
sări în aer pentru a face o tumbă cu un membru spre inamicii lor. 
Gestul obscen fu cât pe ce să-l răstoarne peste bord, dar fu văzut. 
Mânia îndepărtată se înteți pentru o clipă. 


Se găseau mult la miazăzi de Insula Tăinuită; nici chiar catapultele ei 
nu-i puteau ajunge acum. Haitele de pe țărm nu mai puteau fi 
distinse. Stindardul personal al Jupuitorului continua să fluture 
vesel în briza dimineții, un pătrat roșu-galben tot mai mic pe 
fundalul verde al pădurii. 


Pelerinul privi către strâmtoarea unde Insula Balenei se curba în 
apropierea uscatului. Cic își amintea că punctul cel mai apropiat era 
puternic fortificat. În mod firesc, acela ar fi însemnat sfârșitul lor, 
însă arcașii de acolo fuseseră retrași pentru a participa la 
ambuscadă, iar catapultele sale se aflau în reparații. 


„„.așa că miracolul se petrecuse. Erau vii și liberi și dețineau cea mai 


mare descoperire din toate pelerinajele sale. Răcni de fericire, atât de 
sonor, încât Jaqueramaphan se ghemui și sunetele răsunară în ecouri 
dinspre dealurile verzi acoperite cu petice de nea. 


Jefri Olsndot avea puţine amintiri clare despre ambuscadă și nu 
văzuse nimic din carnaj. Auzise zgomote afară și glasul îngrozit al 
mamei, țipând la el să rămână înăuntru. Urmase apoi mult fum. Își 
amintea că tușise și încercase să se târască spre aer curat. Își 
pierduse cunoștința. Când se trezise, era legat de un fel de pat de 
prim-ajutor, în jurul căruia roiau creaturile asemănătoare cu niște 
câini mari. Arătau foarte amuzant cu vestele lor albe cu fireturi. Își 
amintea că se întrebase unde le erau stăpânii. Scoteau sunete dintre 
cele mai stranii: bolboroseli, șuierături și zumzete. Unele aveau o 
frecvenţă atât de ridicată, încât abia le putea distinge. 


O vreme fu pe o ambarcaţiune, după aceea pe un vehicul cu roți. 
Până atunci văzuse castele doar în poze, dar locul în care îl 
aduseseră era un castel adevărat, cu turnuri întunecate și înalte și 
ziduri uriașe din piatră. Suiră pe străduțe adumbrite, pe care roțile 
vehiculului zdrăngăneau puternic. Câinii cu gâturi lungi nu-i 
făcuseră niciun rău, însă curelele care-l țineau legat erau îngrozitor 
de strânse. Nu putea să se ridice în capul oaselor și nici să privească 
într-o parte sau alta. Întrebă de mama, tata și Johanna și plânse 
puțin. Un bot lung apăru lângă fața lui, cu nasul umed și moale 
împungându-l în obraz. Urmă un zumzet pe care-l simți până în 
măduva oaselor. Nu-și putea da seama dacă gestul fusese de alinare 
ori de ameninţare, dar icni și încercă să-și stăvilească lacrimile. 
Oricum, acestea nu se potriveau unui adevărat straumer. 


Acum vedea mai mulți câini cu veste albe, ca și alții cu epoleți 
caraghioși, auriți și argintați. 


Patul lui era tras iarăși, de data asta printr-un tunel iluminat de 
torte. Se opriră lângă o ușă dublă, lată de doi metri, însă înaltă de 
nici un metru. În lemnul gălbui erau încastrate două triunghiuri 
metalice. Ulterior Jefri află că ele semnificau un număr — 
cincisprezece sau treizeci și trei, după cum numărai după picioare 
sau după ghearele din față. Mult, mult mai târziu, află că acela care îl 
adusese numărase după picioare, iar constructorul castelului după 
ghearele din față. În felul acesta, sfârși în altă încăpere. Fu o greșeală 
care avea să schimbe istoria lumilor. 


Cumva, câinii deschiseră ușa și-l traseră pe Jefri înăuntru. Se 
îngrămădiră în jurul patului și boturile lor îi slăbiră legăturile. 
Băiatul întrezări șiruri de colti ascuţiţi ca acele. Bolboroselile și 
zumzetele erau foarte puternice. Când Jefri se ridică în capul 
oaselor, ei se retraseră. Doi dintre ei ținură de uși, afară, iar ceilalți 
patru ieșiră. Apoi ușile se trântiră și trupa de circari dispăru. 


Jefri rămase nemișcat mult timp, privind ușile. Știa că nu era o trupă 
de circari; mai mult ca sigur, creaturile-câini erau inteligente. Cumva 
îi luaseră prin surprindere pe părinţii și pe sora lui. Unde sunt ei? 
Aproape că izbucni din nou în plâns. Nu-i văzuse pe lângă navă. 
Probabil că fuseseră de asemenea capturați. Toţi erau ținuți 
prizonieri în castelul acesta, dar în celule separate. Trebuiau să se 
găsească! 


Se sculă în picioare și pentru o clipă se clătină, ametit. Totul continua 
să miroasă a fum. Era lipsit de importanţă; era timpul să înceapă să 
vadă cum putea evada. Dădu ocol încăperii. Era uriașă și nu semăna 
cu niciuna dintre celulele de temnițe pe care le văzuse în cărţile de 
povești. Plafonul era foarte înalt, un dom arcuit brăzdat de 
douăsprezece fante verticale. Printr-una, lumina soarelui pătrundea 
într-un fuior împestrițat de firicele de praf, împroșcând peretele 
capitonat. Era unica sursă de iluminare a odăii, totuși mai mult 
decât suficientă în ziua însorită. Din cele patru colțuri, imediat sub 
dom, ieșeau balcoane cu balustrade joase. În pereții dindărătul lor se 
vedeau uși. De ambele părți ale tuturor balcoanelor atârnau 
desfășurate suluri late pe care erau scrise caractere foarte mari. Jefri 
se apropie de perete și pipăi materialul rigid. Literele erau pictate pe 
el. Unicul fel în care puteai schimba display-ul era să le ștergi. Uau! 
Ca în timpurile de demult de pe Nyjora, înainte de Domeniul 


Straumli! Plinta de sub suluri era înaltă și din piatră neagră, netedă. 
Cineva folosise bucățele de cretă ca să deseneze pe ea. 
Reprezentările de câini erau grosolane, din linii drepte, și-i aminteau 
lui Jefri de desenele făcute de copii în grădiniță. 


Se opri, reamintindu-și brusc de toți copiii pe care-i lăsaseră la 
bordul navei și pe solul din jur. Cu numai câteva zile în urmă, se 
jucase cu ei la școala din Laboratorul Superior. Ultimul an fusese 
foarte straniu — plictisitor, dar în același timp plin de aventuri. 
Barăcile fuseseră amuzante, cu toate familiile laolaltă, însă adulții 
rareori aveau timp de joacă. Noaptea, cerul diferea foarte mult de cel 
văzut de pe Straum. 


-Suntem dincolo de Exterior, spusese mama, și-l creăm pe 
Dumnezeu. 


Când zisese prima dată cuvintele acelea, râsese. Ulterior, când le 
repetaseră alți oameni, ei păruseră tot mai speriați. Ultimele ore 
fuseseră o nebunie, cu transformarea în realitate a antrenamentelor 
pentru hibernoterapie. Toţi prietenii lui erau în cuvele acelea... Jefri 
începu să plângă în tăcerea groaznică. Nu exista nimeni care să-l 
audă, nimeni care să-l ajute. 


După câteva momente, reîncepu să gândească. Prietenii lui n-ar fi 
trebuit să pățească nimic, în cazul în care câinii nu încercau să 
deschidă cuvele. Dacă mama și tata i-ar fi putut face pe câini să 
înțeleagă... 


În odaie se aflau mobile ciudate: mese și dulapuri scunde și rackuri 
asemănătoare cu aparatele de gimnastică din locurile de joacă 
pentru copii... toate din același lemn gălbui ca și ușile. În jurul 
mesei celei mai mari erau perne negre. Masa aceea era acoperită cu 
suluri, toate pline cu scriere și desene nemișcate. Jefri porni pe lângă 
un perete; era lung de vreo zece metri. Podeaua de piatră se termina 
în capătul lui, iar în colțul unde peretele se unea cu peretele adiacent 
exista un strat de pietriș de doi metri pe doi. Mirosul de acolo era 
chiar mai puternic decât izul de fum. Mirosea a toaletă. Jefri izbucni 
în râs. Chiar că erau precum câinii! 


Pereții capitonați îi absorbiră râsul, fără să nască ecouri. Ceva... îl 
făcu pe Jefri să ridice privirea și să se uite în partea opusă a 


încăperii. El presupusese că era singur aici; în realitate, în „celula“ 
aceasta existau o sumedenie de ascunzători. Pentru o clipă, băiatul 
își tinu răsuflarea și ascultă. Era liniște perfectă... aproape. La 
extremitatea superioară a spectrului său auditiv, acolo unde țiuiau 
unele mașini, iar mama și tata, ba chiar și Johanna nu puteau auzi 
nimic... se distingea ceva. 


-Ştiu că ești acolo, rosti apăsat și strident Jefri. 


Făcu câțiva pași în lateral, încercând să vadă după piesa respectivă 
de mobilier, dar fără să se apropie de ea. Sunetul continuă; era 
evident acum, când știa ce să asculte. 


Un căpșor cu ochi mari și negri privi de după un dulăpior. Era mult 
mai mic decât creaturile care-l aduseseră pe Jefri aici, totuși forma 
botului era aceeași. Cei doi se priviră pentru un moment, după care 
Jefri înaintă încet către el. Un cățeluș? Capul se retrase, apoi ieși 
iarăși. Cu coada ochiului, Jefri întrezări o mișcare - altă formă 
neagră îl privea de sub masă. Băiatul încremeni o secundă, 
înfrânându-și panica. Nu avea însă unde să fugă și poate că făpturile 
acestea îl puteau ajuta s-o găsească pe mama. Jefri se lăsă într-un 
genunchi și întinse lent o mână. 


- Haide-aici... haide, cuţu! 


Căţelușul se târî afară de sub masă, fără să-și desprindă ochii de la 
mâna lui Jefri. Fascinaţia era reciprocă; cățelul era foarte frumos. 
Ţinând seama de miile de ani în care câinii fuseseră crescuți și 
împerecheați de oameni (și nu numai), aceasta putea fi o rasă mai 
excentrică... însă doar atât. Blana era scurtă și deasă, ca o catifea alb- 
negru. Cele două culori acopereau zone largi, fără nuanțe 
intermediare de gri. Cățelul avea capul complet negru, iar labele din 
spate erau una neagră și una albă. Codiţa era un ciot îmblănit ce-i 
acoperea posteriorul. Pe umeri și cap existau porțiuni mici fără 
blană, unde se zărea pielea neagră. Totuși aspectul cel mai straniu îl 
reprezenta gâtul lung și suplu, care ar fi părut mai firesc la un 
mamifer acvatic decât la un câine. 


Jefri mișcă din degete și ochii cățelului se lărgiră, dezvăluind cercuri 
albe în jurul irisurilor. 


Ceva îl lovi pe Jefri în cot și băiatul tresări. Ce mulți căţei erau! Alți 
doi apăruseră pentru a se uita la mâna lui. lar în locul în care-l 
văzuse pe primul erau acum trei, privind cu atenţie. Acum că îi 
vedea complet, nu păreau deloc neprietenoși sau amenințători. 


Un cățeluș puse o labă pe încheietura lui Jefri și apăsă blând în jos. 
În același timp, altul întinse botul și linse degetele băiatului. Limba 
era roz și aspră, îngustă și rotunjită la vârf. Scâncetele ascuțite își 
întețiră intensitatea; toți trei se apropiară și-i prinseră mâna în 
boturi. 


- Aveţi grijă! rosti Jefri trăgându-și mâna înapoi. 


Iși amintea de colții câinilor cei mari. Brusc, aerul fu plin de 
bolboroseli și zumzete, care sunau mai degrabă a păsări toante, 
decât a câini. Alt căţel înaintă și întinse nasul umed spre Jefri. 


- Aveţi grijă! spuse el într-o reproducere perfectă a glasului 
băiatului... dar botul îi rămăsese închis. 


Își întoarse gâtul într-o parte... ca să fie mângâiat? Jefri întinse 
mâna; blana era incredibil de moale! Zumzetele răsunau foarte 
puternic și băiatul le putea simţi prin blană. Nu proveneau însă 
numai de la cățelul acesta, ci se auzeau din toate direcţiile. Căţelușul 
întoarse capul și-și lunecă botul peste mâna băiatului. De data 
aceasta, Jefri îl lăsă să-și închidă gura peste degetele lui. Îi vedea 
perfect colții, totuși cățelul avea grijă să nu-i atingă pielea cu ei. 
Buzele botului său se simțeau ca două degetele ce se închideau și 
deschideau peste mâna lui. 


Trei cățeluși se strecurară pe sub celălalt braţ al lui, ca și cum ar fi 
vrut de asemenea să fie dezmierdați și Jefri simți nasuri care-i 
cercetau spinarea, încercând să-i scoată cămașa din pantaloni. 
Efortul era remarcabil de coordonat, aproape de parcă un om cu 
două mâini îi prinsese cămașa. Da’ câți naiba sunt? Pentru moment, 
Jefri uită unde se afla, uită de precautii. Se întoarse și începu să-i 
mângâie pe curioși. Un chițăit de surpriză răsună din toate direcţiile. 
Doi se târâră sub coatele lui; cel puțin trei îi săriră în spinare și 
rămaseră acolo, cu nasurile atingându-i ceafa și urechile. 


Băiatul avu atunci o revelaţie care i se păru extraordinară: 


extratereștrii adulți înțeleseseră că el era un copil; nu știau însă exact 
ce vârstă avea. ÎI aduseseră într-o grădiniță de-a lor! Probabil că 
mama și tata discutau cu ei chiar acum. Lucrurile aveau să se 
îndrepte în cele din urmă. 


Lordul Otel nu-și luase numele acela în mod întâmplător: oţelul, cel 
mai modern dintre metale; oţelul, care capătă tăișul cel mai ascuțit și 
nu-l pierde niciodată; oţelul care se poate încinge până strălucește 
roșu ca focul și își păstrează totuși forma; oţelul, lama care taie 
pentru Jupuitor. Otel era un individ iscusit, cel mai mare succes al 
Jupuitorului. 


Din unele puncte de vedere, modelarea sufletelor nu reprezenta o 
noutate. Educarea prăsilei era o formă limitată a ei, deși preocupată 
în principal de grosolanele caracteristici fizice. Până și educatorii 
erau de acord că abilitățile mentale ale unei haite proveneau, în 
diferite măsuri, de la diverșii ei membri. Un duet sau un terțet era 
aproape întotdeauna responsabil pentru elocventă, altul pentru 
intuiție spațială. Virtuţile și viciile erau chiar mai complexe. Nu 
exista un singur membru care să fie sursa principală a curajului sau 
a conștiinței. 


Contribuţia Jupuitorului în acest domeniu- ca și în majoritatea 
celorlalte — fusese cruzimea esenţială, îndepărtarea a tot ceea ce nu 
era realmente important. El experimentase la nesfârșit, păstrând 
doar rezultatele cu succesul cel mai mare și abandonându-le pe 
celelalte. El punea baza pe disciplină, negare și moarte parțială în 
aceeași măsură ca pe selectarea inteligentă a membrilor. Când îl 
crease pe Otel, avea deja șaptezeci de ani de experienţă. 


Înainte de a-și putea lua numele, Oțel petrecuse ani în negare, numai 
pentru a determina care părți din el se combinau pentru a produce 
făptura dorită. Așa ceva ar fi fost imposibil fără constrângerea 
Jupuitorului. (Un exemplu: dacă renunţai la o parte din tine 
esenţială pentru tenacitate, de unde puteai obține voința de a 
continua Jupuirea?) Pentru sufletul care era creat, procesul însemna 
haos mental, o combinaţie de oroare și amnezie. În doi ani el 
avusese parte de mai multe modificări decât cunosc majoritatea 
indivizilor în două veacuri — și toate fuseseră direcționate. 


Momentul de cotitură sosise atunci când el și Jupuitorul 
identificaseră terțetul care-l împovăra atât cu mustrări de conștiință, 
cât și cu încetineală intelectuală. Unul dintre cei trei făcea legătura 
cu ceilalți. Trimiterea lui în tăcere, prin înlocuirea cu elementul 
corespunzător, însemnase diferența. După aceea restul fusese 
simplu; se născuse Oțel. 


Când Jupuitorul plecase pentru a converti Republica Lacurilor 
Lungi, fusese absolut firesc ca ocârmuirea să fie preluată aici de cea 
mai sclipitoare dintre creaţiile lui. Vreme de cinci ani, Oțel 
condusese domeniul Jupuitorului. În acel timp, el nu numai că 
păstrase ceea ce construise Jupuitorul, ci și extinsese dincolo de 
începuturile precaute. 


Dar azi, într-o singură rotire a soarelui deasupra Insulei Tăinuite, el 
putea să piardă totul. 


Otel intră în sala de întruniri și privi în jur. Gustările fuseseră 
așezate cum se cuvenea. Lumina soarelui cobora printr-o fantă a 
tavanului exact peste locul dorit de el. O parte din Shreck, ajutorul 
său, stătea pe latura opusă a încăperii. Îi vorbi: 


- Voi discuta singur cu vizitatorul. 


Nu folosi numele „Jupuitorul“. Vestele-albe se târâră înapoi pe burti 
și membrii săi nevăzuți deschiseră ușile îndepărtate. 


Un cvintet- trei masculi și două femele — păși prin ușă, în revărsarea 
de lumină solară. Individul nu era deloc remarcabil. Pe de altă parte, 
Jupuitorul nu avusese niciodată un aspect impunător. 


Două capete se ridicară pentru a umbri ochii celorlalți. Haita privi 
peste sală și-l zări pe Lordul Oțel la douăzeci de metri depărtare. 


- Ah-ha... Otel! 


Glasul era blând, ca un scalpel ce-ţi mângâie firele scurte de pe 
grumaz. 


Otel se înclinase la intrarea celuilalt, cu un gest pur formal. Vocea îi 


determină o crampă bruscă în măruntaie și, involuntar, cobori toate 
burţile pe podea. Acela era glasul lui! În haita aceasta exista cel puțin 
un fragment din Jupuitorul original. Epoleţii cu aur și argint, 
stindardul personal, puteau fi contrafăcuți de oricine deținea o 
cutezanţă sinucigașă... Însă Oțel își reamintea maniera. Nu-l mira 
faptul că prezenţa celuilalt distrusese disciplina de pe uscat în 
dimineața aceasta. 


Capetele haitei de sub razele soarelui erau inexpresive. Oare 
capetele din umbră surâdeau? 


- Unde sunt ceilalți, Otel? Ceea ce s-a întâmplat azi este cea mai de 
seamă ocazie din istoria noastră. 


Otel se ridică de pe burti și rămase lângă balustradă. 


- Sire! Mai întâi, ar fi niște întrebări, între noi fie vorba. În mod 
limpede ești mare parte din Jupuitor, dar cât de mult... 


Celălalt rânjea evident acum și capetele din umbră se legănau 
aprobator. 


- Da, știam că cea mai bună creaţie a mea îmi va pune această 
întrebare... Azi-dimineaţă am afirmat că sunt adevăratul Jupuitor, 
îmbunătățit cu una sau două înlocuiri. Adevărul este mai... aspru. 
Tu știi despre Republică. 


Fusese aventura cea mai riscantă a Jupuitorului: Jupuirea unui întreg 
stat-naţiune. Milioane aveau să moară, totuși urma să aibă loc mai 
mult modelări decât ucideri. Finalmente avea să apară prima 
colectivă din exteriorul Tropicelor. lar statul Jupuitor n-avea să fie o 
aglomerare lipsită de minte, scurmând după hrană printr-o junglă. 
Elita avea să fie la fel de sclipitoare, de nemiloasă ca oricare altă 
haită din istorie. Nimeni din lume nu s-ar fi putut împotrivi unei 
asemenea forțe. 


-Mi-am asumat un risc uriaș, pentru un ţel chiar mai uriaș. Însă mi- 
am luat măsuri de precauţie. Noi aveam mii de convertiți, mulți 
dintre ei indivizi care nu ne înțelegeau adevărata ambiţie, dar 
credincioși și gata de sacrificiu personal... așa cum trebuie să fie. 
Am păstrat mereu pe lângă mine un grup special din ei. Poliția 


Politică a fost inteligentă în a folosi linșarea împotriva mea; ultimul 
lucru la care m-aș fi așteptat — eu, care am creat gloatele. Nu 
contează, gărzile mele erau bine antrenate. Când am fost încolțiți în 
Sala Parlamentului, ele au ucis unul sau doi membri ai fiecăreia din 
haitele acelea speciale... și eu am încetat pur și simplu să mai exist, 
dispersat în trei indivizi banali, panicați, care încercau să scape din 
baia de sânge. 


-Însă toți din jurul tău au fost uciși. Gloata n-a iertat pe niciunul. 
Creatura Jupuitor ridică din umeri. 


- Asta a fost pe de o parte propagandă republicană și pe de altă 
parte propria mea acțiune. Le-am poruncit gărzilor să se ucidă între 
ele și să-i ucidă pe toţi care nu eram eu. 


Otel aproape că-și exprimă uimirea cu glas tare. Planul era tipic 
pentru strălucirea Jupuitorului și pentru puterea sufletului său. În 
asasinate exista întotdeauna posibilitatea ca fragmentele să scape. 
Existau istorii faimoase despre eroi reasamblaţi. În viața reală astfel 
de evenimente erau rare și se petreceau de obicei dacă trupele 
victimei își puteau susține conducătorul prin reintegrare. Dar 
Jupuitorul plănuise tactica aceasta de la bun început, luase în 
considerare reasamblarea sa la peste o mie de kilometri de Lacurile 
Lungi. 


Și totuși... Lordul Otel îl privi pe celălalt cu atenţie. Ignoră-i glasul și 
maniera. Gândește la putere, nu la dorinţele altora, fie el chiar 
Jupuitorul. Otel recunoscu doar doi din cealaltă haită. Femelele și 
masculul cu urechile tivite cu alb proveneau probabil din discipolul 
sacrificat. Mai mult ca sigur, numai doi din Jupuitorul original se 
aflau înaintea lui; nici pe departe o ameninţare... decât în sensul 
foarte real al aparenţelor. 


-Şi ceilalți patru din tine, Sire? Când ne putem aștepta la întreaga ta 
prezenţă? 


Creatura Jupuitor chicoti. Deși vătămată, continua să înțeleagă 
balanţa de putere. Era aproape ca în zilele de demult. Când două 
persoane înțelegeau în mod limpede puterea și trădarea, atunci 
trădarea în sine devenea imposibilă. Există doar derularea ordonată 


a evenimentelor, care le este de folos celor care merită să conducă. 


-Ceilalti au... baze la fel de bune. Am făcut planuri detaliate: trei 
rute diferite, trei seturi diferite de agenți. Eu am ajuns cu bine. Nu 
am nicio îndoială că vor sosi și ceilalți, în cel mult câteva zece-zile. 
Până atunci — își întoarse toate capetele către Otel —, până atunci, 
dragul meu Otel, nu revendic rolul integral de Jupuitor. Am 
procedat așa mai devreme pentru a stabili priorități, pentru a proteja 
acest fragment până voi fi asamblat. Dar această haită este în mod 
deliberat slabă la minte; știu că n-ar supraviețui în calitate de 
conducător al creaţiilor mele anterioare. 


Otel căzu pe gânduri. Deși nu avea decât jumătate de creier, 
planurile acestei creaturi erau perfecte. Aproape perfecte... 


-Prin urmare îţi dorești un rol de fundal pentru următoarele câteva 
zece-zile? Foarte bine. Te-ai anunţat însă ca Jupuitorul. Cum să te 
prezint? 


Celălalt nu șovăi. 


- Tyrathect, Jupuitor în Așteptare. 

Text mesaj: 


Anunțām cu mândrie că o companie de explorare 
umanā a Domeniului Straumli a descoperit o 
arhivā accesibilā în Transcendentul Inferior. 
Acesta nu este un anunţ de Transcendenţă ori 
crearea unei noi Puteri. De fapt am amânat 
difuzarea anunţului până am fost siguri cu 
privire la drepturile noastre de proprietate 
și securitatea arhivei. Am instalat interfeţe 
care ar trebui să facă arhiva interoperabilă 
cu interogările de sintaxă standard din Rețea. 
În câteva zile acest acces va fi disponibil 
comercial. (A se vedea mai jos discuţia despre 
problemele de programare.) Datorită 
securității, inteligibilității şi vechimii ei, 
această Arhivă este remarcabilă. Noi credem că 
aici există informaţii pierdute despre 
managementul arbitrării şi coordonarea 
interrasială. Vom trimite detalii grupurilor 
de informare cuvenite. Suntem foarte incitaţi 
de această descoperire. De subliniat că nu a 


fost necesară nicio interacțiune cu Puterile; 
nicio parte din Domeniul Straumli nu a 
transcens. 


Acum veștile rele: Planurile de arbitrare și 
traducere au avut cleniraţii [?] nefericite cu 
armiflagul [?] de pe creastă. Detaliile ar 
trebui să fie amuzante pentru cei din grupul 
de informare Comunicaţii Ameninţări şi le vom 
raporta acolo mai târziu. Însă pentru 
următoarele minimum o sută de ore, toate 
legăturile noastre (principale și minore) cu 
Reţeaua Cunoscută vor fi întrerupte. Mesajele 
primite pot fi stocate în memoria buffer, dar 
nu există garanţii. Niciun mesaj nu poate fi 
reexpediat. Regretăm acest neajuns și-l vom 
soluţiona în curând! 


Comerțul fizic nu este afectat în niciun mod 
de aceste probleme. Domeniul Straumli continuă 
să primească turiști şi comercianţi. 


Privind retrospectiv, Ravna Bergsndot înțelegea că fusese inevitabil 
să ajungă bibliotecară. În copilărie, pe Sjandra Kei, ea fusese 
îndrăgostită de poveștile din Epoca Prințeselor. Fusese un timp al 
aventurilor, o epocă în care câteva curajoase Lady târâseră omenirea 
spre măreție. Împreună cu sora ei petrecuseră nenumărate după- 
amiezi, pretinzând că erau Mărețele Două și salvând-o pe Contesa 
Lacului. Ulterior înțeleseseră că Nyjora și Prințesele sale erau 
pierdute în trecutul neclar. Lynne se întorsese către lucruri mai 
practice, dar Ravna continua să râvnească după aventură. În 
adolescenţă visase să emigreze în Domeniul Straumli. Acela era 
extrem de real. Imaginați-vă: o colonie nouă și majoritar umană, 
chiar în Vârful Exteriorului. lar Straum primea oameni de pe 
planeta-mamă; activitatea lor nu avea nici o sută de ani vechime. Ei 
sau copiii lor aveau să fie primii oameni din galaxie care să-și 
transceandă propria umanitate. Ravna putea sfârși ca o zeitate, și 
mai bogată decât un milion de planete din Exterior. Era un vis 
îndeajuns de real pentru a cauza permanente discuții în 
contradictoriu cu părinţii. Pentru că acolo unde există paradis, poate 
să existe și iad. Domeniul Straumli era foarte aproape de 
Transcendent și oamenii de acolo se jucau cu „tigrii din spatele 
gratiilor“. Tata chiar folosise imaginea aceea obosită. Dezacordul îi 
îndepărtase unul de altul pentru câțiva ani. Apoi, în cursul de Știința 
Calculatoarelor și Teologie Aplicată, Ravna citise despre unele dintre 
vechile orori. Poate, poate... că ar fi trebuit să fie ceva mai prudentă. 
Mai bine să privească întâi în jur. Și exista o cale prin care să 
privească în tot ceea ce oamenii din Exterior ar fi putut înțelege: 
Ravna devenise bibliotecară. 


- Supremul diletant! o tachinase Lynne. 


- Adevărat. Și ce dacă? mormăise Ravna, însă visul de călătorie hăt- 
departe nu murise cu totul în ea. 


Universitatea Herte de pe Sjandra Kei ar fi trebuit să fie perfectă 
pentru ea. Lucrurile ar fi putut continua în mod fericit toată viața 
acolo... atât doar că în ultimul ei an se desfășurase concursul Novice 
Îndepărtat instituit de Organizaţia Vrinimi. Premiul consta în trei 
ani de activitate și studii la arhiva de la Releu, iar câștigarea lui ar fi 
fost o șansă cu care te-ntâlnești o dată în viață; Ravna avea să revină 
cu mai multă experienţă decât oricare universitar local. 


În felul acesta, Ravna Bergsndot sfârșise la peste douăzeci de mii de 
ani-lumină de casă, pe butucul rețelei unui milion de planete. 


La o oră după apusul soarelui, Ravna pluti peste Citypark spre 
reședința lui Grondr Vrinimikalir. De când sosise în sistemul 
Releului, fusese pe planetă doar de vreo cinci ori. Majoritatea muncii 
ei se derula în arhive în sine — la o mie de ore-lumină depărtare. 
Această parte din Groundside se afla la începutul toamnei, deși 
amurgul decolorase culorile copacilor în fâșii sure. La altitudinea la 
care se afla, o sută de metri înălțime, văzduhul pișca, avertizând 
asupra gerurilor viitoare. Sub tălpi zărea focurile picnicurilor și 
terenurile de jocuri. Organizaţia Vrinimi nu cheltuia mult pe 
planetă, dar aceasta era frumoasă. Atâta timp cât își menținea 
privirea asupra solului care se întuneca treptat, femeia își putea 
închipui că era în terrana ei de pe Sjandra Kei. Dacă ridicai însă ochii 
spre cer... știai că erai departe de casă: la douăzeci de mii de ani- 
lumină, cu vârtejul galactic întins către zenit. 


Acesta se întrezărea slab în lumina crepusculară și poate că în 
noaptea asta n-avea să fie mai strălucitor. Jos pe orizontul vestic, un 
roi de fabrici din sistemul interior sclipea mai luminos decât orice 
satelit natural. Operațiunile se vedeau sub forma unui pâlpâit 
scânteietor de stele și raze, uneori atât de intens, încât umbrele 
perfect conturate ale munților Citypark erau proiectate spre est. 
Peste altă jumătate de oră urma să răsară Docurile. Nu erau la fel de 
strălucitoare ca fabricile, însă laolaltă aveau să oculteze orice lumină 


dinspre stelele îndepărtate. 


Ravna se mișcă în harnașamentul agraviului și coborî. Izurile 
toamnei și picnicurilor se întețiră. Brusc, fu înconjurată de clicurile 
râsetelor kalirilor; nimerise într-o partidă de aerbol. Deschise brațele, 
simulând scuze umile, și se feri din calea jucătorilor. 


Plimbarea prin parc aproape că se terminase; își putea zări 
destinaţia în față. Reședința lui Grondr Kalir era o raritate în 
peisajul Citypark: o clădire recognoscibilă, care data de pe vremea 
când Organizaţia cumpărase acțiuni în Releu. Văzută de la numai 
optzeci de metri înălțime, casa se profila masiv pe cer. Când luminile 
fabricii licăriră, zidurile netede ale monolitului sclipiră în tente 
uleioase. Grondr era șeful șefului șefului ei. În doi ani, Ravna 
vorbise cu el exact de trei ori. 


Nu trebuia să mai întârzie. Emoționată și foarte curioasă, pluti în jos 
și lăsă electronicele locuinţei s-o ghideze peste platformele 
arboricole, către o intrare. 


Grondr Vrinimikalir o trată cu politețea standard a Organizației, 
numitorul comun care funcţiona între cele câteva rase din 
Organizaţie. Sala de întrunire avea mobilier adecvat atât pentru 
oameni, cât și pentru vrinimi. Ravna fu servită cu gustări și întrebată 
despre munca ei la arhivă. 


- Rezultatele sunt mixte, domnule, răspunse ea onest. Am învățat 
multe. Noviciatul este exact ceea ce se spune că este. Mă tem însă că 
noua divizie va necesita adăugarea unui strat index. 


Toate informațiile respective existau în rapoarte pe care bătrânul le- 
ar fi putut vedea printr-o simplă mișcare de deget. 


Grondr își trecu absent o mână peste pistruii-ochi. 


- Da, o dezamăgire așteptată. Cu expansiunea aceasta am ajuns la 
limitele managementului informațiilor. Egravan și Derche — ei erau 
șeful Ravnei și șeful șefului — sunt destul de încântați de progresul 
tău. Ai venit bine educată și ai învățat repede. Cred că în Organizaţie 


ar putea fi loc pentru oameni. 
- Mulţumesc, domnule, roși femeia. 


Evaluarea lui Grondr fusese neoficială, dar era foarte importantă 
pentru ea. Și ar fi însemnat probabil sosirea altor oameni, poate 
chiar înainte de terminarea noviciatului ei. Atunci care era motivul 
acestei întrevederi? 


Se strădui să nu se holbeze la Grondr. De acum era destul de 
obișnuită cu rasa vrinimi, majoritară aici. Din depărtare, kalirii 
păreau umanoizi, însă de aproape deosebirile erau substanţiale. 
Rasa provenea din ceva similar unei insecte. În dezvoltarea 
indivizilor, evoluția deplasase în mod inevitabil ranforsări la 
interiorul corpului, până ce exteriorul devenise o combinație de 
epidermă cu aspect de larvă și plăci de chitină alburie. La prima 
vedere, Grondr era un exemplar deloc remarcabil al rasei sale, dar 
atunci când se mișca, fie numai și pentru a-și aranja jacheta sau 
pentru a-și scărpina pistruii-ochi, lăsa impresia unei precizii stranii. 
Egravan spunea că era foarte, foarte bătrân. 


Grondr schimbă subiectul, clicăind brusc: 
-Eşti la curent cu... schimbările de la Domeniul Straumli? 
- Vă referiți la căderea lui Straum? Da. 


Deși mă surprinde că tu ești la curent. Domeniul Straumli era o 
civilizație umană importantă, totuși reprezenta doar o fracțiune 
infinitezimală din traficul de mesaje al Releului. 


- Primește, te rog, condoleanţele mele. 


În ciuda anunţurilor entuziaste de la Straum, era clar că dezastrul 
absolut se abătuse asupra Domeniului Straumli. Aproape toate 
rasele experimentau finalmente în Transcendent și de cele mai multe 
ori deveneau suprainteligențe — Puteri. Era însă clar că straumerii 
creaseră, ori deșteptaseră, o Putere cu tendințe ucigașe. Soarta lor 
era mai teribilă decât orice prezisese vreodată tatăl Ravnei. lar 
ghinionul lor era acum un dezastru care se întindea peste tot ceea ce 
fusese Domeniul Straumli. Grondr continuă: 


— Această veste îţi va afecta munca? 


Din ce în ce mai ciudat... Ravna ar fi fost gata să jure că 
interlocutorul ei se apropia de miezul problemei. Poate chiar acesta 
să fi fost miezul problemei? 


- Ă-ă-ă, nu, domnule. Evenimentul Straumli este teribil, mai ales 
pentru omenire, însă căminul meu este Sjandra Kei. Domeniul 
Straumli este vlăstarul nostru, dar nu am rude acolo. 


Deși aș fi putut avea, dacă n-ar fi fost mama și tata. De fapt, după ce 
Straumli Principal ieșise din Reţea, Sjandra Kei nu putuse fi 
contactată timp de patruzeci de ore. Asta o tulburase serios pe 
Ravna, deoarece orice redirecționare ar fi fost instantanee. În cele din 
urmă comunicațiile fuseseră restabilite; motivul fusese alterarea 
tabelelor de redirecționare pe o cale alternativă. Femeia irosise chiar 
jumătate din economiile ei pe un an pentru un serviciu poștal dus- 
întors. Lynne și părinţii ei nu pățiseră nimic; dezastrul Straumli era 
vestea secolului pentru cei de pe Sjandra Kei, totuși rămânea o 
catastrofă care se petrecuse foarte departe. Ravna se întrebă dacă 
existau părinți care dăduseră vreodată sfaturi mai bune decât cele 
primite de la ai ei? 


- Bun, bun. 


Părțile gurii lui Grondr se mișcară în analogia unei încuviințări 
umane din cap. Capul i se înclină, astfel că doar pistruii periferici o 
priveau; părea realmente să șovăie! Ravna se uită la el în tăcere. 
Grondr 'Kalir era cel mai straniu director executiv din Organizaţie. 
Era singurul a cărui reședință principală era Groundside. În mod 
oficial răspundea de o divizie a arhivelor, dar de fapt conducea 
Marketingul vrinimi (altfel spus, Contrainformațiile). Existau istorii 
potrivit cărora ar fi vizitat Vârful Exteriorului; Egravan afirma că ar 
fi avut un sistem imunitar artificial. 


- Vezi tu... dezastrul Straumli te-a transformat în mod întâmplător 
într-unul dintre cei mai valoroși angajați ai Organizației. 


- Nu... înțeleg. 


- Ravna, zvonurile din grupul de informare Ameninţări sunt 


adevărate. Straumerii aveau un laborator în Transcendentul Inferior. 
Ei s-au jucat cu prescripții dintr-o arhivă pierdută și au creat o 
Putere nouă. Pare să fie o aberaţie de Clasa a II-a. 


Cam o dată la o sută de ani, Rețeaua Cunoscută consemna o aberaţie 
de Clasa a Il-a. Asemenea Puteri aveau o „durată de viaţă“ normală 
de aproximativ zece ani. Erau însă dușmănoase în mod explicit și în 
zece ani puteau să facă pagube enorme. Biata Straum. 


-Ca atare, poti înțelege că există un potențial enorm pentru profit 
sau pierdere. Dacă dezastrul se extinde, vom pierde clienți de rețea. 
Pe de altă parte, toți din jurul Domeniului Straumli doresc să știe ce 
se întâmplă. Asta ne-ar putea crește traficul de mesaje cu câteva 
procente. 


Grondr expunea problema mai sec decât i-ar fi plăcut Ravnei, însă 
avea dreptate. Ba chiar oportunitatea pentru profit era direct 
asociată cu diminuarea aberației. Dacă n-ar fi fost atât de prinsă în 
munca la arhivă, Ravna ar fi ghicit totul. lar acum, când se gândea, 
ideile se revărsau: 


- Există oportunități chiar mai spectaculoase. Istoric vorbind, aceste 
aberaţii au interesat alte Puteri. Ele vor dori feed-uri de la Reţea și... 
informaţii despre rasa creatoare. 


Vocea fetei se stinse, când înțelese în cele din urmă motivul pentru 
această întâlnire. 


Părțile gurii lui Grondr clicăiră aprobator. 


- Exact! La Releu, noi suntem bine plasați pentru a furniza vești 
Transcendentului. În plus, avem propriul nostru om. În ultimele trei 
zile am receptat câteva zeci de interogări de la civilizații din 
Exteriorul Superior, dintre care unele susțineau că ar reprezenta 
Puteri. Interesul acesta ar putea însemna o creștere masivă a 
venitului Organizaţiei în următorul deceniu. Toate acestea le poți citi 
în grupul de informare Ameninţări, dar mai există un element în 
legătură cu care te voi ruga să păstrezi deocamdată 
confidenţialitatea. Cu cinci zile în urmă, o navă din Transcendent a 
pătruns în regiunea noastră. Susține că ar fi direct controlată de o 
Putere. 


Peretele din spatele lui deveni o fereastră spre vizitator. Vehiculul 
era un ansamblu neregulat de spini și proeminențe. O bară scalară 
anunța că avea mărimea de numai cinci metri. 


Ravna simţi cum i se zburlesc firișoarele de păr de pe ceafă. Aici în 
Exteriorul Median, ei ar fi trebuit să fie relativ feriti de capriciile 
Puterilor. Totuși... vizita era demoralizantă. 


-Ce dorește? 


-Informații despre aberaţia Straumli. În mod particular, este foarte 
interesată de rasa ta. Ar oferi foarte mult pentru a lua un om viu... 


Răspunsul Ravnei fu prompt: 
-Nu mă interesează! 


Grondr își desfăcu palmele albicioase. Lumina scânteie pe chitina de 
pe dosul degetelor sale. 


-Ar fi o oportunitate enormă. Un noviciat cu zeii. Acesta a promis 
drept răsplată stabilirea aici a unui oracol. 


— Nu! 


Ravna se sculă pe jumătate din scaun. Era singurul om de aici, la 
peste douăzeci de mii de ani-lumină de casă. În primele zile ale 
noviciatului ei, asta fusese cel mai teribil. De atunci își făcuse 
prieteni, învățase mai multe despre etica Organizaţiei și ajunsese să 
se încreadă în ființele acestea la fel de mult ca în oamenii de pe 
Sjandra Kei. Dar... în Reţea exista actualmente un singur oracol pe 
jumătate demn de încredere, totuși vechi de zece ani. Puterea 
aceasta ispitea Organizaţia Vrinimi cu o comoară fabuloasă. 


Grondr clicăi stânjenit. Li făcu semn să se reașeze. 


-A fost doar o sugestie. Noi nu ne exploatăm angajaţii. Dacă te-ai 
mulțumi să slujești ca expertul nostru local... 


Ravna aprobă fără cuvânt. 


- Perfect. Să fiu sincer, nu mă așteptasem să accepti oferta. Avem un 


voluntar mult mai probabil, însă care necesită instruire. 
— Un om? Aici? 


In directorul local, Ravna inițiase o interogare permanentă pentru 
alți oameni. In ultimii doi ani, ea văzuse trei oameni și pe aceia doar 
în trecere. 


-De cât timp este aici? 
Grondr răspunse cu o expresie intermediară între zâmbet și râs: 
- De peste un secol, deși noi am aflat abia acum câteva zile. 


Imaginile din jurul lui se schimbară. Ravna recunoscu „magazia“ 
Releului: maidanul de nave și dispozitive transportoare abandonate 
care plutea la numai o mie de secunde-lumină de arhive. 


— Primim multe transporturi exclusiv „dus“ — elemente expediate cu 
P 
speranta că le vom cumpăra sau vinde în regim de consignatie. 


Obiectivul se apropie de o navă ponosită, lungă de două sute de 
metri, cu zona mediană mult îngustată pentru a sustine o propulsie 
statoreactoare Bussard. Spinii ultrapropulsiei erau simple cioturi. 


- Un lugher-de-fund? întrebă Ravna. 
Grondr clicăi a negatie. 


-O dragă. Nava este veche de treizeci de mii de ani. Majoritatea 
acestui timp a fost petrecută într-o pătrundere profundă în Zona 
Lentă și zece mii de ani în Adâncurile Negânditoare. 


Din apropiere, Ravna vedea ciupiturile fine ale carcasei, rezultatele a 
milenii de eroziune relativistă. Chiar și fără pilot, asemenea expediții 
erau rare. O pătrundere profundă nu putea reveni în Exterior în 
decursul vieții constructorilor ei. Unele nu aveau să se întoarcă nici 
în decursul existenței rasei constructorilor ei. Lansatorii unor astfel 
de misiuni erau destul de stranii; cei care le recuperau se puteau 
alege cu un profit frumușel. 


- Aceasta a venit de foarte departe, chiar dacă n-a fost tocmai o 


misiune de mare succes. N-a văzut nimic interesant în Adâncurile 
Negânditoare... deloc surprinzător, ţinând seama de faptul că acolo 
eșuează până și automatele simple. Am vândut imediat majoritatea 
cargoului. Restul l-am catalogat și l-am dat uitării... până la afacerea 
Straumli. 


Peisajul stelar dispăru. Priveau un display medical: membre și părți 
dintr-un corp. 


-Într-un sistem solar din Adâncul Lentorii, draga a găsit o epavă. 
Nu avea capacitate de ultrapropulsie, ci fusese realmente proiectată 
pentru Zona Lentă. Sistemul solar nu era locuit. Am speculat că 
nava suferise o defecțiune structurală... sau poate că membrii 
echipajului fuseseră afectați de Adâncuri. În tot cazul, sfârșiseră 
sfârtecați și înghețați. 


O tragedie în Adâncul Lentorii, cu mii de ani în urmă. Ravna se sili 
să-și desprindă ochii de la carnagiu. 


- Vă gândiţi să le vindeti vizitatorului nostru? 


-Ceva chiar mai bun. Odată ce am început să investigăm, am 
descoperit o eroare substanţială în catalogare. Unul dintre morți este 
aproape intact. L-am peticit cu părți de la ceilalți. A fost costisitor, 
dar am sfârșit prin a avea un om viu. 


Imaginea pâlpâi încă o dată și Ravna își ținu răsuflarea. În animația 
medicală, părțile pluteau într-o dispunere ordonată. Acolo se forma 
un corp, doar cu unele lipsuri în zona abdominală. Fu completat cu 
alte părti și... deveni limpede că nu era o femeie. Plutea întreg și gol, 
parcă în somn. Ravna nu avea nicio îndoială asupra caracterului său 
uman, însă în Exterior toată umanitatea se trăgea din spita 
nyjoreană. Bărbatul acela avea altă descendență. Pielea îi era cenușie 
ca fumul, nu maronie. Părul era brun-roșcat aprins, o culoare pe 
care ea o văzuse doar în istoriile pre-nyjorene. Osatura feței diferea 
în mod subtil de a oamenilor moderni. Diferenţele mici erau mai 
tulburătoare decât caracterul evident extraterestru al colegilor ei de 
la arhive. 


Corpul fu acum îmbrăcat. În oricare alte circumstanțe, Ravna ar fi 
zâmbit. Grondr 'Kalir alesese un costum absurd, ceva din era 


nyjoreană. Individul purta o sabie și un paralizator... Un prinț 
adormit din Epoca Prinţeselor. 


- Acesta este omul-original, rosti Grondr. 


„Releu“ este un nume frecvent. Are înțeles în aproape orice mediu. 
Ca și Noul-oraș și Noul-cămin, apare în mod repetat când oamenii 
se deplasează, colonizează sau participă într-o rețea de comunicații. 
Poţi călători un miliard de ani-lumină sau un miliard de ani 
standard și tot vei găsi asemenea denumiri la rasele cu inteligență 
înnăscută. 


În era curentă exista însă un „Releu“ mai presus de celelalte, care 
apărea în lista de direcționare cu două procente din tot traficul 
derulat în Reţeaua Cunoscută. Situat la douăzeci de mii de ani- 
lumină de planul galactic, Releul avea o linie de vizare total 
neocultată spre treizeci la sută din Exterior, incluzând multe sisteme 
stelare din Adânc, unde navele abia pot înainta cu un an-lumină pe 
zi. Câteva sisteme solare în care existau metale erau la fel de bine 
plasate și exista concurenţă, dar dacă alte civilizaţii își pierduseră 
interesul, colonizaseră în Transcendent sau pieriseră în apocalipse, 
Organizația Vrinimi dăinuise. După cincizeci de mii de ani, din ea 
făceau parte rase din Organizaţia inițială. Niciuna nu juca rolul de 
lider... totuși se păstraseră punctul de vedere și politicile originare. 
Poziţie și durabilitate: Releul era acum principalul intermediar cu 
Norii lui Magellan și unul dintre cele câteva locuri care aveau măcar 
o legătură cu Exteriorul în galaxia Sculptor. 


Pe Sjandra Kei, reputaţia Releului fusese fabuloasă. În cei doi ani de 
noviciat, Ravna ajunsese să înțeleagă că adevărul era mai presus de 
reputaţie. Releul se afla în Exteriorul Median; unicele exporturi ale 

Organizației erau funcţia de retransmisie și accesul la arhiva locală. 


În același timp însă importa cele mai bune echipamente biologice și 
de procesare din Exteriorul Superior. Docurile Releului erau o 
extravagantă pe care și-o puteau permite doar cei extrem de bogați. 
Se întindeau pe o mie de kilometri: stații de andocare, șantiere de 
reparaţii, centre de transbordare a mărfurilor, parcuri și terenuri de 
joacă. Chiar și pe Sjandra Kei existau habitate mai largi, dar Docurile 
nu se găseau pe orbită, ci pluteau la o mie de kilometri deasupra lui 
Groundside pe cel mai mare cadru agravi pe care-l văzuse Ravna 
vreodată. Pe Sjandra Kei, venitul anual al unui universitar ar fi putut 
ajunge pentru a cumpăra un metru pătrat de țesătură agravi: o 
mizerie care n-ar fi rezistat nici un an. Aici erau milioane de hectare 
din materialul acela, însemnând miliarde de tone. Simpla înlocuire a 
țesăturii moarte necesita mai mult comerț cu Exteriorul Superior 
decât ar fi putut desfășura majoritatea roiurilor stelare. 


Iar acum am aici propriul meu birou. Munca directă cu Grondr 'Kalir 
avea avantajele ei. Ravna se lăsă pe spate în scaun și privi peste 
marea centrală. La altitudinea Docurilor, gravitația atingea valoarea 
de 0,75 g. Fântâni de aer mențineau o atmosferă respirabilă deasupra 
părții mediane a platformei. Cu o zi în urmă, femeia luase o barcă cu 
pânze peste marea cu adâncuri străvezii. Fusese cu adevărat o 
experienţă stranie: nori planetari sub chilă, stele și cer indigo 
deasupra. 


În dimineața aceasta, Ravna crescuse brizantul: o chestiune simplă 
de flexionare a agraviurilor bazinului. Acum se spărgea cu 
regularitate de plaja ei. Chiar de la treizeci de metri distanță de apă, 
în aer se simţea un iz sărat. În depărtare mărșăluiau rânduri de 
creste înspumate. 


Ravna privi silueta care venea încet pe plajă spre ea. Cu numai 
câteva săptămâni în urmă nici n-ar fi visat situaţia aceasta. Cu numai 
câteva săptămâni în urmă era în exterior, la arhivă, absorbită în 
activitatea de modernizare, fericită să lucreze cu una dintre cele mai 
mari baze de date din Rețeaua Cunoscută. Acum... parcă ar fi 
descris un cerc complet și ar fi revenit la visurile de aventuri din 
copilărie. Singura problemă era că uneori se simțea ca fiind un 
personaj negativ. Pham Nuwen era o ființă vie, nu un obiect care să 
fie vândut. 


Se sculă în picioare și porni să-și întâmpine vizitatorul cu păr roșcat. 


Nu purta sabia și pistolul din animația fantezistă a lui Grondr, totuși 
hainele sale erau din țesătura împletită a aventurilor străvechi și el 
însuși degaja o leneșă încredere în sine. După discuţia purtată cu 
Grondr, Ravna citise lucrări de antropologie de pe Vechiul Pământ. 
Părul roșu și pliurile epicante fuseseră cunoscute acolo, deși rareori 
la același individ. Cu certitudine pielea fumurie ar fi fost 
remarcabilă pentru un locuitor al Pământului. Individul acesta era, 
în aceeași măsură ca Ravna însăși, un produs al evoluției post- 
terestre. 


El se opri la o lungime de braţ depărtare și-i surâse pieziș. 

— Arăţi destul de umană. Ravna Bergsndot? 

Ravna surâse și încuviință. 

- Domnul Pham Nuwen? 

- Exact! Se pare că amândoi excelăm în a ghici identități. 

Trecu pe lângă ea și pătrunse în umbra biroului. Un tip arogant. 


Ravna îl urmă, nesigură în privința etichetei. Ai fi crezut că n-ar fi 
trebuit să existe probleme cu alt om... 


Interviul se desfășură însă destul de lin. Trecuseră mai bine de 
treizeci de zile de la resuscitarea lui Pham Nuwen. Mare parte din 
acel timp fusese dedicat ședințelor intense de lingvistică. Individul 
trebuia să fie al naibii de inteligent; vorbea deja fluent limba 
triskwelină a comercianților. Într-adevăr era destul de drăguţ. Ravna 
plecase de doi ani de pe Sjandra Kei și mai avea încă un an de 
noviciat. Se descurcase binișor. Avea aici mulți prieteni apropiați, 
Egravan, Sarale... Totuşi simpla flecăreală cu bărbatul acesta îi 
redeșteptă mare parte din sentimentul general de singurătate. Din 
unele puncte de vedere, el îi era mai străin decât orice altceva de la 
Releu... însă din alte puncte de vedere femeia ar fi dorit să-l 
cuprindă în brațe și să-i îndepărteze surâsul încrezător cu un sărut. 


Grondr Vrinimikalir îi spusese adevărul despre Pham Nuwen. 
Individul era realmente entuziast despre planurile Organizației 
pentru el! Teoretic asta însemna că Ravna își putea face treaba cu 


conștiința împăcată. Practic însă... 


- Domnule Nuwen, sarcina mea este de a te orienta în noua ta lume. 
Știu că în ultimele zile ai avut parte de o instruire intensă, totuși 
există limite cu privire la viteza de asimilare a informațiilor 
respective. 


Roșcovanul îi zâmbi. 


-Spune-mi Pham. Așa-i, mă simt ca o sacoșă în care s-au îndesat 
prea multe. Somnul mi-e plin de glăscioare. Am învățat multe, dar 
n-am trăit nimic pe pielea mea. Mai rău încă, am fost o țintă pentru 
toată „educaţia“ asta. Este înscenarea perfectă dacă vrinimi vor să 
mă păcălească. De-aia învăţ să utilizez biblioteca locală. Și de-aia am 
insistat să-mi găsească pe cineva ca tine. (Zări surprinderea de pe 
faţa ei.) Ha! Nu știai asta. Vezi tu, conversaţia cu o persoană reală îmi 
oferă șansa să văd lucruri care n-au fost plănuite din timp. Am fost 
de asemenea un evaluator priceput al naturii umane; cred că te pot 
citi destul de ușor. 


Rânjetul lui dovedea că înțelegea cât de iritant putea fi. 


Ravna ridică ochii la frunzele verzi ale arborilor de pe plajă. Poate că 
mitocanul acesta merita situația în care avea să intre. 


- Așadar ai o experienţă vastă în relaţiile cu oamenii? 

- Ţinând seama de limitările Lentorii, nu m-am născut ieri, Ravna. 
Nu m-am născut ieri... Știu că n-arăt, dar am șaizeci și șapte de ani 
subiectivi. Îi mulțumesc Organizaţiei tale pentru modul excelent în 
care m-a dezghețat. Schiță gestul ridicării unei pălării inexistente în 
direcția ei: Ultimul meu voiaj a durat mai bine de o mie de ani 
obiectivi. Eram programator militar într-o expediție Qeng Ho... 


Ochii i se dilatară brusc și rosti ceva neinteligibil. Pentru o clipă 
aproape că păru vulnerabil. 


Ravna întinse un brat către el. 
— Amintiri? 


Pham Nuwen încuviință. 


— Să dea dracii! Asta-i ceva pentru care nu vă mulțumesc. 


Pham Nuwen fusese congelat după o moarte violentă, nu ca o 
deliberată întrerupere temporară a funcţiilor vitale. Organizația 
Vrinimi izbutise să-l readucă la viață aproape printr-un miracol... 
cel puțin, utilizând tehnologie din Exteriorul Median. Memoria era 
însă partea cea mai dificilă. Fundamentul chimic al memoriei nu 
supraviețuia prea bine înghețării haotice. 


Problema era suficientă pentru a micșora cu un grad-două până și 
ego-ul lui Nuwen. Ravnei i se făcu milă de el. 


- Este improbabil să fi pierdut complet totul. Trebuie pur și simplu 
ca unele lucruri să le abordezi din alt unghi de vedere. 


- Mda. Am fost instruit în privinţa asta. „Incepe cu celelalte amintiri, 
abordează din lateral ceea ce nu-ți poți reaminti direct.“ Oricum e 
mai bine decât să fiu mort. 


Ceva din vioiciunea lui reveni, dar diminuată la un nivel aproape 
fermecător. Discutară mult timp, în vreme ce roșcovanul ocolea 
punctele pe care nu și le putea „reaminti direct“. 


Și, treptat, Ravna începu să simtă ceva la care nu se așteptase 
niciodată față de un locuitor al Zonei Lente: copleșire. În decursul 
unei vieți, Pham Nuwen realizase practic tot ce era posibil pentru o 
ființă din Lentoare. De când se știa, Ravna privise cu milă superioară 
civilizațiile întemniţate acolo. Ele nu puteau cunoaște niciodată 
gloria; ele ar fi putut să nu afle niciodată adevărul. Totuși, prin 
noroc, abilitate și voință covârșitoare, bărbatul acesta sărise 
obstacolele, unul câte unul. Oare Grondr știuse adevărul când și-l 
imaginase cu sabie și pistol paralizator? Pentru că Pham Nuwen era 
cu adevărat un barbar. El se născuse pe o planetă-colonie decăzută — 
Canberra, îi spusese. Părea asemănătoare cu Nyjora medievală, dar 
nu era un matriarhat. Fusese fiul mezin al unui rege. Crescuse 
printre spade, otrăvuri și intrigi, locuind în castele din piatră lângă o 
mare foarte, foarte rece. Neîndoios, acest prinţișor ar fi sfârșit 
asasinat- sau rege peste toți —, dacă viața ar fi continuat în modul 
medieval. Însă totul se schimbase, pe când el avea treisprezece ani. O 
planetă pe care existau doar legende despre aparate zburătoare și 
radiouri fusese vizitată de comercianții interstelari. Într-un an de 


negoț, politica feudală a Canberrei se schimbase cu o sută optzeci de 
grade. 


- Qeng Ho trimisese trei nave în expediția spre Canberra. Se 
enervase, deoarece crezuse că noi am fi avut un nivel mai ridicat de 
tehnologie. Nu le-am putut reaproviziona, așa că două nave au 
rămas locului... probabil că mi-au dat peste cap biata planetă. Eu am 
plecat cu a treia navă- o înţelegere nebunească de tip ostatic, la care- 
i obligase tata. Am avut baftă că nu m-au evacuat în spațiu. 


Qeng Ho era denumirea generică a unei flote formate din câteva 
sute de statoreactoare Bussard care operau într-un volum de spațiu 
de sute de ani-lumină. Navele acelea puteau atinge o treime din 
viteza luminii. Membrii flotei erau în general comercianţi, ocazional 
salvatori, mult mai rar cuceritori. Când Pham Nuwen avusese ultima 
dată contact cu Qeng Ho, colonizase treizeci de planete și avea o 
vechime de trei mii de ani. Era o civilizație pe cât de extravagantă 
poate exista vreodată în Lentoare... Și, desigur, până la învierea lui 
Pham Nuwen, nimeni din Exterior nu auzise vreodată despre ea. 
Qeng Ho era ca un milion de alte civilizații sortite pieirii, îngropate 
la mii de ani-lumină adânc în Lentoare. Doar prin noroc ar fi 
pătruns vreodată în Exterior, unde erau posibile călătoriile la viteze 
supraluminice. 


Însă pentru un băiat de treisprezece ani care se născuse printre săbii 
și pieptare de zale, Qeng Ho însemna o schimbare mai mare decât 
au parte majoritatea ființelor. În câteva săptămâni, el trecuse de la 
statutul de lord medieval la cel de camerist într-o navă stelară. 


-La început, nu știau ce să facă cu mine. S-au gândit să mă bage-n 
hibernare și să-mi facă vânt la prima escală. Ce poți face cu un puști 
care crede că nu există decât o singură planetă, care-i plată și care și- 
a petrecut toată viața învățând să taie-n stânga și-n dreapta cu sabia? 


Pham se opri brusc, așa cum făcea la fiecare câteva minute, când 
fluxul amintirilor sale pătrundea într-o regiune afectată. După aceea 
ridică ochii la Ravna și surâsul îi redeveni superior. 


- Eram un simplu animal. Nu cred că oamenii civilizati înțeleg, ce- 
nseamnă să crești printre unchi și mătuși care plănuiesc să te 
asasineze, iar tu te-antrenezi să le iei gâtul. In civilizație am întâlnit 


ticăloși mult mai mari — indivizi care ar fi ras o planetă întreagă și i- 
ar fi spus „reconciliere“ —, dar ca trădare pură și imediată nimic nu 
mi-ar fi putut întrece copilăria. 


După cum povestea Pham Nuwen, doar norocul chior salvase 
echipajul navei de planurile sale. În anii care urmaseră, el învățase să 
se încadreze și învățase aptitudinile necesare în civilizație. 
Corespunzător domesticit, putea fi un căpitan de navă ideal pentru 
Qeng Ho. Și timp de mulți ani, exact asta fusese. Spaţiul Qeng Ho 
conţinea două alte rase și mai multe planete colonizate de oameni. 
La o viteză de trei zecimi din cea a luminii, Pham petrecea decenii în 
hibernoterapie pentru a călători de la o stea la alta, apoi un an sau 
doi în fiecare port, căutând să obțină profit de pe urma unor 
produse și informații ce puteau fi letal de învechite. Reputația Qeng 
Ho îi asigura o oarecare protecție. „Politicienii vin și pleacă, dar 
Lăcomia este nepieritoare“ era motto-ul flotei și ea durase mai mult 
decât majoritatea clienților săi. Până și fanaticii religioși erau ceva 
mai prudenti când se gândeau la răzbunarea Qeng Ho. De cele mai 
multe ori însă abilitatea și viclenia căpitanului de navă erau cele 
care-i scăpau cu faţa curată. Și puţini erau mai pricepuți decât 
băieţelul din Pham Nuwen. 


-Eu eram aproape comandantul perfect. Aproape! Întotdeauna am 
vrut să văd ce se află dincolo de spațiul pentru care aveam date 
verificate. De fiecare dată când ajungeam foarte bogat- atât de 
bogat, încât îmi puteam lansa propria subflotă —, îmi asumam vreun 
risc nebunesc și pierdeam totul. Eram ca un yo-yo al flotei. La o 
cursă comandam cinci nave, la următoarea făceam programare de 
întreținere într-o nenorocită de rutină. Ţinând seama de felul în care 
se dilată timpul în negoţul cu viteze subluminice, generații întregi 
m-au crezut un geniu legendar... iar altele mi-au folosit numele ca 
sinonim pentru „imbecil“. 


Făcu o pauză și ochii i se măriră de surprindere încântată. 


- Ha! Mi-am amintit ce făceam acolo, la sfârșit. Eram în partea de 
„imbecil“ a ciclului meu, totuși asta era lipsit de importanţă. Flota 
avea douăzeci de nave și o conducea un căpitan chiar mai nebun 
decât mine... Nu mai țin minte cum o chema. O chema? Nu se 
poate, n-am avut niciodată o femeie-căpitan. 


Vorbea practic pentru sine. 


- Oricum, căpitanul ăsta era în stare să parieze totul pe soiul de 
lucruri despre care tipii normali se contrazic la o bere. Își numise 
nava... ă-ă-ă, s-ar traduce cumva ca „tâmpita pasăre sălbatică“ — asta 
ca să-ți dai seama cam ce fel de personaj era. El considera că undeva 
în univers trebuie să existe și civilizații cu tehnologie foarte 
avansată. Întrebarea era cum să le găsești? În mod straniu, aproape 
că ghicise Zonele. Atât doar că nu era suficient de nebun; a apreciat 
greșit un mic detaliu. Ghicești despre ce-i vorba? 


Ravna încuviinţă din cap. Era evident, când știai unde fusese găsită 
epava lui Pham. 


— Mda. Pun prinsoare că-i o idee mai veche decât zborul spațial: 
rasele mai „bătrâne“ trebuiau să fie spre centrul galactic, acolo unde 
stelele sunt mai apropiate între ele și unde energia poate fi obținută 
din găurile negre. Căpitanul și-a luat toată flota de douăzeci de nave 
și a decis să meargă până găsea pe cineva sau până trebuia să se 
oprească și să colonizeze. Se gândise că probabil nu vom avea succes 
în timpul vieții noastre. Dar printr-o planificare judicioasă, am fi 
putut ajunge într-o regiune cu stele apropiate, unde ar fi fost ușor să 
înființăm o nouă Qeng Ho... iar ea ar fi mers și mai departe. Una 
peste alta, am avut noroc să ajung la bord, fie și ca programator; 
căpitanul ăsta știa numai lucruri rele despre mine. 


Expediția durase o mie de ani și avansase două sute cincizeci de ani- 
lumină către centrul galaxiei. Spaţiul Qeng Ho se afla mai aproape 
de Adâncul Lentorii decât Vechiul Pământ și ei porniseră de acolo 
mai spre interior. Avuseseră însă pur și simplu ghinion să ajungă la 
marginea Adâncurilor după numai două sute cincizeci de ani- 
lumină. Pe rând, Tâmpita pasăre sălbatică pierduse contactul cu 
celelalte nave. Uneori fără avertisment, alteori existaseră dovezi de 
erori ale calculatoarelor sau de incompetenţă crasă. Supraviețuitorii 
întrezăriseră un șablon și bănuiseră că piesele cele mai uzuale se 
defectau. Bineînțeles nimeni nu asociase problemele cu regiunea din 
spațiu în care intrau. 


- Am redus viteza și am găsit un sistem solar cu o planetă 
semilocuibilă. Pierdusem toate contactele cu ceilalți... Ce anume am 
făcut dup-aia nu-mi este foarte clar. (Chicoti sec.) Probabil că 


fusesem chiar la margine, împleticindu-ne de colo-colo la IQ 60. Imi 
amintesc că meșteream nu știu ce pe la sistemul de susţinere biotică. 
Probabil c-asta ne-a ucis. 


Pentru o clipă, păru trist și derutat. Ridică din umeri. 


- Apoi m-am trezit în ghearele blânde ale Organizaţiei Vrinimi, aici, 
unde viteza supraluminică este posibilă... și unde pot zări marginea 
Paradisului. 


Pentru o secundă, Ravna nu comentă nimic. Se uită dincolo de plajă, 
către brizant. Stătuseră mult timp de vorbă. Soarele își strecura 
razele pe sub petalele arborilor și lumina lui îi traversa biroul. Oare 
Grondr înțelegea ce avea aici? Aproape orice din Zona Lentă deținea 
valoare de colecţie. Ființele din Lentoare erau chiar și mai valoroase. 
Însă Pham Nuwen putea fi realmente unic. El avusese mai multe 
experienţe de viață decât unele civilizații și se aventurase în 
Adâncuri după pradă. Ravna înțelegea acum de ce privise 
Transcendentul și-l numise „Paradis“. Nu era pe de-a-ntregul 
naivitate și nicio eroare în programele educaționale ale Organizației. 
Pham Nuwen trecuse deja prin două experienţe transformatoare, de 
la pre-tehnologie la călător interstelar și de la călător interstelar la 
locuitor al Exteriorului. Fiecare reprezenta un salt mai presus de 
imaginație. Acum el întrevedea posibilitatea altui pas și era perfect 
doritor să se vândă pe sine pentru a-l realiza. 


De ce atunci ar trebui să-mi risc slujba ca să-l fac să se răzgândească? Însă 
buzele ei aveau propria lor viață. 


- De ce nu amâni Transcendentul? Fă-ţi timp să-nțelegi ce se 
întâmplă aici, în Exterior. Ai fi primit cu braţele deschise în aproape 
orice civilizaţie. lar pe planetele umane ai fi minunea epocii. 


O întrezărire a umanității non-nyjorene. Grupurile de informare locale 
de pe Sjandra Kei o consideraseră pe Ravna radical de ambițioasă ca 
să accepte un noviciat la douăzeci de mii de ani-lumină depărtare. 
Revenind de acolo, ea și-ar fi putut alege slujbe de Universitar Total 
pe oricare dintr-o multitudine de planete. Asta nu se compara totuși 
nici pe departe cu Pham Nuwen; existau ființe atât de bogate, încât i- 
ar fi putut dărui lui o planetă, numai ca să rămână aici. 


-Ar trebui să-ți stabilești un preț. 
Surâsul leneș al roșcovanului se lăți. 


- Păi, vezi tu, eu mi-am anunţat deja prețul și cred că vrinimi îl pot 
plăti. 


Aș dori realmente să pot face ceva în privința rânjetului ăluia, gândi 
Ravna. Biletul spre Transcendent al lui Pham Nuwen se baza pe 
interesul brusc al unei Puteri față de aberaţia Straumli. Acest ego 
inocent putea sfârși împrăștiat într-un milion de cuburi de moarte 
care să ruleze un milion de milioane de simulări ale naturii umane. 


Grondr o apelă la mai puțin de cinci minute după plecarea lui Pham 
Nuwen. Ravna știa că Organizaţia trăgea cu urechea și-i spusese deja 
lui Grondr despre îndoielile ei despre „vânzarea“ aceasta a unui 
sofont. Se simti totuși ușor emoționată la vederea lui. 


-Când va pleca spre Transcendent? 
Grondr își frecă pistruii. Nu părea mânios. 


-Nu în următoarele zece-douăzeci de zile. Puterea care negociază 
pentru el este mai interesată să ne examineze arhivele și să 
monitorizeze ce trece prin Releu. De asemenea... în ciuda 
entuziasmului omului pentru plecare, el este de fapt destul de 
prudent. 


— Da? 


- Da. A insistat pentru un buget de bibliotecă și permisiunea de a 
hoinări oriunde prin sistem. A discutat cu angajați aleși la 
întâmplare de peste tot din Docuri. A insistat mai ales să stea de 
vorbă cu tine. 


Părţile gurii lui Grondr clicăiră într-un surâs. 


- Eşti liberă să-i spui ceea ce gândești. In esență, el cercetează pentru 
a vedea dacă nu există ceva tăinuit și letal. Dacă va auzi din partea ta 
lucrurile cele mai rele, ar trebui să se încreadă în noi. 


Ravna începea să înțeleagă încrederea lui Grondr. La naiba, dar 
Pham Nuwen era destul de încăpățânat! 


- Da, domnule. M-a întrebat dacă diseară îi pot arăta Pătrarul Străin. 
Așa cum tu știi prea bine. 
- Perfect. Mi-aș dori ca și restul afacerii să se deruleze la fel de lin. 


Grondr se întoarse astfel încât numai pistruii periferici se uitau în 
direcția ei. Era înconjurat de display-uri de stare ale comunicărilor și 
operațiunilor cu bazele de date ale Organizaţiei. Din câte înțelegea 
Ravna, situația era foarte animată. 


-Poate că n-ar trebui să ridic problema aceasta, însă este posibil să 
poți fi de ajutor... Afacerea este foarte profitabilă. (Grondr nu părea 
încântat să anunţe veștile bune.) Nouă civilizații din Vârful 
Exteriorului licitează pentru benzi largi de alimentări cu date. La așa 
ceva putem răspunde. Dar Puterea aceasta care a trimis o navă aici... 


Ravna îl întrerupse aproape fără să se gândească, o încălcare de 
protocol care ar fi îngrozit-o cu câteva zile în urmă. 


- Apropo, cine este Puterea asta? Nu se poate cumva să fie chiar 
aberaţia Straumli? 


Gândul ca aceea să-l ia pe roșcovan era ca un fior. 


- Asta ar însemna să le fi păcălit și pe toate celelalte Puteri. 
Marketing îl numește pe actualul nostru vizitator „Bătrânul“. 
Surâse: Este un fel de glumă, totuși are o fărâmă de adevăr. ÎL 
cunoaștem de unsprezece ani. 


Nimeni nu știa de fapt cât trăiau ființele din Transcendent, dar 
Puterile care să fie comunicative mai mult de cinci-zece ani erau 
rare. Ele pierdeau interesul sau se transformau în ceva diferit... ori 
pur și simplu mureau cu adevărat. Exista un milion de explicații, 
dintre care despre câteva mii se susținea că ar fi provenit direct de la 
Puteri. Ravna bănuia că adevărata explicaţie era cea mai simplă. 
Inteligența este slujitoarea flexibilității și schimbării. Animalele 
lipsite de inteligență se pot schimba doar cu viteza evoluției 
naturale. Rasele echivalente oamenilor, odată ce evoluează 


tehnologic, își ating limitele zonei în câteva mii de ani. În 
Transcendent, supraumanitatea se poate petrece atât de rapid, încât 
creatorii ei sunt distruși. Deloc surprinzător atunci că Puterile însele 
erau efemere. 


De aceea porecla „Bătrânul“ folosită pentru o Putere de unsprezece 
ani era rațională. 


-Noi credem că Bătrânul este o variantă a șablonului Tip 73. Acelea 
sunt rareori rele... și știm din cine a Transcens. În clipa de față însă 
ne cauzează un disconfort major. De douăzeci de zile a monopolizat 
un procentaj enorm de lățime de bandă a Releului, care crește 
constant. De la sosirea navei sale, a fost în toată arhiva și rețelele 
noastre locale. l-am cerut să expedieze datele non-esenţiale prin 
intermediul navei stelare, dar refuză. După-amiaza aceasta a fost cea 
mai dificilă de până acum. Alte cinci procente din capacitatea 
Releului au fost blocate de servirea sa. Și expediază la fel de multe 
date pe cât primește. 


Asta era într-adevăr straniu, totuși... 


— Iși achită însă serviciile primite, nu? Dacă Bătrânul poate plăti 
prețul maxim, de ce vă deranjează? 


- Ravna, noi sperăm ca Organizaţia noastră să existe mulți ani după 
dispariția Bătrânului. Nimic din ceea ce ne poate oferi el nu ar fi 
valoros atâta timp. 


Femeia aprobă încet. De fapt ar fi existat niște automatizări „magice“ 
care ar fi putut avea succes aici, însă eficiența lor pe termen lung era 
îndoielnică. Aceasta era o situație comercială, nu un simplu exercițiu 
în cursul de Teologie Aplicată. 


- Bătrânul poate cu ușurință să pluseze peste orice ofertă din 
Exteriorul Median. Dar dacă îi oferim toate serviciile pe care le 
solicită, vom fi realmente nefuncționali pentru restul clienților 
noștri... iar ei sunt cei pe care trebuie să ne bazăm în viitor. 


Imaginea lui fu înlocuită de un raport de acces în arhivă. Ravna era 
familiarizată cu formatul și înțelese acum lamentarea lui Grondr. 
Reţeaua Cunoscută era vastă: o anarhie ierarhică ce lega sute de 


milioane de planete. Totuși până și trunchiurile principale aveau 
lățimi de bandă ce păreau desprinse din preistoria Terrei; un dataset 
de mână s-ar fi descurcat mai bine pe o rețea locală. De aceea 
majoritatea accesărilor Arhivei erau în general locale — spre 
cargoboturi media ce vizitau sistemul Releului. Însă în ultima sută 
de ore, accesările de la distanţă ale Arhivei, atât ca volum, cât și ca 
număr de interogări, fuseseră mai numeroase decât cele locale! Și 
nouăzeci la sută din ele proveneau de la un singur cont- al 
Bătrânului. 


Vocea lui Grondr continuă dinapoia graficelor: 


-In clipa de față avem un transceiver-coloană vertebrală dedicat 
acestei Puteri... Sincer vorbind, nu mai putem tolera situația decât 
câteva zile; cheltuielile finale sunt realmente prea mari. 


Chipul său reveni pe display. 


- Oricum, cred că îți dai seama că licitația pentru barbar este 
realmente cea mai măruntă dintre problemele noastre. Ultimele 
douăzeci de zile au adus profituri mai mari decât ultimii doi ani — 
mult mai mult decât putem verifica și absorbi. Suntem amenințați de 
propriul nostru succes. 


Schiţă o încruntătură-surâs ironică. 


Discutară câteva minute despre Pham Nuwen, apoi Grondr se 
decuplă. După aceea, Ravna se plimbă pe plaja ei. Soarele coborâse 
binișor spre orizontul din spate și simțea nisipul cald sub tălpi. 
Docurile ocoleau planeta o dată la fiecare douăzeci de ore, rotindu- 
se deasupra polului la aproximativ patruzeci de grade latitudine 
nord. Ravna mergea cât mai aproape de apă, acolo unde nisipul era 
neted și ud. Ceţurile mării îi umectau pielea. Cerul albastru de 
deasupra crestelor albe și înspumate se întuneca iute spre indigo și 
negru. Acolo sus se mișcau puncte argintii, flotoare cu agraviuri care 
aduceau nave stelare în Docuri. Totul era fabulos și inutil de scump. 
Ravna se simţea, succesiv, dezgustată și uimită. Totuși, după doi ani 
petrecuți la Releu, începea să deslușească ideea. Organizaţia Vrinimi 
dorea ca Exteriorul să știe că deținea resursele necesare pentru a 


aborda orice solicitări de comunicare și arhivare i-ar fi fost adresate. 
Și mai dorea ca Exteriorul să suspecteze că aici existau daruri 
ascunse din partea Transcendentului, lucruri care ar fi putut-o face 
extrem de periculoasă pentru niște invadatori. 


Femeia privi stropii fini ridicați de resac și-i simți adunându-se în 
picături pe genele ei. Prin urmare, Grondr se confrunta acum cu o 
problemă majoră: cum îi spui unei Puteri să plece? Ravna Bergsndot 
n-avea alte griji decât pe cea a unui prăpădit exagerat de încrezător 
în sine, care părea absolut decis să se autodistrugă. Se întoarse și 
porni paralel cu marginea apei. Fiecare al treilea val îi trecea peste 
glezne. 


Suspină. În mod limpede, Pham Nuwen era un prăpădit... dar unul 
impresionant. Din punct de vedere intelectual, ea știuse 
dintotdeauna că nu exista nicio diferență între posibila inteligență a 
celor din Exterior și primitivii din Lentoare. Majoritatea automatelor 
funcționau mai bine în Exterior și aici erau posibile comunicațiile 
supraluminice. Însă pentru a clădi minți cu adevărat supraumane, 
trebuia să mergi în Transcendent. Prin urmare n-ar fi trebuit să fie 
surprinsă că Pham Nuwen era capabil. Foarte capabil. Deprinsese 
triskwelina cu o ușurință incredibilă. Ravna era aproape convinsă că 
fusese căpitanul expert cu care se lăudase. lar pentru a fi comerciant 
în Lentoare, pentru a risca secole petrecute între stele către o 
destinație care putea să-și fi pierdut civilizația sau să devină 
periculos de ostilă față de cei din exterior... era nevoie de un curaj 
greu de imaginat. Ea putea înţelege că Pham considera plecarea spre 
Transcendent o altă provocare. Dispusese de vreo douăzeci de zile în 
care să absoarbă un univers complet nou — pur și simplu insuficient 
pentru a pricepe că regulile se modifică atunci când jucătorii sunt 
mai presus decât oamenii. 


li mai rămăseseră câteva zile de graţie și ea avea să-l facă să se 
răzgândească. lar după ce tocmai discutase cu Grondr, femeia n- 
avea să simtă nici cel mai mărunt fior de vinovăţie pentru tentativa 
ei. 


În ciuda denumirii sale, Pătrarul Străin ocupa de fapt cam o treime 
din Docuri. Era adiacent cu periferia lipsită de atmosferă unde 
andocau navele și se extindea către interior până la o secțiune a 
mării centrale. Organizația Vrinimi convinsese un număr important 
de rase că aceasta era una dintre minunile Exteriorului Median. 
Traficului de mărfuri i se adăugau turiștii — unele dintre cele mai 
bogate fiinţe din Exterior. 


Pham Nuwen avea acces nerestricționat la divertismentele acestea. 
Ravna i le arătă pe cele mai spectaculoase, printre care un salt agravi 
peste Docuri. Barbarul fu mai impresionat de costumele lor spațiale 
decât de Docuri. 


-În Lentoare am văzut structuri mai mari decât asta. 
Dar nu plutind în putul gravitațional al unei planete. 


Pham Nuwen păru să se îmblânzească odată cu trecerea serii. Cel 
puțin comentariile lui deveniră mai sensibile, mai puțin tăioase. 
Dorea să vadă cum trăiau comercianții din Exterior și Ravna îi arătă 
bursele și Locala negustorilor. 


Sfârșiră în Compania Rătăcitoare imediat după miezul nopții pe 
Docuri. Nu era teritoriul Organizației, dar se număra printre locurile 
favorite ale femeii, un bar privat care atrăgea comercianți din Vârf și 
până în Adânc. Ea se întrebă ce părere avea Pham Nuwen despre 
decor. Locul era aranjat ca sala de reuniuni a unei planete din Zona 


Lentă. Macheta de trei metri a unui statoreactor Bussard plutea 
deasupra principalului nivel de servire. Câmpuri propulsoare verzi- 
albăstrui străluceau din toate ungherele și flanșele navei și se 
răspândeau difuz printre clienții de dedesubt. 


Pentru Ravna, pereţii și podeaua erau din bârne groase, cioplite 
grosolan. Unii ca Egravan vedeau ziduri din piatră și tuneluri 
înguste: genul de creșe pe care rasa lui le construise pe noile cuceriri 
încă din timpurile străvechi. Iluzia era de natură optică — nu o 
amețeală mentală — și printre cele mai bune ce puteau fi realizate în 
Exteriorul Median. 


Ravna și Pham trecură prin spaţiile largi dintre mese. Proprietarii nu 
aveau cu sonorizarea același succes ca și cu vizualul; muzica era 
slabă și se schimba de la o masă la alta. Izurile se schimbau de 
asemenea și erau ceva mai greu de suportat. Managementul aerului 
se străduia din răsputeri să-i păstreze pe toți sănătoși, chiar dacă nu 
complet confortabil. În seara asta, localul era ticsit. În capătul 
îndepărtat al nivelului de servire, nișele de atmosferă specială erau 
ocupate: presiune joasă... presiune ridicată... conținut mare de 
NOX... acvarii... Unii clienți erau pete neclare în interiorul 
atmosferelor tulburi. 


Din multe puncte de vedere putea fi un bar portuar de pe Sjandra 
Kei. Totuşi... acesta era Releul. Atrăgea locuitori ai Exteriorului 
Superior care n-ar fi venit niciodată în fundături ca Sjandra Kei. 
Majoritatea Superiorilor nu arătau foarte straniu; civilizațiile din 
Vârf erau cel mai frecvent simple colonii provenite din Interior. Însă 
bentițele craniene pe care le vedeai aici nu erau bijuterii. Legăturile 
minte-calculator nu sunt eficiente în Exteriorul Median, totuși cei 
mai mulți sosiți din Exteriorul Superior nu renunțau la ele. Ravna 
porni către un grup de tripozi dungați însoțiți de mașinile lor. Pham 
Nuwen putea să discute cu creaturi care se legănau pe muchia 
transsapienţei. 


In mod surprinzător, bărbatul o atinse pe braţ și o trase îndărăt. 


-Să mai dăm o raită pe-aici. Privea împrejurul sălii, parcă în 
căutarea unui chip familiar. Mai întâi să găsim alți oameni. 


Când în instruirea intensivă a lui Pham Nuwen se întrevedeau 


lacune, acestea erau realmente largi. Ravna se strădui să-și păstreze 
o expresie serioasă. 


- „Alți oameni“? Noi suntem singurii din Releu. 
- Dar prietenii despre care mi-ai povestit... Egravan, Sarale?... 


Ravna se mulțumi să clatine din cap. Pentru o clipă, barbarul părea 
vulnerabil. Pham Nuwen își petrecuse toată viața târându-se cu 
viteze subluminice între sisteme stelare colonizate de oameni și în 
toată viața aceea văzuse doar trei rase non-umane. Acum însă era 
pierdut într-un ocean de extratereștri. Femeia nu-și trădă 
compătimirea; experiența respectivă l-ar fi putut afecta pe Pham mai 
mult decât toate argumentaţiile ei. 


Momentul acela pieri însă și el surâdea din nou. 
-O aventură și mai mare! 


Părăsiră nivelul principal și trecură pe lângă nișele de atmosferă 
specială. 


- Doamne, ce i-ar mai plăcea asta lui Qeng Ho! 


Niciun om, nicăieri, iar Compania Rătăcitoare era cel mai confortabil 
și relaxat local pentru întâlniri pe care-l știa Ravna; mulți clienţi ai 
Organizației se întâlneau exclusiv pe Reţea. Simti cum o cuprinde 
brusc și năvalnic dorul de casă. La nivelul al doilea îi atrase atenția 
un steguleț cu logo. Pe Sjandra Kei cunoscuse ceva similar. ÎI trase pe 
Pham Nuwen după ea, traversă podeaua și sui scara din lemn. 


Departe de murmurele de fundal, auzi un ciripit ascuţit. Nu era 
triskwelină, totuși cuvintele erau inteligibile! Pe Puteri, era 
samnorskă! 


-Mi se pare că-i un Homo Sap! Aici, lady! 
Urmă sunetele către masa cu stegulețul cu logo. 
-Putem sta cu voi? întrebă Ravna, savurând limbajul familiar. 


- Vă rog. 


Ciripitorul semăna cu un copăcel ornamental instalat într-un 
cărucior cu șase roți. Vehiculul era împodobit cu benzi cosmetice și 
ciucuri; partea lui superioară de 150 pe 120 de centimetri era 
acoperită cu un material ce avea același model ca și stegulețul cu 
logo. Creatura era un skrodcălăreț superior. Rasa lui făcea comerț în 
mare parte din Exteriorul Median, inclusiv pe Sjandra Kei. Glasul 
ascuţit al skrodcălărețului provenea din voderul său. Vorbind 
samnorska, păruse mai familiar femeii decât orice auzise de foarte 
multă vreme. Chiar și recunoscând ciudățeniile mentale ale 
skrodcălăreților, Ravna simți un val de nostalgie afectuoasă, de 
parcă s-ar fi întâlnit cu un fost coleg; de clasă într-un oraș îndepărtat. 


-Mă numesc... — sunetul era foșnet de frunze —, dar mai simplu îmi 
puteți spune Cochilie-albastră. E plăcut să vezi un chip familiar, ha- 
ha-ha. 


Cochilie-albastră rostea râsetele ca pe niște cuvinte. Pham Nuwen se 
așezase odată cu Ravna, dar nu înţelegea deloc samnorska, așa că 
pierdu fericirea întâlnirii. Călărețul trecu pe triskwelină și-și 
prezentă cei patru tovarăși: alt skrodcălăreţ și trei umanoizi cărora 
părea să le placă umbrele. Umanoizii nu vorbeau samnorska, însă 
niciunul nu se afla la mai mult de un salt translator de triskwelină. 


Skrodcălăreții erau proprietari /operatori ai unui mic cargobot 
interstelar, Excentric II. Umanoizii erau certificatori pentru o parte 
din marfa curentă a navei. 


- Perechea mea și cu mine suntem de două sute de ani în afacerea 
asta. Avem sentimente de fericire în ce privește rasa ta, lady. Primele 
noastre curse au fost între Sjandra Kei și Forste Utgrep. Sunteţi 
clienți buni și nu am avut aproape niciodată vreun transport 
putred... 


Işi îndepărtă skroda de masă, după care reveni la loc — echivalentul 
unei plecăciuni scurte. 


Nu totul era însă dulceaţă și lumină. Unul dintre umanoizi vorbi. 
Sunetele puteau să fi provenit dintr-un gâtlej uman, totuși erau 
lipsite de sens. Trecu o secundă până ce translatorul localului îi 
procesă cuvintele. Apoi broșa de pe jacheta lui rosti în triskwelină 
limpede: 


- Cochilie-albastră declară că sunteți Homo sapiens. Să știți că vă 
urâm. Suntem faliți și aproape naufragiaţi aici din cauza creației 
ticăloase a rasei voastre. Aberaţia Straumli. 


Cuvintele păreau lipsite de patimă, dar Ravna vedea clar postura 
încordată a creaturii și degetele care-i răsuceau un bulb cu băutură. 


Ţinând seama de atitudinea aceea, probabil că n-ar fi fost de niciun 
folos să precizeze că, deși ea era om, Sjandra Kei se găsea la mii de 
ani-lumină de Straum. 


— Aţi venit aici din Domeniu? îl întrebă pe skrodcălăreț. 


Cochilie-albastră nu răspunse imediat. Așa se petreceau lucrurile cu 
rasa lui; probabil că încerca să-și amintească cine era ea și despre ce 
vorbeau. După aceea: 


- Da, da. Te rog să ierți ostilitatea certificatorilor mei. Principalul 
nostru cargo este un cod criptografic de unică folosință. Sursa este 
Securitatea Comercială de pe Sjandra Kei, iar destinaţia este colonia 
Superioară a certificatorilor. A fost aranjamentul uzual. Noi 
transportăm o treime de cod. Navigatori independenți le transportă 
pe celelalte. La destinaţie, cele trei părți vor fi îmbinate. Rezultatul ar 
putea satisface nevoile cripto ale unei duzini de planete din Reţea 
pentru... 


La nivelul inferior se auzea hărmălaie. Cineva fuma ceva niţel prea 
tare pentru purificatoarele de aer. Ravna simți un damf suficient 
pentru a-i încețoșa ochii. Câțiva clienți de pe nivelul principal își 
pierduseră cunoștința. Managementul îl consilia pe clientul 
responsabil. Cochilie-albastră emise un sunet brusc. Își retrase 
skroda de lângă masă și rulă până la balustradă. 


-Nu vreau să fiu luat prin surprindere. Unii pot fi atât de brusti... 
După ce incidentul se aplană, reveni la masă. 


—Ă-ă-ă... unde rămăsesem? Tăcu o clipă, consultându-și memoria 
pe termen scurt încorporată în skrodă. Da, da... Dacă planurile 
noastre se concretizau, am fi devenit relativ bogați. Din păcate, ne- 
am oprit pe Straum, ca să lăsăm niște date. 


Pivotă pe cele patru roți din spate. 


- Sunteţi convinși c-a fost lipsit de pericole? Straum însăși este la 
peste o sută de ani-lumină de laboratorul lor din Transcendent, 
totuși... 


Unul dintre certificatori îl întrerupse cu o bolboroseală sonoră. Peste 
o secundă, translatorul localului anunță: 


- Da. Ar fi trebuit să fie lipsit de pericole. Nu am văzut niciun act de 
violenţă. Înregistrările navei arată că securitatea noastră n-a fost 
penetrată. Sunt însă zvonuri. Grupuri din Reţea afirmă că Domeniul 
Straumli este deținut de Aberaţie. Absurd. Totuși aceste zvonuri au 
traversat Reţeaua până la destinaţia noastră. Marfa ne este privită cu 
suspiciune, așa că este ca și distrusă: sunt acum doar câteva grame 
de mediu-date ce poartă... 


In mijlocul traducerii cu glas monoton, umanoidul se năpusti din 
umbre. Ravna întrezări un maxilar înarmat cu gingii ascuţite ca 
bricele. El își azvârli bulbul cu băutură pe masă, în fața femeii. 


Mâna lui Pham Nuwen țâșni, prinzând bulbul înainte să atingă 
masa... înainte ca Ravna să înțeleagă realmente ce se întâmpla. 
Roșcovanul se sculă fără grabă în picioare. Din umbre, ceilalți doi 
umanoizi se ridicară de asemenea și avansară către prietenul lor. 
Pham Nuwen nu rosti niciun cuvânt. Puse bulbul cu grijă pe masă și 
se aplecă doar puțin spre celălalt, cu mâinile destinse, dar în același 
timp ținute aidoma unor lame. Literatura de calitate mediocră 
pomenește de „priviri ucigașe“. Ravna nu se așteptase niciodată să 
le vadă în realitate. Umanoizii le zăriră însă și ei. Își îndepărtară 
prietenul cu blândeţe de la masă. Cel cu gură mare nu se împotrivi, 
dar după ce ieși din raza de acţiune a lui Pham erupse într-o cascadă 
de șuierături și guițături pe care translatorul localului nu izbuti să le 
interpreteze. După aceea făcu un gest brusc cu trei degete și amuți. 
Umanoizii coborâră în tăcere scara și dispărură. 


Pham Nuwen se așeză; ochii săi cenușii erau calmi și netulburați. 
Poate că totuși avea motive pentru care să fie arogant! Ravna se uită 
la cei doi skrodcălăreți. 


— Imi pare rău că încărcătura voastră s-a devalorizat. 


În general contactele anterioare ale Ravnei fuseseră cu skrodcălăreți 
Inferiori, ale căror reflexe erau doar puțin amplificate dincolo de 
moștenirea lor sesilă. Oare aceștia doi măcar sesizaseră 
întreruperea? Însă Cochilie-albastră răspunse imediat: 


-Nu te scuza. Încă de la sosirea noastră, aceia trei s-au plâns mereu. 
Chiar dacă ne sunt parteneri de contract, mă obosesc foarte tare. 


Căzu în starea de plantă în ghiveci. 


După un moment, celălalt Călăreţ - îl chema, parcă, Tulpină-verde? — 
rosti: 


-In plus, situația noastră comercială poate să nu fie un eșec complet. 
Sunt sigură că celelalte treimi ale cargoului nici măcar n-au ajuns în 
apropierea Domeniului Straumli. 


Oricum aceea era procedura uzuală: fiecare parte a cargoului era 
transportată de altă companie și fiecare urma alt traseu. Dacă 
celelalte treimi puteau fi certificate, atunci era posibil ca echipajul lui 
Excentric II să nu rămână chiar cu mâinile goale. 


- De... de fapt, poate să existe o cale prin care să obținem certificare 
totală. Este adevărat, am fost la Straumli Principal, dar... 


-Când aţi plecat de-acolo? 


- Acum șase sute cincizeci de ore. La aproximativ două sute de ore 
după ce au ieșit din Reţea. 


Ravna înțelese brusc că vorbea cu o ființă care fusese aproape martor 
ocular al evenimentelor de acolo. După treizeci de zile, veștile 
Amenințărilor continuau să fie dominate de evenimentele de la 
Straum. Consensul era că fusese creată o Aberaţie de Clasa a II-a — 
până și Organizația Vrinimi credea asta. Rămânea totuși o simplă 
bănuială... lar acum ea discuta cu făpturi care fuseseră realmente 
acolo. 


-Nu credeți că straumerii au creat o Aberaţie? 


Îi răspunse Cochilie-albastră. 


- Suspin, zise el. Certificatorii noștri o neagă, dar eu văd aici o 
problemă de conștiință. Într-adevăr am asistat la lucruri stranii pe 
Straum... Ai întâlnit vreodată sisteme artificiale imune? Cele din 
Exteriorul Median dau mai multe bătăi de cap decât merită, așa că 
poate că n-ai întâlnit. Am observat o modificare reală în unii ofițeri 
ai Autorității Cripto imediat după victoria Straumli. Era ca și cum ar 
fi făcut brusc parte dintr-un automat necorespunzător calibrat, ca și 
cum ar fi fost... ă-ă-ă, degetele cuiva... Nimeni nu se poate îndoi că 
au operat în Transcendent. Au găsit ceva acolo: o arhivă pierdută. 
Dar nu asta este important. 


Tăcu câteva secunde prelungi și Ravna fu cât pe ce să creadă că 
terminase. 


-Chiar înainte să părăsim Straumli Principal, noi... 
Pham Nuwen începuse și el să vorbească simultan: 


- Asta-i o chestie care mă nedumerește. Toţi vorbesc de parcă acest 
Domeniu Straumli ar fi fost condamnat din clipa în care a început să 
facă cercetări în Transcendent. Uite care-i treaba: și eu m-am jucat cu 
software cu bube și arme stranii. Știu că poți să mori în felul ăsta. Se 
pare însă că straumerii au avut grijă să-și stabilească laboratorul 
departe. Ei construiau ceva care putea să capete o direcție foarte 
greșită, totuși se pare că era un experiment care mai fusese încercat 
anterior... cam ca totul de aici, de Sus. Dacă activitatea se abătea de 
la înregistrări, o puteau stopa în orice moment. Cum a fost atunci 
posibil să se petreacă un asemenea dezastru? 


Întrebarea îl amuţi pe skrodcălăreț. Nu-ţi trebuia un doctorat în 
Teologia Aplicată ca să cunoști răspunsul. Până și idioții de straumeri 
ar fi trebuit să cunoască răspunsul. Însă ţinând seama de trecutul lui 
Pham Nuwen, întrebarea era rezonabilă. Ravna își ținu gura. Însuși 
caracterul extraterestru al skrodcălărețului putea fi mai convingător 
pentru Pham decât orice prelegere din partea ei. 


Cochilie-albastră mai tăcu o clipă, utilizându-și neîndoios skroda 
pentru a-l ajuta să-și asambleze argumentele. Când vorbi în cele din 
urmă, nu părea iritat de întrerupere. 


- Aud câteva concepții greșite, lady Pham. (Părea să folosească 


vechiul titlu onorific nyjorean fără să înțeleagă diferențierea pe sexe.) 
Ai fost în arhiva de la Releu? 


Pham răspunse afirmativ. Ravna bănuia că nu trecuse de interfața 
începătorilor. 


-Ştii atunci că o arhivă este fundamental mai vastă decât baza de 
date de pe o rețea locală convențională. Cele mari nu pot fi nici 
măcar duplicate. Arhivele majore au o vechime de milioane de ani și 
au fost întreținute de sute de rase diferite... din care majoritatea au 
pierit între timp sau au transcens în Puteri. Chiar și arhiva de la 
Releu este un vălmășag, atât de imens, încât sistemele de indexare 
indexează sisteme de indexare. Numai în Transcendent este posibil 
ca o asemenea cantitate de date să fie bine organizată și chiar și 
atunci numai Puterile ar putea s-o înțeleagă. 


— Și? 


-În Exterior există mii de arhive — zeci de mii, dacă le pui la 
socoteală și pe cele care s-au deteriorat sau care au dispărut din 
Reţea. Alături de nenumărate banalități, ele conţin secrete 
importante și minciuni importante. Există capcane și curse. 


Milioane de rase se jucau cu sfaturi care se infiltrau nesolicitate prin 
Reţea. Zeci de mii se fripseseră din cauza aceasta. Uneori pagubele 
erau relativ minore, cauzate de invenţii bune, dar nu tocmai 
potrivite pentru mediul-țintă. Uneori erau viruși răutăcioși, care 
blocau atât de complet o rețea locală, încât o civilizație trebuia să 
repornească de la zero. Unde Sunt Ei Acum și Amenințări postau 
istorii ale unor tragedii mai teribile: planete acoperite până la 
genunchi de melasă ciborg, rase cu creierele distruse de sisteme 
imunitare prost programate. 


Pham Nuwen afișa expresia lui sceptică. 


- Ajunge să testaţi la o distanţă sigură. Să fiți pregătiți pentru 
dezastre locale. 


Replica aceea ar fi stopat majoritatea explicaţiilor. Ravna nu putu să 
nu-l admire pe skrodcălăreț. Acesta făcu o pauză și se retrase la 
termeni mai elementari. 


- Adevărat, simpla precauţie poate preveni multe dezastre. lar dacă 
laboratorul tău se află în Exteriorul Median sau Inferior, nici nu ai 
nevoie de alte precautii, indiferent cât de sofisticată ar fi 
amenințarea. Toti înțelegem însă natura Zonelor... 


Ravnei îi era imposibil să descifreze ceva din limbajul corporal al 
Călărețului, dar ar fi fost gata să jure că Cochilie-albastră îl privea pe 
barbar cu atenţie, încercând să-i evalueze nivelul de ignoranță. 


Bărbatul încuviință cu un gest de nerăbdare. 


-În Transcendent, continuă Cochilie-albastră, echipamentele 
realmente sofisticate pot opera dispozitive substanțial mai 
inteligente decât oricare dintre cei prezenţi aici. Desigur aproape 
orice competiție economică sau militară poate fi câștigată de tabăra 
cu resurse de calcul superioare. Asemenea resurse pot exista în 
Vârful Exteriorului și în Transcendent. Rasele migrează mereu într- 
acolo, sperând să-și construiască utopiile. Ce faci însă atunci când 
noile tale creații pot fi mai inteligente decât tine? Posibilităţile pentru 
dezastru sunt nelimitate, chiar dacă o Putere existentă nu 
pricinuiește rău. Există nenumărate prescripții pentru a profita de 
Transcendent în mod protejat. Bineînţeles ele nu pot fi examinate 
efectiv decât în Transcendent. lar dacă sunt rulate pe dispozitive pe 
care le-au descris chiar ele, prescripțiile în sine pot deveni 
conștiente. 


Intelegerea începea să licărească pe chipul lui Pham Nuwen. 
Ravna se aplecă înainte și interveni: 


-În arhive există lucruri complexe. Niciunul dintre ele nu este 
conștient, totuși unele dețin potențialul respectiv... dacă vreo rasă 
tânără și naivă le-ar crede promisiunile. Noi bănuim că asta s-a 
petrecut la Domeniul Straumli. Ei au fost păcăliți de documentație 
care pretindea miracole- au fost păcăliți să construiască o ființă 
transcendentă, o Putere... dar una care îi sacrifică pe sofonţii din 
Exterior. 


Nu aminti cât de rare erau asemenea Aberatii. Puterile erau diverse, 
răutăcioase, jucăușe, indiferente — dar practic toate aveau lucruri mai 
bune de făcut pentru a-și umple timpul decât să extermine gândacii 


din natură. 
Pham Nuwen își frecă falca, gânditor. 


- Bun, cred că pricep. Am însă senzaţia că astea sunt chestii bine- 
știute. Dacă-i atât de ucigătoare, cum se face că i-a atras pe cei de la 
Straumli? 


-Ghinion și incompetență criminală. 


Cuvintele ieșiră de pe buzele Ravnei cu o forță surprinzătoare. Nu-și 
dăduse seama că fusese atât de afectată de episodul Straumli; 
undeva, adânc, vechile ei sentimente pentru Domeniul Straumli erau 
încă vii. 


-Fii atent! Operațiunile din Exteriorul Superior și Transcendent sunt 
realmente periculoase. Civilizatiile de acolo nu durează mult, dar 
întotdeauna vor fi indivizi care vor încerca. Foarte puține amenințări 
sunt maligne în mod activ. Ceea ce s-a întâmplat cu straumerii... Ei 
au dat peste o prescripţie care anunța comori minunate. Este foarte 
posibil să fi stat de milioane de ani, să fi fost niţel cam riscantă 
pentru a fi încercată de alții. Ai dreptate, straumerii cunoșteau 
pericolul. 


Era însă o situație clasică de punere în balanţă a riscurilor și de 
alegere eronată. Poate că o treime din Teologia Aplicată se referea la 
modul cum poți dansa lângă flacără fără a te face scrum. Nimeni nu 
cunoștea detaliile dezastrului Straumli, totuși Ravna le putea deduce 
dintr-o sută de cazuri similare. 


-De aceea și-au stabilit o bază în Transcendent la această arhivă 
pierdută... dacă asta a fost. Au început să implementeze schemele 
găsite. Poţi să fii sigur că și-au petrecut majoritatea timpului 
urmărind orice semne de înșelăciune. Neîndoios, prescripția a 
constat dintr-o serie de etape mai mult sau mai putin inteligibile, cu 
un punct de pornire clar. Etapele inițiale ar fi implicat calculatoare și 
programe mai eficiente decât orice din Exterior... dar aparent 
manierate. 


- Mda... Chiar și-n Lentoare un program mare poate fi plin de 
surprize. 


Ravna încuviință. 


-Tar unele dintre acestea ar fi fost apropiate de complexitatea umană 
sau mai presus de ea. Evident straumerii ar fi știut asta și ar fi 
încercat să-și izoleze creațiile. Însă dacă era un design inteligent și 
malign... n-ar trebui să fie o surpriză dacă dispozitivele s-au infiltrat 
în reţeaua locală a laboratorului și au deformat informaţiile de acolo. 
Din clipa aceea straumerii n-ar mai fi avut nicio șansă. Cei mai 
prudenti ar fi fost acuzați de incompetenţă. Ar fi fost detectate 
ameninţări-fantomă, la care s-ar fi cerut răspunsuri urgente. Ar fi 
fost construite dispozitive mai sofisticate și cu mai puține măsuri de 
securitate. Este posibil ca oamenii să fi fost uciși sau rescriși chiar 
înainte ca Aberaţia să fi atins transsapienţa. 


Urmă o tăcere prelungă. Pham Nuwen părea aproape stânjenit. Da. 
Sunt multe lucruri pe care nu le știi, amice. Gândește-te ce ar fi putut 
pregăti Bătrânul pentru tine. 


Cochilie-albastră îndoi un lujer ca să guste o mixtură maronie cu 
miros de alge marine. 


-Bine spus, lady Ravna. În situația actuală există totuși o diferență. 
Poate fi norocoasă și foarte importantă... Chiar înainte de a pleca de 
la Straumli Principal, am participat la o petrecere pe plajă cu 
Călăreții Inferiori. Până la momentul acela, ei fuseseră prea puțin 
afectați de evenimente; mulți nici măcar nu sesizaseră distrugerea 
independenţei la Straum. Cu noroc, este posibil ca ei să fie ultimii 
înrobiți. 


Glasul pițigăiat coborî o octavă. 


— Unde rămăsesem? A, da, la petrecere. Acolo a fost și un Călăreț 
ceva mai vioi decât ceilalți. Cu niște ani în urmă, stabilise o legătură 
cu un călător într-un serviciu de știri Straumli și acum juca rolul 
unei cutii poștale clandestine de date, atât de modestă, încât nu era 
nici măcar enumerată în rețeaua serviciului respectiv... Ei bine, 
cercetătorii de la laboratorul Straumli — cel puțin câţiva dintre ei- nu 
au fost pe atât de imprudenti pe cât spui tu. Ei au suspectat o 
Aberaţie care dorea să evadeze și au decis s-o saboteze. 


Asta era într-adevăr o noutate, însă... 


-Se pare că n-au avut prea mult succes, nu? 


— Încuviinţez. Ei nu au împiedicat-o, dar au plănuit să fugă de pe 
planeta-laborator cu două nave stelare și și-au anunţat tentativa pe 
canale care sfârșeau la acest skrodcălăreț cutie-poștală. Acum vine 
partea importantă. Cel puțin una dintre navele acelea urma să plece 
cu elemente finale ale prescripției Aberaţiei... înainte ca ele să fi fost 
încorporate în design. 


-Cu certitudine trebuie să fi existat c6pii de siguranță..., începu 
Pham Nuwen. 


Ravna îi făcu semn să tacă. Pentru o singură seară, explicaţiile la 
nivel școlar fuseseră suficiente. Era într-adevăr ceva incredibil. Ea 
urmărise știrile despre Domeniul Straumli la fel de mult ca oricare 
altă persoană. Domeniul era prima colonie-fiică Superioară a lui 
Sjandra Kei; era îngrozitor s-o vadă distrusă. Totuşi nicăieri în 
Amenințări nu existase nici măcar un zvon despre așa ceva: Aberaţia 
nu era completă? 


- Dacă-i adevărat, atunci straumerii pot avea o șansă. Totul depinde 
de părțile lipsă din documentația designului. 


- Exact. Desigur și oamenii au înțeles asta. Ei au plănuit să se 
îndrepte direct către Adâncul Exteriorului și să facă acolo joncțiunea 
cu restul celor de pe Straum. 


Ceea ce - ținând seama de dimensiunea finală a dezastrului — nu 
avea să se întâmple niciodată. Ravna se lăsă pe spate în scaun, 
neatentă la Pham Nuwen pentru prima dată după multe ore. Cel 
mai probabil ambele nave fuseseră distruse de acum. Dacă nu 
fuseseră distruse... straumerii fuseseră cel puțin pe jumătate 
inteligenți, îndreptându-se către Adânc. Dacă ei dețineau ceea ce 
credea Cochilie-albastră, Aberaţia ar fi fost foarte interesată să-i 
găsească. Nu era de mirare că Tulpină-verde și Cochilie-albastră nu 
anunțaseră nimic pe grupul de informare. 


- Așadar, rosti ea încet, voi știți unde vor face joncțiunea? 


— Aproximativ. 


Tulpină-verde mormăi ceva spre el. 


-Nu noi înșine, preciză Cochilie-albastră. Coordonatele se află în 
securitatea navei noastre. Sunt însă mai multe probleme. Dacă nu 
izbuteau să facă joncțiunea, straumerii aveau un plan secundar. 
Intenționau să semnaleze Releului prin ultraundele navei lor. 


-Stai puţin! Cât de mare este nava respectivă? 


Ravna nu era inginer în straturi fizice, dar știa că transceiverele 
Releului erau de fapt roiuri de antene împrăștiate pe mulți ani- 
lumină, fiecare element având mărimea de zece mii de kilometri. 


Cochilie-albastră rulă înainte și înapoi, într-un gest scurt de agitație. 


-Nu știm, dar nu este nimic excepțional. Dacă n-o aţintești precis cu 
o antenă mare, n-o vei detecta niciodată de aici. 


Tulpină-verde adăugă: 


-Credem că făcea parte din planul lor, deși este un gest de disperare 
peste alt gest de disperare. După ce am sosit la Releu, am vorbit cu 
Organizația... 


— Discret! Fără vâlvă! interveni brusc Cochilie-albastră. 


- Da. Am rugat Organizaţia să caute semnalele acelei nave. Mă tem 
că nu am discutat cu persoanele cuvenite. Nimeni nu pare să aibă 
prea multă încredere în noi. La urma urmelor, povestea provine de 
la un Călăreț Inferior. 


Mda... Ce informaţii ar deține ei care să aibă mai puțin de o sută de ani 
vechime? 


-Ceea ce solicităm noi ar presupune în mod normal o cheltuială 
însemnată și se pare că prețurile sunt foarte ridicate în prezent. 


Ravna încercă să-și diminueze entuziasmul. Dacă ar fi citit asta într- 
un grup de informare, n-ar fi fost altceva decât alt zvon interesant. 
De ce ar fi trebuit să șovăie doar pentru că se confrunta cu el în mod 
direct? Pe Puteri, ce mai ironie a sorții! Sute de clienți din Vârf și 
Transcendent- ba chiar și Bătrânul — saturau Releul cu curiozitatea 


lor despre dezastrul Straumli. Ce ar fi fost dacă răspunsul ar fi stat 
chiar în fața lor, stopat tocmai de zelul propriilor investigații? 


-Cu cine anume aţi discutat? Nu contează, nu contează... 


Poate că ar fi trebuit să se ducă pur și simplu la Grondr 'Kalir cu 
povestea asta. 


-Cred c-ar trebui să știți că sunt o... — foarte minoră! — ...angajată a 
Organizației Vrinimi. Poate că aș reuși să vă ajut. 


Se așteptase la o reacție de surpriză din partea lor față de acel noroc 
neașteptat. În loc de așa ceva se lăsă tăcere. Aparent, Cochilie- 
albastră își pierduse interesul în privința conversației. În cele din 
urmă, Tulpină-verde spuse: 


- Roșesc... Vezi tu, noi știam asta. Cochilie-albastră te-a căutat în 
directorul angajaților; ești singurul om din Organizaţie. Nu faci 
parte din Contacte cu Clienţii, însă ne-am gândit că dacă ne-am 
putea întâlni întâmplător, ca să zic așa, ne-ai putea asculta cu mai 
multă amabilitate. 


Lujerii Cochiliei-albastre foșniră scurt, frecându-se între ei. lritare? 
Sau ajunsese finalmente la firul actual al conversatiei? 


- Da. Întrucât suntem toți atât de deschişi, bănuiesc că ar trebui să 
mărturisim că situația ar putea fi în beneficiul nostru. Dacă nava 
fugarilor poate dovedi că Aberaţia nu este complet de Clasa a II-a, 
atunci poate că i-am putea convinge pe cumpărătorii noștri că marfa 
nu a fost compromisă. Dacă ar ști asta, prietenii mei certificatori s-ar 
gudura la picioarele tale, lady Ravna. 


Rămaseră în Compania Rătăcitoare până mult după miezul nopții. 
Activitatea se înteți la vârful circadian al unora dintre nou-sosiți. De 
jur împrejur, spectacolele de la mese și din săli erau gălăgioase. 
Ochii lui Pham alergau dintr-o parte în alta, absorbind totul. Mai 
presus de orice el părea totuși fascinat de Cochilie-albastră și 
Tulpină-verde. Cei doi erau complet non-umani, ba chiar, din unele 
puncte de vedere, stranii și pentru alți extratereștri. Skrodcălăreţii 


erau una dintre foarte puținele rase care atinseseră stabilitate pe 
termen lung în Exterior. Speciaţia se petrecuse cu mult timp în 
urmă, cu varietățile plecând sau pierind. Cu toate acestea, mai 
existau unii care erau pe măsura străvechilor lor skrode: un echilibru 
unic de aspect și interfață cu mașini care depășea vârsta de un 
miliard de ani. Cochilie-albastră și Tulpină-verde erau însă în același 
timp negustori și aveau atitudinea pe care Pham Nuwen o 
cunoscuse în Lentoare. Și deși bărbatul etala aceeași ignoranță, în el 
se simţea o nouă diplomaţie. Sau poate că impresia de covârșire 
cauzată de Exterior începea în sfârșit să-i pătrundă prin țeasta 
groasă. Nu și-ar fi putut dori niște tovarăși de băutură mai potriviti. 
Ca rasă, skrodcălăreții preferau reminiscența leneșă față de aproape 
orice altă activitate. După ce-și anunțaseră mesajul esențial, cei doi 
erau perfect mulțumiți să vorbească despre viaţa lor în Exterior și să 
explice în oricâte detalii ar fi putut dori barbarul. Certificatorii cu 
fălci ca briciul nu mai apărură. 


Ravna se ameti ușor și-i privi pe cei trei pălăvrăgind despre afaceri. 
Surâse în barbă. Acum ea era outsiderul, persoana care nu făcuse 
niciodată lucrurile acelea. Cochilie-albastră și Tulpină-verde fuseseră 
peste tot și unele dintre istoriile lor îi păreau exagerate chiar și ei. 
Ravna pleca de la ipoteza (de fapt, nu prea larg acceptată) că dacă 
niște fiinţe au o fluentă comună, altceva nu mai contează. Două 
dintre aceste trei ființe puteau fi confundate cu arbori în ghivece 
instalate pe cărucioare, iar a treia nu semăna cu niciun om pe care-l 
cunoscuse vreodată. Fluenţa lor era într-un limbaj artificial și două 
„voci“ erau șuierături scârțâite. Totuși... după câteva minute de 
ascultare, personalitățile lor păreau să plutească în memoria și 
imaginația ei vizuală, mai interesante decât mulți dintre foștii colegi 
de școală, dar nu chiar atât de diferiți de ei. Cei doi skrodcălăreți 
erau parteneri de viață. Ea nu crezuse că asta putea să conteze prea 
mult; printre Călăreți, sexul însemna doar cu puțin mai mult decât a 
fi vecini în momentul cuvenit al anului. În același timp însă între ei 
exista o afecțiune profundă. Tulpină-verde mai ales părea o 
personalitate iubitoare. Ea (el?) era timidă, totuși încăpățânată, cu un 
gen de onestitate care putea reprezenta un handicap major pentru 
un negustor. Cochilie-albastră compensa neajunsul acela. El (ea?) 
putea fi scânteietor și vorbăreț, destul de capabil să manipuleze 
situația în folosul său. Sub atributele acelea, Ravna întrezărea un 
individ compulsiv, care nu se simțea în largul său cu propria-i 


șiretenie și care era finalmente recunoscător când Tulpină-verde îl 
înfrâna. 


Și ce putea spune despre Pham Nuwen? Care-i personalitatea 
interioară pe care o întrevezi acolo? În mod bizar, el era chiar mai 
misterios. Ignorantul arogant din cursul după-amiezii părea mai 
degrabă invizibil în seara aceasta. Poate că fusese doar o mască a 
nesiguranţei. El se născuse într-o civilizație dominată de bărbați, 
practic opusul matriarhatului din care se trăsese toată omenirea din 
Exterior. Sub aroganță era posibil să se ascundă o persoană foarte 
plăcută. La asta se adăuga felul în care-l înfruntase pe falcă-brici. Și 
modul în care-i încuraja pe skrodcălăreți să vorbească. Ravna se 
gândi că după o viaţă în care citise ficțiuni romantice, întâlnise 
primul ei erou. 


Trecuse de ora 2:30, când părăsiră Compania Rătăcitoare. Peste mai 
puțin de cinci ore, soarele avea să suie deasupra orizontului curbat. 
Cei doi skrodcălăreţi ieșiră să-i conducă. Cochilie-albastră revenise 
la samnorskă, pentru a o regala pe Ravna cu o poveste despre ultima 
lui vizită pe Sjandra Kei... și pentru a-i reaminti să se intereseze de 
nava fugară. 


Skrodcălăreții se făcură tot mai mici, pe măsură ce Ravna și Pham se 
ridicară în atmosfera rarefiată și se îndreptară către turnurile 
rezidenţiale. 


Cei doi oameni nu vorbiră nimic vreme de două minute. Era chiar 
posibil ca Pham Nuwen să fie impresionat de panoramă. Treceau 
peste interstiții din Docurile puternic iluminate, locuri în care 
puteau vedea, prin parcuri și pieţe, suprafaţa lui Groundside aflată 
la o mie de kilometri mai jos. Norii erau acolo volburi negre pe 
fundal negru. 


Reședința Ravnei se găsea pe perimetrul exterior al Docurilor. 
Fântânile de aer erau inutile aici; turnul ei de apartamente se ridica 
în vid. Lunecară în jos către balcon și schimbară atmosfera 
costumelor cu a apartamentului. Buzele Ravnei aveau o viață 
proprie, explicând că primise reședința pentru că lucra la Arhivă, că 
nu se compara nici pe departe cu noul ei birou. Pham Nuwen 


încuviință, inexpresiv. Nu emise niciuna dintre replicile lui istețe din 
excursiile lor anterioare. 


Ea continuă să bată câmpii, apoi intrară și.... Dintr-odată amuti. 
Rămaseră amândoi privindu-se ochi în ochi. Cumva, Ravna îl dorise 
pe clovnul acesta din clipa când văzuse animația caraghioasă a lui 
Grondr. Însă abia în noaptea aceasta, în Compania Rătăcitoare, se 
simtise în largul ei să-l aducă acasă. 


— Păi, eu, ă-ă-ă... 
Așa deci, Ravna, prințesa vorace! Unde-i este acum limbarița nestăvilită? 


In cele din urmă, decise să întindă mâna și s-o așeze peste a lui. 
Pham Nuwen îi surâse, sfios și el, pe Puteri! 


-Cred că ai o locuinţă drăguță, îi spuse. 


- Am decorat-o în stil tehno-primitiv. Poziţia asta la marginea 
Docurilor are unele avantaje. Panorama nu-i afectată de luminile 
orașului. Stai să-ți arăt! 


Diminuă iluminatul și trase draperiile în lături. Fereastra avea 
transparență naturală și era orientată spre exterior de pe muchia 
Docurilor. În noaptea aceasta, vederea ar fi trebuit să fie superbă. Pe 
drumul de întoarcere de la Companie, cerul fusese oribil de 
întunecat. Probabil că fabricile din sistem nu funcționau pe moment 
sau erau ascunse înapoia lui Groundside. Până și traficul navelor 
păruse rarefiat. 


Se întoarse și veni lângă Pham. Fereastra era un dreptunghi vag în 
fața ochilor ei. 


-Trebuie s-aștepți un minut, ca să ţi se obișnuiască ochii. Nu există 
niciun fel de-amplificare. 


Curba lui Groundside era clară acum: nori cu ocazionale punctulețe 
de lumină. Ea îl cuprinse de talie și după un moment simți braţul lui 
coborându-i pe umeri. 


Apreciase corect: în seara asta, galaxia stăpânea cerul. Era o 
panoramă pe care veteranii vrinimi o ignorau cu indiferenţă, dar 


pentru Ravna era lucrul cel mai frumos din Releu. Fără amplificare, 
luminile erau slabe. Douăzeci de mii de ani-lumină este o distanță 
foarte mare. La început fu doar o sugestie de ceaţă și câte o stea 
ocazională. Pe măsură ce ochii i se adaptară, ceața căpătă formă — 
arce curbate, cu unele locuri mai strălucitoare și altele mai pâcloase. 
Încă un minut și... în ceață se zăriră noduri... apoi dâre de negru 
absolut care separau brațele curbe... complexitate peste 
complexitate, răsucindu-se laolaltă spre butucul alburiu care era 
Nucleul. Maelstrâm. Vârtej. Încremenit, nemișcat, acoperind 
jumătate de cer. 


Ravna auzi cum se opri răsuflarea lui Pham. El rosti ceva, niște 
silabe cântate care nu puteau fi în triskwelină și în tot cazul nu în 
samnorskă. 


-Toată viața am trăit într-un ghemotoc micut ca acela. Și m-am 
crezut stăpânul spaţiului. N-am visat niciodată că voi vedea toată 
minunăţia asta dintr-odată. 


Mâna i se încordă pe umărul femeii, după care se relaxă și-i mângâie 
gâtul. 


-Şi indiferent cât de mult am privi, nu vom vedea niciun semn al 
Zonelor? 


Ea clătină încet din cap. 
- Dar sunt ușor de imaginat. 


Schiţă un gest cu mâna liberă. În general, Zonele Gânditoare urmau 
distribuția de masă din galaxie: Adâncurile Negânditoare se 
extindeau în jos către strălucirea blândă a Nucleului galactic. Mai 
spre exterior se afla Marea Lentoare, unde se născuse omenirea, 
unde nu puteau exista viteze supraluminice, iar civilizațiile trăiau și 
mureau neștiutoare și neștiute. După aceea Exteriorul- stelele 
situate cam la patru cincimi din distanță, pornind din centru, care se 
întindeau mult în afara planului și includeau locuri ca Releul. Sub o 
formă sau alta, Rețeaua Cunoscută existase în Exterior de miliarde 
de ani. Nu era o civilizație; puține civilizații durau mai mult de un 
milion de ani. Însă înregistrările din trecut erau destul de complete. 
Uneori erau ininteligibile. De cele mai multe ori, citirea lor implica 


traduceri de traduceri de traduceri, transmise de la o rasă defunctă 
la alta fără ca nimeni să le valideze... mai rău decât putea fi vreodată 
orice mesaj multisalt în rețea. Totuși unele lucruri erau destul de 
clare: Zonele Gânditoare existaseră dintotdeauna, deși poate că 
acum erau ușor deplasate spre interior. Dintotdeauna existaseră 
războaie și păci, rase ce suiseră din Marea Lentoare... și mii de 
imperii mici. Dintotdeauna existaseră rase ce se mutaseră în 
Transcendent pentru a deveni Puteri... sau pentru a fi vânate de 
acestea. 


-Şi Transcendentul? spuse Pham. Este pur și simplu bezna 
îndepărtată? 


Bezna dintre galaxii. 
Ravna chicoti încet. 


-0O include și pe ea, dar... vezi extremitățile spiralelor? Ele sunt în 
Transcendent. 


Transcendentul includea tot ce se găsea mai departe de patruzeci de 
mii de ani-lumină de centrul galactic. 


Pham Nuwen rămase tăcut. Ravna se simti străbătută de un fior 
scurt. 


- După ce-am vorbit cu skrodcălăreţii ăia, cred... cred că-nțeleg mai 
multe din lucrurile despre care mă preveneai. Sunt multe pe care nu 
le cunosc, care m-ar putea ucide... sau mai rău. 


Bunul-simţ triumfă în cele din urmă. 


— Într-adevăr, încuviinţă ea încetișor. Nu-i însă vorba numai despre 
tine, sau despre scurtul răstimp pe care l-ai petrecut aici. Ne-ai putea 
studia toată viaţa și tot să nu-nţelegi. Cât timp ar trebui să studieze 
un pește pentru a înțelege motivațiile oamenilor? Analogia nu-i cea 
mai bună, dar este unica; pentru Puterile din Transcendent, noi 
suntem cu adevărat aidoma unor animale nătânge. Gândește-te la 
toate lucrurile pe care oamenii le fac animalelor - ingenioase, sadice, 
caritabile, genocidale —, fiecare dintre ele are un milion de 
amplificări în Transcendent. Zonele sunt o protecție naturală; în 


absenţa lor, probabil că n-ar exista inteligenţa de echivalent uman. 
(Arătă cu braţul roiurile cețoase de stele.) Exteriorul și Interiorul 
sunt ca adâncurile unui ocean, iar noi suntem creaturile care înoată 
în abis. Suntem atât de adânc, încât ființele de la suprafață — deși ne 
sunt mult superioare — nu pot să ajungă realmente la noi. O, da, ele 
pescuiesc și uneori distrug; nivelurile superioare cu otrăvuri pe care 
nici măcar nu le-nţelegem. Totuși abisul rămâne un loc relativ sigur. 


Făcu o pauză. Analogia putea fi dezvoltată. 


-Şi la fel ca-n cazul unui ocean, există un aflux permanent de 
rămășițe care se scufundă venind de sus. Există obiecte ce pot fi 
create numai în Vârf, care necesită fabrici aproape conștiente... și 
care în același timp pot funcționa aici, jos. Cochilie-albastră a 
menționat câteva dintre ele când a discutat cu tine: țesăturile agravi, 
dispozitivele sapiente... Ele constituie cele mai mari valori fizice din 
Exterior, întrucât noi nu le putem construi. lar obținerea lor este o 
întreprindere cu riscuri mortale. 


Pham se întoarse către ea, nemaiprivind fereastra și stelele. 


-Prin urmare, există întotdeauna „pești“ care se apropie de 
suprafaţă. 


Pentru o clipă Ravna crezu că-l pierduse, că bărbatul era prins de 
romantismul dorinței de autodistrugere din Transcendent. 


— Peștișori care riscă totul pentru o bucăţică din puterea zeilor... și 
care nu pot deosebi raiul de iad, nici chiar atunci când îl găsesc. 


ÎI simţi cutremurându-se, apoi braţele lui o cuprinseră. Ravna înălță 
capul și-i găsi buzele așteptând. 


Trecuseră doi ani de când Ravna Bergsndot părăsise Sjandra Kei. 
Din unele puncte de vedere, timpul trecuse iute. În chiar secunda 
aceasta, corpul o anunţa că de fapt trecuse mult, foarte mult timp. 
Fiecare atingere era vibrantă, deșteptând dorinţe suprimate cu grijă. 
Brusc, toată pielea i se înfioră. Avu nevoie de un autocontrol 
incredibil ca să se dezbrace fără să rupă ceva. 


Ravna era lipsită de antrenament. Și, desigur, nu exista nimic recent 


cu care să facă o comparație... Însă Pham Nuwen era foarte, foarte 
priceput. 

Criptare: 0 

Receptat de: Releu transceiver 01 la Releu 

Cale limbaj: Acquileron > triskwelină, 

SjK: Unităţi relee 


De la: Administratorul de Reţea pentru 
Transceiverul Cântecul-vântului de la Debley 
Inferior 


Subiect: Reclamaţii Releu, o sugestie 


Rezumat: Se înrăutățește; mai bine încercați 
cu noi 


Termeni-cheie: probleme de comunicare, 
nesiguranţă Releu, Transcendent 


Distribuţie: 

Grupul de interese Costuri Comunicaţii 

Grupul de administrare Motley Hatch 

Releu transceiver 01 de la Releu 

Transceiver Nu-pentru-Mult de la Escală-scurtă 


Continuări la: Grupul de interese Expansiune 
Cântecul-vântului 


Data: 07:21:21 Ora Docurilor, 36/09 anul Org 
52089 


Text mesaj: 


În ultimele cinci sute de ore, Costuri 


Comunicaţii consemnează 9834 de reclamaţii 
privind congestionarea nivelului transceiver 
adresate operaţiunilor vrinimi de la Releu. 
Toate aceste reclamaţii implică servicii 
pentru zeci de mii de planete. Vrinimi a 
asigurat în repetate rânduri că această 
congestionare este o creștere pur temporară a 
utilizării de către Transcendent. 


Fiind principalul concurent al Releului în 
această regiune, noi, cei de la Cântecul- 
vântului, am beneficiat în chip modest de 
depășirea superioară; totuși până acum am 
considerat nepotrivit să propunem un răspuns 
coordonat la problemă. 


Evenimentele din ultimele șapte ore ne silesc 
să modificăm această politică. Cei care citesc 
subiectul acesta știu deja despre incident; 
cei mai mulţi dintre voi sunteţi victimele 
sale. De la [00:00:27 Ora Docurilor], 
Organizația Vrinimi a început să deconecteze 
transceiverele într-o întrerupere 
neprogramată. RO1 a încetat la 00:00:27, R02 
la 02:50:32, RO3 şi R04 la 03:12:01. Vrinimi a 
declarat că un client din Transcendent 
solicita urgent lăţime de bandă. (Anterior, 
ROO fusese dedicat respectivei Puteri.) 
Clientul a solicitat utilizarea legăturilor 
atât ascendente, cât și descendente în lăţimea 
de bandă. Organizația însăși a admis că 
utilizarea neprogramată a depășit șaizeci la 
sută din întreaga sa capacitate. De subliniat 
că excedentele din anterioarele cinci sute de 
ore - care au cauzat reclamaţii perfect 
justificate - nu s-au ridicat niciodată la mai 
mult de cinci la sută din capacitatea 
Organizației. 


Prieteni, noi, cei de la Cântecul-vântului, 


activăm în domeniul comunicaţiilor pe distanţe 
mari. Noi ştim cât de dificilă este 
întreţinerea elementelor transceiver, a căror 
masă poate fi de nivel planetar. Noi ştim că 
în acest domeniu furnizorii nu-și pot asuma 
pur și simplu angajamente contractuale ferme. 
În același timp însă comportamentul 
Organizației Vrinimi este inacceptabil. Este 
adevărat că în ultimele trei ore Organizaţia a 
readus RO1 până la R04 în serviciul general și 
a promis să despăgubească din tarifele 
suplimentare aplicate Puterii toţi clienţii 
care au fost „deranjați". Însă numai Vrinimi 
ştiu cât de mari sunt de fapt acele tarife 
suplimentare. Şi nimeni (nici chiar Vrinimi!) 
nu ştie dacă acesta va fi sfârşitul 
întreruperilor. 


Ceea ce pentru Vrinimi înseamnă o bruscă și 
incredibilă abundență de încasări, pentru voi 
ceilalți este un dezastru nejustificat. 


De aceea Cântecul-vântului de la Debley 
Inferior analizează o extindere majoră - şi 
permanentă - a serviciilor noastre: 
construirea a cinci transceivere-coloană 
vertebrală suplimentare. În mod evident, 
acțiunea aceasta va fi enorm de costisitoare. 
Transceiverele nu sunt niciodată ieftine şi 
Debley Inferior nu deţine geometria optimă de 
care se bucură Releul. Ne așteptăm la o 
amortizare a costurilor în multe decenii de 
afaceri prospere. Nu putem începe fără 
angajamente clare ale clienţilor. Pentru a 
determina această cerere și pentru a ne 
asigura că vom construi ceea ce este realmente 
necesar, creăm un grup de informare temporar, 
Grupul de interese Expansiune Cântecul- 
vântului, moderat şi arhivat la Cântecul- 
vântului. Taxele Expediere/Recepţie pentru 


clienţii de nivel transceiver din acest grup 
vor fi de numai zece la sută din taxele 


noastre uzuale. Vă solicităm pe 
noștri de nivel transceiver, să 
acest serviciu pentru a discuta 
pentru a decide la ce vă puteţi 


voi, clienții 
utilizaţi 
între voi, 
aștepta în mod 


cert de la Organizaţia Vrinimi pe viitor şi ce 


părere aveţi despre propunerile 


noastre. 


Aşteptăm reacţiile dumneavoastră. 


După aceea Ravna avu un somn liniștit. Pe la jumătatea dimineții 
începu să revină spre starea de semitrezie. Ţârâitul telefonului ei era 
monoton și insistent, îndeajuns de sonor pentru a-i străbate visele 
cele mai plăcute. Deschise ochii, dezorientată și fericită. Dormea 
strângând în braţe... o pernă mare. La naiba! El plecase deja. 
Rămase întinsă o secundă, amintindu-și. În ultimii doi ani, fusese 
singură; până aseară nu-și dăduse seama cât de singură. O fericire 
atât de neașteptată, atât de intensă... ce lucru straniu! 


Telefonul continua să sune. In cele din urmă, Ravna coborî din pat și 
traversă nesigur încăperea; ar fi trebuit totuși să existe niște limite la 
aiureala asta tehno-primitivă. 


- Da? 

Era un skrodcălăreț. Tulpină-verde? 

- Regret să te deranjez, Ravna, însă... te simți bine? 
Călăreaţa se opri. 


Brusc, Ravna își dădu seama că arăta probabil niţel cam ciudat: un 
rânjet încântat i se lățea de la o ureche la cealaltă, iar părul îi era 
zbârlit în toate direcţiile. Își trecu o palmă peste gură, oprindu-și 
chicotitul. 


- Da, mă simt bine. (Bine!) Ce s-a-ntâmplat? 


- Dorim să-ți mulțumim pentru ajutor. Nu visasem nicio clipă că ai fi 
atât de sus plasată. Încercasem de sute de ore să convingem 
Organizația să caute nava fugarilor. Totuși la mai puțin de o oră 
după ce am vorbit cu tine, am fost anunțați că investigația va începe 
imediat. 


— Mda... (Poftim?) E grozav, dar nu-s sigură că eu... apropo, cine 
plătește investigația? 


-Nu știu, dar este foarte scumpă. Ni s-a spus că-i dedică un 
transceiver-coloană vertebrală. Dacă cineva transmite, atunci ar 
trebui să aflăm în câteva ore. 


Mai pălăvrăgiră două minute și Ravna deveni treptat mai coerentă, 
pe măsură ce separă diversele evenimente petrecute în ultimele zece 
ore în afaceri și plăcere. Pe jumătate, se așteptase ca Organizaţia să-i 
intercepteze conversațiile din Compania Rătăcitoare. Poate că 
Grondr auzise povestea abia atunci... și-i acordase credit complet. În 
același timp însă chiar ieri se plânsese despre saturarea 
transceiverelor. Oricum, vestea era bună — poate extraordinar de 
bună. Dacă istoria incredibilă a Călăreților era adevărată, Aberația 
Straumli putea fi mai jos de Transcendent. lar dacă navele cu 
refugiați dețineau unele indicii despre felul în care putea fi 
doborâtă, era posibilă chiar salvarea Domeniului Straumli. 


După ce Tulpină-verde închise, Ravna se plimbă prin apartament, 
revenindu-și progresiv și examinând diversele posibilități. Acţiunile 
îi deveniră mai precise, atingându-și aproape viteza obișnuită. 
Existau multe lucruri pe care dorea să le examineze sau să verifice. 


Apoi telefonul sună din nou. De data aceasta, femeia previzualiză 
apelantul. Hopa! Era Grondr Vrinimikalir. Ravna își trecu degetele 
prin păr, încercând să-l aranjeze; arăta tot ca naiba și aparatul acesta 
telefonic nu putea să măsluiască imaginile. Brusc observă că nici 
Grondr nu arăta prea grozav. Chitina sa facială era mânjită, ba chiar 
peste unii pistrui. Acceptă apelul. 


- Ah! Glasul lui chițăi realmente, după care reveni la nivelul său 
obișnuit. Mulţumesc că ai răspuns. Aș fi sunat mai devreme, atât 
doar că lucrurile au fost foarte... haotice. 


Unde îi dispăruse oare distanța superioară? 


- Vreau să te anunţ că Organizaţia n-are absolut nicio legătură cu 
asta. Am fost complet păcăliți, până acum două ore. 


Se lansă într-o descriere dezlânată a cererilor masive care copleșeau 
resursele Organizaţiei. 


În vreme ce el bătea câmpii, Ravna apelă o sinteză a recentelor 
activități de la Releu. Pe Puterile Viitoare! Șaizeci la sută devieri? 
Extrase din Costuri Comunicaţii. Scană rapid mesajul de la 
Cântecul-vântului. Lăudăroșii erau la fel de pompoși ca întotdeauna, 
totuși probabil că oferta lor de a înlocui Releul era reală. Era exact 
genul de situație de care Grondr se temuse că s-ar putea întâmpla. 


- ...Bătrânul cerea tot mai mult. Când am înţeles în cele din urmă ce 
se întâmpla, l-am confruntat... Am ajuns aproape de amenințarea cu 
violența. Dispunem de resursele necesare pentru a-i distruge nava 
emisar. Nu putem preciza care i-ar putea fi răzbunarea, dar l-am 
anunţat că solicitările lui deja ne distrug. Slavă Puterilor, a părut 
doar amuzat; a bătut în retragere. A fost restricționat la un singur 
transceiver și acela este pe o căutare de semnal care n-are nicio 
legătură cu noi. 


Hmm... Un mister rezolvat. Probabil că Bătrânul a tras cu urechea prin 
Compania Rătăcitoare și-a auzit povestea skrodcălăreților. 


-Atunci poate că situația va reveni la normal. Este însă important să 
fim la fel de inflexibili, dacă Bătrânul încearcă să abuzeze iarăși de 
noi. 


Cuvintele îi ieșiră dintre buze, înainte să se fi gândit cui oferea 
sfaturi. 


Grondr nu păru să-i remarce intervenţia. Ba chiar, el se grăbi să 
aprobe. 


— Da, da. Îți spun, dacă Bătrânul ar fi un client obișnuit, l-am exclude 
definitiv pentru această manevră la derută... Pe de altă parte, dacă 
ar fi un client obișnuit, nu ne-ar fi putut păcăli niciodată. 


Își trecu degetele albe și dolofane peste faţă. 


- Un simplu locuitor din Exterior nu ar fi putut altera înregistrarea 
noastră privind expediția dragei. Nici chiar unul din Vârf nu ar fi 
putut să pătrundă în maidanul de nave și să manipuleze rămășițele 
fără ca noi să nu suspectăm absolut nimic. 


Dragă?... Rămășițe?... Ravna începu să înțeleagă că ea și Grondr nu 
vorbeau despre același lucru. 


— Mai exact, ce-a făcut Bătrânul? 


— Detaliile? Acum suntem destul de siguri în privința lor. După 
Căderea lui Straum, Bătrânul a fost foarte interesat de oameni. Din 
păcate, aici nu exista niciunul doritor și disponibil. A început să ne 
manipuleze, rescriindu-ne înregistrările din maidanul de nave. Am 
recuperat o copie de rezervă curată de la o sucursală. Draga a 
întâlnit realmente epava unei nave umane. În ea existau părți de 
corpuri omenești... dar nimic ce am fi putut reînvia. Probabil că 
Bătrânul a combinat și a potrivit ce a găsit acolo. Poate că a fabricat 
memorii, extrapolând din datele culturale umane din arhive. Privind 
retrospectiv, putem concorda primele lui solicitări cu pătrunderea în 
maidanul de nave. 


Grondr continuă, dar Ravna nu-l asculta. Ochii ei priveau în gol, 
prin display-ul telefonului. Suntem peștișori în abis, protejați în adânc 
de pescarii de sus. Însă chiar dacă ei nu pot trăi aici, jos, pescarii inteligenți 
au momeli și șiretlicuri ucigașe. În cazul acela, Pham... 


- Atunci Pham Nuwen nu-i decât un robot, rosti ea încetișor. 


-Nu tocmai. Este om și poate să opereze autonom cu amintirile lui 
false. Insă atunci când Bătrânul cumpără lățime totală de bandă, 
creatura este în mod complet un dispozitiv emisar. 


Mâna și ochiul unei Puteri. 
Părţile gurii lui Grondr clicăiră în stinghereală mizerabilă. 


- Ravna, noi nu știm tot ce s-a petrecut azi-noapte; nu exista niciun 
motiv pentru care să te punem sub supraveghere. Bătrânul ne 
asigură totuși că nevoia lui pentru investigare directă a încetat. În 
orice caz, nu-i vom acorda niciodată lățimea de bandă pentru a 


încerca din nou. 


Femeia abia dacă schiță o încuviințare din cap. Brusc chipul părea 
că-i înghețase. Nu simţise niciodată simultan atâta furie și spaimă. 
Se ridică, cuprinsă de un val de amețeală, și se îndepărtă de telefon, 
ignorând strigătele îngrijorate ale lui Grondr. Poveștile din școală i se 
rostogoleau prin minte, alături de miturile dintr-o grămadă de religii 
umane. Consecințe, consecințe... Împotriva unora dintre ele se putea 
apăra, dar altele erau imposibil de reparat. 


Și de undeva din străfundul minţii ei, un gând incredibil de prostesc 
se târî de sub oroare și furie. Vreme de opt ore fusese față-n față cu o 
Putere. Era genul de experienţă care constituia subiect de capitol 
într-un manual, genul de experienţă care era mereu distantă și 
raportată în mod greșit. Și genul de experiență pe care n-o putea 
revendica nimeni de pe Sjandra Kei, nici chiar pe departe. Până 
acum... 

Johanna zăcu mult timp în barcă. Soarele nu apusese niciodată, deși 
uneori cobora îndărătul ei, iar alteori era sus în față, pentru ca alteori 
totul să fie înnorat și ploaia să răpăie pe prelata care-i acoperea 
păturile. Fata petrecu aceste ore agonizând. Se întâmplau lucruri 
care ar fi putut să fie doar vise. Niște creaturi o trăgeau de hainele 
care i se lipiseră de piele din cauza sângelui. Mâini blânde și boturi 
de guzgani îi îngrijiră rănile și o siliră să bea apă rece. Când se 
zvârcoli, mama îi rearanjă păturile și o alină cu sunete dintre cele 
mai stranii. Mai multe ore, cineva cald stătu întins lângă ea. Uneori 
era Jefri; de cele mai multe ori era un câine mare, un câine care 
torcea ca o pisică. 


Ploaia trecu. Soarele se afla în stânga bărcii, dar ascuns îndărătul 
unei umbre reci, mușcătoare. Într-o măsură tot mai mare, durerea 
deveni divizibilă. O parte din ea era în piept și în umăr; aceea o 
înjunghia la fiecare legănat al bărcii. O parte era în măruntaie — un 
gol care nu era tocmai greață. „. îi era foame, sete. 


Intr-o măsură tot mai mare, își reaminti, nu mai visă. Erau coșmaruri 
care n-aveau să piară niciodată. Ele se petrecuseră cu adevărat. Se 
petreceau acum. 


Soarele apărea și dispărea prin vălmășagul de nori. Lunecă încet, 
coborând peste cer, până ajunse îndărătul bărcii. Johanna încercă să- 
și amintească ce spusese tata chiar înainte de... dezastru. Se găseau 


în ținutul arctic al acestei planete, în timpul verii, și prin urmare 
punctul cel mai coborât al soarelui trebuia să fie nordul, iar 
ambarcațiunea lor cu două coci naviga aproximativ spre sud. 
Indiferent încotro s-ar fi îndreptat, cu fiecare minut se îndepărta tot 
mai mult de navă și de orice speranţă de a-l găsi pe Jefri. 


Uneori întinderea de apă semăna cu largul unei mări; dealurile erau 
foarte îndepărtate sau ascunse de norii joși. Uneori treceau prin 
strâmtori, aproape atingând pereţii de piatră. Fata nu știuse că o 
barcă cu pânze putea fi atât de rapidă sau atât de periculoasă. Patru 
dintre creaturile-guzgani se luptau cu disperare s-o țină departe de 
stânci. Săreau grațios de pe platforma catargului pe parâme și 
uneori se suiau unele pe umerii celorlalte pentru a ajunge cât mai 
sus. Ambarcaţiunea cu două coci se legăna și gemea în valuri, când 
acestea se întețeau pe neașteptate. Apoi treceau de strâmtoare și 
dealurile se îndepărtau la o distanţă lipsită de primejdii, lunecând 
lin către înapoi. 


Mult timp, Johanna se prefăcu că delira. Gemu și se zvârcoli. Privi. 
Corpurile gemene ale ambarcaţiunii erau lungi și înguste, ca niște 
canoe. Vela era montată între ele. Umbra din visele ei fusese vela 
aceea, care pocnea în vântul rece și tăios. Cerul era o avalanșă de 
tonuri cenușii, luminoase și întunecate. Păsări treceau pe lângă 
catarg, dându-i întruna ocol. De jur împrejur se auzeau șuierături și 
chițăieli, dar care nu proveneau de la păsări. 


Ci de la monștri. Fata îi privi printre pleoapele întredeschise. Erau 
același creaturi care-i uciseseră pe mama și pe tata. Purtau până și 
aceleași veșminte ciudate: veste gri-verzui, cu multe bride și 
buzunare. Câini sau lupi, așa crezuse anterior, totuși descrierea 
aceea nu era cea mai potrivită. Aveau patru picioare zvelte și 
urechiușe ascuţite, însă cu gâturile lungi și ochii ocazional roșietici 
puteau la fel de bine să fie niște guzgani uriași. 


Cu cât îi privea mai mult, cu atât i se păreau mai oribili. O imagine 
statică n-ar fi putut niciodată transmite același sentiment de oroare; 
trebuia să-i vezi în acțiune. Ea privi patru- cei aflați în partea ei din 
ambarcatiune- jucându-se cu datasetul. Alifantul Roz era legat într- 
un sac din plasă în partea din spate a bărcii. Acum creaturile doreau 
să-l examineze. La început părea ca un spectacol de circ, cu capetele 
lor mișcându-se în toate părțile. Însă toate mișcările erau foarte 


precise, foarte coordonate între ele. Nu aveau mâini, dar puteau 
dezlega noduri: fiecare ținea un capăt de funie în gura sa și-și 
deplasa gâtul în jurul celorlalți. În același timp, ghearele uneia fixau 
de copastie funia slăbită. Era ca și cum ai fi urmărit niște marionete. 


Peste câteva secunde scoseseră datasetul din sac. Niște câini 
obișnuiți l-ar fi lăsat să cadă pe fundul bărcii, apoi l-ar fi împins de 
colo-colo cu boturile. Nu și ființele acestea: două îl așezară pe o 
bancă în cruciș, iar o a treia îl tinu în loc cu laba. Îi investigară 
marginile, concentrându-se asupra bridelor din pluș și a urechilor 
clăpăuge. Împinseră și apăsară cu boturile, totuși o făceau cu un 
obiectiv clar. Încercau să-l deschidă. 


Două capete se iviră peste copastia celeilalte coci. Emiseră sunete 
șuierate și bolborosite, care erau o combinație între un strigăt de 
pasăre și zgomotele cuiva care vomită. O creatură dintre cele situate 
în partea Johannei le privi și scoase sunete similare. Celelalte trei 
continuau să cerceteze încuietorile datasetului. 


In cele din urmă traseră simultan de urechile mari, clăpăuge; 
datasetul se deschise și fereastra superioară începu să ruleze rutina 
de start a Johannei: o animaţie a ei, care rostea: 


- Ruşine să-ți fie, Jefri! Nu-ţi băga nasu-n lucrurile mele! 
Cele patru creaturi din partea Johannei încremeniră cu ochii holbați. 


După aceea întoarseră datasetul pentru a fi văzut și de celelalte. Una 
îl ținea nemișcat, alta examina fereastra superioară și a treia bâjbâia 
la fereastra tastelor. Făpturile din cealaltă cocă intraseră în frenezie, 
totuși niciuna nu încercă să se apropie. Testările aleatorii ale celor 
patru întrerupseră brusc salutul de start. Una dintre ele privi spre 
cele din cealaltă cocă; alte două se uitară la Johanna. Ea continua să 
zacă cu ochii aproape închiși. 


- Ruşine să-ţi fie, Jefri! Nu-ţi băga nasu-n lucrurile mele! 


Glasul Johannei se auzi iarăși, dar dinspre un animal. Era o 
reproducere perfectă. Apoi vocea unei fete gemu și plânse: 


— Mami, tati... 


Era tot glasul ei, însă mai speriat și mai copilăros decât dorise 
Johanna vreodată să sune. 


Animalele părură că așteptau un răspuns din partea datasetului. 
Când nu se petrecu nimic, unul din ele reîncepu să apese cu nasul 
pe ferestre. Toate datele valoroase și programele periculoase erau 
parolate. Insulte și chițăieli ieșiră din cutie, toate micile surprize pe 
care fata le pregătise pentru frățiorul ei indiscret. O, Jefri, te voi mai 
vedea vreodată? 


Sunetele și video-urile amuzară monștrii pentru alte câteva minute. 
În cele din urmă bâjbâielile lor aleatorii convinseră datasetul că 
cineva cu adevărat neexperimentat deschisese cutia și comută pe 
modul grădiniță. 


Creaturile știau că ea privea. Dintre cele patru care îi examinau 
Alifantul, una- nu întotdeauna aceeași — o urmărea permanent cu 
privirea. Se jucau cu ea, prefăcându-se că nu știau că Johanna se 
prefăcea. 


Fata deschise ochii larg și fulgeră din privire făptura. 
- Lua-te-ar naiba! 


Privi în direcția opusă. Și ţipă. Creaturile din cealaltă cocă erau 
strânse laolaltă. Capetele lor se înălțau în snop pe gâturi sinuoase. În 
razele soarelui aflat jos deasupra orizontului, ochii le scânteiau roșii: 
un grup de guzgani sau de șerpi care o priveau în tăcere și doar 
cerurile știau de câtă vreme. 


Capetele se aplecară înainte la strigătul ei și Johanna auzi din nou 
țipătul. In spate, propriul ei glas rosti: 


— Lua-te-ar naiba! 


Altundeva, ea striga pe „mami“ și „tati“. Johanna zbieră iarăși, iar 
făpturile o îngânară ca un ecou perfect. Ea își înghiți teroarea și 
rămase tăcută. Monștrii mai continuară o jumătate de minut, 
imitând-o, amestecând cuvinte pe care le rostise probabil în somn. 
Când văzură că n-o mai puteau teroriza în felul acela, glasurile 
încetară să mai fie omenești. Bolboroselile treceau dintr-o parte în 


cealaltă, ca și cum cele două grupuri ar fi negociat. În cele din urmă, 
cei patru din partea ei îi închiseră datasetul și-l legară înapoi în sacul 
din plasă. 


Ceilalți șase se desfăcură din grupul lor strâns. Trei săriră la copastia 
dinspre apă a cocii lor. Îi prinseră muchia strâns în gheare și se 
aplecară către vânt. De data aceasta aproape că semănau cu niște 
câini — niște câini mari care stăteau la fereastra unui automobil și 
adulmecau curentul care intra de afară. Gâturile lungi se legănară 
înainte și înapoi. La fiecare câteva secunde, unul dintre ei își cobora 
capul, care dispărea din raza vizuală a fetei. Oare bea? Pescuia? 


Pescuia... Un cap se ridică brusc și azvârli în barcă ceva mic și verde. 
Celelalte trei animale îl prinseră cu boturile. Johanna întrezări niște 
picioare mici și o carapace sclipitoare. Un guzgan îl tinu cu vârful 
botului și ceilalți doi îl desfăcură. Toate acţiunile erau efectuate cu 
aceeași precizie incredibilă. Haita părea o singură creatură, cu 
fiecare gât fiind un tentacul gros, terminat printr-o pereche de fălci. 
Măruntaiele fetei se revoltară la ideea respectivă, dar nu avea ce să 
vomite. 


Pescuitul continuă încă un sfert de oră. Prinseră cel puțin șapte 
crustacee verzi, totuși nu le mâncară; cel puțin, nu pe toate. Bucăţile 
dezmembrate fură colectate într-o farfurioară din lemn. 


Alte bolboroseli se schimbară între cele două coci. Unul dintre cei 
șase guzgani prinse marginea farfurioarei în gură și se târî peste 
platforma catargului. Cei patru din partea Johannei se strânseră 
laolaltă, parcă înspăimântați de vizitator. Abia după ce farfurioara fu 
lăsată jos și intrusul revenise în partea sa, cei patru din coca 
Johannei își înălțară iarăși capetele. 


Un guzgan ridică farfurioara. El și încă unul veniră spre ea. Fata 
înghiți un nod. Ce tortură mai era și asta? Stomacul îi icni din nou... 
îi era foarte foame. Se uită încă o dată la farfurie și înțelese că 
încercau s-o hrănească. 


Soarele tocmai ieșise de sub norii dinspre nord. Lumina slabă 
aducea cu o după-amiază de toamnă, după ploaie: cer negru 
deasupra, însă în același timp totul din imediata apropiere era 
luminos și sclipea de umezeală. Blana creaturilor era deasă și cu 


aspect de pluș. Una întinse farfuria spre ea, iar cealaltă își strecură 
botul înăuntru și retrase... ceva verde și lunecos. Tinu bucățica 
delicat, doar cu vârfurile buzelor botului său alungit. Se întoarse și-i 
întinse fetei fragmentul verde. 


Johanna se trase îndărăt. 
- Nu! 


Creatura se opri. Pentru o clipă, fata crezu că avea să-i imite negația. 
După aceea, lăsă bucățica în farfurioară. Primul animal așeză 
farfuria pe banchetă, lângă ea. Ridică un moment ochii către 
Johanna, apoi desfăcu fălcile cu care-i ținuse marginea. Ea întrezări 
colți deși, ascuțiți. 


Fata se uită în farfurie și scârba ei se luptă cu foamea. În cele din 
urmă scoase o mână de sub pătură și o întinse. Capete se înălțară în 
jurul ei și între cele două coci ale ambarcațiunii urmă un schimb de 
comentarii bolborosite. 


Degetele Johannei strânseră ceva moale și rece. Le ridică spre lumina 
soarelui. Corpul crustaceului era verde-cenușiu, sclipind ud. 
Guzganii din cealaltă cocă îi rupseseră picioarele și capul. Ceea ce 
rămăsese avea numai doi-trei centimetri lungime. Semăna cu un 
fileu. Cândva, ei îi plăcuseră fileurile respective. Dar acelea fuseseră 
gătite. Aproape că scăpă bucata, când o simti tremurându-i în mână. 


O apropie de gură și o atinse cu limba. Era sărată. Pe Straum, te 
puteai îmbolnăvi serios dacă mâncai crustacee crude. Ce putea să 
facă ea acum, când era singură, fără părinți și fără nicio rețea locală 
de comunicaţii? Simti cum o năpădesc lacrimile. Rosti un cuvânt 
urât, îndesă bucata verde în gură și se strădui s-o mestece. Era 
inodoră, cu textură de seu și zgârciuri. Icni, o scuipă... și încercă să 
mănânce alta. Cu totul, înghiți porțiuni din două bucăţi. Poate că așa 
era mai bine; avea să aștepte și să vadă cât vomita. Se întinse înapoi 
și văzu câteva perechi de ochi care o priveau. Schimbul de 
bolboroseli cu cealaltă parte din barcă reîncepuse. După aceea un 
guzgan păși către ea, înclinat într-o parte, purtând un burduf de 
piele cu un cep. Un bidon. 


Creatura aceasta era cea mai mare dintre toate. Conducătorul? Își 


apropie capul de al ei, aducând gâtul bidonului lângă gura fetei. 

Guzganul cel mare părea șiret, mai prudent decât ceilalți în felul în 
care se mișca. Ochii Johannei coborâră pe flancurile lui. Dincolo de 
marginea vestei sale, blana de pe posterior era în mare parte albă... 
și brăzdată adânc de o cicatrice în formă de „Y“. Ăsta l-a ucis pe tata. 


Atacul Johannei nu fu planificat; probabil că de aceea reuși atât de 
bine. Ea se repezi pe lângă bidon și-și trecu braţul liber în jurul 
grumazului creaturii. Se rostogoli peste animal și-l fixă de copastie. 
Guzganul era mai mic decât ea și nu îndeajuns de puternic ca s-o 
împingă în lături. Ea îi simți ghearele zgâriind prin pături, totuși fără 
s-o rănească. Se lăsă cu toată greutatea peste spinarea creaturii, o 
prinse de locul în care falca se articula cu gâtlejul și începu să-i 
izbească ţeasta de un lemn. 


După care ceilalți săriră pe ea, cu boturile strecurându-i-se sub corp, 
cu fălcile trăgând-o de mâneci. Johanna simți șiruri de colți ca acele 
pătrunzând doar prin țesătură. Trupurile lor zumzăiau cu un sunet 
din visele ei, un sunet care-i străbătea hainele și-i vibra oasele. 


Guzganii îi traseră mâna de pe gâtlejul celuilalt, răsucind-o; fata 
simți vârful săgeții mișcându-se dureros în carne. Mai putea însă 
face ceva. Se împinse puternic din picioare și-și repezi capul în baza 
maxilarului guzganului, zdrobindu-i creștetul de copastie. Corpurile 
din jurul ei se convulsionară și ea fu răsturnată pe spate. Acum nu 
mai simți nimic decât durerea. Nici furia, nici teama n-o puteau 
mișca. 


Totuși o parte din ea continua să fie conștientă de cele patru creaturi. 
Le rănise. Le rănise pe toate. Trei se împleticeau de colo-colo de parcă 
ar fi fost bete, emițând fluierături ce păreau în sfârșit să provină din 
gurile lor. Guzganul cu posteriorul acoperit de cicatrice zăcea pe o 
parte, zvâcnind. Johanna îi făcuse o rană stelată în creștet. Sângele 
picura pe lângă ochii lui ca niște lacrimi roșii. 


După câteva minute, fluierăturile încetară. Cele patru creaturi se 
strânseră laolaltă și șuierăturile familiare reîncepură. Sângerarea din 
pieptul fetei pornise din nou. 


O vreme, ei se priviră. Johanna le surâse inamicilor. Puteau fi răniți. 
Ea îi putea răni. Se simți mai bine ca oricând după asolizare. 


Tl 


Înainte de Mișcarea Jupuitorului, Cioplitorii-în-lemn avuseseră cel 
mai faimos stat-așezare la apus de Colţii-de-gheaţă. Întemeietorul 
său începuse cu șase veacuri în urmă. În zilele acelea, viața era mult 
mai grea în miazănoapte; în majoritatea anului, zăpada acoperea 
până și șesurile. Cioplitorul-în-lemn pornise singur: o unică haită, 
într-o colibă pe malul unui golf interior. Haita era vânător și 
gânditor, în aceeași măsură ca artist. Pe o sută de mile de jur 
împrejur nu exista nicio așezare. Numai o duzină din primele 
statuete ale cioplitorului îi părăsiseră vreodată coliba, totuși ele 
însemnaseră gloria lui de început. Trei dintre ele încă mai existau. 
Lângă Lacurile Lungi, un oraș purta numele celei aflate în muzeul 
său. 


Odată cu faima sosiseră ucenicii. Zece colibe se risipiseră prin 
fiordul Cioplitorului-în-lemn. Trecuseră un veac sau două și, 
desigur, Cioplitorul-în-lemn se schimbase, lent. El se temuse de 
schimbare, simțind că i se va pierde sufletul. Încercase să-l păstreze; 
aproape toți o fac, într-o măsură sau alta. În cazul cel mai rău, haita 
cade în pervertire, poate devine lipsită de suflet. Pentru Cioplitorul- 
în-lemn, căutarea în sine era schimbarea. El studie felul în care 
fiecare membru se potrivea în interiorul sufletului. Studie puiandrii 
și creșterea lor și cum anume poți ghici contribuţiile unuia nou. 
Învăţă în ce fel să modeleze sufletul, educându-i pe membri. 


Bineînţeles, puține din acestea reprezentau noutăți. Ele constituiau 
baza celor mai multe religii și toate așezările aveau povăţuitori și 
educatori de prăsile. Asemenea cunoștințe, valide sau nu, sunt 


importante pentru orice civilizație. Cioplitorul-în-lemn le 
reexaminase, fără prejudecățile tradiționale. El experimentase cu 
grijă asupra sa și asupra celorlalți artiști din colonia lui micuță. 
Examinase rezultatele și le folosise pentru a concepe noi 
experimente. Era călăuzit de ceea ce vedea, nu de ceea ce dorea să 
creadă. 


Potrivit diverselor norme ale epocii sale, ceea ce făcea era erezie, 
pervertire sau pur și simplu nebunie. În primii ani, regele Cioplitor- 
în-lemn fusese aproape la fel de detestat pe cât avea să fie Jupuitorul 
peste trei veacuri. În îndepărtatul ținut de la miazănoapte 
continuaseră însă iernile grele. Naţiunilor din miazăzi nu le fusese 
ușor să trimită armate atât de departe. O dată, când o făcuseră, 
fuseseră complet înfrânte. Și, în mod înțelept, Cioplitorul-în-lemn nu 
încercase niciodată să cucerească tărâmurile de la miazăzi: nu în 
mod direct. Dar așezarea lui crescuse și crescuse, iar faima sa pentru 
artă și mobilier era mică pe lângă celelalte reputaţii. Inimi bătrâne 
merseseră în oraș și se întorseseră nu doar mai tinere, ci mai istețe și 
mai fericite. Ideile radiaseră din oraș: războaie de țesut, cutii de 
angrenaje și mori de vânt, fabrici. Ceva nou se întâmplase în locul 
acesta. Nu erau numai invențiile, ci erau indivizii pe care 
Cioplitorul-în-lemn îi moșise și perspectiva pe care o crease. 


Wickwrackcic și Jaqueramaphan ajunseră după-amiază târziu la 
Cioplitorii-în-lemn. Plouase aproape toată ziua, dar acum norii 
fuseseră alungați de vânt și cerul oferea azurul senin și luminos care 
părea cu atât mai frumos după o serie de zile înnorate. 


Domeniul Cioplitorului-în-lemn era un paradis pentru ochii 
Pelerinului. Se simțea obosit de sălbăticiile fără haite. Se simțea 
obosit de grijile legate de străin. 


Coci-duble îi însoţiseră, bănuitoare, pe ultimele mile. 
Ambarcațiunile erau înarmate, iar Pelerinul și Copistul veneau 
dintr-o direcţie foarte suspectă. Erau totuși singuri și în mod 
limpede inofensivi. Vestitori pe distanțe mari strigară, expediindu-le 
povestea mai departe. Până ce ajunseră în port, erau eroi: două haite 
care șterpeliseră comori nespecificate de la ticăloșii din miazănoapte. 
Ocoliră un dig portuar, care nu existase la ultima călătorie a 


Pelerinului, și amarară la chei. 


Docul era ticsit de soldați și căruțe. Târgoveții umpleau drumul care 
suia spre zidurile orașului. Era distanța minimă la care te puteai 
apropia de o gloată astfel încât să rămână loc pentru gânduri lucide. 
Copistul sări din barcă și țopăi, evident încântat de ovaţiile de pe 
coasta dealului. 


- Iute! Trebuie să vorbim cu Cioplitorul-în-lemn. 


Wickwrackcic luă traista în care se găsea caseta cu imagini a 
străinului și coborî cu grijă din ambarcatiune. Era ametit după bătaia 
primită de la străin, în decursul căreia timpanul anterior al lui Cic 
fusese spart. Pentru o clipă, se simţi pierdut. Docul era foarte 
straniu; la prima vedere părea piatră, dar era placată cu un material 
negru și spongios pe care nu-l văzuse decât în Mările de Miazăzi; 
aici ar fi trebuit să fi fost casant... Unde mă aflu? Ar trebui să fiu fericit 
pentru ceva, pentru o victorie. Se opri, ca să se regrupeze. După un 
moment, atât durerea, cât și gândurile i se ascuţiră; așa avea să fie 
cel puţin câteva zile. Să obțină ajutor pentru străin. Să-l coboare pe 
țărm. 


Lordul Șambelan al regelui Cioplitor-în-lemn era un filfizon mai 
degrabă supraponderal; Pelerinul nu se așteptase să vadă așa ceva la 
Cioplitorii-în-lemn. Însă individul devenise imediat cooperant când 
îl văzuse pe străin. Adusese un medic ca să-l examineze pe Două- 
picioare... și, eventual, pe Pelerin. În ultimele două zile străinul 
câștigase în puteri, dar nu mai existaseră episoade de violență. Îl 
coborâseră pe țărm fără necazuri. Îl privea pe Pelerin cu ochii de pe 
chipul său turtit; o expresie despre care el știa că era de furie 
neputincioasă. Atinse gânditor capul lui Cic... Două-picioare abia 
aștepta ocazia cea mai potrivită pentru a-l vătăma din nou. 


După câteva minute, călătorii erau în caretele trase de kherporci și 
uruiau pe caldarâm spre zidurile orașului. Soldații deschideau drum 
prin mulțime. Copistul Jaqueramaphan saluta în toate părțile, ca un 
chipeș erou. De acum Pelerinul cunoștea instabilitatea timidă care 
pândea înlăuntrul Copistului. Acesta putea fi momentul de vârf al 
vieții sale. 


Chiar dacă o dorea, Wickwrackcic nu putea fi la fel de expansiv. 
Deoarece unul dintre timpanele lui Cic era spart, gesturile bruște îl 
făceau să-și piardă șirul gândurilor. Se ciuci pe locurile caretei și 
privi afară, în toate direcțiile. 


Cu excepţia formei portului exterior, locul nu mai aducea defel cu 
ceea ce-și amintea din urmă cu cincizeci de ani. În majoritatea lumii, 
puţine se schimbau în cincizeci de ani. Un pelerin care revenea după 
un asemenea interval putea chiar să fie plictisit de similitudine. Dar 
aici... era aproape înfricoșător. 


Uriașul dig sparge-val era nou. Docurile erau de două ori mai multe 
și adăposteau coci-duble cu stindarde pe care nu le zărise niciodată 
în această parte a lumii. Drumul existase și înainte, însă fusese mai 
îngust, cu doar o treime din potecile secundare ce se desprindeau în 
prezent din el. Înainte zidurile orașului existaseră mai degrabă 
pentru a ține înăuntru kherporcii și găinile-broaște, decât pentru a 
respinge invadatorii. Acum zidurile erau înalte de zece picioare, cu 
piatra neagră ridicându-se pe cât putea vedea Pelerinul... Iar ultima 
dată aproape că nici nu văzuse soldați; acum erau la tot pasul. Nu 
era o schimbare în bine. Simti un nod în adâncul stomacului lui Cic; 
soldații și luptele nu erau lucruri bune. 


Trecură prin porţile orașului și pe lângă o piaţă labirintică ce se 
întindea pe mulți acri. Culoarele de trecere aveau lățimea de numai 
cincizeci de picioare. Fiind mai înguste, acolo se revărsau baloturi de 
țesături, mobile și lăzi cu fructe proaspete. În aer pluteau arome de 
fructe, mirodenii și vopsele. Locul era atât de aglomerat, încât 
târguielile se apropiau de orgie și amețitul Pelerin fu cât pe ce să-și 
piardă cunoștința. După aceea ajunseră pe o stradă îngustă, care 
zigzaga printre șiruri de case cu etajul din lemn. Îndărătul 
acoperișurilor se înălțau fortificații masive. După zece minute 
ajunseră în curtea interioară a castelului. 


Coborâră și Lordul Șambelan ordonă ca Două-picioare să fie mutat 
pe o targă. 


- Cioplitorul-în-lemn ne va primi? întrebă Copistul. 


Sambelanul izbucni în râs. 

- Cioplitoarea! Cioplitorul-în-lemn și-a schimbat sexul acum mai bine 
de zece ani. 


Capetele Pelerinului se răsuciră surprinse. Ce însemna asta, mai 
exact? Majoritatea haitelor se modificau în timp, totuși nu auzise 
niciodată despre Cioplitorul-în-lemn să fie altceva decât mascul. 
Aproape că scăpă cuvintele următoare ale Șambelanului. 


-Chiar mai repede. Întregul ei consiliu trebuie să vadă... ce ați adus. 
Intraţi! 


Le făcu semn gărzilor să se îndepărteze. 


Intrară într-un hol îndeajuns de larg pentru ca două haite să treacă 
una pe lângă cealaltă. Șambelanul deschidea drumul, urmat de 
călători și de medicul cu targa străinului. Pereții erau înalți, vătuiți și 
cu tigheluri argintate. Interiorul era mult mai măreț decât înainte... 
și tot neliniștitor. Nu se zăreau statui, iar ceea ce exista avea o 
vechime de veacuri. 


Pe de altă parte, abundau tablourile. Wickwrackcic se împiedică 
atunci când îl văzu pe primul și-l auzi pe Copist icnind îndărătul 
său. Pelerinul văzuse artă din toată lumea. Gloatele de la Tropice 
preferau fresce abstracte, pete și mânjituri psihopate de culoare. 
Insularii din Mările de Miazăzi nu inventaseră niciodată perspectiva; 
în acuarelele lor, obiectele îndepărtate pluteau pur și simplu în 
jumătatea superioară a picturii. În Republica Lacurilor Lungi, în 
prezent era la modă reprezentaționismul, mai ales multipticurile ce 
ofereau imaginea unei haite întregi. 


Pelerinul nu văzuse însă niciodată așa ceva. Picturile erau mozaicuri: 
fiecare plăcuţă, un pătrat din ceramică cu latura de aproximativ o 
jumătate de centimetru. Nu existau culori, ci doar patru nuanţe de 
gri. De la câteva picioare depărtare, granulaţia se pierdea și... erau 
cele mai bine realizate peisaje pe care le zărise vreodată Pelerinul. 
Toate erau vederi de pe culmile dealurilor din jurul Cioplitorilor-în- 
lemn. Cu excepția lipsei de culoare, puteau să fi fost niște ferestre. 
Partea inferioară a fiecărui tablou era mărginită de o ramă 
dreptunghiulară, dar părțile superioare erau neregulate; mozaicurile 
se întrerupeau de-a dreptul la orizont. Peretele capitonat al holului 
continua acolo unde tablourile ar fi trebuit să arate cerul. 


- Haide, prietene! Crezusem că doreai s-o vezi pe Cioplitoarea-în- 
lemn. 


Cuvintele fuseseră adresate Copistului. Jaqueramaphan se 
răspândise în lungul peisajelor, cu câte unul din el stând în faţa altei 
picturi, în tot holul. Întoarse un cap pentru a se uita la Șambelan. 
Glasul îi părea năuc. 


-Pe sfârșitul sufletului! E ca și cum aș fi Dumnezeu... ca și cum aș 
avea câte un membru al haitei pe fiecare culme de deal și aș putea 
vedea totul deodată! 


Totuși se sculă grăbit și alergă să-i prindă din urmă. 


Holul se deschidea în una din cele mai vaste săli de întruniri pe care 
le văzuse vreodată Pelerinul. 


— Este la fel de mare ca sălile cele mai mari din Republică, rosti 
Copistul cu vădită admiraţie privind în sus la cele trei niveluri de 
balcoane. 


Ei erau singuri, doar cu străinul, la parter. 
— Hmf! 


În afară de Șambelan și de medic în sală se mai aflau deja alte cinci 
haite. Și mai multe apărură, pe când ei priveau în jur. Majoritatea 
erau îmbrăcate ca nobilii din Republică, cu blănuri și bijuterii. 
Câteva purtau vestele simple pe care Pelerinul și le amintea din 
ultima sa vizită. Suspin... Micuța așezare a Cioplitorului-în-lemn 
crescuse într-un oraș și acum într-un stat-națiune. Wickwrackcic se 
întrebă dacă regele — regina — mai avea vreo putere reală? Își 
îndreptă un cap spre Copist și i se adresă în Vorbirea-naltă: 


- Deocamdată să nu spui nimic despre caseta cu imagini. 


Jaqueramaphan păru simultan derutat și conspirativ. Îi răspunse tot 
în Vorbirea-naltă: 


- Da... da. Un atu pentru negociere? 


-Cam așa ceva. 


Ochii Pelerinului se deplasară înainte și înapoi peste balcoane. 
Majoritatea haitelor intrau cu un aer de importanță obosită. Își 
zâmbi în barbă. O privire aruncată la parter era suficientă pentru a 
le pieri îngâmfarea. Deasupra lui se încrucișau zumzetele 
conversațiilor. Niciuna dintre haite nu semăna cu Cioplitoarea-în- 
lemn. Pe de altă parte, ea ar fi avut puțini dintre membrii anteriori; 
ar fi putut s-o recunoască doar după maniere și purtare. N-ar trebui 
să conteze. El menţinuse unele prietenii pe durate mai lungi decât 
viaţa oricărui membru. Însă cu alţii, prietenul se schimbase într-un 
deceniu — opiniile lui se modificaseră, afecțiunea se preschimbase în 
animozitate. El se bizuise că Cioplitorul-în-lemn va fi același. Acum 
însă... 


Se auzi un sunet scurt de trâmbițe, aproape ca un semnal de atenție. 
Ușile publice ale unui balcon inferior glisară deschizându-se și intră 
un cvintet. Pelerinul se cutremură. Aceasta era Cioplitoarea-în-lemn, 
dar cu totul... nepotrivită. Unul dintre membrii ei era atât de bătrân, 
încât trebuia ajutat de restul. Doi abia depășiseră stadiul de 
puiand.ri, iar unul din ei băloșea întruna. Cel mai voinic nu mai 
vedea din cauza cataractei. Era ceva ce puteai să vezi într-o 
magherniță de pe cheiuri sau în ultima generație de incest. 


Cioplitoarea-în-lemn îl privi pe Pelerin și surâse de parcă l-ar fi 
recunoscut. Când vorbi, o făcu orbul. Glasul era limpede și ferm. 


-Te rog, continuă, Prodotus! 
Șambelanul încuviință. 


- După voia Maiestăţii Tale. Indică parterul și străinul: Acesta este 
motivul zoritei noastre întruniri. 


-Putem vedea monștri la circ, Prodotus. 


Glasul aparținea unei haite elegant îmbrăcate, situate în balconul cel 
mai de sus. Judecând după strigătele ce se auziră din toate părțile, 
aceea era o opinie minoritară. O haită de la un balcon inferior sări 
peste balustradă și încercă să alunge medicul de lângă targa 
străinului. 


Șambelanul ridică un cap, cerând liniște, și-l sfredeli cu privirea pe 
cel care sărise. 


-Te rog, Pedantus, ai răbdare! Toţi vor căpăta ocazia de a se uita. 
„Pedantus“ emise niște șuierături nemulțumite, dar se retrase. 


- Așa... Prodotus reveni cu întreaga sa atenţie asupra Pelerinului și 
Copistului: Prieteni, ambarcațiunea voastră a ajuns înaintea oricăror 
știri din miazănoapte. Nimeni cu excepția mea nu știe prea multe 
din istoria voastră... iar eu știu doar coduri de gărzi strigate peste 
golf. Spuneţi că această creatură ar fi coborât în zbor din cer? 


Era o invitație pentru detaliere. Pelerinul îl lăsă pe Copistul 
Jaqueramaphan să vorbească. Copistului îi plăcea s-o facă. El povesti 
despre casa zburătoare, ambuscadă, ucideri și salvarea străinului. Le 
arătă instrumentele lui pentru privit și se anunţă ca fiind agent 
secret al Republicii Lacurilor Lungi. Ce iscoadă adevărată ar proceda în 
felul acesta? Toate haitele din consiliu erau cu ochii ațintiți asupra 
străinului, unele temătoare, altele — ca Pedantus — moarte de 
curiozitate. Cioplitoarea-în-lemn privea numai cu două capete. Era 
posibil ca restul să fi adormit. Ea părea pe atât de obosită, pe cât se 
simţea Pelerinul. Își așeză propriile capete pe labe. Durerea din Cic 
era o pulsaţie ritmată; ar fi fost destul de simplu să-l culce, dar 
atunci ar fi înțeles foarte puține din cele ce se vorbeau. Hei! Poate că 
nu era o idee chiar rea. Cic ațipi și durerea se diminuă. 


Discuţiile continuară minute în șir, fără să fie prea inteligibile pentru 
terțetul Wickwrack. El înțelegea totuși tonurile vocilor. Pedantus — 
haita de la parter — se plânse de câteva ori, nerăbdător. Prodotus 


spuse ceva, fiind de acord cu el. Medicul se retrase și Pedantus 
avansă către străinul lui Wickwrack. 


Pelerinul tresări, trezindu-se complet. 
— Ai grijă! Creatura nu este prietenoasă. 
-Prietenul tău m-a avertizat deja! se răsti Pedantus. 


Ocoli targa, uitându-se la chipul cafeniu, lipsit de blană al străinului, 
care îl privea impasibil. Pedantus se întinse precaut și trase plapuma 


de pe străin. Tot niciun răspuns. 

- Vezi? făcu Pedantus. Ştie că nu-i vreau răul. 

Pelerinul nu spuse nimic pentru a-l corecta. 

-Chiar merge singur pe labele din spate? întrebă un sfetnic. Vi-l 
puteți imagina, ridicându-se peste noi toți? Cel mai mic ghiont l-ar 


dărâma. 


Râsete. Pelerinul își aminti cât de mult semănase străinul cu o 
călugăriță atunci când stătuse vertical. 


Pedantus strâmbă un nas. 
— Este murdar. 


Era de jur împrejurul ei, o postură despre care Pelerinul știa că o irita 
pe Două-picioare. 


-Să știți că bucata aceea din coada săgeții trebuie îndepărtată. 
Majoritatea sângerării s-a oprit, însă dacă ne așteptăm ca această 
creatură să trăiască mult timp, atunci are nevoie de îngrijire 
medicală. 


Privi dispreţuitor la Copist și Pelerin, de parcă ei ar fi trebuit 
învinuiți pentru că nu făcuseră o operație chirurgicală la bordul 
cocii-duble. Ceva îi atrase atenţia și tonul i se schimbă brusc. 
-Pe Haita Haitelor! Uitaţi-vă la labele din față! 


Slăbi funiile ce legau picioarele din față ale creaturii. 


- Două labe ca astea ar fi la fel de bune precum cinci perechi de 
buze. Gândiţi-vă ce poate face o haită din asemenea creaturi! 


Se apropie de laba cu cinci tentacule. 
— Fii... 


„„.atent, începuse Pelerinul să spună. Străinul își strânse brusc 
tentaculele într-o măciucă. Piciorul său din față zvâcni sub un unghi 


imposibil și izbi cu laba în capul lui Pedantus. Lovitura nu putuse fi 
prea puternică, dar fusese precis plasată în timpan. 


— Au! lau! Uau! Uau! 

Pedantus țopăi, retrăgându-se. 

Străinul ţipa și el. Era zgomot numai prin gură, subțire și ascuțit. 
Sunetul înspăimântător ridică toate capetele, chiar și pe ale 
Cioplitoarei-în-lemn. Pelerinul îl auzise de multe ori de acum. In 
mintea sa nu mai exista nicio îndoială: aceea era vorbirea inter-haite 


a străinilor. După câteva secunde, sunetul se transformă într-un 
hâcâit regulat, care se diminuă treptat. 


Câteva clipe nu vorbi nimeni. Apoi o parte din Cioplitoarea-în-lemn 
se sculă în picioare. Se uită la Pedantus. 


-Te simti bine? 

Vorbea pentru prima dată de la începutul întrunirii. 
Pedantus se lingea pe frunte. 

-Da. Doare... numai atât. 

-Curiozitatea te va ucide într-o bună zi. 


Celălalt pufni indignat, totuși în același timp păru măgulit de 
predicţie. 


Regina își privi sfetnicii. 


— Văd aici o întrebare importantă. Pedantus crede că un singur 
membru al haitei străinului ar fi la fel de agil ca o întreagă haită de-a 
noastră. Așa este? 


Îndreptase întrebarea mai degrabă spre Pelerin decât spre Copist. 


- Da, maiestate. Dacă ar putea ajunge la noduri, ar dezlega cu 
ușurință funiile acelea. (Știa încotro se îndrepta conversaţia aceasta; 
avusese nevoie de trei zile pentru a ajunge el însuși acolo.) Iar 
zgomotele pe care le scoate mi se par vorbire coordonată. 


Nivelul discuţiilor spori, când ceilalți înțeleseră ideea. Adesea, un 
membru articulat al haitei putea vorbi semiconștient, dar de obicei 
după vreme îndelungată. 


- Da... o creatură cum nu există alta în lumea noastră, a cărei barcă a 
coborât din înaltul cerului. Mă întreb cum ar fi mintea unei 
asemenea haite, dacă un singur membru este aproape la fel de 
inteligent ca toți ai unuia dintre noi? 


Orbul reginei privi în jur când rosti cuvintele acelea, ca și cum ar fi 
putut vedea. Alți doi șterseră botul celui care băloșea. Nu era deloc o 
imagine care să trezească respectul. 


Pedantus ridică un cap. 


-Nu aud niciun indiciu de sunet de gândire din partea sa. Nu există 
timpan anterior. Indică fâșiile de țesături rupte din jurul rănii 
creaturii: Și nu zăresc niciun semn de timpan de umăr. Poate că are 
într-adevăr inteligența unei haite, chiar ca solitar... și poate că străinii 
sunt doar atât și nimic mai mult. 


Pelerinul surâse în sine; Pedantus era un afurisit iritant, însă pe de 
altă parte nu era limitat de gândirea tradițională. De secole, 
cărturarii dezbătuseră deosebirile dintre persoane și animale. Unele 
animale aveau creiere mai mari; unele aveau labe sau buze mai agile 
decât ale unui membru de haită. În savanele din Soare-răsare existau 
chiar creaturi ce semănau cu persoanele și alergau în grupuri, dar 
fără o profunzime mare a gândirii. Lăsând deoparte cuiburile de 
lupi și balenele, doar persoanele formau haite. Coordonarea gândirii 
între membrii haitelor le conferea superioritatea. Teoria lui Pedantus 
era o erezie. 


-In decursul ambuscadei am auzit totuși sunete de gândire, spuse 
Jaqueramaphan, sunete puternice. Poate că acesta este ca neînțărcații 
noștri, incapabil să gândească... 


-Însă în același timp are inteligenţa unei haite, încheie posac 
Cioplitoarea-în-lemn. Dacă indivizii aceștia nu sunt mai inteligenți 
decât noi, atunci am putea învăţa să le folosim mecanismele. 
Indiferent cât de magnifici ar fi, am putea până la urmă să le fim 
egali. Însă dacă acest membru nu este decât unul dintr-o 


suprahaită... 


Pentru o clipă, nu se mai auzi nicio vorbă, doar murmurele 
indistincte ale gândurilor sfetnicilor ei. Dacă străinii erau suprahaite 
și dacă emisarul lor fusese ucis... atunci era posibil ca ei să nu poată 
face nimic pentru a se salva. 


- De aceea, prioritatea noastră ar trebui să fie salvarea acestei 
creaturi — să ne împrietenim cu ea și să-i aflăm adevărata natură. 


Capetele i se plecară și păru pierdută în sine... sau poate pur și 
simplu obosită. Brusc, răsuci câteva capete către Șambelan. 


- Duceţi creatura în coliba de lângă mine. 
Prodotus tresări surprins. 


-ln niciun caz, maiestate! Am văzut că este ostilă. Și are nevoie de 
îngrijire medicală. 


Cioplitoarea-în-lemn surâse și glasul îi deveni mătăsos. Pelerinul își 
reaminti tonul acela, din trecut. 


- Uiţi că mă pricep la chirurgie? Uiţi că... eu sunt Cioplitoarea-în- 
lemn? 


Prodotus își linse buzele și-i privi pe ceilalți sfetnici. După o 
secundă, răspunse: 


- Nu, Maiestate. Va fi așa cum dorești. 


Și Pelerinul se simti gata să ovaționeze. Poate că Cioplitoarea-în- 
lemn încă mai deținea controlul. 

Pelerinul stătea spate în spate pe treptele locuinţei sale, când 
Cioplitoarea-în-lemn veni să-l vadă în ziua următoare. Veni singură, 
purtând vestele verzi, simple, pe care și le reamintea de la vizita sa 
anterioară. 


El nu se plecă și nici nu-i ieși în întâmpinare. Ea îl privi inexpresiv 
pentru o clipă, după care se așeză la numai câțiva metri depărtare. 


-Ce face Două-picioare? întrebă el. 


-I-am extras săgeata și am cusut rana. Cred că va supraviețui. 
Sfetnicii mei au fost încântați. Creatura nu s-a comportat ca o 
persoană înzestrată cu rațiune. S-a luptat chiar și după ce fusese 
legată de pat, ca și cum n-ar fi cunoscut conceptul de chirurgie... 
Cum te mai simţi cu capul? 


- Bine, atâta vreme cât nu mă mișc. (Restul său — Cic — stătea întins 
înapoia pragului, în interiorul întunecat al colibei.) Cred că timpanul 
se vindecă. In câteva zile voi fi refăcut. 


— Este bine. 


Un timpan afectat putea însemna probleme mentale permanente sau 
nevoia unui membru nou și suferința de a-i găsi o utilizare 
solitarului care fusese trimis în tăcere. 


-Îmi amintesc de tine, Pelerinule. Toţi membrii tăi sunt diferiți, dar 
tu ești într-adevăr Pelerinul de dinainte. Ai avut niște povești 


minunate. Vizita ta mi-a făcut plăcere. 


-Şi eu am fost încântat să-l cunosc pe marele Cioplitor-în-lemn. 
Acesta este motivul pentru care am revenit. 


Ea lăsă un cap pe umăr, cu o expresie ironică. 

-Marele Cioplitor-în-lemn de dinainte, nu epava de acum? 
Wickwrackcic ridică din umeri. 

-Ce s-a întâmplat? 


Regina nu răspunse imediat. Vreme de câteva momente rămaseră 
privind peste oraș. În după-amiaza aceasta era înnorat și se vestea 
ploaie. Briza dinspre canal îi înțepa rece buzele și ochii. 
Cioplitoarea-în-lemn se cutremură și-și zburli puțin blana. În cele 
din urmă, vorbi: 


-Mi-am păstrat sufletul pentru șase sute de ani... iar asta numărând 
după ghearele din față. Cred că este evident ce s-a întâmplat cu 
mine. 


- Pervertirea nu te-a afectat niciodată până acum. 


De obicei, Pelerinul nu era atât de direct. Ceva din regină îi trezise 
onestitatea. 


- Da, incestul mediu se degradează la starea mea în câteva veacuri... 
și este idiot cu mult mai devreme. Metodele mele au fost mult mai 
inteligente. Am știut pe cine să împerechez cu cine, ce puiandri să-i 
păstrez și pe care să-i combin cu alții. Așa încât carnea mea a fost 
întotdeauna păstrătoarea amintirilor, iar sufletul mi-a rămas pur. 
Însă n-am înţeles îndeajuns... sau poate că am încercat imposibilul. 
Alegerile au devenit tot mai greu de făcut, până ce nu mi-a mai 
rămas de optat decât între creier și defectul fizic. 


Il șterse pe băloșitor și toți, mai puțin orbul, priviră peste orașul ei. 


- Ştii, acestea sunt zilele cele mai bune din vară. Viaţa este acum o 
feerie verde, care încearcă să stoarcă ultima picătură de căldură din 
anotimp. 


Iar verdele părea într-adevăr să fie peste tot unde era posibil: 
frunzele penate de la baza dealului și oraș, ferigile de pe toate 
coastele dealurilor din jur și iarba scurtă care se străduia să ajungă la 
cununile sure ale munților de dincolo de canal. 


- Iubesc locul acesta, încheie ea. 


Pelerinul nu se așteptase niciodată s-o aline pe Cioplitoarea-în-lemn 
a Cioplitorilor-în-lemn. 


- Ai făcut un miracol aici. Am auzit despre el pe tot drumul pe care 
l-am străbătut din cealaltă parte a lumii... Și pun prinsoare că 
jumătate din haitele de aici îţi sunt înrudite. 


- D-da. Am avut succes mai presus de cele mai nebunești visuri. Nu 
am dus lipsă de amanți, deși nu am putut folosi eu însămi puiandrii. 
Uneori mă gândesc că vlăstarele mele mi-au fost cel mai măreț 
experiment. Pedantus și Prodotus sunt în majoritate descendenții 
mei... dar și Jupuitorul. 


Poftim?! Pelerinul nu știuse asta. 


-În ultimele decenii, mi-am acceptat soarta, mai mult sau mai puțin. 
N-am putut păcăli veșnicia; în scurt timp îmi voi lăsa sufletul să 
scape. Îi îngădui consiliului să preia frâiele într-o măsură tot mai 
mare; cum aș putea revendica Domeniul după ce n-aș mai fi? Am 
revenit la artă... ai văzut mozaicurile acelea monocrome? 


- Da! Sunt superbe. 


-Cândva o să-ţi arăt uneltele mele. Procedura este înceată, dar 
aproape automată. A fost un proiect frumos pentru ultimii ani ai 
sufletului meu. Acum însă... tu și străinul tău ați schimbat totul. La 
naiba! Dacă s-ar fi întâmplat măcar cu o sută de ani în urmă... Câte 
aș fi putut face cu ele! Știi, am studiat „caseta cu imagini“, cum i-aţi 
spus voi. Picturile sunt mai amănunțite decât oricare altele din 
lumea noastră. Seamănă cumva cu mozaicurile mele... felul în care 
soarele aduce cu un licurici. Fiecare imagine este alcătuită din 
milioane de puncte colorate, atât de mici, încât nu le poți vedea fără 
una dintre lentilele Copistului. Eu am lucrat ani buni ca să realizez 
numai câteva duzini de mozaicuri. Caseta cu imagini poate să creeze 


mii și mii, atât de rapid, încât lasă impresia că se mișcă. Străinii tăi 
fac ca viața mea să nu fie nici cât a unui puiandru neînțărcat care se 
scarpină în leagănul lui. 


Regina Cioplitorilor-în-lemn plângea încet, însă glasul îi era mânios. 


-Şi acum întreaga lume se va schimba, dar prea târziu pentru o 
ruină ca mine! 


Aproape fără gândire conștientă, Pelerinul își extinse un membru al 
haitei spre Cioplitoarea-în-lemn. Se apropie indecent de mult: opt 
metri, cinci... Brusc, gândurile li se încețoșară de interferenţe, totuși 
o simți domolindu-se. 


Cioplitoarea râse confuz. 


- Mulţumesc... Curios ca tocmai tu să fii înțelegător. Cea mai mare 
problemă a vieții mele nu înseamnă nimic pentru un peregrin. 


- Sufereai... 
Era tot ce putea gândi să spună. 
- Insă voi, peregrinii, vă schimbaţi și vă schimbaţi întruna... 


Lăsă un membru al haitei ei să se apropie de Wickwrackcic; aproape 
că se atingeau și-i venea chiar mai greu să gândească. 


Pelerinul vorbi lent, concentrându-se asupra fiecărui cuvânt și 
sperând că nu-și va uita ideea. 


- Totuși păstrez ceva dintr-un suflet. Părţile care rămân pelerin 
trebuie să aibă un anumit punct de vedere. (Uneori idei 
pătrunzătoare apar în hărmălaia bătăliei sau a intimității. Așa se 
întâmpla acum.) Și... și cred că lumea în sine va fi afectată de o 
schimbare a sufletului, acum când Două-picioarele a coboarât din 
cer. Ce clipă mai bună ar fi pentru Cioplitoarea-în-lemn ca să 
renunțe la sufletul ei vechi? 


Ea zâmbi și confuzia deveni mai sonoră, dar în același timp plăcută. 


- Nu... m-am... gândit în felul acesta. Acum este momentul pentru 


schimbare... 


Pelerinul păși în mijlocul ei. Cele două haite rămaseră acolo pentru o 
secundă, frecându-se cu nasurile, cu gândurile întrepătrunzându-se 
în haos dulce. Ultima lor amintire clară fu urcușul împiedicat pe 
trepte și pătrunderea în coliba lui. 


Spre sfârșitul după-amiezii aceleia, Cioplitoarea-în-lemn aduse 
caseta cu imagini în laboratorul lui Pedantus. Când sosi, Pedantus și 
Prodotus erau deja prezenți. Copistul Jaqueramaphan se afla de 
asemenea acolo, dar stătea mai departe de ceilalți decât ar fi cerut-o 
eticheta. Ea întrerupsese un soi de ceartă. Cu câteva zile în urmă, o 
asemenea neînțelegere ar fi deprimat-o. Acum însă... își târî ologul 
în încăpere, îi privi pe ceilalți prin ochii bălosului și zâmbi. Regina 
se simțea mai bine decât se simţise de foarte mulți ani. Luase o 
decizie, acționa pe baza ei și o așteptau noi aventuri. 


Copistul se lumină la intrarea ei. 
— Ai trecut pe la Pelerin? Cum se simte? 


- Este bine, foarte bine, foarte, foarte bine. (Hopa, nu trebuie să le arăt 
exact cât de bine!) Vreau să spun că recuperarea va fi completă. 


- Maiestate, îți sunt foarte recunoscător ţie și doctorilor tăi. 
Wickwrackcic este o haită bună și eu... vreau să spun că nici chiar 
un peregrin nu-și poate schimba membrii zilnic, ca pe niște costume 
de haine. 


Cioplitoarea-în-lemn încuviință printr-un gest dezinvolt. Se apropie 
de centrul încăperii și așeză caseta cu imagini a străinului pe masa 
de acolo. Semăna perfect cu o pernă mare și roz... cu urechi 
clăpăuge și un desen de animal bizar cusut pe capac. După ce o 
cercetase o zi și jumătate, devenise destul de pricepută în... 
deschiderea obiectului. Ca de fiecare dată, apăru fața lui Două- 
picioare, scoțând sunete pe gură. Ca de fiecare dată, Cioplitoarea-în- 
lemn încercă un moment de respect copleșit la vederea mozaicului 
mișcător. Pentru a crea iluzia aceea, un milion de „plăcuţe“ colorate 
trebuiau să se răsucească și să se sincronizeze perfect. Și totuși se 


întâmpla exact la fel de fiecare dată. Întoarse ecranul, astfel ca 
Pedantus și Prodotus să poată vedea. 


Jaqueramaphan se apropie de ceilalți și ridică mult o pereche de 
capete ca să privească. 


-Mai crezi că această casetă este un animal? i se adresă el lui 
Prodotus. Poate că i-ai putea oferi niște dulciuri și atunci ne va 
spune secretele lui. 


Cioplitoarea-în-lemn surâse în barbă. Copistul nu era un pelerin; 
peregrinii depindeau de bunăvoință prea mult ca să umble de colo- 
colo, înțepându-i pe cei puternici. 


Prodotus îl ignoră. Toţi ochii îi erau pironiți asupra reginei. 


- Maiestate, te rog, nu te ofensa. Eu... noi, cei din consiliu, trebuie să 
te întrebăm din nou. Caseta aceasta cu imagini este prea importantă 
pentru a fi lăsată în gurile unei singure haite, fie ea și atât de 
măreaţă ca tine. le rugăm: las-o în seama noastră, cel puțin atunci 
când dormi. 


-Nu-i nicio supărare. Dacă insistaţi, puteţi participa la investigațiile 
mele. Mai mult însă nu voi accepta. 


ÎI privi cu inocentă. Prodotus era un excepțional staroste de iscoade, 
un vătaf mediocru și un savant incompetent. Cu un veac în urmă, 
Cioplitorul-în-lemn i-ar fi trimis pe cei ca el la strânsul recoltelor, 
dacă ar fi ales în primul rând să-i păstreze. Cu un veac în urmă, nu 
ar fi avut nevoie de staroste pentru iscoade, iar un singur vătaf ar fi 
fost suficient. Cum se mai schimbaseră lucrurile... Cu un gest 
absent, împinse cu botul caseta cu imagini; poate că lucrurile aveau 
să se mai schimbe o dată. 


Pedantus luă în serios întrebarea Copistului. 


-Văd trei posibilități, domnule. În primul rând, poate să fie vorba 
despre magie. (Prodotus se trase îndărăt puțin.) Este perfect posibil 
ca această casetă să ne depășească într-o măsură atât de mare 
înțelegerea, încât să pară magie. Aceasta este însă o erezie pe care 
Cioplitoarea-în-lemn n-a acceptat-o niciodată, așa că o voi omite în 


mod politicos. 
Expedie un surâs tăios în direcția reginei. 


-În al doilea rând, poate să fie un animal. Așa au crezut câțiva din 
consiliu, când Copistul a făcut-o să vorbească prima dată. Seamănă 
totuși cu o pernă, ținând seama și de figura amuzantă brodată pe o 
parte. Mai important însă este faptul că răspunde la stimuli cu o 
repetabilitate perfectă. Asta este ceva ce recunosc. Este 
comportamentul unei mașini. 


- Asta-i a treia ta posibilitate? întrebă Copistul. Totuși pentru a fi o 
mașină, ar trebui să aibă părți în mișcare și cu excepția... 


Cioplitoarea-în-lemn mișcă dintr-o coadă spre ei. Pedantus putea să 
continue așa ore întregi, iar acum vedea că și Copistul era același 
gen de individ. 


- Eu zic să aflăm mai multe și apoi să speculăm. 


Ciocăni colțul casetei, așa cum făcuse Copistul în demonstrația sa 
originală. Chipul străinului dispăru din imagine, înlocuit de un 
model ametitor de culori. Urmă un sunet ca un plesnet, după care 
nimic, cu excepția zumzetului de înălțime medie pe care caseta îl 
făcea întotdeauna când era deschis capacul. Ei știau că obiectul 
putea să audă sunete de înălțime joasă și putea să simtă prin 
intermediul peticului pătrat de la bază. Însă peticul acela era în sine 
un soi de ecran pentru imagini: anumite comenzi transformau grila 
de puncte sensibile la atingere în forme complet noi. Prima dată 
când făcuseră asta, caseta refuzase orice alte comenzi. Prodotus 
fusese sigur că-l „omorâseră pe micul străin“. După aceea însă 
închiseseră caseta, o redeschiseseră... și ea revenise la 
comportamentul inițial. Cioplitoareaîn-lemn era aproape sigură că 
nimic din ce puteau ei face prin vorbire sau atingere nu-i putea 
pricinui vreun rău. 


Regina reîncercă semnalele cunoscute în ordinea obișnuită. 
Rezultatele erau spectaculoase și identice cu cele dinainte. Dacă însă 
ar fi schimbat ordinea aceea, efectele ar fi fost diferite. Nu era sigură 
dacă să fie de acord cu Pedantus. Caseta se comporta cu 
repetabilitatea unei mașini... totuși varietatea răspunsurilor sale 


aducea mai degrabă cu a unui animal. 


Îndărătul ei, Pedantus și Copistul avansară câțiva membri peste 
podea. Capetele acestora erau mult ridicate, străduindu-se să 
distingă cât mai clar ecranul. Zumzetul gândurilor li se auzea din ce 
în ce mai tare. Cioplitoarea-în-lemn încercă să-și amintească ce 
plănuise să facă în continuare, dar până la urmă vacarmul fu pur și 
simplu prea mult. 


— Voi doi, vă rog, vreți să vă retrageți? Nu mă pot auzi gândind. 
Ce naiba, doar nu-i o orgie! 
— Scuze... așa-i bine? 


Se retrăseseră vreo cincisprezece picioare. Cioplitoarea-în-lemn 
încuviință. Pedantus și Copistul trebuiau să fie realmente 
nerăbdători să vadă ecranul. Prodotus păstrase o distanţă cuvenită și 
ochii în patru. 


- Am o sugestie, rosti Copistul. Glasul îi suna neclar din cauza 
efortului de a se concentra peste gândurile lui Pedantus. Când atingi 
ecranul patru cu trei și spui- scoase sunetele străine; toate erau 
foarte simplu de reprodus- ecranul arată mai multe imagini. Ele par 
să se potrivească cu pătratele. Eu cred că... că ni se oferă alegeri. 


-Caseta ar putea sfârși prin a ne instrui pe noi. 
Dacă aceasta este o mașină, avem nevoie de definiţii noi. 
— Perfect, haide să încercăm. 


Trecură trei ore. Către sfârșit, până și Prodotus își apropiase de ecran 
un membru al haitei; zgomotul din încăpere se apropia de nivelul 
haosului lipsit de minte. Și toți aveau sugestii: „spune asta“, „apasă 
aia“, „ultima dată când a zis asta, noi am făcut aia“ și așa mai 
departe. Erau modele complex colorate, presărate de semne care 
trebuie să fi fost limbaj scris. Siluete micuţe cu două picioare 
traversau ecranul, deplasând simbolurile și deschizând ferestruici... 
Ideea Copistului Jaqueramaphan fusese destul de corectă. Primele 


imagini erau opțiuni. Însă unele duceau la alte imagini de opțiuni. 
Optiunile se lățeau — ca un copac, zisese Copistul. Aici nu avea chiar 
complet dreptate; uneori ele reveneau la un punct anterior; era o 
metaforică rețea de străzi. În patru rânduri se termină în fundături și 
fură nevoiți să închidă caseta și să ia totul de la început. Prodotus 
desena cu rapiditate hărți ale căilor. Acestea aveau să le fie de ajutor; 
existau locuri pe care aveau să dorească să le revadă. Totuși până și 
el înțelegea că existau nenumărate alte căi, locuri pe care explorarea 
orbească n-avea să le găsească niciodată. 


Iar Cioplitoarea-în-lemn și-ar fi dat o parte însemnată din suflet 
pentru imaginile pe care le văzuse deja. Peisaje cu stele... Luni care 
străluceau albastru și verde sau cu dungi portocalii... Imagini 
mișcătoare de orașe străine, de mii de străini atât de apropiaţi între 
ei, încât practic se atingeau! Dacă alergau în haite, atunci haitele 
acelea erau mai mari decât orice din lume, chiar și decât cele de la 
Tropice... Și poate că întrebarea era irelevantă; orașele erau oricum 
mai presus de orice își imaginase ea vreodată. 


In cele din urmă, Jaqueramaphan se trase îndărăt. Se adună laolaltă 
și cu tremur în glas rosti: 


- Este... este-un univers întreg, acolo. L-am putea urma de-a pururi, 
fără să știm niciodată... 


Cioplitoarea-în-lemn se uită la ceilalți doi. Pentru prima dată, 
Prodotus își pierduse îngâmfarea. Pe toate buzele lui se vedeau pete 
de cerneală. Banchetele de scris din jur erau acoperite cu zeci de 
schițe, mai mult sau mai puţin clare. El dădu drumul tocului și icni: 


- Eu zic să luăm ce-am obținut și să studiem. Incepu să adune 
schițele, strângându-le într-un teanc ordonat: Mâine, după un somn 
bun, capetele ne vor fi mai limpezi și... 


Pedantus se retrase și se întinse. Ochii îi erau înconjurați de cercuri 
roșii de incitare. 


- Perfect. Dar lasă schițele, prietene Prodotus. Arătă desenele: Îl vezi 
pe acela... și pe-acela? Este clar că bâjbâielile noastre au produs 
multe rezultate lipsite de noimă. Uneori caseta nu ne îngăduie pur și 
simplu să mergem mai departe, însă de cele mai multe ori căpătăm 


imaginea aceea: nicio opțiune, doar o pereche de străini care 
dansează într-o pădure și scot sunete ritmate. Apoi, dacă spunem 
așa — și repetă o parte din secvenţa sonoră —, căpătăm imaginea aceea 
de grămezi de bețe. Prima cu una, a doua cu două și-așa mai 
departe. 


Cioplitoarea-în-lemn văzuse și ea succesiunea respectivă. 


- Da. Și apare o siluetă care indică fiecare grămadă și rostește un 
sunet scurt. 


Ea și Pedantus se priviră și fiecare zări aceeași scânteie în ochii 
celuilalt: ațâțarea învățării, a ordonării acolo unde păruse să fie doar 
haos. Trecuse o sută de ani de când regina nu mai simţise așa ceva. 


-Indiferent ce ar fi caseta aceasta... ea încearcă să ne învețe graiul 
străinilor Două-picioare. 


În zilele ce urmară, Johanna Olsndot avu la dispoziție mult timp 
pentru a se gândi. Durerea din piept și umăr se diminuă treptat; 
dacă se mișca grijuliu, era doar o iritație pulsatorie. Ei îi scoseseră 
săgeata și cususeră rana, închizând-o. Fata se temuse de tot ce putea 
fi mai rău când o legaseră, când văzuse cuțitele din boturile lor și 
sclipirea oțelului de pe gheare. Apoi începuseră să taie și ea nu 
știuse că putea să existe o asemenea durere. 


Incă se cutremura, amintindu-și agonia de atunci. Totuși nu avea 
coșmaruri despre episodul acela, așa cum avea despre... 


Mama și tata erau morți; îi văzuse murind cu propriii ochi. Și Jefri? 
Jefri s-ar fi putut să fie încă în viață. Uneori Johanna petrecea o 
întreagă după-amiază, plină de speranțe. Ea văzuse cuvele de 
hibernoterapie arzând pe sol, sub navă, dar poate că cele dinăuntru 
scăpaseră. lar apoi își reamintea modul lipsit de discriminare în care 
atacatorii împroșcaseră cu flăcări și sfârtecaseră, ucigând totul din 
jurul navei. 


Ea era prizonieră. Insă deocamdată ucigașii doreau s-o vindece. 
Gărzile nu erau înarmate... cu excepţia colților și stiletelor din 


gheare. Se țineau departe de ea, atunci când puteau. Știau că îi putea 
răni. 


O ţineau într-o colibă mare, întunecoasă. Când era singură, fata se 
plimba înainte și înapoi. Creaturile-câini erau barbare. Probabil că 
operația fără anestezic nici măcar nu fusese intenționată ca tortură. 
Nu văzuse niciun aparat de zbor și nici vreun semn de electricitate. 
Toaleta era o fantă decupată într-o lespede de marmură. Gaura era 
atât de adâncă, încât abia dacă puteai auzi plescăitul din 
străfunduri. Totuși mirosea urât. Creaturile acestea erau pe atât de 
înapoiate, pe cât fuseseră oamenii în epocile cele mai întunecate pe 
Nyjora. Nu avuseseră niciodată tehnologie sau o uitaseră complet. 
Johanna aproape că surâse. Mamei îi plăceau romanele despre 
naufragii de nave și eroine eșuate pe colonii uitate. De obicei, marea 
șmecherie era să reinventeze tehnologia și să repare nava. Mama 
era... fusese... expertă în istoria științei și se dădea în vânt după 
detaliile din romanele acelea. 


Johanna putea spune că în clipa de față trăia exact în mediul unui 
astfel de roman... însă cu niște deosebiri importante. Ea dorea să se 
salveze, dar în același timp dorea răzbunare. Creaturile acestea nu 
aduceau deloc cu oamenii. Ba chiar fata nu-și putea aminti să fi citit 
vreodată despre ceva cât de cât similar cu ele. Le-ar fi căutat în 
dataset, atât doar că i-l luaseră. Ha! N-aveau decât să-ncerce cât 
doreau. Aveau să nimerească repede peste capcanele ei și să li se 
interzică imediat accesul. 


La început nu avusese decât pături care să-i țină de cald. După aceea 
îi dăduseră îmbrăcăminte croită similar cu combinezonul ei, dar 
dintr-un material vătuit și brăzdat de tigheluri. Era călduroasă și 
rezistentă, având cusăturile mai regulate decât ar fi putut bănui că se 
pot face manual. Acum se putea plimba confortabil și în exterior. 
Johanna aprecia cel mai mult grădina de lângă coliba ei. Avea cam o 
sută de metri pătrați și suia pe o coastă de deal. Existau o mulțime 
de flori și arbori cu frunze lungi, cu aspect penat. Alei pavate cu dale 
șerpuiau pe solul acoperit cu mușchi. Era un loc tihnit, dacă ea își 
îngăduia să-l considere așa, aducând puţin cu grădina pe care o 
avuseseră în spatele casei, pe Straum. 


Era înconjurată de ziduri, totuși din capătul ei cel mai de sus putea 
să vadă peste ele. Zidurile erau înclinate ba într-o parte, ba în alta, 


iar pe alocuri putea să le vadă și cum arătau din partea opusă. 
Fantele din ele păreau desprinse din lecţiile de istorie ale Johannei. 
Pe acolo puteai să tragi gloanţe sau săgeți, fără să te expui focului 
inamic. 


Când soarele era pe cer, fetei îi plăcea să se așeze acolo unde se 
simțea cel mai puternic mireasma frunzelor penate și să privească 
peste zidurile mai scunde, spre golf. Încă nu știa sigur ce anume 
vedea. Exista un port; pădurea de vergi aducea foarte mult cu 
porturile de ambarcaţiuni de pe Straum. Orașul avea străzi largi, dar 
în zigzag, și toate clădirile de pe ele erau piezișe. Pe alocuri se 
zăreau labirinturi din piatră fără acoperișuri; de aici, de sus, Johanna 
le putea distinge modelul. Urma apoi alt zid, cu traseu neregulat, 
care se pierdea în depărtare. Dealurile de după el erau încununate 
cu stânci sure și petice de zăpadă. 


Johanna putea să vadă creaturile-câini de jos, din oraș. Luate 
individual, aproape că puteau fi confundate cu niște câini (niște câini 
cu gâturi de șerpi și capete de guzgani). Însă dacă le priveai din 
depărtare, înțelegeai adevărata lor natură. Se deplasau întotdeauna 
în grupuri mici, rareori mai mari de șase indivizi. Membrii aceluiași 
grup se atingeau între ei și cooperau cu grație inteligentă, totuși fata 
nu văzu niciun grup care să se apropie la mai puţin de zece metri de 
altul. Din îndepărtatul ei loc de observaţii, membrii unui grup 
păreau că se contopesc... și fata își putea închipui că vedea un 
animal cu multe membre înaintând precaut, atent să nu se apropie 
prea mult de alt monstru. De acum, concluzia era inevitabilă: un 
grup însemna o minte. Minţi atât de ticăloase, încât nu suportă să fie 
una în vecinătatea celeilalte. 


A cincea ei vizită în grădină fu și momentul cel mai frumos de până 
atunci, aducând-o aproape de fericire. Florile revărsaseră în văzduh 
seminţe pufoase. Lumina soarelui aflat jos deasupra orizontului 
sclipea din miile de seminţe ce pluteau în briza domoală, astfel că 
păreau suspendate într-un sirop invizibil. Johanna își închipui ce ar 
fi făcut Jefri aici: mai întâi ar fi afișat o pretinsă demnitate de adult, 
apoi ar fi ţopăit de pe un picior pe altul. În cele din urmă, ar fi luat-o 
la goană în jos pe deal, încercând să prindă cât mai multe pufuri 
zburătoare. 


-Da și nu, ce mai faci tu? 
Un copil vorbise înapoia ei. 


Johanna sări în picioare atât de repede, încât aproape că-și 
redeschise rana. Bineînțeles, în spatele ei era un grup de creaturi. 
Ele — ea? — erau cele care-i scoseseră săgeata. Un grup cu aspect 
jalnic. Cei cinci erau ghemuiti, gata să fugă. Păreau la fel de 
surprinși pe cât se simtea fata. 


-Da și nu, ce mai faci tu? 


Vocea se auzi iarăși, exact ca înainte. Putea la fel de bine să fi fost o 
înregistrare, dar unul dintre animale sintetiza cumva sunetele din 
peticele vibratorii de epidermă de pe umeri, șolduri și cap. 
Papagalismul acela nu era nou pentru Johanna. Totuși de data 
aceasta... cuvintele erau aproape adecvate. Glasul nu era al ei, însă 
mai auzise incantația respectivă. Fata își puse mâinile în șolduri și 
privi fix haita. Două animale îi răspunseră uităturii; celelalte păreau 
să admire peisajul. Unul își lingea nervos laba. 


Cele două situate mai în spate purtau datasetul ei! Brusc, Johanna 
știu de unde învățaseră întrebarea aceea cântată. Și știu ce așteptau 
ca răspuns. 


- Eu sunt bine, tu ce mai faci? zise ea. 
Ochii haitei se lărgiră, aproape comic. 
- Eu sunt bine, așa că toți suntem! 


Termină jocul, după care emise o rafală de bolboroseli. Cineva îi 
replică din partea de jos a pantei. Acolo era altă haită, ascunsă în 
tufișuri. Fata știa că dacă va rămâne în preajma acesteia, cealaltă nu 
se va apropia. 


Așadar Stiletele — aceasta era denumirea pe care le-o dăduse 
animalelor, din cauza tăișurilor ucigașe de pe labele lor anterioare; 
pe acelea nu le putea uita niciodată — examinaseră Alifantul Roz și 
nu fuseseră împiedicate de capcanele ei. Se descurcaseră mult mai 
bine decât o făcuse Jefri vreodată. Era clar că intraseră în programele 
de limbaj pentru grădiniță. Johanna trebuia să se fi gândit la asta. 


Când datasetul sesiza destule răspunsuri stupide, își adapta 
comportamentul, mai întâi pentru copii și după aceea -— dacă asta nu 
avea succes — pentru țânci care nici măcar nu vorbeau samnorska. 
Cu puţină cooperare din partea fetei, i-ar fi putut învăța graiul. 
Dorea ea oare lucrul acesta? 


Haita se mai apropie niţel, cu minimum doi dintre ei privind-o 
permanent. Nu păreau doritori să se grăbească, așa cum făcuseră 
mai devreme. Cel mai apropiat se lăsă pe burtă și ridică ochii spre 
ea. Foarte drăgălaș și neajutorat... dacă nu-i vedeai ghearele. 


— Numele meu este... Johanna auzi o rafală scurtă de bolboroseală, 
cu o armonică ce păru să-i zumzăie prin cap. Care este numele tău? 


Johanna știa că totul făcea parte din scenariul de învăţare a limbii. 
Era imposibil ca această creatură să poată înțelege cuvintele 
individuale pe care le rostea. Perechea aceea „numele meu, numele 
tău“ era repetată din nou și din nou între copii în programul de 
limbaj. Până la urmă și o legumă ar fi priceput. În același timp însă, 
pronunția Stiletelor era perfectă. 


- Numele meu este Johanna, spuse ea. 

- Zjohanna, rosti haita cu glasul fetei și accentuând incorect. 

- Johanna, o corectă ea. 

Nici măcar n-avea de gând să încerce să pronunțe numele Stiletelor. 
- Salut, Johanna! Haide să jucăm jocul numelor! 


Și asta făcea parte din scenariu, alături de entuziasmul prostesc. 
Johanna se așeză. De acord, învățarea samnorskăi avea să le confere 
Stiletelor putere asupra ei... totuși era unicul fel în care ea putea afla 
ceva despre ele, unicul mod în care putea afla ceva despre Jefri. Dar 
dacă-l uciseseră și pe Jefri? Ei bine, atunci avea să înveţe să le facă 
atât de mult rău pe cât meritau. 

Lunga zi a verii arctice se sfârși la Cioplitorii-în-lemn și apoi- peste 
câteva zile — la Insula Tăinuită a Jupuitorului. Mai întâi apăru un 
crepuscul slab, cam pe la miezul nopții, când până și cel mai înalt 
deal stătea în umbră. După aceea, orele de întuneric se înmulțiră 
repede. Ziua se luptă cu noaptea și noaptea învinse. Frunzele penate 
din văile joase căpătară culorile toamnei. Dacă priveai în sus printr- 
un fiord în lumina zilei, vedeai roșu-portocaliu pe dealurile de jos, 
apoi verdele ierbii transformându-se imperceptibil în tonurile sure 
ale lichenilor și în cele cenușiu-închis ale stâncii goale. Peticele de 
zăpadă își așteptau momentul; avea să sosească în curând. 


La fiecare apus de soare, în fiecare zi cu câteva minute mai devreme 
decât în ziua anterioară, Iyrathect făcea turul meterezelor pe zidul 
exterior al Jupuitorului. Era un parcurs de cinci kilometri. Nivelurile 
inferioare erau păzite de haite liniare, dar aici sus existau doar 
puţine străji. Când ea se apropia, străjile se trăgeau în lături cu 
precizie militărească. Mai mult decât atât; ea citea spaimă în privirile 
lor. Îi venea greu să se obișnuiască cu asta. Pentru aproape toată 
perioada cât avea amintiri limpezi — douăzeci de ani —, Iyrathect 
fusese îngrozită de alți indivizi, rușinată și vinovată, și căutase pe 
cineva pe care să urmeze. Actualmente situația se răsturnase 
complet. Nu era o îmbunătățire. Ea cunoștea acum, dinăuntru, răul 
căruia i se predase. Știa motivul pentru care străjerii se temeau. 
Pentru ei, ea era Jupuitorul. 


Desigur, nu lăsă niciodată să-i scape vreun indiciu despre gândurile 
acelea. Se găsea în siguranță doar atâta timp cât înșelătoria ei avea 


succes. Tyrathect se străduise din greu să-și suprime sfiala naturală. 
Nu doar o dată de când sosise pe Insula Tăinuită, se surprinsese 
recurgând la vechiul obicei timid de a lăsa capetele în jos și a închide 
ochii. 


În același timp însă deţinea și privirea tăioasă a Jupuitorului... și o 
folosea. Parcursul ei pe vârful zidurilor era pe atât de rigid și de 
amenințător, pe cât fusese vreodată al Jupuitorului. Ea își cercetă 
domeniul- domeniul lui- cu aceeași privire aspră dintotdeauna, cu 
toate capetele în față, ca și cum ar fi întrevăzut imagini mai presus 
de mințile meschine ale discipolilor. Ei nu trebuiau să bănuiască 
niciodată adevăratul motiv al acestor plimbări din amurg; pentru o 
vreme, zilele și nopțile erau ca în Republică. Aproape că-și putea 
imagina că se afla tot acolo, înainte de Mișcare și de masacrul din 
Sala Parlamentului, înainte să-i fi retezat beregatele și să fi 
împerecheat bucăți din Jupuitor cu cioturi din sufletul ei. 


Pe câmpurile aurii și roșcate de după zidurile de piatră, vedea 
fermierii care lucrau pământul și îngrijeau cirezile. Jupuitorul 
stăpânea domenii ce se întindeau mult dincolo de vederea ei, dar nu 
importase niciodată hrană. Grânele și carnea care umpleau 
magaziile erau produse pe distanța de numai două zile de marș de 
la strâmtoare. Intenţia strategică era clară; era totuși o imagine 
pașnică a înserării care-i aducea aminte de căminul și școala ei. 


Soarele lunecă în lateral, îndărătul munților, și umbre prelungi 
măturară ogoarele. Castelul Jupuitorului rămase o insulă într-un 
ocean de umbră. Tyrathect simți izul de frig. În noaptea asta avea să 
fie iarăși chiciură. Mâine câmpurile vor fi acoperite cu zăpadă 
mincinoasă, care nu rezista mai mult de o oră după înălțarea 
soarelui pe cer. Își strânse mai mult în jurul ei vestele lungi și merse 
către postul de pază răsăritean. Dincolo de strâmtoare, culmea unui 
deal apropiat era încă scăldată în soare. Acolo coborâse corabia 
străină. Era tot acolo, însă înconjurată acum de lemn și piatră. Oțel 
începuse construcția imediat după aterizare. Carierele din capătul 
nordic al Insulei Tăinuite lucrau în prezent mai mult decât o 
făcuseră vreodată pe timpul Jupuitorului. Barjele cărau piatră spre 
continent într-un trafic constant peste strâmtoare. Construirea 
continuase fără încetare chiar și după ce ziua se micșorase. 
Chemările lui Oțel și inspecțiile erau mai dure decât fuseseră ale 


Jupuitorului. 


Lordul Otel era un ucigaș; mai rău încă, era un manipulator. Dar 
după coborârea străinului din cer, Iyrathect mai descoperise ceva 
despre el: că se temea îngrozitor. Avea motive întemeiate. Și chiar 
dacă aceia de care se temea s-ar fi putut în cele din urmă să-i ucidă 
pe toți, ea le dorea tot binele în adâncul sufletului ei. Oțel și 
Jupuitorii săi îi atacaseră pe oamenii din stele fără avertisment, mai 
degrabă din lăcomie, decât din spaimă. Uciseseră zeci de ființe. 
Dintr-un punct de vedere, crimele erau mai rele decât ceea ce-i 
făcuse ei Mișcarea. Tyrathect îl urmase nesilită pe Jupuitor, pentru că 
așa dorise, deși unii prieteni o avertizaseră cu privire la Mișcare. 
Existau istorii sumbre despre Jupuitor și nu toate fuseseră 
propagandă guvernamentală. Ea însă dorise să-l urmeze, să se pună 
în slujba Cuiva Mai Mare... Ei o utilizaseră, literalmente, ca pe 
unealta lor. În același timp însă ar fi putut evita situația respectivă. 
Oamenii din stele nu se bucuraseră de aceeași opțiune. Otel îi 
măcelărise pur și simplu. 


Așa că acum Oțel lucra mânat de frică. În primele trei zile, 
construise un acoperiș deasupra corabiei zburătoare; pe culmea 
dealului apăruse brusc o fermă inutilă și caraghioasă. În scurt timp 
vehiculul străin urma să fie ascuns îndărătul unor ziduri din piatră. 
Până la urmă, noua fortăreață putea fi mai mare decât cea de pe 
Insula Tăinuită. Oțel știa că dacă nemernicia lui n-avea să-l distrugă, 
avea să-l facă cea mai puternică haită din lume. 


Și tocmai acesta era motivul pentru care Tyrathect își urma 
travestiul. Nu putea continua la nesfârșit. Mai devreme sau mai 
târziu, celelalte fragmente aveau să ajungă pe Insula Tăinuită; 
Tyrathect avea să fie distrusă și Jupuitorul avea să trăiască din nou, 
integral. Poate că ea n-avea să supraviețuiască nici măcar până în 
momentul acela. Doi din membrii lui Tyrathect erau din Jupuitor. 
Stăpânul calculase greșit, crezând că ei îi puteau domina pe ceilalți 
trei. În loc de așa ceva, conștiința celor trei originali ajunsese să 
deţină strălucirea celorlalți doi. Ea își amintea aproape tot ce 
cunoscuse marele Jupuitor, toate șiretlicurile și toate trădările. Cei 
doi membri îi asiguraseră o intensitate pe care n-o mai avusese 
niciodată până atunci. Iyrathect chicoti în barbă. Cumva ea câștigase 
ceea ce căutase cu atâta naivitate în Mișcare, iar măreţul Jupuitor 


comisese exact greșeala despre care, în aroganta lui, crezuse că era 
imposibilă. Atâta timp cât ea îi putea menține pe cei doi membri sub 
control, avea o șansă. Când era complet trează, problema nu era 
acută; continua să se simtă ca o „ea“ și continua să-și reamintească 
viața din Republică mai clar decât amintirile Jupuitorului. Situaţia se 
schimba însă când dormea. Avea coșmaruri. Amintirile chinurilor 
pricinuite păreau deodată dulci. Sexul în timpul somnului ar fi 
trebuit să aline; pentru ea era o bătălie. Se trezea învinețită și 
crestată, ca și cum s-ar fi luptat cu un siluitor. Dacă cei doi s-ar fi 
eliberat vreodată, dacă ea s-ar fi trezit vreodată ca un mascul... Ar fi 
fost necesare doar câteva secunde pentru ca aceia doi să denunțe 
travestiul, alte câteva secunde pentru a-i ucide pe ceilalți trei și a-i 
integra pe membrii Jupuitorului într-o haită mai docilă. 


Cu toate acestea, rămase ea. Otel dorea să-i folosească pe străini și 
corabia lor pentru a răspândi coșmarul Jupuitorului în toată lumea, 
totuși planul său era fragil, pândit de riscuri din toate părțile. Ea ar fi 
făcut orice i-ar fi stat în putință pentru a distruge planul acela și Mișcarea 
Jupuitorului. 


Vizavi de castel, numai turnul dinspre apus mai era luminat de 
soare. Niciun chip nu se itea în fantele ferestrelor, dar ochii priveau 
afară: Otel urmărea Fragmentul de Jupuitor - „Jupuitorul în 
Așteptare“, cum se autointitulase — pe meterezele de dedesubt. 
Fragmentul era acceptat de toți comandanții, ba chiar privit cu 
același respect plin de copleșire pe care-l dovediseră față de 
Jupuitorul integral. Jupuitorul îi crease pe toţi, așa că nu era de 
mirare că se simțeau străbătuţi de un fior în prezenţa Stăpânului. 
Până și Otel simțea înfiorarea aceea. Când îl modelase, Jupuitorul îl 
silise pe nou-creatul Oțel să încerce să-l omoare; de fiecare dată, Otel 
fusese prins și membrii săi cei mai slabi fuseseră torturați. Otel 
cunoștea condiționarea respectivă și asta îl ajuta să lupte împotriva 
ei. Ba chiar, își spunea el, Fragmentul de Jupuitor se găsea în pericol 
mai mare din cauza aceasta. Încercând să-și contracareze teama, Otel 
putea să calculeze greșit și să acționeze mai violent decât se 
cuvenea. 


Mai devreme sau mai târziu, Oțel trebuia să ia o decizie. Dacă nu-l 
ucidea înainte ca restul fragmentelor să ajungă pe Insula Tăinuită, 


atunci întregul Jupuitor avea să existe din nou aici. Dacă doi membri 
puteau domina regimul lui Oțel, atunci șase l-ar fi eradicat complet. 
Dorea el să moară Stăpânul? Și dacă o dorea, exista vreo cale 
sigură?... Mintea lui examină superficial subiectul, în timp ce privea 
haita în veșminte negre. 


Otel era obișnuit să joace pe mize mari. El fusese născut pentru așa 
ceva. Frica, moartea și câștigul însemnau viața lui. Totuși miza nu 
fusese niciodată așa mare ca acum. Jupuitorul se apropiase de 
destabilizarea celei mai mari națiuni de pe continent și visa să 
conducă lumea întreagă... Lordul Otel privi spre coastele dealurilor 
de dincolo de strâmtoare, către noul castel pe care-l construia. În 
actualul său joc, cucerirea lumii ar fi urmat cu ușurință victoriei, iar 
distrugerea lumii era o posibilă consecință a eșecului. 


Otel vizitase corabia zburătoare la scurt timp după ambuscadă. 
Pământul încă ridica aburi și cu fiecare oră păruse să devină chiar 
mai fierbinte. Fermierii de pe continent vorbeau despre demoni 
treziți din adâncuri; sfetnicii lui Otel nu erau nici ei în stare de ceva 
mai bun. Vestele-albe aveau nevoie de încălțări vătuite ca să se 
apropie. Oțel nu luase în seamă aburii, își trăsese încălțările și pășise 
sub carena curbată. Dacă ignorai picioroangele, partea de dedesubt 
semăna puţin cu coca unei bărci. În apropierea centrului exista o 
proeminentă care aducea cu un mamelon; direct sub ea, solul 
bolborosea de rocă topită. Coșciugele carbonizate se aflau pe partea 
ambarcațiunii dinspre coasta dealului. Câteva leșuri fuseseră scoase 
dinăuntru pentru a fi disecate. În primele ore, sfetnicii săi oferiseră o 
sumedenie de teorii năstrușnice: indivizii-călugărițe erau războinici 
care fugiseră de la o bătălie și veniseră să-și îngroape morții... 


Deocamdată nimeni nu izbutise să cerceteze cu atenţie interiorul 
vehiculului. 


Scara cenușie era dintr-un material tare ca oţelul, dar în același timp 
ușor ca fulgul. Era totuși în mod clar o scară, chiar dacă distanţele 
dintre trepte erau mari pentru un membru obișnuit de haită. Otel le 
suise, lăsându-i afară pe Shreck și pe ceilalți sfetnici. 


Vârâse un cap prin trapă... și se retrăsese brusc. Acustica era 
ucigătoare. Ințelegea acum de ce se plânseseră vestele-albe. Cum 
puteau străinii suporta așa ceva? Unul câte unul, se silise să intre 


prin deschidere. 


Ecouri urlaseră la el- mult mai rău decât cele din partea cuarțului 
necapitonat. Amuţise, așa cum făcuse atât de frecvent în prezenţa 
Stăpânului. Ecourile se diminuaseră, însă continuau să fie o hoardă 
mugind în pereți. Nici chiar cele mai bune veste-albe ale sale nu 
putuseră rezista aici mai mult de cinci minute. Gândul acela îl făcuse 
pe Otel să se îndrepte. Disciplină! Nu întotdeauna tăcerea înseamnă 
docilitate; poate să însemne vânătoare. Privise în jur, ignorând 
murmurele urlătoare. 


Lumina provenea de la niște fâșii albăstrui de pe tavan. Pe măsură ce 
ochii i se obișnuiseră, văzuse ceea ce-i descriseseră ceilalți: interiorul 
se compunea numai din două odăi. El stătea în cea mai mare- să fi 
fost magazia de mărfuri? În peretele îndepărtat se zărea un chepeng, 
apoi a doua încăpere. Pereții păreau dintr-o singură bucată și se 
întâlneau după unghiuri ce nu corespundeau cu învelișul exterior; 
existau așadar spații moarte. O briză adia în rafale prin încăpere, dar 
era mult mai cald decât afară. Oțel nu fusese niciodată într-un loc în 
care să simtă atâta putere și atâta rău. Cu siguranţă, era doar un truc 
de acustică. Trebuiau să aducă niște vătuiri absorbante, niște 
reflectoare laterale, și senzaţia aceea avea să dispară. Totuși... 


Încăperea era plină cu coșciuge, care nu erau arse. Locul duhnea de 
mirosul trupurilor străinilor. În colțurile mai întunecate creștea 
mucegai. Cumva asta îl liniștise: străinii respirau și asudau ca și alte 
creaturi vii și, în ciuda invențiilor lor minunate, nu-și puteau păstra 
curat propriul bârlog. Otel înaintase printre coșciuge. Erau instalate 
pe stelaje cu șine. Când aici fuseseră și cele de afară, camera trebuie 
să fi fost ticsită. Neavariate, coșciugele erau minuni de măiestrie a 
lucrăturii. Aerul cald ieșea prin deschideri înguste practicate în 
laturile lor. Îl adulmecase: era complex, ușor greţos, totuși nu 
mirosul morții. În același timp nu era sursa miasmei copleșitoare de 
sudoare de călugăriță care domnea peste tot. 


Fiecare coșciug, avea o fereastră pe capac. Cât efort pentru a cinsti 
resturile unui singur membru de haită! Otel sărise pe un capac și 
privise în jos. Cadavrul era perfect conservat; ba chiar, din cauza 
luminii albastre, părea îngheţat. Ridicase un al doilea cap peste 
marginea cutiei și obținuse o imagine dublă a creaturii din interior. 
Era mult mai mică decât cele două pe care le uciseseră sub corabie. 


Era chiar mai mică decât cea pe care o capturaseră. Unii sfetnici ai 
lui Otel credeau că cele mici erau puiandri, poate neînțărcaţi. Ar fi 
fost logic; prizonierul lor nu scosese niciodată sunete de gândire. 


Pe de o parte ca un act de autocontrol, rămăsese mult timp privind 
chipul straniu, aplatizat, al străinului. Ecoul minţii sale era o durere 
permanentă, care-i eroda atenția și-i cerea să plece. Lasă durerea să 
continue. El suportase dureri și mai teribile, iar haitele de afară 
trebuiau să știe că Oțel era mai puternic decât oricare dintre ele. El 
putea să stăpânească durerea și să aibă idei mai mărețe... lar apoi 
avea să le frece dosurile, vătuind odăile acestea și studiindu-le 
conținutul. 


Așa că Otel privise, aproape lipsit de gânduri, fața străinului. 
Zbieretele din pereți păruseră că se estompează putin. Faţa aceea era 
teribil de hâdă. El se uitase la leșurile carbonizate de afară, le 
observase fălcile mici și dinţii pe alocuri strâmbi. Cum putea oare 
creatura să mănânce? 


Trecuseră câteva minute; vacarmul și urâțenia se amestecau laolaltă, 
ca într-un vis... După aceea, în transa lui, Otel avusese parte de o 
oroare de coșmar: Chipul se mișca. Schimbarea fusese măruntă și se 
petrecuse foarte, foarte lent. Însă pe o durată de ordinul minutelor, 
faţa i se schimbase. 


Otel căzuse de pe coșciug; pereții reverberară, urlându-i teroarea. 
Pentru câteva secunde, crezuse că zgomotul îl va ucide. Apoi însă își 
revenise cu gândire silențioasă. Suise înapoi, târâș, pe cutie. Toţi 
ochii săi priviseră prin cristal, așteptând ca o haită la vânătoare... 
Schimbarea se petrecea în mod regulat. Străinul din cutie răsufla, 
dar de cincizeci de ori mai lent decât oricare membru normal de 
haită. El trecuse la altă cutie și privise creatura din interior. Cumva, 
toate erau vii. În interiorul cutiilor acelora, vieţile le erau pur și 
simplu încetinite. 


Ridicase ochii de la cutii, simțindu-se aproape ametit. Faptul că 
încăperea duhnea a rău era o iluzie produsă de vacarm... dar în 
același timp era adevărul absolut. 


Străinul-călugăriță coborâse departe de Tropice, departe de 
colective; poate crezuse că nord-vestul arctic era o sălbăticie 


înapoiată. Sosise într-o ambarcatiune ticsită cu sute de puiandri- 
călugăriță. Cutiile acestea erau aidoma învelișurilor larvelor: haita 
intenționase să aterizeze și să-i crească pe puiandri până deveneau 
adulți... departe de privirile civilizaţiei. Oțel își simţise blănurile 
zburlindu-se când se gândise la asta. Dacă haita-călugăriță n-ar fi 
fost luată prin surprindere, dacă soldaţii lui Otel ar fi fost mai puțin 
agresivi... ar fi însemnat sfârșitul lumii. 


Se împleticise spre chepengul exterior și temerile sale răsunaseră tot 
mai sonor din pereți. Se oprise totuși o clipă în umbre și zbierete. 
Când membrii săi coborâseră scara, el mersese calm, cu toate vestele 
perfect aranjate. În scurt timp sfetnicii lui aveau să cunoască 
primejdia, dar n-aveau să vadă niciodată frica din el. Traversase 
nepăsător solul aburind și ieșise de sub cocă. Nu se putuse însă 
abtine să nu arunce o privire iute pe cer. Aceasta era o singură 
corabie, o singură haită de străini. Avusese ghinionul de a nimeri 
peste Mișcare. Chiar și așa, înfrângerea ei se datorase pe de o parte 
norocului. Câte altele aveau să coboare, câte coborâseră deja? Mai 
era timp să înveţe ceva din această victorie? 


Mintea lui Otel reveni în prezent, în foișorul său aflat la înălțime 
deasupra castelului. Acea primă întâlnire cu nava se petrecuse cu 
multe zece-zile în urmă. Amenințarea nu dispăruse, dar acum o 
înțelegea mai bine și — așa cum se putea afirma, pe bună dreptate, 
despre toate marile amenințări — oferea posibilități mărețe. 


Pe metereze, Jupuitorul în Așteptare luneca prin amurgul care se 
îndesea. Ochii lui Oțel urmăriră haita care trecu printre torţe și 
dispăru, coborând scara membru cu membru. În fragmentul acela 
exista foarte mult din Stăpân; el înțelesese multe despre aterizarea 
străinului, înaintea tuturor. 


Oțel se uită pentru ultima dată peste dealurile care se întunecau, 
după care se întoarse și porni în jos pe scara în spirală. Era un drum 
lung și strâmt; foișorul se găsea în vârful unui turn înalt de zece 
metri. Scara n-avea nici jumătate de metru lățime, iar tavanul era la 
mai puțin de un metru deasupra treptelor. Piatra rece apăsa din 
toate părțile, atât de aproape, încât nu existau ecouri care să 
deruteze gândirea... în același timp, atât de aproape, încât mintea 


era întinsă pe un fir lung. Suirea spiralei necesita o postură răsucită, 
deșirată, care făcea ca orice atacator să fie pradă ușoară pentru un 
apărător din foișor. Acesta era specificul arhitecturii militare. Pentru 
Oțel, târâșul prin bezna strâmtă reprezenta un exercițiu plăcut. 


Scările se deschideau într-un coridor public, lat de trei metri și cu 
nișe pentru retragere la fiecare cincisprezece metri. Shreck și o gardă 
de corp îl așteptau. 


- Am primit ultimele vești de la Cioplitorii-în-lemn, rosti Shreck. 
Tinea câteva file din fibre de mătase. 


Pierderea celuilalt străin în favoarea Cioplitorilor-în-lemn păruse 
cândva o lovitură însemnată. Abia treptat Otel își dăduse seama cât 
de bine se puteau derula lucrurile. El avea iscoade infiltrate printre 
Cioplitorii-în-lemn. La început, intenționase să-l ucidă pe celălalt 
străin; ar fi fost simplu. Însă informaţiile care se scurseseră spre 
miazănoapte fuseseră interesante. La Cioplitorii-în-lemn existau 
câțiva indivizi inteligenți. Ei veneau cu idei care nu fuseseră sesizate 
de Otel și Stăpân... fragmentul de Stăpân. Așa că, Cioplitorii-în-lemn 
deveniseră practic al doilea laborator al lui Otel pentru studierea 
străinilor, iar inamicii Mișcării îl slujeau ca orice altă unealtă. Ironia 
situației era apreciabilă. 


- Perfect, Shreck! Du-le la mine. Voi fi acolo în scurt timp. 


Otel le făcu semn vestelor-albe să se retragă într-o nișă și trecu mai 
departe. Citirea raportului însoțită de o licoare urma să fie o răsplată 
plăcută pentru munca de o zi. Între timp, îl așteptau alte sarcini și 
alte plăceri. 


Stăpânul începuse construirea castelului de pe Insula Tăinuită cu 
peste un veac în urmă; continua să crească și acum. În fundaţiile cele 
mai vechi, acolo unde un conducător obișnuit ar fi putut amplasa 
temnițele, se aflau laboratoarele Jupuitorului. Multe puteau fi 
confundate cu temnițe... ceea ce și erau, pentru ocupanții lor. 


Otel inspecta toate laboratoarele cel puțin o dată la zece-zile. Acum 


trecu prin nivelurile cele mai de jos. Gândaci fugeau înaintea luminii 
torțelor ținute de garda sa. Se simțea miros de carne putredă. Labele 
lui Otel patinară pe lespezile alunecoase. La intervale regulate, în 
podea erau săpate puțuri. În fiecare putea să încapă un singur 
membru de haită, cu picioarele strâns lipite de trup. Toate puțurile 
erau acoperite cu capace în care existau găurele mici prin care să 
intre aer. În asemenea izolare, un Stilet obișnuit înnebunea în trei 
zile. „Materia primă“ rezultată putea fi folosită pentru obținerea de 
haite fără caracteristici. În general, acestea nu depășeau cu mult 
nivelul unor legume, dar la urma urmelor exact asta dorea Mișcarea 
de la unele dintre ele. Iar uneori din puțurile acestea se iveau lucruri 
remarcabile: de pildă, Shreck. Shreck Incolorul, cum îi spuneau unii. 
Shreck, impasibilul. O haită mai presus de durere, mai presus de 
dorinţe. Loialitatea lui era a unui mecanism, totuși un mecanism 
clădit din carne și oase. Nu era un geniu, însă Otel ar fi fost gata să 
renunțe la o provincie răsăriteană pentru încă cinci ca el. lar 
promisiunea altor succese similare îl împingea pe Otel să folosească 
puțurile de izolare din nou și din nou. Așa reciclase de altfel 
majoritatea haitelor distruse în ambuscadă... 


Lordul sui la nivelurile superioare, unde se desfășurau 
experimentele cu adevărat interesante. Lumea privea Insula Tăinuită 
cu oroare fascinată. Se auzise de nivelurile inferioare. Cei mai mulți 
însă nu știau ce rol redus jucau spațiile acelea întunecate în știința 
Mișcării. Pentru a diseca în mod corespunzător un suflet, nu 
ajungeau doar banchetele cu șănțulețe pentru scurgerea sângelui. 
Rezultatele de la nivelurile inferioare erau pur și simplu primele 
etape din căutarea intelectuală a Jupuitorului. În lume existau 
întrebări grandioase, lucruri care neliniștiseră haitele de mii de ani. 
Cum gândim noi? De ce avem credință? De ce o haită este un geniu, 
iar alta un imbecil? Înainte de Jupuitor, filozofii discutaseră la 
nesfârșit și nu se apropiaseră niciodată de adevăr. Până și 
Cioplitoarea-în-lemn se învârtise în jurul subiectelor, nedorind totuși 
să renunţe la etica ei tradițională. Jupuitorul era pregătit să obțină 
răspunsurile. În laboratoarele acestea, el interoga natura în sine. 


Oțel traversă o sală lată de o sută de metri, cu acoperișul susținut de 
zeci de pilaștri din piatră. De ambele părți existau compartimente 
întunecoase, cu pereți din ardezie montați pe rotile. Caverna putea fi 
transformată în tot felul de modele de labirinturi. Jupuitorul 


experimentase cu toate posturile de gândire. În veacurile de 
dinaintea sa existaseră doar câteva posturi eficiente: capetele aduse 
în mod instinctiv laolaltă, cercul de santinele, posturile de muncă. 
Jupuitorul încercase alte zeci: stele, cercuri duble, caroiaje. 
Majoritatea erau inutile și duceau la confuzie. Într-o stea, un singur 
Stilet îi putea auzi pe toți ceilalți și fiecare dintre aceia îl putea auzi 
doar pe el. Practic toată gândirea trebuia să treacă prin cel aflat în 
centru. Acesta nu putea contribui cu nimic rațional, însă toate falsele 
lui înțelegeri treceau necorijate către ceilalți. Rezulta o absurditate 
caracteristică bețivilor. 


În același timp însă cel puţin una dintre celelalte posturi — încă 
secretă — funcționa straniu de bine: Jupuitorul suise opt haite în sală 
pe platforme temporare, le separase între ele prin pereții de ardezie 
mobili, apoi pusese membri din fiecare haită în contact cu 
echivalenţii lor din alte trei haite. Cumva, el crease o haită din opt 
haite. Otel încă mai experimenta cu postura aceea. Atunci când 
conectorii erau suficient de compatibili reciproc (aceasta era partea 
cea mai dificilă), creatura rezultată depășea inteligența unui cerc de 
santinele. Din multe puncte de vedere nu era la fel de inteligentă ca 
o singură haită cu capetele alipite, totuși avea uneori idei uluitoare. 
Înainte să plece spre Lacurile Lungi, Stăpânul concepuse un plan de 
reconstruire a sălii principale a castelului, astfel ca întrunirile 
consiliului să se poată desfășura în postura aceea. Oțel nu 
continuase ideea respectivă. I se părea prea riscantă; dominația sa 
asupra altora nu era chiar pe atât de completă, pe cât fusese a 
Jupuitorului... 


Era lipsit de importanță. Existau alte proiecte, mai însemnate. 
Încăperile din față reprezentau adevărata inimă a Mișcării. Aici se 
născuse sufletul lui Otel; aici începuseră toate marile creații ale 
Jupuitorului. În ultimii cinci ani, Oțel continuase tradiția... și o 
îmbunătăţise. 


Porni pe coridorul care făcea legătura între apartamente. Fiecare 
apartament purta numărul său încrustat cu aur. La fiecare, el 
deschise o ușă și intră parțial. Personalul lui lăsa imediat lângă ușă 
raportul despre ultima zece-zile. Otel le citi rapid pe toate, apoi 
scoase un nas peste balcon, ca să privească experimentul dinăuntru. 
Balcoanele erau bine vătuite și ecranate; îi venea ușor să observe fără 


a fi văzut. 


Unica slăbiciune a Jupuitorului (după părerea lui Otel) era dorința 
sa de a crea ființa superioară. Încrederea Stăpânului era atât de 
imensă, încât el credea că orice succes putea fi aplicat propriului său 
suflet. Oțel nu nutrea asemenea iluzii. Era bine știut că dascălii sunt 
depășiți de creaţiile lor — elevi, copii-fisiune, adopții, orice. În această 
privinţă, el, Otel, constituia ilustrarea perfectă, deși Stăpânul încă n- 
o știa. 


Otel hotărâse să creeze ființe care să fie, toate, superioare într-o 
singură direcţie... dar inferioare și maleabile în toate celelalte 
privinţe. În absenţa Stăpânului, el începuse mai multe experimente. 
Otel pornea de la zero, identificând linii ereditare independente de 
membrii haitei. Agenţii lui cumpărau sau răpeau puiandri cu 
potenţial. Spre deosebire de Jupuitor, care obișnuia să-i integreze pe 
puiand.ri în haite existente într-o aproximare a naturii, Oțel își crea 
haitele de puiandri pornind de la zero, fără amintiri și fără 
fragmente de suflet; Otel deținea din capul locului controlul absolut. 


Bineînţeles, majoritatea unor asemenea construcții mureau repede. 
Puiandrii trebuiau să fie separați de doicile care-i alăptau înainte de 
a începe să participe la conștiința adultului. Haita rezultată învăța 
totul numai din vorbire și limbaj scris. Toate inputurile puteau fi 
controlate. 


Otel se opri în fața ușii cu numărul treizeci și trei: Experimentul 
Amdiranifani, Excelenţă Matematică. Nu era unica tentativă în 
direcția respectivă, dar era de departe cea mai încununată de succes. 
Agenţii lui Oțel căutaseră în Mișcare haite care să dovedească 
abilitatea abstractizării. Merseseră chiar și mai departe. Cea mai 
faimoasă matematiciană din lume trăia în Republica Lacurilor 
Lungi. Haita se pregătise să fisioneze; ea avea câțiva puiandri de la 
un iubit talentat la matematică. Oțel luase puiandrii. Aceștia se 
potriveau atât de bine cu celelalte achiziții ale sale, încât decisese să 
facă un octet. Dacă lucrurile mergeau bine, ar fi putut depăși ca 
inteligenţă tot ce era natural. 


Otel îi făcu semn gărzii sale să ecraneze torțele. Deschise ușa cu 
numărul treizeci și trei și-și trimise un membru în vârful picioarelor 
până la marginea balconului. Privi în jos, reducându-i, prudent, la 


tăcere timpanul anterior. Lumina pătrunsă prin lucarnă era slabă, 
însă putea distinge puiand.rii strânși laolaltă... cu noul lor prieten. 
Călugărița. Arta descoperirilor norocoase — nu-i putea spune altfel — 
răsplata cercetătorului care muncește îndeajuns de mult și îndeajuns 
de atent. Otel avusese două probleme. Prima se amplificase în 
ultimul an: Amdiranifani se pierdea lent, membrii săi cădeau în 
autismul obișnuit al haitelor nou-create. A doua fusese străinul 
capturat: o amenințare enormă, un mister enorm, o oportunitate 
enormă. Cum să comunice cu el? Fără comunicare, posibilitățile 
pentru manipulare erau foarte limitate. 


Cu toate acestea, printr-o unică lovitură orbească, un Valet 
incompetent arătase calea pentru soluționarea ambelor probleme. 
Acum, după ce ochii i se adaptaseră la semiîntuneric, Otel putea 
distinge străinul sub puiandri. Când auzise prima dată că făptura 
fusese pusă alături de un experiment, Oțel se mâniase dincolo de 
uzul gândirii; Valetul care făcuse eroarea fusese reciclat. Zilele 
trecuseră, experimentul Amdiranifani începuse să arate mai multă 
vioiciune decât avusese vreodată după înțărcare și, în mod rapid, 
deveni clar - din disecţia celorlalți străini și din observarea acestuia — 
că indivizii-călugărițe nu trăiau în haite. Otel deţinea un străin 
complet. 


Străinul se mișcă în somn și emise sunete joase pe gură; era complet 
incapabil de orice alt fel de sunete. Puiandrii se foiră, pentru a se 
adapta noii poziții. Dormeau și ei, bântuiți vag de gânduri. Spectrul 
inferior al sunetelor lor era o imitație perfectă a celor emise de 
străin... lar aceasta era lovitura cea mai importantă dintre toate. 
Experimentul Amdiranifani învăța graiul străinului! Pentru haita nou- 
creată, aceasta nu era decât altă formă de vorbire inter-haite și se 
părea că prietenul său călugăriță era mai interesant decât tutorii care 
se iveau pe la balcoane. Fragmentul de Jupuitor susținea că motivul 
l-ar fi reprezentat contactul fizic, faptul că puiandrii considerau 
străinul un surogat de părinte, deși străinul era lipsit de gânduri. 


Asta însă era mai puțin important. Otel aduse alt cap la marginea 
balconului. Rămase tăcut; niciun membru al haitei nu gândea direct 
către celălalt. În aer plutea un miros de puiandri amestecat cu 
sudoare de călugăriță. Aceștia doi erau comoara cea mai de seamă a 
Mișcării: cheia pentru supraviețuire și chiar mai mult. De acum Otel 


știa că nava zburătoare nu făcea parte dintr-o flotă de invazie. 
Vizitatorii lor fuseseră mai degrabă refugiați nepregătiți. Nu se 
auzise absolut nimic despre alte coborâri din cer, iar iscoadele 
Mișcării erau răspândite până departe. 


Victoria lor împotriva străinilor fusese norocoasă. Unica lor armă 
ucisese aproape complet un regiment. În fălci pricepute, asemenea 
arme puteau învinge armate întregi. Otel nu se îndoia că nava 
conţinea mașini ucigașe mai puternice... mașini încă funcționale. 
Așteaptă și privește, se sfătui Otel. Lasă-l pe Amdiranifani să arate 
pârghiile ce-l pot controla pe străin. Miza va fi lumea întreagă! 

Uneori mama obișnuia să spună despre ceva că era „mai amuzant 
decât o droaie de căţeluși“. Jefri Olsndot nu avusese niciodată mai 
multe animale de companie simultan și doar o dată avusese un 
câine. Acum însă înțelegea expresia mamei. Cei opt căţei îl 
fascinaseră din prima zi, deși fusese atât de obosit și de speriat. Iar 
pe ei îi fascinase Jefri. ÎI asediaseră pur și simplu, îl trăseseră de 
haine, îi descheiaseră pantofii, i se instalaseră în poală sau îi 
dăduseră târcoale. Trei sau patru îl priveau în orice clipă. Ochii le 
erau complet maro sau roz și păreau mari în comparație cu capetele 
lor. De la început, căţeii îl imitaseră. Erau mult mai pricepuți decât 
păsările-cântătoare Straumli; puteau reproduce orice ar fi spus 
băiatul- pe loc sau mai târziu. lar când el plângea, cățelușii 
plângeau adesea și ei și se lipeau în jurul lui. 


Existau și alți câini, câini mari care purtau haine și intrau în sală prin 
uși amplasate sus pe pereţi. Ei coborau hrană în încăpere și uneori 
emiteau sunete ciudate. Însă mâncarea avea un gust oribil și ei nu 
răspundeau la tipetele lui Jefri, nici măcar imitându-l. 


Trecuseră două zile, apoi o săptămână. Jefri cercetase tot ce se afla în 
sală. Nu era chiar celula unei temnițe; era prea mare pentru așa ceva. 
În plus, prizonierii nu primesc animale de companie. Înţelegea că 
planeta aceasta era necivilizată. Că nu făcea parte din Tărâm, poate 
nici chiar din Reţea. Dacă mama, tata sau Johanna nu erau în 
apropiere, era posibil ca aici să nu existe nimeni care să-i învețe pe 
câini să vorbească samnorska! În cazul acesta, ar fi căzut în sarcina 
băiatului s-o facă și să-și găsească familia... Acum, când câinii cu 


veste-albe apăreau la balcoanele din colțuri, Jefri le punea întrebări 
zbierând. Nu erau de cine știe ce ajutor. Nici chiar cel cu dungi roșii 
nu răspundea. Totuși căţeii o făceau! Ei strigau alături de Jefri, 
uneori repetându-i cuvintele, alteori scoțând sunete lipsite de 
înţeles. 


Băiatul nu avu nevoie de mult timp ca să înțeleagă faptul că toți 
cățelușii erau conduși de o singură minte. Când alergau în jurul lui, 
unii stăteau întotdeauna putin retrași, arcuindu-și încoace și încolo 
gâturile grațioase... iar cei care alergau păreau să știe exact ce 
anume vedeau ceilalți. Jefri nu putea ascunde lucruri la spate, dacă 
acolo exista măcar un căţel care să-și anunţe tovarășii. O vreme, 
crezuse că vorbeau, cumva, între ei. Era însă mai mult decât atât; 
când îi privea cum îi dezlegau șireturile sau desenau ceva — capetele, 
boturile și labele se coordonau perfect, la fel ca degetele mâinii unui 
om. Jefri nu raționă atât de explicit, dar după mai multe zile ajunse 
să se gândească la toți cățelușii, împreună, ca fiind un singur prieten 
al său. În același timp observă că și ei îi combinau cuvintele... iar 
uneori obțineau înţelesuri noi. 


-Tu eu joacă. 


Cuvintele se auzeau ca un montaj audio ieftin, însă de obicei 
precedau o leapșă nebună în jurul mobilelor. 


- Tu eu desen. 


Tabla din ardezie avea înălțimea de un metru de la podea și 
acoperea pereții de jur împrejurul sălii. Era un display așa cum Jefri 
nu mai văzuse în viața lui: murdar, imprecis, cu ștergere imperfectă 
și fără posibilitate de stocare. Băiatul era încântat. Chipul și mâinile 
lui — și majoritatea buzelor lui Căţei — se acopereau cu praf de cretă. 
Se desenau unul pe celălalt și pe ei înșiși. Căţei nu desena la fel de 
bine ca Jefri; câinii reprezentați de el aveau capete și labe mari, iar 
toate corpurile erau figurate laolaltă ca o pată nu foarte distinctă. 
Când îl desena pe băiat, mâinile acestuia erau întotdeauna mari, cu 
toate degetele înfățișate cu grijă. 


Jefri își desena familia și încerca să-l facă pe Căţei să înțeleagă. 


Zi după zi, lumina soarelui dădea ocol pereților din ce în ce mai sus. 


Acum sala era câteodată întunecată. Cel puțin o dată pe zi, diverse 
haite veneau să stea de vorbă cu Căţei. Acesta era unul dintre 
puţinele lucruri care-i puteau dezlipi pe cățeluși de Jefri. Căţei stătea 
sub balcoane și scheuna și orăcăia spre adulţi. Era o oră de școală! 
Haitele coborau suluri la care să se uite Căţei și le ridicau pe cele pe 
care le marcase. 


Jefri stătea în tăcere și privea lecţiile. Se foia, dar nu mai striga la 
profesori. Încă puţin și el și Căţei aveau să vorbească realmente. Încă 
puțin și el și Căţei aveau să afle unde era mama, tata și Johanna. 


Uneori teroarea și durerea nu sunt cele mai bune pârghii; amăgirea, 
când funcționează, este manipularea cea mai elegantă și mai ieftină. 
Odată ce Amdiranifani deveni fluent în graiul Călugăriței, Otel îi 
explică despre „tragica moarte“ a părinților și a tovarășei de prăsilă. 
Fragmentul de Jupuitor se opusese, însă Otel dorea control rapid și 
incontestabil. 


Se părea că Fragmentul ar fi avut dreptate; ar fi trebuit măcar să 
păstreze speranța că tovarășa de prăsilă trăia. Oțel privi solemn 
Experimentul Amdiranifani. 


-Cum putem fi de ajutor? 
Tânăra haită se uită la el cu încredere. 
-Jefri este foarte tulburat în privința părinţilor și surorii sale. 


Amdiranifani utiliza multe cuvinte ale Călugăriţei, adesea în mod 
inutil; soră în loc de „tovarășă de prăsilă“. 


-N-a prea mâncat. Nu vrea să se joace. Mă întristează foarte mult. 


Otel continua să urmărească balconul opus. Fragmentul de Jupuitor 
stătea acolo. Nu se ascundea, deși majoritatea fețelor sale nu erau în 
lumina lumânărilor. Deocamdată intuiţiile lui fuseseră 
extraordinare. Însă privirea Fragmentului era ca pe timpuri, când o 
greșeală putea însemna mutilarea sau mai rău. Așa să fie! Miza era 
acum mai mare decât oricând; dacă nodul din beregatele lui Oțel îl 
putea ajuta să izbândească, el o primea bucuros. Își desprinse ochii 


de la balcon și afișă pe toate fețele o expresie de simpatie duioasă 
față de nefericirea bietului Jefri. 


-Trebuie neapărat să-l faci să înţeleagă. Nimeni nu-i va mai putea 
aduce la viață părinţii sau sora. Dar noi știm cine sunt ucigașii. 
Facem tot ce putem pentru a ne apăra împotriva lor. Spune-i cât de 
greu este. Imperiul Cioplitorilor-în-lemn durează de sute de ani. 
Într-o bătălie, nu-i putem face față. De aceea avem nevoie de tot 
ajutorul pe care ni-l poate oferi. Ne-ar putea învăța cum să folosim 
nava părinţilor săi. 


Haita puiandrilor coborî un cap. 
— Da. O să încerc, însă... 


Cei trei membri de lângă Jefri îi adresară mârâieli joase. Călugărița 
stătea cu capul plecat; își ținea labele cu tentacule peste ochi. 
Creatura se comporta așa de câteva zile și retragerea în sine se 
înrăutățea. Acum își scutură capul cu violenţă și scoase sunete 
stridente, mai ascuţite decât registrul său normal. 


-Jefri spune că nu înțelege cum funcționează aparatele din navă. El 
este doar un... -— haita căută o traducere- ... este foarte tânăr. Adică 
la fel ca mine. 


Otel încuviinţă înțelegător. Era o consecinţă evidentă a naturii 
solitare a străinilor, totuși stranie. Absolut toți începeau ca puiandri 
completi. Absolut toți semănau cu experimentele haite de puiandri 
ale lui Oțel. Cunoașterea parentală era transmisă prin echivalentul 
vorbirii inter-haite. Asta făcea creatura ușor de amăgit, dar în clipa 
de față era un inconvenient important. 


- Totuși, orice ne-ar putea explica... 


Alte mormăieli din partea Călugăriței. Otel ar fi trebuit să înveţe 
graiul acela. Sunetele erau simple; creaturile acestea jalnice își 
foloseau gurile pentru vorbire, ca păsările sau melcii de pădure. 
Deocamdată el depindea de Amdiranifani. Pentru moment era în 
regulă; haita de puiandri avea încredere în el. Altă descoperire 
norocoasă! Cu câteva dintre experimentele lui recente, Otel încercase 
dragostea în locul combinației inițiale teroare/ dragoste a 


Jupuitorului; existase o mică șansă ca așa ceva să poată fi mai bun. 
Printr-un noroc, Amdiranifani făcuse parte din grupul cu dragoste. 
Chiar și educatorii săi evitaseră consolidările de natură negativă. 
Haita avea să creadă orice spunea el... și la fel, spera Otel, avea să 
facă și Călugărița. 


Amdiranifani traduse: 


-Mai este ceva; el m-a mai întrebat despre asta. Jefri știe cum să-i 
trezească pe ceilalți copii (literal, cuvântul însemna „haită de căţei“) 
din navă. Pari surprins, lordul meu? 


Deși de acum nu mai avea coşmaruri cu mințile monștrilor, Otel ar fi 
preferat să nu aibă în jur alţi o sută de străini. 


-Nu mi-am dat seama că ei pot fi treziți atât de ușor... Însă n-ar 
trebui să ne grăbim s-o facem. Și așa avem probleme în a găsi hrană 
pe care s-o poată mânca Jefri. (Era perfect adevărat; creatura era 
incredibil de mofturoasă în privința hranei.) Nu cred că deocamdată 
i-am mai putea hrăni și pe alții. 


Alte mârâituri joase. Alte țipete ascuţite din partea lui Jefri. În cele 
din urmă: 


-Încă un lucru, lordul meu. Jefri crede că poate fi posibil să 
folosească ultraundele navei pentru a cere ajutor din partea altora 
precum părinții lui. 


Fragmentul de Jupuitor țâșni din umbre. O pereche de capete 
priviră în jos spre Călugăriță, iar alta îl fixă pătrunzător pe Otel, care 
nu reacționă; putea fi mai stăpân pe sine decât orice haită 
neînchegată. 


- Asta este ceva la care trebuie să ne mai gândim. Poate că tu și Jefri 
aţi putea discuta mai mult despre subiectul acesta. Nu vreau să 
încerc până nu suntem siguri că nu vom strica nava. 


Fusese o explicație destul de anemică. Văzu Fragmentul încrețind un 
bot, amuzat. 


În timp ce el vorbea, Amdiranifani traducea. Jefri răspunse aproape 
imediat. 


- Ah, nu-i nimic. El se referea la un apel special. Jefri spune că nava a 
transmis semnale... singură... încă de când a aterizat. 


Și Otel se întrebă dacă mai auzise vreodată o amenințare cu moartea 
pronunțată cu atâta inocentă? 


Începură să-i lase pe Amdi și Jefri afară, ca să se joace. Până atunci, 
Amdi se temuse să iasă. Nu era obișnuit să poarte veșminte. Toată 
viaţa lui — care dura de patru ani — fusese petrecută exclusiv în sala 
aceea mare. Citise despre exterior și era curios, dar în același timp îi 
era puțină frică. Totuși băiatul-om părea să dorească să iasă. Cu 
fiecare zi ce trecuse, fusese tot mai retras și plânsese mai puţin. În 
majoritatea timpului, plângea după părinţii și sora lui, însă uneori 
plângea pentru că era închis aici, în adânc. 


Așa că Amdi vorbise cu domnul Otel și acum ieșeau aproape zilnic, 
cel puţin într-o curticică interioară. La început, Jefri se mulțumise să 
stea jos, fără ca măcar să privească în jur. Totuși Amdi descoperise că 
lui îi plăcea afară și de fiecare dată izbutea să-l facă pe prietenul său 
să se joace un pic mai mult. 


Haite de profesori și gărzi stăteau în colțurile întinderii de mușchi 
care începuse să se îngălbenească și priveau. Amdi- și în cele din 
urmă și Jefri — se distra să-i necăjească. Jos, în sală, nu-și dăduseră 
seama când vizitatorii veneau în balcoane, dar majoritatea adulților 
erau neliniștiți în preajma lui Jefri. Băiatul era o dată și jumătate mai 
înalt decât un membru obișnuit de haită care stătea în picioare. 
Când se apropia, o haită normală se strângea laolaltă și se îndepărta. 
Nu-i plăcea să fie nevoită să privească în sus la el. O prostie, gândea 
Amdi. Jefri era atât de înalt și de slab, încât părea gata să se 
răstoarne în orice clipă. lar când alerga, era ca și cum s-ar fi străduit 
cu disperare să se reechilibreze pentru ca să nu cadă, fără să 
reușească vreodată s-o facă în mod perfect. De aceea jocul favorit al 
lui Amdi în acele prime zile era leapșa. Ori de câte ori el era 
urmăritorul, făcea astfel încât să-l alerge pe Jefri direct printre 
vestele-albe care afișau cea mai mare îngâmfare. Dacă el și Jefri 
procedau bine, puteau transforma leapșa într-o distracţie în trei, cu 
Amdi urmărindu-l pe băiat și un veste-albe alergând disperat pentru 
a se feri de amândoi. 


Uneori îi părea rău pentru gărzi și vestele-albe. Erau foarte rigizi și 
cu aer de adulţi. Nu înțelegeau cât de amuzant era să ai un prieten 
lângă care puteai să mergi oricât de aproape, pe care puteai 
realmente să-l atingi. 


De acum, era mai mult noapte. Lumina zilei licărea numai câteva 
ore, în jurul amiezii. Crepusculul de dinainte și de după era 
îndeajuns de strălucitor ca să acopere stelele și aurora boreală, totuși 
încă prea slab ca să se distingă și culori. Deși Amdi își petrecuse 
toată viața în castel, înțelegea geometria situației și-i plăcea să 
urmărească schimbarea luminii. Jefri nu se prea dădea în vânt după 
întunericul iernii... până la prima ninsoare. 


Amdi căpătă primul său set de jachete și domnul Otel porunci să se 
croiască straie speciale pentru băiatul-om, veșminte mari și vătuite 
care-i acopereau tot trupul și-i țineau mai multă căldură decât ar fi 
putut face o blană strașnică. 


Pe o latură a curții, zăpada avea o grosime de numai cincisprezece 
centimetri, dar în rest se ridica în troiene mai înalte decât capul lui 
Amdi. Pe ziduri erau fixate torţe în apărători de vânt; lumina lor 
sclipea auriu pe omăt. Amdi știa ce era zăpada... însă n-o mai 
văzuse până atunci. Îi plăcea s-o împroaște pe una dintre veste. Se 
uita după aceea la ea și se tot uita, încercând să distingă fulgii fără a- 
i topi cu răsuflarea sa. Modelul hexagonal era atrăgător și în același 
timp îl chinuia, fiind la limita vederii sale. 


Leapșa nu mai era acum amuzantă; omul putea să alerge prin 
troiene în care Amdi înota realmente cu greutate. Existau și alte 
lucruri pe care le putea face omul- lucruri minunate. Putea construi 
bulgări din zăpadă, pe care să-i arunce. Gărzile erau foarte 
nemulțumite de bulgării aceia, mai ales când Jefri le pocni câțiva 
membri. Fu prima dată când le văzu înfuriindu-se. 


Amdi alerga pe latura măturată de vânt a curții, ferindu-se de 
bulgări și schelălăind frustrat. Mâinile omenești erau niște chestii 
extraordinar de afurisite. l-ar fi plăcut tare mult să fi avut și el o 
pereche... patru perechi! ÎI încercui pe om din trei părți și sprintă 
direct spre el. Jefri se retrase iute în zăpada mai înaltă, dar prea 
târziu. Amdi îl izbi atât sus, cât și jos, răsturnându-l în nămeți. Urmă 
un simulacru de luptă, cu buze sfârtecătoare și labe împotriva 


mâinilor și picioarelor lui Jefri. Acum însă Amdi era deasupra. Omul 
fu pedepsit pentru bulgări, cu o grămadă de zăpadă care-i fu 
îndesată pe sub jachetă. 


Uneori stăteau locului și priveau cerul atât de mult timp, încât 
dosurile și labele amorțeau de frig. Așezaţi îndărătul celui mai mare 
troian de omăt, erau feriți de razele torțelor castelului și puteau să 
vadă limpede luminile de pe boltă. 


La început, Amdi fusese vrăjit de aurora boreală. Până și unii dintre 
profesorii lui erau fermecați de ea. Spuneau că această parte a lumii 
era unul dintre locurile cele mai bune pentru a vedea cerul 
strălucind. Uneori aurora era atât de slabă, încât scânteierile torțelor 
reflectate de zăpadă erau îndeajuns ca s-o acopere. Alteori se 
întindea de la un orizont la celălalt: o lumină verde, tivită cu urme 
de trandafiriu ce se răsuceau ca zburlite de o briză. 


EI și Jefri puteau vorbi foarte ușor acum, deși întotdeauna în graiul 
băiatului. Omul nu putea emite multe dintre sunetele limbajului 
inter-haite; până și numele lui Amdi pronunțat de el abia se 
înțelegea. Pe de altă parte, Amdi înțelegea samnorska destul de bine; 
era amuzant, era propriul lor grai secret. 


Jefri nu părea foarte impresionat de aurora boreală. 
- Acasă aveam multă de-asta. E pur și simplu lumină de la... 


Spuse un cuvânt nou și se uită la Amdi. Era interesant faptul că 
omul nu se putea uita simultan în mai multe locuri. Ochii și capul 
lui se mișcau întruna. 


— Știi... adică locuri unde oamenii fac lucruri. Cred că scapă gaze și 
reziduuri și dup-aia soarele le luminează sau devine... 


Alt cuvânt neinteligibil. 
— „Locuri unde oamenii fac lucruri“? 


In cer? Amdi avea un glob; el știa mărimea planetei și orientarea ei. 
Dacă aurora boreală reflecta lumina soarelui, ar fi trebuit să fie la 


sute de mile deasupra solului! Amdi rezemă o spinare de jacheta lui 
Jefri și scoase un fluierat foarte omenesc. Cunoștinţele lui de 
geografie nu erau pe măsura celor de geometrie, totuși... 


— Haitele nu lucrează-n cer, Jefri. Noi n-avem nici măcar bărci 
zburătoare. 


—Ă-ă-ă... așa-i, n-aveţi... Atunci nu știu ce poate fi chestia asta. Dar 
nu-mi place. Stă-n calea stelelor. 


Amdi aflase de la Jefri totul despre stele. Undeva acolo se găseau 
prietenii părinților băiatului. 


Jefri tăcu câteva minute. Nu se mai uita spre cer. Amdi se foi, se 
apropie încă niţel și privi lumina care unduia pe cer. Îndărătul lor, 
creasta ascuțită de vânt a troianului era tivită cu lumină gălbuie 
dinspre torţe. Amdi își putea imagina ce gândea băiatul. 


- Comseturile de la bordul navei nu sunt totuși suficient de bune ca 
să cheme ajutoare? 


Jefri lovi cu palma în sol. 


- Nu! Ti-am mai zis! Ele sunt simple radiouri. Cred că le-aș putea 
face să funcționeze, dar la ce bun? Aparatul de ultraunde a rămas în 
navă și-i prea mare ca să poată fi deplasat. Zău, nu-nțeleg de ce 
domnul Oțel nu vrea să mă lase înăuntru... am opt ani, știi și tu. Mi- 
aș putea da seama cum l-a setat mama înainte, înainte... 


Cuvintele i se frânseră în tăcerea familiară, disperată. 


Amdi își frecă un cap de umărul lui. El avea o teorie legată de 
ezitarea domnului Otel, o explicaţie pe care nu i-o spusese lui Jefri 
până atunci. 


-Poate că se teme c-o să zbori și-o să ne părăsești. 
- Asta-i o prostie! N-o să te părăsesc niciodată. In plus, nava aia-i 
realmente greu de pilotat. N-a fost concepută ca s-aterizeze pe-o 


planetă. 


Jefri spunea niște lucruri foarte stranii; uneori era vina lui Amdi care 


înțelegea eronat... dar alteori ele erau adevărul literal. Oare oamenii 
aveau într-adevăr nave care nu coborau niciodată pe sol? Și atunci, 
unde se duceau ele? Amdi aproape că putea simți cum i se închegau 
în minte noile scări de referință. Globul geografic al domnului Otel 
nu reprezenta lumea, ci ceva foarte mic din adevărata alcătuire a 
lucrurilor. 


-Ştiu că n-o să ne părăsești. Pe de altă parte însă înţelegi de ce se 
teme domnul Otel. El nu poate să vorbească cu tine decât prin 
intermediul meu. Trebuie să-i dovedim că poate avea încredere în 
noi. 


-Cred că da. 


- Dac-am putea activa radiourile, ar putea fi de ajutor. Știu că 
profesorii mei nu le-au dat de cap. Domnul Otel are unul, dar cred 
că nici el nu-l înțelege. 


- Da... Dacă l-am putea activa pe celălalt... 


In după-amiaza aceea, gărzile avură parte de un respiro. Cei doi pe 
care-i aveau în grijă plecară mai devreme din ger. Gărzile nu fură 
prea curioase despre motivul norocului lor. 


Bârlogul lui Oțel fusese inițial al Stăpânului. Diferea foarte mult de 
sălile de reuniuni din castel. Cu excepția orgiilor, doar o singură 
haită ar fi putut încăpea în oricare dintre odăi. Asta nu însemna 
totuși că apartamentul ar fi fost mic. Erau cinci camere, fără a pune 
la socoteală baia. Cu excepția bibliotecii, niciuna nu era însă mai 
lungă de patru metri. Tavanele erau scunde, sub cinci picioare, și nu 
exista spațiu pentru balcoane pentru vizitatori. Valeții așteptau 
permanent în cele două coridoare care aveau un perete comun cu 
apartamentul. Sala de mese, dormitorul și baia aveau deschizături 
mai mici, doar atât cât să dea porunci și să primească mâncare și 
băutură ori să fie folosite ca garderobă. 


Intrarea principală era păzită la exterior de trei haite de soldați. 
Bineînţeles, Stăpânul n-ar fi locuit niciodată într-un bârlog cu o 
singură ieșire. Oțel găsise opt deschideri secrete (dintre care trei în 


iatacuri). Acestea puteau fi deschise doar dinăuntru și duceau în 
labirintul pe care Jupuitorul îl construise în interiorul zidurilor 
castelului. Nimeni nu cunoștea întinderea acelui labirint, nici chiar 
Stăpânul. În anii de după plecarea Jupuitorului, Otel rearanjase părți 
din el- mai ales pasajele ce porneau din acest bârlog. 


Apartamentul era aproape inexpugnabil. Chiar dacă întregul castel 
ar fi fost capturat, cămara era aprovizionată pentru o jumătate de an, 
iar ventilația era asigurată de o rețea de canale la fel de întinsă ca și 
pasajele secrete ale Stăpânului. Oțel nu se simțea totuși în deplină 
siguranţă aici. Era posibil să existe mai mult de opt intrări secrete, 
poate și unele care să se poată deschide numai din exterior... 


Și, desigur, orgiile erau excluse, aici sau altundeva. Singurele acte 
sexuale în afara haitei pe care și le permitea Oțel erau cu solitari... 
iar asta ca parte a experimentelor sale; era pur și simplu prea 
periculos să-ți amesteci sufletul cu al altora. 


După cină, Otel intră în bibliotecă și se relaxă în jurul biroului de 
lectură. Doi din el sorbiră dintr-o licoare alcoolizată, în vreme ce 
altul fuma ierburi din miazăzi. Asta era plăcere, dar în același timp 
calcul: Otel știa precis care vicii, aplicate căror membri, aveau să-i 
ridice imaginația pe cele mai înalte culmi. 


„„.Și într-o măsură tot mai mare ajungea să înțeleagă că în jocul 
actual imaginaţia era cel putin la fel de importantă ca inteligența 
primară. Biroul la care stăteau membrii lui era acoperit cu hărți, 
rapoarte din miazăzi și memorandumuri ale Sigurantei interne. Dar 
în mijlocul hârtiilor din mătase, zăcând ca un melc în cochilia sa de 
ivoriu, se afla radioul străin. Ei recuperaseră două radiouri de pe 
navă. Otel îl ridică și trecu un nas peste laturile netede și curbate. 
Numai cel mai fin lemn tensionat- și cel utilizat pentru 
instrumentele muzicale și statuete — se putea compara cu 
rafinamentul acestuia. Totuși Călugărița susținea că putea fi folosit 
pentru a vorbi la distanțe de zeci de kilometri, cu iuțeala unei raze 
de soare. Dacă ar fi fost adevărat... Otel se întrebă câte bătălii ar fi 
putut să fie câștigate cu aceste aparate, câte noi cuceriri ar fi putut să 
fie întreprinse în siguranţă. Și dacă ei ar fi putut învăţa să construiască 
vorbitoare la depărtare... subordonații Mișcării împrăștiați pe tot 
continentul ar fi fost pe atât de apropiați, pe cât erau gărzile de lângă 
bârlogul lui Otel. Nicio forță din lume n-ar fi putut sta în calea lor. 


Otel ridică ultimul raport sosit de la Cioplitorii-în-lemn. Din multe 
puncte de vedere, ei înregistrau mai multe succese cu Călugărița lor 
decât Otel cu a sa. Se părea că a lor era aproape un adult. Mai 
important încă, avea o bibliotecă miraculoasă, care putea fi 
interogată ca o ființă. Cu totul, existaseră trei dataseturi. Vestele-albe 
ale lui Oțel le găsiseră resturile în rămășițele carbonizate din jurul 
navei. Jefri credea că procesoarele navei erau cumva asemănătoare 
unui dataset, „dar mai prostănac“ (traducerea cea mai bună a lui 
Amdi), însă deocamdată procesoarele fuseseră inutile. 


Folosind datasetul lor, câțiva din anturajul Cioplitoarei-în-lemn 
învățaseră însă deja graiul Călugăriței. Cu fiecare zi, ei descopereau 
despre civilizația străinilor mai multe decât puteau învăța cei ai lui 
Otel în zece zile. Zâmbi. Ei nu știau că toate detaliile importante 
erau anunțate prompt la Insula Tăinuită... Deocamdată avea să le 
îngăduie să-și păstreze jucăria și Călugăriţa; ei observaseră câteva 
lucruri care lui i-ar fi scăpat. Totuși continua să pună totul pe seama 
simplului noroc. 


Otel răsfoi raportul. Era bine. Străinul Cioplitorilor-în-lemn continua 
să fie necooperant. Simti cum surâsul i se lărgește în râs: era vorba 
despre un fleac- termenul utilizat de creatură pentru haite. 
Raportul încerca să-l silabisească. Nu conta; traducerea era „gheare“ 
sau „stilete“. Călugărița avea o oroare aparte față de lamele ascuțite 
pe care soldaţii le purtau pe labele din față. Otel linse gânditor lacul 
negru al ghearelor sale manichiurate. Interesant... Ghearele puteau 
fi elemente amenințătoare, dar în același timp făceau parte din 
indivizi în sine. Stiletele erau extensia lor mecanică și potențial mai 
înspăimântătoare. Era genul de nume pe care l-ai fi putut imagina 
pentru o trupă de ucigași de elită... însă în niciun caz pentru toate 
haitele. La urma urmelor, rasa haitelor îi cuprindea și pe cei slabi, pe 
cei sărmani, pe binevoitori și pe naivi... dar și persoane ca Otel și 
Jupuitorul. Călugărița alesese stiletele drept trăsătura caracteristică a 
haitelor, ceea ce spunea ceva foarte interesant despre psihologia ei. 


Otel se îndepărtă de birou și privi peisajul pictat pe peretii 
bibliotecii. Era o vedere din turnurile castelului. Sub vopsele, pereții 
erau căptușiți cu modele din mică, cuarț și fibre; ecourile confereau 
senzația aproximativă pe care ai fi putut-o percepe când priveai 
peste piatră și pustietate. Combinatiile audiovizuale erau rare în 


castel și aceasta era una dintre cele mai bine realizate; Oțel se simţea 
relaxându-se când o privea. Pentru o clipă își lăsă imaginaţia să se 
dezlănţuie. 


Srilete... Îmi place! Dacă aceasta era imaginea străinului, atunci era 
numele potrivit pentru rasa sa. Jalnicii lui sfetnici — și uneori chiar și 
Fragmentul de Jupuitor — continuau să fie intimidati de nava sosită 
din stele. Neîndoios, în nava aceea existau puteri mai mari decât 
oricare altele din lume. Însă după primul val de panică, Oțel 
înţelesese că străinii nu aveau puteri supranaturale. Ei progresaseră 
pur și simplu — în sensul pe care Cioplitoarea-în-lemn îl sublinia în 
asemenea măsură — mult dincolo de starea actuală a științei din 
lumea lui. Desigur, civilizația străină era actualmente o necunoscută 
ucigașă. Era în stare să ardă lumea aceasta, s-o transforme în 
cărbune. Totuși cu cât Otel vedea mai multe, cu atât își dădea seama 
de inferioritatea intrinsecă a străinilor. Ce mai avorton ciudat erau — 
o rasă de solitari inteligenţi. Fiecare dintre ei trebuia crescut de la 
zero, ca o haită complet nou-creată. Amintirile puteau fi transmise 
doar prin voce și scris. Fiecare creatură creștea, îmbătrânea și chiar 
murea ca un întreg. Fără să vrea, Otel se înfioră. 


El evoluase mult de la primele prejudecăţi, primele temeri. De mai 
bine de treizeci de zile, plănuia cum ar putea utiliza nava stelară 
pentru a stăpâni lumea. Călugărița spusese că nava transmitea 
semnale altor nave. Asta îi propulsase pe unii dintre Valeţii săi în 
incontinenţă. Bun! Mai devreme sau mai târziu, aveau să sosească 
mai multe nave. Stăpânirea lumii nu mai constituia un obiectiv 
practic... Era momentul să țintească mai sus, spre țeluri pe care nici 
Stăpânul nu le imaginase vreodată. Dacă le îndepărta avantajele 
tehnice, Călugărițele erau făpturi fragile, limitate. Ar fi trebuit să fie 
lesne de învins. Până și ele păreau să înțeleagă asta. Stilete, ne spun 
creaturile. Atunci așa va fi! Într-o bună zi, Stiletele aveau să umble 
printre stele și să stăpânească acolo. 


Dar în anii de până atunci, viața avea să fie foarte periculoasă. 
Precum un puiandru abia născut, întregul lor potenţial putea fi 
sfârșit printr-o lovitură aparent ușoară. Supraviețuirea Mișcării — a 
lumii! — avea să depindă de superioritatea inteligenţei, imaginației, 
disciplinei și trădărilor. Din fericire, acelea fuseseră dintotdeauna 
atuurile lui Oțel. 


Oțel visa în lumina lumânărilor și în umbre... Inteligență, 
imaginaţie, disciplină, trădare... Bine folosite... ar fi putut străinii să 
fie convinși să-i elimine pe toți inamicii lui Oțel... și apoi să-și 
dezgolească beregatele pentru el? Era cutezător, aproape irațional, 
totuși putea să existe o cale. Jefri afirma că putea să opereze 
semnalizatorul navei. El singur? Otel se îndoia. Străinul era complet 
amăgit, dar nu foarte competent. Cu Amdiranifani situația stătea 
însă altfel. El dovedea tot geniul înaintașilor săi. lar principiile de 
loialitate și sacrificiu pe care i le inculcaseră profesorii prinseseră 
rădăcini, deși era un pic prea... jucăuș. Obedienţa lui nu avea 
ascuţișul pe care l-ar fi putut aduce frica. Era însă lipsit de 
importanță. Ca unealtă era mai util ca oricare altul. Amdiranifani îl 
înțelegea pe Jefri și părea să înțeleagă artefactele străine chiar mai 
bine decât Călugărița. 


Riscul trebuia asumat. Avea să-i lase pe cei doi să intre în navă. În 
locul semnalului automat de naufragiu, ei aveau să transmită 
mesajul lui Oțel. Și care urma să fie acel prim mesaj? Cuvânt cu 
cuvânt, avea să fie cel mai important și mai periculos pe care-l 
spusese vreo haită vreodată. 


La trei sute de metri depărtare, în adâncul aripii experimentale, un 
băiat și o haită de puiandri dădură peste un noroc neașteptat: o ușă 
neîncuiată și posibilitatea de a se juca niţel cu comsetul lui Jefri. 


Telefonul era mai complex decât multe alte modele. Fusese conceput 
pentru spitale și muncă pe teren, pentru controlul prin telecomandă 
al dispozitivelor, ca și pentru comunicare verbală. Prin încercări 
succesive, cei doi reduseră treptat numărul opțiunilor. 


Jefri Olsndot indică cifrele care apăruseră pe o latură a 
dispozitivului. 


-Cred c-asta-nseamnă c-am stabilit legătura cu un receptor. 


Aruncă o privire îngrijorată către ușă. Ceva îi spunea că n-ar fi 
trebuit să întârzie aici. 


- Este același șablon ca pe radioul pe care l-a luat domnul Otel, rosti 


Amdi. 
Nici măcar unul dintre capetele lui nu se uita la ușă. 


-Pun prinsoare că dacă-l apăsăm aici, vorbele noastre vor apărea pe 
radioul lui. Atunci el va ști că putem să-l folosim... Ce-ar trebui 
atunci să facem? 


Trei din Amdi alergau în jurul camerei, aidoma unor câini care nu-și 
puteau păstra atenţia asupra conversatiei. Jefri știa de acum că acela 
era echivalentul unui om care privește în gol și fredonează în barbă 
în vreme ce gândește. Unghiul privirii sale simboliza alt gest, de 
data aceasta un zâmbet care se lățea răutăcios. 


-Cred c-ar trebui să-i facem o surpriză. El este întotdeauna foarte 
serios. 


—- Mda... 


Domnul Otel era destul de grav. La urma urmelor însă așa erau toți 
adulții. li reaminteau lui Jefri de savanții mai vârstnici de la 
Laboratorul Superior. 


Amdi prinse radioul și-i aruncă băiatului o privire „ia fii atent!“. 
Apăsă cu nasul comutatorul „vorbit“ și cântă în microfon o 
lamentaţie prelungă. Suna doar vag a vorbire de haită. Unul din 
Amdi traduse lângă urechea lui Jefri. Băiatul simţi chicotele 
ridicându-i-se prin gât. 


În bârlogul său, Lord Oțel era pierdut în planuri. Imaginaţia lui — 
dezlănţuită de ierburi și alcool- plutea liberă, jucându-se cu 
posibilitățile. Era instalat pe perne moi de catifea, confortabil în 
siguranța bârlogului. Lumânările care mai ardeau încă se reflectau 
slab din fresca-peisaj și sclipeau de pe mobilele lustruite. Aproape că 
pusese la punct povestea pe care avea s-o spună străinilor... 


Zgomotul de pe birou începu încetișor, acoperit de visurile sale. În 
majoritate avea tonalități joase, totuși existau și supratonuri în 
domeniul gândirii, aidoma unor felii din altă minte. Era o prezență, 
care creștea. Cineva e-n bârlogul meu! Gândul sfâșie ca lama ucigașă a 


Jupuitorului. Membrii lui Otel se contorsionară în spasme de panică, 
dezorientați de fum și băutură. 


In mijlocul nebuniei se auzea un glas. Era distorsionat, îi lipseau 
tonurile pe care le-ar fi avut orice vorbire firească. Urla în triluri: 


-Lord Oțel! Salutări de la Haita Haitelor, Atotputernicul Dumnezeu! 


O parte din Otel era deja ieșită prin ușa principală, privind cu ochi 
holbați la gărzile din holul de afară. Prezenţa soldaţilor îl mai linişti 
puțin, dar îi aduse și un fior rece de stânjeneală. Este o prostie! Înclină 
un cap spre dispozitivul străin de pe birou. Ecourile erau peste tot, 
dar sunetele proveneau din vorbitorul la depărtare... Acum nu mai 
era o vorbire de haită, ci doar sunete ascuțite, bolboroseli lipsite de 
minte în spectrul mijlociu al gândirii. Stop! Îndărătul tuturor, slab și 
stins... se auzeau mârâielile tușite pe care le recunoștea ca fiind 
râsul Călugăriței. 


Otel se lăsa rareori pradă furiei. Ea trebuia să fie unealta, nu stăpâna 
sa. Însă ascultând râsetele și amintindu-și cuvintele... Oțel simți 
setea întunecată de sânge, ridicându-se mai întâi printr-un membru, 
apoi prin altul. Fără să gândească, se întinse și distruse comsetul. 
Acesta amuţi instantaneu. El fulgeră cu privirea gărzile care luaseră 
poziție de drepţi în hol. Zgomotul minţilor lor încetase de teamă 
înăbușită. 


Cineva avea să moară pentru asta! 


Domnul Otel se întâlni cu Amdi și Jefri a doua zi după succesul pe 
care ei îl avuseseră cu radioul. Il convinseseră. Plecau pe continent. 
Jefri avea să beneficieze de ocazia de a chema salvatori! 


Otel fu chiar mai solemn decât de obicei; făcu mare caz de 
importanța faptului ca ei să capete ajutor, pentru a se apăra 
împotriva altui atac al Cioplitorilor-în-lemn. În același timp însă nu 
părea furios pe renghiul lui Amdi. Jefri răsuflă încet, ușurat. Acasă, 
tata i-ar fi tăbăcit fundul pentru așa ceva. Cred că Amdi are dreptate. 
Domnul Otel era serios din cauza responsabilităților sale și a 
pericolelor cu care se confruntau. Sub masca aceea însă era o 
persoană foarte drăguță. 


Criptare: 0 

Receptat de: Releu transceiver 03 de la Releu 
Cale limbaj: Limba-de-foc > Semnul-norului +> 
triskwelină, unităţi SjK [Limba-de-foc și 
Semnul-norului sunt graiuri comerciale din 


Exteriorul Superior. Numai înţelesul esențial 
este redat de traducere.] 


De la: Corporaţia Artele Arbitrării din 
nebuloasa Nor-de-foc. 


[O organizație militară [?] din Exteriorul 
Superior. Vârsta cunoscută -100 ani] 


Subiect: Motiv de îngrijorare 


Rezumat: Se pare ca au fost distruse trei 
civilizații de unic sistem 


Termeni-cheie: dezastre pe scară interstelară, 
război pe scară interstelară?, Aberația, 
Domeniul Straumli 


Distribuţie: 

Grupul de interese Urmăritori Războaie 
Grupul de interese Ameninţări 

Grupul de interese Homo Sapiens 


Data: 53,57 zile de la căderea Domeniului 
Straumli 


Text mesaj: 


Recent o civilizaţie obscură a anunţat că a 
creat o nouă Putere în Transcendent. După 
aceea a ieșit „temporar" din Reţeaua 
Cunoscută. De atunci în Amenințări au fost 


postate aproximativ un milion de mesaje despre 
incident - multe speculații privind nașterea 
unei Aberaţii de Clasa a II-a -, dar nicio 
dovadă a efectelor cu excepția limitelor 
fostului „Domeniu Straumli". 


Artele Arbitrării este specializată în dispute 
interrețele. De aceea, avem puține interese de 
afaceri comune cu rase naturale sau cu Grupul 
Amenințări. Situaţia aceasta poate fi necesar 
să se schimbe: acum șaizeci şi cinci de ore, 
am observat aparenta extincţie a trei 
civilizații izolate din Exteriorul Superior, 
aproape de Domeniul Straumli. Două erau sonde 
religioase Ochi-în-Tine și a treia era o 
fabrică pentragiană. Anterior principala lor 
legătură cu Reţeaua fusese Domeniul Straumli. 
De aceea, ele ieșiseră de pe Reţea odată cu 
Straumli, cu excepția ocazionalelor noastre 
ping-uri. 


Am deviat trei misiuni pentru survoluri. 
Căutările de semnale au descoperit comunicaţii 
pe bandă lată care aduceau mai mult cu control 
neural decât cu trafic local de rețea. Au fost 
observate câteva structuri noi şi mari. Toate 
vehiculele noastre au fost distruse înainte de 
a putea expedia informaţii detaliate. Ţinând 
seama de trecutul acestor colonii, 
concluzionăm că nu este consecinţa normală a 
unei transcenderi... 


Observațiile acestea sunt compatibile cu un 
atac de Clasa a II-a din Transcendent (deşi 
unul secret). Sursa cea mai evidentă ar fi 
noua Putere construită de Domeniul Straumli. 
Solicităm vigilenţță specială din partea 
tuturor civilizaţiilor din Exteriorul Superior 
în această parte a Exteriorului. Noi, cele mai 
mari, avem puţine motive de teamă, dar 


amenințarea este foarte clară. 


Criptare: 0 

Receptat de: Releu transceiver 03 de la Releu 
Cale limbaj: Limba-de-foc > Semnul-norului +> 
triskwelină, unităţi SjK [Limba-de-foc și 
Semnul-n din Exteriorul Superior. Numai 


înțelesul esențial este redat de traducere.] 


De la: Corporaţia Artele Arbitrării din 
nebuloasa Nor-de-foc. 


[O organizație militară [?] din Exteriorul 
Superior. Vârsta cunoscută -100 ani] 


Subiect: Nou serviciu disponibil 


Rezumat: Artele Arbitrării oferă servicii de 
releu pentru Reţea 


Termeni-cheie: rate speciale, programe 
translator sapiente, ideale pentru 
civilizațiile din Exteriorul Superior 


Distribuţie: 
Grupul de interese Costuri Comunicaţii 
Grupul de administrare Motley Hatch 


Data: 61,00 zile de la căderea Domeniului 
Straumli 


Text mesaj: 


Artele Arbitrării vă anunță cu mândrie un 
serviciu de nivel transceiver conceput special 
pentru situri din Exteriorul Superior (ratele 


sunt tabelate după textul acestui mesaj). 
Programe Zonale ultramoderne vor oferi 
traduceri și direcționare de înaltă calitate. 
Au trecut aproape o sută de ani de când vreo 
civilizație din Exteriorul Superior din 
această parte a galaxiei a fost interesată de 
oferirea unui asemenea serviciu de 
comunicaţii. Ne dăm seama că sarcina este 
monotonă și că armiflagul nu este pe măsura 
eforturilor, însă toți vom beneficia de pe 
urma protocoalelor care sunt compatibile cu 
Zona în care locuim. Detalii urmează sub 
sintaxa 8139.. [Semnul-norului: programul de 
traducere triskwelină se blochează la 
prelucrarea sintaxei 8139.] 


Criptare: 0 

Receptat de: Releu transceiver 03 de la Releu 
Cale limbaj: Semnul-norului > triskwelină, 
unităţi SjK 


[Semnul-norului este un grai comercial din 
Exteriorul Superior. În ciuda traducerii 
colocviale, numai înțelesul esenţial este 
garantat. ] 


De la: Uniunea Comerțului Perplex cu 
Transcendentul de la Centrul Norului 


Subiect: Chestiune de viaţă și moarte 


Rezumat: Artele Arbitrării a fost cucerită de 
Aberaţia Straumli prin intermediul unui atac 
în Reţea. Folosiţi releele din Exteriorul 
Median până la trecerea stării de urgenţă! 


Termeni-cheie: atac pe Reţea, război la scară 


interstelară, Aberaţia Straumli 
Distribuţie: 

Grupul de interese Urmăritori Războaie 
Grupul de interese Ameninţări 

Grupul de interese Homo Sapiens 


Data: 61,12 zile de la căderea Domeniului 
Straumli 


Text mesaj: 


ATENŢIE! Situl care se autoidentifică drept 
Artele Arbitrării este actualmente controlat 
de Aberaţia Straumli. Recenta reclamă pentru 
servicii de comunicații a Artelor este o 
înșelătorie ucigașă. Avem dovezi valide că 
Aberaţia a utilizat pachete sapiente de Reţea 
pentru a invada şi dezactiva apărările 
Artelor. În prezent, porțiuni mari din Arte 
par să fie direct sub controlul Puterii 
Straumli. Părţile din Arte care n-au fost 
infestate în invazia inițială au fost distruse 
de către porțiunile convertite: Survolările 
arată câteva stelificări. 


Ce poate fi făcut: Dacă în ultimele o mie de 
secunde aţi receptat orice pachete de protocol 
din Exteriorul Superior de la „Artele 
Arbitrării", înlăturaţi-le imediat. Dacă au 
fost procesate, atunci situl de procesare și 
toate locurile conectate direct la el trebuie 
distruse fizic imediat. Înţelegen că aceasta 
înseamnă distrugerea de sisteme solare, dar 
analizaţi alternativa: Sunteţi atacați de 
Transcendent. 


Dacă supravieţuiţi pericolului inițial 


(următoarele aproximativ treizeci de ore), 
atunci există proceduri evidente care vă pot 
acorda securitate relativă: Nu acceptaţi 
pachete de protocol din Exteriorul Superior, 
direcționaţi toate comunicațiile prin situri 
din Exteriorul Median, cu traduceri în jos şi 
apoi în sus prin graiurile comerciale locale. 


Pe termen mai lung: Este evident că o Aberație 
de Clasa a II-a extraordinar de puternică a 
înflorit în regiunea noastră din galaxie. 
Pentru următorii aproximativ treisprezece ani, 
toate civilizațiile avansate din apropierea 
noastră vor fi în pericol major. 


Dacă putem identifica trecutul actualei 
Aberaţii, i-am putea descoperi punctele slabe 
și o apărare fezabilă. Toate Aberaţiile de 
Clasa a Il-a implică o Putere deformată care 
creează structuri simbiotice în Exteriorul 
Superior... dar există o varietate enormă de 
origini. Unele sunt glume nereușite făcute de 
Puteri care nu mai există de acum pe scenă. 
Altele sunt arme construite de Transcendentul 
recent, care n-au fost niciodată corect 
dezamorsate. 


Sursa imediată a acestui pericol este bine 
documentată: o specie venită recent din 
Exteriorul Median, Homo sapiens, a înfiinţat 
Domeniul Straumli. Suntem înclinați să credem 
ipoteza propusă în mesajele [..], respectiv că 
cercetătorii Straumli au experimentat cu ceva 
în Scurtături şi că prescripţia era un rău cu 
autoiniţializare dintr-o epocă anterioară. 0 
posibilitate: Un învins din trecutul 
îndepărtat a implantat pe Reţea (sau într-o 
arhivă pierdută de mult) tehnici şi metode 
pentru a fi utilizate de propriii săi 
descendenţi. De aceea suntem interesaţi în 


orice informaţii asociate cu Homo sapiens. 


În ziua următoare Amdi plecă în cea mai lungă călătorie a vieţii sale 
fragede. Înfofoliți în hanorace împotriva vântului, ei coborâră pe 
străzi late și pietruite spre strâmtoarea de sub castel. Domnul Otel 
deschidea drumul într-o caretă-caleașcă trasă de trei kherporci. 
Gărzi îmbrăcate în blănuri albe alergau de o parte și de cealaltă, iar 
aspra Iyrathect încheia convoiul. Aurora boreală era pe cât de 
scânteietoare o văzuse Amdijefri vreodată, mai strălucitoare pe 
ansamblu decât luna plină care atingea orizontul de miazănoapte. 
Turţuri atârnau de sub streșinile clădirilor, ajungând pe alocuri până 
la pământ: pilaștri care luceau verde-argintiu în lumina aurorei. 


Apoi se instalară în bărci și vâsliră prin strâmtoare. Apa înconjura 
copastiile ca o stâncă neagră și rece. 


Când ajunseră pe malul opus, Dealul Navei Stelare se ridica 
deasupra lor, mai înalt decât putea fi vreodată orice castel. Fiecare 
minut aducea imagini noi, lumi noi. 


Avură nevoie de o jumătate de oră ca să ajungă pe vârful dealului 
aceluia, deși caretele le erau trase de kherporci și nimeni nu mergea 
pe jos. Amdi privea în toate direcțiile, copleșit de peisajul care se 
întindea sub ei iluminat de aurora boreală. La început, Jefri păru la 
fel de surescitat, însă când ajunseră pe coama dealului, el nu mai 
privi în jur, ci se întoarse și-și strânse în brațe prietenul, dureros de 
puternic. 


Domnul Otel construise un adăpost în jurul navei stelare. La interior, 
aerul era nemișcat și ceva mai cald. Jefri se opri la baza scării subțire 
ca firul de păianjen și privi în sus, la lumina care se revărsa prin ușa 

deschisă a navei. Amdi îl simţi cutremurându-se. 


-Se teme de propriul lui aparat zburător? întrebă Iyrathect. 


De acum Amdi cunoștea majoritatea spaimelor lui Jefri și înțelegea 
mare parte din disperare. Ce aș simți eu dacă domnul Otel ar fi omorât? 


— Nu, nu este teamă. Sunt amintirile evenimentelor care s-au 


petrecut aici. 


-Spune-i că ne putem întoarce altădată, rosti Otel cu blândeţe. Nu 
trebuie neapărat să intre astăzi. 


Jefri clătină din cap la auzul sugestiei, totuși nu putu răspunde pe 
loc. 


-Trebuie să merg mai departe. Trebuie să fiu curajos! 

Sui încet scara, oprindu-se la fiecare treaptă, pentru a se asigura că 
Amdi continua să-l însoțească. Căţelușii erau sfâșiaţi între grija față 
de Jefri și dorinţa de intra în goană nebună în misterul acela 


minunat. 


Trecură apoi prin trapă și ajunseră în stranietatea navei lui Două- 
picioare: lumină albăstruie puternică, aer la fel de cald ca în castel... 
și zeci de forme enigmatice. Merseră către capătul opus al încăperii 
mari și domnul Otel vâri câteva capete prin intrare. Sunetele minții 
lui răsunară în jurul lor. 


- Am capitonat pereții, Amdi, dar înăuntru nu este loc pentru mai 
mult de unul din noi. 


- D-da. 
Existau ecouri și mintea lui Oțel suna ciudat de înverșunată. 


-Rămâne pe seama ta să-ți aperi prietenul aici și să mă anunti tot ce 
vezi. 


Se retrase, astfel că un singur cap îi mai privea. 
- Da. Da! Așa o să fac. 


Era pentru prima dată când cineva, cu excepția lui Jefri, avea 
realmente nevoie de el. 


Jefri rătăci tăcut prin cala plină cu prietenii săi adormiti. Nu mai 
plângea și nu era scufundat nici în tăcerea plină de melancolie care-l 


încerca adesea. Parcă nu-i venea să creadă unde se afla. Iși plimbă 
ușor palmele peste lăzi, uitându-se la chipurile dinăuntru. Atât de 
mulți prieteni, gândi Amdi, care așteaptă să fie treziți. Cum vor fi ei oare? 


- Pereții? Nu-mi amintesc astea..., spuse Jefri și atinse căptușelile 
groase pe care le atârnase Otel. 


-Sunt pentru ca locul să sune mai bine, răspunse Amdi. 


Trase de colțuri, întrebându-se ce exista dedesubt: un perete verde, 
care semăna simultan cu piatra și oţelul... dar acoperit de 
proeminențe micuţe și degete sure. 


-Ce-i asta? 
Jefri se uită peste umerii săi. 
- Brr! Mucegai! S-a-ntins. Mă bucur că domnul Otel l-a acoperit. 


Băiatul se îndepărtă. Amdi mai întârzie câteva clipe și apropie niște 
capete de perete. Mucegaiul și fungii erau o problemă permanentă 
în castel; toți le curățau întruna... și în mod irațional în opinia lui 
Amdi. El considera fungii foarte interesanti, întrucât puteau crește 
pe rocile cele mai dure. Iar cei de aici erau foarte ciudați. În unele 
petice aveau înălțimea de un centimetru, însă erau foarte delicați, 
aproape ca un fum solid. 


Partea din el care privea înapoi văzu că Jefri pornise spre cabina 
interioară. Fără chef, Amdi îl urmă. 


Stătură în navă numai o oră pentru acea primă dată. În cabina 
interioară, Jefri activă fereastra fermecată care privea afară în toate 
direcţiile. Amdi rămase cu ochii holbaţi; era cu adevărat o călătorie 
în paradis. 


Pentru Jefri era însă cu totul altceva. Se gârbovi într-un soi de hamac 
și tăcu, privind comenzile. Treptat, încordarea îi părăsi chipul. 


- Imi... îmi place aici, vorbi Amdi încetișor, nesigur. 


Jefri se legănă ușor înainte și înapoi în hamac. 


—...Da. Suspină: Mă temusem... dar când sunt aici mă simt mai 
aproape de... 


Mâinile i se întinseră și mângâiară consola care atârna lângă hamac. 


-Tatăl meu a asolizat nava asta; stătea exact aici. Se răsuci și privi un 
panou luminos care scânteia deasupra lui: Și mama a setat 
ultraundele... Ei au făcut totul. Acum suntem numai noi- tu și cu 
mine. Până și Johanna a dispărut... Totul rămâne în seama noastră. 


Clasificare vrinimi: SECRET organizațional. A 
nu fi distribuit în afara Cercului 1 al 
reţelei locale. 


Jurnal de căutare releu transceiver 00: 


Începere 19:40:40 Ora Docurilor 17/01 anul Org 
52090 (128,13 zile de la căderea Domeniului 
Straunli) 


Buclă mesaj sintaxa 14 strat legătură 
detectată pe coordonatele de supraveghere 
alocate. Intensitate semnal și S/N compatibile 
cu semnalul anterior detectat al balizei. 


Cale limbaj: samnorskă, SjK: unităţi relee 
De la: Jefri Olsndot de la nu ştiu undei asta 


Subiect: Sunt Jefri Olsndot. Nava e lovită 
șiavem nevoi de ajutor. vVă rugăm răsundeți. 


Rezumat: Îmi pare rău dacam scris greșit. 
Tastura astai IDIOATA! 


Termeni-cheie: Nu știu 


Către: Oricine 


Text mesaj: [gol] 


15 


Doi skrodcălăreți se relaxau în valuri. 


-Crezi că viaţa lui este în pericol? întrebă cea cu tulpină verde, mai 
zveltă. 


-A cui viață? răspunse celălalt, un Călăreţ mare cu cochilie bazală 
albastră. 


-Jefri Olsndot, copilul-om. 


Cochilie-albastră oftă și-și consultă skroda. Lumea vine la plajă ca să 
dea uitării grijile cotidiene, dar Tulpină-verde nu le dădea uitării. 
Scană, căutând „pericol pentru Jefri“. 


- Bineînţeles că-i în pericol, aiurito! Uită-te la ultimele lui mesaje. 


- Ah. Tonul Tulpinii-verzi era stânjenit. Îmi pare rău pentru 
reamintirea parțială, spuse ea amintindu-și destul ca să se 
neliniștească, dar nimic mai mult. 


Tăcu; după o clipă, el îi auzi zumzetul de plăcere. Brizanţii se 
spărgeau la nesfârșit de țărm în jurul lor. 


Cochilie-albastră se deschise către apă, degustând viața care se 
învolbura în puterea valurilor. Era o plajă frumoasă. Era probabil 
unică... și acesta era un lucru extrem pe care-l puteai spune despre 
orice din Exterior. Când spuma se retrăgea de pe corpurile lor, 
vedeau cerul indigo întinzându-se dintr-o parte în cealaltă a 


Docurilor și scânteierile navelor stelare. Când fluxul avansa, cei doi 
skrodcălăreți erau imersaţi în răcoarea tulbure, înconjurați de 
coraleski și creaturi inter-mareice care-și clădeau aici locuinţele 
micuţe. lar la „flux“ maxim, flexionarea fundului mării se menținea 
nemișcată aproape o oră. Apoi apa se limpezea și, dacă era în timpul 
zilei, puteau zări petice sticloase de pe fund... și prin ele, la o mie de 
kilometri mai jos, suprafața Groundside. 


Cochilie-albastră încercă să-și elibereze mintea de griji. Cu fiecare 
oră de contemplare pașnică, se mai adăugau câteva amintiri mai 
firești... Nu era bine. În momentul de față, nu-și putea alunga 
temerile, la fel cum n-o putea face nici Tulpină-verde. După o 
secundă, rosti: 


- Uneori îmi doresc să fi fost un Călăreț Inferior. 
Să fi rămas toată viaţa într-un singur loc, doar cu o skrodă mică. 


- Da, încuviință Tulpină-verde. Noi însă am decis să călătorim. Asta 
înseamnă renunţarea la unele lucruri. Uneori trebuie să ne 
reamintim lucruri care s-au întâmplat numai o dată sau de două ori. 
Uneori trăim aventuri minunate: mă bucur că am obținut contractul 
de recuperare. 


Așa că, de fapt, niciunul dintre ei nu prea avea chef de mare azi. 
Cochilie-albastră coborî roțile skrodei și rulă mai aproape de 
Tulpină-verde. Căută adânc în memoria mecanică a skrodei sale, 
scanând bazele de date generale. Acolo existau foarte multe 
informații despre catastrofe. Cei care creaseră bazele de date 
originale din skrode atribuiseră o importanță deosebită războaielor, 
molimelor și aberaţiilor. Erau fenomene incitante și te puteau ucide. 


Totuși Cochilie-albastră putea înţelege în același timp că, în termeni 
relativi, asemenea dezastre însemnau o parte mică din experiența 
civilizată. O aberaţie masivă apărea doar o dată la un mileniu. 
Fusese ghinionul lor să fie prinși în preajma uneia. În ultimele zece 
săptămâni, o duzină de civilizaţii din Exteriorul Superior 
dispăruseră de pe Reţea, absorbite în amalgamul simbiotic care era 
numit actualmente Molima Straumli. Comerțul în Superior fusese 
afectat. Întrucât nava lor era ipotecată, el și Tulpină-verde rulaseră 
câteva misiuni, însă toate spre Exteriorul Median. 


Ei doi fuseseră întotdeauna foarte precauți, dar — așa cum spunea 
Tulpină-verde — acum le putea fi alocat alt ordin de magnitudine. 
Organizația Vrinimi dorea să trimită o misiune confidențială în 
Exteriorul Adânc. El și Tulpină-verde reprezentau opțiunea firească 
pentru misiune, deoarece cunoșteau deja secretul. În clipa de față 
Excentric Il se găsea în șantierele vrinimi căpătând îmbunătățiri de 
ordinul lugherelor-de-fund și o gamă uriașă de sonde-antenă. Dintr- 
o singură lovitură, valoarea lui E-II crescuse de zece mii de ori. Nu 
fusese nevoie nici măcar să negocieze!... iar acesta era lucrul cel mai 
înfricoșător dintre toate. Fiecare adăugire era în mod clar esențială 
pentru călătorie. Aveau să coboare până la marginea Lentorii. În cele 
mai fericite circumstanțe, urma să fie foarte plictisitor, totuși cele mai 
recente survolări raportaseră mișcări în zonele de frontieră. Cu niţel 
ghinion, era perfect posibil să sfârșească în partea greșită, unde 
nimic nu putea depăși viteza luminii. Dacă s-ar fi întâmplat așa ceva, 
unica lor speranţă ar fi fost noul statoreactor. 


Toate acestea făceau parte din spectrul de misiuni acceptabile pentru 
Cochilie-albastră. Inainte să se fi întâlnit cu Tulpină-verde, el 
navigase pe lughere-de-fund, ba chiar eșuase o dată sau de două ori. 
Dar... 


-Îmi plac aventurile la fel de mult pe cât îţi plac și ţie, spuse 
Cochilie-albastră pe un ton ușor arțăgos. Călătoria în Adânc, 
salvarea sofonţilor din ghearele sălbăticiunilor: dacă banii sunt 
destui, poate fi rezonabil. Dar... dacă nava aceea straumeră este într- 
adevăr atât de importantă pe cât crede Ravna? După atâta timp pare 
absurd, totuși ea a convins Organizaţia Vrinimi asupra posibilității 
respective. Dacă acolo există ceva ce ar putea afecta Molima 
Straumli... 


Dacă Molima ar fi suspectat aceeași posibilitate, putea să trimită 
către obiectivul lor o flotă din zece mii de nave de război. Jos, în 
Adânc, acestea ar fi fost doar cu puțin superioare navelor 
convenționale, însă el și Tulpină-verde ar fi avut aceeași soartă. 


Cu excepţia unui slab zumzet de visare cu ochii deschiși, Tulpină- 
verde tăcea. Pierduse oare firul conversatiei? Apoi glasul ei ajunse la 
Cochilie-albastră prin apă, o mângâiere liniștitoare. 


- Știu, ar putea însemna sfârșitul nostru. Doresc totuși să riscăm. 


Dacă ducem totul la bun sfârșit, putem realiza un profit enorm. 
Dacă incursiunea noastră îi poate face rău Molimei... atunci este 
teribil de importantă. Ajutorul nostru ar putea salva zeci de 
civilizații — un milion de plaje de Călăreți, doar în trecere. 


— Hm. Urmezi tulpina, nu skroda. 
— Probabil. 


Ei urmăriseră progresul Molimei de la bun început. Sentimentele de 
oroare și simpatie fuseseră consolidate zilnic, până le pătrunseseră 
în mințile naturale. Așa că Tulpină-verde (și Cochilie-albastră de 
asemenea; el n-o putea nega) avea sentimente mai puternice față de 
Molimă decât față de pericolul din noul lor contract. 


- Probabil. Temerile mele legate de salvare sunt încă analitice. (Încă 
limitate la skroda ei.) Da... cred că dacă am putea sta aici un an, 
dacă am putea aștepta până să simțim cu adevărat toate 
problemele... cred că tot am opta să plecăm. 


Cochilie-albastră rulă iritat înainte și înapoi. Nisipul se învolbura în 
sus prin frunzele sale. Ea avea dreptate, avea dreptate. N-o putea 
însă rosti cu glas tare; misiunea continua să-l înspăimânte. 


-Şi gândește-te, pereche. Dacă este ceva important, am putea căpăta 
ajutor. Știi că Organizația negociază cu Dispozitivul Emisar. Cu niţel 
noroc, vom sfârși cu o escortă concepută de o Putere 
Transcendentală. 


Ideea aproape că-l făcu pe Cochilie-albastră să izbucnească în râs. 
Doi skrodcălăreți micuți călătorind spre Adâncul Exteriorului... 
înconjurați de ajutoare din Transcendent. 


- Voi spera la asta. 


Skrodcălăreții nu erau singurii cu dorința aceea. Ceva mai sus pe 
plajă, Ravna Bergsndot măsura cu pași repezi biroul. Ce oribilă 
ironie a sorții ca până și cele mai mari dezastre să creeze 
oportunități pentru oameni decenti! Transferul ei la Marketing 
fusese permanentizat după căderea Artelor Arbitrării. Pe măsură ce 


Molima se întindea și piețele din Exteriorul Superior colapsau, 
Organizația devenea tot mai interesată în a oferi servicii de 
informare despre Aberaţia Straumli. Expertiza „specială“ a femeii în 
problemele umane deveni brusc extraordinar de valoroasă; nu conta 
că Domeniul Straumli în sine era doar o mică parte din ceea ce acum 
se numea Molima. Puţinul pe care Molima îl spusese despre sine era 
adesea în samnorskă. Grondr și ceilalți continuau să fie foarte 
interesați de analiza Ravnei. 


Iar ea făcuse câteva lucruri bune. Recepționaseră semnalul 
identificator al navei de fugari și apoi- după nouăzeci de zile- un 
mesaj din partea unui om supraviețuitor: Jefri Olsndot. Nu 
schimbaseră între ei nici patruzeci de mesaje, totuși îndeajuns ca să 
afle despre Stilete, domnul Otel și infamii Cioplitori-în-lemn. 
Îndeajuns pentru a ști că o mică viață de om va fi curmată dacă ea 
nu putea oferi ajutor. O ironie a sortii, dar ceva firesc; în cele mai 
multe cazuri, viața aceea unică o apăsa mai mult decât toate ororile 
Aberației, mai mult chiar decât căderea Domeniului Straumli. Slavă 
Puterilor că Grondr aprobase misiunea de salvare! Era o ocazie să 
înveţe ceva important despre Aberaţia Straumli. Pe Grondr păreau 
să-l intereseze și haitele de Stilete; grupurile de minți erau efemere 
în Exterior. Grondr tinuse totul secret și-și convinsese șefii să susțină 
misiunea, totuși ajutorul lui putea să nu fie îndeajuns. Dacă nava 
fugarilor era pe atât de importantă pe cât credea Ravna, atunci orice 
salvator s-ar putea afla în mare pericol. 


Ravna cuprinse cu privirea întreaga mișcare mareică. Când valurile 
se retrăgeau de pe nisip, putea întrezări frunzele skrodcălăreților 
ițindu-se printre stropi. Cât îi mai invidia! Dacă tensiunile îi 
nelinișteau, ei și le puteau pur și simplu decupla. Skrodcălăreții erau 
unii dintre cei mai comuni sofonţi din Exterior. Existau multe 
varietăţi, dar analiza concorda cu legenda: cu foarte mult timp în 
urmă, ei fuseseră o specie unică. Undeva în trecutul fără Rețea, 
fuseseră locuitori sesili ai țărmurilor marine. Lăsaţi în pace, își 
dezvoltaseră o formă de inteligență aproape complet lipsită de 
memoria pe termen scurt. Lăsându-se în voia brizantului, năpădiți 
de gânduri ce nu lăsau nicio amprentă pe mințile lor. Asta o putea 
face numai repetarea unui stimul pe o perioadă îndelungată. Totuși 
inteligența și amintirile pe care le dețineau aveau valoare de 
supraviețuire. Graţie lor, puteau selecta locul cel mai bun în care să- 


și azvârle seminţele crisalidelor, locuri ce însemnau securitate și 
hrană pentru următoarea generaţie. 


După aceea o rasă necunoscută îi descoperise în mod întâmplător și 
decisese să-i „ajute“. Cineva îi instalase pe platforme mobile: 
skrodele. Cu ajutorul roților, se puteau deplasa în lungul țărmurilor, 
iar cu frunzele și lujerii puteau atinge și apuca. Beneficiind de 
memoria mecanică pe termen scurt a skrodelor, ei puteau să învețe 
suficient de rapid pentru ca noua lor mobilitate să nu-i ucidă. 


Ravna își desprinse ochii de la skrodcălăreţi; cineva se apropia, 
plutind peste arbori. Dispozitivul Emisar. Poate că ar fi trebuit să-i 
cheme pe Tulpină-verde și Cochilie-albastră să iasă din apă. Ba nu! 
Mai bine să fie lăsaţi să se mai bucure puțin. Dacă ea nu putea face 
rost de echipamentul special, mai târziu situația avea să fie 
îndeajuns de dură pentru ei... 


În plus, ar fi mai bine fără martori. Își încrucișă braţele și privi 
încruntată cerul. Organizația Vrinimi încercase să discute cu 
Bătrânul, dar în prezent Puterea lucra exclusiv prin intermediul 
Dispozitivului său Emisar... și el insistase pentru o întâlnire directă. 


Emisarul coborî la câțiva metri distanță și se înclină. Zâmbetul lui 
pieziș strica efectul. 


-Pham Nuwen, la dispoziţia ta. 


Ravna schiţă la rândul ei o reverență scurtă și-l conduse la umbra 
biroului interior. Dacă el credea că o întâlnire față în faţă avea s-o 
descurajeze... ei bine, avea dreptate. 


-Multumesc pentru întâlnire, domnule. Organizaţia Vrinimi are o 
solicitare majoră pentru șeful (proprietarul? stăpânul? operatorul?) tău. 


Pham Nuwen se trânti pe un scaun și se întinse indolent. După seara 
petrecută în Compania Rătăcitoare, o evitase. Grondr spunea însă că 
Bătrânul îl menținuse la Releu, scotocind prin arhive după 
informaţii legate de omenire și de originile ei. Era logic, după ce 
Bătrânul fusese convins să-și reducă utilizarea Reţelei. Emisarul 
putea procesa local, de exemplu să folosească inteligența umană 
pentru a căuta și sintetiza și apoi să încarce numai materialele de 


care Bătrânul avea realmente nevoie. 


Prefăcându-se că-și studiază datasetul, Ravna îl urmărea cu coada 
ochiului. Pham afișa surâsul leneș, obișnuit. Oare va avea vreodată 
curajul să-l întrebe cât anume din... relația lor avusese natură 
umană? Pham Nuwen simţise ceva pentru ea? Ce dracu’, măcar se 
simţise bine? 


Din punctul de vedere al Transcendentului, el putea fi un simplu 
recipient de date și dispozitiv telecomandat... însă din punctul ei de 
vedere, Pham continua să fie om într-o măsură prea mare. 


- Hmm, da. Așadar... Organizaţia a continuat să monitorizeze nava 
cu refugiați Straumli, deși șeful tău își pierduse interesul. 


Sprâncenele lui se ridicară, mimând o preocupare. 
- Da? 


- Acum zece zile, simplul mesaj identificator a fost întrerupt de un 
mesaj nou, provenit se pare din partea unui membru supraviețuitor 
al echipajului. 


- Felicitări! Ai izbutit să păstrezi secretul, chiar și față de mine. 
Ravna nu înhăță momeala. 


- Ne străduim să păstrăm secretul față de toată lumea, domnule. Din 
motive pe care trebuie să le cunoști. 


Afișă toate mesajele pe un display între ei. O mână de apeluri și 
răspunsuri, risipite pe durata a zece zile. Traduse în triskwelină 
pentru Pham, erorile originare de ortografie și gramatică 
dispăruseră, totuși tonul se păstrase. Ravna era responsabilă pentru 
conversație din partea Organizației. Era ca și cum ar fi vorbit cu 
cineva pe care nu l-ai văzut niciodată și care se găsește într-o cameră 
aflată în beznă. Multe erau lesne de imaginat: de pildă, un glas 
subțire, pițigăiat, înapoia cuvintelor scrise cu majuscule și a 
semnelor de exclamare. Ea nu avea nicio secvenţă video cu copilul, 
însă din arhiva umană Sjandra Kei, Marketingul dezgropase 
fotografii ale părinților băiatului. Arătau ca niște straumeri tipici, 
dar aveau ochii căprui ai clanurilor Linden. Micul Jefri era probabil 


slăbut și oacheș. 


Privirea lui Pham Nuwen coborî asupra textului, după care păru să 
întârzie la ultimele rânduri: 


Org[17]: Câţi ani ai, Jefri? 


Ţinta[18]: Opt. Am opt ani. SUNT DESTUL DE 
MARE DAR AM NEVOIE DE AJUTOR. 


Org [18]: Te vom ajuta. Venim cât putem de 
repede, Jefri. 


Ținta [19]: Îmi pare rău că nam putut vorbi 
ieri. Ieri răii au fost iar pe deal. Era 
periculos de mers la navă. 


Org [19]: Atât de aproape de navă sunt răii? 


Ţinta [20]: Da, da. Iam putut vedea de pe 
insulă. Acum sunt la bord cu Amdi, da când am 
suit încoace am văzut soldați morţi peste tot. 
Cioplitoarea-în-lemn face des raiduri pe-aici. 
Mama a murit. Tata a murit. Johanna a murit. 
Domnul Oțel mă va proteja cât poate. El spune 
că trebuie să fiu curajos. 


Pentru o clipă surâsul lui dispăru. 


- Bietul puști, rosti încet. După aceea strânse din umeri și indică 
unul dintre mesaje: Mă bucur că Vrinimi trimite o misiune de 
salvare. E generos din partea voastră. 


-Nu tocmai, domnule. Uită-te la elementele de la șase la 
paisprezece. Băiatul se plânge de automatizarea navei. 


- Mda, după cum spune, parcă ar fi dintr-o epocă de început: 
tastaturi și video, fără recunoaștere vocală. O interfață complet 
neprietenoasă. Se pare că accidentul a distrus aproape totul. 


Era obtuz în mod deliberat, însă Ravna decise să fie infinit de 
răbdătoare. 


-Poate că nu, ținând seama de originea navei. 


Pham se mulțumi să zâmbească, așa că Ravna continuă să explice 
lucrurile evidente. 


— Procesoarele provin sigur din Exteriorul Superior sau 
Transcendent, dar au fost reduse aproape la imbecilitate de 
ambientul curent. 


Pham Nuwen suspină. 


-Totul concordă cu ipoteza skrodcălăreţilor, nu? Tot mai speri că 
lădoiul ăla poartă o taină uriașă care va distruge Molima. 


— Da! Fii atent! La un moment dat, Bătrânul era foarte interesat de 
cazul ăsta. De ce a devenit total dezinteresat? Există vreun motiv 
pentru care nava nu poate fi cheia luptei împotriva Aberației? 


Aceea fusese explicaţia lui Grondr pentru recenta lipsă de interes a 
Bătrânului. Toată viața, Ravna Bergsndot auzise istorii despre Puteri, 
însă întotdeauna de la mare depărtare. Acum se găsea teribil de 
aproape de a o chestiona pe una în mod direct. Era un sentiment 
foarte straniu. 


După o secundă, Pham rosti: 
- Nu. Este improbabil, dar s-ar putea să ai dreptate. 


Ravna expiră încetișor, înțelegând abia atunci că-și ținuse inconștient 
răsuflarea. 


- Bun. Atunci ceea ce solicităm este rezonabil. Să presupunem că 
nava eșuată conţine ceva de care Aberaţia are nevoie sau de care se 
teme. Atunci este probabil că Aberaţia știe de existența ei... și poate 
că monitorizează traficul ultrapropulsiilor din partea respectivă a 
Adâncului. O expediţie de salvare ar putea duce Aberaţia drept la 
navă. Într-un asemenea caz, misiunea ar fi sinucigașă pentru 
echipajul salvator... și ar putea spori puterea generală a Molimei. 


- Și-atunci? 


Ravna lovi cu palma în dataset, uitând de orice decizii legate de 
răbdare. 


-Si atunci Organizația Vrinimi solicită ajutorul Bătrânului pentru 
pregătirea unei expediții pe care Molima să n-o poată înfrânge! 


Pham Nuwen se mulțumi să scuture din cap. 


- Ravna, Ravna! Vorbești despre o expediţie în Adâncul Exteriorului. 
O Putere n-are cum să te ajute acolo. Până și un Dispozitiv Emisar ar 
fi mai mult pe cont propriu acolo. 


-Nu te comporta ca un idiot mai mare decât ești de fapt, Pham 
Nuwen! Acolo jos, Aberaţia se va găsi într-un dezavantaj la fel de 
mare. Noi solicităm echipamente de origine Transcendentă, 
concepute pentru adâncimile acelea și în cantități substanțiale. 


- Idiot? sări el, îndreptându-se de spate, totuși cu un surâs abia 
ascuns. Așa te adresezi în mod obișnuit unei Puteri? 


Până anul trecut, aș fi murit decât să mă fi adresat în orice fel vreunei 
Puteri. Femeia se lăsă pe spătar și-i oferi propria versiune a unui 
zâmbet indolent. 


— Poate că ai o linie directă cu Dumnezeu, stimate domn, dar vreau 
să-ți spun un mic secret: îmi pot da seama dacă-i conectată sau nu. 


- Serios? făcu el cu o curiozitate politicoasă. Cum anume? 


- Lăsat de capul lui, Pham Nuwen este un individ inteligent și 
egoist, care are subtilitatea unei lovituri de copită. (Își reaminti 
clipele petrecute cu el.) Încep să-mi fac griji reale doar dacă dispar 
aroganta și remarcile istețe. 


- Hm... Logica ta este puțin cam șubredă. Dacă Bătrânul m-ar 
controla direct, ar putea să se prefacă la fel de idiot ca și- lăsă capul 
pe un umăr- bărbatul visurilor tale. 


Ravna scrâșni din dinți. 


-Poate că da, însă am căpătat un mic ajutor din partea șefului meu. 
Mi-a acordat acces la monitorizarea utilizării transceiverului. Își 
examină datasetul: în momentul de față, Bătrânul tău capătă mai 
puţin de zece kiloocteți pe secundă de la tot Releul... ceea ce 
înseamnă, amice, că nu ești telecomandat. Orice comportament 
grosolan pe care îl văd azi îi aparține adevăratului Pham Nuwen. 


Roșcovanul chicoti, stingherit în mod vădit. 


-M-ai prins. Acum sunt pe cont propriu și-am fost așa din clipa în 
care Organizaţia l-a convins pe Bătrân să se retragă. Vreau totuși să 
știi că toți cei zece kiloocteți pe secundă sunt dedicați acestei 
fermecătoare conversații. 


Făcu o pauză de parcă ar fi ascultat ceva, apoi flutură din mână: 
- Bătrânul spune „salut!“. 


Ravna izbucni în râs fără să vrea; era ceva absurd în gestul acela și în 
ideea că o Putere s-ar fi putut coborî la nivelul unui umor atât de 
banal. 


- Bine. Mă bucur că el poate... ă-ă-ă, asista la discuţia noastră. Uite 
care-i treaba, potrivit standardelor Transcendentului, noi nu cerem 
mare lucru și asta ar putea salva civilizații întregi. Daţi-ne câteva mii 
de nave; cele robot de unică folosinţă ar fi perfecte. 


- Bătrânul ar putea produce un număr atât de mare, dar n-ar fi cu 
mult superioare celor care se produc în Adânc. Amăgirea — făcu o 
pauză și păru surprins de alegerea propriilor sale cuvinte- amăgirea 
Zonelor implică multă subtilitate. 


- Perfect! Este o opțiune între calitate sau cantitate. Ne vom mulțumi 
cu orice crede Bătrânul... 


— Nu. 


- Pham! Este vorba despre numai câteva zile de muncă pentru 
Bătrân. A plătit deja mai mult pentru a studia Molima. 


Se putea ca unica lor noapte nebunească să fi costat la fel de mult... 
dar ea nu spuse asta. 


- Da, iar Vrinimi au cheltuit majoritatea sumelor încasate. 


-Ca să-i despăgubească pe clienții călcați de voi în picioare! Pham, 
nu ne poți spune nici măcar de ce? 


Zâmbetul leneș se șterse de pe fața lui. Femeia consultă iute 
datasetul. Nu, Pham Nuwen nu era posedat. Își reaminti expresia lui 
când citise mesajele de la Jefri Olsndot; îndărătul aroganţei se 
ascundea o ființă umană decentă. 


-O să-ncerc. Tine însă minte că deși am fost parte din Bătrân, eu îmi 
amintesc și explic cu limite omenești. Ai dreptate: Aberaţia erodează 
Vârful Exteriorului. Poate că cincizeci de civilizații vor muri înainte 
ca Puterea asta să se plictisească să mai distrugă prin jur... și vreo 
două mii de ani după aceea încă vor mai exista „ecouri“ ale 
dezastrului, sisteme stelare otrăvite și rase artificiale cu idei 
criminale. Dar — detest s-o spun în felul ăsta — și ce dacă? Bătrânul s-a 
gândit la problemă, din când în când, vreme de peste o sută de zile. 
Asta înseamnă timp mult pentru o Putere, mai ales pentru Bătrân. El 
există de peste zece ani; mințile lui plutesc rapid spre... schimbări... 
care-l vor duce dincolo de posibilitatea oricăror comunicaţii. De ce 
ar trebui să-i pese lui de asta? 


Era un subiect standard în școală, dar Ravna nu se putu abtine. De 
data aceasta era adevărat. 


- Istoria abundă totuși în incidente în care unele Puteri au ajutat rase 
din Exterior, uneori chiar persoane individuale. 


Ea cercetase deja rasa din Exterior care crease Bătrânul. Erau creaturi 
ce aduceau cu niște baloane umplute cu gaz. Mesajele lor erau în 
majoritate neinteligibile, chiar după interpretarea cea mai bună a 
Releului. Se părea că nu aveau nicio influență asupra Bătrânului. 
Practic ea nu avea la dispoziție decât solicitarea directă. 


-Fii atent! Priveşte situația din partea opusă. Nici chiar oamenii 
obișnuiți n-au nevoie de explicaţii speciale pentru a ajuta animalele 
aflate în suferinţă. 


Surâsul lui Pham începea să revină. 


-Eşti grozavă cu analogiile astea. Nu uita că nicio analogie nu-i 
perfectă și că posibilele motivații sunt cu atât mai complexe, cu cât 
automatele sunt mai complexe. Dar... fie — ce părere ai despre 
următoarea analogie: Bătrânul este un tip în esenţă decent, cu o casă 
frumoasă într-un cartier bun din oraș. Într-o zi el constată că are un 
vecin nou, un individ murdar a cărui gospodărie este scăldată în 
zoaie toxice. Dacă tu ai fi Bătrânul, ai fi îngrijorată, nu? Probabil c-ai 
da o raită în jurul curţii tale. Ai sta de asemenea de vorbă cu noul 
vecin, ca să descoperi de unde vine, încercând să afli ce se-ntâmplă. 
Organizația Vrinimi s-a ocupat cu o parte din investigația asta. 
Așadar tu descoperi că noul vecin este insalubru. În esenţă, el se 
ocupă cu otrăvirea luncilor inundabile și consumarea zoaielor 
rezultate de acolo. Este o activitate oripilantă. Răspândește-n jur 
duhoare și ucide multe animale nevinovate. Dar, după ce 
investighezi situația, este clar că propriul tău domeniu nu va fi 
afectat și în plus l-ai determinat pe vecin să ia măsuri pentru a 
reduce mirosul. Oricum, hrănirea cu zoaie toxice este un stil de viață 
sieși dăunător. 


Făcu o pauză și căzu pe gânduri, apoi urmă: 


-Ca analogii, cred că asta-i destul de bună. După o comportare 
inițială oarecum misterioasă, Bătrânul și-a dat seama că această 
Aberaţie este unul dintre șabloanele obișnuite, atât de mic și de 
banal, încât până și creaturi ca tine și ca mine pot vedea că-i rău. 
Într-o formă sau alta, de o sută de milioane de ani încoace, Aberaţia 
se ridică tot mai la suprafață din arhivele din Exterior. 


-La naiba! Eu i-aș strânge laolaltă pe toți vecinii și l-am alunga pe 
nemernic din oraș. 


-S-a discutat și despre varianta asta, dar ar fi costisitor... și ar putea 
fi rănite persoane adevărate. Pham Nuwen se ridică lin în picioare și- 
i surâse scurt: Cam asta-i tot ce aveam să-ți spunem. 


leși de sub copaci. Ravna se ridică iute și-l urmă. 


-Sfatul meu personal: nu pune prea mult suflet în chestia asta, 
Ravna. Din Adâncul Lentorii până la interiorul unei Puteri 
Transcendente, fiecare Zonă are propriile ei neplăceri. Baza 
Aberaţiei — termodinamică, economică, oricum ai vrea să ţi-o 


imaginezi- este calitatea înaltă a gândirii și comunicației din Vârful 
Exteriorului. Aberaţia n-a atins nici măcar o civilizație din Exteriorul 
Median. Aici jos defazările de comunicare și cheltuielile sunt prea 
mari și până și cele mai bune echipamente sunt lipsite de minte. Ca 
să conduci, ai avea nevoie de flote permanente, poliție secretă, 
transceivere greoaie — ar fi aproape la fel de stângaci ca oricare 
imperiu din Exterior și Puterile n-ar avea niciun profit. 


Se întoarse și zări expresia ei mohorâtă. 


-Stai așa, asta nu-nseamnă decât că funduleţul tău obraznic e-n 
perfectă siguranţă. 


Se întinse ca să i-l mângâie. Ravna îi îndepărtă mâna și se retrase un 
pas. Își bătuse capul pentru o argumentație inteligentă care l-ar fi 
putut determina pe individ să gândească; existau cazuri în care 
Dispozitive Emisar schimbaseră decizia șefilor lor. Acum ideile pe 
jumătate formate erau dezintegrate și nu putu să replice decât: 


-Şi cât de sigur ești în privința propriei tale existente? Zici că 
Bătrânul este gata să abandoneze, să meargă acolo unde pleacă 
Puterile prea vârstnice. Te va lua și pe tine sau îţi va lua viața, ca 
unui animal de companie care a devenit incomod? 


Era o tentativă idioată și Pham Nuwen se mulțumi să râdă. 


- Alte analogii? Nu... cel mai probabil este că mă va lăsa pur și 
simplu în urmă. Știi, ca pe o sondă robot care zboară liber după 
ultima ei utilizare. 


Altă analogie, însă una pe placul lui. 


-De fapt, urmă el, dacă se va-ntâmpla destul de curând, s-ar putea 
ca eu însumi să doresc să particip la această expediție de salvare. Se 
pare că Jefri Olsndot se găsește într-o civilizație medievală. Pun 
prinsoare că în Organizaţie nu există nimeni care să-nţeleagă mai 
bine ca mine un astfel de loc. Iar în Adânc echipajul vostru ar putea 
cu greu găsi un tovarăș mai bun decât un tip cu experiență din Qeng 
Ho. 


Vorbea degajat, ca și cum curajul și experienţa ar fi fost firești pentru 


el... chiar dacă alții erau niște iepurași lași. 
— A, da? 


Ravna puse mâinile în șolduri, înclinând capul într-o parte. Era prea 
mult, când întreaga lui existență era o impostură. 


-Tu ești prințișorul care-a crescut printre intrigi și asasinate și-apoi a 
fugit spre stele cu Qeng Ho... Tu te gândești vreodată cu adevărat la 
trecutul acela, Pham Nuwen? Sau Bătrânul îţi blochează plin de tact 
accesul la el? După încântătoarea noastră seară în Compania 
Rătăcitoare, eu m-am gândit la trecutul tău. Și știi ceva? Există un 
număr limitat de lucruri pe care le poți cunoaște cu certitudine. Ai 
fost de fapt un călător spaţial dintr-o Zonă Lentă... probabil doi sau 
trei călători spațiali, fiindcă niciun cadavru n-a fost complet. Cumva 
tu și amicii tăi ați reușit să muriti la capătul inferior al Lentorii. Ce 
altceva? Ei bine, nava voastră n-a avut o memorie recuperabilă. 
Singura copie hard pe care am găsit-o părea să fie scrisă într-o limbă 
asiatică de pe Pământ. Asta a fost tot, tot, ce a avut Bătrânul când a 
încropit impostura. 


Zâmbetul lui Pham părea înghețat și Ravna continuă înainte ca el să 
poată replica: 


-Nu trebuie însă să-l învinuiești pe Bătrân. Era cam grăbit, nu? 
Trebuia să-i convingă pe Vrinimi și pe mine că tu erai real. A scotocit 
prin arhive și a pus laolaltă un ghiveci de realitate pentru tine. Poate 
că i-a luat o după-amiază... ești recunoscător pentru efort? Un 
crâmpei de-aici și un crâmpei de acolo. A existat într-adevăr un 
Qeng Ho, să știi. Pe Pământ, cu o mie de ani înainte de zborurile 
spaţiale. Și trebuie să fi existat și colonii stelare cu descendență 
asiatică, deși asta-i o extrapolare evidentă din partea lui. Bătrânul 
are cu adevărat un simţ plăcut al umorului. A făcut din toată viața ta 
o aventură fantastică, până la ultima expediție încheiată tragic. 
Apropo, asta ar fi trebuit să mă pună pe gânduri. Este o compilație 
alcătuită din câteva legende pre-nyjorene. 


Își trase răsuflarea și continuă iute: 


-Îmi pare rău pentru tine. Atâta timp cât nu te gândești prea mult la 
persoana ta, poți să fii tipul cel mai sigur pe sine din spaţiu. Dar 


toate aptitudinile, toate realizările — le-ai examinat vreodată 
îndeaproape? Pun prinsoare că nu. A fi un mare războinic sau un 
pilot expert implică un milion de talente secundare, ajungând până 
la cele chinestezice aflate sub nivelul gândirii conștiente. Impostura 
Bătrânului necesita doar amintirile de la nivelul superior și o 
personalitate îndrăzneață. Caută dincolo de suprafață, Pham! Cred 
că vei găsi numai neant. 


Un vis de competență, scrutat prea îndeaproape. 


Roșcovanul își încrucișase braţele, bătând ușor cu vârful unui deget 
în mânecă. Când ea își încheie în cele din urmă perorația, surâsul lui 
deveni larg și condescendent. 


- Of, Ravna, prostuţo! Tu nu-nțelegi nici chiar acum superioritatea 
Puterilor. Bătrânul nu-i o tiranie din Exteriorul Median, care șterge 
creierele victimelor lui cu amintiri superficiale. Până și o impostură 
din Transcendent are mai multă profunzime decât imaginea 
realității într-o minte umană. Și cum poti tu să știi că asta-i într- 
adevăr o impostură? Așadar ai căutat prin arhivele Releului și n-ai 
găsit Qeng Ho-ul meu. 


Qeng Ho-ul meu. Tăcu. Își reamintea? Incerca să-și reamintească? 
Pentru o clipă, Ravna întrezări o urmă de panică pe chipul lui. După 
aceea dispăru și rămase doar zâmbetul leneș. 


- Și-ar putea imagina vreunul dintre noi arhivele Transcendentului, 
toate lucrurile pe care Bătrânul le știe despre omenire? Vrinimi ar 
trebui să-i fie recunoscători pentru că mi-a explicat originea; singuri, 
n-ar fi putut s-o afle niciodată. Uite care-i treaba: îmi pare realmente 
rău că nu pot fi de ajutor. Chiar dacă acțiunea mi se pare din capul 
locului sortită eșecului, mi-ar plăcea să-i văd salvați pe puștii ăia. 
Totuși nu-ți face griji în privința Molimei. Acum aproape c-a ajuns la 
expansiunea maximă. Chiar dacă aţi putea s-o distrugeti, n-aţi 
îmbunătăți cu nimic situația pentru amărâţii care au fost deja 
absorbiți. 


Izbucni în râs, poate ceva cam sonor. 


-Trebuie să plec. Bătrânul are și alte comisioane pentru mine în 
după-amiaza asta. N-a fost încântat de întâlnirea noastră față în față, 


dar eu am insistat. Beneficiile misiunilor în detașare, știi și tu. Noi 
doi... noi doi am petrecut niște momente frumoase împreună și 
crezusem c-ar fi plăcut să flecărim. N-am vrut să te enervez. 


Își acționă agraviul și se înălță de pe nisip. Flutură din braț un salut 
scurt. Privind în sus, Ravna ridică mâna pentru a-i răspunde. Silueta 
lui se micșoră, dobândind un nimb vag când părăsi atmosfera 
Docurilor și costumul spaţial i se activă. 


Ravna mai privi câteva secunde, până ce deveni un alt navetist pe 
cerul indigo. La naiba! La naiba! La naiba! 


Îndărătul ei se auzi sunetul roților strivind nisipul. Cochilie-albastră 
și Tulpină-verde ieșiseră din apă. Lateralele skrodelor sclipeau ude, 
cu benzile cosmetice transformate în curcubeie neregulate. Ravna 
coborî pentru a-i întâmpina. Cum să le spun că nu vine niciun ajutor? 


Fiind reprezentat de Pham Nuwen, Bătrânul păruse foarte diferit de 
ceea ce-și imaginase femeia la lecţiile de pe Sjandra Kei. Fusese 
aproape sigură că l-ar putea convinge prin simple cuvinte. Ce glumă 
bună! Abia acum întrezărise ceva din culise: o ființă care putea să se 
joace cu sufletele tot așa cum un programator se joacă cu un afișaj 
grafic inteligent, o ființă atât de îndepărtată de Ravna încât numai 
indiferența ei o putea proteja. Fii fericită, micuță Raona. Ai fost doar o 
molie amețită de flacără. 

Următoarele săptămâni se derulară surprinzător de bine. În ciuda 
refuzului lui Pham Nuwen, Cochilie-albastră și Tulpină-verde 
doreau să pornească în misiunea de salvare. Organizația Vrinimi 
chiar apelase la niște resurse suplimentare. În fiecare zi, Ravna făcea 
o tele-excursie în șantierele de reparații. Excentric II nu avea să 
capete îmbunătățiri de ordin Transcendental, dar, după terminarea 
reechipării, avea să fie extraordinară. Acum plutea într-o ceață aurie 
de miliarde de roboți minusculi ce remodelau secțiuni din carcasă în 
forma caracteristică a unui lugher-de-fund. Uneori nava îi părea 
Ravnei un fluture fragil... iar alteori un pește din abisuri. În forma 
reconstruită, nava putea supraviețui într-o multitudine de 
ambienturi. Avea spinii aparatelor cu ultrapropulsie, însă fuzelajul 
era aerodinamic și subțiat la mijloc ca al unei viespi — forma clasică a 
navelor statoreactoare. Lugherele-de-fund trebuiau să se apropie 
periculos de mult de Zona Lentă. Suprafaţa Zonei era greu de 
detectat de la depărtare și chiar mai greu de mapat; de asemenea, 
existau deplasări de granițe pe termen scurt. Nu era imposibil ca un 
lugher să fie prins la unul sau doi ani-lumină în interiorul Lentorii. 
Atunci mulțumeai cerului pentru statoreactor și facilitățile de 
hibernoterapie. Bineînțeles, până reveneai în civilizație puteai să fii 
complet perimat, totuși cel puțin te puteai întoarce. 


Ravna își deplasă punctul de vedere printre spinii propulsiei ce se 
înălțau din fuzelaj. Erau mai masivi decât cei de pe majoritatea 
navelor care veneau la Releu. Nu erau optimi pentru Exteriorul 
Median sau Superior, dar cu calculatoarele adecvate (adică din 
Exteriorul Inferior), nava urma să zboare la fel de repede ca oricare 


alta când pătrundea în Adânc. 


Grondr o lăsă să-și petreacă jumătate din timp cu proiectul 
operațiunii de salvare și, după câteva zile, Ravna înțelese că nu era 
doar o favoare. Ea era realmente persoana cea mai potrivită pentru 
sarcina respectivă. Îi cunoștea pe oameni și cunoștea managementul 
arhivelor. Jefri Olsndot trebuia să fie alinat zilnic. lar informaţiile 
primite de la el aveau o importanţă imediată. Chiar dacă totul s-ar fi 
desfășurat conform planului — chiar dacă Aberaţia nu se implica 
defel —, salvarea aceasta avea să fie dificilă. Puștiul și nava lui păreau 
prinși în mijlocul unui război sângeros. Recuperarea lor avea să 
însemne luarea instantanee de decizii corecte și acționarea pe baza 
lor. Ei aveau nevoie de o bază de date eficientă la bord și de un 
program de strategie. Puţine însă erau de așteptat să funcționeze în 
Adânc și capacitatea memoriei avea să fie limitată. Rămânea în 
seama Ravnei să decidă ce materiale din bibliotecă să mute în navă, 
pentru a echilibra ușurința disponibilității locale cu resursele 
superioare ce ar fi fost accesibile prin intermediul ultraundelor de la 
Releu. 


Grondr discuta cu ea pe rețeaua locală și adesea în timp real. Dorea 
ca misiunea să aibă succes. 


-Nu te teme, Ravna. Vom dedica acestei misiuni o parte din R0O0. 
Dacă roiul lor de antene funcționează corespunzător, skrodcălăreții 
ar trebui să aibă o conexiune de treizeci Kb/s cu Releul. Tu vei fi 
contactul lor principal de aici și vei avea acces la cei mai buni 
strategi ai noștri. Dacă nimic nu... intervine, nu ar trebui să ai 
probleme în managementul acestei operațiuni de salvare. 


Cu patru săptămâni în urmă, Ravna n-ar fi cutezat să ceară mai 
mult. Acum însă... 


- Domnule, am o idee mai bună. Trimiteţi-mă cu skrodcălăreții. 


Toate părțile gurii lui Grondr se pocniră laolaltă simultan. Femeia 
mai văzuse genul acela de surprindere maximă la indivizi ca 
Egravan, dar niciodată la scorțosul Grondr. El tăcu pentru o clipă. 


- Nu. Avem nevoie de tine aici. Ești principalul nostru indicator de 
echilibru psihic în privința omenirii. 


Grupurile de informare interesate de Aberaţia Straumli publicau 
mai bine de o sută de mii de mesaje pe zi, iar aproximativ o zecime 
din ele era asociată oamenilor. Mii de mesaje nu erau decât idei 
vechi reutilizate, absurdități evidente sau minciuni probabile. 
Automatele Marketingului erau destul de pricepute în filtrarea și 
îndepărtarea redundanţelor și a unor absurdități, totuși când se 
ajungea la întrebări despre natura umană, Ravna era fără egal. Cam 
jumătate din timpul pe care-l petrecea acolo era dedicat ghidării 
analizei respective și preluării căutărilor despre oameni în arhive. 
Dacă pleca alături de skrodcălăreți, n-ar mai fi putut face așa ceva. 


În următoarele zile, Ravna continuă să-și sâcâie șeful. Membrii 
misiunii de salvare trebuiau să stabilească o relaţie instantanee cu 
oamenii — mai precis, cu copiii. Mai mult ca sigur, Jefri Olsndot nu 
întâlnise niciodată un skrodcălăreț. Problema era corectă și o 
împingea treptat către disperare... dar în sine nu l-ar fi determinat 
pe Grondr să se răzgândească. Rolul respectiv îl jucară niște 
evenimente exterioare. Pe măsură ce săptămânile treceau, extinderea 
Molimei încetini. Așa cum susținea cunoașterea derivată din 
experienţă (și Bătrânul prin intermediul lui Pham Nuwen), păreau 
să existe limite naturale cu privire la depărtarea până la care se 
putea extinde Aberaţia. Panica abjectă dispăru lent din traficul de 
comunicaţii din Exteriorul Superior. Zvonurile și refugiații din 
volumele de spațiu cosmic absorbite se diminuară spre zero. 
Locuitorii din spaţiile afectate de Molimă dispăruseră, însă acum 
totul semăna mai degrabă cu moartea dintr-un cimitir decât cea 
provocată de o putrefacție contagioasă. Grupurile de informare 
asociate Molimei continuau să bolborosească despre catastrofă, 
totuși nivelul de reutilizare neproductivă creștea constant. Pur și 
simplu existau foarte puţine noutăți. În următorii zece ani, moartea 
fizică avea să se propage prin regiunea afectată de Molimă. 
Colonizarea urma să reînceapă, examinând precaut printre ruine, 
capcane informaționale și rămășițe de rase. Dar toate acestea se aflau 
într-un viitor îndepărtat și pentru moment „vijelia“ Molimă a 
Releului se diminua. 


lar Marketingul era chiar mai interesat de nava fugarilor Straumli. 
Niciunul dintre programele de strategie — cu atât mai puţin Grondr — 
nu credea că secretul navei ar putea pricinui vreun rău Molimei, dar 
exista o șansă însemnată să poată aduce avantaje comerciale când 


Aberaţia se plictisea finalmente de jocul ei Transcendent. În plus 
mințile-haită Stilete îi stârniseră interesul. Era cuvenit să se 
întreprindă maximum de efort, ca Ravna să renunte la slujba ei în 
Docuri și să iasă pe teren. 


Așa că, în mod surprinzător, fanteziile copilăriei legate de aventuri, 
căutări și salvări aveau să se împlinească realmente. Și chiar mai 
surprinzător, posibilitatea mă sperie doar pe jumătate! 


Ținta[56]: Îmi pare rău că nam rrrăspuns o 
vreme. Nu mă simt bine. Domnul Oțel zice car 
trebui să vorbesc cu voi. El zice cam nevoie 
de mai mulţi prieteni ca să mă facă să mă sint 
mai bine. Amdi zice la fel și e cel mai bun 
prieten al meu dintre toți.. ca haite de câini 
da deştept şi amuzant. Îmi pare rău că nu pot 
trimite poze. Domnul Oțel va încerca să 
răspundă la toate întrebările voastre. El face 
tot ce poate ca să ajute, da haitele rele se 
vor întoarce. Amdi și eu am încercat ceați zis 
cu nava. Îmi pare rău, tot nu merge.. urăsc 
tastura asta idioată.. 


Org[57]: Salut, Jefri. Amdi şi domnul Oțel au 
dreptate. Mie îmi place să stăm oricând de 
vorbă şi te va face să te simţi mai bine. 
Există invenţii care l-ar putea ajuta pe 
domnul Oțel. Ne-am gândit la câteva 
îmbunătățiri pentru arcurile lui și pentru 
aruncătoarele de flăcări. Îţi trimit de 
asemenea niște informaţii pentru design de 
fortărețe. Te rog, transmite-i domnului 0ţel 
că nu-i putem spune cum să piloteze nava. Ar 
fi periculos chiar şi pentru un pilot expert 
să încerce.. 


Ţinta [57]: Da şi tati a avut greutăți cu 
aterizarea. ikocxljikersw89iou43e5 cred că 
domnul Oțel nunţelege pur şi simplu şi devine 
cumva desperecheat. Nu există totuși și alte 


chestii, cum aveau în vechime? Ştiţi voi, 
bombe şi avioane pe care leam putea construi? 


Org[58]: Există alte invenții, dar ar dura 
mult ca domnul Oțel să le construiască. Nava 
noastră stelară va pleca în scurt timp de la 
Releu, Jefri. Vom ajunge toţi acolo cu mult 
înainte ca alte invenţii să fie de folos. 


Ţinta[58]: Veniţi? În sfârşit veniți!!! Când 
plecaţi? Când ajungeţi aici??? 


De obicei Ravna își compunea mesajele pentru Jefri pe o tastatură; 
simţea că în felul acela intra cumva în pielea băiatului. El părea să se 
țină bine, deși continua să existe zile când nu scria (era straniu să se 
gândească la faptul că „depresia mentală“ ar fi avut vreo legătură cu 
un copil de opt ani). În alte rânduri, părea să explodeze de furie în 
faţa tastaturii, iar de la douăzeci și unu de mii de ani-lumină 
depărtare, ea avea dovezi ale pumnișorilor care izbeau în taste. 


Ravna surâse larg spre display. În sfârșit, astăzi avea pentru el ceva 
mai mult decât promisiuni nebuloase; avea o dată clară de plecare. 
Lui Jefri avea să-i placă mesajul [59]. Scrise: „Suntem programaţi să 
plecăm peste alte șapte zile, Jefri. Durata călătoriei va fi aproximativ 
de treizeci de zile.“ Ar fi trebuit oare să precizeze asta? Cele mai 
recente postări despre frontierele Zonei din grupurile de informare 
spuneau că Adâncul era neobișnuit de activ. Planeta Stiletelor era 
foarte aproape de Zona Lentorii... Dacă „furtuna“ se înrăutățea, 
durata călătoriei ar avea de suferit. Exista o probabilitate de unu la 
sută ca drumul să dureze mai mult de șaizeci de zile. Ea se lăsă pe 
spate, îndepărtându-se de tastatură. Oare dorea realmente să spună 
asta? La naiba! Mai bine să fie cinstită; datele acelea îi puteau afecta 
pe localnicii care-l ajutau pe Jefri. Ea explică „dacă“- urile și „însă“- 
urile, apoi descrise nava și toate lucrurile minunate pe care aveau să 
le aducă. De obicei băiatul nu scria prea mult (decât atunci când 
transmitea informații din partea lui Oțel), dar se părea că-i plăceau 
realmente scrisorile lungi din partea ei. 


Excentric II trecea prin verificările finale de compatibilitate. 
Ultrapropulsia îi era reconstruită și testată; skrodcălăreții o duseseră 


la două mii de ani-lumină pentru a verifica roiul de antene, iar 
acesta funcționase excelent. Ea și Jefri aveau să poată vorbi în 
majoritatea călătoriei. Și începând de ieri nava era încărcată cu 
consumabile. (Asta suna precum ceva desprins din aventurile 
medievale. Totuși trebuia să iei cu tine niște provizii, când coborai 
atât de mult, încât nu puteai avea încredere în reprezentările grafice 
ale realității.) În cursul zilei de mâine, personalul lui Grondr urma 
să încarce gadgeturi ce puteau fi realmente utile pentru o operațiune 
de salvare. Trebuia oare să amintească de ele? Unele ar fi putut suna 
oarecum amenințător pentru prietenii locali ai lui Jefri. 


În seara aceea, ea și skrodcălăreții ținură o petrecere pe plajă. Așa îi 
spuneau ei, deși aducea mai mult cu o petrecere a oamenilor decât 
cu una autentică a Călăreților. Cochilie-albastră și Tulpină-verde 
rulaseră departe de apă, acolo unde plaja era uscată și caldă. Ravna 
puse băuturi pe eșarfa Cochiliei-albastre. Se așezară pe nisip și 
admirară apusul. 


Era mai degrabă o celebrare — pentru că Ravna căpătase permisiunea 
de a merge cu E-II și fiindcă nava era aproape gata de plecare. 
Totuși... 


- Eşti cu adevărat fericită să mergi, lady Ravna? întrebă Cochilie- 
albastră. Noi doi vom câștiga bani foarte frumoși, dar tu... 


Ravna râse. 


-O să capăt o bonificație de deplasare. (Argumentase și insistase 
pentru permisiunea de a pleca; nu prea mai rămăsese loc să se 
târguiască și pentru a fi plătită.) lar răspunsul la întrebare este „da“. 
Asta îmi doresc cu adevărat. 


-Sunt bucuroasă, zise Tulpină-verde. 


- Râd, spuse Cochilie-albastră. Perechea mea este încântată mai ales 
că nu vom avea un pasager morocănos. Aproape că ne-am pierdut 
dragostea pentru bipezi după ce am navigat cu certificatorii. Dar 
acum nu există nimic de care să ne temem. Ai citit grupul de 
informare Ameninţări în ultimele cincisprezece ore? Molima a 


încetat să mai crească și marginile ei au devenit precis definite. 
Aberaţia se apropie de etatea mijlocie. Sunt gata să plec imediat. 


Cochilie-albastră avea o sumedenie de speculații despre „haitele“ de 
Stilete și scheme posibile pentru salvarea lui Jefri și a oricăror alți 
supraviețuitori. Tulpină-verde strecura câte o idee, ici și colo. Era 
mai puțin timidă ca înainte, totuși părea mai moale, mai rezervată 
decât perechea ei. Iar încrederea în sine era ceva mai realistă. Se 
bucura că aveau să plece abia peste o săptămână. Rămăseseră însă 
de rulat ultimele verificări de compatibilitate pe E-II și Grondr 
convinsese Organizaţia să finanţeze o flotă mică de nave-momeală. 
Deocamdată fuseseră construite cincizeci. Până la sfârșitul 
săptămânii urma să fie gata o sută. 


Docurile pluteau în noapte. Datorită atmosferei lor superficiale, 
amurgul era scurt, dar culorile spectaculoase. Plaja și copacii 
sclipeau în razele orizontale. Parfumul florilor de seară se combina 
cu izul sărat al mării. De cealaltă parte a apei totul era viu reliefat: 
luminos și întunecat, siluete ce puteau fi iluzii vrinimi sau 
echipamente funcționale de andocare. Ravna nu învățase niciodată 
să le distingă. Soarele lunecă sub mare. Culori portocalii și roșii se 
întindeau de-a lungul orizontului, încununate de o bandă verde mai 
lată, probabil oxigen ionizat. 


Skrodcălăreții nu-și întoarseră skrodele pentru o vedere mai bună — 
din câte observase Ravna, ei priviseră fără încetare într-acolo —, însă 
se opriră din vorbit. Când soarele apuse, valurile îl sparseră într-o 
mie de imagini, scânteieri verzi și galbene prin spumă. Ea bănuia că 
în clipa aceasta cei doi ar fi preferat să fi fost chiar acolo. Îi văzuse de 
destule ori în preajma amurgului, instalându-se în mod deliberat 
acolo unde brizantul era cel mai puternic. Când apa se retrăgea, 
tulpinile și frunzele le erau aidoma brațelor întinse ale unor 
solicitatori. În astfel de momente, Ravna aproape că-i putea înțelege 
pe skrodcălăreții Inferiori; ei petreceau vieți întregi memorând 
asemenea momente repetate. Zâmbi în crepusculul verzui. 
Întotdeauna după aceea avea să existe mai mult timp pentru griji și 
planuri. 


Rămaseră așa vreo douăzeci de minute. În lungul curburii plajei, 
femeia văzu focuri micuțe în întunericul care sporea: petreceri de 
birouri. Undeva în apropiere se auzi scrâșnet de tălpi pe nisip. Se 


întoarse și văzu că era Pham Nuwen. 
— Aici! îl strigă. 


Pham veni agale spre ei. Fusese foarte retras după ultima lor 
confruntare și Ravna bănuia că unele dintre remarcile ei îl puseseră 
pe gânduri. Sper că de data asta Bătrânul l-a făcut să uite. Pham Nuwen 
avea potenţialul de a fi o persoană reală; nu fusese corect să-l 
rănească doar pentru că nu-i putea atinge șeful. 


-Ia loc. Galaxia răsare într-o jumătate de oră. 


Skrodcălăreții foșneau, atât de afundați în apus, încât abia acum îl 
remarcau pe vizitator. 


Pham Nuwen făcu doi pași pe lângă Ravna și rămase cu mâinile în 
șolduri, privind marea. Se uită înapoi la ea și crepusculul verzui 
conferi chipului său o înverșunare stranie. Fulgeră scurt obișnuitul 
lui surâs pieziș. 


-Cred că-ţi datorez niște scuze. 


Te va lăsa până la urmă Bătrânul să te alături rasei umane? Totuși Ravna 
se simți mișcată. Își feri ochii. 


-Cred că și eu ar trebui să mă scuz. Dacă Bătrânul nu vrea să ajute, 
n-o să ajute și gata; nu trebuia să-mi pierd cumpătul. 


Pham Nuwen râse încetișor. 


-Cu siguranţă, eroarea ta a fost mai neînsemnată. Incă încerc să-mi 
dau seama unde am greșit și... nu cred c-am timp să-nvăţ. 


Reveni spre mare. După o secundă, Ravna se ridică și păși către el. 
De aproape, ochii bărbatului păreau sticloși. 


-Ce s-a-ntâmplat? 


Lua-te-ar naiba să te ia, Bătrâne! Dacă tot intenţionezi să-l abandonezi, n-o 
face pe bucățele! 


-Tu ești marea expertă în Puterile Transcendentale, nu? 


Din nou sarcastic. 

- Păi... 

- Barosanii ăștia poartă războaie? 
Ravna ridică din umeri. 


- Zvonuri poți să găsești despre orice. Noi credem că există un 
conflict, dar că-i ceva prea subtil ca să fie numit război. 


- Eşti pe-aproape. Există încleștări, însă interesele sunt mult mai 
mari decât orice de aici, de jos. Beneficiile cooperării sunt în mod 
normal atât de mari, încât... Asta-i o parte din motivul pentru care 
n-am privit Aberaţia cu seriozitate. În plus, e jalnică: o potaie 
plângăreaţă care-și împute propriul bârlog. Chiar dacă ar dori să 
ucidă alte Puteri, n-ar putea s-o facă niciodată. Nici într-un miliard 
de ani... 


Cochilie-albastră rulă lângă ei. 
-Cine este acesta, lady Ravna? 


Era genul de replică a Călăreţilor care întrerupea brusc o conversaţie 
și cu care Ravna abia începuse să se obișnuiască. Dacă Cochilie- 
albastră s-ar fi sincronizat cu memoria skrodei, ar fi știut. Apoi 
înțelese cu adevărat întrebarea. Cine este acesta? Își privi datasetul. Îi 
arăta statutul transceiverului așa cum făcuse de când sosise Pham 
Nuwen. Și... pe Puteri, trei transceivere fuseseră înhățate de un 
singur client! 


Se trase iute un pas îndărăt. 
-Tu!... 


- Eu! Încă o dată față-n față, Ravna. (Rânjetul era o parodie a 
zâmbetului sigur pe sine al lui Pham.) Îmi pare rău că nu pot fi 
cuceritor în seara asta. Se lovi stângaci cu palma în piept: Folosesc 
instinctele fundamentale ale obiectului ăstuia... sunt prea ocupat 
încercând să rămân în viață. 


Din colțul gurii i se prelingea un firicel de salivă. Ochii lui Pham se 


concentrau asupra femeii, apoi priveau în gol. 

— Ce-i faci lui Pham? 

Dispozitivul Emisar păși spre ea și se poticni. 

- Fac loc, se auzi vocea lui Pham Nuwen. 

Ravna rosti codul telefonic al lui Grondr. Nu primi niciun răspuns. 
Dispozitivul Emisar clătină din cap. 


-Organizația Vrinimi este foarte ocupată în clipa de față, încercând 
să mă convingă să-i părăsesc echipamentele, străduindu-se să-și 
adune curajul și să m-alunge. Nu crede ce le spun. Râse scurt și 
sufocat: Nu contează. Acum înțeleg, atacul de-aici a fost doar o 
diversiune ucigașă... Ce zici, micuță Ravna? Vezi tu, Molima nu-i o 
Aberaţie de Clasa a II-a. În timpul care mi-a mai rămas, pot doar să 
ghicesc ce este... Ceva foarte bătrân, foarte mare... Indiferent ce-ar 
fi, sunt devorat de viu. 


Cochilie-albastră și Tulpină-verde rulaseră aproape de Ravna. 
Frunzele lor emiteau foșnituri slabe. La mii de ani-lumină depărtare, 
adânc în Transcendent, o Putere se lupta pentru a trăi. lar tot ce 
vedeau ei din asta era un bărbat transformat într-un lunatic căruia îi 
curgeau balele. 


- Așa că asta-i scuza mea, micuță Ravna. Dacă te-aș fi ajutat, 
probabil că nu m-aș fi putut salva. 


Glasul i se sugrumă și inspiră profund, șuierător. 


-Dar ajutându-te acum ar fi o măsură de... răzbunarea este un 
motiv pe care tu l-ai înțelege. V-am chemat nava de pe orbită. Dacă 
vă mișcaţi iute și nu folosiți agraviurile, s-ar putea să supraviețuiți 
următoarea oră. 


Vocea Cochiliei-albastre fu simultan timidă și arogantă: 


-Să supraviețuim? Aici nu poate avea succes decât un atac 
convențional și nu se vede niciun semn în această privinţă. 


Un nebun înconjurat de noaptea tăcută și blândă. Datasetul Ravnei 
nu arăta nimic straniu, cu excepția acaparării de lățime de bandă de 
către Bătrân. 


Pham Nuwen hohoti spart. 


— Oho-ho, este convenţional, nu-ți face griji, însă foarte inteligent. 
Câteva grame de haos replicant, infiltrate de-a lungul 
săptămânilor... Înflorește chiar în prezent, sincronizat cu atacul, 
înțelegeți? Tumoarea va muri în câteva ore, după ce va ucide toate 
valoroasele automate Superioare ale Releului... Ravna! la nava sau 
vei muri în următoarele o mie de secunde. la nava! Dacă 
supraviețuiești, du-te în Adânc. la... 


Dispozitivul Emisar se înecă și icni la sfârșitul ultimei fraze. Se sili să 
se îndrepte și-i flutură pentru ultima oară surâsul său verzui. 


-Tar ăsta-i cadoul meu pentru tine, cel mai bun ajutor care mi-a mai 
rămas să ţi-l dau. 


Zâmbetul pieri. Privirea sticloasă fu înlocuită de una de 
surprindere... apoi de teroare crescândă. Pham Nuwen horcăi, trase 
aer adânc în piept și mai avu timp pentru un țipăt ca un lătrat 
înainte să se prăbușească. Căzu cu fața în jos, zvâcnind și sufocându- 
se în nisip. 


Ravna strigă din nou codul lui Grondr și alergă spre Pham Nuwen. 
ÎI întoarse pe spate, împiedicându-l să-și înghită limba. Criza dură 
două secunde, cu membrele bărbatului zbătându-se aleatoriu. Ravna 
fu lovită puternic de câteva ori, în timp ce încerca să-l potolească. 
După aceea Pham se înmuie și ea abia îi mai simţi respirația. 


- Cumva, a prins-o pe E-II, spuse Cochilie-albastră. Se află la patru 
mii de kilometri și vine drept către Docuri. Tânguire. Suntem 
ruinați. 


Zborurile neautorizate în apropierea Docurilor duceau la 
confiscarea navei. 


Ravna nu credea că asta ar mai fi avut vreo importanţă. 


— Vreun semn de atac? întrebă ea peste umăr. 


Lăsă ușor capul lui Pham pe spate, asigurându-se că putea să respire 
neobstrucționat. 


Foșnete aleatorii între skrodcălăreți. Tulpină-verde răspunse: 


-Ceva este ciudat. Serviciile au fost suspendate pe transceiverele 
principale. (Atunci Bătrânul mai continuă să transmită?) Reţeaua locală 
este foarte aglomerată. Multe automate, mulți angajați au fost 
chemați de urgență. 


Ravna se legănă pe călcâie. Cerul nopții era negru, cu câteva puncte 
foarte luminoase: nave care erau ghidate spre Docuri. Totul părea 
perfect normal. Insă propriul ei dataset arăta tot ce raporta Tulpină- 
verde. 


- Ravna, nu pot vorbi în clipa asta. 


Glasul cu clicuri al lui Grondr răsună în văzduh lângă ea. Era 
probabil programul său asociat. 


- Bătrânul a preluat majoritatea Releului. Ai grijă la Dispozitivul 
Emisar. (Nitel cam târziu în privința asta!) Am pierdut contactul cu 
perimetrul de supraveghere de dincolo de transceivere. Înregistrăm 
căderi de programe și de hardware. Bătrânul susține că suntem 
atacați. 


O pauză de cinci secunde. 


-Observăm dovezi de acțiuni specifice unei flote la perimetrul 
defensiv local. 


Asta însemna numai o jumătate de an-lumină depărtare. 


- Brap! se auzi dinspre Cochilie-albastră. La perimetrul defensiv 
local? Cum de nu le-aţi observat apropierea? 


Rulă înainte și înapoi, după care pivotă. 
Asociatul lui Grondr ignoră întrebarea. 


- Minimum trei mii de nave. Distrugerea transceiverelor este imin... 


- Ravna, skrodcălăreții sunt cu tine? 


Tot glasul lui Grondr, dar mai sacadat, mai implicat. Era individul 
real, nu programul său asociat. 


-D-da... 


-Cade rețeaua locală. Cade sistemul de susținere biotică. Vor cădea 
docurile. Am fi mai puternici decât flota atacatoare, însă ne 
descompunem din interior... Releul moare — vocea i se ascuți și 
zornăi —, totuși vrinimii nu vor muri și un contract rămâne un 
contract! Spune-le skrodcălăreților că îi vom plăti... cumva, cândva. 
Le cerem... îi implorăm... să desfășoare misiunea pe care au 
contractat-o. Ravna? 


— Da. Fi te-ascultă. 

— Atunci plecați! 

Glasul nu se mai auzi. 

- E-I] va fi aici în două sute de secunde, anunţă Cochilie-albastră. 


Pham Nuwen se calmase și respira mai ușor. Pe când cei doi Călăreţi 
ciripeau deplasându-se înainte și înapoi, Ravna privi în jur... și 
înţelese brusc că toate morțile și distrugerile fuseseră rapoarte 
primite de la foarte mare depărtare. Plaja și cerul erau la fel de 
placide ca întotdeauna. Ultimele raze de soare părăsiseră valurile. 
Spuma semăna cu o bandă neclară în lumina verzuie aproape stinsă. 
Ici-colo, luminiţe galbene sclipeau în copaci și în turnurile 
îndepărtate. 


Totuși alarma se răspândise în mod clar. Putea auzi dataseturi 
activându-se. Unele focuri de pe plajă se stinseră și siluetele din 
jurul lor porniră în fugă spre copaci sau plutiră în sus, îndreptându- 
se către birouri mai îndepărtate. Nave stelare se ridicau acum de la 
danele lor, dincolo de mare, suind întruna până ce scânteiară în 
razele soarelui apus. 


Era ultimul moment de pace al Releului. 


O pată de beznă strălucitoare se lăți peste cer. Ravna icni înaintea 


luminii atât de distorsionate, încât ar fi trebuit să treacă nevăzută. 
Sclipea mai degrabă în fundul minții ei, decât în ochi. După aceea, n- 
ar fi putut preciza ce anume diferea în mod obiectiv peticul acela 
luminos de întuneric. 


- Altul! spuse Cochilie-albastră. 


Acesta apăruse lângă orizontul Docurilor: o pată neagră cu lățimea 
de maximum un grad. Marginile îi erau o contopire nedistinctă de 
negru pe negru. 


— Ce este? 


Ravna nu era pasionată de războaie, dar citise despre destule 
aventuri. Știa despre bombe cu antimaterie și proiectile de energie 
cinetică relativiste. Din depărtare, asemenea arme erau puncte de 
lumini puternice, uneori ca niște pâlpâituri orchestrate. Sau, mai de 
aproape, o armă distrugătoare de corpuri cerești ar fi strălucit 
incandescent peste curbura planetei, împroșcând globul în sine ca o 
picătură de apă, însă lent, foarte lent. Acelea erau imaginile pentru 
care o pregătiseră lecturile. Ce vedea acum semăna mai degrabă cu 
un defect de vedere decât cu o scenă de război. 


Doar Puterile știau ce vedeau skrodcălăreţii, dar Cochilie-albastră 
zise: 


-Cred că principalele voastre transceivere... s-au vaporizat. 
-Sunt la ani-lumină depărtare! Este imposibil să le poți ved... 


Altă pată apăru, dar nu era în câmpul vizual al femeii. Culoarea 
plutea, fără să-și găsească locul. Pham Nuwen se zbătu iarăși, dar 
fără putere. Ravna nu avea nicio dificultate în a-l ține nemișcat, 
însă... din gură i se prelingea sânge. Spatele cămășii lui era îmbibat 
cu un fluid care duhnea a putreziciune. 


- E-II va fi aici în o sută de secunde. E timp destul, e timp destul. 
Cochilie-albastră rula înainte și înapoi în jurul lor, vorbind liniștitor 
ceea ce nu demonstra decât faptul că era foarte agitat: Da, lady 
Ravna, la ani-lumină depărtare. Și mulți ani de acum înainte 
străfulgerarea distrugerii lor va lumina cerul pentru oricine care va 


mai fi viu pe aici. Însă numai o fracțiune din vaporii care se dilată 
creează lumină. Restul este un talaz de ultraunde atât de puternic, 
încât afectează materia obișnuită... Nervii optici sunt iritați de 
excese... În asemenea măsură încât propriul tău sistem nervos 
devine un receptor. (Se roti.) Dar nu te teme. Noi suntem rezistenți și 
rapizi. Ne-am mai strecurat și altă dată prin treceri înguste. 


Era absurd ca o creatură lipsită de memorie pe termen scurt să se 
laude cu inteligenţa ei fulgerătoare. Ravna speră ca skroda lui să fie 
pe măsura laudelor. 


Vocea Iulpinii-verzi bâzâi dureros de sonor: 
— Priviţi! 


Linia brizantului se retrăgea, mai departe decât o văzuse vreodată 
femeia. 


-Marea se scurge! strigă Iulpină-verde. 


Marginea apei se retrăsese cu o sută de metri, cu două sute de metri. 
Orizontul smălțuit în verde picura. 


- Nava este la cincizeci de secunde. Vom zbura spre ea. Haide, 
Ravna! 


În momentul acela, tot curajul Ravnei pieri. Grondr spusese că 
Docurile vor cădea! Cerul apropiat era ticsit de zeci de siluete care 
fugeau către locuri sigure. La o sută de metri depărtare, nisipul se 
deplasa într-o avalanșă care se înclina spre abis. Ravna își aminti 
ceva ce spusese Bătrânul și înțelese brusc că zburătorii comiteau o 
eroare teribilă. Gândul îi sfâșie teroarea. 


- Nu! Mergem spre terenul mai înalt. 


Noaptea nu mai era tăcută. Dinspre mare se auzi un dangăt ca al 
unui clopot. Sunetul se extinse. Briza amurgului se preschimbă într- 
o vijelie care răsuci copacii către apă, trimițând pe lângă ei nisip și 
ramuri șuierătoare. 


Ravna era tot în genunchi, apăsând cu mâinile pe brațele inerte ale 
lui Pham. El nu respira și nu avea puls. Ochii lui priveau fără să 


vadă. Cadoul Bătrânului pentru ea... Blestemate fie Puterile! ÎI 
prinse pe Pham Nuwen de subsuori și-l rostogoli pe spinarea ei. 


Icni și fu cât pe ce să-l scape. Sub cămașa lui simţea cavități unde ar 
fi trebuit să existe carne solidă. Ceva urât mirositor picura de o parte 
și cealaltă. Se strădui să se ridice din genunchi, pe jumătate purtând, 
pe jumătate târând corpul. 


Cochilie-albastră răcnea: 
— ...câteva ore să rulăm undeva! 


Se ridică apoi de la sol, pornindu-și agraviul împotriva vântului. 
Skroda și Călărețul se răsuciră pentru o clipă fără control... apoi el 
fu izbit înapoi de nisip și se rostogoli într-un vălmășag spre 
destinația vântului: gaura mugitoare care fusese marea. Iulpină- 
verde goni în fața lui, blocându-i înaintarea către distrugere. 
Cochilie-albastră se redresă și cei doi rulară înapoi la Ravna. Vocea 
Călăreţului abia se auzea în vuietul vântului. 


—...graviur... cad! 

Și, odată cu ele, însăși structura Docurilor. 

Merseră și rulară, îndepărtându-se de marea care înghițea totul. 
-Caută un loc unde să asolizăm E-II. 


Linia arborilor devenise un lanț zimțat de dealuri. Peisajul se 
schimba în fața ochilor și sub picioare. Dangătul se auzea de peste 
tot, în unele locuri atât de puternic, încât rezona prin încălțămintea 
Ravnei. Evitară terenul care se surpa, dolinele ce se deschideau în 
toate părțile. Noaptea nu mai era întunecată. Fie că era lumină de 
avarie, fie un efect colateral al nefuncționării agraviurilor, o culoare 
albăstruie strălucea pe perimetrul deschiderilor. Prin găurile acelea, 
vedeau noaptea cu plafon de nori de pe Groundside, la o mie de 
kilometri mai jos. Spațiul dintre ei nu era pustiu. Se zăreau spectre 
tremurătoare; miliarde de tone de apă și țărână... și sute de 
zburători care mureau. Organizaţia Vrinimi plătea prețul pentru a-și 
fi construit Docurile pe agraviuri, nu pe o orbită inerțială. 


Cumva, ei trei înaintau. Pham Nuwen era prea greu pentru a fi 


purtat /târât; Ravna se împleticea la stânga și la dreapta în aceeași 
măsură în care avansa. Totuși bărbatul era mai ușor decât ar fi 
bănuit, iar lucrul acesta era terifiant în sine: oare se prăbușea și 
terenul înalt? 


Majoritatea agraviurilor mureau prin nefuncționare, dar unele 
sufereau distrugeri copleșitoare: pâlcuri de arbori și sol fură smulse 
de pe vârfurile dealurilor și accelerate ascendent. Vântul se schimba 
înainte și înapoi, în sus și în jos... însă era mai slab, mai rarefiat 
acum și zgomotul era îndepărtat. În scurt timp atmosfera care 
învăluia Docurile nu avea să mai existe. Costumul presurizat al 
Ravnei funcționase câteva minute, dar începea să se destrame. Peste 
alte câteva minute avea să fie la fel de mort ca agraviurile ei... la fel 
de mort ca ea însăși. Femeia se întrebă într-o doară cum procedase 
Molima. Aidoma Bătrânului, probabil că avea să moară fără s-o știe 
vreodată. 


Zări văpăi ca de torţe; erau nave. Cele mai multe acceleraseră spre 
orbite inerțiale, ori intraseră direct în ultrapropulsie, totuși unele se 
mențineau deasupra peisajului care se dezintegra. Cochilie-albastră 
și Tulpină-verde conduceau drumul. Își foloseau a treia osie a 
cărucioarelor în chipuri pe care Ravna nu și le imaginase nicicând, 
ridicând și împingând pentru a sui pante pe care ea abia dacă le 
putea ataca, din cauza greutăţii inerte a lui Pham care o trăgea 
înapoi. 


Erau pe coama unui deal, dar nu pentru mult timp. Locul făcuse 
parte din pădurea biroului. Acum copacii erau îndreptaţi în toate 
direcţiile, ca firele de blană ale unui câine lăţos și murdar. Solul se 
simțea pulsând sub tălpi. Ce avea să urmeze? Skrodcălăreții rulau 
de pe un versant al crestei pe celălalt. Dacă n-aveau să fie salvaţi aici, 
n-aveau să mai fie salvați niciodată. Ravna se lăsă în genunchi, 
transferând pe sol cea mai mare parte a greutății lui Pham. De aici 
putea să vadă până hăt departe. Docurile semănau cu un drapel care 
flutura slab și fiecare smucitură imensă a țesăturii desprindea alte 
fragmente. Atâta vreme cât între unitățile agraviuri mai exista un 
consens, ansamblul continua să aibă aspect plan. Însă și acesta 
dispărea. Doline se căscau împrejurul micului lor pâlc de pădure. La 
orizont, Ravna văzu cum partea îndepărtată a Docurilor se 
detașează și se rotește lent într-o parte; bucata lungă de o sută de 


kilometri și lată de zece kilometri mătură navele ce intenționaseră 
să-i salveze pe supraviețuitorii de la sol. 


Cochilie-albastră se atinse de partea ei stângă și Tulpină-verde de cea 
dreaptă. Ravna se răsuci, lăsând pe skrode o parte din greutatea lui 
Pham. Dacă toți patru își contopeau costumele presurizate, ar mai fi 
câștigat niște momente suplimentare de conștiință. 


- E-II, zise Călărețul, o pilotez în jos! 


Într-adevăr, ceva cobora. Văpaia unei nave ilumină în alb-albastru 
solul, cu umbre precis conturate și mișcătoare. Nu este recomandabil 
să te afli în preajma jetului propulsiv al unei rachete care staționează 
în planare într-un câmp de aproape 1 g. Cu o oră în urmă, manevra 
ar fi fost imposibilă sau, dacă ar fi izbândit, ar fi fost un inacceptabil 
act ilegal. Acum nu mai conta dacă jetul străpungea Docurile sau 
ardea un cargo venit de la o depărtare de jumătate de galaxie. 


Totuși... unde o putea coborî Cochilie-albastră? Erau înconjurați de 
doline și stânci mișcătoare. Ravna închise ochii când lumina 
arzătoare pluti în jos în fața lor... și apoi se diminuă. Strigătul 
Cochiliei-albastre era subțire și pițigăiat în atmosfera pe care o 
partajau: 


- Haide împreună! 


Femeia se tinu strâns de skrodcălăreți și se târâră /rulară în jos de pe 
delușor. Excentric II plutea staționar în centrul unei doline. Jetul îi 
era ascuns vederii, dar strălucirea reflectată din pereţii pâlniei îi 
conferea navei o siluetă extrem de precisă, transformându-i spinii în 
arcuri albe, penate. O molie gigantică, cu aripi arzătoare... însă prea 
departe pentru a ajunge la ea. 


Costumele le-ar fi rezistat dacă ar fi putut merge până la marginea 
puțului. Și după aceea? Din cauza spinilor, nava nu se putea apropia 
sub o sută de metri. Un om cu aptitudini atletice (și nebun) ar fi 
putut încerca să se prindă de un spin și să se târască pe el în jos. 


Insă skrodcălăreţii aveau propria lor nebunie. Exact în clipa în care 
lumina — cea reflectată — deveni insuportabilă, văpaia jetului se 
stinse. E-II căzu prin put, dar asta nu împiedică înaintarea 


Călăreților. 
— Mai repede! o îndemnă Cochilie-albastră. 


Și Ravna ghici ce plănuiseră. Ținând seama de vălmășagul 
stânjenitor de membre și rotile, se apropiară iute de marginea găurii 
întunecate. Femeia simți cum solul îi cedă sub tălpi, apoi căzură. 


Docurile aveau o grosime de sute- pe alocuri de mii — de metri. 
Cădeau prin ele, trecând pe lângă vagi și stranii pâlpâituri de 
distrugere internă. 


leșiră prin partea cealaltă și-și continuară căderea. Pentru o secundă, 
sentimentul de panică nebună dispăru. La urma urmelor, aceasta era 
simplă imponderabilitate, ceva banal și mult mai pașnic decât 
dezintegrarea Docurilor. Acum era mai ușor să se țină de Călăreți și 
de Pham Nuwen, ba chiar și atmosfera pe care o împărțeau părea 
mai densă decât înainte. Vidul și căderea în imponderabilitate aveau 
avantajul lor. Exceptând câte un agravi scăpat de sub control, totul 
căpăta aceeași acceleraţie, cu ruinele plutind pașnic. Iar peste patru 
sau cinci minute, aveau să atingă atmosfera lui Groundside, 
pătrunzând în ea aproape perfect vertical. Viteza de intrare: numai 
trei sau patru kilometri pe secundă. Aveau să ia foc? Poate... 
Străfulgerări se aprindeau orbitor deasupra plafonului de nori. 


Sfărâmăturile din jurul lor erau în majoritate întunecate, doar umbre 
profilate pe spectacolul celest de deasupra. Însă forma aflată exact 
dedesubt era mare și regulată... E-II, cu prova aţintită către ei! Nava 
cădea cu aceeași viteză. La fiecare câteva clipe, declanșa un jet 
lateral, o slabă scânteiere roșiatică, frânând și apropiindu-se de cei 
patru. Dacă ar fi avut o trapă în vârful botului, ei ar coborât exact 
prin ea. 


Luminile de andocare i se aprinseră, scăldându-i în razele lor 
puternice. Zece metri distanță. Cinci... Într-adevăr exista o trapă... și 
era deschisă! Ravna putea distinge la interior o ecluză pneumatică 
banală. 


Ceea ce-i izbi fusese imens. Ravna întrezări o întindere neclară de 
plastic ridicându-se peste umărul ei. Ruina se rotea lent și abia dacă 
îi atinse... dar fu suficient. Pham Nuwen îi fu smuls din mâini. 


Corpul lui se pierdu în umbre, după care se lumină brusc, când 
proiectoarele navei îl urmăriră și-l găsiră. Simultan, aerul răbufni 
din plămânii Ravnei. Aveau numai trei buzunare de câmpuri de 
presiune, câmpuri care slăbeau; nu era suficient. Ravna simțea cum 
conștiința o părăsea, iar vederea i se îngusta la dimensiunile unui 
tunel. Fusese atât de aproape... 


Călăreții se desprinseră unul de celălalt. Ravna se prinse de skrode 
și plutiră, deșirați ca niște mărgele pe un șirag, peste ecluza navei. 
Skroda Cochiliei-albastre tresăltă și o lovi, când el se îndreptă iute 
spre trapă. Impulsul primit o roti pe Ravna, șfichiuind-o pe Tulpină- 
verde în sus. Totul căpăta caracterul unui vis. Unde era panica, 
atunci când aveai nevoie de ea? Ţin-te bine, țin-te bine, țin-te bine, 
cânta un glăscior, tot ce-i mai rămăsese din conștiință. Izbitură, 
smucitură. Skrodcălăreţii o trăgeau și o împingeau. Sau poate că 
nava îi smucea pe toți de jur împrejur. Erau marionete care dansau 
pe un singur fir. 


În fundul tunelului vederii ei, un Călăreț prinse silueta 
rostogolitoare a lui Pham Nuwen. 


Ravna nu-și dăduse seama că leșinase, dar parcă peste numai o clipă 
respira aer și tușea, eliminând resturi de vomă... în interiorul 
ecluzei. Pereţi verzi, solizi, o înconjurau liniștitor. Pham Nuwen 
zăcea pe peretele opus, fixat într-un container de prim-ajutor. Chipul 
lui avea o nuanţă vineție. 


Femeia se împinse cu stângăcie peste ecluză, către peretele lui Pham 
Nuwen. Interiorul era un vălmășag confuz, deloc asemănător cu 
navele sport și de pasageri în care mai călătorise până atunci. În 
plus, designul era pentru Călăreți. Peste tot pe pereţi erau 
împrăștiate petice adezive; Tulpină-verde își fixase skroda pe unul 
dintre ele. 


Accelerau, poate la 0,2 g. 
— Tot coborâm? 


- Da. Dacă rămânem în plutire staționară sau ne ridicăm, ne vom 
lovi. (De toate sfărâmăturile care continuă să se reverse de sus.) Cochilie- 
albastră încearcă să ne scoată de aici. 


Cădeau împreună cu toate resturile din jur, însă în același timp 
încercau să se deplaseze în lateral și să scape de potop... înainte să 
lovească Groundside. Ocazional dinspre fuzelaj se auzea câte un 
zăngănit sau un țiuit. Uneori accelerația înceta ori își schimba 
complet vectorul. Cochilie-albastră se străduia să evite fragmentele 
mari. 


Dar nu cu succes complet... Un scrâșnet lung se sfârși cu un pocnet 
și ecluza se roti lent în jurul Ravnei. 


- Brrap! Tocmai am pierdut un spin ultrapropulsie, se auzi glasul 
Cochiliei-albastre. Alţi doi sunt deja avariați. Te rog să te legi cu 
centurile, lady Ravna. 


Peste o sută de secunde, atinseră atmosfera. Zgomotul fu un zumzet 
abia perceptibil dincolo de fuzelaj. Pentru o navă ca aceasta era 
sunetul mortii; nu era dotată cu aerofrâne. Zgomotul își spori 
intensitatea. Cochilie-albastră accelera practic în jos, încercând să 
coboare suficient de mult pentru a scăpa de fragmentele care-i 
înconjurau. Alți doi spini se rupseră. lar după aceea se simți o 
apăsare prelungă a accelerației pe axa principală. Excentric II ieși din 
conul de umbră ucigaș al Docurilor și goni spre exterior, către o 
orbită inerțială. 


Ravna privi peste frunzele Cochiliei-albastre, către ferestrele cu 
imagini din exterior. Tocmai trecuseră de terminatorul Groundside 
și intraseră pe o orbită inerțială. Reveniseră în imponderabilitate, dar 
această traiectorie de cădere liberă era închisă, fără să intre în 
coliziune cu obiecte uriașe și dure... ca Groundside. 


Femeia nu știa mare lucru despre zborurile spaţiale, doar ceea ce ar 
fi fost de așteptat din partea unei pasagere obișnuite, pasionate de 
lecturile de aventuri. Era însă evident că Cochilie-albastră reușise 
ceva aproape de domeniul miracolului. Când încercă să-i 
mulțumească, skrodcălăreţul rulă înainte și înapoi peste peticele 
adezive, bâzâind încet pentru sine. Era stânjenit? Sau doar neatent în 
stilul Călăreților? 


Tulpină-verde vorbi, un pic sfioasă, un pic mândră: 


-Comertul spaţial este viața noastră, știi? Dacă suntem precauți, 
viaţa va fi în general sigură și placidă, dar vor exista și treceri 
înguste. Cochilie-albastră se antrenează permanent, programându-și 
skroda cu fiecare ingeniozitate pe care și-o poate imagina. Este un 
maestru. 


In viaţa cotidiană, indecizia părea să-i domine pe Călăreți, totuși, 
într-o situație critică, nu ezitau să riște totul. Ravna se întrebă în ce 
măsură conducerea aparținea skrodei sau ocupantului ei? 


- Pufnet, zise Cochilie-albastră. Am amânat pur și simplu trecerea 
îngustă. Am rupt câțiva spini ai propulsiei. Dacă nu se vor 
autorepara? Ce facem atunci? Totul este distrus în jurul lui 
Groundside. Sfărâmăturile se întind până la o sută de raze. Nu sunt 
dense, ca în jurul Docurilor, dar viteza lor este mult mai mare. 


Nu poți să injectezi miliarde de tone de fragmente pe orbite 
neregulate și să te aștepți să navighezi în securitate. 


-Şi în orice secundă, urmă el, creaturile Aberației vor apărea, 
înfulecându-i pe supraviețuitori. 


— Urk! 


Lujerii Tulpinii-verzi încremeniră într-o dezordine comică. Călăreața 
ciripi în sine pentru o clipă, după care spuse: 


-Ai dreptate... am uitat. Crezusem că am găsit un spațiu deschis, 
însă... 


Spațiu deschis, da, dar pe un poligon de tir. Ravna își întoarse privirea 
spre ferestrele punţii de comandă. Erau acum deasupra emisferei 
luminate, la vreo cinci sute de kilometri în înaltul principalului 
ocean de pe Groundside. În jurul orizontului albăstrui, ceţos, spațiul 
era lipsit de fulgerări și sclipiri. 


-Nu văd lupte, comentă ea plină de speranţă. 
- Regret. 


Cochilie-albastră comută ferestrele pe o vedere mai semnificativă. În 
majoritate erau informații de navigație și ultraurmăritoare, fără cel 


mai mic înțeles pentru Ravna. Ochii îi fură atrași de un statut 
medical: Pham Nuwen respira din nou. Clinica navei estima că-l 
putea salva. În același timp însă văzu și o fereastră care afișa statutul 
comunicațiilor; pe ea, atacul era îngrozitor de limpede. Reţeaua 
locală se fărâmase în sute de fragmente care urlau. De pe suprafața 
planetară se auzeau doar voci automate, iar acelea solicitau ajutor. 
Grondr fusese acolo. Ravna bănui că nu supraviețuise nici chiar 
personalul său operativ din Marketing. Ceea ce lovise Groundside 
fusese chiar mai letal decât disfuncţiile Docurilor. În spaţiul din 
imediata apropiere a planetei existau puțini supraviețuitori în nave 
și fragmente de habitate, majoritatea pe traiectorii sortite pieirii. Fără 
un ajutor masiv și coordonat, aveau să moară în câteva minute... cel 
mult, ore. Directorii Organizaţiei Vrinimi dispăruseră, distruși 
înainte ca măcar să-și fi dat seama ce se petrecea. 


Plecaţi, spusese Grondr, plecați! 


În afara sistemului se duceau lupte; Ravna văzu trafic de mesaje din 
partea unităților defensive vrinimi. Chiar și fără control sau 
coordonare, unele continuau să se opună flotei Aberației. Lumina de 
la bătăliile lor avea să sosească mult timp după înfrângere, mult 
timp după ce inamicul ajungea aici în carne și oase. De cât timp mai 
dispunem? De câteva minute? 


- Brrap. Uitaţi-vă la urmele acelea, spuse Cochilie-albastră. Aberația 
are aproape patru mii de nave. Trec fără probleme de apărători. 


- Oricum, deja n-a mai rămas nimeni pe acolo, constată Tulpină- 
verde. Sper că n-au murit toți. 


-Nu toți. Văd mii de nave plecând — toţi cei care au mijloacele 
respective și sunt cu capul pe umeri. Cochilie-albastră rulă înainte și 
înapoi. Vai! Noi suntem cu capul pe umeri... dar uitați-vă la raportul 
de reparații. 


O fereastră se lăți, plină cu desene colorate ce nu însemnau absolut 
nimic pentru Ravna. 


-Doi spini sunt rupti, ireparabil. Trei sunt parțial reparaţi. Dacă nu 
se refac, vom rămâne împotmoliți aici. Asta este inacceptabil! 


Glasul voderului lui crescu în intensitate, ascuțit. Tulpină-verde se 
apropie de el și-și foșniră frunzele unul către celălalt. 


Trecură alte minute. Când Cochilie-albastră vorbi din nou în 
samnorskă, vocea îi era mai liniștită. 


-Un spin reparat. Poate, poate, poate... 


Deschise o imagine reală. E-I trecea peste polul sudic al 
Groundside, revenind în noapte. Orbita avea să-i poarte peste partea 
cea mai aglomerată cu sfărâmături ale Docurilor, însă traiectoria lor 
era un zgâlțâit permanent în vreme ce nava evita alte resturi. 
Răcnetele ororii bătăliei din sistemul exterior se diminuară. 
Organizația Vrinimi era un imens cadavru care zvâcnea... și foarte 
curând asasinul ei avea să sosească, adulmecând. 


-Doi reparaţi. Cochilie-albastră deveni foarte tăcut și încordat... 
Trei! Trei sunt reparați! Cincisprezece secunde pentru recalibrare și 
putem efectua saltul! 


Păru că trecu mult mai mult timp... apoi toate ferestrele comutară 
pe vedere reală. Groundside și soarele său dispărură. Stelele și 
bezna se lățeau de jur împrejur. 


După trei ore, Releul era la o sută cincizeci de ani-lumină în urma 
lor. E-II se alăturase convoiului de nave care fugeau. Din cauza 
arhivelor și a turismului, la Releu fusese un număr extraordinar de 
mare de nave interstelare. Zece mii de vehicule erau risipite pe anii- 
lumină din jurul lor. Totuși, la asemenea depărtare de planul 
galactic, stelele erau rare și ei se găseau la minimum o sută de ore de 
zbor de refugiul cel mai apropiat. 


Pentru Ravna era începutul unei noi bătălii. ÎI fulgeră cu privirea pe 
Cochilie-albastră, aflat în partea opusă a punţii. Skrodcălărețul 
tremură și frunzele i se răsuciră într-un fel pe care ea nu-l mai 
văzuse până atunci. 


-Priveşte aici, lady Ravna, Punctul Superior este o civilizație 
frumoasă, cu unii participanți bipezi. Este protejată. Este aproape. Te 


poți adapta. 
Făcu o pauză. Imi citește expresia? 


- Dar... dar dacă nu-ţi convine, te vom duce mai departe. Dă-ne o 
șansă să contractăm transportul cuvenit și... și te vom duce înapoi 
până pe Sjandra Kei. Ce zici de asta? 


- Nu. Cochilie-albastră, voi aveți deja un contract. Cu Organizația 
Vrinimi. Noi trei... (și ceea ce a devenit din Pham Nuwen)... vom merge 
în Adâncul Exteriorului. 


- Scutur din cap în semn de neîncredere! Este adevărat, am primit 
un avans din suma contractului. Totuși acum, când Organizația 
Vrinimi a răposat, nu mai există nimeni care să onoreze restul 
contractului. De aceea și noi suntem eliberaţi de obligaţiile sale. 


- Vrinimi n-au răposat. L-ai auzit pe Grondr 'Kalir. Organizaţia 
avea... are sucursale în tot Exteriorul. Obligaţiile se păstrează. 


-Grație unui detaliu de formă. Amândoi știm că aceste sucursale n- 
ar putea plăti niciodată suma finală. 


Ravna nu avea un răspuns prea grozav la replica aceea. 
- Aveţi o obligaţie, spuse ea, însă fără forța cuvenită. 
Niciodată nu se pricepuse să-i intimideze pe alții. 


- Lady Ravna, vorbești realmente din punctul de vedere etic al 
Organizaţiei sau din simplă omenie? 


-Eu... 


De fapt femeia nu înțelesese niciodată în mod complet principiile 
etice ale Organizaţiei. Acesta era un motiv pentru care intenționase 
să revină pe Sjandra Kei după noviciat și un motiv pentru care 
Organizația abordase cu prudenţă rasa umană. 


-Nu contează poziția de pe care vorbesc! Există un contract. Aţi fost 
încântați să-l onorati când situația nu era periculoasă. Ei bine, ea se 
dovedește a fi letală... dar posibilitatea respectivă făcea parte din 


înțelegere. 


O privi pe Tulpină-verde. Aceasta tăcuse până atunci, fără măcar să 
foșnească spre perechea ei. Frunzele îi erau strâns lipite de tulpina 
centrală. Poate... 


- Ascultați-mă: într-adevăr există și alte motive în afară de obligația 
contractuală. Aberaţia este mai puternică decât ar fi crezut cineva. 
Azi a ucis o Putere. Și operează în Exteriorul Median... Călăreţii au o 
istorie îndelungată, Cochilie-albastră, mai lungă decât întreaga 
existență a majorității raselor. Este posibil ca Aberaţia să fie 
îndeajuns de puternică pentru a-i pune capăt. 


Tulpină-verde rulă către ea și se deschise ușor. 


- Crezi... crezi cu adevărat că am putea găsi ceva în nava aceea din 
Adânc, ceva care ar putea face rău unei Puteri între Puteri? 


Ravna tăcu o clipă. 
- Da. Și Bătrânul însuși a crezut asta, înainte de a muri. 


Cochilie-albastră se strânse și mai mult în jurul lui, răsucindu-se. 
Indurerat? 


- Lady Ravna, noi suntem negustori. Am trăit mult și am călătorit 
departe... și am supraviețuit pentru că ne-am văzut de treaba 
noastră. Indiferent ce ar crede romanticii, negustorii nu pleacă în 
aventuri. Ceea ce ceri... este imposibil — ca niște simpli locuitori din 
Exterior să încerce să distrugă o Putere. 


Totuși acela a fost un risc pentru care ați semnat. Ravna nu rosti însă cu 
glas tare cuvintele respective. Poate că Tulpină-verde o făcu. 
Frunzele ei foșniră și Cochilie-albastră se chirci și mai mult. Tulpină- 
verde amuti o secundă, apoi își acționă cumva straniu osiile și se 
eliberă de peticele adezive. Rotile i se rotiră în gol și ea pluti, 
descriind un arc lent, până se întoarse cu capul în jos și frunzele ei se 
întinseră și le atinseră pe ale Cochiliei-albastre. Dialogară susținut 
vreme de aproape cinci minute. Încetișor, Cochilie-albastră se 
desfăcu, frunzele i se relaxară și le mângâiară pe ale perechii. 


In cele din urmă spuse: 


- Perfect... O aventură. Dar ține minte! Una singură. 


Partea a doua 

Primăvara sosi umedă, rece și teribil de greu. In ultimele opt zile 
plouase. Cât de mult și-ar fi dorit Johanna altceva... până și 
reîntoarcerea întunericului iernii! 


Plescăi prin noroiul care odată fusese mușchi. Era amiază; lumina 
posomorâtă avea să mai dureze trei ore. Cicatrizatul susținea că dacă 
n-ar fi existat norii, ar fi putut zări de acum niţel soare. Uneori fata 
se întreba dacă va mai revedea vreodată soarele. 


Curtea mare interioară a castelului se afla în pantă. Noroiul și 
zăpada fleșcăită alunecau de pe deal, oprindu-se grămadă lângă 
casele din lemn. Vara trecută de aici se vedeau imagini superbe. lar 
în timpul iernii, aurora boreală revărsase culori verzi și albastre 
peste omăt, scânteiase pe portul înghețat și conturase pe cer coamele 
îndepărtate ale dealurilor. Acum ploaia era o pâclă deasă; Johanna 
nu putea distinge nici măcar orașul de dincolo de ziduri. Deasupra 
capului, norii formau un plafon neregulat și jos. Știa că pe zidurile 
din piatră ale castelului existau străji, dar azi erau probabil ghemuite 
înapoia ambrazurilor de observație. Nu se zărea nici măcar un 
animal, nici măcar o haită. Planeta Stiletelor era un loc pustiu prin 
comparaţie cu Straum... însă nu semăna nici cu Laboratorul 
Superior. Laboratorul Superior era un asteroid fără atmosferă situat 
pe orbita unei pitice roșii. Planeta Stiletelor era vie, în mișcare; 
uneori părea la fel de frumoasă și prietenoasă ca o stațiune de 
vacanţă de pe Straum. Într-adevăr, își dădu fata seama, era mai 
plăcută decât majoritatea planetelor colonizate de rasa umană — în 
tot cazul mai blândă decât Nyjora și poate la fel de atrăgătoare ca 


Vechiul Pământ. 


Johanna ajunse la bungalow-ul ei. Se opri pentru o clipă sub pereții 
curbați spre exterior și privi peste curtea interioară. Mda, aducea 
niţel cu Nyjora medievală. Dar poveștile din Epoca Prinţeselor nu 
transmiseseră puterea implacabilă dintr-o asemenea lume. Ploaia 
continua pe cât de departe putea să vadă. Fără o tehnologie decentă, 
chiar și o ploaie rece putea fi ucigătoare. Același lucru era valabil și 
pentru vânt. lar marea nu se adresa în niciun caz celor doritori de o 
croazieră de destindere după-amiaza; fata se gândi cum ar fi fost să 
ataci uriașele talazuri reci, încrețite de ploaie... care se întindeau la 
nesfârșit. Până și pădurile din jurul orașului erau amenințătoare. Era 
lesne să hălăduiești prin ele, totuși nu existau radiobalize și nici 
gherete cu snackuri deghizate în trunchiuri de copaci. Odată ce te 
rătăceai, mureai pur și simplu. Basmele nyjorene căpătaseră acum 
un înțeles special pentru ea; nu-ți trebuia cine știe ce imaginație 
pentru a inventa elementele primare ale vântului, ploii și mării. 
Aceasta era experiența pre-tehnologie; chiar dacă nu aveai niciun 
inamic, planeta în sine te putea ucide. 


Iar fata avea o mulțime de inamici. Johanna deschise ușa micuță și 
intră. 


O haită de Stilete stătea în jurul focului. Se sculă în picioare și o ajută 
pe Johanna să-și scoată pelerina de ploaie. De acum fata nu se mai 
înfiora în fața boturilor cu colți fini. Acesta era unul dintre ajutoarele 
ei obișnuite; aproape că-și putea imagina fălcile ca fiind niște mâini, 
care-i trăgeau cu iscusinţă jacheta impermeabilă de pe brate și o 
atârnau lângă foc. 


Johanna se descotorosi de încălțări și pantaloni și luă mantaua 


xu 


matlasată pe care i-o „înmână“ haita. 
-Cină. Acum, rosti ea către haită. 
— Bine. 


Se așeză pe o pernă lângă vatră. De fapt Stiletele erau mai primitive 
decât oamenii de pe Nyjora. Planeta Stiletelor nu era o colonie 


decăzută. Haitele nu aveau nici măcar legende care să le 
călăuzească. Sistemul sanitar funcționa ocazional. Înaintea 
Cioplitoarei-în-lemn, medicii se mulțumeau să ia sânge de la 
pacienții /victimele lor... Ea știa că locuia în echivalentul unui 
apartament de lux pentru Stilete. Lemnul perfect lustruit nu 
reprezenta ceva obișnuit. Modelele pictate pe stâlpi și pereți erau 
rezultatul multor ore de trudă. 


Fata își sprijini bărbia în mâini și privi în foc. Nu dădea prea mare 
atenţie haitei care forfotea în jurul vetrei, atârnând oale peste foc. 
Individul acesta vorbea foarte puțină samnorskă; nu făcea parte din 
proiectul dataset al Cioplitoarei-în-lemn. Cu multe săptămâni în 
urmă, Cicatrizatul ceruse să se mute și el aici — ce mod mai bun de a 
iuți procesul de învățare? Johanna se înfioră, amintindu-și. Știa că el 
nu era decât un membru singular și că haita în sine care-i ucisese 
tatăl murise. Înțelegea toate astea, însă de fiecare dată când îl vedea 
pe „Pelerin“, îl vedea pe ucigașul tatălui ei, voinic și fericit, 
încercând să se pitească îndărătul celorlalți trei tovarăși mai micuti 
ai săi. Johanna zâmbi spre flăcări, amintindu-și cum îl pocnise pe 
Cicatrizat când îi făcuse propunerea respectivă. Își pierduse 
controlul, dar meritase s-o facă. Nimeni altul nu mai sugerase că 
„prietenii“ ar trebui să împartă locuinţa aceasta cu ea. În majoritatea 
serilor o lăsau singură. lar în unele nopți... tata și mama păruseră 
atât de aproape, poate chiar afară, așteptând ca ea să-i observe. În 
ciuda faptului că îi văzuse murind, ceva dinlăuntrul ei refuza să-i 
dea uitării. 


Aromele mâncării se înfiltrară pe lângă familiara visare cu ochii 
deschiși. În seara asta avea parte de carne și fasole, cu ceva 
asemănător cepei. O surpriză. Mirosea bine; dacă ar fi existat vreo 
varietate, fata s-ar fi bucurat de ea. Însă nu mai văzuse fructe 
proaspete de șaizeci de zile. Carnea la saramură și legumele erau 
singurele alimente pe timp de iarnă. Dacă Jefri ar fi fost aici, l-ar fi 
apucat pandaliile. Trecuseră luni de când primiseră vestea de la 
spionii Cioplitoarei-în-lemn din nord: Jefri murise în ambuscadă... 
Johanna se învăța cu realitatea respectivă, o accepta realmente. Și, 
din unele puncte de vedere, faptul că era singură... simplifica într- 
un fel lucrurile. 


Haita îi puse în față o farfurie cu carne și fasole, alături de un gen de 


cuțit. Asta este... Johanna apucă mânerul strâmb (îndoit în lateral 
pentru a fi ținut de fălcile Stiletelor) și începu să mănânce. 


Aproape că terminase, când la ușă se auzi un zgrepțănat politicos. 
Slujitorul fetei bolborosi ceva. Vizitatorul răspunse, apoi vorbi în 
samnorskă destul de fluentă (și cu un glas care aducea sinistru de 
mult cu al Johannei): 


- Salut, numele meu este Copistul. Aș vrea să discutăm puțin, se 
poate? 


Unul din slujitori se întoarse s-o privească; restul se uitau fix la ușă. 
Copistul era cel pe care ea îl numea „Clovnul Încrezut“. El fusese cu 
Cicatrizatul la ambuscadă, dar era atât de prost, încât Johanna nu se 
simțea defel amenințată în prezenţa lui. 


- Bine, încuviință și porni către ușă. 


Slujitorul (paznicul) ei înhăță arbalete în fălci și toți cei cinci membri 
șerpuiră în sus pe scara ce ducea la mansardă; jos nu era spațiu 
decât pentru o singură haită. 


Frigul și umezeala pătrunseră în odaie împreună cu vizitatorul ei. 
Johanna se retrase de cealaltă parte a focului, în timp ce Copistul își 
scoase pelerinele de ploaie. Membrii haitei se scuturară în felul în 
care o fac câinii, o imagine amuzantă și zgomotoasă... dar în 
preajma căreia nu ti-ar fi plăcut să fii. 


În cele din urmă, Copistul se apropie de vatră. Pe sub pelerine purta 
veste cu obișnuitele scărițe și spaţii deschise înapoia umerilor și la 
pulpe. Copistul părea să aibă deasupra umerilor niște pernițe pentru 
ca membrii săi să pară mai voinici decât erau în realitate. Unul 
adulmecă farfuria fetei, pe când celelalte capete priveau încoace și 
încolo... dar niciodată direct la Johanna. 


Ea se uită la haită. Incă avea probleme în a vorbi cu mai multe 
chipuri; de obicei îl alegea pe acela care o privea. 


-TIa zi, despre ce ai venit să discutăm? 


In cele din urmă, un cap o privi. Își linse buzele. 
- Bine. Da. Am vrut să văd ce mai faci. Vreau să zic... 


Bolborosi ceva. Slujitorul ei răspunse de la etaj, raportând probabil 
dispoziția în care se afla fata. Copistul se îndreptă. Patru dintre cele 
șase capete ale sale se uitară la Johanna. Ceilalți doi membri se 
plimbau înainte și înapoi, ca și cum ar fi reflectat la ceva important. 


- Uite... Eşti singurul om pe care-l cunosc, dar am fost dintotdeauna 
atras de studiul caracterelor. Știu că nu ești fericită aici... 


Clovnul Increzut era în același timp un maestru al exprimării 
evidentului. 


—...și te-nțeleg. Totuși noi ne străduim pe cât putem mai bine să te- 
ajutăm. Nu suntem persoanele rele care ti-au omorât părinții și 
fratele. 


Johanna puse o mână pe tavanul scund și se aplecă în față. Toti 
sunteți niște ucigași; din întâmplare, voi aveți aceiași inamici ca mine. 


-Ştiu asta și cooperez. Dacă n-aş fi făcut-o, ați fi fost și acum la 
modul grădiniță al datasetului. Eu v-am arătat cursurile de citire; 
dacă ați avea o urmă de creier, până la vară ar trebui să obţineţi 
praful de pușcă. 


Alifantul era o jucărie moștenită din familie, un obiect favorit pe 
care-l puteai ține în braţe când te culcai și la care ea ar fi trebuit să 
renunţe cu mulți ani în urmă. Conţinea însă istorie... povești ale 
reginelor și prințeselor din Evul Întunecat și felul în care ele se 
luptaseră să triumfe asupra junglelor, să reconstruiască orașele și 
apoi navele spaţiale. Pe jumătate ascunse pe căi de referință obscure, 
existau de asemenea cifrele seci, istoria tehnologiei. Praful de pușcă 
era una dintre invențiile cele mai simple. După ce vremea se 
îmbunătățea, aveau să urmeze niște expediții de prospectare; 
Cioplitoarea-în-lemn știuse de existenţa sulfului, dar nu aveau așa 
ceva în oraș. Construirea tunului avea să fie mai dificilă. Totuși... 


- Atunci inamicii voștri vor fi uciși. Obţineți de la mine ceea ce 
doriți. De ce te plângi atunci? 


-Mă plâng? 


Capetele Clovnului Încrezut se legănară în sus și în jos, alternativ. 
Asemenea gesturi distribuite păreau să fie echivalentul expresiilor 
faciale, deși Johanna încă nu le descifrase. Poate că aceasta însemna 
stânjeneală. 


-Nu mă plâng. Iu ne-ajuți, știu. Dar, dar... 
Trei dintre membrii săi se plimbau prin odaie. 


-Atât doar că eu văd mai multe decât majoritatea celorlalți, poate 
mă asemăn un pic cu Cioplitoarea-în-lemn în zilele de demult. Eu 
sunt un — am văzut termenul vostru — un „diletant“. Adică, știi tu, o 
persoană care studiază multe și este talentată la toate. N-am decât 
treizeci de ani, însă am citit aproape toate cărțile din lume și — 
capetele se plecară, în semn de sfială? — plănuiesc chiar să scriu una, 
poate adevărata poveste a aventurii tale. 


Fără să vrea, Johanna se pomeni surâzând. În majoritatea cazurilor, 
îi vedea pe Stilete ca pe niște străini barbari, inumani ca spirit și 
formă deopotrivă. Dar dacă închidea ochii, aproape că și-l putea 
imagina pe Copist ca fiind un straumer. Mama avea câțiva prieteni la 
fel de lipsiți de minte și autoconvinși în mod inocent: bărbați și 
femei cu o sută de proiecte grandioase care nu se concretizau 
niciodată. Pe Straum, ei fuseseră pericole de plictiseală pe care fata le 
evitase. Acum... ei bine, nerozia Copistului era ca și cum ar fi 
revenit acasă. 


-Te afli aici ca să mă studiezi pentru cartea ta? 
Alte încuviințări alternative. 


- Păi... da. De asemenea, doream să discut cu tine despre alte 
planuri ale mele. Întotdeauna am fost un fel de inventator. Știu că 
asta nu mai înseamnă acum mare lucru. Se pare că tot ce poate fi 
inventat se găsește deja în Dataset. Am văzut acolo multe dintre 
ideile mele cele mai bune. 


Oftă sau produse sunetul unui oftat. Imita unul dintre cele mai 
populare glasuri științifice din dataset. Sunetele erau extrem de 


simple pentru Stilete; te puteau deruta al naibii de ușor. 


- Oricum, mă-ntrebam cum să-mbunătățesc unele dintre ideile 
acelea... 


Patru membri ai Copistului se așezară pe burtă pe bancheta de lângă 
vatră; părea că s-ar fi instalat confortabil pentru o conversație 
prelungită. Ceilalți doi ocoliră vatra și-i dădură fetei un teanc de 
hârtii prinse în inele de alamă. În timp ce unul dintre cei aflați 
dincolo de foc continua să vorbească, cei doi dădeau paginile cu 
grijă și arătau unde trebuia să privească Johanna. 


Într-adevăr, avea destule idei: păsări care să remorcheze bărci 
zburătoare, lentile gigantice care să concentreze lumina soarelui 
asupra inamicilor și să-i incendieze. Din unele desene se părea că el 
credea că atmosfera se întindea și dincolo de satelitul natural al 
planetei, Luna Stiletelor. Copistul explică fiecare idee în detalii 
obositoare, indicând desenele și atingând-o entuziast pe mâini. 


- Înţelegi posibilitățile? Viziunile mele unice combinate cu invențiile 
deja cunoscute din Dataset! Cine știe unde ar putea duce? 


Johanna chicoti, nemairezistând înaintea viziunii Copistului a unor 
păsări gigantice care remorcau spre Lună lentile cu diametrul de un 
kilometru. El păru să considere sunetul o aprobare. 


- Da! Este sclipitor, nu? La ideea mea cea mai recentă nici măcar nu 
m-aș fi gândit, dacă n-ar fi fost Datasetul. Acest „radio“ proiectează 
sunetele foarte departe și repede, da? De ce să nu-l combinăm cu 
puterea gândurilor noastre? O haită ar putea gândi ca un singur 
membru, chiar dac-ar fi risipită pe sute de... ă-ă-ă... kilometri. 


Asta chiar că era interesant! Însă dacă producerea prafului de pușcă 
dura luni bune- deși aveau formula sa exactă —, câte decenii aveau să 
treacă până ce haitele să meșterească radioul? Copistul era un izvor 
imens de idei neterminate. Fata îl lăsă să-i vorbească mai bine de o 
oră. Era o nebunie, totuși mai putin străină decât majoritatea celor 
pe care le suportase în ultimul an. 


In cele din urmă, el păru să-și epuizeze energia; pauzele erau mai 
prelungi și o întreba tot mai frecvent ce părere avea. Finalmente, 


spuse: 
-În tot cazul a fost plăcut, nu? 
- Ă-ă-ă, da, fascinant... 


-Ştiam c-o să-ți placă. Cred că de fapt ești la fel ca poporul meu. Nu 
ești complet furioasă, nu tot timpul... 


-Ce vrei să spui cu asta? 


Johanna împinse în lături un bot moale și se ridică în picioare. 
Creatura-câine se așeză în fund ca să privească în sus la ea. 


- Eu... păi... ai destule de detestat, știu... Totuși pari foarte furioasă 
față de noi tot timpul, deși-ncercăm să te ajutăm! După munca din 
timpul zilei, stai aici, nu-ncerci să vorbești cu nimeni... deși acum 
înţeleg că asta a fost greșeala noastră. Doreai ca noi să venim aici, 
dar erai prea mândră ca s-o spui. Știi, eu descifrez caracterul 
indivizilor. Prietenul meu, cel căruia tu îi spui Cicatrizatul, este un 
tip realmente de treabă. Știu că-ți pot spune asta cu toată onestitatea 
și, fiind noua mea prietenă, o vei crede. Lui i-ar plăcea foarte mult să 
te viziteze de asemenea... urk! 


Johanna ocoli încet vatra, silindu-i pe cei doi membri să se retragă 
dinaintea ei. Toţi membrii Copistului priveau în sus, la ea, cu 
gâturile arcuindu-se unul în jurul altuia, cu ochii holbați. 


-Eu nu sunt ca tine. Eu n-am nevoie de toate pălăvrăgelile tale sau de 
ideile tale idioate. 


Azvârli carnetul de însemnări al Copistului în vatră. Copistul sări la 
marginea focului, întinzându-se disperat către hârtiile ce ardeau. 
Izbuti să le recupereze pe cele mai multe și le strânse la piepturi. 


Johanna continuă să înainteze spre el, lovindu-i labele cu picioarele. 
Copistul se retrase cu spatele, lipindu-se cu burţile de podea. 


- Ucigași idioţi și murdari! Eu nu-s ca voi. (Lovi cu palma într-o 
grindă a plafonului.) Oamenilor nu le place să trăiască precum 
animalele! Noi nu adoptăm asasini. Să-i spui Cicatrizatului, să i-o 
spui! Dacă vine vreodată pentru a pălăvrăgi ca-ntre prieteni, o să-i... 


o să-i sparg capul. O să-i sparg toate capetele! 


Copistul ajunsese cu spatele la perete. Capetele i se întorceau agitate 
într-o parte și alta. Scotea o mulțime de sunete. Unele erau în 
samnorskă, dar prea ascuţite ca să fie înțelese. Una dintre gurile sale 
găsi bara ușii. Împinse ușa, deschizând-o, și toți cei șase membri se 
năpustiră în crepuscul, dând uitării pelerinele. 


Johanna îngenunche și scoase capul pe ușă. Aerul era ceață purtată 
de vânt. Într-o clipă, chipul îi fu atât de umed și de îngheţat, încât nu 
putu simți lacrimile. Copistul era șase umbre în cenușiul care se 
întuneca, umbre ce goneau în jos pe coasta dealului, uneori 
rostogolindu-se în graba lor. Într-o secundă, dispăru. Rămăseseră 
doar formele neclare ale colibelor din apropiere și lumina gălbuie 
care se revărsa în jurul fetei dinspre foc. 


Ciudat... Imediat după ambuscadă, ea simtise teroare. Stiletele 
fuseseră ucigași de neoprit. După care, în barcă, când îl lovise pe 
Cicatrizat... fusese realmente minunat! Întreaga haită colapsase și, 
brusc, ea știuse că le putea răspunde în același fel, că le putea rupe 
oasele. Nu trebuia să fie la mila lor... În seara asta învățase ceva în 
plus. Îi putea răni chiar și fără să-i atingă. Cel puţin pe unii dintre ei. 
Simpla ei repulsie îl dezintegrase pe Clovnul Încrezut. 


Johanna se retrase în căldura plină de fum și închise ușa. Simțea 
triumful. 

Copistul Jaqueramaphan nu spuse nimănui despre întâlnirea sa cu 
Două-picioare. Bineînţeles, garda lui Prodotus auzise totul. Poate că 
individul nu știa prea bine samnorska, dar cu certitudine pricepuse 
că fusese o controversă. Până la urmă și alții aveau să afle ce se 
întâmplase. 


El se învârti prin castel câteva zile și petrecu mai multe ore aplecat 
peste resturile carnetului său de însemnări, încercând să refacă 
desenele. Avea să treacă o vreme înainte de a mai participa la alte 
sesiuni cu Datasetul, mai ales când era de față și Johanna. Copistul 
știa că el părea îndrăzneț pentru lumea din exterior, dar de fapt 
avusese nevoie de foarte mult curaj ca să meargă în felul acela la 
Johanna. El știa că ideile lui aveau geniu, însă în tot cursul vieții cei 
fără imaginație îl contraziseseră. 


Din multe puncte de vedere, Copistul era un individ foarte norocos. 
Fusese născut ca haită de fisiune în Rangathir, la marginea estică a 
Republicii. Părintele lui fusese un negustor bogat. Jaqueramaphan îi 
moștenise unele trăsături, totuși nu și răbdarea monotonă necesară 
pentru afacerile de zi cu zi. Pe de altă parte, haita lui de prăsilă 
reținuse din plin caracteristica aceea; afacerea familiei sporise și — în 
primii ani- prăsila nu-i refuzase Copistului partea sa de avere. Din 
primele lui zile, Copistul fusese un intelectual. Citise tot ce găsea: 
istorie naturală, biografii, educarea prăsilei. Sfârșise prin a avea cea 
mai mare bibliotecă din Rangathir: peste două sute de cărți. 


Chiar de pe atunci, Copistul avusese idei măreţe, care — dacă ar fi 


fost corect executate — i-ar fi transformat în cei mai bogați neguțători 
din toate provinciile răsăritene. Din păcate, ghinionul și lipsa de 
imaginaţie a prăsilei sale sortise pieirii primele lui idei. În cele din 
urmă, prăsila îi cumpărase partea din afacere și Jaqueramaphan se 
mutase în capitală. Fusese o mișcare excelentă. Până la momentul 
respectiv, Copistul se dezvoltase la șase membri; avea nevoie să vadă 
mai mult din lume. În plus... în biblioteca de acolo existau cinci mii 
de cărți, experienţa întregii istorii și a întregii lumi! Propriile lui 
carnete de însemnări deveniseră o bibliotecă în sine. Totuși haitele 
de la universitate nu aveau vreme pentru el. Schița unei sinteze a 
istoriei naturale pe care o întocmise fusese refuzată de toți papetarii, 
deși el plătise pentru publicarea unor fragmente. Era clar că avea 
nevoie de succes în lumea de acțiune înainte ca ideile lui să poată 
căpăta atenţia pe care o meritau, de aceea și misiunea sa de iscoadă; 
Parlamentul avea să-i mulțumească după ce revenea cu secretele 
Insulei Tăinuite a Jupuitorului. 


Asta se petrecuse cu aproape un an în urmă. Cele întâmplate de 
atunci- casa zburătoare, Johanna și Datasetul — depășeau până și 
închipuirile lui cele mai nebunești (și Copistul recunoștea că 
închipuirile acelea erau deja destul de neobișnuite). Biblioteca din 
Dataset conținea milioane de cărți! Ajutat de Johanna pentru a-și 
cizela ideile, ei aveau să înlăture Jupuitorii de pe faţa lumii. Aveau 
să-i recâștige ei casa zburătoare. Nici chiar cerul n-avea să mai fie o 
limită. 


De aceea faptul că ea îi atacase viziunea... îl făcea să-și pună 
întrebări despre sine. Poate că Johanna se înfuriase pe el pur și 
simplu fiindcă încercase să i-l explice pe Pelerin. L-ar fi îndrăgit pe 
Pelerin, dacă și-ar fi îngăduit s-o facă; era sigur în privința asta. Pe 
de altă parte... poate că ideile lui nu erau chiar atât de bune, cel 
puțin comparativ cu ale oamenilor. 


Posibilitatea aceea îl deprima într-o măsură destul de mare. și 
refăcu totuși complet desenele, ba chiar avu niște idei noi. Poate că 
ar fi trebuit să mai cumpere niște hârtie de mătase. 


Pelerinul trecu pe la el și-l convinse să meargă în oraș. 


Jaqueramaphan născocise o duzină de explicații pentru a-și justifica 
absenţele de la sesiunile cu Johanna. Încercă două-trei dintre ele, pe 


când cobora împreună cu Pelerinul pe strada Castelului, către port. 
După nici două minute, prietenul său întoarse un cap. 


-E-n regulă, Copistule. Când o vei dori, ne-ar plăcea să revii alături 
de noi. 


Copistul fusese dintotdeauna foarte priceput în a judeca atitudinile 
altora; mai ales, putea simţi când era tratat cu condescendenţă. 
Probabil că se strâmbase ușor, fiindcă Pelerinul adăugă: 


- Vorbesc serios. Până și Cioplitoarea-în-lemn a întrebat de tine. Îi 
plac ideile tale. 


Deși nu știa dacă nu erau cumva simple minciuni liniștitoare, 
Copistul se învioră. 


— Serios? 


Cioplitoarea-în-lemn din prezent era un caz trist, dar Cioplitorul-în- 
lemn din cărţile de istorie era unul dintre marii eroi ai lui 
Jaqueramaphan. 


-Nimeni nu-i furios pe mine? 


-Doar Prodotus este cam iritat. Responsabilitatea pentru siguranța 
lui Două-picioare îl face irascibil. Insă tu ai încercat doar ceva ce 
visasem toți să fi făcut. 


—- Mda... 


Chiar dacă n-ar fi existat un Dataset, chiar dacă Johanna Olsndot n- 
ar fi venit din stele, ea tot ar fi fost creatura cea mai fascinantă din 
lume: o minte de echivalentul unei haite adăpostită într-un singur 
trup. Puteai merge direct la ea, o puteai atinge, fără cea mai măruntă 
confuzie. La început fusese înfricoșător, dar ei toți simțiseră repede 
atracţia. Pentru haite, apropierea însemnase întotdeauna absenţa 
minții — fie pentru sex, fie pentru luptă. Imaginează-ți să poti să stai 
lângă foc cu un prieten și să porți o conversație inteligentă! 
Cioplitoarea-în-lemn formulase ipoteza că civilizația Două- 
picioarelor putea fi în mod natural mai eficientă decât oricare 
civilizație a Haitelor, că pentru oameni colaborarea era atât de 


simplă, încât ei învățau și construiau mult mai repede decât o 
puteau face haitele. Unica problemă cu ipoteza aceea era însăși 
Johanna Olsndot. Dacă Johanna era un om normal, ar fi fost o 
surpriză ca rasa ei să fi putut coopera în orice privință. Uneori era 
prietenoasă; de obicei în ședințele cu Cioplitoarea-în-lemn părea să- 
și dea seama că regina era șubredă și la sfârșitul vieții. În majoritatea 
cazurilor însă se purta cu superioritate, era sarcastică și părea să 
considere că toate eforturile lor erau demne de insulte... lar uneori 
era exact așa cum se purtase ultima dată. 


-Cum merge cu Datasetul? întrebă el după un moment. 
Pelerinul ridică din umeri. 


-Cam la fel ca până acum. Atât Cioplitoarea-în-lemn, cât și eu 
putem citi destul de bine în samnorskă. Johanna ne-a învățat — 
desigur, pe mine prin intermediul reginei — cum să folosim mare 
parte din puterile Datasetului. Acolo există multe lucruri care vor 
schimba lumea. Deocamdată însă trebuie să ne concentrăm asupra 
producerii prafului de pușcă și a tunurilor. Asta merge încet: 
transpunerea ideilor în practică. 


Copistul încuviinţă știutor. Aceea fusese dificultatea esenţială și a 
vieții lui. 


- Oricum, dacă le-am putea face pe toate până la mijlocul verii, am 
putea să luptăm cu armata Jupuitorului și să capturăm casa 
zburătoare înainte de sosirea iernii. Surâsul Pelerinului se lăți de la 
un chip la altul: lar după aceea, prietene, Johanna își poate chema 
semenii s-o salveze... iar nouă nu ne rămâne decât să-i studiem pe 
străini. Eu aș putea călători spre lumi aflate lângă alte stele. 


Era o idee despre care ei mai discutaseră. Pelerinul se gândise la ea 
chiar înaintea Copistului. 


Cotiră de pe strada Castelului pe Șirul-marginii. Copistul se simțea 
mai entuziast cu privire la vizita la papetar; trebuia să existe vreo 
cale prin care el să fie de ajutor. Se uită în jur cu un interes care-i 
lipsise în ultimele zile. Cioplitorii-în-lemn era un oraș măricel, 
aproape la fel de mare ca Rangathir — vreo douăzeci de mii de haite 
locuiau între zidurile sale și în casele din imediata apropiere. Ziua 


aceasta era ceva mai rece decât cele anterioare, dar nu ploua. Un 
vânt rece și curat mătura strada pieţii, purtând izuri vagi de mucegai 
și canalizare, de mirodenii și lemn proaspăt tăiat. Nori întunecați 
pluteau destul de jos, încețoșând dealurile din jurul portului. 
Primăvara se simțea în mod clar în văzduh. Copistul lovi jucăuș în 
zăpada fleșcăită din rigole. 


Pelerinul îl conduse pe o stradă laterală. Locul era ticsit, cu haitele 
apropiindu-se între ele chiar până la șapte-opt metri. Standurile 
papetarului erau și mai neplăcute. Pereţii despărțitori căptușiți cu 
pâslă nu erau prea groși și la Cioplitorii-în-lemn părea să existe mai 
mult interes față de literatură decât în orice alt loc unde fusese 
Copistul vreodată. De abia se putea auzi pe sine gândind, pe când se 
târguia cu papetarul. Acesta stătea pe o platformă ridicată, cu 
capitonaj gros; pe el nu-l deranja prea mult hărmălaia. Copistul își 
tinu capetele apropiate, concentrându-se asupra prețurilor și 
produsului. Din trecutul său, era destul de priceput la tocmeli. 


În cele din urmă căpătă hârtia dorită, la un preț acceptabil. 
- Haide să ne-ntoarcem pe Haite-multe, propuse el. 


Aceea era artera lungă care trecea prin centrul pieței. Când era în 
dispoziție bună, Copistului îi plăceau mulțimile; el era un cercetător 
atent al indivizilor. Cioplitorii-în-lemn nu era un oraș la fel de 
cosmopolit ca unele așezări de lângă Lacurile Lungi, totuși veneau 
comercianți de peste tot. Zări câteva haite care purtau bonetele unei 
colective de la Tropice. La o intersecție, un veste-roșii flecărea 
destins cu un maistru. 


Când haitele se apropiau atât de mult, și atât de multe, lumea părea 
să se balanseze pe muchia unei orgii. Fiecare individ se ținea cât mai 
strâns, încercând să-și păstreze intacte gândurile. Era greu să mergi 
fără să te împiedici în propriile-ți picioare. lar uneori răbufneau 
sunetele gândurilor de pe fundal, o secundă în care niște haite se 
sincronizau cumva. Conștiinţa ți se clătina și pentru o clipă erai 
totuna cu mulți, o suprahaită care putea fi un zeu. Jaqueramaphan 
se înfioră. Aceea era atracția esenţială a Tropicelor. Mulţimile de 
acolo erau gloate, vaste minţi de grup pe atât de stupide, pe cât erau 
de extatice. Dacă poveștile despre ele erau adevărate, atunci unele 
dintre orașele din miazăzi erau orgii non-stop. 


Se plimbau prin piață de aproape o oră, când îl fulgeră. Copistul 
scutură brusc din capete. Se întoarse și mărșălui țeapăn de pe Haite- 
multe, intrând pe o stradă laterală. Pelerinul îl urmă. 


- Aglomerația este prea mare? îl întrebă. 
-Tocmai mi-a venit o idee, replică Copistul. 


Nu era ceva neobișnuit într-o mulțime cu haite apropiate, dar 
aceasta era o idee foarte interesantă... Pentru alte câteva minute nu 
mai adăugă nimic. Strada laterală urca pieptiș, apoi zigzaga peste 
Colina Castelului. Coasta aceasta era acoperită de casele târgoveților. 
Pe partea dinspre port, ele aveau vedere peste acoperișurile țuguiate 
din țigle ale locuințelor de pe următoarea serpentină descendentă. 
Acestea erau mari, elegante și decorate cu motive florale. Pe stradă 
existau doar puține prăvălii. 


Copistul încetini și se depărtă suficient ca să nu se mai calce singur 
în picioare. Înțelegea acum că greșise serios când încercase să-i ofere 
Johannei idei creatoare. În Dataset existau realmente prea multe 
invenții. Totuși ei continuau să aibă nevoie de Copist, iar Johanna în 
măsura cea mai mare. Necazul era că ei încă nu știau asta. În cele din 
urmă, se adresă Pelerinului: 


-Nu te miră faptul că Jupuitorii n-au atacat orașul? Tu și cu mine i- 
am umilit pe Lorzii Insulei Tăinuite mai mult ca oricând în istoria 
lor. Noi detinem cheia înfrângerii lor totale. 


Johanna și Datasetul. 
Pelerinul șovăi. 


— Hmm... Am presupus că armata lor nu era pregătită pentru așa 
ceva. În caz contrar, bănuiesc că i-ar fi atacat de mult pe Cioplitorii- 
în-lemn. 


-Poate c-ar fi putut s-o facă, însă prețul ar fi fost prea mare. Acum 
rezultatul merită prețul. ÎI privi cu seriozitate pe Pelerin: Nu, eu cred 
că există alt motiv... Ei au casa zburătoare, dar nu știu cum s-o 
folosească. Vor s-o captureze pe Johanna, în viață, aproape la fel de 
mult pe cât doresc să ne ucidă pe noi toți. 


Pelerinul emise un sunet de amărăciune. 


- Dacă Oțel n-ar fi fost atât de zelos în a-i masacra pe toți cei cu două 
picioare, s-ar fi putut bucura de foarte multe ajutoare. 


- Este adevărat, iar Jupuitorii trebuie să știe și ei asta. Pun prinsoare 
c-au avut dintotdeauna iscoade printre orășenii de aici, dar în prezent 
mai mult ca oricând. Ai văzut haitele din Sălașul-răsăritean? 


Sălașul-răsăritean era un focar de susținători ai Jupuitorului. Chiar și 
înainte de Mișcare, ei fuseseră indivizi duri, care sacrificau în mod 
obișnuit puiand.rii ce nu corespundeau criteriilor lor de prăsilă. 


— N-am văzut decât una. Stătea de vorbă cu un maistru. 


- Exact. Oricine poate să vină aici, deghizat ca haită de scop special. 
Pun prinsoare pe viața mea că Jupuitorii plănuiesc s-o răpească pe 
Johanna. Dac-ar ghici ce lucrăm noi cu ea, ar putea încerca s-o 
asasineze pur și simplu. Nu pricepi? Trebuie să-i alertăm pe 
Cioplitoarea-în-lemn și pe Prodotus, să-i organizăm pe toți să fie cu 
ochii-n patru după iscoade. 


- Ai observat toate astea într-o singură plimbare pe Haite-multe? 


Copistul nu putea preciza dacă în glasul celuilalt se simțea uimire 
sau neîncredere. 


- Păi... hmm... nu. Inspirația n-a fost chiar atât de directă. Totuși 
este logic, nu crezi? 


Câteva minute merseră în tăcere. Aici sus vântul sufla mai puternic 
și panorama era mai spectaculoasă. În partea opusă mării, pădurea 
se întindea la nesfârșit, cenușie și verde. Totul era foarte pașnic... 
pentru că acesta era un joc al furișării. Din fericire, Copistul avea talent 
la asemenea jocuri. La urma urmelor, nu tocmai Poliția Politică a 
Republicii îl însărcinase cu explorarea Insulei Tăinuite? Avusese 
nevoie de câteva zece-zile de convingere stăruitoare, dar în cele din 
urmă ei fuseseră entuziaști. Vom fi încântați să vedem orice poți 
descoperi. Exact așa spuseseră. 


Pelerinul umbla șovăielnic, aparent luat prin surprindere de sugestia 
Copistului. În cele din urmă, rosti: 


-Cred c-ar trebui... să știi ceva, ceva ce trebuie să rămână un secret 
absolut. 


— Pe sufletul meu! Pelerinule, pe mine nu mă iau gurile pe dinainte. 


Copistul era puțin rănit- atât de lipsa de încredere, cât și de faptul 
că celălalt putuse descoperi ceva de care el să nu aibă habar. Al 
doilea aspect n-ar fi trebuit să-l deranjeze; bănuise că Pelerinul și 
Cioplitoarea-în-lemn erau intimi. Nu se putea ști ce-i destăinuise ea 
sau ce „răsuflase“. 


- Perfect... Tu ai dat peste ceva în legătură cu care trebuie păstrată 
discreția. Ştii că Prodotus răspunde de siguranța Cioplitoarei-în- 
lemn? 


- Bineînţeles! (La urma urmelor, era ceva implicit în funcția de Lord 
Șambelan.) Și ținând seama de numărul de sosiți din exterior care se 
plimbă pe-aici, pot spune că face o treabă foarte bună. 


-Ba chiar face o treabă excepțional de bună. Prodotus are agenți la 
vârf tocmai în Insula Tăinuită... la un pas de Lordul Otel însuși. 


Copistul își simţi ochii mărindu-se. 


- Da, văd că-nțelegi ce înseamnă asta. Prin intermediul lui Prodotus, 
Cioplitoarea-în-lemn știe cu exactitate tot ce plănuiește înaltul lor 
consiliu. Prin informaţii false iscusite, îi putem manevra pe Jupuitori 
ca pe niște găini-broaște la sacrificare. După Johanna în sine, acesta 
s-ar putea să fie cel mai mare atu al Cioplitoarei-în-lemn. 


— Nu... (Nu avusesem habar.) Prin urmare, incompetenta Siguranță 
locală nu-i decât un paravan? 


-Nu tocmai. Ar trebui să pară solidă și inteligentă, însă cu suficiente 
slăbiciuni exploatabile pentru ca Mișcarea să amâne un atac frontal 
în favoarea spionajului. Zâmbi: Cred că Prodotus ar rămâne 
înmărmurit să-ți audă criticile. 


Copistul râse fără putere. Se simțea simultan măgulit și derutat. 
Prodotus ar fi trebuit să fie cea mai mare căpetenie de iscoade a 
vremii... totuși el, Copistul Jaqueramaphan, aproape că-i descifrase 
intențiile. Copistul tăcu tot restul drumului de revenire la castel, însă 


mintea lui gonea. Pelerinul avea mai multă dreptate decât știa; 
tăinuirea era esențială. Discuţiile inutile — chiar între prieteni vechi — 
trebuiau evitate. Da! El avea să-și ofere serviciile lui Prodotus. Era 
posibil ca noul său rol să-l ţină în planul al doilea, dar de acolo își 
putea aduce principala contribuţie. Și în cele din urmă până și 
Johanna avea să vadă cât de util putea el să fie. 


În jos prin putul nopții. Chiar și când nu se uita afară pe ferestre, 
aceea era imaginea din mintea Ravnei. Releul era foarte departe de 
discul galactic. E-II cobora spre discul acela... și tot mai adânc în 
lentoare. 


Dar izbutiseră să scape. E-II era avariată, totuși părăsiseră Releul cu 
aproape cincizeci de ani-lumină pe oră. Cu fiecare oră scursă, se 
afundau mai mult în Exterior și timpul de calcul pentru microsalturi 
creștea, iar pseudoviteza lor se reducea. Cu toate acestea, înaintau. 
Acum erau adânc în Exteriorul Median. Și slavă binelui, nu exista 
niciun semn de urmăritori! Nu știrea legată de existenţa lui E-II era 
motivul expres al sosirii Molimei la Releu. 


Speranţă... Ravna o simţea crescând în ea. Automatele medicale ale 
navei susțineau că Pham Nuwen putea fi salvat, că exista activitate 
cerebrală. Rănile teribile din spinare fuseseră implanturile 
Bătrânului, mașinării organice care îl mențineau pe Pham într-o 
strânsă legătură cu rețeaua locală a Releului... și astfel cu Puterea de 
deasupra. lar când Puterea aceea murise, angrenajele din Pham se 
transformaseră în niște răni în putrefacție. Astfel că Pham, persoana, ar 
trebui să mai existe. Mă voi ruga să mai existe. Autodocul aprecia că 
abia peste trei zile spinarea avea să-i fie îndeajuns de vindecată 
pentru a încerca resuscitarea. 


Între timp... Ravna afla mai multe despre apocalipsa care se abătuse 
asupra ei. La fiecare douăzeci de ore, Iulpină-verde și Cochilie- 
albastră deplasau nava în lateral cu câţiva ani-lumină, într-o linie- 
trunchi majoră a Reţelei Cunoscute, pentru a se cupla la Știri. Era o 
practică obișnuită în orice voiaj care dura mai mult de câteva zile; un 
mod simplu pentru comercianți și călători de a fi la curent cu 
evenimente ce le puteau afecta succesul la destinație. 


Potrivit Știrilor (mai exact, potrivit vastei majorități a opiniilor 
exprimate), căderea Releului fusese totală. Vai, Grondr... Vai, Egravan 
și Sarale... Sunteţi morți acum, sau posedați? 


Părți din Reţeaua Cunoscută deveniseră temporar inaccesibile; era 
posibil ca unele legături extragalactice să nu poată fi înlocuite ani 
buni. Pentru prima dată după milenii, o Putere fusese ucisă. Existau 
zeci de mii de ipoteze despre motivul atacului și zeci de mii de 
predicții despre ce se va întâmpla în continuare. Ravna îi ceruse 
navei să filtreze avalanșa, străduindu-se să distileze esența 
speculațiilor. 


Cea provenită de la Domeniul Straumli în sine părea la fel de 
rațională ca oricare alta. Robii Puterii lăudau cu gravitate noua eră, 
însoțirea unei entități din Transcendent cu rase din Exterior. Dacă 
Releul putuse fi distrus -— dacă o Putere putuse fi ucisă — atunci nimic 
nu putea stăvili extinderea victoriei. 


Unii postatori credeau că Releul fusese ținta ancestrală a ceea ce 
corupsese Domeniul Straumli. Poate că atacul nu reprezenta decât 
sfârșitul unui război extrem de vechi, o tragedie pentru descendenții 
unor rase uitate. În cazul acesta era posibil ca sclavii din Domeniul 
Straumli să dispară pur și simplu și să reapară civilizația umană 
originală. 


Mai multe elemente sugerau că atacul avusese ca obiectiv preluarea 
arhivelor Releului, dar numai unul sau două pretindeau că Molima 
căuta să recupereze un artefact ori să-i împiedice pe cei de la Releu 
să-l recupereze. Aserțiunile respective proveneau din partea unor 
teoreticieni cronici, genul de civilizații care erau suprataxate de 
automatele grupurilor de informare. Ravna privi însă cu multă 
atenţie mesajele acelea. Niciunul nu sugera un artefact în Exteriorul 
Inferior; ba chiar, ele susțineau că Molima căuta ceva în Exteriorul 
Superior sau Transcendentul Inferior. 


Exista și trafic de rețea care ieșea direct din Molimă. Mesajele sale cu 
protocoale superioare erau respinse de toți cei care nu aveau 
tendințe sinucigașe și nimeni nu era plătit să reexpedieze ceva. 
Totuși oroarea și curiozitatea difuzară până departe unele mesaje. 
Exista o secvenţă „video“ de la Molimă: patru sute de secunde de 
date pan-senzitive fără compresie. Mesajul acela incredibil de scump 


putea să fi fost cel mai des reexpediat din toată istoria Reţelei. 
Cochilie-albastră menţinu E-II pe calea trunchiului aproape două 
zile pentru a-l recepta pe tot. 


Toţi robii Aberaţiei păreau să fie oameni. Cam jumătate din știrile ce 
soseau din Domeniu erau video, deși niciuna atât de lungă; toate 
prezentau vorbitori umani. Ravna vizionă secvenţa de mai multe ori 
și chiar îl recunoscu pe vorbitor. Øvn Nilsndot fusese campionul de 
fond al Domeniului Straumli. Actualmente nu avea niciun titlu... și 
probabil niciun nume. Nilsndot vorbea dintr-un birou care putea să 
fi fost o grădină. Dacă pășea în lateralul imaginii, femeia putea să 
vadă peste umărul lui până la nivelul solului. Orașul de acolo 
semăna cu Straumli Principal din înregistrări. Cu ani în urmă, Ravna 
și sora ei visaseră orașul acela, nucleul aventurii omenirii în 
Transcendent. Piaţa centrală fusese o copie a Pajiștii Prințeselor de 
pe Nyjora, iar materialul publicitar pentru imigrare susținea că 
indiferent cât de departe ar fi ajuns straumerii, fântâna din Pajiște va 
curge mereu, arătând de-a pururi loialitatea lor față de începuturile 
omenirii. 


Acum nu exista nicio fântână și Ravna simti letargie înapoia privirii 
lui Nilsndot. 


- Vorbesc în numele Puterii care Ajută, spunea eroul de ieri. Doresc 
ca toți să vadă ce pot face chiar și pentru o civilizație de mâna a 
treia. Priviţi Ajutorul meu... 


Obiectivul se ridică spre cer. Era în amurg și structurile agravi 
înșiruite se profilau pe lumina crepusculară, megametru pe 
megametru. Era o utilizare a materialului agravi mai grandioasă 
decât orice văzuse Ravna vreodată, chiar pe Docuri. Cu siguranță 
nicio planetă din Exteriorul Median nu și-ar fi putut permite 
vreodată să importe asemenea cantități de material. 


-Ceea ce vedeţi deasupra mea nu sunt decât barăcile muncitorilor 
pentru construcția pe care o voi începe în curând în sistemul 
Straumli. Când va fi terminată, cinci sisteme stelare vor deveni un 
singur habitat, cu planetele lor și excesul de masă stelară distribuite 
pentru a întreţine viața și tehnologia așa cum n-au fost văzute 
niciodată la aceste adâncimi — și cum rareori au fost văzute în 
Transcendentul însuși. 


Imaginea reveni la Nilsndot, un singur om, portavocea unei zeități. 


- Unii dintre voi se pot răzvrăti împotriva ideii de a vă dedica mie. 
Finalmente, detaliul acesta este lipsit de importanță. Simbioza 
Puterii mele cu mâinile raselor din Exterior depășește orice i-ar 
putea opune cineva. Acum însă vă vorbesc pentru a vă diminua 
temerile. Ceea ce vedeți în Domeniul Straumli este în aceeași măsură 
o bucurie și o minunăţie. Niciodată rasele din Exterior nu vor mai fi 
lăsate în urmă de transcendenţă. Cei care mi se vor alătura — și în 
cele din urmă toţi o veți face — vor fi parte din Putere. Veţi avea acces 
la importuri din tot Vârful și Transcendentul Inferior. Vă veți 
reproduce dincolo de limitele pe care propria voastră tehnologie le 
poate susține. Veţi absorbi tot ceea ce mi se opune. Veţi aduce noua 
stabilitate. 


A treia sau a patra oară când privi mesajul, Ravna încercă să ignore 
cuvintele și se concentră asupra expresiei lui Nilsndot, comparând-o 
cu discursuri pe care le avea în dataset. Exista o deosebire; nu fusese 
doar imaginaţia ei. Creatura pe care o privea avea sufletul mort. 
Cumva Molimei nu-i păsa că asta era evident... poate că nu era 
evident decât pentru oameni, iar ei constituiau o fracțiune 
minusculă și pe cale de dispariție din audienţă. Obiectivul se 
apropie de chipul închis la culoare, banal, al lui Nilsndot, de ochii 
săi violeți, banali: 


- Unii dintre voi se pot întreba cum sunt posibile toate acestea și de 
ce au trecut miliarde de ani de anarhie fără vreun astfel de ajutor din 
partea unei Puteri. Răspunsul este... complex. Ca multe evoluții 
delicate, aceasta are un prag înalt. De o parte a pragului aceluia, 
dezvoltarea pare imposibil de improbabilă; de cealaltă parte, pare 
inevitabilă. Simbioza Ajutorului depinde de comunicarea eficientă, 
pe lățime mare de bandă, între mine și ființele pe care le Ajut. 
Creaturi precum cea care rostește acum cuvintele mele trebuie să 
răspundă la fel de iute și de credincios precum o mână sau o gură. 
Ochii și urechile lor trebuie să raporteze pe o rază de ani-lumină. 
Asta a fost dificil de realizat — mai ales pentru că, în esenţă, sistemul 
trebuie să existe înainte de a putea funcționa. Dar acum, când 
simbioza există, progresul va sosi mult mai rapid. Aproape orice 
rasă poate fi modificată pentru a primi Ajutor. 


Aproape orice rasă poate fi modificată. Cuvintele proveneau de la un 


chip familiar și în graiul natal al Ravnei... însă originea era 
monstruos de îndepărtată. 


Existau o sumedenie de analize. Fusese înființat un nou grup de 
informare: Amenințarea Molimei provenea din grupurile de 
informare Ameninţări, Interese Homo Sapiens și Automate Strâns 
Cuplate. În ultima vreme era mai animat decât oricare alte cinci 
grupuri. În această parte din galaxie o fracțiune importantă din tot 
traficul de mesaje aparținea noului grup. Pentru analizarea 
cuvintelor sărmanului Øvn Nilsndot fuseseră transmiși mai mulți 
biți decât cuprinsese originalul. Judecând după reacţiile furioase și 
contradicții, raportul semnal-zgomot fusese foarte mic: 

Criptare: 0 

Receptat de: La bordul E-II ad-hoc 


Cale limbaj: Acquileron > triskwelină, unități 
SjK 


De la: Universitatea Khurvark 


[Pretinde a fi o universitate bazată într-un 
habitat, în Exteriorul Median] 


Subiect: Video Molimă 

Rezumat: Mesajul dovedește impostură 
Distribuţie: 

Grupul de interese Urmăritori Războaie 
Grupul de interese Unde Sunt Ei Acum 
Amenințarea Molimei 

Data: 7,06 zile de la Căderea Releului 
Text mesaj: 


Este evident că acest „Ajutor" este o 


impostură. Deşi nu este numit, vorbitorul este 
un oficial important din fostul regim 
Straumli. Întrebarea se pune atunci de ce - 
dacă „Ajutorul" îi foloseşte pur și simplu pe 
oameni ca pe roboţi telecomandaţi - mai este 
păstrată structura socială anterioară? 
Răspunsul ar trebui să fie clar pentru orice 
idiot: Ajutorul nu deține puterea de a 
telecomanda un număr mare de sapienți. În mod 
clar, căderea Domeniului Straumli a constat 
din preluarea elementelor-cheie din structura 
de putere a respectivei civilizații. Pentru 
restul rasei, situația continuă să fie la fel 
ca înainte. Concluzia noastră: Simbioza Ajutor 
nu este decât altă religie mesianică, alt 
imperiu dement care își scuză excesele şi 
caută să-i amăgească pe aceia pe care nu-i 
poate sili în mod direct. Nu vă Lăsați 
păcăliți! 


Criptare: 0 
Receptat de: La bordul E-II ad-hoc 


Cale limbaj: Optima +> acquileron > 
triskwelină, unităţi SjK 


De la: Societatea pentru Investigaţii 
Raţionale 


[Probabil un sistem solitar în Exteriorul 
Median, la 5700 ani-lumină de Sjandra Kei în 
sens invers rotației] 


Subiect: Firul Video Molimă, Universitatea 
Khurvark 1 


Termeni-cheie: Risipă [probabilă obscenitate] 
a timpului nostru preţios. 


Distribuţie: 


Societatea pentru Managementul Raţional al 
Reţelei 


Amenințarea Molimei 
Data: 7,91 zile de la Căderea Releului 
Text mesaj: 


Cine-i păcălit? [probabilă obscenitate] 
[probabilă obscenitate] Idioţii care nu 
urmăresc toate firele în desfășurarea 
discuțiilor n-ar trebui să-mi irosească 
urechile prețioase cu gunoaiele lor [certă 
obscenitate]. Crezi așadar că „Simbioza 
Ajutor" este o impostură? Și ce crezi că a 
cauzat căderea Releului? În cazul în care 
capul îţi este probabil înțepenit în dos [ - 
probabilă insultă], o Putere a fost într- 
adevăr aliată cu Releul. Puterea aceea este 
acum moartă. Crezi poate că s-a sinucis? Mai 
documentează-te, Cap Plat [* - probabilă 
insultă]. Nicio Putere n-a căzut vreodată în 
faţa a ceva din Exterior. Molima este un 
fenomen nou şi interesant. Cred că este timpul 
ca [obscenitate] labagii ca Universitatea 
Khurvark să-și vadă de grupurile lor de produs 
zgomot şi să ne lase pe noi ceilalți să purtăm 
o discuție inteligentă. 


lar unele mesaje erau realmente nonsensuri. Un aspect al Reţelei: 
traducerile automate multiple camuflează frecvent deosebirile 
fundamentale dintre participanţi. Înapoia postărilor colocviale, de 
taifas, existau tărâmuri îndepărtate, atât de înceţoșate de distanţă și 
diferenţă, încât comunicarea era imposibilă... deși ar fi putut dura 
un timp până să o sesizezi. De exemplu: 


Criptare: 0 
Receptat de: La bordul E-II ad-hoc 


Cale limbaj: Arbuyth > comercială 24 + 
cherguelen > triskwelină, unităţi SjK 


De la: Buza-volburii Pâclelor 


[Poate o organizaţie de zburători prin nori 
într-un sistem jovian solitar. Intervenţii 
foarte rare.] 


Subiect: Firul Video Molimă 
Termeni-cheie: Hexapodia ca idee-cheie 
Distribuţie: 

Amenințarea Molimei 

Data: 8,68 zile de la Căderea Releului 
Text mesaj: 


Nu am avut ocazia de a vedea faimosul video de 
la Domeniul Straumli decât ca reprezentare. 
(Unica mea poartă în Reţea este foarte 
scumpă.) Este adevărat că oamenii au șase 
picioare? Nu am fost sigur din reprezentare. 
Dacă acești oameni au trei perechi de 
picioare, atunci cred că există o explicaţie 
simplă pentru... 


Hexapodia? Șase picioare? Trei perechi de picioare? Probabil că 
niciuna dintre traducerile acelea nu se apropia de ceea ce gândea 
consternata creatură de la Buza-volburii. Ravna nu citi până la capăt 
mesajul acela. 


Criptare: 0 


Receptat de: La bordul E-II ad-hoc 
Cale limbaj: Triskwelină, unităţi SjK 
De la: Hanse 


[Nicio referință anterior Căderii Releului. 
Nicio sursă probabilă. Este cineva foarte 
prudent.] 


Subiect: Firul Video Molimā, Universitatea 
Khurvark 1 


Distribuţie: 

Grupul de interese Urmăritori Războaie 
Amenințarea Molimei 

Data: 8,68 zile de la Căderea Releului 
Text mesaj: 


Universitatea Khurvark consideră că Molima 
este o impostură deoarece elemente ale 
fostului regim au supravieţuit pe Straum. 
Există şi altă explicaţie. Să presupunem că 
Molima este într-adevăr o Putere și că 
afirmaţiile ei cu privire la simbioza efectivă 
sunt în general adevărate. Asta înseamnă că 
acea creatură care este „Ajutată" nu este 
decât un dispozitiv controlat prin 
telecomandă, creierul său nu este decât un 
procesor local care susține comunicarea. Voi 
ați dori să fiți ajutaţi în felul acela? 
Întrebarea mea nu este complet retorică; 
lectorii sunt îndeajuns de mulţi, pentru ca 
unii dintre voi să răspundă „da". Totuși 
majoritatea vastă a fiinţelor sapiente 
evoluate în mod natural ar fi revoltate de 
idee. Cu certitudine, Molima ştie acest lucru. 
Ipoteza mea este că Molima nu este o 


impostură... ci că impostura este ideea unei 
civilizații supraviețuitoare în Domeniul 
Straumli. În mod subtil, Molima dorește să 
transmită impresia că numai unii sunt direct 
subjugați, că civilizațiile luate ca întreg 
vor supravieţui. Adăugați la aceasta afirmaţia 
Molimei că nu toate rasele pot fi 
telecomandate. Rămânen astfel cu subtextul că 
bogății imense sunt disponibile raselor care 
se asociază cu această Putere, totuși 
imperativele biologice și intelectuale ale 
acelor rase vor fi satisfăcute. 


Întrebarea rămâne astfel deschisă. Cât de 
amănunțit este controlul Molimei asupra 
raselor cucerite? Nu ştiu. Este posibil ca în 
Exteriorul cucerit de Molimă să nu mai fi 
rămas minți cu conștiință de sine, ci doar 
milioane de dispozitive telecomandate. Un 
lucru este clar: Molima are nevoie de la noi 
de ceva pe care încă nu-l poate lua. 


Și tot așa. Zeci de mii de mesaje, sute de puncte de vedere. Nu 
degeaba era poreclită Rețeaua Milioanelor de Minciuni. Ravna 
discuta zilnic despre ea cu Cochilie-albastră și Tulpină-verde, 
încercând să pună totul laolaltă, încercând să decidă care 
interpretare este demnă de încredere. 


Skrodcălăreții îi cunoșteau bine pe oameni, dar nici ei nu erau siguri 
în privinţa letargiei de pe chipul lui Øvn Nilsndot. lar Tulpină-verde 
îi cunoștea îndeajuns de bine pe oameni ca să știe că nu exista niciun 
răspuns care s-o liniștească pe Ravna. Rulă înainte și înapoi în fața 
ferestrei Știrilor și până la urmă întinse o frunză ca s-o atingă pe 
femeie. 


-Poate că sir Pham ne va spune, odată ce se va reface. 
Cochilie-albastră era obiectiv, detașat. 


- Dacă ai dreptate, asta înseamnă că, într-un fel, Molimei nu-i pasă 


ce știu oamenii și cei apropiați oamenilor. Dintr-un punct de vedere 
este logic, însă... 


Voderul lui bâzâi absent pentru o clipă. 


-Nu am încredere în acest mesaj. Patru sute de secunde de bandă 
lată — atât de bogat, încât oferă imagistică complet senzorială pentru 
multe rase diferite. Este un volum enorm de informații și absolut 
nicio compresie... Poate că este o momeală îndulcită, reexpediată de 
noi, bieti locuitori din Exterior, către toate cuiburile noastre. 


Suspiciunea respectivă existase și în Știri. Totuşi mesajul nu conținea 
șabloane evidente și nimic care să se adreseze automatelor rețelei. O 
asemenea otravă subtilă ar fi putut funcționa în Vârful Exteriorului, 
dar nu și aici, jos. În felul acesta rămânea o explicație mai simplă, 
care ar fi fost perfect logică chiar și pe Nyjora sau pe Vechiul 
Pământ: secvența video camufla un mesaj adresat unor agenți deja 
infiltrati. 


Prodotus era bine-cunoscut Cioplitorilor-în-lemn... dar în general 
pentru motive nefavorabile. Avea aproape o sută de ani și era 
odrasla de fuziune a Cioplitorului-în-lemn din doi strategi ai săi. În 
primele sale decenii, Prodotus administrase joagărele orașului. În 
decursul timpului, inventase unele îmbunătățiri inteligente ale roții 
de apă. Prodotus avusese propriile încurcături romantice — în 
majoritate cu politicieni și autori de discursuri. Într-o măsură tot mai 
mare, membrii săi înlocuiți îl înclinaseră către un rol public. În 
ultimii treizeci de ani, fusese unul dintre glasurile cele mai active 
din Consiliul reginei; iar de zece ani era Lord Șambelan. În ambele 
funcţii, susținuse ghildele și un negoț cinstit. Umbla vorba că, dacă 
Cioplitoarea-în-lemn ar fi abdicat vreodată sau ar fi murit pe de-a 
întregul, Prodotus ar fi fost următorul Lord al Consiliului. Mulţi 
apreciau că ar fi fost soluția cea mai bună în cazul unui asemenea 
dezastru... deși discursurile sale infatuate îngrozeau deja Consiliul. 


Aceea era imaginea publică a lui Prodotus. Oricine avea habar 
despre cum se iau măsurile de securitate ar fi ghicit de asemenea că 
Șambelanul se ocupa de spionii Cioplitoarei-în-lemn. Neîndoios, el 
avea zeci de informatori în joagăre și pe docuri. Acum însă Copistul 


știa că până și funcția aceea era doar un paravan. Închipuie-ţi: să ai 
iscoade în cercul interior al Jupuitorilor, să le cunoști planurile, 
temerile și slăbiciunile și să fii capabil să-i manipulezi! Prodotus era 
cu adevărat incredibil! Mâhnit, Copistul trebuia să-i recunoască 
geniul pur. 


În același timp însă... toate informațiile acelea nu garantau victoria. 
Nu toate planurile Jupuitorilor puteau fi conduse direct de la vârf. 
Unele operatii de nivel redus ale inamicului se puteau desfășura 
neștiute și cu destul succes... și ar fi ajuns o singură săgeată ca s-o 
ucidă pentru totdeauna pe Johanna Olsndot. 


Iar aici își putea dovedi valoarea Copistul Jagqueramaphan. 


El solicită să se mute la nivelul al treilea în zidul de legătură dintre 
donjoanele castelului. Nu întâmpină dificultăți în a căpăta acceptul 
respectiv; noua sa încăpere era mai mică, cu pereții grosolan 
capitonați. O singură ambrazură pentru săgeți oferea o vedere 
anostă peste domeniile castelului. Pentru noul scop al Copistului, 
odaia era perfectă. În următoarele zile el începu să se furișeze pe 
promenade. Zidurile principale erau străbătute de tuneluri, late de 
patruzeci de centimetri și înalte de optzeci. Copistul putea ajunge 
aproape oriunde în zidul de legătură fără să fie văzut din exterior. El 
mergea în șir indian de la un tunel la altul, ieșind pentru câteva 
momente pe un meterez pentru a țâșni de la un plin la un crenel și 
mai departe la un plin, scoțând un cap pe aici și altul pe acolo. 


Bineînţeles se întâlnea cu străjeri, dar Jaqueramaphan avea acordul 
de a fi pe ziduri... și studiase rutina gărzilor. Acestea știau că el 
umbla pe acolo, însă Copistul era convins că nu aveau habar de 
dimensiunile eforturilor sale. Era o muncă grea, în frig, totuși merita 
osteneala. Marele obiectiv al vieții sale era să reușească ceva 
spectaculos și valoros. Din păcate, majoritatea ideilor lui erau atât de 
profunde, încât alte haite — chiar și persoane pe care el le respecta 
enorm — nu înțelegeau. Asta fusese problema cu Johanna. Ei bine, 
după alte câteva zile se putea duce la Prodotus și atunci... 


Pe când trăgea cu ochiul pe la colțuri și prin ambrazuri, doi membri 
ai lui erau ghemuiţi laolaltă, luând notițe. După zece zile avea 
destule pentru a-l impresiona chiar și pe Prodotus. 


Reședința oficială a lui Prodotus era înconjurată de odăi pentru 
ajutoare și gărzi. Nu era tocmai locul potrivit pentru a face o ofertă 
tainică. În plus, Copistul avusese ghinion până atunci cu abordările 
directe. Puteai să aștepți zile întregi pentru o audienţă și, cu cât erai 
mai răbdător, cu cât respectai regulile într-o măsură mai mare, cu 
atât birocraţii te considerau mai mult o non-entitate. 


Însă Prodotus era uneori singur. Pe zidul vechi exista un foișor, pe 
latura dinspre pădure a castelului... Spre seara celei de-a 
unsprezecea zile a investigației sale, Copistul se instală în foișorul 
acela și așteptă. Trecu o oră. Vântul se domoli. Ceaţă groasă se 
revărsă dinspre port, învăluind zidul vechi ca spuma încet 
mișcătoare a mării. Totul deveni foarte, foarte tăcut, așa cum se 
întâmplă întotdeauna într-o ceață deasă. Copistul examină posac 
platforma foișorului; era cu adevărat degradată. Mortarul se fărâma 
sub ghearele sale. Aveai impresia că puteai smulge direct unele 
pietre din zid. La naiba! Poate că azi Prodotus n-avea să respecte 
obiceiul de a urca aici. 


Totuși Copistul mai așteptă o jumătate de oră... și răbdarea îi fu 
răsplătită. Auzi clinchete de oţel pe scara în spirală. Nu răzbătea 
niciun sunet de gânduri; ceața era prea densă. Trecu un minut. Ușa- 
trapă se ridică și prin ea se strecură un cap. 


Chiar și în ceață, surprinderea lui Prodotus fu un șuierat sălbatic. 
-Fiti liniștit, domnule! Sunt doar eu, credinciosul Jaqueramaphan. 
Capul ieși mai mult. 

-Ce-ar căuta aici un cetățean credincios? 


- Am venit aici ca să vă-ntâlnesc, rosti Copistul râzând, în biroul 
dumneavoastră secret. Suiți, domnule. Cu ceața asta, este spațiu 
suficient pentru amândoi. 


Unul după altul, membrii lui Prodotus ieșiră prin trapă. Unii abia 
izbutiră s-o facă, agățându-și cuțţitele și bijuteriile în rama ușii; 
Prodotus nu era o haită prea suplă. Șeful Sigurantei se înșirui pe 


latura îndepărtată a foișorului într-o postură care anunţa suspiciune. 
Nu aducea deloc cu haita infatuată și cu un aer de superioritate din 
întâlnirile lor publice. Copistul surâse în barbă. Era clar că izbutise 
să-i atragă atenția. 


- Vorbește! rosti Prodotus sec. 


- Domnule, doresc să vă ofer serviciile mele. Cred că însăși prezența 
mea aici dovedește că pot fi valoros pentru siguranța Cioplitoarei-în- 
lemn. Cine altul decât un profesionist talentat ar fi putut afla că 
dumneavoastră folosiți locul acesta ca bârlog secret? 


Prodotus păru să se destindă puţin. Surâse strâmb. 


— Chiar așa, cine altul? Vin aici tocmai pentru că partea aceasta din 
zidul vechi nu poate fi văzută de nicăieri din castel. Aici pot... să 
intru în comuniune cu dealurile și să mă eliberez de fleacurile 
birocratice. 


- Înţeleg, domnule, încuviință Jaqueramaphan, însă greșiți într-o 
privinţă. Indică pe lângă șeful Sigurantei: Nu puteți vedea prin ceața 
aceasta, dar pe latura dinspre port a castelului există un singur loc 
situat pe linie de vizare cu foișorul dumneavoastră. 


-Şi ce dacă? Cine ar putea vedea ceva din... aha, instrumentele 
pentru ochi pe care le-ai adus din Republică! 


- Exact. Copistul scotoci într-un buzunar și scoase o lunetă. V-am 
putut recunoaște chiar din partea opusă a curții. 


Instrumentele pentru ochi l-ar fi putut face celebru pe Copist. 
Cioplitoarea-în-lemn și Pedantus fuseseră vrăjiți de ele. Din păcate, 
onestitatea îl silise să recunoască faptul că le cumpărase de la un 
inventator din Rangathir. Era lipsit de importanţă faptul că el fusese 
acela care recunoscuse valoarea invenției, că el o utilizase pentru a 
ajuta la salvarea Johannei. Când ei descoperiseră că nu prea știa cum 
funcționau lentilele, acceptaseră instrumentul pe care li-l făcuse 
cadou... și-l dăduseră propriilor lor meșteri sticlari. Copistul 
continua totuși să fie cel mai bun utilizator de instrumente pentru 
ochi din această parte a lumii. 


-Nu doar pe dumneavoastră v-am urmărit, Lordul meu. Aceea a 
fost partea cea mai măruntă a investigațiilor mele. In ultimele zece- 
zile, am petrecut multe ore pe potecile castelului. 


Buzele lui Prodotus se răsfrânseră. 
— Într-adevăr... 


- Cutez să spun că nu mulţi au fost cei care m-au văzut și că am fost 
foarte prevăzător ca nimeni să nu mă vadă utilizând instrumentul 
pentru ochi. În tot cazul își scoase carnetul din alt buzunar —, am 
făcut numeroase însemnări. Știu unde și când merge fiecare haită în 
toate orele de lumină. Vă puteți imagina puterea tehnicii mele în 
timpul verii! 


Așeză carnetul pe pardoseală și-l împinse către Prodotus. După un 
moment, celălalt avansă un membru al haitei și-l trase spre el. Nu 
părea foarte entuziasmat. 


- Vă rog să-nţelegeți, domnule. Știu că-i comunicaţi reginei ce se- 
ntâmplă în cele mai înalte consilii ale Jupuitorului. Fără sursele 
dumneavoastră, am fi neajutorați împotriva acelor lorzi, însă... 


— Cine ţi-a spus asta? 
Copistul înghiți un nod. Nu te arăta intimidat! Zâmbi slab. 


-N-a trebuit să mi-o spună nimeni. Sunt un profesionist, la fel ca 
dumneavoastră; și știu cum să păstrez un secret. Dar gândiți-vă: în 
castel pot să existe și alții care să aibă abilitățile mele și unii pot fi 
trădători. Este posibil să nu aflați niciodată despre ei de la sus- 
pusele dumneavoastră surse. Gândiţi-vă la necazurile pe care le-ar 
putea pricinui. Aveţi nevoie de ajutorul meu. Cu metoda mea, puteți 
ține evidenţa tuturor. Aș fi încântat să instruiesc un corp de 
investigatori. Am putea să operăm chiar și în oraș, privind de pe 
turnurile pieței. 


Șeful Sigurantei dădu ocol parapetului și lovi meditativ în pietrele 
prinse în mortarul sfărâmicios. 


-Propunerea ta are unele puncte atractive, totuși cred că i-am 
identificat deja pe toți agenții Jupuitorului; îi alimentăm constant... 


cu minciuni. Este interesant să auzim cum minciunile se întorc de la 
sursele noastre suspuse de acolo. 


Râse scurt și privi gânditor peste parapet. 


— Ai însă dreptate. Dac-am scăpa pe cineva care are acces la Două- 
picioare sau la Dataset... ar putea fi dezastruos. Întoarse mai multe 
capete spre Copist: M-ai convins. Îți pot furniza patru-cinci indivizi 
pe care să-i... ă-ă-ă... instruiești în metodele tale. 


Copistul nu-și putu controla expresia; aproape că țopăi de 
entuziasm, cu toți ochii ațintiți asupra lui Prodotus. 


-Nu veti regreta decizia aceasta, domnule! 
Prodotus ridică din umeri. 


-Probabil că nu. Mai departe... Câte alte persoane știu despre 
investigația ta? Ar trebui să stau de vorbă cu ele, să le cer să jure 
păstrarea secretului! 


Copistul se îndreptă. 


- Lordul meu! V-am spus că sunt un profesionist. Am ținut totul 
numai pentru mine, așteptând această conversație. 


Prodotus surâse și se relaxă într-o postură binevoitoare. 
- Excelent! Atunci putem începe. 


Poate că de vină fusese glasul Șambelanului — niţel cam prea tare — 
sau poate un zgomot slab îndărătul său. Indiferent care ar fi fost 
motivul, Copistul întoarse un cap și zări umbre iuți venind dinspre 
latura ce dădea spre pădure a parapetului. Prea târziu auzi 
zgomotul minții atacatorului. 


Săgeți șuierară și prin gâtlejul lui Phan arse foc. Horcăi, dar se 
menținu laolaltă și traversă în goană foișorul către Prodotus. 


- Ajutor! 


Tipătul fu inutil. Copistul înțelese, chiar înainte ca Șambelanul să-și 


scoată cuțitele și să se retragă. 


Prodotus se feri când asasinul său sări în mijlocul Copistului. 
Gândirea rațională se încețoșă într-un vacarm de zgomote și durere 
spintecătoare. Spune-i Pelerinului! Spune-i Johannei! Măcelul continuă 
clipe în afara timpului și apoi... 


O parte din el se îneca în sânge roșu, lipicios. O parte din el era 
orbită. Gândurile lui Jaquerama se derulau în fragmente zdrențuite. 
Cel puţin unul din el era mort: Phan zăcea decapitat într-o baltă de 
sânge care se lățea. Ridica aburi în aerul rece. Durere și ger și... înec, 
sufocare... Spune-i Johannei! 


Asasinul și șeful său se retrăseseră de lângă el. Prodotus... Șeful 
Sigurantei... Șeful trădătorilor... Spune-i Johannei! Ei stăteau în 
tăcere... privindu-l cum sângerează până la moarte. Prea pedanti ca 
să-și amestece gândurile cu ale lui. Aveau să aștepte. Aveau să 
aștepte... până ce zgomotul minții sale se diminua, pentru ca după 
aceea să termine treaba. 


Liniște. Câtă liniște... Gândurile îndepărtate ale ucigașilor. Sunete 
de horcăieli, gemete... Nimeni n-avea să știe vreodată... 


Pierise aproape de tot. Ja privea tâmp la cele două haite 
necunoscute. Una înaintă spre el, cu gheare de oțel la picioare, cu 
tăișuri în bot. Nu! Ja sări în sus, lunecând și derapând pe mâzgă. 
Haita se năpusti, însă Ja suise deja pe parapet. Sări cu spatele înainte 
și căzu, căzu... 


„..Și se lovi de bolovanii aflați hăt dedesubt. Ja se îndepărtă de zid. 
Spinarea îl durea, după care n-o mai simţi. Unde sunt? Unde sunt? 
Ceaţă peste tot. Sus, deasupra lui, se auzeau glasuri murmurând. 
Amintiri de cutite și stilete plutiră în mintea lui mică, amestecate de- 
a valma. Spune-i Johannei! Își aminti... ceva... de dinainte. O potecă 
ascunsă prin tufișuri dese. Dacă mergea într-acolo, destul de 
departe, avea s-o găsească pe Johanna. 


Ja se sili să pornească, încet, în sus, pe potecă. Ceva rău se 
întâmplase cu picioarele lui din spate; nu le mai simțea. Spune-i 
Johannei! 

Johanna tuși; lucrurile păreau să meargă tot mai rău. De trei zile o 
durea în gât și-i curgea nasul. Nu știa dacă să se sperie sau nu. În 
epocile medievale, bolile erau la ordinea zilei. Mda, și din cauza lor 
mureau o mulțime de oameni! Își șterse nasul și se strădui să se 
concentreze la spusele Cioplitoarei-în-lemn. 


- Pedantus a produs deja praf de pușcă. Funcţionează exact așa cum 
a prezis Datasetul. Din nefericire, aproape că și-a pierdut un 
membru al haitei, încercând să folosească pulberea într-un tun din 
lemn. Dacă nu putem construi tunuri, mă tem... 


Cu o săptămână în urmă, regina n-ar fi fost primită aici; toate 
întâlnirile lor fuseseră în sălile castelului. Apoi însă Johanna se 
îmbolnăvise — era doar o „răceală“, era sigură- și nu se simţise în 
stare să iasă. În plus, vizita Copistului o... rușinase cumva. Unele 
haite erau îndeajuns de decente. Fata hotărâse să încerce să se 
înțeleagă cu Cioplitoarea-în-lemn... și cu Clovnul Încrezut, dacă 
avea să mai revină vreodată. Atâta timp cât creaturi precum 
Cicatrizatul nu-i ieșeau în cale... Johanna se mai apropie puțin de 
foc și anulă obiecțiile reginei; uneori haita aceasta aducea cu cea mai 
bătrână dintre bunicile ei. 


-Să presupunem că le putem construi. Mai avem mult până la vară. 
Spune-i lui Pedantus să studieze mai atent datasetul și să nu mai 
încerce tot felul de scurtături. Întrebarea este cum le vom folosi 
pentru a-mi recupera nava? 


Cioplitoarea-în-lemn se lumină la față. Bălosul se opri din ștersul 
botului și se alătură celorlalți în legănatul de capete. 


- Am discutat despre asta cu Pele... cu mai multe persoane, 
îndeosebi cu Prodotus. În mod normal, trimiterea unei armate în 
Insula Tăinuită ar fi o problemă foarte grea. Deplasarea pe mare este 
rapidă, însă pe drum există câteva strâmtori extrem de periculoase. 
Deplasarea prin păduri este lentă și tabăra adversă va fi avertizată 
din timp. Dar, printr-un noroc deosebit, Prodotus a găsit niște rute 
sigure. Ne-am putea furișa... 


Cineva zgrepțăna la ușă. 

Regina înclină o pereche de capete. 
- Ciudat, spuse ea. 

— De ce? întrebă Johanna absent. 


Își trase pătura vătuită pe umeri și se ridică. Doi din Cioplitoarea-în- 
lemn o însoțiră la ușă. 


Johanna deschise ușa și privi afară, în ceață. Brusc Cioplitoarea-în- 
lemn vorbea sonor, numai în bolboroseli. Vizitatorul lor se retrăsese. 
Ceva era într-adevăr ciudat și pentru o clipă fata nu înțelese despre ce 
era vorba. Era prima dată când vedea o creatură-câine solitară. 
Amănuntul abia dacă i se înregistrase în minte, când majoritatea 
reginei se revărsă pe lângă ea, ieșind pe ușă. Apoi slujitorul 
Johannei, de sus din mansardă, începu să tipe. Sunetele îi 
străpunseră fetei timpanele. 


Solitarul se răsucea stângaci pe șezut și încerca să se îndepărteze, 
târându-se, dar Cioplitoarea-în-lemn îl înconjurase. Ea strigă ceva și 
zbieretele din mansardă încetară. Se auzi răpăit de labe pe treptele 
din lemn și slujitorul năvăli afară, cu arbaletele încordate. De la baza 
dealului se auzi zăngănit de arme, când gărzile alergară spre ei. 


Johanna fugi către regină, gata să o apere cu pumnii ei, totuși haita îl 
mângâia pe necunoscut, lingându-l pe gât. După o secundă, 
Cioplitoarea-în-lemn îl prinse pe Stilet de vestă. 


- Johanna, te rog, ajută-mă să-l ducem înăuntru. 


Fata ridică flancurile solitarului. Blana îi era umedă de la ceaţă... și 
lipicioasă de sânge. 


Apoi intrară pe ușă și-l așezară pe o pernă lângă foc. Creatura scotea 
fluierăturile șuierătoare ce anunțau dureri mari. Se uită la ea, cu 
ochii atât de dilatati, încât Johanna vedea albul lor de jur împrejur. 
Pentru un moment fata crezu că era îngrozită de ea, însă când se 
retrase, solitarul spori intensitatea sunetului și întinse gâtul către ea. 
Îngenunche lângă pernă. Făptura își puse botul pe mâna ei. 


— C-cine-i? 


Se uită în lungul corpului, dincolo de vesta vătuită. Coapsele 
solitarului erau răsucite sub un unghi anormal, cu un picior 
spânzurând aproape de foc. 


-Nu știi..., începu Cioplitoarea-în-lemn. Este parte din 
Jaqueramaphan. 


Strecură un bot sub piciorul care se bălăngănea și-l ridică pe pernă. 


Între gărzi și slujitorul Johannei se purta un dialog zgomotos. Prin 
ușă, fata văzu membri care țineau torte; își sprijiniseră labele din față 
pe umerii tovarășilor lor și țineau luminile sus. Nimeni nu încerca să 
intre; n-ar fi avut loc. 


Johanna reveni cu privirea la solitarul rănit. Copistul? Recunoscu 
după aceea vesta. Creatura se uita la ea, continuând să-și șuiere 
durerea. 


-Nu poți aduce un doctor? 
Regina era de jur împrejurul ei. 


- Eu sunt doctor, Johanna, îi răspunse. Incuviință spre dataset și 
adăugă încet: Cel puţin ceea ce se înțelege aici prin „doctor“. 


Fata șterse sângele de pe gâtul creaturii. Continua să supureze. 
-ÎI poți salva? 


-Pe fragmentul acesta, poate, dar... 


Unul din Cioplitoarea-în-lemn merse la ușă și vorbi cu haitele de 
acolo. 


- Li vor căuta și restul... Cred că a fost ucis. Dacă ar exista și alți 
membri... chiar și fragmentele se mai lipesc. 


— A spus ceva? 


Era alt glas, care vorbea samnorskă. Cicatrizatul. Botul lui mare și 
urât intrase pe ușă. 


- Nu, răspunse Cioplitoarea-în-lemn. lar sunetele minții îi sunt 
complet învălmășite. 


— Lasă-mă să-l ascult, zise Cicatrizatul. 

— Tu să stai acolo! 

Vocea Johannei era un țipăt; creatura din brațele ei zvâcni. 

- Johanna! Acesta este prietenul Copistului. Lasă-l să-l ajute. 


Când haita Cicatrizatului se strecură în odaie, regina sui în 
mansardă, făcându-i loc. 


Johanna își trase brațul de sub solitarul rănit și se retrase, ajungând 
ea însăși în pragul ușii exterioare. Afară erau mai multe haite decât 
își imaginase și stăteau mai apropiate decât le văzuse vreodată. În 
noaptea ceţoasă, torțele lor străluceau ca niște lămpi fluorescente 
discrete. 


Privirea i se întoarse brusc către vatră. 
-Sunt cu ochii pe tine! 


Membrii Cicatrizatului se strânseră în jurul pernei. Cel mare își lăsă 
capul lângă al rănitului. Pentru un moment, solitarul își continuă 
fluierăturile șuierătoare. Cicatrizatul bolborosi ceva. Răspunsul fu 
un iodler continuu, aproape superb. Din mansardă, Cioplitoarea-în- 
lemn spuse ceva. Ea și Cicatrizatul schimbară mai multe replici. 


— Ce-i? întrebă Johanna. 


-Ja — fragmentul — nu este un „vorbitor“, se auzi vocea reginei. 


-Mai rău încă, spuse Cicatrizatul, este faptul că, cel puțin 
deocamdată, nu-i pot descifra sunetele minții. Nu capăt de la el nici 
senzații, nici imagini; nu pot spune cine l-a ucis pe Copist. 


Johanna se întoarse în odaie și se apropie încet de pernă. Cicatrizatul 
se trase într-o parte, fără să părăsească solitarul rănit. Fata 
îngenunche între ei doi și mângâie gâtul lung. 


- Va trăi Ja? pronunţă ea sunetul pe cât putu mai bine. 


Cicatrizatul își plimbă trei boturi pe lungimea corpului, apăsând cu 
blândeţe pe răni. Ja se răsuci și șuieră... dar nu și când Cicatrizatul îl 
apăsă pe coapse. 


-Nu știu. Majoritatea sângelui este împroșcat probabil de la ceilalți 
membri. Însă are spinarea ruptă. Chiar dacă fragmentul trăiește, nu 
se va putea folosi decât de două picioare. 


Johanna căzu pe gânduri, străduindu-se să înțeleagă lucrurile din 
punctul de vedere al Stiletelor. Nu-i plăcu ce văzu. Poate că nu era 
logic, totuși, pentru ea, „Ja“ continua să fie Copistul. Pentru 
Cicatrizat, creatura era un fragment, un organ aparținând cuiva care 
decedase recent. Mai rău chiar... un organ vătămat. Johanna se uită 
la Cicatrizat, cel mai mare membru din haită, ucigașul. 


-Şi ce face rasa ta cu asemenea... gunoaie? 


Trei dintre capetele lui se răsuciră spre ea și fata văzu cum i se 
zbârlește blana din jurul gâtului. Vocea îi deveni ascuțită și sacadată. 


- Copistul a fost un prieten bun. Am putea construi o cotigă cu două 
roți pentru dosul lui Ja; în felul acesta, s-ar putea deplasa. Partea 
grea va fi să-i găsim o haită. Am început căutarea de alte fragmente; 
s-ar putea să încropim ceva. Dacă nu... ei bine, eu am doar patru 
membri. Voi încerca să-l adopt. (Pe când vorbea, un cap mângâie 
solitarul rănit.) Nu sunt sigur că voi reuși. Copistul nu era un 
individ cu suflet-liber, în niciun caz un peregrin. lar în clipa de față, 
nu mă potrivesc deloc cu el. 


Johanna simți cum se gârbovește. Cicatrizatul nu era responsabil 


pentru toate nenorocirile din univers. 


- Cioplitoarea-în-lemn are educatori de prăsilă excelenți. Poate că 
vor găsi ceva care să se potrivească. Trebuie să-nţelegi însă... este 
greu pentru membrii adulți să renască, mai ales pentru non- 
vorbitori. Fragmentele solitare, ca Ja, mor frecvent din propria lor 
voință; pur și simplu încetează să mai mănânce. Sau uneori... 
Coboară în port și uită-te la docheri. O să vezi acolo niște haite 
mari... dar cu minti de idioţi. Ei nu se pot menţine laolaltă; la cea 
mai mică problemă, fug în toate direcțiile. Așa sfârșesc re-haitele 
ghinioniste... 


Doi dintre membrii Cicatrizatului vorbiră între ei, apoi amuțiră. 
Toate capetele se întoarseră către Ja. Solitarul închisese ochii. 
Dormea? Continua să respire, totuși cu greutate. 


Johanna se uită în cealaltă parte a încăperii, la trapa ce ducea în 
mansardă. Cioplitoarea-în-lemn scosese pe acolo un singur cap. 
Chipul răsturnat o privea pe fată. În altă situație, apariția sa ar fi fost 
comică. 


- Dacă nu se-ntâmplă vreun miracol, Copistul a murit azi. Trebuie 
să-nțelegi asta, Johanna. Insă dacă fragmentul trăiește, fie numai și 
pentru puțin timp, îl vom găsi probabil pe ucigaș. 


- Cum... dacă el nu poate să comunice? 


-Chiar dacă nu poate comunica, ne poate arăta. Am poruncit 
subalternilor lui Prodotus să-i ţină pe toți în odăile lor. După ce Ja se 
va calma, vom trece pe lângă el toate haitele din castel. Fragmentul 
își reamintește cu certitudine ce i s-a întâmplat Copistului și vrea să 
ne spună. Dacă ucigașii fac parte dintre ai noștri, el îi va vedea. 


-Şi va face gălăgie... 
Ca un câine obișnuit. 


- Exact. Așa că actualmente important este să-i asigurăm protecţia... 
și să sperăm că doctorii noștri îl pot salva. 


Găsiră restul din Copist peste două ore, pe un foișor al zidului vechi. 
Prodotus spuse că se părea ca și cum una sau două haite ieșiseră din 
pădure și se cățăraseră în foișor, poate în încercarea de a vedea ce se 
întâmpla în castel. Părea o primă acțiune incompetentă; chiar și într- 
o zi senină, din foișorul acela nu putea fi zărit nimic important. Însă 
pentru Copist fusese un nenoroc fatal. Probabil că îi surprinsese pe 
intruși. Cinci din membrii săi fuseseră săgetați, înjunghiați și 
decapitaţi. Al șaselea — Ja — își fracturase șira spinării pe 
contraforturile din piatră de la baza zidului. A doua zi, Johanna se 
dusese la foișorul acela. Chiar și de pe sol, putea distinge pete 
maronii pe parapet. Nu regretă că nu putuse sui până sus. 


Ja muri peste noapte, deși nu din pricina vreunei alte acțiuni 
inamice; fusese permanent sub protecţia lui Prodotus. 


În următoarele câteva zile, fata fu aproape complet tăcută. Nopțile 
plângea putin. Lua-i-ar dracu’ pe „doctorii“ lor! Puteau diagnostica o 
fractură de coloană... dar erau complet ignoranti în privința rănilor 
ascunse, a hemoragiilor interne. Se părea că Cioplitoarea-în-lemn era 
faimoasă pentru teoria ei potrivit căreia inima pompa sângele prin 
corp. Poate peste altă mie de ani s-ar fi putut descurca mai bine 
decât un măcelar! 


Pentru o vreme, fata îi urî pe toți: pe Cicatrizat din toate vechile 
motive, pe regină pentru ignoranta ei, pe Prodotus fiindcă îi lăsase 
pe Jupuitori să se apropie atât de mult de castel... și pe Johanna 
Olsndot pentru că-l respinsese pe Copist când el încercase să fie un 
prieten. 


Ce ar fi spus Copistul acum? El dorise ca fata să aibă încredere în ei. 
El spusese că Cicatrizatul și ceilalți erau persoane bune. Într-o seară, 
după vreo săptămână, Johanna se împăcă cu sine. Stătea întinsă pe 
patul ei, acoperită cu plapuma grea și caldă. Desenele pictate pe 
pereți străluceau slab în lumina tăciunilor. Bine, Copistule! Pentru 
tine... voi avea încredere în ei. 

Pham Nuwen nu-și reamintea aproape nimic din primele zile după 
ce murise, după durerea sfârșitului Bătrânului. Chipuri spectrale, 
cuvinte anonime... Cineva spunea că fusese menținut în viață în 
clinica navei. Nu-și amintea nimic. Motivul pentru care îi păstraseră 
corpul în viață era un mister și un afront. Finalmente, reflexele 
animalice reînviaseră. Corpul începu să respire de unul singur. Ochii 
se deschiseră. Fără leziuni cerebrale, spuse Tulpină-verde (?), 
recuperare completă. Învelișul care fusese o ființă vie nu rosti o 
contrazicere. 


Ceea ce mai rămăsese din Pham Nuwen petrecu mult timp pe 
puntea lui E-II. De acolo, nava îi reamintea de o larvă grasă de 
gândac. Gândacii erau ceva obișnuit în paiele ce acopereau podeaua 
Sălii Mari a castelului tatălui său de pe Canberra. Copiii se jucau cu 
ei. Gândacii nu aveau picioare, ci doar o duzină de spini moi ca niște 
fulgi, care ieșeau din toracele chitinos. Indiferent cum i-ai fi 
rostogolit, spinii/antenele acelea întorceau gândacul, care-și vedea 
liniștit de drum, fără să-i pese că poate era cu capul în jos față de 
cum fusese mai devreme. Da, spinii ultrapropulsiei lui E-I semănau 
mult cu ai unui gândac, deși nu erau la fel de articulaţi. lar corpul în 
sine era gros și lucios, ușor îngustat la mijloc. 


Prin urmare, Pham Nuwen sfârșise în interiorul unui gândac. Foarte 
potrivit pentru un mort! 


Iar acum stătea pe punte. Femeia îl aducea adesea aici; ea părea să 
știe că ar fi trebuit să-l fascineze. Pereţii erau display-uri, mai bune 


decât văzuse vreodată în zilele de negustorie. Când ferestrele afișau 
imaginile captate de videocamerele exterioare ale navei, se vedea la 
fel de bine ca din orice punte cu plafon de cristal din flota Qeng Ho. 


Păreau desprinse din cea mai rudimentară fantezie... sau o simulare 
grafică. Dacă stătea acolo destul timp, putea vedea practic stelele 
mișcându-se pe cer. Nava efectua cam zece ultrasalturi pe secundă: 
salt, recalculare și iarăși salt. În partea aceasta din Exterior, puteau 
străbate cam o miime de an-lumină la fiecare salt... ar fi putut 
străbate și mai mult, dar atunci s-ar fi lungit considerabil timpul de 
recalculare. Cu zece salturi pe secundă, asta însemna mai bine de 
treizeci de ani-lumină pe oră. Salturile în sine erau imperceptibile 
pentru simțurile omenești, iar între salturi erau în imponderabilitate, 
menținând aceeași viteză intrinsecă pe care o avuseseră la plecarea 
din Releu. De aceea nu existau deplasările Doppler ale zborurilor 
relativiste; stelele erau la fel de pure ca și când ar fi fost văzute pe 
bolta unui deșert sau în tranzit cu viteză mică. Lunecau realmente 
pe cer, iar aștrii cei mai apropiați se mișcau mai rapid. Într-o 
jumătate de oră, Pham ajunse mai departe decât mersese cu Qeng 
Ho într-o jumătate de secol. 


Într-o zi, Tulpină-verde pluti pe punte și începu să schimbe 
ferestrele. Ca de obicei îi vorbi lui Pham în timp ce o făcea, 


pălăvrăgind ca și cum ar fi existat o persoană reală care s-o asculte. 


- Vezi? Fereastra din mijloc este o hartă de ultraunde a regiunii aflate 
direct înapoia noastră. 


Tulpină-verde undui un lujer peste comenzi. Imaginile multicolore 
apărură pe ceilalți pereți. 


-Similar pentru celelalte cinci puncte de direcție. 


Cuvintele erau zgomote în urechile lui Pham; le înțelegea, însă nu-l 
interesau. Călăreaţa se opri, apoi continuă în felul persistenței 
inutile a femeii Ravna. 


-Când navele fac un salt... când reintră, se petrece un fel de 
împroșcare de ultraunde. Verific dacă suntem urmăriți. 


Pe toate ferestrele din jur apărură culori, chiar și în fața ochilor lui 


Pham. Erau gradări line, fără puncte strălucitoare și fără 
caracteristici lineare. 


- Știu, știu, spuse ea susținând practic singură dialogul. Analizoarele 
navei încă procesează datele. Dar am vedea pe oricine s-ar apropia 
de noi la mai putin de o sută de ani-lumină. lar dacă este mai 
departe... atunci probabil că nu ne poate detecta pe noi. 


Nu contează. Pham aproape că alungă întrebarea din mintea sa. Nu 
existau însă stele la care să se uite; privea culorile strălucitoare și de 
fapt se gândea la problemă. Se gândea. Aste era o glumă: de fapt, 
nimeni de Aici Jos nu se gândea niciodată la nimic. Poate că zece mii 
de nave stelare scăpaseră de la Căderea Releului. Cel mai probabil, 
Inamicul nu catalogase plecările acelea. Atacul asupra Releului 
fusese un complement minor la uciderea Bătrânului. Cel mai 
probabil, E-II scăpase neobservată. De ce i-ar fi păsat Inamicului de 
locul unde s-ar fi putut ascunde ultimele memorii ale Bătrânului? 
De ce i-ar fi păsat încotro se putea îndrepta nava lor micuță? 


O străbătu un fior; cu certitudine, un reflex animalic. 


Ușor, ușor, în Ravna Bergsndot panica se intensifica pe zi ce trecea. 
Nu era cauzată de vreun dezastru anume, ci doar moartea lentă a 
speranţei. Încerca să fie în fiecare zi lângă Pham Nuwen, să stea de 
vorbă cu el, să-l ţină de mână. El nu răspundea niciodată, nici 
măcar- decât poate accidental - n-o privea. Tulpină-verde încerca de 
asemenea. Deși Tulpină-verde era străină, din altă rasă, Pham cel 
dinainte păruse cu adevărat atras de Călăreţi. Fusese decuplat acum 
de la aparatura medicală, dar putea la fel de bine să fi fost o legumă. 


Și în tot acest timp coborârea lor încetinea, de fiecare dată mai rău 
decât prevestise Cochilie-albastră. 


Iar când se întorcea spre Știri... cumva, acestea erau lucrurile cele 
mai îngrozitoare dintre toate. Teoria „rasa morţii“ devenea 
populară. Tot mai mulți păreau să creadă că rasa omenească 
răspândea Molima: 


Criptare: 0 


Receptat de: La bordul E-II ad-hoc 


Cale limbaj: Baeloresk + triskwelină, unităţi 
SjK 


De la: Alianța pentru Apărare 


[Pretinsă cooperativă a cinci imperii 
polispecifice în Exterior dedesubtul 
Domeniului Straumli. Nu există consemnări ale 
existenței ei înainte de Căderea Releului.] 


Subiect: Firul Video Molimă 
Distribuţie: 

Amenințarea Molimei 

Grupul de interese Urmăritori Războaie 
Grupul de interese Homo Sapiens 

Data: 17,95 zile de la Căderea Releului 
Text mesaj: 


Până acum am procesat o jumătate de milion de 
mesaje despre secvenţa video a acestei 
creaturi şi am citit o fracțiune însemnată din 
ele. Cei mai mulţi dintre voi nu înţelegeţi 
ideea. Principiul operațiunii „Ajutor" este 
limpede. Aceasta este o Putere Transcendent 
care utilizează comunicaţii supraluminice 
pentru a opera prin intermediul unei rase din 
Exterior. Ar trebui să fie destul de ușor de 
făcut în Transcendent - există destule istorii 
despre robii Puterilor de acolo. Însă pentru 
ca astfel de comunicaţii să fie eficiente în 
Exterior, trebuie efectuate modificări de 
design realmente extinse în minţile rasei 
controlate. Nu este ceva care să se fi putut 
întâmpla în mod natural şi nu poate fi aplicat 


rapid în cazul raselor noi... indiferent ce ar 
afirma Molima. 


Am urmărit Grupul de interese Homo Sapiens de 
la prima apariție a Molimei. Unde se află 
acest „Pământ" de pe care pretind oamenii că 
ar proveni? „De partea cealaltă a galaxiei", 
spun ei şi adânc în Zona Lentă. Până și 
originea lor cea mai apropiată, Nyjora, este 
situată în mod convenabil în Lentoare. Noi 
propunem altă teorie: Cândva, poate chiar 
anterior celor mai vechi arhive coerente, 
între Puteri s-a desfășurat o bătălie. 
Planurile de design pentru această „rasă 
umană" au fost scrise în întregime prin 
interfețele de comunicare. La mult timp după 
ce combatanții originali şi istoriile lor 
dispăruseră, această rasă a ajuns în poziția 
din care putea Transcende. Iar Transcenderea 
aceea fusese de asemenea proiectată în mod 
explicit, restabilind Puterea care crease din 
capul locului capcana. 


Nu suntem siguri în privinţa detaliilor, dar 
un astfel de scenariu este inevitabil. În 
același timp, este clar ce trebuie să facem. 
Domeniul Straumli se găsește în centrul 
Molimei, fiind în mod evident imposibil de 
atacat. Există însă alte colonii umane. Cerem 
Reţelei să ne ajute în identificarea tuturor 
acelor colonii. Noi înșine nu suntem o 
civilizație mare, dar von fi încântați să 
coordonăm culegerea informațiilor, precum și 
acţiunea militară necesară pentru a împiedica 
extinderea Molimei în Exteriorul Median. 


Vreme de aproape șaptesprezece săptămâni, am 
cerut să se treacă la acţiune. Dacă ne-aţi fi 
ascultat de la început, un atac concertat 

putea să fi fost suficient pentru distrugerea 


Domeniului Straumli. Căderea Releului n-a fost 
suficientă pentru a vă trezi? Prieteni, dacă 
vom acţiona împreună, mai avem o şansă. 


Moarte scursorilor! 
Nemernicii exploatau până și natura înclinată spre abandonare a 
omenirii. Rasele de felul acela erau rare, dar în niciun caz 


necunoscute. Acum creaturile Moarte-Scursorilor preschimbau 
Miracolul de pe Nyjora în ceva ucigător de malign. 


Moarte-Scursorilor erau singurii care cereau exterminare, totuși 
până și postatori respectați afirmau lucruri care ar fi putut susține 
indirect asemenea acțiuni. 

Criptare: 0 

Receptat de: La bordul E-II ad-hoc 

Cale limbaj: Triskwelină, unități SjK 


De la: Inteligența de Arbitrare Sandor de la 
Zoo 


[Corporaţie militară cunoscută din Exteriorul 
Superior. Dacă este o impostură, cineva își 
asumă riscuri majore.] 


Subiect: Firul Video Molimă, subfirul Hanse 


Termeni-cheie: limitele Molinmei; Molima caută 
ceva 


Distribuţie: 
Amenințarea Molimei 
Grupul de interese Automate Strâns-cuplate 


Grupul de interese Urmăritori Războaie 


Data: 11,94 zile de la Căderea Releului 
Text mesaj: 


Molima recunoaște că este o Putere care 
telecomandă sofonţi în Exterior. Gândiţi-vă 
însă cât de dificil este să aveţi o 
automatizare cuplată cu defazări temporale mai 
mari de câteva milisecunde. Reţeaua Cunoscută 
este o ilustrare perfectă în această privinţă: 
Spectrul de defazări este cuprins între cinci 
milisecunde pentru sistemele distanţate la doi 
ani-lumină până la (minimum) sute de secunde 
când mesajele trebuie să treacă prin noduri 
intermediare. Aceasta, adăugată la lățimea de 
bandă redusă disponibilă pe distanțe 
interstelare, face ca Reţeaua Cunoscută să fie 
un forum flexibil pentru schimburi de 
informaţii şi minciuni. lar aceste restricţii 
sunt inerente în natura Exteriorului, parte a 
acelorași restricţii care fac imposibilă 
existența Puterilor aici, jos. 


Concluzionăm că nici chiar Molima nu poate 
obține control cuplat decât în Exteriorul 
Superior. În cel mai bun caz, agenții sofonţi 
ai Molimei sunt literalmente membrele sale. 
Credem că „posedarea" mentală este posibilă în 
Exteriorul Median, dar că în mintea controlată 
trebuie efectuate preprocesări considerabile. 
În plus, sunt necesare echipamente externe 
apreciabile (elemente masive caracteristice 
adâncimilor respective) pentru a susține 
comunicațiile. În mod normal, controlul 
direct, milisecundă cu milisecundă, nu este 
practic în Exteriorul Median. Conflictele 
armate la acest nivel ar implica un control 
ierarhic. Operațiunile pe termen 


lung ar utiliza de asemenea intimidarea, 
impostura și trădarea. 


Acestea sunt amenințările pe care voi, cei din 
Exteriorul Inferior şi Median, ar trebui să le 
recunoașteți. 


Acestea sunt instrumentele Molimei în 
Exteriorul Inferior și Median de care ar 
trebui să vă păziţi în viitorul imediat. Nu 
întrevedem preluări imperiale; acestea nu 
prezintă profit [subzistență]. Chiar şi 
distrugerea Releului a fost probabil un produs 
secundar al crimei care a fost comisă simultan 
în Transcendent. Tragediile cele mai mari vor 
continua să fie în Vârf și în Transcendentul 
Inferior. Noi ştim însă că Molima caută ceva; 
a atacat de la distanțe mari, atunci când 
țintele au fost arhive majore. Feriţi-vă de 
trădători și de spioni. 


Până și unii dintre susținătorii oamenilor îi trezeau fiori Ravnei: 


Criptare: 0 

Receptat de: La bordul E-II ad-hoc 
Cale limbaj: Triskwelină, unităţi SjK 
De la: Hanse 


Subiect: Firul Video Molimă, subfirul Alianţa 
pentru Apărare 


Termeni-cheie: Teoria Rasa Morţii 
Distribuţie: 

Amenințarea Molimei 

Grupul de interese Urmăritori Războaie 


Grupul de interese Homo Sapiens 


Data: 18,29 zile de la Căderea Releului 
Text mesaj: 


Am obținut specimene de pe planetele umane din 
volumul nostru de spaţiu. Analiza detaliată 
este disponibilă în arhiva Grupului de 
interese Homo Sapiens. Concluziile mele: 
analiza anterioară (dar mai puţin intensă) a 
fizicului/psihicului uman este corectă. Rasa 
nu are structuri încorporate care să susțină 
telecomandarea. Experimentele cu subiecţi vii 
nu au arătat nicio predispoziţie specială spre 
supunere. Am găsit puține dovezi de optimizare 
artificială. (Există dovezi de chirurgie ADN 
pentru îmbunătăţirea rezistenţei față de boli. 
Datarea intervențiilor este aproximată la două 
mii de ani Înaintea Prezentului. Sângele 
subiecţilor din Domeniul Straumli purta o genă 
optimizată, Thirault [o prescripţie medicală 
ieftină care poate fi aplicată la un spectru 
larg de mamifere]). Această rasă - așa cum 
este reprezentată de specimenele mele - pare 
să fi sosit din Zona Lentă destul de recent, 
probabil de pe o unică planetă de origine. 


A mai efectuat cineva o asemenea retestare pe 
planete umane mai îndepărtate? 


Criptare: 0 
Receptat de: La bordul E-II ad-hoc 


Cale limbaj: Baeloresk +> triskwelină, unităţi 
SjK 


De la: Alianța pentru Apărare 


[Pretinsă cooperativă a cinci imperii 


polispecifice în Exterior dedesubtul 
Domeniului Straumli. Nu există consemnări ale 
existenței ei înainte de Căderea Releului.] 


Subiect: Firul Video Molimă, Hansen 1 
Distribuţie: 

Amenințarea Molimei 

Grupul de interese Urmăritori Războaie 
Grupul de interese Homo Sapiens 

Data: 19,43 zile de la Căderea Releului 
Text mesaj: 


Cine este acest „Hanse"? Emite sunete 
obiective, aparent dure despre testarea 
specimenelor umane, dar își păstrează secretă 
propria natură. Nu vă lăsaţi păcăliţi de 
oameni care vă povestesc despre ei înșiși! De 
fapt, nu deținem nicio modalitate pentru a 
testa creaturile care locuiesc în Domeniul 
Straumli; protectorul lor va avea grijă de 
asta. 


Moarte scursorilor! 


La acestea se adăuga băieţelul captiv în fundul puțului. În unele zile 
nu era posibilă niciun fel de comunicare. În alte zile, când roiul de 
antene al E-II era reglat exact pe direcția corectă și când capriciile 
zonei o favorizau... atunci Ravna îi putea auzi nava. Însă semnalul 
era atât de slab, atât de distorsionat, încât rata efectivă de transmisie 
era de numai câțiva biți pe secundă. 


Jefri și problemele sale puteau fi cea mai mică dintre notele de 
subsol ale istoriei Molimei (încă și mai puțin, deoarece nimeni nu 
știa de existenţa lui), dar pentru Ravna Bergsndot conversațiile 
acelea erau unica lumină din existența ei actuală. 


Puștiul era foarte singur, deși într-o măsură mai mică în prezent- 
așa i se părea femeii. Ea află despre prietenul lui, Amdi, despre 
rigida Tyrathect, eroicul domn Oțel și mândrele Stilete. Ravna își 
zâmbi în barbă. Pereţii cabinei ei afișau murala bidimensională a 
unei jungle. În adâncurile întunecate și umede se ridicau umbre cu 
contururi regulate: un castel construit în rădăcinile unei mangrove 
gigantice. Murala era faimoasă; originalul fusese o operă analogă 
veche de două mii de ani. Prezenta viața dintr-o perioadă și mai 
îndepărtată, în decursul Evului Întunecat de pe Nyjora. Ea și Lynne 
petrecuseră mare parte din copilărie închipuindu-și că ar fi fost 
transportate într-o asemenea epocă. Micul Jefri era captiv în una 
autentică. Măcelarii Cioplitoarei-în-lemn nu reprezentau o 
amenințare interstelară, dar erau o oroare ucigașă pentru cei din 
jurul lor. Slavă cerului că Jefri nu văzuse omorurile! 


Aceea era o lume medievală reală. Un loc dur și neiertător, chiar 
dacă Jefri nimerise printre persoane corecte. lar comparaţia cu 
Nyjora era doar pe departe adecvată. Stiletele erau minţi de haită; îl 
surprinseseră până și pe bătrânul Grondr 'Kalir. 


Din mesajele lui Jefri, Ravna putea să simtă cum panica se 
răspândea printre cei din jurul lui Oțel. 


Domnul Oțel ma întrebat din nou dacă nu putem 
zbura cu nava fie doar niţel. Eu nu știu. Cred 
că noi aproape că neam prăbușit. Ne trebuie 
puști. Ele near salva, cel puţin până ajungeţi 
voi aici. Ei au arcuri și săgeți ca pe Nyjora 
pe timpuri, dar nau puști. El măntreabă dacă 
ne puteţi învăţa să facem puști? 


Atacatorii Cioplitoarei-în-lemn aveau să revină, iar data următoare 
aveau să fie suficient de mulți pentru a copleși micuțul regat al lui 
Otel. Cu ceva timp în urmă, atunci când ei apreciaseră că zborul lui 
E-II va dura numai patruzeci de zile, problema respectivă nu păruse 
de risc mare, însă acum... Era posibil ca Ravna să nu găsească la 
sosire decât măcelul Cioplitoarei-în-lemn. 


O, Pham, dragă Pham! Dacă ai existat vreodată cu adevărat, te rog, revino! 


Pham Nuwen din Canberra medievală. Pham Nuwen, negustor din 
Lentoare... Ce ar înțelege unul ca tine din situația aceasta? Hmm?... 


2] 


Ravna știa că, în spatele fanfaronadei sale, Cochilie-albastră era cel 
puțin la fel de îngrijorat ca ea. Mai rău încă, el era un chițibușar. 
Data următoare când femeia îl întrebă despre progresul pe care-l 
înregistrau, Călărețul se retrase în detalii tehnice. 


In cele din urmă, ea îl opri: 


- Uite care-i treaba: băiatul stă pe o chestie care s-ar putea să facă 
Molima praf și pulbere, dar n-are la dispoziție decât arcuri cu săgeți. 
Cât va dura până ajungem acolo? 


Cochilie-albastră rulă nervos înainte și înapoi peste plafon. 
Skrodcălăreții aveau jeturi reactive și s-ar fi putut deplasa în 
imponderabilitate cu mai multă iscusință decât majoritatea 
oamenilor, totuși preferau să utilizeze petice adezive și să ruleze pe 
pereți. Într-un fel, era destul de amuzant. Dar în clipa de față era 
extrem de iritant. 


Cel puţin puteau să vorbească; Ravna privi peste punte, către locul 
unde Pham Nuwen stătea cu faţa la display-urile principale. Ca de 
obicei, era absorbit de stelele ce se deplasau lent. Era neras și tuleiele 
roșcate se conturau puternic pe piele; părul lung îi plutea 
nepieptănat și încâlcit. Din punct de vedere fizic, fusese vindecat de 
toate leziunile. Medicul navei înlocuise până și masa musculară care 
fusese preluată de echipamentele de comunicații ale Bătrânului. 
Acum Pham se putea îmbrăca și hrăni singur, însă continua să 
trăiască într-o lume privată a viselor. 


Cei doi Călăreţi ciripiră între ei, după care Iulpină-verde răspunse la 
întrebarea femeii: 


- Realmente, nu suntem siguri cât va dura. Calitatea Exteriorului se 
modifică pe măsură ce coborâm. Fiecare salt durează cu o fracțiune 
mai mult decât cel anterior. 


-Ştiu asta. Ne îndreptăm spre Zona Lentă. Totuși nava a fost 
proiectată pentru așa ceva și încetinirea ar trebui să fie ușor de 
extrapolat. 


Cochilie-albastră extinse un lujer de la plafon până la podea. Se jucă 
pentru o secundă cu onduleurile punţii, apoi voderul său emise un 
sunet de stânjeneală omenească. 


-Lady Ravna, afirmaţia ta ar fi corectă în condiţii obișnuite, dar 
acesta este un caz special... În primul rând, se pare că Zonele însele 
sunt în flux. 


— Poftim? 


-Nu este ceva chiar nemaiauzit. Permanent se petrec mutații 
minore. Acesta este unul dintre obiectivele majore ale lugherelor-de- 
fund: să urmărească modificările. Noi avem ghinionul de a trece 
prin mijlocul incertitudinii. 


De fapt, Ravna știuse că turbulentele de interfață erau mari în 
Adânc, mai jos de locul în care se găseau ei. Atât doar că nu se 
gândise la ele în termeni pompoși de felul „mutații zonale“; de 
asemenea, nu-și dăduse încă seama că erau îndeajuns de serioase 
pentru a-i afecta. 


- Perfect! Spuneti-mi atunci cât de mult se poate înrăutăți situația? 
Cât de mult putem fi încetiniți? 


- Of, of... Cochilie-albastră rulă către peretele opus; acum stătea pe 
cerul înstelat. Ar fi fost mai bine să fiu un skrodcălăreţ Inferior! Cât 
de multe probleme îmi aduce poziția aceasta superioară. Mai bine aș 
fi stat afundat în brizant, gândindu-mă la amintiri vechi. 


Adică la alte zile petrecute în brizant. 


-Nu este o situație de tipul „cât mai poate crește fluxul“, vorbi 
Tulpină-verde, ci de tipul „cât se mai poate înrăutăți furtuna“. În 
clipa de față a atins niveluri necunoscute în regiunea aceasta în 
ultima mie de ani. Am urmărit însă știrile locale și majoritatea 
consideră că vârful de intensitate al furtunii a trecut. Dacă cealaltă 
problemă a noastră nu se agravează, ar trebui să ajungem în o sută 
douăzeci de zile. 


Cealaltă problemă a noastră... Ravna pluti spre centrul punţii și se fixă 
pe o șa. 


-Te referi la avariile suferite la plecarea de la Releu. La spinii 
ultrapropulsiei, nu? Cum se comportă? 


- Aparent, destul de bine. Nu am încercat să efectuăm salturi mai 
rapide decât optzeci la sută din maximumul proiectat. Pe de altă 
parte, nu dispunem de diagnoze de calitate. Este posibil ca 
degradări serioase să apară destul de brusc, zise Cochilie-albastră. 


- Posibil, dar improbabil, interveni Tulpină-verde. 


Ravna încuviință. Ţinând seama de toate celelalte probleme ale lor, 
nu avea rost să contemple posibilități ce le depășeau controlul. Când 
fusese la Releu, aceasta păruse o călătorie de treizeci-patruzeci de 
zile. Acum... se părea că băiatul din put trebuia să mai fie curajos 
multă vreme, indiferent cât de mult ar fi dorit ea ca lucrurile să se 
petreacă altfel. Hmm... În cazul acesta, este momentul pentru planul B. 
Este momentul să aflăm ce poate sugera cineva ca Pham Nuwen. Se 
împinse în podea și se propulsă până la Tulpină-verde. 


- Așadar timpul cel mai bun la care putem spera este de o sută 
douăzeci de zile. Dacă resacul din Zonă se înrăutățește sau dacă 
trebuie să efectuăm reparații... 


Să efectuăm reparații... unde? Aceasta putea fi doar o întârziere, nu 
o imposibilitate. Reconstruita E-II ar fi trebuit să poată fi reparată 
chiar și în Exteriorul Inferior. 


— Poate chiar două sute de zile... 


Privi la Cochilie-albastră, totuși el n-o întrerupse cu obișnuitele 


amendamente și rețineri. 


- Amândoi ați citit mesajele pe care le recepționăm de la băiat. El 
afirmă că localnicii vor fi invadați, probabil în mai puţin de o sută de 
zile. Cumva, trebuie să-l ajutăm... înainte ca noi să fi ajuns 
realmente acolo. 


Tulpină-verde își foșni frunzele într-un fel pe care Ravna îl aprecie ca 
fiind nedumerire. 


Privi peste punte, către Pham, și ridică niţel glasul. Hei, tu, ar trebui 
să fii expert în privința asta! 


-Poate că voi, skrodcălăreţii, n-o recunoașteți ca atare, dar aceasta 
este o problemă care s-a repetat de un milion de ori în Zona Lentă. 
Civilizaţiile sunt separate prin ani — prin secole — de timp de 
călătorie. Ele decad în Evuri Întunecate și devin la fel de primitive 
precum creaturile-haită, aceste „Stilete“. După aceea primesc vizite 
din exterior și în scurt timp recapătă tehnologia. 


Capul lui Pham nu se întoarse; privea peisajul stelar. 
Skrodcălăreții foșniră între ei, după care întrebară: 


-Şi cum ne poate asta ajuta pe noi? Reconstruirea unei civilizații nu 
durează zeci de ani? 


-În plus, pe planeta Stiletelor nu este nimic de reconstruit. Potrivit 
spuselor copilului, este o planetă fără antecedente. Cât durează să 
începi o civilizație nouă, pornind de la zero? 


Ravna flutură din mână, respingându-le obiecțiile. Nu mă opriți, m- 
am dezlănțuit! 


-Nu asta-i ideea. Noi comunicăm cu ei. Avem la bord o bibliotecă 
universală bună. Inventatorii originali nu știu încotro se-ndreaptă; ei 
bâjbâie în beznă. Chiar și arheologii /ingineri de pe Nyjora au trebuit 
să reinventeze multe. Noi însă cunoaștem totul despre construirea 
avioanelor și altor aparate; noi cunoaștem sute de moduri de 
abordare. (Confruntată acum cu necesitatea, Ravna era brusc 
convinsă că o puteau face.) Noi putem să studiem toate căile de 
dezvoltare și să eliminăm fundăturile. Mai mult chiar, putem să 


găsim calea cea mai rapidă de a trece din medievalism la invenții 
specifice, echipamente ce pot înfrânge orice barbari care-i atacă pe 
prietenii lui Jefri. 


Discursul Ravnei se opri și ea își trase răsuflarea. Zâmbi larg, 
uitându-se întâi la Tulpină-verde, apoi la Cochilie-albastră. Însă un 
skrodcălăreț tăcut este una dintre cele mai impasibile audiențe din 
univers. Era greu de precizat până și dacă ei o priveau. După încă un 
moment, Tulpină-verde rosti: 


- Da, înţeleg. Și pentru că redescoperirile sunt atât de uzuale în Zona 
Lentă, mare parte din ele pot fi deja schițate în biblioteca navei. 


Atunci se petrecu. Pham se întoarse de la fereastră. Se uită peste 
punte, la Ravna și skrodcălăreți. Pentru prima dată după Releu, 
vorbi. Mai mult chiar, cuvintele nu erau nonsensuri, deși femeia avu 
nevoie de o secundă ca să înțeleagă. 


— Arme și radiouri, spuse el. 
—A-ă-ă... da. 


Ravna îi întoarse privirea. Gândește-te la ceva ca să-l faci să spună mai 
multe. 


— De ce tocmai ele? 
Pham Nuwen strânse din umeri. 
— Pe Canberra a mers. 


Apoi idiotul de Cochilie-albastră începu să vorbească, ceva despre o 
căutare prin bibliotecă. Pham se uită la ei o clipă, cu chip inexpresiv. 
Apoi își întoarse din nou privirea către stele și momentul fu pierdut. 

— Pham? 


Auzi glasul Ravnei imediat îndărătul său. Ea rămăsese pe punte 
după plecarea skrodcălăreților, care începeu pregătirile lipsite de 
sens stabilite în urma discuţiei lor. Bărbatul nu răspunse și după o 
clipă ea pluti, îl ocoli și-i blocă vederea peisajului stelar. În mod 
aproape reflex, se pomeni focalizându-și ochii pe faţa ei. 


-Multumesc pentru c-ai vorbit cu noi... Avem nevoie de tine mai 
mult ca oricând. 


Pham putea totuși să mai vadă destule stele. Erau de jur împrejurul 
ei, mișcându-se lent. Ravna înclină capul pe un umăr, așa cum făcea 
când dorea să semnaleze nedumerire prietenoasă. 


-Te putem ajuta... 
El nu-i răspunse. Oare ce anume îl făcuse să vorbească tocmai acum? 


-Nu-i puteți ajuta pe morți, rosti Pham vag surprins de propria sa 
voce. 


Precum focalizarea privirii, vorbirea era probabil un act reflex. 
-Tu nu ești mort. Ești la fel de viu ca mine. 


Apoi cuvintele se revărsară din el; mai multe decât în toate zilele 
post-Releu. 


-Este adevărat. Iluzia conștiinței de sine... Automate fericite, care 
rulează programe banale... Pun prinsoare că n-ai ghicit niciodată. 
Cum ai putea, din interior? Din exterior, din punctul de vedere al 
Bătrânului... 


Işi feri ochii, amețit de dublarea bruscă a vederii. 


Ravna se apropie până ce chipul îi ajunse la numai câțiva centimetri 
de al lui. Plutea liberă, ancorată doar cu un singur picior de podea. 


-Dragă Pham, greșești! Tu ai fost în Adânc și-ai fost la Vârf, dar n-ai 
fost niciodată între ele... „Iluzia conștiinței de sine“? Este un loc 
comun în toate filozofiile pragmatice din Exterior. Are consecințe 
frumoase, dar și unele înspăimântătoare. Tu le știi doar pe cele 
înspăimântătoare. Gândește-te: iluzia trebuie să se aplice cu aceeași 
certitudine și Puterilor. 


- Nu. El putea făuri dispozitive ca tine și ca mine. 
-Să fii mort este o opțiune, Pham. 


Ravna se întinse pentru a-și trece mâna peste umărul și braţul lui. 
Pham avu o schimbare de perspectivă tipică pentru 
imponderabilitate; „jos“ păru să se rotească în lateral și el privea în 
sus către femeie. Brusc, fu conștient de barba lui crescută și de părul 
încâlcit care-i plutea în toate direcţiile. Se uită la Ravna și-și reaminti 
tot ce gândise despre ea. La Releu, ea păruse inteligentă; poate nu 
mai deşteaptă decât el, dar la fel de isteață ca majoritatea 
competitorilor lui Qeng Ho. Existau însă și alte amintiri: felul în care 
o văzuse Bătrânul... Ca de obicei, amintirile Lui erau copleșitoare. 
Ca de obicei, erau în general neinteligibile. Până și sentimentele Lui 
erau greu de interpretat. Totuși... El se gândise la Ravna cam așa 
cum te-ai gândi la un... câine favorit. Bătrânul putea s-o citească 
perfect. Ravnei Bergsndot îi plăcea să manipuleze. El fusese 

încântat /amuzat(?) de aspectul acela. Însă îndărătul vorbelor și 
argumentațţiilor femeii, El văzuse multă... „bunătate“ putea fi 
cuvântul omenesc potrivit. Bătrânul dorise binele Ravnei. În cele din 
urmă, El a încercat chiar să ajute. Înţelegerile fulgerau pe lângă el, prea 
iuți ca să le prindă. Ravna vorbea din nou: 


-Ceea ce ţi s-a întâmplat ţie este teribil într-adevăr, dar li s-a 


întâmplat și altora. Am citit de niște cazuri. Nici chiar Puterile nu 
sunt nemuritoare. Uneori se luptă între ele și unele sunt ucise. 
Câteodată, una se sinucide. Există un sistem stelar pe care istoria îl 
numește Moartea Zeilor; acum un milion de ani se găsea în 
Transcendent. Era vizitat de un grup de Puteri. În Zone a avut loc un 
resac și, brusc, sistemul a ajuns la douăzeci de ani-lumină adâncime 
în Exterior. Acela a fost resacul cel mai mare consemnat în mod clar. 
Puterile de la Moartea Zeilor n-au avut nicio șansă. Au murit toate, 
unele în putregai și ruine ruginite... altele la nivelul simplilor minți 
umane. 


— C-ce au ajuns acelea? 
Ravna ezită și-i luă o mână între palmele ei. 


-Poti să cauţi și singur și să afli. Ideea este că asemenea lucruri se- 
ntâmplă. Pentru victime, este sfârșitul lumii. Dar din punctul nostru 
de vedere, punctul de vedere al oamenilor... Ei bine, omul Pham 
Nuwen a avut noroc; Tulpină-verde spune că prăbușirea 
conexiunilor Bătrânului n-a cauzat leziuni organice masive. Poate că 
există leziuni subtile; uneori resturile se autodistrug, indiferent ce 
anume ar fi rămas. 


Pham simţi lacrimi prelingându-i-se din ochi. Și pricepu că partea 
de apatie din interiorul lui fusese tristețe pentru propria Sa moarte. 


- Leziuni subtile! Clătină din cap și lacrimile plutiră prin aer: Capul 
îmi este burdușit de EI, de amintirile Lui. 


Amintiri? Se ridicau uriașe peste orice altceva. Totuși el nu le putea 
înțelege. Nu putea înţelege detaliile. Nu putea înțelege nici măcar 
emoțiile, decât sub forma unor simplificări stupide: fericire, râs, 
uimire, teamă și fermitate de oțel înghețat. Acum era pierdut în 
amintirile acelea, rătăcind aidoma unui idiot într-o catedrală. Fără să 
priceapă nimic, tremurând în fața icoanelor. 


Ravna pivotă în jurul mâinilor lor încleștate. După o clipă, 
genunchiul ei îl lovi ușor pe al lui. 


- Eşti încă om, ai încă propriile tale... 


Vocea i se curmă când îi văzu privirea. 
— Propriile mele amintiri. 


Împrăștiate printre cele neinteligibile de care se poticnea: el la vârsta 
de cinci ani, stând pe paiele din Sala Mare, atent să nu apară vreun 
adult; nu era cuvenit ca nobilii să se joace în mizerie. După alți zece 
ani, făcând dragoste cu Cindi pentru prima oară. Peste un an, 
văzând prima lui mașinărie zburătoare: feribotul orbital care 
coborâse pe terenul de paradă al tatălui său. Deceniile petrecute în 
spaţiu... 


- Da, Qeng Ho... Pham Nuwen, marele Negustor din Lentoare... 
Toate amintirile sunt încă acolo. Pe de altă parte, totul ar putea fi la 
fel de bine minciuna Bătrânului, o impostură de o după-amiază, 
pentru a-i păcăli pe cei de la Releu. 


Femeia își mușcă buza, dar nu spuse nimic. Era prea onestă ca să 
mintă, chiar și acum. 


Pham Nuwen își întinse mâna liberă și-i îndepărtă părul de pe chip. 
-Ştiu c-ai spus-o și tu, Rav. Nu te-nvinovăţi: aș fi bănuit-o și eu. 


- Da, încuviinţă ea încet și apoi îl privi drept în ochi. Mai trebuie să 
știi însă ceva. De la om la om... Acum tu ești om. Este posibil să fi 
existat Qeng Ho și este posibil ca tu să fi fost exact așa cum îţi 
reamintești. Și indiferent cum ar fi fost trecutul, tu ai putea avea un 
viitor măreț. 


Ecouri spectrale, ceva mai mult decât simple amintiri și ceva mai 
puțin decât rațiune. Pentru o secundă, o văzu pe Ravna cu ochi mai 
înţelepţi. Te iubește, prostănacule! Aproape ca un râs, un râs 
binevoitor. 


Își trecu brațele în jurul ei, apropiind-o de trupul său. Era atât de 
reală... O simți strecurându-și un picior între picioarele sale. Să 
râdă... Ca un masaj cardiac, un reflex negândit care readucea o 
minte la viață. Prostesc, trivial, totuși... 


— Vreau... vreau să mă-ntorc. 


Cuvintele îi ieșeau strangulate în icnete. 


-Sunt atât de multe acum în mine, atât de multe pe care nu le pot 
înţelege! Sunt pierdut în propriul meu cap. 


Ea nu spuse nimic; probabil că nici măcar nu-i putea înțelege 
vorbirea. Pentru un moment, tot ce știu Pham fu că ea se afla în 
braţele lui, răspunzându-i îmbrățișării. Te rog, te rog, vreau să mă- 
ntorc! 


Ravna nu mai făcuse niciodată dragoste pe puntea unei nave stelare. 
Pe de altă parte, nici nu avusese vreodată propria ei navă stelară. Nu 
degeaba este numită lugher-de-fund. Surescitat, Pham își pierdu centura 
de fixare. Plutiră liber, lovindu-se ocazional de pereţi sau de haine 
abandonate ori alunecând printre lacrimi. După multe minute, 
sfârșiră cu capetele la numai câțiva centimetri de podea și restul 
corpurilor ridicate spre plafon. Ravna era vag conștientă de faptul că 
pantalonii îi fluturau ca un stindard din locul unde i se agățaseră de 
gleznă. Nu fusese chiar ca în ficțiunile romanțioase. În primul rând, 
dacă pluteai liber în imponderabilitate, nu aveai niciun punct de 
sprijin. În al doilea rând... Pham se îndepărtă de ea, relaxându-și 
strânsoarea. Ea îi dădu în lături părul roșu și lung și privi în ochii 
injectați. 


- Ştii, vorbi el tremurat, nu crezusem niciodată c-aș putea plânge 
atât de tare încât să mă doară fața. 


Ravna îi zâmbi. 
-Înseamnă că ai dus o viaţă fără griji. 


Își încovoie spatele, lipindu-l de palmele lui, apoi îl trase cu blândețe 
mai aproape. Plutiră în tăcere câteva minute, cu trupurile relaxându- 
se unul în curbele celuilalt, fără să simtă nimic altceva decât 
prezenţa reciprocă. 


După aceea: 


- Mulţumesc, Ravna. 


— ...plăcerea mea. 


Vocea ei se auzi visătoare, dar serioasă, și femeia îl strânse mai 
puternic în braţe. Ciudat... pentru ea Pham însemnase atâtea 
lucruri... unele înfricoșătoare, unele fermecătoare, unele enervante. 
Și altele pe care nu le-ar fi putut admite — nici chiar ei însăși — până 
acum. Pentru prima dată după căderea Releului, ea simți speranță 
reală. Poate că era o stupidă reacţie fizică... sau poate că nu. Aici, în 
braţele ei, era un bărbat care putea fi echivalentul oricărui aventurier 
din cărțile de povești și chiar mai mult decât atât: cineva care fusese 
parte dintr-o Putere. 


- Pham... ce crezi că s-a-ntâmplat de fapt la Releu? De ce a fost ucis 
Bătrânul? 


Chicotitul lui păru neforțat, totuși braţele i se încordară în jurul 
trupului ei. 


- Tu mă-ntrebi pe mine? Eu muream pe atunci, ai uitat?... Ba nu, 
greșesc. Bătrânul, El murea pe atunci. 


Rămase tăcut pentru un minut. Puntea se roti lent în jurul lor, 
oferind priveliști tăcute ale stelelor din exterior. 


a 


-Ştiu că zeul din mine era în chinuri. Era disperat, panicat... In 
același timp însă încerca să-mi facă ceva înainte de-a muri. Glasul îi 
deveni moale, întrebător: Da. Era ca și cum eu aș fi fost un bagaj 
ieftin și El m-ar fi ticsit cu toate fleacurile pe care putea pune mâna. 
Ştii cum — să-ndeși zece kilograme într-un sac de numai nouă 
kilograme. Ştia că mă durea — la urma urmelor, eram parte din El-, 
dar asta nu conta. 


Se răsuci, desprinzându-se iarăși din braţele ei, și chipul i se 
schimonosi din nou. 


-Nu sunt un sadic și cred că nici El nu era. Eu... 
Ravna clătină din cap. 
-Cred că făcea un transfer. 


Pham tăcu un moment, căutând să integreze ideea în situația lui. 


-N-are sens. În mine nu există loc pentru a fi supraom. 
Teama urmărea speranţa în cercuri strânse. 


- Nu, nu, așteaptă! Ai dreptate. Chiar dacă o Putere aflată pe moarte 
apreciază că reîncarnarea este posibilă, într-un creier normal nu 
există suficient spațiu pentru a stoca prea mult. Însă Bătrânul încerca 
altceva... Mai ţii minte cum L-am implorat să ne-ajute cu călătoria în 
Adânc? 


- Da. Eu... El manifesta înţelegere, se comporta așa cum am face noi 
cu niște animale care se confruntă cu o specie nouă de prădător. N-a 
considerat niciodată că Aberaţia ar putea fi o ameninţare pentru el, 
cel puțin până când... 


- Exact. Până când a fost atacat. Atacul fost o surpriză totală pentru 
Puteri; în mod brusc, Aberaţia devenise mai mult decât o problemă 
curioasă pentru subminți. După aceea, Bătrânul a încercat realmente 
să ajute. A îndesat în tine planuri și automate. A îndesat atât de 
multe, încât ai fost cât pe ce să mori, atât de multe, încât nu le poți 
înțelege. Am citit despre asemenea lucruri în Teologia Aplicată... (și 
erau legende în aceeași măsură ca și adevăruri). Se numește 
teostricțiune. 


- Teostricțiune? Păru să se joace cu cuvântul acela, examinându-l 
nedumerit: Ce denumire ciudată! Îmi amintesc panica Lui. Dar dacă 
El făcea ceea ce spui tu, de ce nu mi-a spus pur și simplu și mie? Și 
dacă sunt ticsit cu sfaturi bune, cum se face că înăuntru nu zăresc 
decât... — privirea îi redeveni așa cum fusese cu zile în urmă- ... 
statui negre cu muchii ascuțite, care se strâng spre mine? 


Din nou o tăcere prelungă. Acum însă Ravna aproape că-l putea 
simți pe Pham gândind. Brațele îi zvâcneau, încordându-se, și câte 
un fior ocazional îi străbătea corpul. 


- Da... da. Multe se potrivesc. Pe majoritatea tot nu le-nţeleg și 
probabil că nu le voi înțelege niciodată. Chiar atunci, în ultimele 
clipe, Bătrânul a descoperit ceva. O strânse cu putere pe Ravna și-și 
îngropă fața în gâtul ei. Crima comisă de Aberaţie a fost foarte... 
personală. Chiar și în timp ce murea, Bătrânul continua să înveţe 
lucruri noi. 


Altă tăcere. 


- Aberațţia este foarte veche, Ravna. Vârsta ei se măsoară probabil în 
miliarde de ani. Este o ameninţare pe care Bătrânul a putut s-o 
conceapă doar teoretic, înainte de a-L ucide cu adevărat. Totuşi... 


Un minut. Două. Bărbatul nu mai continuă. 
-Nu te teme, Pham. Îngăduie-i timp. 


- Da. Se retrase astfel încât să-i poată privi tot chipul. Acum însă eu 
știu următorul lucru: Bătrânul a făcut asta cu un scop. Noi nu 
umblăm după potcoave de cai morți. În Adânc există ceva — în nava 
aceea straumer — ceva despre care Bătrânul credea că poate să joace 
un rol decisiv. 


Își trecu mâna ușor peste fața ei și surâsul său era trist, deși ar fi 
trebuit să fi fost voios. 


- Nu-nţelegi, Ravna? Dacă tu ai dreptate, ziua de azi poate fi singura 
în care să mă apropii cel mai mult de calitatea de om. Sunt plin de 
transferul Bătrânului... de această teostricțiune. Nu voi pricepe în 
mod conștient marea ei majoritate, dar dacă lucrurile se vor 
desfășura corespunzător, în cele din urmă va ieși la iveală, 
explodând. Sunt dispozitivul Lui telecomandat, robotul Lui în 
Adâncul Exteriorului. 


Nu! Ea se sili totuși să strângă din umeri. 


-Poate că da, însă tu ești om și noi acționăm pentru aceleași 
rezultate... Și eu n-o să-ți dau drumul! 


Ravna știuse că tehnologia „repornirii asistate“ trebuia să figureze 
ca subiect în biblioteca navei. Se dovedi că subiectul era o 
specialitate științifică majoră. Pe lângă cele zece mii de studii de caz, 
existau programe de personalizare și o sumedenie de teorii cu 
aspect foarte plicticos. Deși „problema redescoperirii“ era minoră în 
Exterior, în Zona Lentă se petrecuseră aproape toate combinațiile 
imaginabile de evenimente. În Lentoare, civilizațiile nu puteau să 
dureze mai mult de niște mii de ani. Colapsul lor era uneori o 


eclipsă scurtă, câteva decenii petrecute pentru a-și reveni de pe 
urma războiului sau a distrugerii atmosferei. Altele se întorceau în 
medievalism. Și, desigur, cele mai multe rase se autoexterminau 
finalmente, cel putin în interiorul sistemului lor solar. Cele care nu 
se autoexterminau (și chiar unele dintre cele care o făceau) reveneau 
până la urmă, târâș-grăpiș, la nivelurile anterioare. 


Studiul acestor aplicații era intitulat Istoria Aplicată a Tehnologiei. 
Din păcate atât pentru savanții, cât și pentru civilizațiile din Zona 
Lentă, aplicațiile reale erau cam rare. Evenimentele din studiile de 
caz erau deja vechi de secole când vestea despre ele ajungea în 
Exterior și puţini cercetători erau dispuși să întreprindă muncă de 
teren în Zona Lentă, unde găsirea și supravegherea unui singur 
experiment îi putea costa o mare parte a vieții. În tot cazul, era un 
hobby plăcut pentru milioane de departamente universitare. Unul 
dintre jocurile favorite era conceperea de căi minime prin care, de la 
un nivel de tehnologie dat, să se ajungă până la nivelul cel mai 
ridicat care putea fi susținut în Lentoare. Detaliile depindeau de 
multe aspecte, printre care nivelul inițial de primitivism, cantitatea 
de conștientizare științifică reziduală (sau toleranță) și natura fizică a 
rasei. Teoriile istoricilor erau sintetizate în programe ale căror 
inputuri erau date concrete despre starea civilizaţiei și rezultatele 
dorite, iar ale căror output-uri erau etapele ce ar fi dus cel mai rapid 
la rezultatele respective. 


După două zile, toți patru erau înapoi pe puntea lui E-I. Și de data 
asta vorbim toți. 


-Trebuie așadar să decidem ce invenţii să alegem, ceva care să apere 
regatul Insulei Tăinuite... 


—...și ceva ce „domnul Oțel“ să poată construi în mai puțin de o sută 
de zile, spuse Cochilie-albastră. 


Petrecuse aproape în totalitate ultimele două zile, examinând 
programele de dezvoltare din biblioteca lui E-II. 


- Eu continui să susțin puștile și radiourile, zise Pham. 


Putere de foc și comunicaţii. Ravna îi zâmbi. Amintirile umane ale lui 
Pham ar fi fost suficiente în sine pentru a salva copiii de pe planeta 


Stiletelor. El nu mai vorbise despre planurile Bătrânului. Planurile 
Bătrânului... formularea aceea suna în mintea Ravnei cumva ca 
destinul — poate bun, poate teribil, dar deocamdată necunoscut. Și 
chiar destinul poate fi ambiguu. 


-Ce părere ai, Cochilie-albastră? întrebă ea. Ar putea ei produce 
repede radioul, pornind de la zero? 


Pe Nyjora, radiourile fuseseră contemporane cu zborul orbital — la 
mai bine de un secol după începerea Renașterii. 


- Da, lady Ravna. Există trucuri simple, care nu sunt niciodată 
observate până nu se atinge un prag foarte ridicat al tehnologiei. De 
exemplu, antenele de torsiune cuantică pot fi construite din rețele de 
argint și oțel în aliaj cu cobalt, dacă geometria este corectă. Din 
păcate, găsirea geometriei corespunzătoare implică multă teorie și 
capacitatea de a rezolva ecuatii diferenţiale parțiale mari. Multe 
Zone Lente n-au descoperit niciodată principiul. 


- Bine, încuviință Pham, totuși rămâne problema traducerii. Probabil 
că Jefri a mai auzit cuvântul „cobalt“, dar cum l-ar putea el descrie 
unor ființe care n-au niciun punct de referință? Dacă nu știm mult 
mai multe despre planeta lor, n-am putea nici măcar să le descriem 
cum să găsească minereul de cobalt. 


— Asta va încetini lucrurile, recunoscu Cochilie-albastră, însă 
programul ține seama de posibilitate. Se pare că domnul Oțel 
înțelege conceptul experimentărilor. Pentru cobalt îi putem oferi un 
arbore de experimente bazate pe descrierile de minereuri probabile 
și de teste chimice adecvate. 


-Nu-i chiar așa simplu, interveni Tulpină-verde. Unele teste chimice 
în sine implică arbori de căutare /testare. Trebuie apoi întreprinse 
alte experimente, pentru a testa toxicitatea. Noi știm despre 
creaturile-haită mult mai puține decât este necesar pentru folosirea 
acestui program. 


Pham surâse. 


-Sper că vor ști să-și exprime recunoștința; eu n-am auzit niciodată 
de „antene de torsiune cuantică“. Stiletele vor sfârși prin a căpăta 


echipamente de comunicații pe care Qeng Ho nu le-a avut nicicând. 


Totuși cadoul putea fi livrat. Întrebarea era dacă o puteau face la 
timp pentru a-l salva pe Jefri și nava sa de Cioplitorii-în-lemn? Cei 
patru rulară programul din nou și din nou. Cunoșteau foarte puține 
despre creaturile-haită. Cei din regatul Insula Tăinuită păreau destul 
de flexibili. Dacă erau de acord să facă tot ce le stătea în putință 
pentru a urma îndrumările și dacă aveau norocul de a găsi surse 
apropiate de materii prime esenţiale, atunci s-ar fi părut că puteau 
obține un număr limitat de arme de foc și radiouri în mai puțin de o 
sută de zile. Pe de altă parte, dacă haitele de pe Insula Tăinuită 
sfârșeau prin a urmări ramificațiile cele mai neinspirate ale arborilor 
de căutare, lucrurile se puteau tărăgăna pe durata câtorva ani. 


Ravnei îi venea greu să accepte că, indiferent ce ar fi făcut ei patru, 
salvarea lui Jefri ar fi fost parţial o chestiune de noroc. Of! În cele din 
urmă, alese schema cea mai bună pe care o puteau produce, o 
traduse în samnorskă și o expedie. 

Otel admirase dintotdeauna arhitectura militară. Acum el adăuga un 
capitol nou manualului, construind un castel care să ofere protecție 
și împotriva cerului, nu numai împotriva solului înconjurător. 
„Nava“ ca o cutie pe picioroange era cunoscută deja pe tot 
continentul. Înainte de trecerea altei veri, aici aveau să sosească 
armate inamice, care să încerce să cucerească — ori cel puțin să 
distrugă — trofeul ce ajunsese la el. Mult mai periculoase. Oamenii 
Stelelor aveau să fie și ei aici. El trebuia să fie pregătit. 


Inspecta zilnic lucrările. Înlocuitorul din piatră al palisadei fusese 
ridicat pe latura de miazăzi a perimetrului. Pe versantul stâncos care 
se înălța peste Insula Tăinuită, noul lui bârlog era ca și terminat... 
fusese terminat de o vreme, mârâi o parte din el. Ar fi trebuit realmente 
să se mute acolo; siguranța Insulei Tăinuite se transforma rapid într- 
o iluzie. Dealul Navei Stelare constituia deja centrul Mișcării... iar 
asta nu era doar propagandă. Ceea ce ambasadele Jupuitorilor din 
alte regate numiseră „oracolul de pe Dealul Navei Stelare“ era mai 
mult decât ar fi putut visa un mincinos veridic. Indiferent cât de istet 
ar fi fost Oțel din alte puncte de vedere, conducător avea să fie acela 
care stătea cel mai aproape de oracol. De acum, el transferase sau 
executase câțiva servitori, haite care păruseră niţel prea prietenoase 
cu Amdijefri. 


Când străinii coborâseră, Dealul Navei Stelare era numai buruiană și 
stâncă. Pe durata iernii, existase doar o palisadă și un adăpost din 
lemn. Acum însă reîncepuse clădirea castelului — coroana a cărei 
nestemată era nava. În scurtă vreme dealul acesta avea să fie capitala 


continentului și a lumii. lar după aceea... Otel privi în profunzimile 
albastre ale cerului. Întinderea stăpânirii lui urma să depindă în 
esenţă de formulările lui cele mai potrivite și de construirea acestui 
castel într-un mod foarte special. Ajunge cu visurile! Lord Otel se 
adună laolaltă și coborî de pe zidul nou, pe treptele recent tăiate în 
piatră. Curtea interioară avea cinci hectare, în majoritate acoperite de 
noroi. Mâzga i se simțea rece sub labe, totuși zăpada și zoaiele erau 
limitate la troiene tot mai mici, departe de potecile lucrătorilor. 
Primăvara avansase binișor și soarele se simțea cald în aerul 
friguros. Putea să vadă la depărtare de mile, peste Insula Tăinuită, 
până la ocean și în jos pe coastă, în tărâmul fiordurilor. Otel sui 
ultima sută de metri pe deal până la nava stelară. Gărzile îl flancau 
de ambele părți, iar Shreck venea în ariergardă. Era loc îndeajuns 
pentru a nu fi nevoie ca muncitorii să se retragă... și el poruncise ca 
nimeni să nu se oprească din cauza prezenței sale. Aceasta se datora 
pe de o parte necesității de a menține amăgirea lui Amdijefri și pe 
de altă parte faptului că Mișcarea avea nevoie cât mai repede de 
fortăreața aceasta. Ce însemna „cât mai repede“ era o întrebare care- 
l rodea. 


Otel continua să privească în toate direcțiile, însă atenția îi era 
îndreptată în principal asupra construcției. Curtea era plină cu 
mormane de piatră tăiată și stive de cherestea. Întrucât solul pornise 
să se dezghete, începuseră săpăturile pentru fundațiile zidului 
interior. Acolo unde era încă dur, inginerii lui Otel injectau apă 
clocotită. Aburul se înălța din găuri, ascunzând troliurile și săpătorii 
de jos. Locul era mai zgomotos decât un câmp de luptă: troliurile 
scârțâiau, lamele mușcau din pământ și șefii de echipe răcneau 
îndemnuri. Era la fel de aglomerat ca o luptă corp la corp, deși nu la 
fel de haotic. 


Otel privi o haită-săpător de pe fundul unui șanț. Cei treizeci de 
membri erau atât de apropiați unul de celălalt, încât uneori umerii li 
se atingeau. Era o gloată enormă, dar asocierea nu avea nimic de 
orgie. Chiar și înainte de Cioplitorul-în-lemn, ghildele de construcții 
întreprinseseră genul acesta de acțiuni. Probabil că inteligența haitei 
de treizeci de membri de dedesubt n-o atingea nici pe a unui terțet. 
Rândul de zece din față rotea sapele la unison, săpând constant în 
peretele de pământ. Când capetele și sapele lor erau ridicate, cei 
zece membri din spate se repezeau înainte, pentru a trage în spate 


pământul și pietrele care tocmai fuseseră excavate. Îndărătul lor, un 
al treilea rând de membri scotea pământul din șanț. Pentru ca totul 
să funcționeze, trebuia o sincronizare complicată — solul nu era 
omogen —, totuși se încadra perfect în limitele mentale ale haitei. 
Puteau lucra așa ore în șir, schimbând la fiecare câteva minute 
primele două rânduri între ele. În trecut, ghildele păzeau cu grijă 
secretul fiecărei contopiri speciale. După o zi de muncă grea, o astfel 
de echipă se diviza în haite de inteligență normală și fiecare pleca 
acasă foarte bine plătită. Otel surâse în barbă. Cioplitorul-în-lemn 
îmbunătățise vechile metode ale ghildelor, dar Jupuitorul venise cu 
un rafinament esenţial (de fapt, îl preluase de la Tropice). De ce să 
lase echipa să se dividă la sfârșitul unei zile de muncă? Echipele de 
lucrători ale Jupuitorului stăteau permanent împreună, cazate în 
barăci atât de mici, încât nu-și puteau recupera niciodată minţile de 
haită separate. Metoda funcționa perfect. După un an sau doi — și cu 
sortările corespunzătoare —, haitele inițiale din asemenea echipe erau 
entități obtuze care nu mai doreau să se despartă. 


Pentru o clipă, Otel privi cum pietrele tăiate erau coborâte și fixate 
cu mortar în noul șanț. După aceea încuviință spre veste-albe care 
conducea operațiunea și trecu mai departe. Șanțurile pentru fundații 
suiau până la gardurile înalte ale curții navei stelare. Aceasta era 
construcția cea mai dificilă dintre toate, partea care avea să 
transforme castelul într-o capcană minunată. Alte câteva informații 
primite prin intermediul lui Amdijefri, și Oțel avea să știe cu 
exactitate ce anume să construiască. 


Ușa curții navei stelare era deschisă în momentul acesta și un veste- 
albe stătea spate în spate în prag. Păzitorul auzi sunetul cu o 
secundă înaintea lui Otel. Doi dintre membrii săi se desprinseră să 
cerceteze în jur. Aproape inaudibil răsunară strigăte înalte, urmate 
de chemări gâgâite de atac. Veste-albe sări de pe scări și goni după 
clădire. Otel și gărzile lui îl urmară îndeaproape. 


Otel derapă și se opri lângă șanțul pentru fundații din spatele navei. 
Sursa imediată a gălăgiei era evidentă. Trei haite de veste-albe 
interogau vorbitorul unei echipe. ÎI separaseră și-l băteau cu 
bastoane-cravașe. De la apropierea aceasta, tipetele mentale erau la 
fel de sonore ca și strigătele. Restul echipei de săpători ieșea din 
șanț, divizându-se în haite funcționale și ataca vestele-albe 


folosindu-se de sape. Cum fusese posibil ca situația să degenereze 
într-un asemenea hal? Otel putea ghici răspunsul. Fundaţiile acestea 
interioare erau menite să devină cele mai secrete tuneluri din castel 
și dispozitivele chiar mai secrete pe care plănuia să le folosească 
împotriva străinilor din cer. Bineînțeles că toți cei care munceau în 
astfel de zone secrete aveau să fie eliminați după terminarea lucrării. 
Deși erau nătângi, probabil că-și ghiciseră soarta. 


În alte circumstanţe, poate că Oțel s-ar fi retras, mulțumindu-se să 
privească. Asemenea eșecuri puteau fi iluminatoare, deoarece îi 
îngăduiau să identifice slăbiciunile subordonaților săi — cine era prea 
slab (și prea bun) pentru a continua să exercite aceeași funcție. De 
data asta era diferit. Amdi și Jefri se aflau la bordul navei stelare. În 
pereții din lemn nu existau deschideri și înăuntru îi păzea cu 
siguranţă alt veste-albe, dar... chiar în secunda în care se năpusti 
înainte, strigând spre slugile sale, membrul haitei lui Oțel care 
privea în spate îl zări pe Jefri ieșind din curte. Doi puiandri erau pe 
umerii lui și restul lui Amdi se revărsa în jurul său. 


- Inapoi! răcni la ei și adăugă în puţina samnorskă pe care o 
cunoștea: Pericol! Inapoi! 


Amdi se opri, însă Două-picioare continua să înainteze. Două haite 
de soldați se împrăștiară din faţa lui. Aveau ordine precise: niciodată 
să nu-l atingă pe străin. Încă o clipă și munca atentă de un an urma 
să fie distrusă. Încă o clipă și Oțel putea pierde lumea... totul din 
cauza prostiei și ghinionului. 


Insă chiar pe când membrii lui din spate strigau la Două-picioare, 
cei din față săriră pe un morman de pietre și arătară echipele care 
ieșeau din șanț: 


- Ucideţi invadatorii! 


Gărzile se strânseră mai mult în jurul său, când Shreck și câțiva 
soldați trecură pe lângă el. Conștiinţa lui Oțel se prăbuși în 
hărmălaia sângeroasă. Acesta nu era haosul controlat al 
experimentelor din subteranele Insulei Tăinuite, ci moartea aleatorie 
care zbura în toate direcţiile: săgeți, sulițe, sape. Membrii echipei de 
săpători alergau de colo-colo, învârtindu-se și țipând. Nu aveau nici 
cea mai mică șansă, totuși uciseră mulți din ceilalți înainte să moară. 


Otel se retrase dinaintea meleului, către Jefri. Două-picioare 
continua să alerge spre el. Amdi îl urma, strigând în samnorskă. Un 
singur membru lipsit de minte al echipei, o singură săgeată țintită 
greșit și Două-picioare ar fi murit și totul ar fi fost pierdut. În toată 
viaţa lui, Otel nu simțise atâta panică pentru siguranța altcuiva. 
Alergă la om și-l înconjură. Două-picioare căzu în genunchi și-l 
prinse de gât. Numai faptul că își dedicase viața menţinerii 
controlului personal îl opri pe Otel să nu-l sfârtece. Străinul nu 
ataca, ci-l îmbrățișa. 


Aproape toți membrii echipei de săpători erau acum morți, iar 
Shreck îi împinsese pe supraviețuitori prea departe ca să fie o 
amenințare. Gărzile lui Otel îl protejau, la nici zece metri depărtare. 
Amdi era strâns laolaltă, ghemuindu-se înaintea vacarmului mental, 
totuși mai striga către Jefri. Otel încercă să se desprindă de om, dar 
Jefri înhăţa întruna gât după gât, uneori câte două odată. Scotea 
niște bolboroseli care nu semănau cu samnorska. Otel tremura sub 
asaltul acela. Nu-ţi arăta repulsia! Omul n-ar fi identificat-o oricum, 
însă Amdi o putea recunoaște. Jefri mai făcuse gestul acesta și 
înainte, iar Otel profitase, deși îl costase. Copilul-călugăriță avea 
nevoie de contact fizic; acesta era baza relaţiei dintre Amdi și Jefri. O 
încredere similară trebuia să rezulte dacă îi îngăduia creaturii să-l 
atingă. Otel lunecă un cap și un gât peste ale lui Jefri, așa cum 
văzuse că făceau părinții cu puiandrii în laboratoarele subterane. 
Omul îl strânse și mai tare în brațe și-și plimbă labele lungi și 
articulate peste blana lui. Ignorând repulsia, era o experiență foarte 
stranie. În mod normal, un asemenea contact strâns cu altă ființă 
inteligentă putea să apară numai în timpul luptei sau al activității 
sexuale și în niciunul dintre cazurile respective nu mai rămânea loc 
pentru gândire rațională. Însă alături de acest om care răspundea cu 
inteligență evidentă nu exista nici urmă de zgomot mental. Puteai să 
gândești și să simți în mod simultan. Otel își mușcă o buză, 
străduindu-se să-și oprească fiorul. Era... era ca și cum ar fi făcut sex 
cu un cadavru. 


In cele din urmă Jefri se retrase, cu o mână ridicată. Vorbi ceva, 
foarte repede și Amdi zise: 


- Lord Oțel, ești rănit. Priveşte: sânge! 


Pe laba omului se vedea ceva roșu; Oțel se examină. Așa era, avea o 


zgârietură pe un dos. Nici măcar n-o simtise în surescitarea 
evenimentelor. Se retrase de lângă Călugăriță și-i vorbi lui Amdi: 


- Este un fleac. Tu și Jefri ați pățit ceva? 


Între cei doi copii urmă un schimb de replici aproape ininteligibil 
pentru Oțel. 


-Nu am pățit nimic. Îți multumim pentru protecție. 
Gândirea rapidă fusese săpată de Jupuitor cu cuțitele în Otel. 


- Da, totuși așa ceva n-ar fi trebuit să se întâmple. Cioplitorii-în-lemn 
s-au deghizat în muncitori. Cred că o făcuseră de multe zile și 
așteptau o ocazie să sară asupra voastră. Când am înțeles impostura, 
a fost prea târziu... Când ați auzit zgomotele de luptă, ar fi trebuit să 
fi rămas înăuntru. 


Amdi plecă rușinat capetele și-i traduse lui Jefri. 


-Ne pare rău. Ne-am speriat și apoi am crezut că era posibil ca tu să 
fi fost rănit. 


Oțel emise sunete liniștitoare. În același timp, doi din el priveau 
carnajul. Unde era veste-albe care părăsise scara de la bun început? 
Haita aceea avea să plătească... Firul gândirii i se frânse brusc, când 
observă: Tyrathect! Fragmentul de Jupuitor se uita din sala de 
consiliu. Gândindu-se mai bine, își aminti că-l văzuse acolo din 
momentul începerii luptei. Pentru alții postura sa putea părea 
impasibilă, însă Otel îi deslușea amuzamentul funest din expresie. 
Încuviință scurt către el, dar se cutremură la interior; fusese cât pe ce 
să piardă totul... și Jupuitorul observase. 


- Haideţi să vă ducem pe amândoi pe Insula Tăinuită. 
Le făcu semn paznicilor care apăruseră dinapoia navei stelare. 


-Nu încă, Lord Otel! spuse Amdi. Abia am venit. Un răspuns din 
partea Ravnei ar trebui să sosească foarte curând. 


Colţii scrâșniră, dar nu în raza vizuală a copiilor. 


- Bine, rămâneți. Insă trebuie să fim toți mult mai atenți, ați înțeles? 
— Da, da! 


Amdi îi explică omului. Otel se ridică în două picioare bătându-l 
ușor cu laba pe Jefri pe cap. 


Îi ceru după aceea lui Shreck să-i ducă pe copii înapoi în curte. Până 
ce dispărură din vedere, toți membrii săi îi priviră cu o expresie de 
mândrie și afecțiune. Apoi se întoarse și porni peste noroiul 
însângerat. Unde era idiotul de veste-albe? 


Sala de consiliu de pe Dealul Navei Stelare era o construcție micuță 
și temporară. Fusese îndeajuns de bună pentru a feri de frig pe 
timpul iernii, totuși era o adevărată casă de nebuni dacă la discuţii 
participau mai mult de trei persoane. Otel tropăi pe lângă 
Fragmentul de Jupuitor și se reuni la mansardă, de unde avea cea 
mai bună vedere asupra lucrărilor de construcție. După un moment 
de politețe, Tyrathect intră și sui în mansarda de vizavi. 


Insă tot ceremonialul acela era pus în scenă doar pentru cei care 
munceau afară; acum râsetul moale al Jupuitorului șuieră prin 
văzduh spre Otel, doar atât de tare încât să fie auzit numai de acesta. 


-Dragă Otel, uneori mă-ntreb dacă ești cu adevărat elevul meu... 
sau poate un altul, care a fost introdus după ce-am plecat. Incerci să 
ne distrugi? 


Otel îl fulgeră cu privirea. Era sigur că în postura lui nu exista 
tulburare; totul era înăbușit la interior. 


-Se întâmplă și accidente. Incompetentul va fi eliminat. 


- Evident. Se pare însă că acesta este răspunsul la toate problemele 
tale. Dacă n-ai fi fost atât de preocupat să reduci la tăcere echipele de 
săpători, poate că ele nu s-ar fi răzvrătit... și ai fi avut cu un 
„accident“ mai puţin. 


- Eroarea a stat în faptul că ei și-au ghicit soarta. Asemenea executii 
sunt o parte necesară a construcțiilor militare. 


— Serios? Crezi cu adevărat că eu a trebuit să-i ucid pe toţi cei care au 
construit pasajele de sub Insula Tăinuită? 


— Poftim? Adică... n-ai făcut-o? Cum...? 
Fragmentul de Jupuitor rânji ca pe vremuri, arătându-și toți colții. 
- Gândește-te la asta. Ca exercițiu. 


Otel își aranjă notițele pe masă și se prefăcu că le studiază. Apoi toți 
membrii lui ridicară ochii către cealaltă haită. 


— Tyrathect, te respect din cauza Jupuitorului din tine, dar ține 
minte: supraviețuiești graţie toleranței mele. Tu nu ești Jupuitorul în 
Așteptare. 


Știrea sosise la sfârșitul toamnei trecute, chiar înainte ca iarna să 
închidă ultima trecătoare peste Colţii-de-gheaţă. Haitele care purtau 
restul Stăpânului nu izbutiseră să iasă din Sala Parlamentului. 
Deplinătatea Jupuitorului se pierduse pentru totdeauna. Vestea 
însemnase o ușurare considerabilă pentru Otel și după aceea 
Fragmentul fusese destul de maleabil pentru o vreme. 


- Niciunul dintre locotenenţii mei n-ar clipi dacă i-aș ucide pe toți 
membrii tăi... chiar și pe ai Jupuitorului. 


Și o voi face, dacă mă vei sili — jur c-o voi face! 
- Bineînţeles, dragă Otel. Tu comanzi. 


Pentru un moment, teama celuilalt fusese vădită. Nu uita, gândi Oțel 
pentru sine, nu uita nicio clipă. Acesta nu-i decât un fragment din 
Stăpân. Cea mai mare parte din el este un dascăl mărunt, nu Marele 
Învățător al Cuţitului. Era adevărat, cei doi membri Jupuitor ai săi 
dominau complet haita. Spiritul Stăpânului se găsea chiar aici, în 
sala aceasta, dar îmblânzit. Tyrathect putea fi manipulată, iar 
puterea Stăpânului utilizată în scopurile lui Otel. 


- Perfect, rosti el calm. Atâta timp cât înţelegi asta, poti fi de mare 
folos pentru Mișcare. Acum- răsfoi hârtiile — aș dori să trecem în 
revistă situația Vizitatorului. 


Doresc niște sfaturi. 
- Da. 


- Am convins-o pe „Ravna“ că prețiosul ei Jefri se află în pericol 
iminent. Amdijefri i-a povestit despre atacurile Cioplitoarei-în-lemn 
și despre faptul că noi ne temem de un asalt copleșitor. 


- lar asta se poate întâmpla realmente. 


- Da. Cioplitoarea-în-lemn plănuiește într-adevăr un atac și are 
propria ei sursă de ajutor „magic“. Noi detinem ceva mult mai bun. 


Bătu ușor în hârtiile din fața sa; recomandarea sosise încă de la 
începutul iernii. Își amintea când Amdijefri adusese primele pagini — 
pagini cu tabele numerice, instrucțiuni și diagrame, toate desenate 
corect, dar în stil copilăresc. Otel și Fragmentul petrecuseră zile 
încercând să înțeleagă. Unele referiri erau evidente. Retetele 
Vizitatorului cereau aur și argint în cantități cu care s-ar fi putut 
finanța un război. Ce era însă „argintul lichid“? Tyrathect îl 
recunoscuse; Stăpânul folosise așa ceva în laboratoarele lui din 
Republică. Până la urmă obținuseră cantitățile specificate, totuși 
multe ingrediente erau oferite doar ca metode pentru a le crea. Otel 
și-l amintea pe Fragment reflectând asupra lor, plănuind împotriva 
naturii ca și cum ar fi fost alt dușman. Prescripțiile misticilor 
abundau în „corn de caracatiță“ și „sloiuri de lumina-lunii“. 
Îndrumările primite de la Ravna erau uneori chiar mai stranii. 
Existau instrucțiuni cuprinse în instrucțiuni, ocoluri lungi irosite 
pentru a testa materiale obișnuite, pentru a decide care dintre ele se 
potrivea cu adevărat planului măreț. Construire, testare, 
construire... Semăna cu metoda Stăpânului, dar fără fundături. 


Unele dintre ele fuseseră logice din capul locului. Urma ca ei să 
obțină explozibilele și tunurile despre care Cioplitoarea-în-lemn 
credea că erau armele ei secrete. Mare parte din instrucțiuni 
continuau totuși să rămână de neînțeles... și situația nu se ușura 
odată cu trecerea timpului. 


Otel și Fragmentul lucrară toată după-amiaza, plănuind cum să 
efectueze testele, decizând unde să caute noile ingrediente pe care le 
cerea Ravna. 


Tyrathect se lăsă pe spate, șuierând un suspin de mirare. 


- Etapă construită peste altă etapă. Și în curând vom avea propriile 
noastre radiouri. Bătrâna Cioplitoare-în-lemn nu va avea nicio 
șansă... Ai dreptate, Oțel. Cu asta poți conduce lumea. Închipuie-ţi: 
să știi instantaneu ce se-ntâmplă în capitala Republicii și să poți 
coordona armate, bazându-te pe cunoașterea aceea. Mișcarea va fi 
Mintea lui Dumnezeu. (Era o lozincă veche, care acum se putea 
adeveri.) Bravo, Otel! Ai o putere de pătrundere demnă de Mișcare. 
(Citea disprețul Învățătorului în zâmbetul lui?) Radiourile și pustile 
ne pot aduce stăpânirea lumii. În mod clar însă acestea sunt 
firimituri de la masa Vizitatorilor. Ei când sosesc? 


- Intre o sută și o sută douăzeci de zile începând de azi. Ravna și-a 
refăcut încă o dată estimările. Se pare că până și Două-picioarele au 
probleme cu zborul între stele. 


- Așadar acesta este tot timpul de care dispunem pentru a ne bucura 
de triumful Mișcării. lar apoi nu vom mai însemna nimic... vom fi 
chiar mai puţin decât niște sălbatici. Poate c-ar fi fost mai lipsit de 
pericole să dăm uitării darurile și să-i fi convins pe Vizitatori că aici 
n-a mai rămas nimic demn de a fi salvat. 


Otel privi afară prin ferestrele înguste ca niște ambrazuri, plasate 
orizontal între bârne. Putea să vadă parţial curtea navei stelare și 
temeliile castelului, iar după ele insulele tărâmului fiordurilor. Brusc 
se simți mai încrezător, mai împăcat cu sine decât fusese de foarte 
mult timp. Părea momentul cuvenit să-și destăinuie visul. 


-Tu chiar nu-nțelegi, nu-i așa, Tyrathect? Mă întreb dacă Stăpânul 
întreg, ar fi înțeles sau dacă l-aș fi depășit chiar și pe el. La început, 
noi n-am avut de ales. Nava stelară expedia în mod mecanic un fel 
de semnal către Ravna. Am fi putut distruge nava și poate că atunci 
Ravna și-ar fi pierdut interesul... Sau poate că nu și-atunci am fi fost 
înhățați ca un pește scos din apă. Poate că mi-am asumat riscul mai 
mare, dar, dacă voi câștiga, trofeul va fi mai mult decât îţi poți 
imagina. 


Fragmentul îl urmărea cu capetele ușor înclinate și Oțel continuă: 


-I-am studiat pe oamenii aceștia, pe Jefri și — prin intermediul 


spionilor mei- pe cel de la Cioplitorii-în-lemn. Este posibil ca rasa 
lor să fie mai bătrână decât a noastră și decât șmecheriile pe care le- 
au învățat să-i facă să pară atotputernici. Însă au slăbiciuni. Ca 
solitari, ei lucrează cu handicapuri pe care abia dacă ni le putem 
închipui. Dac-aș putea profita de aceste slăbiciuni... Tu știi că o haită 
obișnuită ține la puiandrii săi. Noi am manipulat destul de frecvent 
sentimentele părintești. Imaginează-ți cum ar trebui să fie pentru 
oameni. Pentru ei, un singur puiandru este un copil întreg. 
Gândește-te ce pârghie căpătăm în felul acesta! 


-Te gândești chiar serios să mizezi totul pe asta? Ravna nu-i nici 
măcar părintele lui Jefri. 


Otel schiță un gest de iritare. 


-Tu n-ai văzut toate traducerile lui Amdi. (Inocentul Amdi, iscoada 
perfectă.) Ai însă dreptate — salvarea unui copil nu-i motivul 
principal pentru această Vizită. Am încercat să descopăr motivul lor 
real. În sicriele din navă există o sută cincizeci și unu de copii, aflați 
într-un fel de nemișcare ca moartea. Vizitatorii vor cu disperare să-i 
salveze, dar ei mai doresc ceva. În general nu vorbesc prea mult 
despre asta... Eu cred că-i ceva din mașinăria navei în sine. 


-Din câte știm, copiii sunt prăsilă de armată, parte a unei invazii. 


Aceasta era o temere veche, totuși — după ce-l urmărise pe Amdijefri 
- lui Oțel i se părea complet improbabilă. Puteau însă exista alte 
capcane... 


-Dacă Vizitatorii ne mint, atunci nu putem face realmente nimic 
pentru a câștiga. Vom fi animale vânate; poate că peste niște 
generaţii le vom învăţa trucurile, dar va fi sfârșitul nostru. Pe de altă 
parte, avem motive cât se poate de întemeiate să credem că Două- 
picioarele sunt slabi și că, indiferent care le-ar fi țelurile, ele nu ne 
implică în mod direct. Ai fost acolo în ziua coborârii lor din cer- 
mult mai aproape decât mine. Ai văzut cât de ușor a fost să-i 
ambuscăm, deși nava le este impenetrabilă și unica lor armă era pe 
măsura unei mici armate. În mod evident, ei nu ne consideră o 
amenințare. Oricât de puternice le-ar fi uneltele, temerile lor reale 
sunt altundeva. Lor le trebuie ceva din Nava aceea stelară. Privește noul 
nostru castel, Tyrathect! l-am spus lui Amdijefri că are scopul de a 


proteja Nava stelară de Cioplitoarea-în-lemn. Va face asta — la 
sfârșitul verii, când o voi răstigni pe Cioplitoarea-în-lemn pe 
meterezele lui. Vezi însă și temeliile zidului din jurul Navei stelare? 
Până la sosirea Vizitatorilor, nava va fi complet închisă. Am făcut 
niște teste discrete asupra învelișului ei. Poate fi străpuns; dacă peste 
ea ar cădea câteva zeci de tone de piatră, ar strivi-o. Ravna nu 
trebuie totuși să-și facă griji; toate astea sunt făcute pentru a-i proteja 
ținta. lar în apropiere va exista o curte interioară deschisă, 
înconjurată de ziduri ciudat de înalte. I-am cerut lui Jefri să capete 
ajutorul Ravnei în această privință. Curtea aceea va suficient de 
mare pentru a cuprinde nava Ravnei, protejând-o și pe ea. Multe 
detalii abia urmează să fie stabilite. Trebuie să construim uneltele 
descrise de Ravna. Trebuie s-o eliminăm pe Cioplitoarea-în-lemn, cu 
mult înainte de sosirea Vizitatorilor. Am nevoie de ajutorul tău în 
toate aceste privințe și mă aștept să-l primesc. În cele din urmă, dacă 
Vizitatorii sunt perfizi, ne vom apăra cum vom putea mai bine. lar 
dacă nu sunt... atunci cred că vei fi de acord că geniul meu l-a egalat 
cel putin pe cel a învățătorului meu. 


Pentru prima dată, Fragmentul de Jupuitor nu avu replică. 


Cabina de comandă a navei era locul favorit al lui Amdi și Jefri din 
tot Domeniul Lordului Oțel. Când stătea aici, Jefri încă se mai 
întrista, însă acum amintirile plăcute păreau mai puternice... și tot 
aici se găsea principala speranță pentru viitor. Amdi continua să fie 
vrăjit de display-urile-ferestre... chiar dacă pe ele nu puteau vedea 
decât pereții din lemn. Până la a doua lor vizită, ajunseseră deja să 
privească locul ca pe regatul lor privat, așa cum fusese casa din 
copac a lui Jefri de pe Straum. Oricum, cabina era prea mică pentru 
ca în ea să încapă mai mult de o haită. De obicei, un membru al 
haitei paznicului lor stătea la intrarea în cala principală, dar nici el 
nu părea să se simtă în largul său. Acesta era un loc în care Amdi și 
Jefri erau cei importanți. 


În ciuda indisciplinei lor dezordonate, ei își dădeau seama de 
încrederea pe care le-o acordau Lord Otel și Ravna. Poate că în 
exterior alergau de colo-colo, distrăgând gărzile, dar echipamentele 
din cabina de comandă trebuiau tratate cu aceeași grijă ca pe timpul 
când mama și tata fuseseră aici. Din unele puncte de vedere, în navă 


nu mai rămăsese mare lucru. Dataseturile fuseseră distruse; părinții 
lui Jefri le avuseseră afară atunci când îi atacase Cioplitoarea-în- 
lemn. În timpul iernii, domnul Oțel scosese majoritatea elementelor 
demontabile, pentru a fi studiate. Cuvele de hibernoterapie se aflau 
acum în siguranță în încăperi reci în apropiere. Amdijefri le inspecta 
zilnic, privea fiecare chip familiar și verifica display-urile de 
diagnoză. După ambuscadă nu murise nimeni dinăuntrul lor. 


Obiectele care rămăseseră în navă erau fixate zdravăn de pereți și 
podea. Jefri atrăsese atenţia asupra consolelor de comandă și 
elementelor pentru managementul rachetei carcasei; nimeni nu se 
atinseseră de acelea. 


Capitonările domnului Oțel acopereau pereții. Bagajele, sacii de 
dormit și aparatele de exerciţii fizice ale familiei Olsndot 
dispăruseră, însă nu și plasele de siguranță anti-accelerațţie și 
echipamentele nedemontabile. lar în decursul lunilor, Amdijefri 
adusese hârtie, creioane, pături și alte fleacuri. În cabină se simțea 
permanent o adiere ușoară dinspre ventilatoare. 


Era un loc fericit și în mod straniu lipsit de griji, în ciuda tuturor 
amintirilor pe care le deștepta. De aici aveau ei să salveze Stiletele și 
pe toți copiii adormiti. Și acesta era singurul loc din lume de unde 
Amdijefri putea vorbi cu alt om. În unele privințe, mijloacele de 
conversație păreau la fel de medievale ca și în castelul Lordului Otel. 
Aveau un singur display bidimensional: fără profunzime, fără culori 
și fără imagini. Nu puteau căpăta de la el decât caractere 
alfanumerice. Era totuși conectat la comunicatorul cu ultraunde al 
navei, care rămăsese programat pentru a-i urmări pe cei porniti în 
salvarea lor. Display-ul nu avea recunoaștere vocală și Jefri aproape 
că intrase în panică, înainte să-și dea seama că partea inferioară a 
ecranului funcționa ca tastatură. Era minuțios să scrii fiecare literă a 
fiecărui cuvânt... deși Amdi devenise destul de priceput și se folosea 
de două nasuri ca să apese tastele. lar în prezent putea să citească în 
samnorskă chiar mai bine decât Jefri. 


Amdijefri petrecea multe după-amiezi aici. Dacă un mesaj aștepta 
din ziua anterioară, îl apelau pagină cu pagină și Amdi îl copia și-l 
traducea. Apoi introduceau întrebările și răspunsurile la care se 
gândise domnul Oțel. După aceea aveau destul de așteptat. Chiar 
dacă Ravna veghea la capătul celălalt, puteau trece câteva ore până 


primeau un răspuns. Totuși legătura era mult mai bună decât fusese 
pe timpul iernii; aproape că o puteau simți pe Ravna apropiindu-se. 
În majoritatea cazurilor, conversațiile neoficiale cu ea erau momentul 
de vârf al zilei. 


Ziua aceasta fusese însă diferită. După atacul falșilor muncitori, pe 
Amdijefri îl apucaseră tremurături care-l ținuseră o jumătate de oră. 
Domnul Otel fusese rănit, pe când încerca să-i apere. Poate că nu 
exista niciun loc unde să fie cu adevărat în siguranță. Ei umblaseră la 
display-urile de exterior, străduindu-se să tragă cu ochiul prin 
crăpăturile dintre scândurile grosolane ale gardului înalt al curții. 


-Dacă am fi putut vedea afară, l-am fi putut avertiza pe domnul 
Otel, spuse Jefri. 


-I-am putea cere să facă niște găuri în gard. Am putea fi ca niște 
santinele. 


Discutară o vreme ideea aceea, examinând-o pe toate părțile, apoi 
un mesaj începu să sosească de la nava de salvare. Jefri sări în plasa 
anti-accelerație de lângă display. Acela fusese dintotdeauna locul 
tatălui său și spaţiul era suficient. Doi din Amdi se strecurară lângă 
el. Altul sări pe rezemătoarea pentru braț și-și puse labele pe umerii 
lui Jefri. Gâtul său subțire se întinse către ecran pentru a vedea cât 
mai bine. Restul alergară ca să pregătească hârtiile și creioanele. Era 
ușor să rederulezi mesajele, dar Amdijefri simțea un fior aparte când 
le zărea cum sosesc „în direct“. 


Apărură mai întâi obișnuitele preambuluri — nu erau chiar atât de 
interesante, după ce le vedeai de o mie de ori —, apoi cuvintele 
Ravnei. De data aceasta însă erau numai date tabelate, ceva pentru 
proiectarea radioului. 


- Rahat! Sunt numere, făcu Jefri. 

- Numere! repetă Amdi. 

Iși cocoță pe unul în poala băiatului și-și apropie nasul cât mai mult 
de ecran, reverificând ceea ce vedea cel de lângă umărul lui Jefri. Cei 


patru de pe podea erau ocupați să scrie, traducând cifrele zecimale 
de pe ecran în X-urile, O-urile, beţișoarele și simbolurile delta din 


notarea în bază patru a Stiletelor. Foarte repede, Jefri își dăduse 
seama că Amdi era foarte bun la matematică. Băiatul nu era invidios. 
Amdi îi spusese că foarte putine haite erau la fel de bune ca el; Amdi 
era o haită specială și Jefri se mândrea că avea un prieten așa grozav. 
Mamei și tatei i-ar fi plăcut de el. Și totuși... Jefri suspină și se relaxă 
în plasă. Chestia asta cu numerele se întâmpla tot mai des. Odată 
mama îi citise o povestire, „Rătăciţi în Zona Lentă“, despre felul în 
care niște exploratori naufragiați aduseseră civilizația într-o colonie 
pierdută. În povestirea aceea, eroii culeseseră pur și simplu 
materialele necesare și construiseră tot ce le trebuise. Nu existaseră 
niciun fel de discuţii cu privire la precizie, rapoarte sau proiecte. 


Iși luă ochii de la ecran și-i mângâie pe cei doi din Amdi care stăteau 
lângă el. Unul se foi sub palma lui. Corpurile lor zumzăiră spre el. 


Tineau ochii închiși. Dacă nu i-ar fi cunoscut, ar fi putut crede că 
dormeau. Acestea erau părțile din Amdi specializate în vorbire. 


-Ceva interesant? întrebă Jefri după o vreme. 
Cel din stânga deschise ochii și-l privi. 


- Asta-i ideea aceea cu lățimea de bandă despre care vorbea Ravna. 
Dacă nu lucrăm bine, n-o să auzim decât clic-uri și clac-uri. 


— A, da... 


Jefri știa că, de obicei, reinventările inițiale ale radioului erau bune 
doar pentru cod Morse. Ravna părea să creadă că se putea sări peste 
etapa aceea. 


— Tu cum crezi că arată Ravna? 


- Poftim? Scârţâitul creioanelor pe hârtie se opri pentru o clipă; 
băiatul se bucura de toată atenţia lui Amdi, deși ei mai discutaseră 
despre subiectul acela. Păi, ca tine... doar mai mare și mai vârstnică? 


— Da, dar... 


Jefri știa că Ravna provenea de pe Sjandra Kei. Era o adultă mai 
mare decât Johanna, însă mai tânără decât mama. Cum exact arată? 


- Vreau să zic că vine de la o depărtare foarte mare, doar ca să ne 


salveze pe noi și să termine ce-ncercau mama și tata să facă. Trebuie 
să fie cu adevărat extraordinară! 


Scârţâitul se opri din nou și display-ul derulă mai departe. Trebuiau 
să-l rederuleze după aceea. 


- Da, spuse Amdi după o secundă. Cred că... seamănă mult cu 
domnul Otel. O să-mi placă să-ntâlnesc pe cineva pe care să-l pot 
îmbrățișa, așa cum faci tu cu domnul Otel. 


Jefri fu puţin surprins de afirmaţia aceea. 

-Ia stai niţel, păi, tu mă poți îmbrățișa pe mine! 

Părțile lui Amdi de lângă el toarseră sonor. 

- Știu, dar mă refeream la un adult... cineva ca un părinte. 
— Așa-i. 


Avură nevoie de o oră ca să traducă și să verifice tabelele, după care 
sosi momentul să expedieze ultimele rugăminţi ale domnului Otel. 
Erau aproximativ patru pagini, scrise ordonat în samnorskă de către 
Amdi. De obicei lui îi plăcea să le și trimită, cu toți membrii 
ghemuiți peste tastatură și display. Azi nu era interesat. Îl 
înconjurase strâns pe Jefri, dar nu era foarte atent să controleze ce se 
scria. La răstimpuri băiatul simţea un zumzet prin piept, sau cadrul 
ecranului scotea un zgomot ciudat- toate ca reacție la sunetele 
inaudibile pe care Amdi le schimba între membrii săi. Jefri 
recunoscu semnele de gândire concentrată. 


Termină de scris ultimul mesaj și adăugă câteva întrebări personale. 
Lucruri de felul: „Câţi ani aveți tu și Pham? Sunteţi căsătoriți? Cum 
arată skrodcălăreții?“ 


Lumina zilei pălise dinspre crăpăturile din gard. În curând echipele 
de săpători aveau să-și predea sapele și să mărșăluiască spre barăcile 
de peste coama dealului. Dincolo de strâmtoare, turnurile de pe 
Insula Tăinuită aveau să sclipească auriu în ceață, ca desprinse din 
basme. Dintr-o clipă în alta, veste-albe avea să-i cheme pe Amdi și 
Jefri la cină. 


Doi din Amdi săriră din plasa antiacceleraţie și începură să se 
fugărească în jurul scaunului. 


-M-am gândit! M-am gândit! Radioul Ravnei — de ce-i doar pentru 
vorbit? Ea spune că toate sunetele nu-s decât frecvenţe diferite ale 
aceleiași chestii. Dar sunetul este ca și gândul. Dac-am putea 
modifica unele tabele și mi-aș acoperi timpanele cu receptoarele și 
transmițătoarele, de ce n-aş putea gândi prin radio? 


-Nu știu... 


Lăţimea de bandă era o limitare frecventă a multor activități 
cotidiene, însă Jefri avea doar o noțiune vagă despre ce era vorba. Se 
uită la ultimul tabel care rămăsese afișat pe ecran și fu străbătut 
brusc de o intuiție, ceva ce mulți adulți din civilizațiile tehnice nu 
aveau niciodată. 


- Eu folosesc obiectele astea tot timpul, dar nu știu exact cum anume 
funcționează. Să zicem c-am putea urma instrucțiunile — totuși de 
unde vom ști ce să modificăm? 


Amdi devenise complet ațâțat, așa cum se întâmpla când se gândea 
la o farsă grozavă. 


- Nu, nu, nu! Nu trebuie să-nțelegem totul. 


Alţi trei din el săriră pe podea și fluturară câteva hârtii în sus, către 
Jefri. 


- Ravna nu știe sigur felul în care noi producem sunetele. 
Instrucţiunile includ opțiuni pentru mici modificări. M-am gândit! 
Pot să văd cum se leagă între ele modificările. Se opri și scoase un fel 
de scheunat ascuțit: La naiba! Nu-ţi pot explica exact. Cred totuși că 
putem extinde tabelele și asta va schimba mașinăria în moduri ev- 
evidente. Și apoi... 


Pentru o secundă, Amdi fu atât de copleșit, încât amuti. 


- O, Jefri, ce păcat că nu ești și tu o haită! Imaginează-ți cum ar fi să 
pui câte unul din tine pe câte un pisc de munte și dup-aia să 
folosești radioul pentru a gândi. Am putea fi la fel de mari ca lumea 
însăși! 


In clipa aceea din exteriorul cabinei se auziră sunete de bolboroseli 
inter-haite și după aceea în samnorskă: 


- Cina! Acum plecăm, Amdijefri. Bine? 

Era domnul Shreck; el vorbea binișor samnorska, deși nu la fel de 
bine ca domnul Otel. Amdijefri ridică hârtiile împrăștiate și le 
strecură cu grijă în buzunarele de pe spinările vestelor lui Amdi. 
Decuplară display-urile și ieșiră în cala principală. 

-Crezi că domnul Otel ne va lăsa să facem modificările? 


-Poate c-ar trebui să le trimitem și Ravnei... 


Membrul haitei veste-albe se retrase și Amdijefri coborî. După un 
minut, erau afară, sub razele soarelui care apunea. Cei doi copii abia 
dacă își dădură seama; amândoi erau fascinați de viziunea lui Amdi. 

În săptămânile de după moartea Copistului Jaqueramaphan, multe 
lucruri se schimbaseră pentru Johanna. Majoritatea se schimbaseră 
în bine — lucruri care nu s-ar fi întâmplat niciodată dacă n-ar fi fost 
crima... și asta o întrista mult pe fată. 


Ea o lăsă pe Cioplitoarea-în-lemn să locuiască în coliba ei și să ia 
locul haitei servitor. Se părea că regina dorise lucrul acesta din capul 
locului, dar se temuse de furia fetei. Acum ţineau datasetul în colibă. 
Patru haite din Siguranţa lui Prodotus păzeau permanent locul și se 
discuta despre construirea de barăci în jurul lui. 


Pe ceilalți îi vedea în timpul zilei, la întâlniri, iar individual când 
aveau nevoie de ajutor cu datasetul. Pedantus, Prodotus și 
Cicatrizatul  „pelerinul“ — vorbeau de acum fluent samnorska, 
suficient de bine pentru ca Johanna să poată vedea caracterul 
dinapoia formelor lor neomenești: Pedantus, afectat și foarte 
inteligent. Prodotus la fel de infatuat pe cât păruse vreodată 
Copistul, însă fără imaginația și veselia lui Jaqueramaphan. Pelerinul 
Wickwrackcic... Fata simţea un fior de fiecare dată când îl vedea pe 
cicatrizatul lui mare. Întotdeauna stătea în spate de tot, pe burtă, 
pentru ca să pară neameninţător. În mod evident, Pelerinul știa că 
vederea lui o afecta pe Johanna și încerca să n-o irite, dar, chiar și 
după moartea Copistului, ea nu putea face mai mult decât să 
tolereze haita aceasta... Și la urma urmelor era posibil ca în castelul 
Cioplitoarei-în-lemn să existe trădători. Teoria că ucigașul venise din 
exterior îi aparținea numai lui Prodotus. Johanna continua să-l 
privească suspicios pe Pelerin. 


Serile, Cioplitoareaîn-lemn alunga celelalte haite. Se ghemuia în 
jurul vetrei și punea datasetului întrebări care nu păreau să aibă 
vreo legătură cu lupta împotriva Jupuitorilor. Johanna stătea alături 
de ea și încerca să-i explice lucrurile pe care regina nu le pricepea. 
Era ciudat... Cioplitoarea-în-lemn era stăpâna acestor creaturi. Avea 
un castel enorm (primitiv, inconfortabil, urât — totuși enorm!). Avea 
zeci de servitori și cu toate astea petrecea majoritatea nopții în coliba 
aceasta mică de lemn împreună cu Johanna și o ajuta cu focul și cu 
mâncarea cel puțin în aceeași măsură în care o făcuse haita care 
fusese aici înainte. 


În felul acesta Cioplitoarea-în-lemn deveni al doilea prieten al 
Johannei printre Stilete. (Copistul fusese primul, deși ea n-o știuse 
decât după moartea lui.) Cioplitoarea-în-lemn era foarte inteligentă 
și foarte stranie. Din unele puncte de vedere era persoana cea mai 
inteligentă pe care o cunoscuse fata vreodată, deși această concluzie 
se formulase lent. Ea nu fusese realmente surprinsă când Stiletele 
stăpâniseră iute samnorska — așa se petrecea în majoritatea 
aventurilor și, ca să recunoască adevărul, ei beneficiaseră de 
programele de învăţare lingvistice din dataset. Totuși, seară după 
seară, Johanna o privea pe regină jucându-se cu datasetul. Haita nu 
dovedea pic de interes față de tactica militară și chimia care o 
preocupau în timpul zilei. În loc de așa ceva, citea despre Zona 
Lentă, Exterior și istoria Domeniului Straumli. Deprinsese citirea 
neliniară mai repede ca oricare alţii. Uneori fata stătea fără să facă 
nimic, privind pur și simplu peste umerii ei. Ecranul datasetului era 
divizat în ferestre, iar cea principală se derula mai rapid decât putea 
urmări fata. De zeci de ori pe minut, Cioplitoarea-în-lemn putea 
întâlni cuvinte pe care nu le recunoștea. Cele mai multe erau 
termeni încă necunoscuți; ea apăsa cu un nas pe cuvântul neștiut și 
definiția fulgera scurt într-o fereastră-dicționar. Alte lucruri erau 
conceptuale și noile ferestre purtau haita în alte domenii, uneori 
pentru câteva secunde, uneori pentru multe minute... iar alteori 
ocolul devenea noua ei cale principală. Cumva, ea era tot ce dorise 
Copistul să fie. 


De multe ori punea întrebări la care datasetul nu putea realmente 
răspunde. Ea și Johanna vorbeau până târziu în noapte. Cum era 
viaţa într-o familie de oameni? Ce crezuse Domeniul Straumli că va 
face la Laboratorul Superior? De acum fata nu se mai gândea la 


majoritatea haitelor ca fiind grupuri de guzgani cu gâturi de șerpi. 
Mult după miezul nopţii, ecranul datasetului era mai strălucitor 
decât lumina slabă dinspre vatră, zugrăvind în culori vesele 
spinările Cioplitoarei-în-lemn. Haita se strângea în jurul Johannei, 
privind în sus, aproape aidoma unor copii care ascultă un învățător. 


Însă regina nu era un copil. Din capul locului, ea păruse bătrână. 
Conversaţiile acelea purtate târziu în noapte o făceau pe Johanna să- 
i cunoască pe Stilete. Haita spunea lucruri pe care nu le amintea 
niciodată în timpul zilei. Erau în mare parte chestiuni probabil 
evidente pentru ceilalți și care de aceea nu erau discutate niciodată. 
Fata se întrebă dacă Cioplitoarea-în-lemn avea pe cineva căruia să i 
se destăinuie. 


Numai unul dintre membrii Cioplitoarei-în-lemn era bătrân; doi nu 
erau decât pui. Acesta era tiparul haitei, care avea vârsta de o 
jumătate de mileniu, iar asta era vizibil. Sufletul reginei era menținut 
numai prin puterea voinței. Prețul nemuririi fusese reproducerea 
între membrii haitei ei. Primii fuseseră sănătoși, totuși după șase 
sute de ani... Unul dintre membrii ei cei mai tineri nu se putea opri 
din băloșit; își ștergea întruna botul cu o batistă. Altul avea o albeață 
lăptoasă în ochiul care ar fi trebuit să fie maro-închis. Cioplitoarea- 
în-lemn spunea că era complet orb, dar sănătos și cel mai bun 
vorbitor al ei. Cel mai bătrân membru al haitei ei era în mod evident 
debil și gâfâia tot timpul. Din păcate, potrivit spuselor reginei, era și 
cel mai alert și mai creativ dintre toți. Când avea să moară... 


Odată ce începuse să le caute, Johanna putea distinge slăbiciuni în 
toți membrii. Până și cei doi mai sănătoși, puternici și cu blana ca 
plușul, mergeau oarecum ciudat prin comparaţie cu membrii unor 
haite normale. Motivul să fi fost oare deformările coloanelor 
vertebrale? În plus, cei doi erau predispuși la îngrășare, ceea ce nu-i 
ajuta deloc. 


Fata nu află dintr-odată toate detaliile acestea. Cioplitoarea-în-lemn 
îi povestise despre diverse subiecte din lumea Stiletelor și, treptat, 
apăruse și istoria ei. Părea bucuroasă să aibă cui să se destăinuie, 
totuși Johanna zărea la ea prea puțină autocompătimire. Regina 
alesese calea aceasta — unii o considerau perversă — și trăise mai mult 
decât oricare altă haită din istoria consemnată. Era mai degrabă 
nostalgică, gândindu-se că norocul ei se sfârșise în cele din urmă. 


Arhitectura Stiletelor tindea spre extreme: spațiile erau grotesc de 
mari sau prea strâmte pentru a putea fi utilizate de oameni. Sala de 
consiliu a Cioplitoarei-în-lemn se afla la capătul extrem al 
dimensiunilor mari; nu era defel un loc intim. În cavitatea aceea ca 
un amfiteatru puteau încăpea cu ușurință trei sute de oameni și ar 
mai fi rămas și loc. Balcoanele separate ce se întindeau pe 
circumferința superioară ar fi putut găzdui încă o sută de oameni. 


Johanna mai fusese aici de multe ori; acesta era locul unde se lucra 
de obicei cu datasetul. De obicei participau ea, regina și oricare alte 
Stilete care aveau nevoie de informații. Azi însă era diferit- nu era o 
zi pentru consultarea datasetului. Era prima dată când Johanna 
întâlnea Înaltul Consiliu. Din acesta făceau parte douăsprezece haite 
și toate erau prezente acum. În fiecare balcon se găsea câte o haită, 
iar la parter stăteau trei. Fata știa deja destule despre Stilete pentru 
ca să înțeleagă că, în ciuda spațiilor, locul era îngrozitor de ticsit 
pentru ele. Sunetele minţilor a cincisprezece haite erau puternice și, 
în ciuda tapiseriilor de capitonare, ea simțea câte un bâzâit ocazional 
prin cap sau străbătându-i palmele ce strângeau balustrada. 


Johanna stătu alături de Cioplitoarea-în-lemn în balconul cel mai 
mare. Când ajunseră, Prodotus era deja pe podeaua parterului și 
aranja desene. Când haitele consilierilor se sculară, el ridică ochii și-i 
spuse ceva Cioplitoarei-în-lemn. Regina răspunse în samnorskă: 


-Ştiu că va încetini lucrurile, dar poate că asta-i bine. 
Emise un sunet de râs omenesc. 


Wickwrackcic stătea în balconul de alături, aidoma unei haite din 
consiliu. Ciudat... Johanna încă nu înțelesese motivul, însă 
Cicatrizatul părea să se numere printre favoriţii Cioplitoarei-în- 
lemn. 


— Pelerinule, vrei să-i traduci Johannei? 
Pelerinul încuviință din câteva capete. 


— Dacă... dacă Johanna este de acord? 


Fata șovăi o clipă, după care aprobă la rândul ei. Era logic. După 
regină, Pelerinul vorbea samnorska mai bine decât oricare dintre ei. 
După ce se așeză, Cioplitoarea-în-lemn luă datasetul de la Johanna 
și-l deschise. Fata privi semnele de pe ecran. Și-a făcut notițe! 
Surprinderea ei nu avu timp să fie observată, deoarece regina începu 
să vorbească — de data aceasta în sunetele bolborosite ale graiului 
inter-haite. După o secundă, Pelerinul începu să traducă: 


-Toată lumea, vă rog, luați loc. Stăm și așa destul de înghesuiți. 


Johanna surâse fără să vrea. Pelerinul Wickwrackcic era iscusit. 
Imita perfect glasul omenesc al Cioplitoarei-în-lemn. Traducerea lui 
reprodusese până și autoritatea seacă a vorbirii ei. 


După o mulțime de foieli, numai unul sau două capete se mai zăriră 
deasupra balustradei fiecărui balcon. Majoritatea zgomotelor de 
gânduri răzlețe avea să fie acum înăbușită de capitonajul balcoanelor 
sau absorbită de baldachinul vătuit care atârna peste sală. 


- Prodotus, poti începe! 


Pe podeaua principală, Prodotus se ridică și privi în toate direcțiile. 
Incepu să vorbească: 


- Mulţumesc, se auzi traducerea care imita acum tonurile șefului 
Sigurantei. Cioplitoarea-în-lemn mi-a cerut convocarea acestui 
consiliu din cauza unor evenimente neașteptate petrecute în 
miazănoapte. Sursele noastre de acolo anunță că Otel fortifică 
regiunea din jurul navei Johannei. 


Bolboroseală, bolboroseală, întrerupere. Pedantus? 


- Astea nu sunt noutăți. Pentru asta producem tunuri și praf de 
pușcă. 


- Da, replică Prodotus, știam de mai mult timp despre planurile 
acelea, totuși data terminării a avansat și varianta finală va avea 
ziduri mult mai groase decât bănuisem. De asemenea, se pare că, 
după terminarea fortăreței, Otel intenționează să demonteze nava și 
să-i distribuie încărcătura prin laboratoarele lui. 


Pentru Johanna, cuvintele fură ca o lovitură în plex. Inainte mai 


existase o șansă; dacă luptau cu destul avânt, poate că ar fi 
recapturat nava. Ar fi putut termina misiunea părinților săi și poate 
salvarea ei chiar ar fi avut loc. 


Pelerinul comentă el însuși ceva, traducând imediat: 
-Şi care-i noul termen final? 


-Ei sunt încrezători că vor termina zidurile principale în mai puțin 
de zece zece-zile. 


Cioplitoarea-în-lemn aplecă o pereche de nasuri spre tastatură și 
scrise o însemnare. În același timp, ridică un cap peste balustradă și 
privi în jos, către șeful Sigurantei. 


- Am mai observat și în alte rânduri că Otel tinde să fie oarecum 
exagerat de optimist. Ai o estimare obiectivă? 


- Da. Zidurile vor fi terminate între opt și unsprezece zece-zile, 
începând de azi. 


-Noi ne bizuiserăm pe minimum cincisprezece, spuse regina. Să fie 
acesta un răspuns față de planurile noastre? 


Pe podeaua de jos, Prodotus se strânse laolaltă. 


- Aceasta a fost și prima noastră bănuială, maiestate. Dar... așa cum 
știi, avem mai multe surse de informații foarte speciale... surse 
despre care n-ar trebui să discutăm nici măcar aici. 


-Ce mai fanfaron! Uneori mă-ntreb dacă el știe realmente ceva. Nu l- 
am văzut niciodată scoțându-și fundurile pe teren. 


Poftim? Johanna avu nevoie de o clipă pentru a-și da seama că acelea 
fuseseră observaţiile Pelerinului. Privi dincolo de balustradă. Trei 
dintre capetele lui Wickwrackcic erau vizibile, iar două se uitau 
către ea. Purtau o expresie pe care fata o recunoscu ca fiind un surâs 
prostesc. Nimeni altul nu reacționase la comentariul său; se părea 
că-și putea focaliza traducerea exclusiv asupra Johannei. Îl fulgeră 
din ochi și după un moment el își reluă traducerea sistematică: 


-Otel știe că noi plănuim să atacăm, însă nu știe de armele noastre 


speciale. Această schimbare a programului pare să fie rezultatul 
unor suspiciuni întâmplătoare. Din păcate, ne va afecta pe noi. 


Trei-patru consilieri începură să vorbească simultan. 


-Multă nemulțumire gălăgioasă, se auzi vocea Pelerinului 
rezumându-le intervenţiile. In general, „știam că planul ăsta nu va 
SI 


funcționa niciodată“ și „de ce-am fost de acord din capul locului să-i 
atacăm pe Jupuitori“. 


De lângă Johanna, Cioplitoarea-în-lemn emise un fluierat ascuțit. 
Incriminările se diminuară până la tăcere totală. 


- Unii dintre voi v-aţi uitat curajul. Am fost de acord să atacăm 
Insula Tăinuită fiindcă este o amenințare ucigătoare, pe care 
crezusem că o vom putea distruge cu tunurile Johannei... și care ne- 
ar putea distruge cu certitudine pe noi, dacă Otel învață vreodată 
cum să folosească nava stelară. 


Unul dintre membrii reginei, ghemuit pe podea, se întinse ca să 
atingă genunchiul fetei. 


Glasul focalizat al Pelerinului îi chicoti în ureche: 


-Mai există de asemenea mărunta problemă a readucerii tale acasă 
și a contactului cu stelele, totuși ea nu le poate spune pe acestea 
„pragmaticilor“. În cazul în care n-ai ghicit, acesta este unul dintre 
motivele pentru care te afli aici — ca să le reamintească celor tari de 
cap că în ceruri există mai multe decât au visat ei vreodată. 


Făcu o pauză și reveni la traducerea cuvintelor Cioplitoarei-în-lemn: 


- Declanșarea acestei campanii n-a fost o greșeală. Evitarea ei ar fi 
fost la fel de periculoasă ca și înfrângerea în luptă. Așadar... avem 
vreo șansă de a deplasa la timp o armată eficientă pe coastă? 
Împunse cu un bot în direcția unui balcon. Pedantus? Te rog să fii 
concis! 


- Concizia este ultimul lucru care-l poate caracteriza pe Pedantus... 
hopa, scuze! 


Alte comentarii ale Pelerinului. 


Pedantus scoase încă două capete la vedere. 


- Am discutat deja acest aspect cu Prodotus, maiestate. Strângerea 
unei armate, marșul în sus pe coastă... toate acestea se pot efectua în 
mai puțin de zece zece-zile. Problema o reprezintă tunurile și, poate, 
instruirea haitelor în utilizarea lor. Acesta este domeniul meu special 
de responsabilitate. 


Cioplitoarea-în-lemn rosti ceva scurt. 


- Da, maiestate. Avem praful de pușcă. Este cu adevărat pe atât de 
puternic pe cât afirmă Datasetul. Ţevile au fost o problemă mai 
mare. Până foarte recent, metalul crăpa la închizător în timpul 
răcirii. Acum cred că am rezolvat chestiunea și avem două țevi 
perfecte. Sperasem să beneficiez de câteva zece-zile pentru testări... 


Regina îl întrerupse: 


— Acum nu ne mai putem permite așa ceva. Iși sculă toți membrii și 
privi în jurul sălii: Doresc să se înceapă imediat testările la scară 
reală. Dacă vor avea succes, vom începe cât mai repede să făurim 
țevi. 


Iar dacă nu... 


După două zile... 


Cel mai amuzant era faptul că Pedantus se aștepta ca Johanna să 
inspecteze țeava tunului înainte de tragere. Haita ocolea ațâțată 
instalația, explicând detalii într-o samnorskă stângace. Fata îl urma, 
încruntându-se cu seriozitate. La câțiva metri mai departe, în 
majoritate ascunși după o bermă, Cioplitoarea-în-lemn și Înaltul 
Consiliu priveau exercițiul. Ansamblul părea destul de real. Îl 
montaseră pe o caretă micuță, care putea rula înapoi într-o movilă 
de pământ sub forța reculului. Teava în sine era o singură piesă din 
metal turnat, lungă de un metru și cu diametrul interior de zece 
centimetri. Praful de pușcă și proiectilul se introduceau prin față. 
Pulberea era aprinsă printr-un orificiu aflat în partea din spate. 


Johanna își trecu mâna peste țeavă. Suprafața plumburie era 


neregulată și în metal păreau să fie înglobate bucăţi de pământ. Nici 
peretii ei interiori nu păreau să fie complet netezi; oare asta ar fi 
însemnat vreo diferență? Pedantus povestea cum folosise paie în 
formele de turnare pentru a împiedica metalul să crape în timpul 
TaCIril. 


-Ar trebui să-ncerci mai întâi cu cantități mici de praf de pușcă, 
spuse Johanna. 


Glasul lui Pedantus deveni ușor conspirativ, mai focalizat spre ea: 


— Rămâne numai între noi doi: am făcut-o. A mers foarte bine. Acum 
e marele test! 


Hmm... Deci nu ești chiar nebun. Fata îi zâmbi celui mai apropiat 
membru al haitei, care nu avea pic de negru în blana de pe cap. Într- 
un fel oarecum bizar, Pedantus îi reamintea de unii savanţi din 
Laboratorul Superior. 


Pedantus se retrase de lângă tun și rosti cu voce tare: 

— Putem începe? 

Doi din el priveau nervos către Înalţii Consilieri dinapoia bermei. 
—Ă-ă-ă... da, mi se pare-n regulă. 


Așa ar fi trebuit să fie. Designul era copiat direct după modelele 
nyjorene din fișierele de istorie ale Johannei. 


-Fii totuși prudent... dacă nu funcționează cum trebuie, îi poate 
ucide pe toți cei din preajmă. 


— Da, da. 


După ce obținuse aprobarea ei oficială, Pedantus ocoli tunul și o 
împinse pe Johanna în lateral. Pe când fata mergea spre 
Cioplitoarea-în-lemn, el continuă în graiul Stiletelor, explicând 
neîndoios testul. 


-Crezi că va funcționa? o întrebă încetișor regina. 


Părea chiar mai vlăguită decât de obicei. Îi întinseseră un covor țesut 
pe terenul acoperit cu iarbă și mușchi dindărătul bermei. Cei mai 
mulți din ea zăceau tăcuți, cu capetele între labe. Orbul părea 
adormit; tânărul bălos se lipise de el și la răstimpuri se cutremura. 
Ca de obicei, Pelerinul Wickwrackcic se afla în apropiere, dar acum 
nu traducea. Toată atenţia lui era îndreptată către Pedantus. 


Johanna se gândi la paiele pe care le folosise Pedantus în matrițe. 
Cioplitorii-în-lemn încercau realmente să găsească soluții, însă... 
Clătină din cap. 


-Eu zic că... cine poate ști... 


Se ridică în genunchi și privi peste bermă. Întregul eveniment părea 
un spectacol de circ dintr-un fișier de istorie. Ca și acolo, existau 
animale-protagoniști, un tun... Aveau până și cortul de circ. 
Prodotus insistase să ascundă operațiunea de ochii posibililor spioni 
din dealuri. Inamicul putea să întrezărească ceva, dar cu cât Otel afla 
mai târziu detaliile, cu atât avea să fie mai bine. 


Haita Pedantus forfotea în jurul tunului, vorbind întruna. Doi din el 
aduseră un butoiaș cu pulbere neagră, pe care începură s-o vâre în 
țeavă. Un tampon din hârtie de mătase îi urmă prafului de pușcă. ÎI 
îndesă bine, apoi încărcă ghiuleaua. În același timp, ceilalți membri 
ai săi rotiră careta, orientând țeava spre deschiderea cortului. 


Se găseau pe partea împădurită a curții castelului, între zidul vechi 
și cel nou. Johanna putea distinge un petic verde din coasta dealului 
și nori joși de burniţă. La o sută de metri depărtare se afla zidul 
vechi. Era de fapt aceeași zonă în care fusese ucis Copistul. Chiar 
dacă blestematul de tun n-avea să funcţioneze, nimeni nu știa cât de 
departe putea ajunge proiectilul. Johanna era convinsă că n-avea să 
ajungă nici măcar până la zid. 


Pedantus se străduia acum să aprindă o baghetă lungă din lemn cu 
care să dea foc încărcăturii. Johanna simţi un gol în stomac și știu că 
aveau să eșueze. Erau toti niște idioţi și amatori — ea în aceeași 
măsură ca și ei. Și amărâtul ăsta o să moară degeaba. 


Se sculă în picioare. Trebuie să-l opresc! Ceva o prinse de centură și o 
trase jos. Era unul dintre membrii Cioplitoarei-în-lemn, unul dintre 


cei grași care nu puteau păși foarte bine. 
— Trebuie să-ncercăm, rosti încet haita. 


Pedantus aprinsese bagheta. Brusc, încetă să mai vorbească. Toţi 
membrii lui, mai puţin cel cu cap alb, alergară la protecția bermei. 
Pentru o clipă păru o lașitate stranie, după care Johanna înțelese: un 
om care ar fi lucrat cu un explozibil ar fi încercat de asemenea să-și 
protejeze corpul... mai puțin mâna care ținea chibritul. Pedantus 
risca o schilodire, dar nu moartea. 


Cap-alb privi peste iarba călcată în picioare, către restul lui 
Pedantus. Nu părea tulburat, ci mai degrabă asculta cu atenţie. De la 
depărtarea aceea nu putea fi parte din mintea lui Pedantus, însă 
creatura era probabil mai inteligentă decât un câine obișnuit... și se 
părea că recepționa niște îndrumări de la restul haitei. 


Cap-alb se întoarse și porni spre tun. Se târî pe pântece pe ultimul 

metru, adăpostindu-se în măsura în care o putea face în țărâna din 
spatele caretei. Tinu bagheta astfel încât flacăra din vârful ei coborî 
încet spre orificiul de aprindere. Johanna se lăsă iute în jos, înapoia 
bermei... 


Explozia fu un zgomot puternic, ca un pocnet. Cioplitoarea-în-lemn 
se cutremură lângă fată și fluierături de durere răsunară în tot cortul. 
Bietul Pedantus! Johanna simți lacrimile năpădindu-i ochii. Trebuie să 
mă uit; parțial este și responsabilitatea mea. Se sculă încet și se sili să 
privească peste teren, acolo unde până cu o secundă în urmă fusese 
tunul... și încă mai este! Fum gros plutea din ambele extremități, 
totuși țeava era intactă. Și, mai mult, Cap-alb se împleticea ametit în 
jurul caretei, cu blana albă acoperită de funingine. 


Restul lui Pedantus țâșni către Cap-alb. Cei cinci alergau de jur 
împrejurul tunului, călcându-se unul pe celălalt în picioare, 
triumfători. Pentru câteva momente, restul spectatorilor rămaseră 
holbându-se. Tunul era întreg. Tunarul supraviețuise. Și, aproape ca 
un efect secundar... Johanna privi dincolo de tun, în sus pe coasta 
dealului: în vârful zidului vechi se zărea o gaură largă de un metru, 
acolo unde nu existase așa ceva! Lui Prodotus avea să-i fie foarte 
greu să ascundă asta de ochii inamicilor! 


O tăcere înmărmurită lăsă loc celui mai teribil tămbălău la care 
asistase fata până atunci. Auzea bolboroselile obișnuite, dar și alte 
sunete- șuierături aflate la limita sensibilităţii. În partea opusă a 
cortului, două Stilete pe care nu le cunoștea intrară unul în celălalt. 
Pentru o clipă de jubilare lipsită de minte, ei fură o singură și 
enormă haită de nouă-zece membri. 


Vom recupera nava! Johanna se întoarse s-o îmbrățișeze pe 
Cioplitoarea-în-lemn. Insă regina nu striga împreună cu ceilalți. Se 
strânsese cu capetele laolaltă, tremurând. 


- Cioplitoare-în-lemn ? 


Fata mângâie gâtul unuia dintre membrii mari și grași. Acesta se 
scutură, cu corpul în convulsii. 


Accident cerebral? Infarct? Numele ucigașilor de pe timpuri îi apărură 
brusc în minte. Dar cum s-ar fi aplicat ei unei haite? Se întâmpla 
ceva foarte rău și nimeni altul nu observase. Johanna sări înapoi în 
picioare. 


— Pelerinule! ţipă ea. 


În cinci minute o scoseseră pe Cioplitoarea-în-lemn din cort. Locul 
continua să fie ca o casă de nebuni, dar pentru urechile Johannei era 
o liniște de mormânt. Ajutase la suirea reginei pe careta ei, însă 
după aceea nimeni n-o lăsase nici măcar să se apropie. Până și 
Pelerinul, atât de doritor să traducă totul cu o zi în urmă, o 
împinsese în lături. 


- Va fi bine, rostise el, apoi alergase în fața caretei și prinsese hățurile 
lăţoaselor animale de povară al căror nume Johanna nu le putuse 
reține. 


Careta plecase, înconjurată de câteva haite de gărzi. Pentru o clipă 
stranietatea lumii Stiletelor o izbise în plin pe Johanna. În mod 
evident, aceasta era o situație de maximă urgență. Era posibil ca o 
persoană să moară. Haite alergau de colo-colo. În același timp însă... 
Stiletele se strângeau laolaltă. Nu se apropiau între ele. Niciuna nu 


putea atinge o alta. 


Clipa aceea trecu și Johanna ieși în fugă din cort, urmând careta. 
Încercă să calce doar pe iarba de lângă poteca înnoroiată și aproape 
că ajunse regina. Totul era ud și rece, cenușiu ca metalul tunului. Toţi 
fuseseră foarte atenți asupra testului... se putea oare ca aceasta să fi 
fost altă acțiune a Jupuitorului? Fata se împiedică și căzu în 
genunchi în noroi. Careta dădu un colţ și ajunse pe caldarâm. O 
pierduse din vedere. Johanna se ridică și înaintă cu greu, mai încet. 
Nu putea face nimic, absolut nimic. Se împrietenise cu Copistul și 
Copistul fusese ucis. Se împrietenise cu Cioplitoareaîn-lemn și 
acum... 


Merse pe aleea pietruită dintre magaziile castelului. Nu mai zărea 
careta, dar îi auzea huruiturile. Haitele Sigurantei lui Prodotus 
alergau în ambele direcții pe lângă ea, oprindu-se temporar în nișele 
laterale, pentru a îngădui trecerea celor care veneau din partea 
opusă. Nimeni nu răspunse întrebărilor fetei; de fapt, probabil că 
niciunul nu vorbea samnorska. 


Johanna aproape că se rătăci. Auzea careta, însă aceasta cotise pe 
undeva. O auzi din nou, înapoia ei. O duceau pe Cioplitoarea-în- 
lemn la coliba Johannei! Se întoarse și după câteva minute suia 
poteca spre casa cu etaj pe care o împărțise cu regina în ultimele 
săptămâni. Fata se simţea prea epuizată ca să mai alerge. Urcă încet 
dealul, neluând în seamă cât de udă și de murdară era. Careta se 
oprise la cinci metri de ușă. Haitele de gărzi erau înșiruite pe coastă, 
dar arcurile nu le erau înstrunate. 


Soarele după-amiezii găsi o spărtură în norii din vest și străluci 
pentru o secundă pe iarba udă și pe lemnele lucioase, aprinzându-le 
puternic pe fundalul cerului negru de deasupra dealurilor. Era o 
combinație de lumină și întuneric care îi păruse întotdeauna 
minunată Johannei. Te rog, te rog, să nu pățească nimic! 


Gărzile o lăsară să treacă. Wickwrackcic stătea în jurul intrării și trei 
din el o priveau apropiindu-se. Al patrulea, Cicatrizatul, își vârâse 
gâtul lung prin ușă și urmărea ceea ce se petrecea înăuntru. 


-A vrut să fie aici când se va-ntâmpla, zise el. 


— C-ce s-a întâmplat? 
Pelerinul schiţă echivalentul unei ridicări din umeri. 


- De vină a fost șocul pricinuit de declanșarea tunului. Insă orice ar 
fi putut s-o cauzeze. 


In felul în care capetele sale se legănau era ceva ciudat. Șocată, 
Johanna își dădu seama că haita zâmbea, voioasă. 


— Vreau s-o văd! 
Cicatrizatul se retrase iute când fata porni către ușă. 


Lumina dinăuntru provenea numai dinspre ușă și ferestrele înguste 
și înalte. Johanna avu nevoie de câteva clipe să-și adapteze ochii. 
Mirosea... a ud. Cioplitoarea-în-lemn zăcea în cerc pe salteaua 
matlasată pe care o folosea în fiecare seară. Johanna traversă 
încăperea și îngenunche. Haita se retrase nervos de sub atingerea ei. 
Fata văzu sânge și ceva ce părea o moviliţă de măruntaie în mijlocul 
saltelei; simți în gură gust de vomă. 


- Ci-cioplitoareo-în-lemn? șopti ea. 
Unul din regină veni la Johanna și-și puse botul în palma fetei. 


- Bine-ai venit, Johanna. Este... foarte straniu... să am pe cineva 
lângă mine într-un asemenea moment. 


— Sângerezi... Ce s-a-ntâmplat? 
Râs blând, cu sunet omenesc. 
— Mă doare, dar e bine... Uite! 


Orbul ținea în fălci ceva mic și ud. Unul din ceilalți îl lingea. 
Indiferent ce ar fi fost, se agita, viu. Și Johanna își reaminti cât de 
ciudat de grăsuțe și stângace deveniseră părți din Cioplitoarea-în- 
lemn. 


— Un copil? 


- Da. lar peste o zi sau două, voi avea încă unul. 


Johanna se așeză încet pe podeaua din scânduri și-și acoperi chipul 
cu palmele. Avea să înceapă iarăși să plângă. 


— De ce nu mi-ai spus? 


Regina nu-i răspunse pentru o secundă. Îl linse pe micut de jur 
împrejur, apoi îl așeză pe burtica acelui membru al haitei care era 
probabil mama sa. Nou-născutul se foi, lipindu-se și mai mult, 
vârându-și botișorul în blana de pe pântece. Nu scotea niciun sunet 
pe care l-ar fi putut auzi fata. În cele din urmă, Cioplitoarea-în-lemn 
zise: 


-Nu știu... dacă te pot face să-nţelegi. A fost foarte greu pentru 
mine. 


-Să ai copii? 


Palmele Johannei erau lipicioase din cauza sângelui de pe saltea. În 
mod evident fusese greu, totuși așa încep toate viețile pe planeta asta. 
Era durerea care avea nevoie de sprijinul prietenilor, durerea care 
ducea la bucurie. 


- Nu, nu-i vorba despre naștere în sine. Am născut de peste o sută de 
ori în timpul pe care mi-l amintesc. Dar aceștia doi... înseamnă 
sfârșitul meu. Cum să te fac să-nţelegi? Voi, oamenii, nu aveți nici 
măcar opțiunea de a continua să trăiţi; vlăstarele voastre nu pot 
niciodată să fie voi înșivă. Pentru mine însă este sfârșitul unui suflet 
bătrân de șase sute de ani. Îi voi păstra pe aceștia doi să fie parte din 
mine... și pentru prima dată după atâtea veacuri nu mai sunt 
simultan mamă și tată. Voi deveni o nou-creată. 


Johanna se uită la orb și la bălos. Șase sute de ani de incest. Cât ar 
mai fi putut continua Cioplitoarea-în-lemn înainte ca însăși mintea 
ei să decadă? Nu mai sunt simultan mamă și tată... 


-Şi atunci cine-i tatăl? întrebă ea fără să se poată abtine. 
-Tu cine crezi? 


Glasul se auzise imediat dindărătul ușii. Unul dintre capetele 


Pelerinului Wickwrackcic se ițise după canat, doar atât cât să i se 
vadă un ochi. 


-Când Cioplitoarea-în-lemn ia o decizie, ea alege întotdeauna 
extremele. A fost sufletul cel mai strâns menţinut din toate 
timpurile. Acum însă are sânge — gene, ar spune Datasetul — din 
haite din toată lumea, de la unul dintre cei mai excentrici pelerini 
care și-a azvârlit vreodată sufletul în vânt. 


-Şi de la unul dintre cei mai isteti, adăugă Cioplitoarea-în-lemn cu 
voce seacă și în același timp melancolică. Noul suflet va fi cel puțin 
la fel de inteligent ca înainte și probabil mult mai flexibil. 


- Eu însumi sunt niţel însărcinat, rosti pelerinul. Dar nu sunt câtuși 
de putin trist. Am fost cvartet de prea multă vreme. Imaginează-ți — 
să ai puiandri de la însăși Cioplitoarea-în-lemn! Poate că voi deveni 
conservator și mă voi stabili într-un singur loc. 


- Ha! Nici chiar doi de la mine nu sunt destui ca să-ți încetinească 
sufletul pribeag. 


Johanna ascultă schimbul de replici. Ideile erau complet străine, 
totuși subtonurile de afecțiune și umor erau cumva foarte familiare. 
De undeva... apoi înțelese. Johanna avusese cinci ani când mama și 
tata îl aduseseră acasă pe micul Jefri. Fata nu-și putea reaminti 
cuvintele și nici măcar sensul celor spuse de ei... însă tonul fusese 
același cu ceea ce se desfășura între Cioplitoarea-în-lemn și Pelerin. 


Johanna se așeză mai comod și lăsă încordarea zilei să se risipească. 
Artileria lui Pedantus funcționase realmente; aveau acum 
posibilitatea de a recupera nava. Și chiar dacă ar fi eșuat... se simțea 
un pic ca și cum ar fi revenit acasă. 


— P-pot să-ți mângâi puiul? 

Voiajul lui Excentric II începuse în toiul unei catastrofe, în care viața 
şi moartea fuseseră separate prin ore sau minute. În primele 
săptămâni fuseseră teroarea, singurătatea și învierea lui Pham. E-II 
coborâse iute spre planul galactic, îndepărtându-se de Releu. Zi 
după zi, vârtejul de stele se înclinase pentru a-i primi, până se 
transformase într-o unică bandă de lumină: Calea Lactee văzută din 
perspectiva de pe Nyjora și Vechiul Pământ... și de pe majoritatea 
planetelor locuibile din galaxie. 


În trei săptămâni parcurseseră douăzeci de mii de ani-lumină. Însă 
acela fusese pe un drum prin Exteriorul Median. Aflaţi acum în 
planul galactic, îi mai despărțeau alte mii de ani-lumină de țelul lor 
din Adâncul Exteriorului. Interfețele Zonelor urmau în mod 
aproximativ suprafețele de densitate medie constantă; la scară 
galactică, Adâncul avea forma unei lentile care înconjura mare parte 
din discul galactic. E-II se deplasa în planul discului, mai mult sau 
mai puțin spre centrul galactic. Fiecare săptămână îi purta mai 
adânc către Lentoare. Mai rău însă era faptul că traiectoria lor și 
toate variantele ce înregistrau vreun progres traversau o regiune de 
mutații masive ale Zonelor. Știrile Reţelei o numiseră Marea Furtună 
Zonală, deși, desigur, în volumul respectiv nu exista nici cea mai 
infimă senzaţie fizică de turbulență. Totuși în unele zile înaintau cu 
optzeci la sută mai încet decât se așteptaseră. 


Destul de repede înţeleseseră că nu numai furtuna era cea care-i 
încetinea. Cochilie-albastră ieșise din navă și examinase avariile care 
nu mai putuseră fi reparate după fuga de la Releu. 


— Deci este nava în sine? 


Ravna stătea pe punte și se uita afară, la deplasarea imperceptibilă a 
stelelor apropiate peste firmament. Confirmarea nu era o revelație. 
Totuși ce era de făcut? 


Cochilie-albastră rula înainte și înapoi peste plafon. De fiecare dată 
când ajungea la peretele îndepărtat, interoga managementul 
vehiculului în privinţa ecluzei pneumatice a sasului de la botul 
navei. Ravna îl fulgeră cu privirea. 


- Auzi... asta a fost a enșpea oară în ultimele trei minute când ai 
verificat statutul respectiv. Dacă crezi într-adevăr că ceva este defect, 
atunci repară-l! 


Rulajul skrodcălărețului se opri brusc. Frunzele se legănară nesigur. 


-Abia am fost afară. Vreau să fiu sigur că am închis corect ecluza. 
Ah... vrei să spui că am verificat deja? 


Ravna îl privi și încercă să-și domolească tonul aprig al glasului. 
Cochilie-albastră nu era ținta cuvenită pentru frustrarea ei. 


- Da. De cel puțin cinci ori. 


— Scuză-mă. Tăcu și intră în nemișcarea concentrării complete: Am 
înregistrat amintirea. 


Uneori era amuzant, dar alteori de-a dreptul iritant. Când 
skrodcălăreții încercau să se gândească la mai multe lucruri 
simultan, skrodele lor erau uneori incapabile să menţină memoria 
pe termen scurt. Îndeosebi Cochilie-albastră se încâlcea în cicluri de 
comportament, repetând o acțiune și uitând imediat ce anume 
făcuse. 


Pham rânji larg, părând mult mai relaxat decât se simţea Ravna. 
-Ce nu-nţeleg este de ce vă-mpăcați voi cu situația asta? 
- Poftim? 


- Potrivit bibliotecii navei, aveţi skrodele încă dinaintea existenței 


Reţelei. Cum se face atunci că n-aţi îmbunătățit designul, că n-aţi 
scăpat de rotițele astea prostești și că n-aţi upgradat sistemul de 
urmărire al memoriei? Pun prinsoare că până și un programator 
militar din Zona Lentă ca mine ar fi putut realiza un design mai bun 
decât ce aveți voi. 


- De fapt este o chestiune de tradiție, replică afectat Cochilie- 
albastră. Suntem recunoscători în primul rând Aceluia care ne-a dat 
roți și memorie. 


- Hmm... 


Ravna aproape că zâmbi. De acum îl cunoștea pe Pham îndeajuns de 
bine pentru ca să ghicească la ce se gândea — mai precis faptul că 
destui Călăreți putuseră trece la lucruri mai bune în Transcendent. 
Cei rămași aveau probabil limitări autoimpuse. 


- Da. Tradiţia. Mulţi dintre cei care au fost cândva skrodcălăreți s-au 
modificat... chiar în Transcendent. Noi însă continuăm. Iulpină- 
verde făcu o pauză, iar când reluă păru mai sfioasă decât de obicei: 
Aţi auzit de Mitul Călăreţilor? 


- Nu, răspunse Ravna interesată fără să vrea. 


Cu timpul, avea să cunoască despre Călărețţii aceștia la fel de multe 
ca despre niște prieteni oameni, dar deocamdată o așteptau încă 
destule surprize. 


-Puțini au auzit. Nu înseamnă că ar fi un secret: atât doar că noi nu 
facem prea mult tam-tam. E aproape ca o religie, însă nu căutăm să 
convertim pe nimeni la ea. Acum patru sau cinci miliarde de ani, 
Cineva a construit primele skrode și i-a ridicat pe cei dintâi Călăreţi 
ai lor la nivelul sapienței. Până aici sunt fapte verificate. Potrivit 
Mitului, ceva ne-a distrus Creatorul și toată lucrarea lui. A fost o 
catastrofă atât de uriașă, încât de la depărtarea aceasta nici măcar nu 
este înțeleasă ca fiind un act al Mintii. 


Existau numeroase teorii despre aspectul galaxiei în trecutul 
îndepărtat, pe vremea proto-Partiţiei. Totuși Rețeaua nu putea fi 
eternă. Trebuia să existe un început. Ravna nu crezuse niciodată 
prea mult în Războaie și Catastrofe Străvechi. 


- Așa că dintr-un punct de vedere, spuse Tulpină-verde, noi, 
Călăreții, suntem credincioșii care așteaptă întoarcerea Creatorului 
lor. Skroda tradițională și interfaţa tradițională sunt un standard. 
Păstrarea lor a făcut posibilă răbdarea noastră. 


- Așa este, continuă Cochilie-albastră. Iar designul în sine este foarte 
subtil, lady Ravna, chiar dacă funcționarea este simplă. Rulă până în 
mijlocul plafonului: Skroda tradițională impune o bună disciplină: 
concentrarea asupra lucrurilor realmente importante. În momentul 
acesta încercam să mă gândesc la prea multe... Reveni brusc la 
subiectul anterior: Doi dintre spinii noștri de propulsie nu și-au mai 
revenit după avariile de la Releu. Alți trei par să se afle în degradare. 
Noi credeam că înaintarea lentă se datora furtunii, dar acum am 
studiat spinii învecinaţi. Avertismentele de diagnoză n-au fost 
alarme false. 


- Se-nrăutăţește treaba? 

-Din păcate, da. 

-Cât de rău va ajunge? 

Cochilie-albastră își strânse laolaltă toți lujerii. 


- Lady Ravna, deocamdată nu putem fi siguri în privința 
extrapolărilor. Este posibil să nu se mai înrăutățească, sau... știi că E- 
II nu era pe deplin pregătită pentru plecare. Mai trebuiau efectuate 
testele finale de fiabilitate. Asta mă îngrijorează mai mult decât orice 
altceva. Nu știm ce hibe pot fi ascunse, mai ales când vom pătrunde 
în Adânc și va trebui să ne retragem automatele normale. Trebuie să 
urmărim propulsiile cu foarte multă atenție... și să sperăm. 


Era coșmarul care-i bântuia pe toți călătorii, mai ales în Adâncul 
Exteriorului. Fără ultrapropulsie, un an-lumină devenea în mod 
brusc nu o chestiune de minute, ci de ani. Chiar dacă ar fi activat 
statoreactorul și ar fi intrat în hibernoterapie, Jefri Olsndot ar fi fost 
mort de o mie de ani până să fi ajuns la el, iar secretul navei 
părinților săi ar fi fost îngropat în cine știe ce bălegar medieval. 


Pham Nuwen arătă cu mâna câmpurile stelare ce se modificau lent. 


-Totuşi ăsta-i Exteriorul. În fiecare oră, ajungem mai departe decât 
putea zbura flota Qeng Ho într-un deceniu. Ridică din umeri: Nu 
există niciun loc unde să putem face reparații? 


— Sunt câteva. 


Adio ideii de „zbor rapid, neobservat“. Ravna suspină. Ultimele echipări 
de la Releu ar fi constat în piesele de rezervă și software-ul 
compatibil, și testat, pentru Adânc. De acum toate acelea erau 
posibilități imposibil de atins. O privi pe Tulpină-verde. 


- Tu ai vreo idee? 
— Despre ce? 


Femeia își mușcă buza de frustrare. Unii spuneau că skrodcălăreții 
erau o rasă de comedianți; perfect adevărat, însă cu totul 
neintenționat. 


Cochilie-albastră zornăi către perechea sa. 


- Ah! Te refereai la locurile unde am putea căpăta ajutor. Da, există 
câteva posibilități. Sjandra Kei se găsește la trei mii nouă sute de ani- 
lumină de aici în sensul de rotaţie al galaxiei, dar în exteriorul 
acestei furtuni. Noi... 


-Prea departe, rostiră aproape la unison Cochilie-albastră și Ravna. 


- Da, da, însă nu uitaţi: planetele Sjandra Kei sunt în majoritate 
umane — sunt căminul tău, lady Ravna. lar Cochilie-albastră și cu 
mine le cunoaștem foarte bine; la urma urmelor, ele erau sursa 
încărcăturii criptografice pe care am adus-o la Releu. Avem prieteni 
acolo, iar tu ai o familie. Până și Cochilie-albastră este de acord că 
am putea efectua reparațiile în mod discret. 


- Dacă putem ajunge acolo. 
Glasul voder al Cochiliei-albastre sunase plângăreț. 
-Bun și care sunt celelalte opțiuni? 


-Nu sunt atât de bine cunoscute. O să fac o listă. (Frunzele ei plutiră 


peste o consolă.) Ultima noastră șansă ar fi destul de aproape de 
traiectoria planificată. Este o civilizație uni-sistem. Numele de Reţea 
este... se traduce ca Odihnă Armonioasă. 


— Odihnească-se-n pace, nu? chicoti Pham. 


Conveniseră totuși să călătorească discret, mereu atenţi la spinii 
avariați ai propulsiei, amânând decizia de a se opri pentru ajutor. 


Zilele deveniră săptămâni și săptămânile se adunară lent în luni. 
Patru călători în drum spre Adânc. Propulsia se înrăutăți, dar lent, 
exact potrivit proiecţiilor de diagnoză E-II. 


Molima continua să se întindă peste Vârful Exteriorului și atacurile 
ei asupra arhivelor Reţelei se extindeau mult dincolo de raza sa 
directă. 


Comunicarea cu Jefri se îmbunătățea. Mesajele picurau cu viteza de 
unul sau două pe zi. Uneori, când roiul de antene al lui E-II era 
reglat perfect, băiatul și Ravna vorbeau aproape în timp real. Pe 
planeta Stiletelor, progresul se derula mai rapid decât se așteptase 
femeia... poate suficient de repede pentru ca băiatul să se poată 
salva. 


Ar fi trebuit să fie greu — închisă într-o singură navă, cu doar alte trei 
persoane, având un unic fir de conversație cu exteriorul... și acela cu 
un băiețaș pierdut. 


În tot cazul, rareori era plictisitor. Ravna constatase că fiecare dintre 
ei avea destule de făcut. Ea se ocupa de biblioteca navei, depistând 
planurile care aveau să-i ajute pe domnul Otel și pe Jefri. Biblioteca 
de pe E-II nu însemna mare lucru prin comparație cu Arhiva de la 
Releu sau chiar cu bibliotecile universitare de pe Sjandra Kei, însă 
fără automatele adecvate pentru căutare putea fi la fel de 
inaccesibilă. lar pe măsură ce voiajul lor continua, automatele acelea 
aveau nevoie de tot mai multe îngrijiri speciale. 


În plus... lucrurile nu puteau fi niciodată plictisitoare cu Pham în 
preajmă. El avea o grămadă de proiecte și era interesat de tot ce-l 


înconjura. 


-Timpul de călătorie poate fi o binecuvântare, spunea el. Acum 
avem vreme să recuperăm restantele, să ne pregătim pentru orice 
am putea găsi. 


Învăţa samnorska. Mergea mai lent decât învățarea falsă de la Releu, 
totuși bărbatul avea o predispoziţie înnăscută pentru deprinderea 
graiurilor și Ravna îi oferea o mulțime de posibilități de practică. 


Zilnic, petrecea câteva ore în atelierul lui E-II, adesea cu Cochilie- 
albastră. Grafica reală era o noutate pentru el, dar după niște 
săptămâni depășise prototipurile de jucării. Costumele presurizate 
pe care le construia aveau acumulatoare energetice și arsenale 
întregi. 


-Nu putem ști care va fi situaţia când vom ajunge acolo; armurile 
energetice pot fi realmente utile. 


La sfârșitul fiecărei zi de muncă, se reuneau pe puntea de comandă 
pentru a-și compara însemnările, pentru a analiza cele mai recente 
mesaje de la Jefri și domnul Otel, pentru a examina starea 
propulsiei. Pentru Ravna, acela putea fi momentul cel mai fericit al 
zilei... și uneori cel mai dificil. Pham aranjase automatele display- 
urilor astfel încât să arate de jur împrejur ziduri de castel. Un 
șemineu gigantic înlocuia fereastra normală de comunicații. 
Sunetele dinspre ea erau aproape perfecte; el izbutise chiar să obțină 
o cantitate mică de căldură „de foc“ dinspre peretele respectiv. 
Aceasta era o sală de castel din memoria lui de pe Canberra, afirma 
Pham. Nu diferea însă prea mult de Epoca Prinţeselor de pe Nyjora 
(deși majoritatea acelor castele fuseseră în mlaștini tropicale, unde 
șemineurile erau arar utilizate). Din cine știe ce motiv inexplicabil, 
până și Călăreţii păreau încântați de peisaj; Tulpină-verde afirma că-i 
reamintea de o escală regulată în primii ei ani de comerț alături de 
Cochilie-albastră. Aidoma unor călători care merseseră pe jos toată 
ziua, cei patru se relaxau în intimitatea unei săli spectrale. lar după 
ce terminau cu informările reciproce, Pham și skrodcălăreţii 
povesteau aventuri de negoț, adesea până târziu în „noapte“. 


Ravna stătea lângă bărbat și era cea mai tăcută, deși se alătura 
râsetelor și, uneori, conversaţiei. Odată, Cochilie-albastră fusese cât 


pe ce să se înece de râs, auzind despre încrederea lui Pham în cheile 
de încriptare publice, iar Ravna știa ea însăși câteva istorii care 
confirmau părerea Călărețului. În același timp însă acelea erau și 
momentele cele mai grele pentru ea. Desigur, poveștile erau 
minunate; Cochilie-albastră și Tulpină-verde fuseseră în foarte multe 
locuri și în adâncul sufletelor erau negustori. Înșelătoriile, 
negocierile și succesele făceau parte din viețile lor. Pham își asculta 
aproape vrăjit prietenii... după care spunea propriile sale istorii, ca 
prinț pe Canberra, ca negustor și explorator în Zona Lentă. Și în 
ciuda limitărilor Lentorii, aventurile lui le depășeau chiar și pe ale 
skrodcălăreților. Ravna surâdea și încerca să simuleze entuziasmul. 


Pentru că istoriile acelea erau cu totul exagerate. Pham credea 
realmente în ele, totuși femeia nu-și putea imagina un om care să fi 
putut vedea atât de multe și să fi făcut atât de multe. Când fuseseră 
la Releu, ea susținuse că amintirile lui erau artificiale, o glumă a 
Bătrânului. Fusese furioasă atunci când o spusese și o regreta mai 
mult ca orice... deoarece era în mod limpede adevărul. Tulpină- 
verde și Cochilie-albastră nu observau niciodată, însă, uneori în 
mijlocul unei relatări, Pham se poticnea și în ochi îi apărea o privire 
de panică abia camuflată. Undeva înlăuntru el știa de asemenea 
adevărul și Ravna simțea nevoia bruscă de a-l cuprinde în braţe și de 
a-l alina. Era ca și cum ar fi avut un prieten teribil de rănit, cu care 
putea vorbi, dar fără să-i recunoască vreodată gravitatea rănilor. În 
loc de așa ceva, ea se prefăcea că lacunele nu existau, zâmbea și 
râdea la restul istorisirii. 


lar gluma Bătrânului fusese cu totul inutilă. Pham nu trebuia să fie 
un erou măreț. Era un individ la locul lui, deși egoist și cam 
anarhist. Era la fel de încăpățânat ca ea, însă mult mai curajos. 


Ce îndemânare trebuie să fi avut Bătrânul pentru a crea o asemenea 
persoană, ce... Putere! Și cum Il ura ea, fiindcă își bătuse joc de o 
asemenea persoană! 


Din teostricțiunea lui Pham aproape că nu se mai zărea nicio urmă. 
Ravna era foarte recunoscătoare pentru asta. O dată sau de două ori 
pe lună, bărbatul cădea într-o transă visătoare. Pentru o zi sau două 
după aceea, se arunca plin de furie într-un proiect nou, adesea ceva 
ce nu putea să explice în mod clar. Totuși starea nu i se înrăutățea; el 
nu se îndepărta de Ravna. 


-Şi poate că teostricțiunea ne-a salvat în cele din urmă, spuse Pham 
când ea avu curajul să-l întrebe. Nu, nu știu în ce fel. Se ciocăni cu 
vârful degetului în frunte. Aici sus este încă mansarda ticsită a 
zeului. Și nu-i vorba numai despre amintiri. Uneori teostricțiunea 
are nevoie de toată mintea mea cu care să gândească și nu mai 
rămâne spaţiu pentru conștiința de sine și după aceea, nu pot 
explica, dar... uneori întrezăresc ceva. Ceea ce părinţii lui Jefri au 
adus pe planeta Stiletelor îi poate face rău Molimei. Poţi spune că-i 
un antidot... sau, și mai bine, o contramăsură. Ceva luat de la 
Aberație, în timp ce se năștea în laboratorul Straumli. Ceva despre 
care Aberaţia nici măcar n-a suspectat că dispăruse decât mult mai 
târziu. 


Ravna suspină. Era greu să-și imagineze o veste bună care să fi fost 
în același timp atât de înspăimântătoare. 


— Straumerii ar fi putut șterpeli așa ceva chiar din nucleul Aberaţiei? 


-Poate că da. Sau poate că această Contramăsură s-a folosit de 
straumeri ca să scape de Aberaţie. Ca să se ascundă într-un loc 
inaccesibil de adânc și să aștepte să izbească. lar eu cred că planul s- 
ar putea să funcționeze, Rav, cel puțin dacă eu... dacă teostricțiunea 
Bătrânului poate să ajungă acolo și să fie de folos. Privește Știrile! 
Molima dă peste cap vârful Exteriorului — căutând ceva. Distrugerea 
Releului a fost partea cea mai neînsemnată a acțiunilor ei, un produs 
secundar și minor al uciderii Bătrânului. Ea însă caută prin locuri 
greșite. Noi vom avea șansa Contramăsurii. 


Femeia se gândi la mesajele lui Jefri. 

- Mucegaiul de pe pereții navei lui Jefri... Asta crezi că este? 

Privirea lui Pham deveni sticloasă, pierdută. 

- Da. Mucegaiul pare complet pasiv, dar băiatul zice c-a fost acolo de 
la-nceput, că părinții îl împiedicau să se apropie. Pare ușor 
dezgustat de el... Asta-i bine, probabil că-i ține și pe prietenii lui 


Stilete departe. 


O mie de întrebări se declanșară. Cu certitudine, ele trebuiau să 
existe și în mintea lui Pham. lar deocamdată ei nu puteau ști 


răspunsul la niciuna. Totuși, într-o bună zi, aveau să stea în fața 
acelui necunoscut și mâna moartă a Bătrânului avea să acționeze... 
prin intermediul lui Pham. Ravna se cutremură și o vreme nu mai 
scoase niciun cuvânt. 


Lună după lună, proiectul prafului de pușcă respectă termenele 
programului bibliotecii. Stiletele izbutiseră să-l producă destul de 
ușor; întoarcerile prin arborele de experimente fuseseră puține. 
Evenimentul critic care încetinise progresul general fusese testarea 
aliajelor, dar depășiseră acum și obstacolul acela. Haitele de pe 
„Insula Tăinuită“ construiseră primele trei prototipuri: tunuri 
încărcate prin culate, care erau îndeajuns de mici pentru a fi 
transportate de o singură haită. Jefri credea că în alte zece zile ar fi 
putut începe producția de masă. 


Proiectul radioului era cel straniu. Dintr-un punct de vedere 
rămăsese în urma termenelor; din alt punct de vedere, depășise cu 
mult orice și-ar fi imaginat Ravna vreodată. După o lungă perioadă 
de progres normal, Jefri propusese un alt plan. Acesta consta din 
refacerea completă a tabelelor pentru interfața acustică. 


- Crezusem că păcălicii ăștia sunt pentru prima dată medievali, 
comentă Pham Nuwen când citi mesajul lui Jefri. 


- Așa este. Se pare c-au extrapolat pur și simplu consecințe pentru 
ceea ce le-am expediat noi. Doresc să transmită gândurile haitelor 
prin radio. 


- Hmm... Mda. Noi am descris cum specifică tabelele grila 
convertoare — totul în samnorskă ne-tehnică. Asta a inclus și 
explicarea felului în care mici schimbări în tabel ar fi modificat grila. 
Designul nostru le-ar fi oferit o bandă de trei kilohertzi, adică o 
conexiune bună de nivel vocal. Tu-mi spui acum că implementarea 
acestui nou tabel le-ar oferi două sute de kilohertzi? 


- Exact. Așa m-anunţă datasetul meu. 


E] îi aruncă zâmbetul lui încrezut. 


- Ha! Exact asta vreau să spun. Sigur că da, în principiu le-am oferit 
suficiente informații ca să facă extrapolarea. După cum mi se pare 
mie, extinderea acestui tabel de specificații este echivalent cu 
rezolvarea... hmm... numără rândurile și coloanele -— unei ecuaţii 
diferenţiale parțiale numerice cu cinci sute de noduri. lar micul Jefri 
afirmă că toate dataseturile lui au fost distruse și că nici calculatorul 
navei nu-i tocmai utilizabil. 


Ravna se lăsă pe spate în scaunul din fața display-ului. 


— Scuză-mă. Acum am înţeles ce vrei să spui. (Te obișnuiești în așa 
măsură cu instrumentele zilnice de lucru, încât uiţi cum ar putea fi 
în absenţa lor.) Tu... tu crezi că asta ar putea fi o acțiune a... 
Contramăsurii? 


Pham Nuwen șovăi, ca și cum nici măcar nu i-ar fi trecut prin minte 
posibilitatea respectivă. 


- Nu... nu-i asta, răspunse el. Cred că acest „domn Otel“ nu-i tocmai 
sincer cu noi. Noi nu avem decât un flux de biţi de la „Jefri“. Ce știm 
de fapt despre ceea ce se-ntâmplă? 


- Păi... să-ți spun niște chestii pe care eu le știu. Dialogăm cu un 
copil uman care a fost crescut în Domeniul Straumli. Ai citit 
majoritatea mesajelor lui în traducere triskwelină. Traducerea 
elimină multe dintre colocvialitățile și micile erori ale unui copil care 
este vorbitor nativ de samnorskă. Așa ceva ar putea simula doar 
adulții umani... lar după mai bine de douăzeci de săptămâni de 
cunoaștere a lui Jefri, îți spun că și așa ceva este improbabil. 


- Bine, să presupunem atunci că Jefri este autentic. Avem un copil de 
opt ani pe planeta Stiletelor. El ne spune ceea ce crede că ar fi 
adevărul. Vreau să zic că pare că cineva l-ar minți. Poate că ne putem 
încrede în ce vede cu propriii ochi. Spune despre creaturile astea că 
nu sunt sapiente decât în grupuri de vreo cinci. Bun! Îl credem. 


Pham dădu ochii peste cap. Probabil că lecturile îi arătaseră cât de 
rare erau inteligențele de grup de partea aceasta a Transcendentului. 


- Puștiul spune că din spațiu n-au văzut decât așezări mici și că totul 
de la sol este medieval. Bun, o să acceptăm și asta. Dar... Care-i 


probabilitatea ca rasa asta să fie atât de inteligentă, încât să poată 
rezolva mental ecuații diferențiale parțiale și s-o facă numai în urma 
implicațiilor din mesajul tău? 


-Să știi că au existat oameni atât de inteligenți. (Ar fi putut aminti 
un caz din istoria Nyjorei și altele două de pe Vechiul Pământ. Dacă 
asemenea capacități erau comune în rândul haitelor, însemna că ele 
erau mai inteligente decât orice rasă naturală de care auzise 
vreodată femeia.) Așadar să nu fie pentru prima dată medievali? 


- Exact! Pun prinsoare că-i o colonie care a dat de necazuri... ca 
Nyjora ta și Canberra mea, atât doar că planetele noastre au avut 
norocul să fi fost în Exterior. Haitele astea de câini au pe undeva un 
calculator în stare de funcționare. Poate că se află sub controlul 
clasei lor de preoți; poate că nici nu mai au altele. Însă-i clar că nu ne 
spun totul. 


-Dar de ce? Noi i-am ajuta oricum. Și Jefri ne-a spus că acest grup l-a 
salvat. 


Pham surâse din nou- vechiul lui zâmbet superior. Apoi se opri. Se 
străduia realmente să renunţe la obiceiul acela. 


- Ravna, tu ai fost pe o grămadă de planete diferite. Mai știu c-ai citit 
despre alte mii de planete, cel puțin investigate. Probabil că ai idee 
despre varietăți ale medievalismului pe care nu le-aș fi bănuit 
niciodată. Nu uita însă un lucru: eu am fost realmente acolo... cred... 


Ultimul cuvânt fusese un murmur tremurat. 
- Am citit despre Epoca Prinţeselor, rosti blajin femeia. 


- Da... și îmi cer scuze dacă pare că bagatelizez cunoștințele tale. În 
orice politici medievale, arma și gândul sunt strâns legate. Dar 
cineva care-a trăit realmente în asemenea medii le percepe mai bine 
însemnătatea. Fii atentă: chiar dacă noi am crede tot ce spune Jefri c- 
ar fi văzut, acest regat al Insulei Tăinuite este sinistru. 


— Te referi la denumiri? 


-Ca Jupuitori, Otel, Stilete? Numele aspre nu-nseamnă neapărat 
mare lucru, chicoti Pham. Vreau să-ți spun că pe când eu aveam opt 


ani, unul dintre titlurile mele era deja „Lordul Eviscerator“. 
Văzu expresia de pe chipul Ravnei și adăugă iute: 


-Iar la vârsta aceea, nici măcar nu asistasem la mai mult de două 
execuții! Nu, numele reprezintă doar o parte măruntă din toată 
chestia asta. Mă gândesc la descrierea pe care-o face puștiul 
castelului — care pare destul de aproape de navă- și ambuscada aia 
din care lui i se pare c-a fost salvat. Lucrurile nu prea se leagă. Ai 
întrebat ce ar avea Stiletele de câștigat din înșelarea noastră. Eu pot 
privi întrebarea asta din punctul lor de vedere. Dacă sunt o colonie 
decăzută, atunci au o idee clară despre ce au pierdut. Probabil că au 
unele vestigii de tehnologie și sunt paranoici ca naiba. În locul lor, 
m-aș fi gândit în mod serios la un atac asupra salvatorilor, dacă 
salvatorii aceia păreau slabi sau neglijenţi. Și chiar dacă noi sosim în 
forţă... fii niţel atentă la întrebările pe care Jefri le pune în numele 
lui Otel! Tipul ne iscodește, încercând să descopere ce prețuim noi 
de fapt: nava evadaților, pe Jefri și pe hibernați sau ceva de la bordul 
navei. Până ce vom sosi, Otel probabil că va fi distrus opoziția 
locală... mulțumită nouă. Bănuiala mea este că atunci când vom 
ajunge pe planeta Stiletelor, ne vor aștepta niște șantaje zdravene. 


Crezusem că vorbeam despre veștile bune. Ravna derulă prin ultimele 
mesaje. Pham avea dreptate. Băiatul spunea adevărul așa cum îl 
vedea el, însă... 


-Nu văd cum altfel am putea proceda. Dacă nu-l ajutăm pe Otel 
împotriva Cioplitorilor-în-lemn... 


— Mda... Nu știm destule ca să putem face altceva. Indiferent care ar 
fi adevărul, Cioplitorii-în-lemn par o amenințare reală la adresa lui 
Jefri și a navei. Spun doar c-ar trebui să ne gândim la toate 
posibilitățile. În niciun caz nu trebuie să arătăm interes față de 
Contramăsură. Dacă localnicii află cu câtă disperare o dorim, nu mai 
avem nicio șansă. Și poate c-ar fi timpul să-ncepem să strecurăm noi 
înșine niște minciuni. Otel se referea la construirea unui loc pentru 
asolizarea noastră în interiorul castelului lui. Este imposibil ca E-II 
să încapă acolo, dar cred c-ar trebui să-i cântăm în strună, să-i 
spunem lui Jefri că ne putem separa de ultrapropulsie, cumva în 
stilul navei lui cu containere. Să-l lăsăm pe Oțel să se concentreze 
asupra construirii unor capcane inofensive... 


Incepu să fredoneze unul dintre straniile lui „marșuri“. 


-Cât despre radio - de ce să nu felicităm Stiletele, cu un aer foarte 
nepăsător, pentru îmbunătățirea designului nostru? Mă-ntreb ce ne 
vor răspunde? 


Pham Nuwen își căpătă răspunsul peste mai puţin de trei zile. Jefri 
Olsndot spuse că el însuși făcuse optimizarea. Așadar, dacă i-ar fi dat 
crezare puștiului, nu exista nicio dovadă de calculatoare ascunse. 
Pham nu era deloc convins. 


-Să zicem atunci că printr-o coincidenţă îl avem pe Isaac Newton la 
celălalt capăt al liniei? 


Ravna nu-l contrazise. Era într-adevăr un noroc uriaș, totuși... Reciti 
mesajele mai vechi. În exprimare și cunoștințe generale, băiatul 
părea absolut normal pentru vârsta lui. Ocazional însă existau 
situații ce implicau intuiții matematice- nu matematica învățată 
oficial la școală —, când Jefri spunea niște lucruri remarcabile. Unele 
dintre conversațiile respective se desfășuraseră în condiții aproape 
perfecte, cu timp de răspuns real sub un minut. Totul părea prea 
compatibil pentru a fi minciuna la care se gândea Pham Nuwen. 


Jefri Olsndot, ești o persoană pe care-mi doresc foarte mult s-o cunosc. 


Veșnic apărea câte ceva: probleme cu progresul înregistrat de Stilete, 
temeri că ucigașii Cioplitori-în-lemn l-ar putea doborî pe domnul 
Otel, griji legate de spinii propulsiei care se degradau constant, ca și 
de turbulenta Zonei care le încetinea și mai mult avansarea navei. Pe 
rând și simultan, viața era frustrantă, plictisitoare, înspăimântătoare. 
Și totuși... 


Într-o noapte, cam după patru luni de voiaj, Ravna se trezi în cabina 
pe care ajunsese s-o împartă cu Pham. Poate că visase, dar nu-și 
putea aminti absolut nimic altceva decât că nu fusese un coșmar. În 
cabină nu se auzea vreun zgomot aparte, ceva care s-o fi deșteptat. 
Alături, Pham dormea adânc în hamacul lor. Femeia își coborî mâna 
pe spatele lui, trăgându-l ușor mai aproape. Ritmul respirației 
bărbatului se schimbă și el bolborosi ceva încet și ininteligibil. În 


opinia Ravnei, sexul în imponderabilitate nu constituia experiența 
extraordinară despre care se lăudau unii; totuși dormitul împreună 
cu cineva... în absenţa gravitației, era foarte plăcut. O îmbrățișare 
putea fi ușoară, de durată și lipsită de efort. 


Ravna privi în jurul cabinei slab iluminate și se strădui să înțeleagă 
ce anume o trezise. Poate că fuseseră pur și simplu problemele de 
peste zi... Puterile știau că fuseseră destule. Își cuibări fața lângă 
umărul lui Pham. Da, probleme apăreau permanent, însă... într-un 
fel ea era mult mai fericită decât fusese de ani buni. De acord, 
existau probleme. Situația sărmanului Jefri... Toţi cei pierduţi pe 
Straum și la Releu... Ea avea totuși trei prieteni și o iubire. Într-o 
navă micuță care se îndrepta către Adânc, era mai puţin singură 
decât fusese după plecarea de pe Sjandra Kei. Mai mult ca oricând, 
poate că ar fi reușit să facă ceva pentru a da o mână de ajutor în 
problemele acelea. 


Și apoi bănui, pe de o parte tristă, pe de altă parte radioasă, că peste 
mulți ani s-ar putea să considere lunile acestea ca fiind vârsta de aur 
a fericirii ei. 

În cele din urmă, după cinci luni de zbor, fu clar că nu exista nicio 
speranţă de a merge mai departe fără să fie reparați spinii 
propulsiei. Brusc, E-Il parcurgea doar un sfert de an-lumină pe oră 
într-un volum al spaţiului în care, potrivit testărilor, ar fi trebuit să 
străbată cel puțin doi ani-lumină. lar situaţia se înrăutățea. Ar fi 
ajuns fără probleme la Odihna Armonioasă, dar după aceea... 


Odihna Armonioasă... Ravna o considera o denumire oribilă. 
Traducerea „glumeaţă“ a lui Pham era și mai groaznică: 
Odihnească-se-n pace. În Exterior, se popula aproape orice era 
locuibil. Civilizatiile erau tranzitorii și rasele piereau... însă indivizi 
noi suiau mereu din Interior. De cele mai multe ori rezultau peticiri, 
sisteme polispecifice. Rase tinere abia urcate din Lentoare trăiau 
stingher alături de resturi din popoare mai bătrâne. Conform 
bibliotecii navei, Odihnească-se-n pace era de mult timp în Exterior. 
Fusese locuită în mod permanent de minimum două sute de 
milioane de ani, timp destul ca zece mii de specii să-i dea numele de 
„cămin“. Datele cele mai recente consemnau peste o sută de terrane 
distincte. Până și cea mai tânără era reziduul unei duzini de 
emigrații. Locul trebuia să fie pașnic până la punctul de a deveni 
muribund. 


Așa să fie. Inaintară trei ani-lumină în sensul de rotație al galaxiei. 
Acum coborau pe lângă trunchiul principal al Reţelei, spre OA; până 
la destinaţie, aveau să fie la curent cu Știrile. 


Odihna Armonioasă își făcea reclamă pe Reţea. Cel puțin o specie 


achiziționa bunuri externe și era specializată în dotări și reparații 
navale. O rasă harnică, cu picioare-tari (?), după cum proclamau 
anunţurile. În cele din urmă, Ravna văzu și secvenţe video. 
Creaturile pășeau pe colti din fildeș și aveau un guler de braţe scurte 
plasat imediat sub grumaze. Reclamele lor includeau adresele de 
Reţea ale clienţilor satisfăcuți. Păcat că nu le putem consulta. Ravna le 
expedie un mesaj scurt în triskwelină, solicitând înlocuirea generică 
a propulsiei și enumerând metode posibile de plată. 


Intre timp, veștile proaste continuau să se reverse. 


Criptare: 0 
Receptat de: La bordul E-II ad-hoc 


Cale limbaj: Baeloresk > triskwelină, unități 
SjK 

De la: Alianța pentru Apărare 

[Pretinsă cooperativă a cinci imperii 
polispecifice în Exterior dedesubtul 


Domeniului Straumli. Nu există consemnări ale 
existenței ei înainte de Căderea Releului.] 


Subiect: Chemare la acţiune 

Distribuție: 

Amenințarea Molimei 

Grupul de interese Urmāritori Rāzboaie 
Grupul de interese Homo Sapiens 

Data: 158,00 zile de la Căderea Releului 
Termeni-cheie: Fapte, nu vorbe 

Text mesaj: 


Forțele Alianței se pregătesc pentru acțiune 


împotriva instrumentelor Aberației. Este 
momentul ca prietenii noștri să-și anunţe 
prezența. Deocamdată nu avem nevoie de 
angajamentele voastre militare, dar în 
viitorul foarte apropiat vom avea nevoie de 
servicii de susținere, inclusiv de timp 
gratuit pe Reţea. 


În secundele următoare vom privi cu atenție 
pentru a vedea cine ne susține acțiunea și 
cine poate fi înrobit de Aberaţie. Dacă trăiţi 
alături de contaminarea umană, aveți de ales: 
acționați acum, cu o bună posibilitate de 
victorie... sau așteptați și veţi fi distruși. 


Moarte scursorilor! 


Era plin de mesaje secundare, inclusiv de speculații privitoare la 
cine se referă Moarte-Scursorilor (sau „Alianţa pentru Apărare“). 
Existau de asemenea zvonuri despre mișcări militare. Nu creau chiar 
nivelul de interes pe care-l trezise căderea Releului, totuși captaseră 
atenţia câtorva grupuri de Știri. Ravna înghiți în sec și-și luă ochii de 
la display. 


— Văd că încă se face mult tam-tam... 

Încercase un ton nepăsător, dar nu-i prea reușise. 

Pham Nuwen o atinse pe umăr. 

— Așa-i. Şi-n general adevărații ucigași nu-și fac publicitate anterior. 
(Glasul lui deținea totuși mai degrabă milă decât convingere.) Incă 


nu știm dacă nu-i decât un singur guraliv. Nu există nicio confirmare 
a unor mișcări de nave. La urma urmelor, ce ar putea face? 


Ravna se împinse în masă, îndepărtându-se de ea. 


-Sper că nu cine știe ce. Sute de civilizații au înglobate mici așezări 
umane. În mod cert, ele și-au luat măsuri de precauție de când a 
început chestia asta cu Moarte-Scursorilor... Pe Puteri, cât aș dori să 
știu că Sjandra Kei n-a pățit nimic! 


Trecuseră mai bine de doi ani de când îi văzuse pe Lynne și pe 
părinţii lor. Uneori Sjandra Kei părea desprinsă din altă viață, însă 
simplul fapt de a ști că era acolo însemnase o tihnă mai mare decât 
își dăduse seama. Acum... 


De cealaltă parte a punţii de comandă, skrodcălăreţii lucraseră la 
specificaţiile pentru reparații. Cochilie-albastră rulă spre ei. 


-Mă tem pentru așezările mici, dar oamenii de la Sjandra Kei sunt 
forța care impulsionează civilizația aceea; până și numele este unul 
omenesc. Orice atac asupra lor ar fi un atac asupra întregii civilizații. 
Tulpină-verde și cu mine am încheiat multe afaceri acolo, inclusiv cu 
forțele securităţii lor comerciale. Doar nebunii sau amatorii de 
cacealmale și-ar anunţa intenţia unei invazii. 


Ravna se gândi puţin și se mai linişti. Dirokimii și loferii s-ar fi opus 
oricărei ameninţări la adresa oamenilor de la Sjandra Kei. 


- Da, noi nu suntem un ghetou acolo. (Poate că situația era foarte 
grea pentru oamenii izolaţi, dar Sjandra Kei nu va păți nimic.) 
Amatori de cacealmale! Nu degeaba este numită Reţeaua 
Milioanelor de Minciuni. 


Iși îndepărtă mintea de la temerile care erau mai presus de controlul 
ei și urmă: 


-Un lucru este totuși clar. Dacă poposim la Odihna Armonioasă, 
trebuie să ne asigurăm cât mai bine că nu aducem nici pe departe cu 
niște oameni. 


Și, desigur, ca să nu aducă nici pe departe cu niște oameni, Ravna și 
Pham nu trebuiau să fie vizibili. Skrodcălăreții aveau să poarte 
„discuţiile“. Ravna și Călăreții examinară cu atenţie toate 
programele exterioare ale navei, eliminând nuanțele umane care se 
strecuraseră după ce plecaseră de la Releu. Și dacă aveau să fie 
controale la bord? Cu certitudine nu puteau scăpa unei cercetări 
minuțioase, totuși izolară obiectele omenești într-o falsă cală 
jupiteriană. La nevoie, cei doi oameni aveau să se strecoare acolo. 


Pham Nuwen verifică ce făcuseră... și găsi destule erori. Nu se 
descurca deloc rău pentru un programator barbar. Pe de altă parte, 
atingeau rapid adâncuri în care cele mai bune calculatoare nu erau 
mult mai sofisticate decât echipamentele cu care lucrase el însuși. 


Ca o ironie a sorții, exista un detaliu pe care nu-l puteau camufla: 
faptul că E-II provenea din Vârful Exteriorului. Bineînţeles, nava era 
un lugher-de-fund și se baza pe design din Exteriorul Median, însă 
reechipările aveau o eleganță, care anunţa cu glas tare competența 
aproape supraumană. 


- Blestemăţia lasă senzația unei toporiști produse într-o fabrică de 
înaltă tehnologie, comentase Pham Nuwen. 


Securitatea OA fu încurajatoare: un control superficial al vitezei, fără 
abordaj. E-II efectuă saltul în sistem și acționă una dintre rachetele 
direcționale pentru a stabili corespondenţa dintre poziție /vectorul 
viteză și centrul Odihnei Armonioase și „portul de reparaţii Sfântul 
(?) Rihndell“. (Pham: „Dacă ești un «sfânt», trebuie să fii cinstit, 
este?) 


Excentric se afla deasupra planului eclipticii și la optzeci de milioane 
de kilometri de unica stea a OA. Panorama era spectaculoasă, deși 
știuseră la ce să se aștepte. Sistemul interior era la fel de prăfos/ 
gazos ca o pepinieră stelară, cu toate că primara era o stea G cu 
vârsta de trei miliarde de ani. Soarele acela era înconjurat de 
milioane de inele, mai spectaculoase decât cele din jurul oricărei 
planete. Cele mai mari și mai luminoase se divideau în alte mii de 
inele. Chiar și în spectrul natural de lumină, aici existau culori vii, 
fire verzi, roșii și violete. Abătându-se de la planul inelelor, lacuri de 
umbră se întindeau între coaste deluroase colorate, dealuri cu lățimi 
de peste un milion de kilometri. Ocazionale obiecte — structuri? — se 
ridicau îndeajuns de mult din planul inelelor pentru a proiecta 
umbre ca niște ace în afara sistemului. Ferestrele de spectru 
infraroșu și mișcare în timp real prezentau caracteristici mai 
convenționale. Dincolo de inele se întindea o centură masivă de 
asteroizi, iar după aceasta o singură planetă jupiteriană, al cărei 
sistem de inele de un milion de kilometri părea cu totul neînsemnat. 
Nu existau alte planete — nici detectate, nici în arhive. Cele mai mari 


obiecte din sistemul principal de inele aveau dimensiuni de trei sute 
de kilometri... dar păreau să fie de ordinul miilor. 


Conformându-se indicaţiilor primite de la Sf. Rihndell, coborâră 
nava la planul inelului și egalară viteza cu cea locală. Pentru ultima 
manevră, folosiră un impuls masiv: o acceleraţie de 3 g timp de cinci 
minute. 


-Ca în vremurile de tare de demult, comentă Pham Nuwen. 


Reveniţi în imponderabilitate, examinară portul în care ajunseseră. 
Din apropiere semăna cu sistemele de inele planetare pe care Ravna 
le cunoscuse toată viaţa. Aici existau obiecte de toate mărimile, 
ajungând până la cele mai mici decât palma, nenumărate globuri de 
spumă înghețată care se atingeau lin, se lipeau și se separau. 
Sfărâmăturile pluteau aproape peste tot în jur; acesta era haos care 
fusese îmblânzit cu mult timp în urmă. În planul inelelor nu puteau 
zări mai departe de câteva sute de metri; resturile blocau vederea. Și 
nu toate erau în stare liberă. Tulpină-verde indică o linie albă care 
părea că se curbează dinspre infinit, trecând în apropierea lor și 
revenind apoi pentru vecie în direcția opusă. 


-Pare o singură structură, rosti ea. 


Ravna spori amplificarea. În sistemele de inele planetare, „bulgării 
de zăpadă din spumă“ concreșteau uneori în corzi lungi de mii de 
kilometri. Linia albă se lățea mult dincolo de fereastră. Display-ul 
afirma că era lată de un kilometru. În mod clar, arcul acesta nu era 
făcut din bulgări de zăpadă. Femeia putea distinge nave și noduri de 
comunicaţii. Verificând cu imagini ale apropierii lor, Ravna văzu că 
arcul era lung de peste patruzeci de milioane de kilometri și presărat 
de o sumedenie de breșe pe toată lungimea. Era logic; rezistenţa la 
tracțiune a unei asemenea structuri putea fi apropiată de zero. În 
funcţie de distorsiunile locale, avea să se desfacă pentru scurt timp, 
după care să se reunească lin ceva mai târziu. Întregul spectacol 
amintea vag de vagoane de trenuri ce se cuplau și decuplau pe o 
veche linie ferată nyjoreană. 


In ora următoare, ei se deplasară cu precauție pentru a andoca pe 
arcul inelului. Unicul aspect regulat al structurii era liniaritatea ei. 
Unele module erau concepute în mod evident pentru conectare 


prova și pupa. Altele erau mormane neregulate de echipamente 
neconvenţionale, întrepătrunse cu gheață murdară. Pe ultimii 
kilometri plutiră printr-o pădure de spini ultrapropulsie. Două 
treimi din dane erau ocupate. 


Cochilie-albastră deschise o fereastră cu specificaţiile de activitate de 
la Sf. Rihndell. 


- Hmmm... Hm! Domnul Rihndell pare extraordinar de ocupat. 
Înclină câteva frunze spre navele de pe vederea exterioară. 


— Poate c-are un maidan de fiare vechi, comentă Pham. 


Cochilie-albastră și Tulpină-verde coborâră în ecluza calei pentru a- 
și pregăti prima incursiune afară. Skrodcălăreții erau împreună de 
două sute de ani și Cochilie-albastră provenea dintr-o familie de 
comercianți stelari, totuși cei doi dezbătută pe îndelete despre cea 
mai bună abordare pe care s-o folosească cu „Sf. Rihndell“. 


- Bineînţeles că Odihna Armonioasă este tipică, dragă Cochilie- 
albastră; mi-aș fi reamintit tipicul chiar dacă n-aș fi avut niciodată o 
skrodă. Însă afacerea noastră aici nu seamănă cu nimic din ce am mai 
făcut vreodată. 


Cochilie-albastră mormăi ceva fără cuvinte și împinse alt pachet 
comercial sub eșarfa de cargou. Eșarfa nu avea doar rol decorativ. 
Materialul era dur și elastic și proteja orice ar fi acoperit. 


Era aceeași procedură pe care o urmaseră în noile sisteme inelare și 
care funcționase bine până atunci. In cele din urmă, el răspunse: 


-Normal că există diferenţe: în principal, că avem foarte puține 
mărfuri cu care să facem troc pentru reparații și niciun contact 
comercial anterior. Dacă nu ne vom folosi la maximum abilitățile de 
negociatori, nu vom căpăta nimic! 


Verifică multiplii senzori întinși peste skroda sa, apoi se adresă 
oamenilor: 


- Vreti să reorientez vreo videocameră? Se vede bine pe toate? 


Sf. Rihndell era zgârcit în privinţa închirierii de lățime de bandă... 
sau poate pur și simplu precaut. 


- Nu, se auzi replica lui Pham Nuwen, sunt foarte bine așa. Mă 
puteți auzi? 


Vorbea prin intermediul unui microfon din skrode. Legătura în sine 
era încriptată. 


— Da. 


Skrodcălăreții ieșiră prin ecluzele lui E-II în habitatul-arc Sf. 
Rihndell. 


De la interior, transparenţă se arcuia în jurul lor prin șiruri de 
ferestre naturale ce se micșorau în depărtare. Puteau să vadă clienții 
curenți ai Sf. Rihndell și inelul scămoșat dindărătul lor. Soarele se 
întrevedea mic, însă exista o pâclă de strălucire, o super-corona. Fără 
îndoială era un roi de sateliți energetici; în mod natural, sistemele 
inelare nu utilizau prea bine văpăile centrale. Pentru o clipă, 
Călăreții se opriră locului, surprinși de imaginea unui ocean mai 
mare decât oricare altul. Lumina putea fi amurgul văzut prin brizant 
puţin înalt. lar pentru ei, miile de particule ce pluteau în apropiere 
semănau cu hrana dintr-un lent flux mareic. 


Coridorul larg era ticsit. Creaturile de aici aveau planuri corporale 
destul de obișnuite, deși niciuna nu aparținea vreunei specii pe care 
Tulpină-verde s-o recunoască în mod cert. Cele mai numeroase erau 
cele cu picioare-colți care conduceau Sf. Rihndell. După un moment, 
una dintre ele se desprinse de pe peretele de lângă ecluza lui E-II. 
Zumzăi ceva care în triskwelină fu interpretat ca: 


-Pentru comerț, noi merge pe-aici. 


Picioarele sale din ivoriu se deplasară agil și sui într-un vehicul 
deschis. Skrodcălăreții se instalară în spatele lui și accelerară în 
lungul arcului. Cochilie-albastră rulă iute, înainte și înapoi, către 
Tulpină-verde: 


— Vechea poveste, nu? La ce le mai slujesc picioarele acum? 


Era cea mai veche glumă a Călăreţilor, dar râdeau de fiecare dată 
când o auzeau. Două picioare sau patru picioare — evoluate din 
aripioare, maxilare sau din orice altceva — erau foarte bune pentru 
deplasarea pe suprafața unei planete, însă în spațiu aproape că nu 
mai contau. 


Vehiculul avansa cu o sută de metri pe secundă, legănându-se ușor 
când treceau de pe un segment al inelului pe următorul. Cochilie- 
albastră menținu un flux permanent de conversaţie cu călăuza lor — 
genul despre care Tulpină-verde știa că era una dintre marile bucurii 
ale vieții sale. 


- Unde mergem? Ce sunt creaturile acelea de acolo? Ce fel de 
mărfuri se caută în Sf. Rihndell? 


Totul jovial și aproape uman de rapid. Acolo unde memoria pe 
termen scurt nu-l ajuta, depindea de skrodă. 


Picioare-colți vorbea doar triskwelină cu gramatică redusă și nu 
părea să înţeleagă unele întrebări. 


-Noi merge la Maestru’ Negustor... ele este creaturi ajutor... aliați 
de client mare și nou... 


Limbajul limitat al călăuzei nu-l deranja defel pe dragul Cochilie- 
albastră; el colecta mai degrabă reacții decât răspunsuri. Majoritatea 
raselor aveau interese care erau obscure pentru unii precum 
Cochilie-albastră și Tulpină-verde. Neîndoios, în Odihna 
Armonioasă trăiau miliarde de creaturi total impenetrabile pentru 
skrodcălăreți, oameni sau dirokimi. Totuși dialogurile simple 
ofereau adesea sugestii de răspunsuri la două întrebări foarte 
importante: Ce aveți voi care mi-ar putea fi util? și Cum te-aș putea 
convinge să renunți la ele? Întrebările dragului Cochilie-albastră îl 
sondau pe celălalt, încercând să găsească parametri de personalitate, 
interes și abilitate. 


Cei doi skrodcălăreți jucau un joc în echipă. În timp ce Cochilie- 
albastră sporovăia, Tulpină-verde cerceta totul prin jur, rulându-și 
înregistratoarele skrodei pe toate benzile, încercând să plaseze 


mediul acesta în contextul altora pe care le cunoscuseră. Tehnologie: 
Ce ar avea nevoie cei de aici? Ce poate să funcționeze? Într-un spațiu 
atât de plat, țesăturile agravi nu prea ar fi avut căutare. Și atât de jos 
în Exterior, multe importuri sofisticate de mai sus s-ar fi defectat 
instantaneu. Lucrătorii de dincolo de ferestrele lungi purtau costume 
presurizate articulate — costumele din câmpuri de forță de la 
Exteriorul Superior ar fi rezistat doar câteva săptămâni aici, jos. 


Trecură pe lângă arbori care creșteau aidoma lianelor. Unele 
trunchiuri ocoleau peretele arcului; altele se legănau aidoma unor 
cozi lungi de sute de metri. Grădinari picioare-colți pluteau la tot 
pasul deasupra plantelor, totuși nu existau dovezi de agricultură. 
Toate acestea erau ornamente. În planul inelelor, dincolo de ferestre, 
se zăreau ocazional turnuri, structuri ce se înălțau o mie de kilometri 
deasupra planului și proiectau umbrele ascuţite pe care le văzuseră 
în apropierea finală. Vocile lui Ravna și Pham bâzâiau lângă tulpina 
Tulpinii-verzi, întrebând-o în șoaptă despre turnuri și speculând 
asupra scopului unor construcţii atât de instabile. Ea le stocă 
ipotezele pentru a le analiza ulterior... însă se îndoia în privința lor; 
unele ar fi avut succes doar în Exteriorul Superior, iar altele erau pur 
și simplu neeconomice. 


Tulpină-verde vizitase până atunci opt civilizații din sisteme inelare, 
care fuseseră consecințe comune ale accidentelor și războaielor (și, 
ocazional, ale designului deliberat de habitat). Potrivit bibliotecii din 
E-II, Odihna Armonioasă fusese un sistem planetar normal până în 
urmă cu zece milioane de ani, după care urmase un adevărat conflict 
teritorial. O rasă tânără din Interior se gândise să-l colonizeze și să-i 
extermine pe locuitorii muribunzi. Atacul fusese o eroare, deoarece 
muribunzii încă puteau ucide și sistemul fusese transformat în 
sfărâmături. Poate că rasa tânără supraviețuise, dar după zece 
milioane de ani ucigașii tineri ar fi trebuit să se numere acum printre 
cele mai șubrede rase bătrâne din sistem. Poate că o mie de rase noi 
se succedaseră în acel răstimp și aproape fiecare întreprinsese ceva 
pentru a modifica inelele și norul de gaze rămase de pe urma 
calamității. Rezultatul final nu era defel o ruină, însă avea o vârstă 
impresionantă. Biblioteca navei afirma că în ultima mie de ani nicio 
rasă din Odihna Armonioasă nu trecuse în Transcendent, iar 
informaţia respectivă era mai importantă decât toate celelalte. 
Civilizaţiile actuale erau în crepuscul și-și rafinau mediocritatea. 


Mai mult ca orice altceva, sistemul degaja impresia unui vechi și 
frumos smârc post-reflux, întreținut și îngrijit, protejat de valurile 
agitate care i-ar fi putut tulbura bonzaii. În modul cel mai probabil, 
picioarele-colți erau specia cea mai vioaie de aici, poate unica 
interesată de comerț cu exteriorul. 


Vehiculul lor încetini și spirală într-un turn mic. 
-Pe Flotă, ce n-aş da să fi fost acum acolo cu ei! 


Pham Nuwen flutură din braţ către imaginile de la videocamerele 
Călăreților. De la plecarea acestora, el nu se desprinsese de ferestre, 
când holbându-se la peisajul inelelor, când ricoșând, cufundat în 
gânduri, între podeaua și plafonul punţii de comandă. Ravna nu-l 
văzuse niciodată atât de absorbit, atât de preocupat. Oricât de 
necinstite i-ar fi fost amintirile din zilele de negustorie, bărbatul 
credea cu adevărat că ar fi putut juca un rol important. Și poate că are 
dreptate. 


Pham coborî de pe plafon și se trase mai aproape de ecran. Se părea 
că urma să înceapă negocierile serioase. Skrodcălăreții ajunseseră 
într-o încăpere sferică, cu diametrul de cincizeci de metri și pluteau 
în apropierea centrului ei. Din toate direcțiile, o pădure creștea spre 
interior și Călăreții se găseau la numai câțiva metri de vârfurile 
arborilor. Ici-colo, printre ramuri, puteau zări solul- un mozaic de 
flori. 


Agenţii de vânzări din Sf. Rihndell erau risipiţi pe arborii cei mai 
înalți. Fiecare stătea așezat, strângând între membrele sale de ivoriu 
vârful unui copac. Rasele picioare-colți erau comune în galaxie, însă 
Ravna nu le mai întâlnise până atunci. Planul corpului lor nu 
semăna cu nimic cunoscut de ea și nici chiar acum ea nu avea o idee 
clară despre aspectul lor. Deoarece stăteau în arbori, picioarele lor 
aveau mai degrabă aspectul unor degete scheletice încleștate în jurul 
trunchiului. Principalul lor reprezentant- care pretindea că ar fi fost 
Sfântul Rihndell însuși — avea două treimi din fildeșuri acoperite cu 
sculpturi. Două ferestre arătară prim-planuri ale acestora; Pham 
părea să creadă că înțelegerea mesajului artistic putea fi utilă. 


Progresul era lent. Triskwelina era limba comună, totuși 
dispozitivele translator bune nu funcționau atât de adânc în Exterior 


și rasa Sfântului Rihndell era doar marginal familiarizată cu limbajul 
comercial. Ravna se obișnuise cu traduceri curate. Chiar și mesajele 
Retea cu care avea de-a face erau de obicei ininteligibile, iar uneori 
induceau serios în eroare. 


Discutaseră de douăzeci de minute și abia reușiseră să stabilească 
faptul că Sfântul Rihndell ar fi putut să dispună de capacitatea de a 
repara E-Il. Era obișnuita tendință către derivă a Călăreţilor, dar 
amplificată. Tărăgăneala părea să-l încânte pe Pham Nuwen. 


-Este ca o operaţiune Qeng Ho, zise el. Faţă-n față cu creaturi 
necunoscute, și aproape lipsiți de un limbaj comun. 


-Cu câteva ore în urmă, le-am expediat o descriere a problemelor pe 
care trebuie să le reparăm. De ce ar trebui să dureze atât de mult 
pentru un simplu „da“ sau „nu“? 


-Pentru că se tocmesc, rânji larg Pham Nuwen. „Cinstitul“ Sfânt 
Rihndell- arătă el localnicul cu fildeșuri sculptate- vrea să ne 
convingă cât de dificile sunt reparațiile... Doamne, cât îmi pare de 
rău că nu sunt și eu acolo! 


Până și Cochilie-albastră și Tulpină-verde păreau oarecum bizari. 
Triskwelina era simplificată, doar niţel mai complexă decât cea 
vorbită de Sfântul Rihndell și mare parte din discuție părea foarte 
indirectă. Lucrând pentru vrinimi, Ravna avusese ceva experiență în 
vânzări și comerț. Dar să te tocmești? Căpătaseși bazele de date cu 
prețuri, strategia de suport și instrucțiuni de la subordonații lui 
Grondr. Fie că încheiai afacerea, fie că nu. Situaţia care se derula 
acum între Călăreți și Sfântul Rihndell era una dintre cele mai stranii 
la care asistase Ravna vreodată. 


- De fapt, lucrurile merg destul de bine... cred. Ai văzut că la sosire, 
picioare-de-os a luat mostrele Cochiliei-albastre? Ei știu deja cu 
exactitate ce deținem noi. Printre mostrele alea trebuie să fie ceva ce- 
și doresc. 


— Da? 


-Sigur că da. Sfântul Rihndell nu ne critică produsele doar ca să se 
afle-n treabă. 


-La naiba, totuși este posibil să n-avem la bord nimic din ce și-ar 
putea ei dori! Expediția asta n-a avut nicio clipă intenţii comerciale. 


Cochilie-albastră și Tulpină-verde luaseră „mostre de produse“ din 
proviziile navei — obiecte nu neapărat indispensabile, printre care 
senzori și piese de calculatoare pentru Exteriorul Inferior. Unele ar fi 
însemnat o pierdere serioasă. Una peste alta, avem nevoie de reparații. 


- Nu, chicoti Pham. Sfântul Rihndell își dorește ceva de acolo, altfel 
n-ar mai pierde timpul... Și vezi cum ne tot amintește despre nevoile 
„celorlalți clienți“ ai lui? Este un tip omenos. 


Ceva similar unui cântec uman răsună prin legătura cu Călăreții. 
Ravna orientă videocamerele Tulpinii-verzi spre sursa sunetelor. Trei 
creaturi noi apăruseră de pe „podeaua“ pădurii din partea 
îndepărtată a Cochiliei-albastre. 


-Ce frumoși sunt! exclamă Ravna. Fluturi! 
— Ce? 


— Vreau să zic că seamănă cu fluturii. Nu-i știi? A-ă-ă... niște insecte 
cu aripi mari, colorate. 


De fapt, niște fluturi gigantici. Nou-sosiţii aveau planul corporal în 
general umanoid. Erau înalți de 150 de centimetri și acoperiți cu 
blană castanie care părea moale. Aripile li se întindeau de undeva 
dinapoia omoplaților, atingând anvergura totală de aproape doi 
metri, cu tonuri pastelate de albastru și galben, unele cu modele mai 
complicate decât altele. În mod limpede erau artificiale sau o 
realizare a ingineriei genetice; ar fi fost inutile pentru zbor în orice 
gravitație rezonabilă. Însă aici, în imponderabilitate... Cei trei 
plutiră doar pentru o secundă în dreptul intrării, privindu-i pe 
Călăreți cu ochi uriași și blânzi. Apoi bătură măsurat din aripi și 
plutiră grațios în aer, deasupra pădurii. Imaginile păreau realmente 
desprinse dintr-un video pentru copii. Aveau nasuri mici, rotunde și 
cârne, ca ale jorakornilor de companie, și ochii pe cât de mari și 
sfioși i-ar fi putut desena vreodată un animator uman. Glasurile lor 
păreau cântece adolescentine. 


Sfântul Rihndell și tovarășii săi dispărură din vedere, lunecând 


îndărătul trunchiurilor arborilor. Cel mai înalt vizitator continuă să 
cânte, fluturând lin din aripi. Curând, Ravna își dădu seama că 
vorbea fluent triskwelina, cu o interfață adaptată la graiul ei natural. 


- Salutări, Sfântule Rihndell! Navele noastre sunt pregătite pentru 
reparaţiile voastre. Am plătit corect și ne grăbim. Trebuie să începeți 
lucrul imediat! 


Specialistul în triskwelină al Sfântului Rihndell îi traduse șefului 
său. 


Ravna se aplecă peste spinarea lui Pham. 


-Poate că prietenosul nostru mecanic de reparaţii este realmente 
supraaglomerat, comentă ea. 


—- Mda... 


Sfântul Rihndell apăru dindărătul trunchiului. Braţele lui micuțe 
ciuguliră acele verzi, în timp ce răspunse. 


-Onorati clienți, ați făcut o ofertă de plată, care n-a fost complet 
acceptată. Doriţi ceva rar și dificil... de efectuat. 


Fluturele drăgălaș emise un chițăit care putea fi considerat chicotitul 
vesel al unui copil uman. Totuși dinapoia cântecului său răzbătea cu 
totul altceva. 


- Vremurile se schimbă, creatură Rihndell! Rasa ta trebuie să-nvețe. 
Nu vom fi împiedicaţi. Cunoști misiunea sacră a flotei mele. Vă vom 
învinovăți pe voi pentru fiecare oră care trece. Gândește-te la flota cu 
care te vei confrunta, dacă lipsa ta de cooperare va fi aflată 
vreodată... dacă va fi măcar suspectată vreodată. 


Urmă o fluturare de aripi albastre și galbene, apoi fluturele se 
întoarse. Ochii lui negri, sfioși, se opriră asupra Călăreţilor. 


-Şi plantele astea în ghivece- ăștia sunt clienți? Expediază-i! Până 
nu plecăm noi, nu mai primiți alți clienți. 


Ravna își tinu respiraţia. Cei trei nu aveau arme vizibile, dar brusc 
se temu pentru soarta Cochiliei-albastre și Tulpinii-verzi. 


-Ca să vezi! pufni Pham. Fluturași în cizme militare. 

Skrodcălăreții avură nevoie de mai puţin de o jumătate de oră 
pentru a reveni la navă. Lui Pham Nuwen i se păru că trecuse mai 
mult timp, deși se străduia să-și păstreze nepăsarea față de Ravna. 
Poate că amândoi purtau măști; el știa că femeia încă îl consideră cu 
psihicul fragil. 


Totuși videocamerele skrodcălăreților nu mai arătară fluturii ucigași. 
In cele din urmă, ecluza calei se deschise și Cochilie-albastră și 
Tulpină-verde intrară. 


- Fusesem sigur că vicleanul picioare-colți doar se prefăcea că-i 
foarte solicitat, spuse Cochilie-albastră. 


Părea la fel de doritor ca și Pham să reexamineze cele petrecute. 


- Da, și mie mi s-a părut la fel. Ba chiar cred că fluturii ăia făceau 
parte dintr-o scenetă. Era prea melodramatic. 


Frunzele Cochiliei-albastre foșniră într-un mod pe care Pham îl 
recunoscu ca fiind o înfiorare. 


- N-aș pune prinsoare, sir Pham. Aceia erau aprahanti. Simplul lor 
aspect te umple de groază, nu-i așa? Sunt rari în ultima vreme, dar 
un negustor stelar știe multe istorii. Însă... este niţel cam mult chiar 
și pentru aprahanti. Hegemonia lor este în decădere de câteva 
secole. 


Fâșâi ceva către navă și ferestrele fură acoperite cu imagini ale 


danelor vecine din șantierul de reparații. Urmară alte foșnituri de 
skrodcălăreți, de data aceasta între Cochilie-albastră și Tulpină- 
verde. 


— Navele celelalte au un model mai uniform, vedeți? Designul este 
din Exteriorul Superior, ca al nostru, dar ele sunt mai... ă-ă-ă... 
combative. 


Tulpină-verde se apropie de o fereastră. 


— Sunt douăzeci. Oare de ce un număr atât de mare ar avea nevoie 
să-și repare simultan propulsiile? 


Combative? Pham examină navele cu ochi critic. De acum el cunoștea 
caracteristicile majore ale navelor din Exterior. Cele de aici păreau să 
aibă capacitate de cargo destul de mare. Aveau și senzori complecși. 


- Bun, deci Fluturii sunt niște duri. Cât de speriați sunt Sfântul 
Rihndell și ai lui? 


Skrodcălăreții tăcură multă vreme. Pham nu-și putea da seama dacă 
întrebarea lui era analizată cu toată seriozitatea sau dacă cei doi 
pierduseră simultan firul conversatiei. Se uită la Ravna. 


-Ce părere ai de rețeaua locală? Ar fi bune niște informații generale. 
Femeia începuse deja să ruleze rutine de comunicații. 


-Mai devreme, nu erau accesibile. N-am putut accesa nici măcar 
Știrile. 

Pham putea să înțeleagă asta, deși era al naibii de iritant. „Reţeaua 
locală“ de comunicaţii prin ultraunde și calculatoare care acoperea 
OA era mai complexă decât orice cunoscuse el vreodată... totuși era 
similară conceptual cu organizații din Zona Lentă. Și bărbatul 
văzuse ce puteau face vandalii unor asemenea structuri; Qeng Ho se 
confruntase cu cel puţin o civilizație agresivă și-i afectase rețeaua de 
calculatoare. Deloc surprinzător, Sfântul Rihndell nu le asigurase 
legături cu rețeaua OA. Și atâta vreme cât erau andocați, roiul de 
antene al lui E-II era decuplat, astfel că nu aveau acces nici la 
Reţeaua Cunoscută și la grupurile de informare. 


Un zâmbet lumină chipul Ravnei. 


- Hei! Avem acum acces numai pentru citire... poate și mai mult. 
Tulpină-verde! Cochilie-albastră! Deșteptarea! 


Foșnet. 


-Nu dormeam, susținu Cochilie-albastră, ci doar mă gândeam la 
întrebarea lui sir Pham. In mod vădit, Sfântului Rihndell îi este frică. 


Ca de obicei, Tulpină-verde nu se scuză. Rulă pe lângă perechea ei, 
pentru ca să vadă mai bine noua fereastră de comunicaţii pe care o 
deschisese Ravna. Prezenta niște triunghiuri reiterate și adnotări în 
triskwelină. Pentru Pham nu însemna absolut nimic. 


- Interesant, comentă Tulpină-verde. 


- Chicotesc, spuse Cochilie-albastră. Este mai mult decât interesant. 
Sfântul Rihndell este tipul de negociator dur. Dar, ia priviți: nu 
percepe niciun onorariu pentru serviciul acesta, nici măcar un 
procentaj din barter! Se teme, totuși mai dorește să facă afacerea cu 
noi. 


Hmm, așadar printre mostrele din Exteriorul Superior se afla ceva 
care să-l facă să riște violența aprahantilor... Să sperăm că nu-i ceva de 
care noi am avea realmente nevoie. 


— Bine. Rav, vezi dacă... 
-Stai așa! spuse ea. Vreau să verific Știrile. 


Lansă un program de căutare. Citi iute cele apărute pe fereastra 
consolei... iar după o secundă femeia icni și păli. 


— Pe Puteri, nu! 
-Ce s-a-ntâmplat? 


Ravna nici nu răspunse, nici nu afișă știrea pe o fereastră principală. 
Pham prinse balustrada din fața consolei ei și se trase, răsucindu-se, 
pentru ca să vadă ce citise. 


Criptare: 0 


Receptat de: Sinodul de comunicații Odihnă 
Armonioasă 


Cale limbaj: Baeloresk + triskwelină, unităţi 
SjK 

De la: Alianța pentru Apărare 

[Pretinsă cooperativă a cinci imperii 
polispecifice în Exterior dedesubtul 


Domeniului Straumli. Nu există consemnări ale 
existenței ei înainte de Căderea Releului.] 


Subiect: Victorie clară asupra Aberaţiei 
Distribuţie: 

Amenințarea Molimei 

Grupul de interese Urmăritori Războaie 
Grupul de interese Homo Sapiens 

Data: 159,06 zile de la Căderea Releului 


Termeni-cheie: Fapte, nu vorbe; Un început 
promițător 


Text mesaj: 


Acum o sută de secunde, forțele Alianței au 
început acţiunea împotriva uneltelor Molimei. 
Până ce veți citi mesajul acesta, planetele 
Homo sapiens cunoscute ca Sjandra Kei vor fi 
fost distruse. 


De ţinut minte: în ciuda discuţiilor şi 
teoriilor care au curs despre Molimă, aceasta 
este prima dată când cineva a acționat cu 
succes. Sjandra Kei a fost unul dintre 


singurele trei sisteme din exteriorul 
Domeniului Straumli despre care se ştia că 
găzduiesc oameni în număr mare. Dintr-o 
lovitură, am distrus o treime din potenţialul 
pentru expansiune al Aberaţției. 


Vor urma actualizări. 

Moarte scursorilor! 
In fereastră mai era și alt mesaj, un fel de actualizare, însă nu din 
partea Alianţei pentru Apărare. 

Criptare: 0 


Facturare: caritate/interes general 


Receptat de: Sinodul de comunicații Odihnă 
Armonioasă 


Cale limbaj: Samnorskă + triskwelină, unităţi 
SjK 


De la: [Notă de la nivelul de protocol 
inferior: Acest mesaj a fost recepționat la 
Sneerot Inferior pe vectorul Sjandra Kei. 
Transmisiunea a fost foarte slabā, poate de la 
un transmițător aflat la bordul unei nave.] 


Subiect: Rugām ajutor 
Distribuție: 
Grupul de interese Ameninţări 


Data: 5,33 ore de la dezastrul de la Sjandra 
Kei 


Text mesaj: 


Ceva mai devreme în cursul zilei de azi, 


proiectile relativiste ne-au lovit 
principalele habitate. Victimele sunt de 
minimum douăzeci și cinci de miliarde. Trei 
miliarde s-ar putea să mai supravieţuiască, în 
tranzit şi în habitate mai mici. 


Atacul încă nu s-a terminat. 


Navele inamice sunt în sistemul interior. 
Vedem bombe radiante. Ei îi ucid pe toţi. 


Vă rugăm. Avem nevoie de ajutor. 


— Nu, nu, nu! 


Ravna se împinse către el, strângându-l puternic în brațe, cu chipul 
îngropat în umărul lui. Suspina în samnorskă incoerentă. Întregul 
corp i se cutremura. Bărbatul simți cum lacrimile îi năpădesc ochii. 
Ciudat... Ea fusese cea puternică, iar el fusese nebunul fragil. Acum 
totul se răsturnase și ce putea el să facă? 


- Tata, mama, sora — pieriți, pieriți... 


Era dezastrul despre care ei crezuseră că nu se putea întâmpla și 
acum se petrecuse. Într-un minut, ea pierduse toate lucrurile cu care 
crescuse și rămăsese, brusc, singură în univers. Pentru mine asta s-a 
petrecut cu mult timp în urmă, sosi gândul straniu de indiferent. Se 
fixă cu un picior în punte legănând-o pe Ravna încetișor înainte și 
înapoi, străduindu-se s-o aline. 


Treptat, scâncetele de durere se potoliră, deși Pham îi putea încă 
simți suspinele. Ravna nu înălță ochii de pe peticul îmbibat cu 
lacrimi al cămășii sale. Bărbatul se uită pe deasupra ei, spre 
Cochilie-albastră și Tulpină-verde. Frunzele lor păreau ciudate... 
aproape ofilite. 


- Uite ce-i, vreau s-o iau niţel pe Ravna de-aici. Aflaţi ce puteţi și mă 
voi întoarce. 


— Da, sir Pham. 


Și părură că se ofilesc și mai mult. 


Trecu o oră înainte ca Pham să revină pe puntea de comandă. Îi găsi 
pe Călăreţi afundați într-o conversație foșnită cu E-I. Toate ferestrele 
erau acoperite de simboluri stranii care pâlpâiau. Ici-colo, Pham 
recunoscu un șablon sau o legendă, îndeajuns să presupună că 
vedea display-uri obișnuite, însă optimizate pentru simțurile 
skrodcălăreților. 


Cochilie-albastră îl văzu cel dintâi; rulă brusc spre el și glasul voder i 
se auzi pițigăiat: 


- Ea este bine? 
Bărbatul încuviință scurt. 


— Acum doarme. (Sedată și sub supravegherea navei, pentru 
eventualitatea în care am apreciat greșit doza.) Nu te teme, va fi bine. A 
suferit o lovitură grea... totuși este cea mai tare dintre noi. 


Frunzele Iulpinii-verzi foșniră în echivalentul unui surâs. 
- Adesea și eu am gândit la fel. 

Cochilie-albastră rămase nemișcat o secundă, apoi spuse: 
-Atunci să revenim la afaceri... la afaceri. 


Spuse ceva navei și ferestrele se reformatară în compromisul ce 
putea fi utilizat atât de oameni, cât și de Călăreți. 


-Cât timp ai lipsit, am aflat multe. Într-adevăr, Sfântul Rihndell are 
un motiv de teamă. Navele aprahanti sunt un mic fragment din 
flotele de exterminare Moarte-Scursorilor. Ele au rămas în urmă, dar 
se îndreaptă tot către Sjandra Kei. 


Toţi sunt echipați pentru masacru și noi nu avem unde fugi. 


- Așa că acum și aprahanti vor să întreprindă ceva. 


- Da. Aparent Sjandra Kei a opus rezistență și există fugari. 
Comandantul acestui fragment de flotă crede că-i poate intercepta 
pe unii... dacă poate beneficia de reparații rapide. 


-Ce fel de amenințare este realmente posibilă? Aceste douăzeci de 
nave ar putea distruge OA? 


- Nu. Este vorba despre reputația flotei mai mari din care fac parte 
navele acestea... și de masacrul de la Sjandra Kei. De aceea Sfântul 
Rihndell este foarte îngăduitor cu ele, iar pentru reparații au nevoie 
de aceeași clasă de agent de recreștere care ne trebuie nouă. 
Concurăm realmente cu ei. (Frunzele Cochiliei-albastre se pocniră 
între ele, în genul de entuziasm pe care-l manifesta atunci când își 
amintea o afacere încinsă.) Se dovedește însă că noi deținem ceva ce 
Sfântul Rihndell vrea cu adevărat, ceva pentru care este gata chiar să 
riște să-i păcălească pe aprahanti. 


Făcu o pauză menită să sporească dramatismul celor ce aveau să 
urmeze. 


Pham trecu mental în revistă oferta pe care o făcuseră locuitorilor 
din OA. Să nu fie echipamentele de ultraunde pentru Zona inferioară! 


- Bun... mă predau, nu știu. Ce trebuie să le dăm? 
- Un set de spaliere flambate! Ha, ha! 


- Poftim? Pham își reamintea denumirea dintr-o listă de mărunțișuri 
pe care o întocmiseră skrodcălăreţii. Ce este un „spalier flambat“? 


Cochilie-albastră strecură o frunză în eșarfa cargoului său și întinse 
către Pham un obiect negru și bont: un solid neregulat de patruzeci 
de centimetri pe cincisprezece, cu suprafețele perfect netede. În 
ciuda mărimii sale, nu cântărea mai mult de două grame. Un... 
tăciune, șlefuit artistic. Curiozitatea bărbatului triumfă peste grijile 
mai mari. 


— La ce-i bun? 


Cochilie-albastră șovăi. După un moment, Tulpină-verde rosti 
oarecum sfios: 


- Există mai multe teorii. Este carbon în stare pură, un polimer 
fractal. Știm că este foarte frecvent în cargourile din Transcendent. 
Credem că este utilizat ca material de ambalare pentru unele bunuri 
ale sapienților. 


-Sau poate pentru excrementele unor astfel de bunuri, mormăi/ 
bâzâi Cochilie-albastră. În sfârșit, nu asta este important. Important 
este faptul că, ocazional, rase din Exteriorul Median le preţuiesc. De 
ce? Nu știm nici asta. În tot cazul, rasa Sfântului Rihndell nu este 
utilizatorul final. Picioarele-colți sunt prea sensibile pentru a fi 
clienți obișnuiți de spaliere. Așadar, noi avem trei sute din obiectele 
acestea minunate... mai mult decât suficient pentru a depăși teama 
de aprahanti a Sfântului Rihndell. 


În vreme ce Pham fusese cu Ravna, Sfântul Rihndell venise cu un 
plan. Aplicarea agentului de recreștere ar fi fost prea evidentă în 
același șantier cu navele aprahanti. În plus, liderul Fluturilor ceruse 
ca E-II să plece. Sfântul Rihndell avea un șantier mic la șaisprezece 
milioane de kilometri de partea cealaltă a sistemului OA. Mișcarea 
era chiar plauzibilă, pentru că, întâmplător, în sistemul Odihna 
Armonioasă exista o terrană a skrodcălăreţilor la numai câteva sute 
de kilometri de al doilea șantier al lui Rihndell. Aveau să facă 
joncțiunea cu picioarele-colți, efectuând reparațiile în schimbul a 
două sute șaptesprezece spaliere flambate. lar dacă spalierele se 
potriveau perfect între ele, Rihndell promisese să adauge și o 
reechipare agravi. După Căderea Releului, așa ceva era pomană 
curată... Hmm. Bătrânul Cochilie-albastră nu înceta nicio clipă să 
plănuiască și să negocieze. 


E-II se eliberă din andocare și se ridică cu precauţie din planul 
inelului. Furișat. Pham privea cu multă atenție ferestrele EM și de 
ultraunde. Dinspre navele aprahanti nu se revărsau însă raze de 
fixare a țintelor, doar obișnuitele investigații radar. Nimeni nu-i 
urmărea. Micuta E-II și „plantele în ghivece“ nu meritau atenția 
măreților războinici. 


O mie de metri deasupra planului inelului... Zece mii... Discuţiile 
skrodcălăreților — atât cu Pham, cât și între ei — se reduseră la zero. 
Lujerii și frunzele lor se înclinară astfel încât suprafețele perceptive 


erau orientate în toate direcţiile. Soarele și norul lui energetic erau o 
revărsare de lumină dintr-o parte a punţii. Se aflau deasupra 
inelelor, totuși atât de aproape... Era ca și cum ar fi stat în amurg pe 
o plajă de nisip multicolor care se întindea către un orizont infinit. 
Skrodcălăreții priveau, unduindu-și lent frunzele. 


Douăzeci de kilometri deasupra inelelor... O mie... Declanșară jetul 
principal al E-II și accelerară peste sistem. Skrodcălăreții ieșiră lent 
din transă. Odată ce ajungeau la al doilea șantier, recreșterea avea să 
dureze vreo cinci ore — presupunând că agentul lui Rihndell nu se 
deteriorase; Sfântul susținea că fusese recent importat din Vârf și că 
era nediluat. 


- Perfect, și când vom livra spalierele? 


-La terminarea reparațiilor. Nu putem pleca până ce Sfântul 
Rihndell sau clienții lui nu se declară mulțumiți că toate piesele sunt 
autentice. 


Pham răpăi cu degetele pe consola de comunicaţii. Operațiunea 
aceasta îi redeștepta o mulțime de amintiri, dintre care unele 
înfricoșătoare. 


- Așadar ei capătă marfa în timp ce noi suntem încă în mijlocul lui 
OA. Nu-mi place... 


-Sir Pham, experienţa ta cu comerțul stelar s-a petrecut în Zona 
Lentă, unde schimburile erau separate prin decenii sau secole de 
timp de călătorie. Te admir pentru asta, mai mult decât o pot 
spune... dar îți oferă o viziune deformată asupra lucrurilor. Aici sus, 
în Exterior, importantă este ideea de repetare a afacerilor. 
Cunoaștem foarte puține despre motivațiile interioare ale Sfântului 
Rihndell, totuși știm că afacerea lui cu reparațiile există de minimum 
patruzeci de ani. Ne putem aștepta la negocieri nemiloase din partea 
lui, însă grupările de negustori ar fi aflat dacă ar fi jefuit sau ucis 
mulți clienți și mica lui afacere ar fi dat faliment. 


N-avea sens să discute în contradictoriu chiar acum, dar Pham 

bănuia că situația lor era una specială. Moarte Scursorilor se găsea în 
pragul ușii lui Rihndell — și a celor din OA în general, iar relatări de 
haos major se revărsau din direcția lui Sjandra Kei. Ţinând seama de 


contextul acela, era posibil ca ei să-și piardă pur și simplu curajul, 
după ce căpătau spalierele. Unele precauții nu erau defel lipsite de 
sens. Pluti către atelierul mecanic al navei. 

Ravna sosi pe puntea calei când Cochilie-albastră și Tulpină-verde 
pregăteau spalierele pentru livrare. Femeia se mișca șovăielnic, 
propulsându-se stângaci dintr-un loc în altul. Sub ochi avea cercuri 
întunecate, aproape ca niște vânătăi. Întoarse nesigur îmbrățișarea 
lui Pham, dar nu-i dădu drumul din braţe. 


— Vreau să ajut. Pot face ceva ca să v-ajut? 


Skrodcălăreții își părăsiră spalierele și rulară către ea. Cochilie- 
albastră trecu blând o frunză peste brațul Ravnei. 


- Deocamdată nu poți face nimic, lady Ravna. Avem totul sub 
control. Ne vom întoarce în mai puțin de o oră și după aceea putem 
scăpa de aici. 


O lăsară totuși să le verifice videocamerele și amarările mărfurilor. 
Pham plutea în apropierea ei, pe când femeia cerceta spalierele. 
Alcătuind prin îmbinare blocuri de carbon contorsionat, păreau și 
mai ciudate decât unul luat separat. Stivuite corespunzător, se 
potriveau perfect. Având mărimea de peste un metru, stiva semăna 
cu un puzzle tridimensional decupat din cărbune. Punând la 
socoteală și un recipient separat de componente de rezervă, nu 
totalizau nici o jumătate de kilogram. Hmm... Blestemăţiile erau 
probabil teribil de inflamabile. Pham decise să experimenteze cu 
cele o sută de spaliere rămase, după ce reveneau în siguranța 
spațiului cosmic. 


Apoi skrodcălăreții ieșiră cu marfa prin ecluza calei și-i putură 
urmări numai prin intermediul videocamerelor. 


Al doilea șantier nu făcea de fapt parte din terrana picioarelor-colți. 
Interiorul arcului diferea mult de ceea ce zăriseră la prima călătorie 
a skrodcălăreţilor. Nu existau posibilități de vedere spre exterior. 
Pasaje strâmte șerpuiau printre pereţi neregulați ciuruiți de găuri 
întunecate. Insecte zburau peste tot, acoperind adesea părți din 
obiectivele videocamerelor. Lui Pham i se părea un loc de-a dreptul 
mizerabil. Nu se vedeau urme ale proprietarilor terranei — dacă nu 
cumva aceștia erau viermii albicioși care scoteau uneori capete 
lipsite de trăsături din gaura vreunei vizuini. Prin legătura vocală, 
Cochilie-albastră opină că aceia erau locuitorii străvechi ai 
sistemului OA. După un milion de ani și o sută de emigrații 
transcendente, rămășițele mai puteau fi încă dotate cu conștiință, dar 
de o natură mai stranie decât orice care evoluase în Zona Lentă. O 
asemenea rasă ar fi fost protejată împotriva extincţiei fizice de către 
automate străvechi, însă în același timp ar fi fost orientată spre 
interior, total precaută, absorbită de griji care erau de-a dreptul 
demente potrivit oricăror standarde exterioare. Genul care ar fi tânjit 
cel mai frecvent după spaliere. 


Pham încercă să nu-i scape nimic din jur. Skrodcălăreţii aveau de 
străbătut aproape patru kilometri de la ecluza șantierului până în 
locul unde spalierele urmau să fie „validate“. Bărbatul numără pe 
drum două ecluze exterioare, totuși nimic care să pară 
ameninţător... pe de altă parte însă, prin ce ar fi recunoscut el cum 
arăta aici ceva „amenințător“? Ceru lui E-II o monitorizare 
exterioară. Un satelit-păstor de mari dimensiuni plutea dincolo de 
exteriorul inelului, dar în șantierul acesta nu mai existau alte nave. 
Mediul EM și de ultraunde părea placid și nimic din ce putea fi 
văzut pe rețeaua locală nu trezi suspiciunile analizei de trafic a 
navei. 


Pham ridică ochii de la rapoarte. Ravna traversase puntea către 
vederea spre exterior. Operațiunile de reparare erau vizibile, însă nu 
spectaculoase. Un nimb verzui-palid înconjura spinii avariați. Era 
doar puțin mai strălucitor decât lucirea care putea fi adesea văzută 
pe învelișurile navelor de pe orbitele planetare inferioare. Femeia se 
întoarse și întrebă încetișor: 


-Sunt realmente reparați? 
-Din câte ne putem... vreau să spun că „da“. 


Automatele navei monitorizau recreșterea, dar nu aveau să știe cu 
certitudine decât după ce încercau să zboare. 


Pham nu știu niciodată de ce Rihndell îi pusese pe skrodcălăreţi să 
treacă prin terrana capetelor-de-viermi; poate că făpturile acelea, 
dacă ele erau utilizatoarele finale ale spalierelor, doreau să-i vadă pe 
cei care vindeau. Sau poate că avea vreo legătură cu trădarea care se 
petrecu în cele din urmă. În tot cazul, skrodcălăreții ieșiră destul de 
repede de acolo și intrară într-un coridor polispecific larg, la fel de 
aglomerat ca orice bazar de joasă tehnologie. 


Pham rămase realmente cu gura căscată. Oriunde ar fi privit, zărea 
altă clasă de sofonți. Viaţa inteligentă este o evoluţie rară în univers; 
în toată existenţa sa în Zona Lentă, bărbatul cunoscuse trei rase non- 
umane. Însă universul este imens și, dacă aveai ultrapropulsie, era 
ușor să descoperi alte forme de viață. Exteriorul colecta rămășițele a 
nenumărate migrații, într-o acumulare care finalmente făcea 
civilizația să fie ubicuă. Pentru o clipă, el uită de programele de 
monitorizare și de suspiciunile sale generale, pierzându-se în simpla 
uimire. Zece specii? Douăsprezece? Indivizii se atingeau cu 
familiaritate. Nici chiar Releul nu fusese așa. Pe de altă parte, 
Odihna Armonioasă era o civilizație pierdută în stagnare. Rasele 
acestea făcuseră parte de mii de ani din complexul OA. Cele care 
puteau interacționa învățaseră de mult cum să procedeze. 


Și nicăieri nu văzu aripi de fluturi pe creaturi cu ochi mari, plini de 
compasiune. 


Auzi un sunet slab de surprindere din partea opusă a punţii. Ravna 
stătea în apropierea unei ferestre care afișa imaginile primite de la o 
videocameră a Tulpinii-verzi. 


— Ce-s ăia, Rav? 


- Skrodcălăreți. Vezi? 


Femeia indică în mulțime și mări imaginea. Pentru un moment, 
aceasta crescu mai mare decât ea. Prin haosul mișcător, bărbatul 
întrezări forme de învelișuri și frunze grațioase. Cu excepția benzilor 
cosmetice și a ciucurilor, păreau într-adevăr foarte familiare. 


- Da, aici există o colonie mică. 
Deschise canalul către Tulpină-verde și-i spuse ce văzuse. 


- Știu. l-am... mirosit. Oftez. Regret că nu avem vreme să-i vizităm 
după aceea. Intotdeauna este plăcut să găsești prieteni în locuri 
îndepărtate. 


ÎI ajută pe Cochilie-albastră să împingă spalierele în jurul unui 
acvariu-balon. În față vedeau rasa lui Rihndell. Șase picioare-colți 
stăteau pe pereţi în jurul posibilelor echipamente de testare. 


Cochilie-albastră și Tulpină-verde își împinseră mai aproape sfera 
din spumă de carbon. Cel cu sculpturi pe fildeșuri se aplecă spre 
stivă și-și întinse brațele micuțe pentru a mângâia componentele. 
Spalierele fură plasate succesiv în tester. Cochilie-albastră se apropie 
să privească și Pham setă ferestrele principale ca să-i afișeze 
imaginile videocamerelor. Trecură douăzeci de secunde. Interpretul 
de triskwelină al lui Rihndell anunţă: 


— Primele șapte testate, corect, formează un septet interconectat. 


Abia atunci își dădu bărbatul seama că-și ținuse răsuflarea. 
Următoarele trei „septete“ fură și ele absolvite. Alte șaizeci de 
secunde. Privi statutul de reparații al navei. E-I considera că treaba 
fusese încheiată și aștepta doar semnalul de deconectare din partea 
rețelei locale. Câteva minute și ne putem lua adio de la locul ăsta! 


Dar întotdeauna există probleme. Sfântul Rihndell se plânse în 
legătură cu seturile doisprezece și cincisprezece. Cochilie-albastră se 
tocmi pe îndelete, scoțând fără chef componente de schimb din 
recipient. Pham nu-și putea da seama dacă skrodcălărețul comenta 
pentru simpla plăcere a negocierii sau dacă realmente nu prea avea 
componente de schimb. 


Douăzeci și cinci de seturi fură aprobate. 


- Unde merge Tulpină-verde? întrebă Ravna. 
- Poftim? 


Pham apelă imaginile de la videocamerele Tulpinii-verzi. Era la cinci 
metri de Cochilie-albastră și se îndepărta. Panoramă grăbit. Un 
skrodcălăreț local se afla în stânga ei, iar altul plutea cu capul în jos 
deasupra. Frunzele sale le atinseră pe ale ei într-o conversaţie 
aparent amicală. 


— Tulpină-verde! 
Nu primi niciun răspuns. 
- Cochilie-albastră! Ce se-ntâmplă? 


Călărețul era însă prins într-o dispută plină de gesticulații cu 
picioarele-colţi. Alt set de spaliere fusese respins în urma 
examinării. 


— Cochilie-albastră! 


După un moment, vocea Călărețului se auzi pe canalul lor privat. 
Părea neatent, așa cum se întâmpla frecvent când era ocupat cu mai 
multe probleme simultan. 


- Nu mă deranja acum, sir Pham. Nu mai am decât trei înlocuiri 
perfecte. Trebuie să-i conving să se mulțumească cu ceea ce au 
căpătat deja. 


— Dar ce-i cu Tulpină-verde? interveni Ravna. Ce se-ntâmplă cu ea? 


Videocamerele celor doi nu mai arătau aceeași imagine. Tulpină- 
verde și companionii ei ieșiră dintr-un pâlc des de mulțime și plutiră 
peste mijlocul coridorului. Foloseau jeturi de gaz în loc de roți. 
Cineva se grăbea. 


Seriozitatea evenimentelor răzbătu în cele din urmă până la 
Cochilie-albastră. Vederea de la skroda sa se roti nebunește, pe când 
el rula înainte și înapoi în jurul picioarelor-colți. Se auzi foșnet de 
voci de Călăreţi, după care glasul lui reveni pe canalul interior, 
plângăreț și confuz. 


-A dispărut. A dispărut. Trebuie... trebuie să... 


Brusc, rulă îndărăt la Sfântul Rihndell și reluă discuția pe care 
tocmai o întrerupsese. După două secunde, vocea îi răsună pe 
canalul interior: 


-Ce să fac, sir Pham? N-am finalizat încă vânzarea, totuși Tulpină- 
verde a mea a plecat la plimbare. 


Sau a fost răpită... 


- Finalizează vânzarea, Cochilie-albastră. Tulpină-verde va fi-n 
regulă... E-II: planul B. 


Pham înhăță un set de căști și se îndepărtă de consolă. 
Ravna se ridică și ea. 

- Unde te duci? 

El rânji larg. 


- Afară. Mă gândisem că Sfântul Rihndell și-ar putea pierde aureola 
în momentul finalizării... și mi-am făcut planuri. 


Femeia îl urmă, în vreme plutea spre trapa din podea. 


— Vreau să rămâi pe punte. Nu pot să transport foarte mult 
echipament de investigare și am nevoie de coordonarea ta. 


- Dar... 


Pham ieși prin trapă cu capul înainte, fără să mai audă restul 
obiecțiilor femeii. Ea nu-l urmă, însă peste o clipă el îi putu auzi 
vocea în căști. O parte din tremur îi dispăruse din glas; vechea 
Ravna continua să fie acolo, luptându-se de sub povara celorlalte 
probleme personale. 


- Bine, o să te-acopăr... dar ce putem face noi? 


Bărbatul se deplasă prin pasaj, trăgându-se succesiv cu mâinile, 
accelerând la o viteză care l-ar fi făcut pe un ageamiu să ricoșeze din 


pereți. În față se ridica peretele rigid și categoric al ecluzei punţii 
calei. EI lovi ușor peretele cu o palmă și făcu o tumbă peste cap. Își 
aduse mâinile precis pe flanșele peretelui, încetinind suficient 
pentru ca impactul cu trapa să nu-i fractureze gleznele. La interiorul 
ecluzei, nava îi pregătise deja costumul. 


- Pham, nu poți să ieși... (In mod evident, Ravna privea prin 
videocamerele ecluzei.) Ei vor ști că suntem o expediție umană. 


Capul și umerii bărbatului erau deja intrați în partea superioară a 
costumului. El simţi cum partea inferioară se ridică în jurul său și 
etanșările se închiseră. 


-Nu neapărat. (Și de acum probabil că nici nu mai contează.) Prin jur 
există destule creaturi cu două brațe și două picioare, iar eu am lipit 
niște camuflaje pe costumul ăsta. 


Își coborî bărbia peste comenzile din interiorul căștii și resetă 
display-urile. Costumul presurizat blindat era foarte primitiv prin 
comparaţie cu costumele de câmp din Releu, totuși Qeng Ho ar fi 
fost în stare să ofere o navă stelară pentru un asemenea echipament. 
Iniţial, Pham concepuse totul pentru a le impresiona pe Stilete, dar 
va fi testat ceva mai devreme. 


Comandă afișarea imaginilor exterioare, adică ceea ce vedea și 
Ravna: silueta lui era complet neagră și înaltă de peste doi metri. 
Mâinile îi erau acoperite cu clești-carapace și toate muchiile formei 
lui erau tăioase ca lamele și ghimpate. Suplimentările acelea recente 
ar fi trebuit să distorsioneze liniile siluetei strict umane și, spera el, 
să fie al naibii de intimidante. 


Pham activă ecluza și se propulsă în terrana capetelor-de-viermi. 
Pereți din lut umed se ridicau de jur împrejur, încețoșați în aerul 
umed și roiurile de insecte. 


Glasul Ravnei îi răsună în ureche: 


- Am primit o interogare de nivel inferior, probabil automată: „De ce 
trimiteţi al treilea negociator?“ 


— Ignor-o. 


- Pham, fii atent! Civilizaţiile astea din Exteriorul Median, cele 
bătrâne, păstrează în rezervă chestii periculoase. Altfel n-ar mai 
subzista. 


- Voi fi un bun cetățean. 


Atât timp cât voi fi tratat amabil. Parcursese deja jumătate din distanța 
spre poarta coridorului. Activă o fereastră mică de la videocamera 
Cochiliei-albastre. Comunicatiile pe bandă de lățime mare existau 
prin amabilitatea rețelei locale. Ciudat că Rihndell mai oferea 
serviciul respectiv. Cochilie-albastră părea să continue negocierile. 
Poate că nu era o șmecherie... sau, oricum, nu una din care să facă 
parte Sfântul Rihndell. 


- Pham, am pierdut semnalul video de la Tulpină-verde, în clipa în 
care a intrat într-un fel de tunel. Semnalul ei de localizare continuă 
să fie limpede. 


Poarta coridorului se deschise, apoi Pham pătrunse în vacarmul 
pieţei aglomerate. În ciuda armurii, auzea hărmălaia permanentă. 
Înaintă lent, menţinându-se pe rutele cele mai puțin ticsite, urmând 
parâmele de ghidare ce întrețeseau spațiul. Gloata nu constituia o 
problemă. Toţi îi făceau loc, unii cu grabă aproape panicată. Bărbatul 
nu știa dacă era din cauza ghimpilor săi ca briciul sau a urmelor de 
clor pe care le „scăpa“ costumul lui. Poate că această ultimă idee a fost 
niţel cam mult. Totuși ideea în sine era să arate cât mai non-uman cu 
putință. Încetini și mai mult, străduindu-se să nu accidenteze pe 
nimeni. Ceva îngrozitor de asemănător cu un laser de ţintire licări în 
fereastra lui posterioară. Coti fulgerător după un acvariu, în 
momentul în care Ravna anunţă: 


- Terrana tocmai a expediat un avertisment către costumul tău. 
„Incălcaţi eticheta vestimentară“ — cam așa sună traducerea. 


O fi mirosul meu de clor, sau au detectat arma? 
-Ce-i cu exteriorul? Se vede vreun Fluture? 


- Nu. Activitatea navelor nu s-a modificat considerabil în ultimele 
cinci ore. Nicio mișcare aprahanti sau schimbare în statutul de 
comunicații. 


O pauză prelungă. În mod indirect, îl putea auzi pe Cochilie-albastră 
vorbind cu Ravna; cuvintele nu erau inteligibile, dar tonul era 
surescitat. Apăsă cu bărbia pe diverse comenzi, încercând să 
găsească conexiunea directă. Apoi Ravna îi vorbi din nou: 


- Hei, Cochilie-albastră spune că Rihndell a acceptat marfa! Chiar 
acum ne încarcă țesătura agravi. lar E-II a primit anunţul de 
încheiere a reparatiilor! 


Așadar erau gata de plecare... atât doar că trei din ei nu erau la 
bord, dintre care unul era de negăsit. 


Pham pluti peste acvariu și izbuti în cele din urmă să-l vadă în mod 
direct pe Cochilie-albastră. Acţionă foarte grijuliu jeturile de gaze ale 
costumului și coborî lângă Călăreț. Sosirea lui fu la fel de bine 
primită precum cea a unor țânțari la un picnic la iarbă verde. 
Creatura cu sculpturi pe fildeși pălăvrăgise, ciocănind într-un perete 
cu opera sa de artă articulată, în timp ce asistentul lui traducea în 
triskwelină. Își retrase colții, iar brațele de pe gât se pliară. Ceilalţi îl 
imitară. Toţi suiră iute pe perete, îndepărtându-se de Cochilie- 
albastră și Pham. 


- Afacerea noastră este încheiată, rosti interpretul de triskwelină. Nu 
știm unde a plecat prietenul vostru. 


Frunzele Cochiliei-albastre se întinseră după ei, legănându-se. 
— D-dar nu avem nevoie decât de puțină călăuzire. Cine... 


Era zadarnic. Sfântul Rihndell și echipa lui își continuară drumul. 
Cochilie-albastră foșni frustrat. Frunzele i se înclinară ușor și își 
îndreptă toată atenția asupra lui Pham Nuwen. 


-Sir Pham, acum mă îndoiesc de experiența ta ca negustor. Sfântul 
Rihndell ne-ar fi putut ajuta. 


— Poate. 
Pham privi cum picioarele-colți dispărură în mulțime, trăgând după 


ei spalierele ca pe un balon mare și negru. Poate că Rihndell era pur 
și simplu un negustor onest. 


-Care-i probabilitatea ca Tulpină-verde să te abandoneze în mijlocul 
unei asemenea tranzacții? 


Cochilie-albastră șovăi o clipă. 


-Intr-o escală comercială obișnuită, ar fi fost posibil ca ea să fi 
remarcat o extraordinară oportunitate de profit. Aici însă, eu... 


Glasul Ravnei interveni plin de înțelegere: 
-Poate că a... ă-ă-ă... uitat contextul? 


- Nu, răspunse ferm Cochilie-albastră. Skroda n-ar permite niciodată 
o asemenea pană, în niciun caz în toiul unei negocieri dure. 


Pham comută ferestrele în casca sa și privi în toate direcţiile. 
Mulțimea continua să păstreze un spaţiu deschis în jurul lor. Nu se 
zărea nici urmă de polițiști. De fapt, i-aș putea recunoaște dacă i-aș 
vedea? 


- Bine, zise el. Avem o problemă. Sugerez să facem o scurtă 
plimbare, să vedem dacă putem descoperi unde a plecat Tulpină- 
verde. 


Foșnet. 


— Acum avem prea puţine opțiuni. Lady Ravna, te rog, încearcă să-l 
contactezi pe interpretul picioarelor-colți. Poate că el ne-ar putea 
stabili o legătură cu skrodcălăreţii locali. (Se desprinse de perete și 
se roti, utilizând jeturile de gaze.) Haide, sir Pham. 


Cochilie-albastră o luă înainte traversând coridorul, aproximativ în 
direcția în care dispăruse Tulpină-verde. Traseul lor nu era nici pe 
departe rectiliniu, ci mai degrabă în zigzag, și la un moment dat 
aproape că reveniră în punctul de plecare. 


- Delicat, delicat, răspunse skrodcălărețul când Pham se plânse că 
nu putea ține pasul. 


Cochilie-albastră nu insista niciodată să treacă prin pâlcuri de 
creaturi. Dacă acestea nu reacționau la fluturările blânde ale 
frunzelor sale, le ocolea complet. Și-l menținea pe Pham direct 


îndărătul său, astfel că nu utiliza factorul de intimidare al armurii cu 
muchii tăioase. 


-Poate că făpturile acestea ți se par pașnice, sir Pham, ușor de 
împins de colo-colo. Tine însă minte că asta se întâmplă numai între 
ele. Rasele acestea au avut la dispoziție mii de ani ca să se 
acomodeze reciproc, ca să dobândească comensualism local. Dar 
față de unii din exterior, ele vor fi în mod clar mai puțin tolerante, 
altfel ar fi fost cucerite de mult. 


Pham își reaminti avertismentul de „încălcare a etichetei 
vestimentare“ și decise să nu riposteze. 


Următoarele douăzeci de minute ar fi însemnat o experienţă de o 
viață pentru un negustor Qeng Ho- să fii la numai o lungime de 
braţ depărtare de o duzină de specii inteligente diferite. Dar când 
ajunseră în cele din urmă la peretele îndepărtat al coridorului vast, 
Pham scrâșnea din dinţi. Primise încă două avertismente cu privire 
la eticheta vestimentară. Unicul lucru pozitiv era faptul că Sfântul 
Rihndell continua să le ofere susținerea rețelei locale, iar Ravna avea 
mai multe informații: 


-Colonia locală de skrodcălăreţi se află la o sută de kilometri de 
coridor. Dincolo de peretele la care ați ajuns, există un fel de stație 
de transport. 


Iar tunelul în care intrase Tulpină-verde se găsea chiar în faţa lor. 
Din unghiul acesta puteau să vadă întunericul spațiului din capătul 
opus. Pentru prima dată, nu mai aveau nicio problemă cu mulțimile; 
aproape nimeni nu intra ori ieșea prin deschiderea aceea. 


Lumină laser sclipi în ferestrele lui posterioare. 


- Incălcare a etichetei vestimentare. Al patrulea avertisment. Anunţă 
„vă rugăm, părăsiți imediat volumul“. 


- Plecăm, plecăm. 


Beznă, și Pham amplifică rezoluția din ferestrele căștii. La început 
crezu că „staţia de transport“ era deschisă către spațiul cosmic și că 
localnicii aveau câmpuri restrictive, ca în Exteriorul Superior. Apoi 


observă că pilonii se contopeau în pereți transparenti. Se aflau tot în 
interiorul arcului de modă veche, deși panorama... Se găseau pe 
latura dinspre stele a arcului. Particulele inelului semănau cu niște 
pești negri care pluteau silențios la câteva zeci de metri de el. În 
depărtare, structuri se înălțau din planul inelului suficient de 
departe pentru a scânteia în soare, totuși obiectul cel mai strălucitor 
era aproape direct deasupra capului: culoarea albastră a oceanului și 
cea albă a norilor. Lumina sa blândă scălda terenul din jurul lor. O 
asemenea imagine fusese salutată oricât de departe ar fi călătorit 
Qeng Ho. Era doar aproximativ sferic, cu fața bisectată de umbra 
inelului; un obiect mic, la maximum două sute de kilometri 
deasupra lor, unul dintre sateliții-păstori pe care-i zăriseră la venire. 
Pâcla atmosferică a păstorului era delimitată cu precizie de laturile 
unei cupole vaste. 


Pham își luă ochii de la imaginea aceea. 
-Pun prinsoare zece la unu că aia-i terrana skrodcălăreților. 


- Bineînţeles, răspunse Cochilie-albastră. Este tipică. In asemenea 
mini-gravitație, brizantul nu poate fi niciodată așa cum prefer eu, 
totuși... 


- Dragul Cochilie-albastră! Sir Pham! Aici! 


Era vocea Tulpinii-verzi. Potrivit costumului lui Pham, era o 
conexiune locală, nu retransmisă prin intermediul lui E-II. 


Frunzele Cochiliei-albastre se răsuciră în toate direcțiile. 
— Ai păţit ceva, Tulpină-verde? 


Foșniră între ei câteva secunde. După aceea, Tulpină-verde continuă 
în triskwelină: 


- Nu, n-am pățit nimic. Îmi pare rău că v-am neliniștit pe toți în 
asemenea măsură, însă mi-am dat seama că negocierea cu Rihndell 
va merge bine, iar acești Călăreți locali tocmai trecuseră pe acolo. 
Sunt niște persoane minunate, sir Pham. Ne-au invitat în terrana lor. 
Numai pentru o zi, nu mai mult. Va fi o odihnă minunată înainte de 
a ne vedea de drum. Și cred că este posibil ca ei să ne poată ajuta. 


La fel ca în romanele de aventuri pe care le găsise în biblioteca de 
dinainte de culcare a Ravnei: călătorii obosiţi, aflați la jumătatea 
drumului către destinaţie, găsesc un liman prietenos și un cadou 
neașteptat. Pham comută pe o linie privată cu Cochilie-albastră: 


- Este realmente Tulpină-verde? Este captivă? 


- Este chiar ea și este în libertate, sir Pham. Ne-ai auzit vorbind. Am 
fost împreună două sute de ani. Nimeni nu-i răsucește frunzele. 


— Atunci de ce dracu’ ne-a părăsit? 
Pham fu surprins de tonul șuierător al propriei întrebări. 
Urmă o pauză prelungă. 


— Asta este într-adevăr ciudat. Bănuiala mea: acești Călăreți locali știu, 
cumva, ceva foarte important pentru noi. Vino, sir Pham. Dar fii cu 
ochii-n patru. 


Rulă într-o direcție ce părea aleasă aleatoriu. 
— Rav, tu ce... 


Pham observă ledul roșu care clipea pe panoul de stare a 
comunicațiilor și iritarea îi fu înlocuită de un fior. De cât timp se 
întrerupsese legătura cu Ravna? 


Îl urmă pe Cochilie-albastră, plutind jos în urma lui și folosindu-și 
jeturile de gaze pentru a păstra viteza egală cu a lui. Întreaga zonă 
de aici era acoperită cu peticele adezive pe care Călăreţii le preferau 
în imponderabilitate. Locul părea totuși pustiu. Nu se zărea absolut 
nimeni, deși mulțimile se înghesuiau la numai o sută de metri 
depărtare. Totul mirosea a ambuscadă, însă era lipsit de logică. Dacă 
Moarte-Scursorilor — sau lacheii săi — îi detectaseră, ar fi fost 
suficientă o simplă alarmă. Să fi fost un joc al lui Rihndell?... Pham 
activă armele cu fascicul ale costumului și declanșă contramăsurile; 
videocamere insecte zburară în toate direcțiile. La dracu’ cu eticheta 
vestimentară! 


Lumina albăstruie a satelitului scălda solul, dezvăluind coline 
scunde și rețele poligonale de echipamente necunoscute. Suprafața 


era ciuruită de găuri (intrări de tuneluri?). Cochilie-albastră 
bolborosi ceva neclar despre „noaptea superbă“ și cât de grozav ar fi 
fost să stea pe malul mării la o sută de kilometri deasupra lor. Pham 
scană în toate direcțiile și se strădui să identifice câmpuri de foc și 
zone ucigașe. 


O videocameră îi arăta o pădure de ramuri fără frunze — 
skrodcălăreți tăcuți sub lumina lunii. Erau la două coline depărtare. 
Tăcuţi, nemișcați, fără lumini... poate că se bucurau pur și simplu de 
razele lunii. În imaginile amplificate ale videocamerei, Pham nu avu 
dificultăţi s-o identifice pe Tulpină-verde; stătea la capătul unui șir 
de cinci Călăreți, iar benzile de pe skroda ei erau perfect vizibile. În 
fața skrodei se zărea o proeminenţă și ceva similar unei tije. Să fi fost 
un mijloc restrictiv? Apropie două insecte de locul acela. O armă! 
Toţi Călăreții erau înarmați. 


-Suntem deja la bordul transportorului, Cochilie-albastră, se auzi 
glasul Iulpinii-verzi. II vei vedea peste câțiva metri, de cealaltă parte 
a unui ventilator. 


Se referea probabil la colina de care se apropiau Pham și 
skrodcălărețul. Pham știa însă că acolo nu exista niciun aparat de 
zbor; Tulpină-verde și armele se aflau înaintea acesteia. Trădare, 
foarte meșteșugită, dar de joasă tehnologie. Pham fu cât pe ce să-l 
strige pe Cochilie-albastră, apoi observă dreptunghiul plat de 
ceramică, încastrat în colină la câțiva metri îndărătul Călăreței. 
Videocamera cea mai apropiată anunţă că era un explozibil, probabil 
o mină direcțională. Alături se găsea o videocameră de rezoluţie 
mică, cu doar puțin mai complexă decât un senzor de mișcare. 
Cochilie-albastră rulase nonșalant pe lângă obiect, flecărind în tot 
acel timp cu Tulpină-verde. Pe el l-au lăsat să treacă... Noi suspiciuni 
înfloriră, întunecate și sumbre. Pham se opri și se retrase iute; 
deoarece nu atinsese nicio clipă solul, unicele sunete pe care le 
producea erau șuierăturile slabe ale jeturilor de gaze. Detașă una 
dintre ghearele de la încheieturi și trimise o insectă s-o poarte în 
zbor pe lângă senzorul minei... 


O fulgerare de foc alburiu fu urmată de un zgomot puternic. Deși 
era la cinci metri depărtare, în lateral, unda de șoc îl propulsă 
înapoi. ÎI întrezări pe Cochilie-albastră, azvârlit de-a rostogolul de 
partea opusă a minei. Schije metalice țiuiră în jur, fără să-l atingă. 


Atacul nu avu însă nicio continuare. Câteva insecte fuseseră distruse 
de explozie. 


Pham profită de haos pentru a accelera puternic, suind o „colină“ 
apropiată și apoi coborând într-o văiugă (fundătură?) puţin adâncă 
de unde-i putea vedea pe skrodcălăreți. Organizatorii ambuscadei 
rulară înainte în jurul colinei, foșnind veseli între ei. Curios să vadă 
ce se va întâmpla, Pham nu deschise focul. După un moment, 
Cochilie-albastră apăru plutind în aer la o sută de metri depărtare. 


- Pham? rosti el plângăreț. Pham? 


Atacatorii îl ignorară pe Cochilie-albastră. Trei dintre ei dispărură 
după colină. Insectele bărbatului îi văzură oprindu-se consternați, cu 
frunzele ridicate și nemișcate — înțeleseseră că el scăpase. Cei cinci se 
răsfirară, căutând, vânându-l. De acum Tulpină-verde nu se mai 
auzea vorbind plină de convingere. 


Se auzi un pocnet ascuțit și foc de blaster străluci dindărătul unei 
coline. Cineva avea trăgaciul cam sensibil. 


Deasupra tuturor plutea Cochilie-albastră, ținta perfectă, totuși încă 
neatinsă. Vorbea într-o combinaţie de triskwelină și foșnet specific 
pentru Călăreți, iar în secundele în care Pham îl putea înțelege auzea 
frică. 


-De ce trageţi? Care-i problema? Tulpină-verde, te rog! 


Paranoicul Pham Nuwen nu se lăsa amăgit. Nu vreau să fii acolo sus, 
de unde să vezi totul. Își aţinti principala armă cu fascicul asupra 
Călărețului, după care o deplasă putin într-o parte și trase. Salva nu 
era în lungimile de undă vizibile, dar pulsul acela avea energia de 
câțiva gigajouli. Plasma scânteie pe traiectoria razei și trecu pe lângă 
Cochilie-albastră la mai puțin de cinci metri. Mult deasupra 
skrodcălărețului, fasciculul lovi cupola de cristal. Explozia fu 
spectaculoasă — o strălucire actinică ce expedie fragmente lucitoare 
într-o mie de raze. 


Pham zbură într-o parte, chiar în clipa în care plafonul fulgeră. Îl 
văzu pe Cochilie-albastră rotindu-se, recăpătând controlul... și 
deplasându-se iute în căutarea unui adăpost. Acolo unde lovise 


fasciculul lui Pham, o corona de lumină pălea de la albastru, prin 
portocaliu și roșu, continuând deocamdată să fie mai intensă decât 
satelitul păstor de deasupra capetelor. 


Salva lui de avertizare fusese ca un deget uriaș care-i indicase 
poziţia. În următoarele cincisprezece secunde, patru atacatori traseră 
asupra locului unde fusese Pham. Urmă tăcere, apoi foșnete slabe. 
Într-un joc de-a furișatul, cei cinci se credeau pesemne învingători cu 
ușurință. Încă nu-și dăduseră seama cât de bine era el echipat. 
Bărbatul surâse la imaginile care-i parveneau de la videocamerele 
insecte. Îi încadrase pe toți acum... și pe Cochilie-albastră. 


Dacă ar fi fost numai ei patru — cinci? —, n-ar fi avut nicio problemă. 
Cu certitudine însă, întăriri, sau cel puțin complicații, se găseau pe 
drum. Spărtura din plafon se răcise, redevenind întunecată, dar 
lăsase în urmă o gaură cu diametrul de o jumătate de metru. Șuierul 
curentului de aer răzbătea clar, un zgomot care trezi în mod reflex 
spaimă în sufletul lui Pham, deși purta costumul blindat. Ar fi putut 
dura o vreme până ce scurgerea să-i afecteze pe skrodcălărețţi, totuși 
era o avarie. Urma să atragă atenţia. Rămase pe loc și privi gaura. 
Aici jos stârnise o briză ușoară, dar în cei câțiva metri de imediat sub 
spărtură se formase o tornadă miniaturală de praf și gunoaie, care se 
ridicau și ieșeau... 


Dincolo de cupola transparentă, în spațiu. 


O deschidere întunecată, urmată de un penaj scânteietor, unde 
sfărâmăturile treceau din umbra arcului în lumina soarelui. O idee 
interesantă se străduia să-i capteze atenția. 


Hopa! Cei cinci Călăreţi aproape că-l încercuiseră. Unul îi apăru în 
raza vizuală, îl văzu și trase. Pham răspunse focului și celălalt 
explodă într-un norișor de vapori de apă supraîncălziți și carne 
carbonizată. Skroda lui neatinsă zbură peste spațiul dintre coline, 
atrăgând focuri panicate din partea celorlalți. Bărbatul își schimbă 
din nou poziția, deplasându-se în direcţia în care știa că se 
îndepărtează cel mai mult de inamici. 


Câștigase câteva minute suplimentare de odihnă. Ridică iarăși ochii 
la fuiorul cristalin. Ar fi fost ceva... da. Dacă soseau întăriri, de ce n- 
ar fi sosit chiar pentru el? Tinti pe fuiorul penat și-și conectă legătura 


vocală prin circuitul declanșator al armei. Aproape că începu să 
vorbească, după care gândi... Mai bine să reduc energia. Detalii... 
Tinti încă o dată, trase continuu și spuse: 


- Ravna, sper să tii naibii ochii deschiși! Am nevoie de-ajutor... 
Descrise pe scurt evenimentele nebunești din ultimele zece minute. 


Fasciculul lui emitea de data aceasta mai puțin de zece mii de jouli 
pe secundă, insuficient pentru a lumina aerul, însă reflectându-se 
din penajul de dincolo de cupolă, modulația ar fi trebuit să fie 
vizibilă de la mii de kilometri depărtare, mai ales pentru E-II, aflată 
de cealaltă parte a habitatului. 


Skrodcălăreții se apropiau din nou. La naiba! Era imposibil să lase 
mesajul acesta pe expediere automată; avea nevoie de „transmițător“ 
pentru lucruri mai importante. Pham zbură din văiugă în văiugă, 
făcând manevre în spatele Călărețului cel mai depărtat de ceilalți. 
Unul împotriva a trei... patru? El deţinea putere de foc superioară și 
informaţii, dar ar fi fost de ajuns o clipă de ghinion și ar fi fost mort. 
Pluti spre următoarea lui țintă. Silenţios, precaut... 


O rază de lumină îi atinse braţul, aducând armura la incandescenţă. 
Picături de metal topit fură împroșcate, când el se răsuci, ferindu-se. 
Se năpusti drept înainte peste spaţiul dintre trei coline și trase în jos 
către Călărețul de acolo. Raze se încrucișară în jurul lui, apoi reveni 
la adăpost. Ceilalți erau iuți, ca și cum ar fi avut dispozitive de 
țintire automată. Poate că așa și era — dispuneau de skrode. 


Atunci îl izbi durerea. Pham se încovoie și icni. Dacă era ca rănile pe 
care și le reamintea, atunci fusese carbonizat până la os. Lacrimile îi 
năpădiră ochii și conștiința îi dispăru într-un leșin care-i declanșă 
greaţa. Își reveni. Nu trecuse probabil decât o clipă sau două... altfel 
nu s-ar mai fi trezit niciodată. Ceilalți se apropiaseră între timp, însă 
cel care trăsese în el nu mai era decât un crater strălucitor și 
fragmente aleatorii de skrodă. Automatele costumului îi apropiară 
de corp armura avariată. Simti răceala anestezicului local și durerea 
se diminuă. Pham ocoli movila, încercând să fie în afara razei 
vizuale a tuturor inamicilor. Aceștia înțeleseseră rolul insectelor sale; 
la fiecare câteva secunde, erupea o lumină sau vârful unei coline se 
transforma în zgură sclipitoare. Era distrugere în exces, dar 


videocamerele îi dispăreau... și el își pierdea atuurile. 


Unde-i Cochilie-albastră? Pham parcurse un ciclu prin imaginile 
insectelor supraviețuitoare, apoi prin propriile sale imagini. 
Nemernicul revenise în văzduh, deasupra luptei... neatins de 
compatrioții Călăreți. Raportează tot ce fac eu. Bărbatul se rostogoli, 
îndreptând cu stângăcie arma către silueta micuță. Șovăi. Începi să te- 
nmoi, Nuwen. Brusc, Cochilie-albastră acceleră în jos, cu eșarfa de 
cargo fluturându-i în urmă. În mod evident, folosea toată puterea 
jeturilor de gaze. Pe fundalul sonor al bolboroselilor metalului și 
bubuiturilor salvelor, picajul lui era complet tăcut. Se îndrepta direct 
spre cel mai apropiat atacator. 


Ajuns la treizeci de metri înălțime, Călărețul dădu drumul unui 
obiect mare, cu muchii ascuţite. Cele două corpuri se separară, cu 
Cochilie-albastră decelerând și picând în lateral. Dispăru înapoia 
colinelor. În același timp, mult mai de aproape, se auzi un bum/trosc 
sec. Pham își irosi penultima insectă pentru a trage cu ochiul după 
colină. Întrezări o skrodă și frunze răsfirate în jurul unei tulpini 
strivite. Urmă un fulger luminos și insecta pieri. 


Mai rămăseseră numai doi atacatori. Unul era Tulpină-verde. 


Vreme de zece secunde, nimeni nu mai trase niciun foc, totuși 
câmpul de luptă nu era absolut tăcut. Metalul topit și strălucitor al 
braţului bărbatului bolborosi și sfârâi pe când se răcea. De foarte sus 
se auzea susurul aerului care ieșea prin cupolă. Brize neregulate 
șopteau la nivelul solului, astfel că lui Pham îi era imposibil să-și 
mențină poziția fără să recurgă la jeturi. Le opri și lăsă curentul să-l 
scoată silențios din văiuga sa. Acolo! Un șuier spectral care nu-i 
aparținea. Altul! Cele două se apropiau de el din direcții diferite. 
Poate că nu-i cunoșteau poziția exactă, dar era clar că și le puteau 
coordona pe ale lor. 


Durerea apărea și dispărea, odată cu cunoștința. Pulsaţii scurte de 
agonie și beznă. Nu îndrăznea să mai recurgă la anestezic. Pham zări 
vârfuri de frunze ridicându-se peste o colină apropiată. Se opri și le 
privi. În mod probabil, în vârfurile acelea existau destule celule 
vizuale pentru a percepe mișcare... Trecură două secunde. Ultima 
lui insectă i-l arătă pe celălalt atacator care plutea tăcut, apropiindu- 
se din lateral. Dintr-o clipă în alta cei doi aveau să apară în raza lui 


vizuală. În momentul acela Pham ar fi dat oricât pentru o insectă 
înarmată. În tot hackingul lui stupid, nu ajunsese niciodată la așa 
ceva. Niciun ajutor. Așteptă o secundă de conștiință perfect clară, 
timp suficient pentru a țâșni peste inamic și a trage. 


Se auzi un zornăit de rămurele și foșnet de frunze, o autoanunțare 
sonoră. Insecta lui Pham îl zări pe Cochilie-albastră rulând înapoia 
pereților placați, la o sută de metri depărtare. Skrodcălărețul se 
grăbea de la un paravan la următorul, însă se apropia întruna de 
poziția Tulpinii-verzi. Și foșnetele? Erau o implorare? Chiar și după 
cinci luni petrecute cu Călăreţii, Pham înțelegea doar foarte vag 
graiul lor zornăit/foșnit. Tulpină-verde — care fusese întotdeauna 
sfioasă și obsesiv de onestă — nu răspunse, ci își roti fasciculul armei 
și împroșcă placările cu foc. Al treilea Călăreţ apăru brusc, 
apropiindu-se atât cât să poată trage în aceeași direcție. Unghiul lui 
ar fi fost perfect pentru a-l prăji pe Cochilie-albastră... atât doar că se 
ivise exact în faţa armei lui Pham Nuwen. 


Chiar în momentul în care începu să tragă, Pham țâșni din adăpostul 
său. Era unica lui ocazie. Dacă s-ar fi putut întoarce, ar fi putut 
continua focul asupra Iulpinii-verzi, înainte ca ea să fi terminat cu 
Cochilie-albastră... 


Manevra era o tumbă ușoară, care ar fi trebuit să-l aducă cu capul în 
jos și orientat către îndărăt, unde se afla Tulpină-verde. Nimic însă 
nu mai era simplu acum pentru el și Pham se ridică din văiugă 
rotindu-se prea rapid, cu peisajul micșorându-se dedesubt. O zări 
totuși pe Tulpină-verde, care își baleia arma în direcția sa. 


Apoi Cochilie-albastră ieși în goană dintre pilonii ce străluceau alb- 
incandescent, în căldura degajată de focul Tulpinii-verzi. Glasul său 
răsună puternic în urechile lui Pham: 


-Te implor, n-o ucide. N-o... 


Tulpină-verde șovăi, după care reveni cu arma la Cochilie-albastră 
care înainta. Pham apăsă pe trăgaci, lăsând mișcarea de rotație să-i 
poarte fasciculul peste teren. Conștiința îl părăsea încet, dar sigur. 
Țintește! Tinteste bine! Brăzdă zona de sub el cu o săgeată topită, 
sclipitoare, care se sfârșea într-o grămăjoară neagră și inertă. Silueta 
micuță a Cochiliei-albastre încă rula, străduindu-se să ajungă acolo. 


După aceea Pham se roti prea mult și nu-și mai putu reaminti cum 
să schimbe unghiul de vedere al videocamerelor. Cerul apăru lent și- 
i trecu prin faţa ochilor. 


O lună vineție cu o umbră perfect distinctă în centru. O navă care 
plutea în apropiere, cu spini penati, aidoma unui gândac uriaș. Pe 
numele lui Qeng Ho, ce... unde sunt?... și conștiința îl părăsi. 

Vise. Își pierduse din nou calitatea de căpitan și fusese retrogradat la 
îngrijirea ghivecelor din sera navei. Oftat. Sarcina lui Pham era să le 
ude și să aibă grijă să înflorească. Apoi însă observă că ghivecele 
aveau roți și se mișcau în spatele lui, așteptând, zăngănind în 
surdină. Ceea ce fusese minunat devenise sinistru. Pham dorise să le 
ude și să le îngrijească; le admirase dintotdeauna. 


Acum era singurul care știa că ele erau inamicii vieții. 


Nu numai o dată, Pham Nuwen se trezise în interiorul unor 
automate medicale. Aproape că se obișnuise cu cuvele strâmte ca 
niște coșciuge, cu pereții verzi fără ornamentaţii, cu sârme și tuburi. 
Acum însă era altceva și avu nevoie de un timp ca să înțeleagă pur și 
simplu unde se găsea. Arbori ca niște sălcii se aplecau în jurul lui, 
abia legănându-se în briza caldă. Părea să zacă întins pe mușchi 
moale, într-un luminiș micut, pe malul unui iaz. Pâclele verii 
atârnau în văzduh deasupra apei. Totul era foarte plăcut, atât doar 
că frunzele erau îmblănite și aveau o nuanţă de verde pe care n-o mai 
zărise niciodată. Aceasta era viziunea altcuiva despre paradis. Ridică 
mâna spre ramura cea mai apropiată și degetele i se izbiră de ceva 
rigid aflat la cincizeci de centimetri deasupra ochilor. Un perete 
curb. În ciuda imaginilor înșelătoare, spațiul avea cam aceeași 
mărime ca în toate blocurile operatorii pe care și le amintea. 


Înapoia capului se auzi un clic, iar peisajul idilic glisă prin faţa lui, 


luând cu el briza caldă. Cineva — Ravna - plutea imediat în afara 
cilindrului. 


— Salut, Pham! 


Femeia se întinse peste carcasa blocului operator și-l strânse de 
mână. Sărutul era tremurător și ea părea trasă la față, de parcă ar fi 
plâns mult. 


— Salut, îi răspunse el. 


Memoria îi revenea în fragmente neregulate. Incercă să se împingă 
în culcuș și găsi altă similitudine între acest bloc operator și cele din 
Qeng Ho: era conectat și asigurat. 


Ravna râse stins. 

- Cuvă — deconectare. 

După un moment, Pham pluti eliberat. 
-Tot îmi ține brațul. 


- Nu, aia-i eșarfa. Brațul tău stâng va avea nevoie de un timp de 
recreștere. A fost ars aproape complet. 


-0O!... 


Cobort ochii și privi coconul alb care-i imobiliza brațul de flanc. 
Acum își reamintea înfruntarea cu arme... și înțelese că porțiuni din 
visul său fuseseră cât se poate de reale. 


-Cât timp am stat fără cunoștință? 
Tulburarea i se făcu simțită în voce. 


- Vreo treizeci de ore. Suntem la peste șaizeci de ani-lumină de 
Odihna Armonioasă. Mergem perfect, atât doar că se pare că în 
urmărirea noastră au pornit toate navele care se pot deplasa. 


Visul... Mâna liberă i se încleștă pe brațul Ravnei. 


- Skrodcălăreții... unde sunt? 


Nu la bord, în numele Flotei! 


— C-ce a mai rămas din Tulpină-verde este în celălalt bloc operator. 
Cochilie-albastră este... 


De ce m-au lăsat să trăiesc? Ochii lui Pham se rotiră în jur. Se găseau 
într-o cabină utilitară. Orice arme se aflau la minimum douăzeci de 
metri de el. Hmm... Mai important decât armele ar fi fost totuși 
obținerea privilegiilor de consolă de comandă în E-1]... dacă nu era 
deja prea târziu. Se împinse în blocul operator și ieși plutind din 
încăpere. 

Ravna îl urmă. 

- la-o-ncet, Pham! Abia ai ieșit din cuvă. 


-Fi ce-au zis despre ambuscadă? 


-Biata Tulpină-verde nu-i în stare să spună nimic. Cochilie-albastră 
a povestit cam la fel ca tine: Tulpină-verde a fost prinsă de niște 
Călăreți periculoși și silită să vă momească pe voi într-o cursă. 


- Hmm, hmm... 


Pham se strădui să adopte un ton cât mai sec. Așadar poate că mai 
exista o șansă; poate că Cochilie-albastră nu fusese încă afectat. 
Merse mai departe prin coridorul axial al navei. Peste un minut 
ajunsese pe punte, urmat îndeaproape de Ravna. 


- Pham... Ce se-ntâmplă? Avem de luat multe hotărâri, dar... 


Câtă dreptate ai! Plonjă pe puntea de comandă și se îndreptă către 
consolă. 


— Navă! Imi recunoști vocea? 
- Pham, începu Ravna, ce-i... 
-— Da, domnule. 


— „asta? 


- Privilegii de comandă, rosti el. 


Capacitățile acordate în timp ce Călăreții nu erau la bord. Oare mai 
funcționau? 


— Acordate. 


Skrodcălăreții dispuseseră de treizeci de ore pentru a-și plănui 
apărarea. Totul era prea simplu, mult prea simplu... 


- Suspendă privilegiile de comandă pentru skrodcălăreţi. Izolează-i. 
- Da, domnule, sosi răspunsul navei. 


Minciună! Însă ce-ar fi putut face mai mult decât atât? Talazul spre 
panică ajunse în vârf și, brusc, el se simţi foarte detașat. El era Qeng 
Ho... și în același timp era teostricțiunea. 


Ambii skrodcălăreți erau în aceeași cabină, cu Tulpină-verde în 
celălalt bloc operator. Pham deschise o fereastră spre încăperea 
respectivă. Cochilie-albastră stătea pe un perete lângă blocul 
operator. Părea ofilit, așa cum fusese când auziseră de Sjandra Kei. 
Își orientă frunzele către videocameră. 


-Sir Pham, nava mă anunţă că ne-aţi suspendat privilegiile? 
-Ce se-ntâmplă, Pham? 

Ravna se ancorase cu un picior în punte și-l fulgera cu privirea. 
Bărbatul ignoră ambele întrebări. 

-Ce face Tulpină-verde? întrebă el. 


Frunzele se răsuciră în direcția opusă și părură că devin chiar mai 
veștejite. 


- Trăiește... Iti mulțumesc, sir Pham. A fost nevoie de mare 
îndemânare pentru a face ceea ce ai făcut. Ţinând seama de toate 
care s-au petrecut, nu aș fi putut cere mai mult. 


Ce anume am făcut? Își amintea că trăsese în Tulpină-verde. Își ratase 


ținta? Privi în blocul operator. Acesta era destul de diferit de 
configurația pentru oameni, fiind în majoritate umplut cu apă, cu 
aerare turbulentă în lungul frunzelor pacientului. Adormită (?), 
Tulpină-verde părea mai fragilă decât își amintea, cu frunzele 
fluturând la întâmplare în apă. Unele erau zdrenţuite, însă corpul îi 
părea întreg. Ochii lui Pham coborâră către baza tulpinii, unde 
Călăreţii se atașau de obicei la skrode. Ciotul se sfârșea într-un 
mănunchi de tubulatură chirurgicală. Își aminti atunci ultima 
secundă a luptei, când distrusese skroda de sub Tulpină-verde. Ce 
este un Călăreț fără skroda cu care să se deplaseze? 


Își îndepărtă privirea de la dezastru. 

- V-am șters privilegiile de comandă, fiindcă n-am încredere în voi. 
Foștii mei prieteni, uneltele dușmanului meu... 

Cochilie-albastră nu răspunse. După o clipă Ravna spuse: 


- Pham, fără Cochilie-albastră nu te-aș fi putut scoate din habitatul 
acela. Chiar și după aceea... eram împotmoliți în mijlocul sistemului 
OA. Satelitul-păstor zbiera însetat de sânge, își dăduse seama că 
eram oameni. Aprahanti încercau să iasă din andocare și să ne atace. 
Fără Cochilie-albastră, n-am fi convins niciodată securitatea locală să 
ne îngăduie să folosim ultrapropulsia... probabil c-am fi fost 
vaporizați în momentul în care am fi ieșit din planul inelului. Acum 
am fi fost toți morți. 


-Nu știi ce s-a-ntâmplat acolo jos? 
O parte din indignare părăsi chipul femeii. 


-Ba da. Înţelege însă că era vorba despre skrode. Ele sunt 
dispozitive mecanice. Este foarte ușor să deconectezi partea 
cibernetică de legăturile mecanice. Tipii ăia controlau roțile și 
orientau armamentul. 


Hmm... Pe fereastra din spatele Ravnei, îl vedea pe Cochilie-albastră 
cu frunzele nemișcate, negrăbindu-se să confirme. Triumfător? 


- Asta nu explică motivul pentru care Tulpină-verde ne-a atras în 
cursă. Ridică o mână. Da, știu, a fost amenințată. O singură 


problemă, Ravna: ea n-a șovăit deloc. Era entuziastă, efervescentă. 
Privi peste umărul femeii. Nu era privată de libertate, nu mi-ai spus 
chiar tu asta, Cochilie-albastră? 


O pauză prelungă. Apoi: 
— Ba da, sir Pham. 


Ravna se întoarse, plutind înapoi, astfel ca să-i poată vedea pe 
amândoi. 


- Dar, dar... este totuși absurd. Tulpină-verde a fost cu noi de la bun 
început. Până acum ar fi putut de o mie de ori să distrugă nava... ori 
să transmită un mesaj spre exterior. De ce să riște cu ambuscada asta 
stupidă? 


— Da. De ce nu ne-au trădat înainte... 


Până în secunda în care ea pusese întrebarea, Pham nu știuse. 
Cunoștea datele, însă nu avea o teorie coerentă în care să le 
înglobeze. Acum totul se potrivea: ambuscada, visele lui din blocul 
operator, până și paradoxurile. 


-Poate că înainte ea n-a fost trădătoare. De la Releu am scăpat 
realmente fără să fi fost urmăriți, fără ca nimeni să fi știut despre noi, 
cu atât mai puțin despre destinaţia noastră exactă. Cu siguranță, 
nimeni nu s-ar fi așteptat ca oamenii să apară la Odihna 
Armonioasă. 


Se opri, străduindu-se să adune totul laolaltă. Ambuscada... 


- Ambuscada n-a fost stupidă... dar a fost o improvizație absolută. 
Inamicii nu aveau susținere. Armele lor erau chestii simple, lipsite 
de inteligenţă. (O idee fulgerătoare.) Aș fi gata să pun prinsoare că 
dacă te-ai uita la resturile skrodei Tulpinii-verzi, ai constata că arma 
ei cu fascicul era un simplu instrument tăietor. Și singurul senzor de 
pe mina antipersonală era un detector de mișcare. Probabil că avea 
vreo utilitate civilă. Toate gadgeturile au fost mobilizate la repezeală 
de niște indivizi care nu se așteptaseră la o luptă. Nu, inamicii au 
fost surprinși de apariția noastră. 


-Crezi că aprahanti ar fi putut... 


-În niciun caz aprahanti. Din ce mi-ai spus, ei s-au desprins din 
andocare abia după luptă, când satelitul Călăreţilor ne-a anunțat 
existența. Cei dinapoia acțiunii sunt independenți de Fluturi și sunt 
probabil împrăștiați, în grupuri foarte mici, prin multe sisteme 
stelare — ca un vast sistem de declanșatoare de alarmă ce țin urechile 
ciulite după orice poate fi interesant. Ne-au observat și, deși 
avanpostul lor era slab, au încercat să ne captureze nava. Ne-au 
anunţat public existența doar atunci când eram pe punctul de a 
scăpa. Una peste alta, nu doreau să evadăm. Indică printr-un gest 
scurt fereastra de ultraurmărire: Dacă interpretez corect ce-i acolo, 
peste cinci sute de nave sunt pe urmele noastre. 


Ochii Ravnei se îndreptară către display, apoi reveniră la bărbat. 
Glasul ei era absent. 


- Da. Este o parte din flota aprahanti principală și... 
- Vor fi mult mai mulţi, atât doar că nu toți vor fi Fluturi. 


-Ce vrei să spui atunci? De ce ne-ar dori skrodcălărețţii răul? O 
conspirație este lipsită de sens. Ei n-au avut niciodată un stat 
național, cu atât mai puțin un imperiu interstelar. 


Pham aprobă din cap. 


-Doar colonii pașnice — ca satelitul ăla păstor — în civilizații 
polispecifice prin tot Exteriorul. Glasul i se înmuie: Nu, Rav, nu 
skrodcălăreții sunt adevăratul inamic... inamicul este entitatea 
dindărătul lor. Aberația Straumli. 


Tăcere neîncrezătoare, totuși el observă cât de strâns își ținea 
frunzele Cochilie-albastră. El știa. 


- Este singura explicație, Ravna. Tulpină-verde a fost realmente 
prietena noastră și ne-a fost loială. Eu bănuiesc că doar o mică 
minoritate de Călăreți se găsește sub controlul Aberaţiei. Când 
Tulpină-verde li s-a alăturat, a fost de asemenea convertită. 


-E... e imposibil! Aici suntem în Exteriorul Median, Pham. Tulpină- 
verde avea curaj, încăpățânare. Niciun fel de manipulare n-ar fi 
putut-o transforma atât de rapid. 


O spaimă disperată îi apăruse în ochi. Indiferent de explicaţie, 
adevărul trebuia să fie ceva îngrozitor. 


Iar eu sunt încă aici, viu și vorbind. O informaţie pentru teostricțiune; 
poate că totuși mai exista o șansă! Rosti aproape simultan cu 
dezvoltarea ideii în mintea sa: 


- Tulpină-verde era loială, însă a fost complet convertită în numai 
câteva secunde. N-a fost doar o corupere a skrodei ei sau un drog. A 
fost ca și cum atât Călăreaţa, cât și skroda fuseseră concepute din 
capul locului să răspundă în felul acela. 


Se uită la Cochilie-albastră, încercând să-i anticipeze reacţia față de 
următoarele sale cuvinte. 


- Călăreții și-au așteptat mult timp creatorul. Rasa lor este foarte 
veche, mult mai veche decât oricare alta cu excepția celor senile. Ei 
se află peste tot, dar în număr mic, întotdeauna practici și pașnici. lar 
undeva la începuturi — cu miliarde de ani în urmă — precursorii lor au 
fost prinși într-o fundătură evolutivă. Creatorul lor a construit 
primele skrode și a făcut primii Călăreți. Acum cred că știm cine a 
fost și de ce a făcut-o. 


Tăcu o clipă, după care urmă: 


- Da, da, știu c-au existat și alte înaintări pe un plan superior ale 
condiţiei unei rase. La aceasta, este minunat cât de stabilă s-a 
dovedit pe termen lung. Skrodele sunt o „tradiție“ afirmă Cochilie- 
albastră, însă acela este un termen pe care eu îl aplic civilizațiilor și 
unor scări temporale mult mai reduse. Skrodele actuale sunt 
identice cu cele de acum un miliard de ani. lar ele sunt dispozitive 
ce pot fi construite oriunde în Exterior... totuși designul provine clar 
din Exteriorul Superior sau din Transcendent. 


Aceea fusese una dintre primele lecții umilitoare pe care le învățase 
despre Exterior. Examinase schițele de proiectare — practic niște 
disecții — ale skrodelor. La exterior erau dispozitive mecanice, care 
aveau până și părți în mișcare. lar documentația însoțitoare susținea 
că totul poate fi construit în cea mai simplă fabrică, cu doar puţin 
peste ceea ce exista în unele locuri din Zona Lentă. În același timp 
însă partea electronică era o masă aparent aleatorie de componente 


ce nu dovedeau nicio urmă de design ierarhic sau modularism. 
Funcţiona, și încă mult mai eficient decât ceva proiectat de minți 
echivalente cu ale oamenilor, dar nu se punea problema reparațiilor 
și depanării cibercomponentelor. 


- Nimeni din Exterior nu înțelege potenţialul complet al skrodelor, 
cu atât mai puțin adaptările impuse asupra Călăreților lor. Nu-i așa, 
Cochilie-albastră? 


Călărețul își plesni frunzele cu putere de tulpina sa centrală. Alt 
zornăit furios. Era ceva ce Pham nu mai văzuse până atunci. Mânie? 
Teroare? Glasul voder al Cochiliei-albastre era distorsionat de 
nonliniarități. 


-Tu întrebi? Tu întrebi? Este monstruos să-mi ceri să te ajut în 
această... 


Vocea se pierdu în frecvențele înalte și rămase mut, cu corpul 
vibrând. 


Pham din Qeng Ho simţi o împunsătură de stânjenire. Celălalt știa și 
înțelegea... și merita mai mult de așa ceva. Călăreții trebuiau 
distruși, însă ei nu erau obligați să-i asculte condamnarea. Mâna i se 
întinse pentru a deconecta comunicarea, apoi se opri. Nu! Asta-i 
ultima ta ocazie de a observa... acțiunile Aberaţiei. 


Privirea Ravnei trecu de la om la skrodcălăreț și bărbatul își dădu 
seama că ea înțelesese. Fața femeii purta aceeași expresie îngrozită 
pe care o avusese când primise vestea despre Sjandra Kei. 


- Afirmi că Aberaţia a construit primele skrode. 


-Şi i-a modificat și pe Călăreţi. S-a întâmplat cu mult timp în urmă 
și, bineînțeles, n-a fost aceeași întrupare a Aberaţiei pe care au creat- 
o straumerii, dar... 


„Molima“, cealaltă denumire comună a Aberaţiei, și mai apropiată 
de imaginea pe care o avea Bătrânul. În ciuda transcendenței 
Aberației, modul ei de existență era mai similar cu o boală, decât cu 
orice altceva. Poate că asta și ajutase la păcălirea Bătrânului. Acum 
însă Pham vedea limpede. Molima trăia în fragmente și traversa 


durate uriașe de timp. Se ascundea în arhive, așteptând condițiile 
ideale. Și crease ajutoare pentru înflorirea ei... 


Se uită la Ravna și, brusc, mai înțelese ceva. 


- Ai avut la dispoziţie treizeci de ore ca să te gândești la cele 
întâmplate, Rav. Ai vizionat înregistrările făcute de costumul meu. 
Cu siguranță, trebuie să fi ghicit o parte din toate astea. 


Ochii ei coborâră. 

- Puțin, șopti în cele din urmă. 

Cel puțin nu mai nega. 

-Ştii ce avem de făcut, continuă el cu blândețe. 


Acum când știa cum trebuia să procedeze, teostricțiunea își destinse 
strânsoarea. Voința avea să-i fie pusă în aplicare. 


-Ce anume? întrebă Ravna, de parcă n-ar fi avut habar. 
- Două lucruri. Să publicăm asta pe Retea. 

— Cine ar crede-o? 

Reţeaua Milioanelor de Minciuni... 


- Destui. Odată ce va examina datele, majoritatea va putea să 
distingă adevărul... și să întreprindă acțiunea cuvenită. 


Femeia clătină din cap și murmură abia auzit: 
- Nu. 


- Reţeaua trebuie să afle. Am descoperit ceva care ar putea salva o 
mie de planete. Acesta este atuul ascuns al Molimei. 


Cel puţin în Exteriorul Median și Inferior. 
Ea scutură iarăși din cap. 


-Pe de altă parte, anunțarea acestui adevăr ar duce la uciderea a 


miliarde de făpturi. 
-În legitimă apărare! 


Pham se împinse în plafonul spre care plutise lent și reveni către 
punte. 


In ochii Ravnei se zăreau lacrimi. 


- Exact astea au fost argumentele folosite pentru a-mi ucide f- 
familia, planetele... Ș-și eu nu voi participa așa ceva! 


-Dar de data asta afirmațiile sunt reale! 

-M-am săturat de pogromuri, Pham. 

Duritate blândă... și aproape incredibilă. 

- Vrei să iei singură hotărârea asta? Noi deținem o informaţie pe 
baza căreia alții conducători mai înţelepţi decât oricare dintre noi -— 


ar trebui să aibă libertatea să decidă. Vrei le interzici posibilitatea 
opțiunii? 


Ea șovăi și, pentru o secundă, Pham crezu că înclinația civilizată 
către respectarea legilor adânc înrădăcinate în sufletul Ravnei avea s- 
o convingă. Apoi însă bărbia femeii se ridică. 


— Da, Pham. Vreau le-o interzic. 


El emise un sunet neutru și reveni la consola de comandă. Nu avea 
rost să-i spună ce altceva trebuia făcut. 


-Şi noi nu-i vom omorî pe Cochilie-albastră și Tulpină-verde. 


— N-avem de ales, Rav. Degetele lui mângâiară comenzile. Tulpină- 
verde a fost coruptă; nu știm cât de mult a supraviețuit distrugerii 
skrodei ei sau cât va dura până ce același lucru se va întâmpla cu 
Cochilie-albastră. Nu-i putem lua cu noi, dar nici nu-i putem lăsa în 
libertate. 


Ravna pluti în lateral, fără să-și ia ochii de la mâinile bărbatului. 


- F-fii atent pe cine omori, Pham, rosti ea încet. Așa cum ai spus, am 
avut la dispoziţie treizeci de ore ca să mă gândesc la deciziile mele... 
treizeci de ore ca să mă gândesc și la deciziile tale. 


- Și? 


Pham ridică degetele de pe comenzi. Furia (teostricțiunea?) îi goni 
iute prin minte. Ravna, Ravna, Ravna, murmură un glas, luându-și 
adio în capul lui. Apoi fu străbătut de un fior extrem de rece. El se 
temuse că nava fusese coruptă de Călăreți, însă, idioata asta 
acționase în numele lor, voluntar. Pluti lent către femeie. În mod 
reflex, mâinile i se încordară pentru lupta corp la corp. 


-Şi cum intenționezi să m-oprești să fac ceea ce trebuie făcut? 
Deși ghicise deja răspunsul. 


Ea nu se retrase, nici chiar când una dintre mâinile bărbatului ajunse 
la câțiva centimetri de gâtul ei. Pe chip i se vedeau lacrimi și curaj. 


-T-tu ce crezi, Pham? Când erai în blocul operator... am rearanjat 
unele chestii. Dacă-mi faci vreun rău, vei păți lucruri mult mai rele. 
Ochii ei priviră peretele dinapoia lui. Omoară-i pe Călăreți și... și vei 
muri și tu. 


Pentru o clipă, foarte îndelungată, se holbară unul la altul, 
măsurându-se din priviri. Poate că în pereți nu erau camuflate arme. 
Probabil că ar fi putut s-o ucidă înainte să se poată apăra. Pe de altă 
parte însă existau mii de feluri în care nava putuse fi programată 
pentru a-l omorî. Și atunci n-ar mai fi rămas decât Călăreţii... care să 
coboare în Adânc, spre trofeul lor. 


-Ce facem atunci? întrebă el în cele din urmă. 

-C-ca până acum: mergem să-l salvăm pe Jefri. Mergem să 
recuperăm Contramăsura. Sunt de acord să impunem unele restricții 
Călăreților. 


Un armistițiu cu monștrii, intermediat de o inconștientă. 


Pham se propulsă înainte, o ocoli și porni pe coridorul axial. In 
urma lui auzi un suspin. 


În următoarele zile, aproape că se evitară. Lui Pham i se îngăduise 
acces superficial la comenzile navei și găsi programe sinucigașe 
întrețesute prin straturi de aplicații, dar și un detaliu ciudat și motiv 
pentru întristare, dacă ar fi fost capabil de așa ceva. Modificările 
fuseseră întreprinse la câteva ore după confruntarea lui cu Ravna. 
Când i se opusese, femeia nu avusese nimic. Slavă Puterilor că n-am 
știut! Gândul fu uitat, aproape înainte să se fi format complet. 


Perfect! Farsa avea să continue până la capăt: un joc permanent de 
minciuni și subterfugii. Încruntat, decise să câștige jocul acela. În 
urma lui goneau flote, în jurul lui erau trădători. Pe Qeng Ho și 
propria lui teostricțiune, Aberaţia avea să piardă! Skrodcălăreții 
aveau să piardă! Și, în ciuda curajului și generozității ei, Ravna 
Bergsndot avea să piardă! 

Tyrathect pierdea lupta din interiorul ei, lupta cu Jupuitorul. Nici 
vorbă ca lupta să se fi terminat; poate că era mai bine să spună că 
roata se întorsese. Inițial, existaseră mici momente de triumf, așa 
cum fusese atunci când îl lăsase pe Amdijefri să se joace singur cu 
comsetul, fără ca nici măcar copiii să fi ghicit că ea fusese 
răspunzătoare. Însă asta se întâmplase cu multe zece-zile în urmă, 
pe când acum... În unele zile, avea control complet asupra sieși. Alte 
zile- și acelea păreau adesea cele mai fericite — începeau cu ea părând 
să fie la control. 


Nu era clar ce va fi azi. 


Tyrathect se plimba pe lângă panourile înalte ce încununau zidurile 
noului castel. Era nou cu certitudine, dar cu greu se putea spune că 
ar fi atins statutul de castel. Oțel construise în grabă panicată. 
Zidurile de miazăzi și de apus erau foarte groase și străbătute de 
tuneluri secrete. Pe de altă parte, pe latura de miazănoapte existau 
zone ce nu erau decât simple palisade dublate de valuri de pietriș. 
Nimic mai mult nu s-ar fi putut face în timpul care-i fusese acordat. 
Tyrathect se opri pentru o clipă și adulmecă mirosul de lemn 
proaspăt tăiat. Panorama de pe Dealul Navei Stelare era pe cât de 
frumoasă o văzuse vreodată. Zilele începuseră să se lungească și 
acum între apusul și răsăritul soarelui era numai crepuscul. Zăpada 
se retrăsese la nivelul peticelor văratice, lăsând landa să înverzească 
sub căldură. Din locul în care se găsea, putea zări la mile depărtare, 
acolo unde marea albăstruie înconjura insulele din largul coastei. 


Potrivit părerii generale, atacarea noului castel — chiar și în actualul 
său stadiu incomplet- ar fi însemnat sinucidere curată, dacă nu 
dispuneai de o hoardă de asediatori. Iyrathect surâse amar în sine. 
Desigur, Cioplitoarea-în-lemn ar fi ignorat părerea generală. Bătrâna 
Cioplitoare-în-lemn credea că deţinea o armă secretă care ar fi 
străpuns zidurile acelea de la o depărtare de sute de picioare. 
Recent, iscoadele lui Otel raportaseră că Cioplitorii-în-lemn 
mușcaseră momeala și mica lor oaste și tunurile rudimentare își 
începuseră călătoria pe uscat, în sus pe coastă. 


Tyrathect coborî scara zidului, spre curte. Se auzeau bubuituri slabe. 
Undeva la miazănoapte de Vâlceaua-pârâului, tunarii lui Otel își 
începuseră instrucția de dimineață. Când văzduhul era senin, 
puteau fi auziti. Testele fuseseră interzise în vecinătatea fermelor și 
nimeni, cu excepția înalților Valeţi și a unor lucrători izolaţi, nu știa 
despre existența armelor. De acum însă Otel avea treizeci de tunuri 
și praf de pușcă suficient. Principalul lui neajuns era lipsa de tunari; 
din apropiere, zgomotul detunăturilor era infernal, iar salvele 
repetate te puteau asurzi. Pe de altă parte, armele în sine erau o 
minunăţie! Băteau la aproape treisprezece kilometri distanță, de trei 
ori mai departe decât ale Cioplitoarei-în-lemn. Puteau azvârli 
„bombe“ cu praf de pușcă, ce explodau în secunda impactului. 
Dincolo de dealurile din miazănoapte existau locuri unde pădurea 
era defrișată în brazde și alunecările de teren amenințătoare 
dezveleau piatra goală... toate în urma barajelor susținute de 
artilerie. 


Și în curând — poate chiar azi — Jupuitorii aveau să deţină și radio. 


Blestemată fii, Cioplitoare-în-lemn! Desigur, Tyrathect n-o întâlnise 
niciodată pe Cioplitoarea-în-lemn, dar Jupuitorul cunoscuse bine 
haita aceea; Jupuitorul era în majoritate vlăstarul ei. „Blândul 
Cioplitor-în-lemn“ îl născuse și-l ridicase la putere. Tot Cioplitorul- 
în-lemn îl învățase despre libertatea de gândire și experimentare. 
Cioplitoarea-în-lemn ar fi trebuit să știe de mândria care sălășluia în 
Jupuitor, ar fi trebuit să știe că el va ajunge la extremele la care 
părintele său nu cutezase vreodată. lar când natura monstruoasă a 
celui nou devenise limpede, când primele lui „experimente“ 
fuseseră descoperite, Cioplitorul-în-lemn ar fi trebuit să-l ucidă... 
sau, cel puţin, să-l fragmenteze. Însă, Jupuitorului i se îngăduise să 


aleagă calea exilului... să creeze făpturi ca Otel, care la rândul lor să 
creeze propriii lor monștri, pentru a clădi finalmente această ierarhie 
de demenţă. 


După mai bine de un veac, Cioplitoarea-în-lemn venea să-și repare 
greșeala. Sosea cu armele ei de jucărie, la fel de idealistă și de 
exagerat de încrezătoare în sine ca întotdeauna. Pătrundea într-o 
capcană de oţel și foc din care niciunul dintre soldaţii ei nu avea să 
scape. Dacă ar fi existat vreo cale prin care s-o prevină... Unicul 
motiv pentru care Tyrathect se mai afla aici era jurământul pe care-l 
făcuse de a distruge Mișcarea Jupuitorilor. Dacă Cioplitoarea-în- 
lemn ar fi bănuit ce o aștepta aici, dacă ar fi știut măcar de existența 
trădătorilor din propria ei tabără, poate că ar fi existat o speranţă. În 
toamna trecută, Tyrathect fusese cât pe ce să trimită un mesaj 
anonim în miazăzi. Destui neguțători vizitau ambele regate și 
amintirile ei de Jupuitor îi spuneau care dintre ei erau probabil 
independenţi. Fusese cât pe ce să-i transmită unuia o însemnare, un 
singur petic de hârtie de mătase, prin care să anunte sosirea 
iminentă a navei stelare și supraviețuirea lui Jefri. În privinţa aceea, 
scăpase de moarte cu mai puţin de o zi; Otel îi arătase un raport din 
miazăzi despre celălalt om și despre progresul înregistrat de 
Cioplitoarea-în-lemn cu „datasetul“. În raport figurau amănunte ce 
puteau fi cunoscute doar de cineva din elita Cioplitorilor-în-lemn. 
Cine? Ea nu întrebase, dar bănuia că ar fi fost Prodotus; Jupuitorul 
din Tyrathect își amintea bine haita aceea de prăsilă. Ei avuseseră 
unele... înțelegeri. Prodotus nu deținea nimic din geniul primar al 
părintelui lor reunit, totuși în el exista o trăsătură de oportunism. 


Oțel îi arătase raportul doar pentru a se umfla în pene, pentru a-i 
dovedi lui Tyrathect că el izbutise în ceva ce Jupuitorul nu încercase 
niciodată. Și era, cu adevărat, o lovitură! Tyrathect îl felicitase cu o 
sinceritate mai mult decât obișnuită... și-și amânase discret 
planurile de avertizare. Dacă în elita Cioplitorilor-în-lemn exista o 
iscoadă, orice mesaj ar fi însemnat o sinucidere inutilă. 


Traversă curtea exterioară a castelului. Lucrările continuau peste tot, 
dar echipele erau mai mici. Otel înălța case din lemn în toată curtea, 
însă multe erau simple învelișuri goale. Otel spera s-o convingă pe 
Ravna să coboare într-un punct anume, în apropierea donjonului 
interior. 


Donjonul interior... Aceea era unica structură din castel construită la 
standardele Insulei Tăinuite. Era minunat! Putea fi cu adevărat ce-i 
spusese Oțel lui Amdijefri: un sanctuar care să cinstească așa cum se 
cuvenea nava lui Jefri și s-o apere de atacul Cioplitoarei-în-lemn. 
Cupola centrală era o îngemănare de grinzi în consolă și blocuri de 
piatră și avea deschiderea principalei săli de întruniri de pe Insula 
Tăinuită. Tyrathect o privi cu o pereche de ochi, în vreme ce o ocoli. 
Otel intenționa să placheze cupola cu cea mai frumoasă marmură 
trandafirie, astfel încât să fie vizibilă din cer de la zeci de mile 
depărtare. Capcanele construite în structura ei erau miezul planului 
lui Otel, chiar dacă salvatorii nu coborau în cealaltă cursă a sa. 


Shreck și alți doi înalți Valeţi stăteau pe treptele sălii de întâlniri a 
castelului. Luară poziția de drepți la apropierea ei și se retraseră 
iute, cu pântecele foșnind pe pardoseli... totuși nu la fel de repede 
ca anul trecut. Ei știau că celelalte Fragmente de Jupuitori fuseseră 
distruse. Când îi depăși, Tyrathect aproape că zâmbi. În ciuda 
slăbiciunii și a tuturor problemelor ei, știa că-i putea dovedi pe 
aceștia trei. 


Otel era deja înăuntru, singur. Așa se desfășurau întotdeauna 
întâlnirile cele mai importante: doar Otel și ea. Iyrathect înțelegea 
relația. La început, Otel fusese pur și simplu îngrozit de ea: era 
singura persoană pe care credea că n-o poate ucide. Vreme de zece 
zile, el oscilase între a se gudura înaintea ei și a dori s-o sfâșie în 
bucăți. Fusese amuzant să vadă legăturile pe care Jupuitorul le 
instalase cu ani în urmă, pe când avea încă forța completă. Apoi 
sosise vestea morții celorlalte Fragmente și Tyrathect nu mai fu 
Jupuitor în Așteptare. Atunci fusese pe jumătate convinsă că va fi 
omorâtă. Într-un fel însă, situația aceea îi adusese mai multă 
siguranță. Acum Oțel se temea mai puțin de ea și nevoia lui de 
sfaturi discrete putea fi satisfăcută în moduri pe care le considera 
mai puțin amenințătoare. Pentru el, Iyrathect era duhul din sticlă: 
înțelepciunea Jupuitorului, fără ameninţarea Jupuitorului. 


În după-amiaza aceasta, el părea relaxat și încuviință neglijent din 
capete la intrarea lui Iyrathect. Ea îi răspunse în același fel. Din 
multe puncte de vedere, Otel era cea mai reușită creaţie a ei... a 
Jupuitorului. Doar depusese atâtea eforturi pentru a o șlefui. Pentru 


a obține combinaţia corectă care devenise Otel, fuseseră sacrificați 
mulți membri din care s-ar fi putut crea haite. Ea- Jupuitorul — 
dorise inteligență sclipitoare și cruzime și, în calitate de Iyrathect, 
putea acum să vadă rezultatul adevărat. În ciuda metodelor sale 
perfecționate, Jupuitorul crease o jalnică și deplorabilă făptură. Era 
straniu, dar... uneori Oțel părea victima cea mai vrednic de milă a 
creatorului său. 


- Eşti gata pentru marele test? întrebă Iyrathect. 
După o lungă așteptare, radiourile lui păreau complete. 


-In curând. Doream să te întreb despre momentul oportun. Sursele 
mele m-au anunțat că armata Cioplitoarei-în-lemn a pornit la drum. 
Dacă înaintează susținut, ar trebui să ajungă aici în cinci zece-zile. 


- Asta înseamnă cel putin trei zece-zile înainte de a sosi nava Ravnei. 


- Exact! Ne vom elimina vechiul dușman cu mult înainte să atacăm 
miza cea mare. Totuși... ceva mi se pare ciudat în ultimele mesajele 
primite de la Două-picioare. Cât de multe crezi că suspectează ele? 
Este posibil ca Amdijefri să le spună mai multe decât știm noi? 


Era o incertitudine pe care Otel și-ar fi tăinuit-o dacă Tyrathect ar fi 
fost Jupuitor în Așteptare. Ea se așeză, apoi răspunse: 


-Dragă Otel, ai fi putut ști răspunsul, dacă te-ai fi sinchisit să fi 
învățat mai mult din graiul Două-picioarelor sau dacă mi-ai fi 
îngăduit mie să învăţ mai mult. 


De-a lungul iernii, Tyrathect fusese disperată să vorbească singură 
cu puștii, să avertizeze nava care pornise către ei. Acum însă nu mai 
era la fel de sigură că ar fi trebuit s-o facă. Copiii Amdijefri erau atât 
de inocenți, atât de transparenti în tot ce făceau... Dacă ei ar fi 
întrezărit ceva din trădarea lui Otel, nu s-ar fi putut preface. Și cum 
ar fi procedat salvatorii, dacă ar fi știut despre înșelătoria lui Otel? 
Tyrathect văzuse o navă stelară în zbor. Simpla ei aterizare putea fi o 
armă teribilă. În plus... Dacă planul lui Oțel reușește, nu vom avea 
nevoie de bunăvoința străinilor. 


Continuă cu glas tare: 


-Atâta vreme cât îţi poti continua magnificul rol, n-ai de ce teme din 
partea copilului. Nu vezi că te iubește? 


Pentru o clipă, Oțel păru încântat, după care suspiciunea îi reveni. 


-Nu știu... Amdi pare mereu să mă tachineze, ca și cum mi-ar citi 
adevăratele intenții. 


Bietul Otel... Amdiranifani era succesul său cel mai mare, dar el n- 
avea să înțeleagă niciodată asta. În această unică privință, Oțel își 
depășise cu adevărat Stăpânul, descoperind și perfecționând o 
metodă care fusese cândva a Cioplitoarei-în-lemn. Jupuitorul își 
examină fostul ucenic cu ochi aproape flămânzi. Dacă l-ar fi putut 
reface... ar fi trebuit să poată exista un mod prin care să combine 
teama și jupuirea cu dragoste și afecțiune. Instrumentul rezultat și- 
ar fi meritat cu adevărat numele Oțel. Tyrathect strânse din umeri. 


- Crede-mă pe cuvânt. Dacă poți continua să-ți joci rolul de blândețe, 
ambii copii vor fi loiali. Cât despre restul întrebării tale, am sesizat și 
eu o schimbare în mesajele Ravnei. Pare mult mai sigură cu privire 
la momentul sosirii, totuși ceva s-a întâmplat cu ei. Nu cred că ar fi 
mai suspicioși decât înainte și par să accepte că Jefri a fost 
responsabil pentru ideea lui Amdi despre radiouri. Apropo, 
minciuna aceea a fost o mișcare bună! Le-a măgulit senzația de 
superioritate. Pe un câmp de luptă egal, probabil că suntem mai 
buni... dar ei nu trebuie să ghicească asta. 


- Totuși de ce sunt, brusc, atât de încordaţi? 
Fragmentul ridică din umeri. 


- Răbdare, dragă Otel! Răbdare și observare. Poate că Amdijefri a 
sesizat și el asta. Ai putea, în mod subtil, să le sugerezi să întrebe 
despre ce-i vorba. Bănuiala mea este că Două-picioare au propriile 
lor griji politice. Se opri și-și întoarse toate capetele către Otel: 
„Sursa“ ta de la Cioplitoarea-în-lemn n-ar putea să iscodească în 
privința asta? 


-Poate că da. Datasetul acela este marele atu al Cioplitoarei-în-lemn. 


Otel rămase tăcut o vreme, molfăindu-și nervos buzele. Brusc, se 


scutură complet, parcă pentru a alunga nenumăratele amenințări pe 
care le zărea împresurându-l. 


— Shreck! 


Se auzi sunet de labe. Trapa se întredeschise și Shreck strecură un 
cap înăuntru. 


— Stăpâne? 


- Adu aici radiourile și apoi întreabă-l pe Amdijefri dacă poate veni 
să stea de vorbă cu noi. 


Radiourile erau niște lucruri minunate. Ravna susținea că 
dispozitivul de bază putea să fie inventat de civilizații doar cu puțin 
mai avansate decât cea a Jupuitorului, dar era greu de crezut. 
Construirea necesita foarte multe etape, multe ocolișuri lipsite de 
înţeles... Rezultatul final: opt pătrate negre ca noaptea, cu latura de 
un metru. În materialul ciudat se întrezăreau sclipiri de aur și argint. 
Cel puțin asta nu reprezenta un mister: acolo intrase o parte din 
aurul și argintul Jupuitorului. 


Amdijefri sosi. Alergară împrejurul podelei centrale, examinară 
radiourile și strigară spre Oțel și Fragmentul de Jupuitor. Uneori 
părea greu de crezut că nu erau realmente o singură haită, din care 
făcea parte și Două-picioare. Se strângeau laolaltă așa cum făceau 
haitele. De foarte multe ori, Amdi răspundea la întrebări despre 
Două-picioare, înainte ca Jefri să fi avut posibilitatea de a vorbi, 
utilizând pronumele „eu-haită“ prin care se identificau ei doi. 


Azi însă păreau să fie în dezacord. 
-Te rog, lordul meu, lasă-mă pe mine să-l încerc! 


Jefri cârâi ceva în samnorskă. Când Amdi nu răspunse, el repetă 
cuvintele mai rar, adresându-se direct lui Otel. 


- Nu. Este [ceva ceva] periculos. Amdi este [ceva] mic. De asemenea 
[ceva] de timp e îngust. 


Jupuitorul se strădui să priceapă înţelesul. La naiba! Mai devreme 
sau mai târziu, ignorarea graiului Două-picioarelor avea să-i coste. 


Otel ascultă omul, după care emise cel mai perfect suspin de 
răbdare. 


- Vă rog, Amdi, Jefri. Care este problema? 


Vorbi în samnorskă și Fragmentul de Jupuitor îl înțelese mai bine 
decât pe copilul uman. 


Amdi șovăi un moment. 


-Jefri crede că vestele radiouri sunt prea mari pentru mine. Dar, 
uită-te, nu-mi vin chiar așa de rău! 


Sări împrejurul unui pătrat negru-închis, trăgându-l pe podea de pe 
suportul de catifea. Puse țesătura pe spinarea și umerii membrului 
celui mai voinic al haitei sale. 


Radioul avea aproximativ forma unei mantii mari; croitorii lui Oțel îl 
prevăzuseră cu catarame la umeri și pe pântece. Totuși era enormă 
pentru micuțul Amdi. Stătea ca un cort în jurul lui. 


— Vezi? Vezi? 


Căpșorul se iți afară și privi întâi la Otel, apoi la Iyrathect, dorind să 
audă acceptare din partea lor. 


Jefri spuse ceva. Haita Amdi îi replică printr-un chițăit furios, după 
care zise: 


-Jefri își face griji despre toate, dar cineva trebuie să testeze 
radiourile! Există o mică problemă în privinţa vitezei. Radioul este 
mult mai iute decât sunetul. Jefri se teme pur și simplu că-i atât de 
rapid încât ar putea zăpăci haita care-l folosește. Asta-i o prostie! Cu 
cât ar putea fi mai iute decât gândirea capetelor alipite? 


Tyrathect/Jupuitorul surâse. Haita de puiandri nu putea să mintă, 
însă el bănuia că Amdi știa răspunsul la întrebarea aceea... și că 
răspunsul nu-i susținea argumentaţia. 


De cealaltă parte a sălii, Oțel ascultă cu capetele aplecate într-o 
parte — imaginea toleranței binevoitoare. 


-Îmi pare rău, Amdi. Este realmente prea periculos ca tu să fii 
primul. 


-Dar eu sunt curajos! Și vreau s-ajut. 
- Imi pare rău. După ce vom ști că este sigur... 


Amdi emise un țipăt de enervare, mult mai ascuţit decât vorbirea 
firească inter-haite, aproape în spectrul gândirii. Roi în jurul lui Jefri, 
lovind picioarele omului cu dosurile sale. 


— Trădătorule! plânse el și continuă cu insulte în samnorskă. 


Fură necesare zece minute pentru a-l calma, deși rămase morocănos. 
El și Jefri se așezară pe podea, mormăind unul către celălalt în 
samnorskă. Tyrathect îi privi pe cei doi și pe Otel, aflat în partea 
opusă a sălii. Dacă ironia sorții ar fi fost sonoră, toți ar fi fost deja 
surzi. Pe toată durata vieților lor, Jupuitorul și Oțel experimentaseră 
asupra altora... de obicei până la moartea lor. Acum aveau o victimă 
care realmente implora să fie sacrificată... și trebuia respinsă. Nu 
exista îndoială cu privire la respingere. Chiar dacă Jefri n-ar fi ridicat 
obiecţii, haita Amdi era prea valoroasă pentru a fi expusă riscurilor. 
În plus, Amdi era un octet. Era un miracol în sine că o haită atât de 
mare putea funcționa. Eventualele pericole prezentate de radio ar fi 
fost mult mai mari pentru el. 


De aceea trebuia găsită o victimă corespunzătoare. Un prăpădit 
adecvat. Cu siguranță, în temnițele de sub Insula Tăinuită existau 
destui din aceștia. Tyrathect se gândi la toate haitele despre care își 
amintea că le ucisese. Cât de mult îl ura pe Jupuitor și cruzimea lui 
calculată! Ticăloșia mea este mult mai mare decât a lui Otel. Eu l-am creat 
pe Oțel. Își aminti gândurile ei din ultima oră. Aceasta era una dintre 
zilele rele, una dintre zilele în care Jupuitorul se furișa afară din 
ascunzișurile minții ei, când puterea gândirii lui o purta tot mai sus 
și mai sus, până ce gândirea devenea rațiune și ea devenea el. Totuși, 
pentru alte câteva secunde ar mai fi putut păstra controlul. Ce ar fi 
putut face cu el? Un suflet destul de puternic se putea autonega, 
putea să devină o persoană diferită... finalmente, își putea pune 


capăt sieși. 
-O să... încerc eu radioul. 


Cuvintele fură rostite aproape înainte ca el să le fi gândit. Idioată și 
slabă! 


- Poftim? făcu Otel. 


Insă vorbele fuseseră clare și Oțel auzise. Fragmentul de Jupuitor 
zâmbi sec. 


— Vreau să văd ce poate face acest radio. Lasă-mă să-l încerc, dragă 
Otel. 


Scoaseră radiourile în curte, de partea navei stelare care era ascunsă 
de privirile tuturor. Aici aveau să stea doar Amdijefri, Otel și cel care 
voi fi în momentul respectiv. Fragmentul de Jupuitor râse la teama care 
sporea. Disciplină, gândise ea! Poate că asta era cel mai bine. Se 
postă în mijlocul curţii și-i îngădui omului să-l ajute cu 
echipamentul radio. Ciudat să vadă altă ființă inteligentă atât de 
aproape și înălțându-se mult deasupra lui. 


Labele incredibil de articulate ale lui Jefri îi aranjară vestele pe 
spinări. La interior, materialul era moale, izolator și, spre deosebire 
de veșmintele normale, radiourile acopereau timpanele purtătorului. 
Băiatul încerca să explice ce făcea. 


- Vezi? Asta — ridică un colț al mantiei — vine peste cap. Interiorul are 
[ceva] care transformă sunetele în radio. 


Fragmentul se scutură când băiatul încercă să-i tragă acoperământul 
mai departe. 


- Nu. Nu pot să gândesc dacă mă acoperă mantiile. 


Fragmentul își putea păstra conștiința completă numai dacă toți 
membrii lui priveau către interior. Deja părțile lui mai slabe se 
apropiau de claustrofobie. Astăzi, conștiința care era Tyrathect avea 
să învețe o lecţie. 


— Ah, scuză-mă... 


Jefri se întoarse și se adresă lui Amdi — ceva despre folosirea 
vechiului design. 


Amdi era cu capetele alăturate, la numai zece metri depărtare. 
Fusese permanent încruntat, posac după ce fusese refuzat și agitat 
fiindcă stătea departe de Două-picioare. Însă pe măsură ce 
pregătirile continuară, încruntăturile dispărură și ochii puiandrilor 
se lărgiră de fascinatie încântată. Fragmentul simți un val de 
afecțiune pentru ei, care apăru și dispăru prea iute pentru a fi 
sesizat. 


Profitând de faptul că mantiile înăbușeau mare parte din sunetele de 
gândire ale Fragmentului, Amdi se apropie și mai mult. 


-Jefri spune că poate n-ar fi trebuit să-ncercăm să facem radioul 
pentru minti, zise el, dar ăsta va fi mult mai bun. O știu! Și — 
continuă el cu o șiretenie transparentă — m-ai putea lăsa pe mine să-l 
încerc, ca să nu fie vreo problemă. 


- Nu, Amdi. Așa trebuie să procedăm. 


Glasul lui Oțel era blând și înțelegător. Numai Fragmentul de 
Jupuitor putea zări rânjetul larg purtat de doi membri ai lordului. 


- Bine, în regulă. Puiandrii se mai apropiară niţel. Să nu-ti fie frică, 
lord Tyrathect. Radiourile au stat destul în lumina soarelui. Ar trebui 


să aibă multă energie. Pentru ca să funcționeze, este suficient să 
strângi bine toate centurile, chiar și pe cele de la beregată. 


— Pe toate simultan? 
Amdi se foi. 


-Probabil că așa-i cel mai bine, altfel nepotrivirile dintre viteze ar fi 
atât... 


Rosti ceva spre Două-picioare. 


Jefri se aplecă mai aproape. 


- Cureaua asta merge aici... iar asta aici... Arătă curelușele împletite 
ce strângeau și mai mult acoperămintele pentru capete. După aceea, 
trage asta cu gura. 


-Cu cât vei trage mai tare, cu atât mai puternic se va auzi radioul, 
adăugă Amdi. 


— Bine. 


Fragmentul se adună laolaltă. Aranjă cum trebuie vestele și strânse 
centurile de la umeri și de pe abdomene. Înăbușitor ca moartea! 
Vestele păreau că se modelează după timpanele sale. Se privi și se 
încleștă cu disperare de ceea ce-i mai rămăsese din conștiință. 
Vestele erau minunate, negru cu fire aurii-argintii ca un Lord 
Jupuitor. Superbe instrumente de tortură! Nici chiar Otel nu-și 
imaginase o asemenea răzbunare neașteptată. Sau își imaginase? 


Fragmentul prinse curelușele pentru capete și trase de ele. 


Cu douăzeci de ani în urmă, când Iyrathect era nouă, îi plăcea să se 
plimbe cu părintele ei de fisiune pe dunele ierboase de pe malurile 
Lacului Kitcherri. Asta se întâmpla înainte de marea prăbușire, 
înainte ca singurătatea s-o împingă spre capitala Republicii și 
căutarea „înțelesului“. Nu toate malurile lui Kitcherri erau acoperite 
de plaje și dune. Mai în sud se afla Stâncăria, unde pâraiele 
brăzdaseră piatra în cursul lor către lac. Uneori, mai ales după ce se 
ciondănea cu părintele ei, Tyrathect pleca de pe țărm spre interiorul 
uscatului, urmând cursurile de apă mărginite de stânci netede, 
perfect verticale. Era un fel de pedeapsă: în unele locuri, rocile aveau 
ca o pâclă sticloasă și nu absorbeau deloc sunetele. Totul reverbera în 
ecouri, până în vârful gândurilor. Era ca și cum ar fi fost înconjurată 
de c6pii ale ei, îndărătul cărora se găseau alte cópii și toate gândeau 
aceleași sunete, însă defazate. 


Bineînţeles, ecourile reprezentau frecvent o problemă cu pereții din 
piatră necapitonați ai locuinţelor, mai ales dacă dimensiunile și 
geometriile nu erau corecte. Totuși stâncile erau reflectoare aproape 
perfecte: un coșmar al lucrătorilor din exploatările miniere. lar în 
unele locuri forma Stâncăriei conspira cu sunetele... Când pășea pe 


acolo, Tyrathect nu-și putea deosebi gândurile de ecouri. Totul era 
bruiat de rezonanțe defazate foarte puţin unele față de altele. La 
început, simţise o durere teribilă care o pusese pe fugă. Se silise 
totuși să revină, iarăși și iarăși, iar până la urmă învățase să 
gândească până și în cele mai înguste defileuri. 


Radioul lui Amdijefri aducea niţel cu stâncile de la Kitcherri. 
Îndeajuns poate ca să mă salveze. Când își recăpătă conștiința, Tyrathect 
era complet strânsă într-un morman. Trecuseră cel mult câteva 
secunde de când radiourile prinseseră viață; Amdi și Oțel se holbau 
pur și simplu la ea. Omul îi legăna unul dintre trupuri, vorbindu-i. 
Tyrathect linse laba băiatului, apoi se sculă parțial. Auzea doar 
propriile ei gânduri, dar aveau ceva din caracteristica disonantă a 
ecourilor din stânci. 


Revenise pe pântece. O parte din ea vomita pe pământ. Lumea 
tremura, dezacordată. Gândirea este acolo. Prinde-o! Prinde-o! Totul era 
o chestiune de coordonare, de sincronizare. Și-l reamintea pe 
Amdijefri spunând cât de rapid era radioul. Cumva, era reversul 
problemei stâncilor urlătoare. 


Scutură din capete și stăpâni stranietatea. 
- Lăsaţi-mă niţel, rosti și glasul îi era aproape calm. 


Privi în jur, foarte lent. Dacă se concentra, dacă nu se mișca rapid, 
putea să gândească. Brusc simți mantiile ce-i apăsau toate timpanele. 
Ar fi trebuit să fie surdă, izolată, însă gândurile nu-i erau mai 
încețoșate decât ar fi fost după un somn agitat. 


Se ridică din nou în picioare și traversă încet spațiul deschis dintre 
Amdi și Otel. 


-Mă puteți auzi? întrebă ea. 
- Da, răspunse Oțel și se retrase neliniștit. 


Desigur... Mantiile înăbușeau sunetele aidoma unei capitonări 
groase; orice din spectrul gândirii ar fi fost complet absorbit. Totuși 
graiul inter-haite și samnorska aveau sunete joase, care n-ar fi fost 
afectate. Iyrathect se opri și-și ținu toate răsuflările. Auzi păsările și 


sunete de tăiere de lemne undeva pe latura îndepărtată a curții 
interioare. Cu toate acestea, Oțel se găsea la numai zece metri de ea. 
Sunetele gândurilor lui ar fi trebuit să fie o intruziune sonoră, chiar 
tulburătoare. Se căzni să deslușească ceva... Nu auzea decât 
propriile-i gânduri și un fel de bâzâit care părea să răsune din toate 
direcțiile. 


-Şi noi care crezuserăm că ne va oferi control în luptă, rosti ea 
surprinsă. 


Toţi membrii i se întoarseră și porniră către Amdi. Fl se afla la șase 

metri, la trei... Totuși, niciun sunet de gândire. Amdi holbase ochii. 
Puiandrii nu cedau teren; ba chiar toți opt păreau să se întindă spre 
Tyrathect. 


- Ai știut asta de la bun început, nu? întrebă ea. 
- Am sperat. Oho, am sperat! 


Amdi păși mai aproape. Un metru... Cei opt ai lui se uitau la cei 
cinci ai ei de la o depărtare de câțiva centimetri. El întinse un nas, 
atingându-și botul de al lui Iyrathect. Sunetele gândurilor lui 
răzbăteau doar foarte slab prin mantie, nu mai puternic decât dacă 
ar fi stat la cincisprezece metri depărtare. Pentru un moment, se 
priviră complet uluiți. Nas în nas, dar amândoi puteau gândi! Amdi 
scoase un țipăt de încântare și țopăi printre Iyrathect, frecându-se 
înainte și înapoi de picioarele ei. 


- Uite, Jefri! strigă în samnorskă. Merge. Merge! 


Tyrathect se clătină sub asalt și fu cât pe ce să-și piardă controlul 
gândurilor. Ceea ce tocmai se întâmplase... În toată istoria lumii nu 
se mai petrecuse niciodată așa ceva. Dacă haitele gânditoare puteau 
lucra labă lângă labă și bot lângă bot... Consecințele erau atât de 
numeroase și de imprevizibile, încât simţi cum o apucă iarăși 
ameteala. 


Otel se mai apropie putin și suferi o îmbrăţișare rapidă din partea 
lui Jefri Olsndot. Otel se străduia din răsputeri să se alăture 
celebrării, totuși nu era chiar sigur ce anume se întâmplase. Nu 
trăise consecințele, ca Tyrathect. 


- Un progres minunat pentru prima încercare, spuse el. Chiar și așa 
însă trebuie să fie dureros. (Doi din el o priveau cu atenție.) Ar 
trebui să-ți scoatem echipamentul și să te lăsăm să te odihnești. 


- Nu! rostiră simultan Tyrathect și Amdi, după care ea îi surâse lui 
Otel. Incă nu l-am testat realmente, nu? Telul era de fapt 
comunicarea pe distanțe mari. 


Cel puțin acela crezuserăm noi că ar fi fost țelul. De fapt, chiar dacă nu s- 
ar fi auzit decât pe aceeași distanţă ca și sunetele de vorbire, în 
mintea lui Tyrathect însemna un succes de proporții. 


- Ah... 


Otel zâmbi slab spre Amdi și fulgeră către Tyrathect din ochii unor 
feţe ascunse. Jefri continua să atârne de două dintre gâturile sale. 
Otel era imaginea suferinței abia ascunse. 


- Bine, atunci ia-o-ncet. Nu știm ce se poate întâmpla dacă ieși din 
raza de acţiune. 


Tyrathect își descâlci doi membri din Amdi și se retrase un pic. 
Gândirea era la fel de limpede — și potenţial la fel de deconcertantă — 
ca înainte. Acum însă începea să se obișnuiască cu ea. Avea doar 
foarte puţine probleme în a-și menţine echilibrul. Străbătu cu cei doi 
încă zece metri, aproximativ distanța maximă la care o haită se putea 
coordona în condițiile cele mai silențioase. 


- Este de parcă aș avea toate capetele laolaltă, anunţă uimită. 


In mod obișnuit, după zece metri gândurile erau slabe și defazarea 
temporală atât de mare, încât coordonarea devenea dificilă. 


-Cât de departe pot să merg? murmură ea spre Amdi. 
El emise un chicotit uman și-și apropie un cap. 


-Nu sunt sigur. Ar trebui să funcționeze cel puțin până la zidurile 
exterioare. 


- Bun, spuse ea cu glas normal pentru Otel, să vedem dacă mă mai 
pot îndepărta niţel. 


Cei doi membri ai ei parcurseră alți zece metri. Era întinsă pe mai 
bine de douăzeci de metri! 


Otel căscase larg ochii. 

— Și-acum? 

Tyrathect râse. 

-Gândirea mi-este la fel de precisă ca înainte. 
Își întoarse cei doi membri și porni mai departe. 
— Stai! răcni Otel, sărind în picioare. Este prea... 


Iși aminti după aceea că nu erau singuri și furia lui se transformă 
într-o îngrijorare înspăimântată pentru binele ei. 


- Este prea periculos pentru un prim experiment. Intoarce-te! 

Din locul în care se afla împreună cu Amdi, Tyrathect zâmbi radios. 
- Dar, Otel, eu n-am plecat nicăieri, replică ea în samnorskă. 
Amdijefri râse nestăvilit. 

Tyrathect era întinsă pe o rază de cincizeci de metri! Cei doi membri 
porniră într-o alergare ușoară... și-l văzu pe Otel înghițindu-și 
spumele. Gândirea ei continua să aibă calitatea precis conturată, 


instantanee, a apropierii cu toate capetele laolaltă. Cât de rapid este 
radioul acesta? 


Trecu pe lângă Shreck și gărzile postate la marginea câmpului. 


- Salut, salut, Shreck! Ce mai faci? vorbi un membru către chipurile 
lor înmărmurite. 


Inapoi, alături de Amdi și restul ei, Otel răcnea la Shreck, cerându-i 
s-o urmărească. 


Alergarea ei se iuți. Se despărți - un membru spre miazănoapte prin 
curtea interioară, iar celălalt către miazăzi. Shreck și gărzile o 
urmară, împiedicându-se buimaci. Cupola donjonului interior se 


ridica între membrii ei: un dom vast de piatră. Gândirea radio se 
înceţoșă în bâzâituri. 


-Nu pot gândi, șopti ea lui Amdi. 
-Trage de curelușele de la gură. Îi intensifică gândurile. 


Tyrathect trase de curele și bâzâiturile se diminuară. Își recâștigă 
echilibrul și alergă în jurul navei stelare. Un membru al ei era acum 
într-o zonă de construcții. Meșterii ridicară ochii, stupefiați. Un 
solitar însemna de obicei un accident fatal sau o haită care turbase. 
În ambele cazuri, solitarul trebuia reținut. Însă membrul haitei 
Tyrathect purta o mantie măreaţă care scânteia auriu, iar Shreck și 
gărzile sale strigau la toţi să se tragă înapoi. 


Tyrathect întoarse un cap spre Otel și glasul ei era fericit. 
— Zbor! 


Alergă printre muncitorii care se retrăseseră speriați, către ziduri. 
Era peste tot, întinzându-se întruna. Secundele acestea aveau să fie 
amintiri care să dăinuie mai mult decât sufletul ei, aveau să fie 
legende în minţile urmașilor ei și peste o mie de ani. 


Otel căzuse pe gânduri. Situaţia îi scăpase complet de sub control; 
toate gărzile lui Shreck se aflau de partea opusă a donjonului 
interior. Tot ce mai puteau el și Amdijefri să știe acum provenea de 
la Tyrathect... și din hărmălaia alarmelor. 


Amdi ţopăia în jurul ei. 

-Unde ești? Unde? 

— Aproape de zidul exterior. 

-Să nu treci de el, rosti încet Oțel. 


Tyrathect abia îl auzi. Pentru alte câteva clipe, avea să soarbă din 
puterea aceasta glorioasă. Se repezi în sus pe scările interioare. 
Gărzile se traseră iute înapoi și membrii lor săriră în curte. Shreck 
continua s-o urmeze, răcnind mereu pentru a-i degaja drumul. 


Un membru al ei ajunse la parapet, apoi celălalt. 
Tyrathect icni. 

- Ești bine? întrebă Amdi. 

- Sunt... 


Tyrathect privi în jur. Din locul în care se găsea, pe zidul de miazăzi, 
se zărea pe sine în curtea castelului — un pâlc micut, auriu și negru: 
cei trei membri ai ei și Amdi. Dincolo de zidurile nord-estice se 
întindeau pădurea și văile, potecile ce suiau în munții Colții-de- 
gheaţă. În apus era Insula Tăinuită și înceţoșatele ape dinspre 
interior: imagini pe care le văzuse de o mie de ori ca Jupuitor și le 
iubise mult, erau domeniul lui. Acum însă... vedea totul ca în vis. 
Ochii îi erau atât de îndepărtați între ei! Haita i se întindea pe 
aproape toată lățimea castelului! Paralaxa vederii făcea ca Insula 
Tăinuită să pară la numai câțiva pași depărtare. Castelul-nou era ca 
o machetă în jurul ei. Atotputernică Haită a Haitelor... așa vedea 
numai Dumnezeu! 


Gărzile lui Shreck se apropiau. El trimisese două haite înapoi, ca să 
ceară instrucțiuni. 


- Două minute. Cobor în două minute. 


Vorbise atât gărzilor de pe palisadă, cât și lui Otel rămas în curte. 
După aceea se întoarse ca să-și privească domeniul. 


Își extinsese numai doi membri, pe mai puţin de un sfert de 
kilometru, totuși nu exista niciun fel de defazaj temporal perceptibil; 
coordonarea era la fel de promptă ca atunci când erau toți laolaltă. 
Iar curelușele împletite puteau fi strânse încă și mai mult. Ce-ar fi 
fost dacă cei cinci membri ai ei s-ar fi îndepărtat... mulți kilometri? 
Atunci întregul ținut de miazănoapte ar fi fost ca propriul ei iatac. 


Și Jupuitorul? Ah, Jupuitorul... Unde era el? Amintirile continuau să 
fie acolo, dar... Tyrathect își reaminti pierderea conștiinței exact în 
clipa în care radiourile începuseră să funcționeze. Pentru a gândi în 
fața unei viteze atât de teribile, aveai nevoie de un talent special de 
coordonare. Poate că Lordul Jupuitor nu pășise niciodată între stânci 


apropiate când fusese nou. Iyrathect surâse. Poate că numai 
șablonul ei mental putea să subziste când folosea radiourile. În cazul 
acela... Privi încă o dată peste ținut. Jupuitorul clădise un imperiu 
măreț. Dacă aceste noi descoperiri erau folosite cuvenit, atunci 
victoriile următoare îl puteau face infinit mai măreț. 


Se întoarse către gărzile lui Shreck. 


- Perfect, sunt gata să revin la Lordul Otel. 


ci 


Armata Cioplitoarei-în-lemn porni spre nord în toiul verii. 
Pregătirile fuseseră frenetice, cu Prodotus zorindu-i pe toți, inclusiv 
pe sine, până îi adusese aproape la epuizare. Trebuiau fabricate 
treizeci de tunuri; Pedantus turnase șaptezeci de ţevi înainte de a 
obține treizeci care să prezinte încredere. Trebuiau instruiți tunari... 
și descoperite metode sigure de ţintire. Trebuiau construite căruțe și 
cumpăraţi kherporci. 


Cu siguranţă, de acum zvonurile despre pregătiri ajunseseră până în 
nord. Cioplitorii-în-lemn era un oraș-port; nu puteau închide 
negoțul care se desfășura prin el. Prodotus îi avertizase în aceste 
privinţe în destule întâlniri ale consiliului interior. Otel știa de 
venirea lor. Toată șmecheria era să-i țină pe Jupuitori în incertitudine 
cu privire la numărul soldaţilor, momentul sosirii și obiectivul exact. 


— Avem un atu important față de inamic, spunea el. Avem agenți în 
consiliile lui superioare. Știm ce știe el despre noi. 


Bineînțeles, nu puteau ascunde evidenţa de ochii iscoadelor, însă de 
fapt detaliile erau cele cu adevărat importante. 


Armata porni pe uscat pe mai multe căi; o duzină de căruţe pe aici, 
câteva detașamente pe acolo. Cu totul, expediția cuprindea o mie de 
haite, dar acestea nu aveau să se reunească până nu ajungeau în 
adâncul pădurilor. Ar fi fost mai ușor să parcurgă prima etapă a 
drumului pe mare, însă Jupuitorii aveau iscoade pe înălțimile 
fiordurilor. Cei din nord aveau să afle despre deplasarea oricărei 


corăbii — chiar și în adâncul teritoriului Cioplitorilor-în-lemn. De 
aceea călătoriră pe poteci prin păduri, străbătând zone din care 
Prodotus eliminase agenții inamici. 


La început, drumul fusese foarte ușor, cel puțin pentru cei cu căruțe. 
Johanna călătorea într-o caretă din ariergardă, împreună cu 
Cioplitoarea-în-lemn și Datasetul. Până și eu am început să tratez 
obiectul ca pe un oracol, gândi fata. Păcat că nu putea să prezică 
realmente viitorul. 


Vremea era pe atât de frumoasă pe cât o văzuse Johanna vreodată pe 
planeta Stiletelor: o după-amiază fără sfârșit. Straniu că o asemenea 
frumuseţe perpetuă îi putea stârni neliniște, totuși nu și-o putea 
stăpâni deloc. Avea aceleași senzaţii ca la prima ei descindere pe 
planeta aceasta, când totul mersese... prost. 


În primele zilentregi ale călătoriei, pe când se găseau încă în 
teritoriile proprii, Cioplitoarea-în-lemn îi indicase toate piscurile ce 
se iveau în fața lor și încercase să-i traducă denumirea lor în 
samnorskă. După șase sute de ani, regina își cunoștea bine 
domeniul. Știa până și peticele de zăpadă ce dăinuiau și în timpul 
verilor. Îi arătă Johannei un carnet de schițe pe care-l adusese cu ea. 
Fiecare pagină data din alt an și prezenta petice speciale de zăpadă, 
așa cum se vedeau în aceeași zi a verii. Răsfoirea iute a paginilor 
aproape că aducea cu un film rudimentar de animație. Johanna 
vedea peticele mișcându-se, crescând pe o perioadă de decenii, apoi 
retrăgându-se. 


-Cele mai multe haite nu trăiesc atât de mult, încât să simtă așa, zise 
Cioplitoarea-în-lemn, dar pentru mine peticele care durează toată 
vara seamănă cu niște ființe vii. Vezi cum se mișcă? Sunt aidoma 
lupilor, alungați de pe teritoriile noastre de focul nostru, care este 
soarele. Ei dau târcoale, cresc... Uneori se împreunează și un ghețar 
nou pornește către mare. 


Fata râse, ușor neliniștită. 
-Şi înving? 


-In ultimele patru secole, nu. Verile au fost adesea calde și vântoase. 
In cele din urmă?... Nu știu. Și pentru mine oricum nu mai 


contează. Își legănase pentru o clipă cei doi pui și chicotise încetișor. 
Odraslele Pelerinului nici nu gândesc încă, iar eu îmi pierd deja 
viziunea viitorului! 


Johanna se întinsese s-o mângâie pe gât. 
-Dar sunt și odraslele tale. 


- Știu. Majoritatea puilor mei au fost integrați în alte haite, însă 
aceștia sunt primii pe care i-am ținut cu mine. 


Orbul împinsese cu botul un pui, care se ferise și scosese un gângurit 
la limita superioară a auzului. Johanna îl luase pe celălalt pui în 
poală. Puii Stiletelor aduceau mai degrabă cu cei de focă decât cu 
cățelușii. Aveau gâturile foarte lungi prin comparaţie cu corpul și 
păreau să se dezvolte mult mai lent decât cățelandrul pe care-l 
crescuse ea cu Jefri. Chiar și acum aveau probleme în a-și focaliza 
privirile. Johanna își plimbă încetișor degetele prin fața unui pui; 
eforturile lui de a i le urmări fuseseră amuzante. 


După șaizeci de zile, puiandrii Cioplitoarei-în-lemn nu puteau încă 
umbla cu adevărat. Regina purta două veste speciale, cu buzunare 
marsupiale în părți și, aproape tot timpul cât erau treji, puii stăteau 
acolo și sugeau burtica ei prin blană. Din unele puncte de vedere, 
regina își trata progeniturile așa cum ar fi făcut oamenii. Era foarte 
agitată când îi erau luate și nu le mai putea vedea. Îi plăcea să le 
strângă la piept și să joace jocuri de coordonare. Adesea îi așeza pe 
ambii pui pe spate și le lovea lăbuţele de opt ori la rând, după care, 
brusc, îl lovea pe unul ori pe altul pe burtică. Cei doi se zbăteau 
furioși înaintea atacurilor și lăbutele li se agitau în toate direcțiile. 


-ÎI gâdil pe cel a cărui lăbuţă am atins-o ultima oară. Pelerinul este 
demn de mine. Aceștia doi gândesc deja putintel. Vezi? 


ÎI indică pe cel care se strânsese ghem, pentru a evita mare parte a 
gâdilăturilor ei neașteptate. 


Din alte puncte de vedere, modul în care Stiletele își creșteau puii 
era străin, aproape înfricoșător. Nici Cioplitoarea-în-lemn, nici 
Pelerinul nu vorbeau cu puiand.rii lor în tonuri audibile, ci 
„gândurile“ lor ultrasonice păreau să-i testeze întruna pe micuti. 


Unele erau simple și regulate și stârneau vibrații prin pereţii caretei; 
lemnul zumzăia sub degetele Johannei. Era de parcă o mamă ar fi 
îngânat un cântec de leagăn, dar fata înțelegea că avea alt scop. 
Micile creaturi răspundeau la sunete, zvâcnind în ritmuri 
complicate. Pelerinul spunea că vor mai trece treizeci de zile înainte 
ca puii să poată contribui cu gânduri conștiente în haită, însă erau de 
acum educați și exersați pentru funcţia aceea. 


Poposeau în fiecare zintreagă, cu soldații făcând pe rând de pază în 
linii de santinele. Chiar și în timpul călătoriei, se opreau de multe ori 
pentru a-și șterge urmele, a aștepta întoarcerea unei patrule sau pur 
și simplu pentru a se odihni. La un asemenea popas, Johanna stătu 
cu Pelerinul la umbra unui copac care semăna cu un pin, dar 
mirosea a miere. Pelerinul se juca împreună cu puii săi, ajutându-i să 
se ridice și să umble câțiva pași. După zumzetele pe care le simțea în 
oasele craniului, fata știa că el gândea spre pui. Apoi, brusc, aceștia i 
se părură mai degrabă niște marionete decât copii. 


- De ce nu-i lași să se joace singuri sau cu... (Frați! Surori? Cum le 
spui prăsilelor născute cu altă haită?) ... cu puii Cioplitoarei-în-lemn? 


Pelerinul încercase să învețe obiceiurile oamenilor într-o măsură 
chiar mai mare decât regina. Era de departe haita cea mai flexibilă 
pe care o cunoștea fata... la urma urmelor, trebuie să fii flexibil, dacă 
poți accepta un ucigaș în propria ta minte. Totuși fu vizibil surprins 
de întrebarea ei. Bâzâiturile din capul Johannei încetară brusc. 
Wickwrackcic râse slab. Era un râset foarte omenesc, deși puțin cam 
teatral. Pelerinul petrecuse multe ore urmărind comediile interactive 
din Dataset; Johanna nu știa dacă pentru divertisment ori pentru o 
înţelegere mai subtilă a oamenilor. 


-Să se joace? Singuri? Da... înțeleg cât de natural ar fi pentru tine 
așa ceva. Pentru noi ar fi un fel de perversiune... Ba nu, chiar mai 
rău, deoarece perversiunile sunt măcar amuzante pentru unii, 
uneori. Însă dacă un puiandru ar fi crescut ca solitar sau chiar ca 
duet... asta ar însemna să obţii un animal din ceea ce ar fi putut 
deveni un membru robust. 


- Vrei să spui că puii n-au niciodată o viață personală? 


Pelerinul își înclină capetele într-o parte și-și apropie burțile de 


pământ. Unul din el continua să împingă puii cu botul, totuși atenția 
îi era captată de fată. li plăcea să mediteze asupra bizareriilor 
omenești. 


- Da, uneori există tragedii: un pui orfan, care rămâne singur. 
Adesea pentru așa ceva nu există tratament; creatura devine prea 
independentă pentru a se integra în orice haită. Oricum, este o viață 
foarte singuratică, pustie. Eu însumi am amintiri despre cât este de 
neplăcut. 


— Pierdeți foarte mult. Știu că tu ai vizionat poveștile pentru copii din 
Dataset. E trist că nu puteți fi niciodată necopți și prostuți. 


- Hei, n-am spus nicio clipă asta! Eu, unul, am fost de foarte multe 
ori necopt și prostuţ — ăsta-i chiar felul meu de a fi. Iar majoritatea 
haitelor chiar așa și sunt, când conțin câțiva membri tineri proveniți 
de la părinți diferiți. 


În timp ce vorbeau, unul dintre puii Pelerinului ajunsese la marginea 
păturii pe care stăteau și își întinse stângaci gâtul în florile ce 
creșteau între rădăcinile unui copac din apropiere. Pe când 
adulmeca prin vegetaţia verde și purpurie, Johanna simți zumzetul 
reîncepând. Mișcările puiului deveniră mai organizate. 


- Tii! Pot mirosi florile odată cu el! Pun prinsoare că vom vedea unul 
prin ochii celuilalt cu mult înainte s-ajungem la Insula Tăinuită a 
Jupuitorului. 


Puiul se retrase și cei doi țopăiră pe pătură, parcă dansând. Capetele 
Pelerinului se legănară în ritmul mișcărilor lor. 


-Sunt niște micuți foarte inteligenți! Zâmbi larg: Noi nu diferim 
chiar atât de mult de voi, Johanna. Știu că oamenii sunt mândri de 
copiii lor. Atât Cioplitoarea-în-lemn, cât și eu ne întrebăm ce vor 
deveni ai noștri. Ea este cu adevărat sclipitoare, iar eu sunt... ei da!, 
niţel nebun. Oare aceștia doi vor face din mine un geniu științific? 
Oare o vor transforma pe Cioplitoarea-în-lemn într-o aventurieră? Hi, 
hi! Cioplitoarea-în-lemn este o extraordinară educatoare de prăsilă, 
dar nici chiar ea nu-i sigură cum vor fi noile noastre suflete. Ah, abia 
aștept să fiu din nou sextet! 


Copistul, Wickwrackcic și Johanna avuseseră nevoie de numai trei 
zile pentru a naviga de la Domeniul Jupuitorului până la portul 
Cioplitorilorîn-lemn. Armata aceasta avea nevoie de aproape 
treizeci de zile pentru a ajunge în locul unde începuse aventura fetei. 
Pe hartă păruse o rută chinuitoare, care șerpuia în bucle strânse prin 
teritoriul fiordurilor, totuși în primele zece-zile înaintaseră cu o 
ușurință extraordinară. Vremea se menținuse caldă și uscată. Era ca 
ziua ambuscadei, dar prelungită la nesfârșit. Cioplitoarea-în-lemn o 
numea „vara vânturilor secetoase“, însă în timpul verii ar fi trebuit 
să existe furtuni ocazionale sau măcar înnorări. Soarele ocolea 
întruna peste coronamentele pădurilor, iar când ieșeau în loc 
deschis — niciodată prea mult timp și doar când Prodotus era sigur 
că nu existau pericole —, cerul era senin și fără urmă de nori. 


Vremea aceea începuse deja să trezească neplăceri. La amiază putea 
fi realmente zăpușeală. Vântul sufla permanent și pârjolitor. 
Pădurile se uscau și trebuiau să fie precauți cu focurile. Iar pentru că 
soarele era mereu pe boltă și pentru că nu existau nori, cercetașii 
inamici îi puteau zări de la mulți kilometri depărtare. Pedantus era 
mai cu seamă agitat. Nu se așteptase să tragă cu tunurile pe drum, 
totuși și-ar fi dorit o instruire mai îndelungată a „trupelor“ într-un 
câmp deschis. 


Pedantus era sfetnic în consiliu și inginerul-șef al reginei, iar după 
experimentele întreprinse cu tunurile insistase să fie numit 
„Comandant de canonieri“. Johannei i se păruse mereu un personaj 
nepoliticos și lipsit de răbdare. Membrii lui erau continuu în mișcare 
și aveau gesturi bruște, sacadate. Petrecea cu Datasetul la fel de mult 
timp ca și regina sau Pelerinul, însă era foarte puțin interesat de 
subiectele orientate spre oameni. 


- Pare cumva orb față de orice nu-i o mașinărie, îl descrisese cândva 
Cioplitoarea-în-lemn, dar așa l-am creat eu. A inventat multe, chiar 
înainte de sosirea ta. 


Pedantus se îndrăgostise de tunuri. Pentru majoritatea haitelor, 
detonarea acestora reprezenta o experiență dureroasă, însă după 
acel prim test, Pedantus trăsese din nou și din nou, încercând să 
îmbunătățească ţevile, praful de pușcă și proiectilele explozive. 


Blana îi era brăzdată de zeci de arsuri. Afirma că bubuiturile 
apropiate limpezeau mintea... dar toți ceilalți erau de acord că te 
înnebuneau. 


În timpul popasurilor, Pedantus era o apariție familiară, umblând de 
colo-colo și cicălindu-și tunarii. Susținea că până și cea mai scurtă 
oprire era o ocazie pentru instruire, fiindcă viteza urma să fie 
esenţială în lupta adevărată. Concepuse protectii speciale, bazându- 
se pe apărătoarele de urechi ale artileriștilor nyjoreni. Acestea nu 
acopereau urechile pentru sunete joase, ci timpanele de pe fruntea și 
umerii celui care trăgea. Coborârea acelor apărătoare îți amorțea 
practic mintea, însă în momentul exploziei merita tot efortul. 
Pedantus purta el însuși apărătoare, dar nu le cobora niciodată peste 
timpane. Arătau ca niște aripioare caraghioase, care îi fâlfâiau de pe 
capete și umeri. În mod evident, el aprecia că efectul era fermecător 
de neconvențional... iar echipele lui de tunari se făleau să le poarte 
în permanență. După o vreme, până și Johanna își putea da seama 
că instrucția repetată dădea roade. Cel puțin puteau să răsucească 
fulgerător ţevile, să le încarce cu un simulacru de praf de pușcă și 
ghiulea, iar apoi să strige echivalentul „BUM!“ din graiul Stiletelor. 


Armata transporta mai mult praf de pușcă decât alimente, așa că 
haitele trebuiau să subziste din ceea ce găsea în păduri. Johanna 
avusese prea puţină experiență în camparea sub cerul liber și nu știa 
dacă toate pădurile erau atât de bogate. Nu semănau în niciun caz 
cu pădurile urbane de pe Straum, unde aveai nevoie de o autorizație 
specială ca să mergi pe poteci marcate și unde majoritatea 
animalelor sălbatice erau imitații mecanice ale originalelor nyjorene. 
Locul acesta era chiar mai sălbatic decât legendele despre Nyjora. La 
urma urmelor, planeta aceea fusese colonizată cu mult înainte să fi 
regresat în medievalism. Stiletele nu fuseseră niciodată civilizate și 
nu-și întinseseră niciodată orașele peste continente. Pelerinul aprecia 
că pe toată planeta trăiau mai puțin de treizeci de milioane de haite. 
Nord-vestul abia începuse să fie populat, așa că vânatul se întâlnea 
la tot pasul. În vânătorile lor, Stiletele se comportau aidoma unor 
animale. Soldaţii goneau prin tufișuri și metoda lor favorită era una 
de simplă rezistenţă, în care urmăreau prada până se prăbușea. În 
majoritatea cazurilor acest lucru nu era deloc practic, totuși ei 


păreau la fel de încântați să împingă prada naivă în ambuscade. 


Johannei nu-i plăcea. Oare vânătoarea aceasta era o perversitate 
medievală sau una specifică Stiletelor? Dacă dispuneau de timp, 
soldații nu-și foloseau arcurile și cuţitele, ci retezau beregate și 
sfârtecau pântecele cu colții și ghearele. Desigur, nici creaturile 
pădurii nu erau lipsite de apărare; pe planetă, ameninţarea și 
răspunsul la ameninţare evoluaseră de milioane de ani. Aproape 
toate animalele puteau să emită țipete ultrasonice, care înecau 
complet gândirea oricărei haite din apropiere. Părți din pădure îi 
păreau tăcute Johannei, dar armata trecea prin ele în galop precaut, 
cu soldații și vizitiii zvârcolindu-se de agonie sub asalturile 
nevăzute. 


Unele dintre animalele pădurii erau mai sofisticate. 


După douăzeci și cinci de zile de la pornire, armata se împotmolise 
încercând să traverseze valea cea mai mare pe care o întâlnise până 
atunci. Prin mijlocul ei- camuflat de pădure —, un râu curgea spre 
marea din vest. Pereţii acestei văi nu semănau cu nimic din ce 
văzuse fata vreodată în parcurile de pe Straum. Dacă ai fi secționat 
transversal valea, ai fi obținut o formă similară literei „U“. Stâncile 
erau perfect verticale în partea de sus a pereților, se transformau 
apoi în pante și în cele din urmă într-o luncă lină prin care curgea 
râul. 


- Așa o sapă gheața, îi explică Cioplitoareaîn-lemn. Mai în aval 
există locuri unde am văzut realmente cum se întâmplă. 


li arătă după aceea Johannei explicaţii în Dataset. Asta se întâmpla 
tot mai des; Pelerinul și regina, ba uneori și Pedantus, păreau să știe 
mai multe decât fata din educația modernă a unui copil uman. 


Traversaseră deja o serie de văi mici. Coborârea flancurilor abrupte 
era întotdeauna dificilă, însă deocamdată potecile fuseseră 
practicabile. Prodotus îi adusese până la marginea acestei văi largi. 


Cioplitoarea-în-lemn și armata stăteau la adăpostul pădurii, la mică 
distanță de pereţii verticali de piatră. La câțiva metri mai în spate, 
Johanna era înconjurată de Wickwrackcic. Copacii din zona aceasta 
îi reaminteau fetei de pini. Frunzele erau înguste și ascuțite și 


dăinuiau tot anul, însă scoarţa le era albă și presărată cu bășicuţe, iar 
lemnul în sine era gălbui-deschis. Cele mai stranii erau florile 
violete, care răsăreau dintre rădăcinile expuse ale arborilor. Pe 
planetă nu existau insecte similare albinelor, dar printre flori se 
vedea o forfotă permanentă, cauzată de mamifere cât degetul mare 
al fetei, care se suiau de pe o plantă pe alta. Erau mii, totuși nu 
păreau a fi interesate decât de flori și de nectarul dulce care se 
prelingea din ele. Johanna se așeză printre flori și admiră peisajul în 
timp ce regina discuta cu Prodotus. Oare la câți kilometri depărtare 
puteai să vezi din locul acesta? Aerul era cristalin, așa cum îl 
cunoscuse dintotdeauna pe planeta Stiletelor. Spre est și vest, valea 
părea să se întindă la nesfârșit, cu râul ca un firicel argintiu, acolo 
unde se întrezărea, ocazional, prin pădurea de pe fundul văii. 


Pelerinul o împunse cu un bot și făcu semn din cap către regină. 
Cioplitoarea-în-lemn arăta într-o parte și cealaltă a pantei abrupte. 


— Este o discuţie încinsă. Vrei o traducere? 
- Da. 


- Cioplitoarei-în-lemn nu-i place poteca asta. Glasul Pelerinului se 
schimbă în tonul pe care-l folosea regina când vorbea samnorskă: 
Poteca este complet expusă. De pe malul opus, oricine ne poate 
număra toate căruțele. Chiar și de la câteva mile... O milă este mai 
mult de un kilometru... 


Prodotus își roti capetele în gestul indignat care-i era specific. 
Bolborosi ceva, în mod limpede furios. Pelerinul chicoti și-și schimbă 
vocea pentru a-l imita pe șeful Sigurantei: 


- Maiestate! Cercetașii mei au trecut prin sită valea și malul opus. 
Nu există nicio amenințare. 


- Ai făcut miracole, știu, dar chiar sustii în mod serios că ai acoperit 
întregul versant de miazănoapte? Se află la cinci mile depărtare și 
din tinerețea mea știu că pe acolo sunt zeci de grote... tu însuți ai 
amintirile acelea. 


-Asta l-a amuţit! râse pelerinul. 


— Haide, haide! Doar traducerea. 


De acum, Johanna putea să interpreteze destul de bine limbajul 
corpurilor și tonul glasurilor. Uneori deslușea până și acordurile 
Stiletelor. 


- Hm... Bine. 


Regina își aranjă ranițele cu puii și se așeză. Tonul ei deveni 
conciliant. 


- Dacă vremea n-ar fi atât de senină, sau dacă ar fi noapte, am fi 
putut încerca, însă... îti amintești poteca veche? La douăzeci de mile 
mai spre interior de aici? După atâta timp ar trebui să fie acoperită 
de vegetație. lar suișul de vizavi este... 


Șuierat-bolborosit mânios dinspre Prodotus. 


-Iti spun, pe-aici este sigur! Vom pierde câteva zile pe cealaltă 
potecă. Dacă vom ajunge târziu la Jupuitori, toată truda mea a fost în 
zadar. Trebuie să traversezi pe-aici! 


- Hopa! murmură Pelerinul, neputându-se abţine de la micile 
comentarii. Cred c-aici Prodotus a-ntins prea mult coarda. 


Capetele reginei se arcuiră pe spate. Imitaţia vocii ei făcută de 
Wickwrackcic spuse: 


-Îți înțeleg nerăbdarea, haită din sângele meu. Dar vom înainta pe 
unde spun eu. Dacă asta e intolerabil pentru tine, îţi voi accepta cu 
regret demisia. 


— Dar ai nevoie de mine! 
— Nu chiar atât de mult. 


Brusc, Johanna înțelese că întreaga misiune se putea destrăma în 
clipa aceea, fără să se fi tras măcar un singur foc. Ce ne-am fi făcut fără 
Prodotus? Își ținu respiraţia și privi cele două haite. Părți din 
Prodotus se plimbară iute în cerc, oprindu-se pentru secunde 
furioase ca s-o privească pe Cioplitoarea-în-lemn. În cele din urmă, 
toate gâturile lui se înclinară. 


— Imi cer iertare, maiestate. Atâta vreme cât mă vei găsi de folos, te 
rog să-mi îngădui să te slujesc. 


Regina se relaxă acum și ea. Se întinse pentru a-și mângâia puii, care 
reacționară față de starea ei, zbătându-se în ranite și șuierând. 


-Te iert. Doresc sfaturile tale impartiale, Prodotus. Au fost miraculos 
de bune. 


Prodotus surâse fără putere. 


-Nu crezusem că lașul ar fi fost în stare, rosti Pelerinul lângă 
urechea fetei. 


Avură nevoie de două zilentregi ca să ajungă la poteca veche. Așa 
cum prezisese Cioplitoarea-în-lemn, era acoperită de verdeață, ba 
chiar pe alocuri nu era defel vizibilă. Pentru a traversa valea pe aici, 
le trebuiau zile bune. Dacă regina avea vreo îndoială față de decizia 
pe care o luase, nu o menţionă Johannei. Cioplitoarea-în-lemn avea 
șase sute de ani și se referea destul de frecvent la inflexibilitatea 
bătrâneții, iar acum fata căpăta un exemplu limpede al inflexibilității 
aceleia. 


Când ajungeau la râpe săpate de torente, tăiau copaci și construiau 
punți peste ele. Aveau nevoie de câte o zi pentru a depăși fiecare 
asemenea obstacol, însă înaintarea era agonizator de lentă chiar și 
prin locurile unde poteca era întreagă. Nimeni nu mai călătorea în 
căruțe. Marginile potecii se erodaseră și roțile vehiculelor se roteau 
uneori în gol. În dreapta ei, Johanna vedea coroane de copaci aflate 
la mulți metri sub picioarele ei. 


Dădură peste lupi la șase zile după ce porniseră pe poteca 
ocolitoare, când aproape că ajunseseră pe fundul văii. Lupi... Așa cel 
puţin le spusese Pelerinul; fetei i se părură că semănau cu gerbilii, 
șoarecii de deșert. 


Tocmai încheiaseră o porțiune de un kilometru de mers ușor. Vântul, 
uscat și cald, care sufla necontenit prin vale, se simțea chiar și sub 
copaci. Ultimele petice de zăpadă dintre arbori se topeau și dincolo 


de peretele nordic al văii se ridica o pâclă fumurie. 


Johanna mergea pe lângă careta Cioplitoarei-în-lemn. Pelerinul o 
urma la zece metri, flecărind ocazional cu ei. (Regina fusese foarte 
tăcută în ultimele zile.) Brusc, de deasupra lor se auziră țipete 
stridente de alarmă ale Stiletelor. 


După o secundă, Prodotus strigă de la o sută de metri mai în faţă. 
Prin interstițiile dintre copaci, Johanna văzu soldații de pe 
serpentina de deasupra lor ridicând arbaletele și trăgând în sus spre 
coasta dealului. Razele soarelui străbăteau în fuioare coronamentul, 
aducând destulă lumină, dar în petice care se suprapuneau și se 
mișcau permanent. Imaginile erau haotice, totuși... acolo sus se 
întrezăreau creaturi care nu erau Stilete! Micuţe, cafenii sau sure, ele 
se deplasau iute prin umbrele și petele de lumină. Suiau dealul, 
apropiindu-se de soldaţi din direcția opusă celei în care trăgeau 
aceștia. 


- Intoarceți-vă! Intoarceţi-vă! ţipă Johanna, însă vocea i se pierdu în 
vacarm. 


Și, de fapt, cine de acolo o putea înțelege? Toți membrii reginei 
priveau în sus, către bătălie. Ea prinse mâneca fetei. 


-Chiar vezi ceva, acolo sus? Unde? 


Johanna bâlbâi o explicaţie, dar de acum și Pelerinul văzuse ceva. 
Răcnetul lui bolborosit răsună puternic peste câmpul de luptă. O luă 
la fugă în sus pe potecă, spre locul în care Pedantus se căznea să 
pregătească un tun. 


- Johanna! Ajută-mă! 
Cioplitoarea-în-lemn șovăi, după care spuse: 
- Da. S-ar putea să fie într-atât de rău. Johanna, ajută-i cu tunul. 


Până la căruța tunului erau numai cincizeci de metri, însă trebuia să 
suie panta. Fata porni să alerge. Ceva greu căzu pe potecă, imediat 
îndărătul ei. O parte dintr-un soldat! Se zbătea și urla. O jumătate de 
duzină de ghemotoace din blană de mărimea unui gerbil erau fixate 
pe corpul lui și pielea îi era însângerată. Altă parte dintr-un soldat 


căzu pe lângă ea. Alta... Johanna se împletici, totuși nu se opri. 


Wickwrackcic stătea cu toate capetele laolaltă, la numai câțiva metri 
de Pedantus. Toţi membrii adulți erau înarmați — cuțite în boturi și 
gheare de oțel. Li făcu semn fetei să se ghemuiască lângă el. 


- Am dat peste-un cuib de... de lupi. (Cuvintele îi erau stângace, 
neclare.) E'a probabil între locu-ăsta și po'eca de sus. O movilă, ca 
un turnuleț de castel. Cuibu' treb'e ucis. Il poţi ve'ea? 


În mod vădit, el nu-l vedea; își răsucea capetele mereu, privind peste 
tot. Johanna se uită în sus pe deal. Luptele păreau să se fi redus în 
intensitate și auzea doar sunetele de agonie ale Stiletelor. 


-Te referi la chestia aia neagră? indică fata. 


Pelerinul nu răspunse. Membrii lui zvâcneau și cuțitele purtate în 
boturi se legănau aleatoriu. Johanna se feri iute de metalul care 
sclipea. El se tăiase deja în câteva locuri. Atac sonic! Privi din nou pe 
potecă. Cunoștea haitele de mai bine de un an, iar ceea ce vedea 
acum era... demenţă. Unele haite explodau: goneau în toate 
direcțiile și ajungeau la distanțe la care gândirea nu mai putea fi 
susținută. Altele — Cioplitoarea-în-lemn pe careta ei- se ghemuiseră 
în grămezi, din care abia dacă mai răsărea câte un cap. 


Înapoia celor mai apropiaţi copaci de pe deal, se putea zări un val 
cenușiu. Lupii! În parte, fiecare ghemotoc îmblănit părea destul de 
inocent. Toate laolaltă... Johanna încremeni pentru o clipă, văzându- 
i cum sfârtecă beregata unui membru de soldat. 


Ea era unica persoană rămasă cu mintea teafără, dar asta nu 
însemna decât că avea să știe că murea. 


Cuibul trebuie ucis! 


Pe căruța tunului de alături mai rămăsese doar unul din Pedantus: 
bătrânul Cap-alb. Smintit ca întotdeauna, își coborâse apărătorile de 
tunar și smucea ceva aflat sub țeava tunului. Cuibul trebuie ucis. 
Poate că nu era chiar așa smintit! 


Johanna sări pe căruţă, care rulă îndărăt pe pantă și se izbi de un 
copac, însă fata abia dacă își dădu seama. Ridică țeava tunului, așa 


cum văzuse în toate exercițiile de instruire. Cap-alb trăgea de un 
săculeț cu praf de pușcă, dar nu se putea descurca numai cu o 
pereche de fălci. Fără restul haitei sale, nu avea nici mâini, nici creier. 
Înălță capul la ea, cu ochii holbați de disperare. 


Johanna apucă de celălalt capăt al săculețului și împreună vărsară 
praful de pușcă în țeavă. Cap-alb reveni iute la echipamente și 
scotoci după o ghiulea. Este mai inteligent decât un câine. Și instruit. 
Poate că împreună ar fi reușit ceva! 


Lupii goneau la numai o jumătate de metru pe sub tălpile ei. Cu 
unul sau cu doi s-ar fi putut lupta și singură, însă solul era acoperit 
de zeci, care atacau și sfâșiau membri aleatorii. Trei din Pelerin îl 
înconjuraseră pe Cicatrizat și puii, dar apărarea lor consta în 
sfârtecări lipsite de gândire. Haita scăpase din boturi cuțitele și 
stiletele. 


Fata și Cap-alb vârâră ghiuleaua în ţeavă. Cap-alb se repezi imediat 
în partea din spate a țevii și se chinui cu scăpărătoarea pe care o 
foloseau tunarii. Obiectul putea fi ținut într-un bot, fiindcă de fapt 
un singur membru trăgea cu tunul. 


- Așteaptă, idiotule! îl împinse Johanna cu piciorul. Trebuie mai întâi 
să țintim! 


Pentru un moment, Cap-alb păru jignit. Reproșul nu-i era complet 
clar. Dăduse drumul baghetei aprinzătoare, totuși nu și scăpărătorii. 
Declanșă flacăra și reveni decis, încercând să se strecoare pe lângă 
picioarele fetei. Ea îl împinse iarăși înapoi și se uită în sus pe deal. 
Chestia neagră. Ala trebuie să fie cuibul. Înclină țeava tunului pe suport 
și ochi în lungul ei. Chipul îi ajunse la numai câțiva centimetri de 
insistentul Cap-alb și flacăra sa. Capul cu apărători al acestuia se 
repezi înainte și flacăra atinse orificiul de dare a focului. 


Detonaţia aproape că o azvârli pe Johanna din căruță. Pentru o clipă, 
nu se putu gândi la absolut nimic, doar la durerea care-i perfora 
urechile. Se rostogoli și se ridică în capul oaselor, tușind în fum. Nu 
auzea decât un tiuit foarte ascuţit, care nu mai înceta. Căruta lor 
micuță se bălăngănea, cu o roată atârnată deasupra râpei. Cap-alb se 
zbătea sub partea din spate a tunului. Fata o împinse de pe el și-i 
mângâie capul cu apărători. Sângera... sau poate că sângele era al 


ei? Pentru câteva secunde, rămase amețită, buimăcită de sânge, și 
încercă să-și imagineze cum naiba ajunsese acolo. 


Undeva în fundul minții ei, un glas tipa: Nu mai e timp, nu mai e timp! 
Se sili să se ridice în genunchi și privi în jur; amintirile reveniră 
dureros de lent. 


Mai sus pe deal se vedeau copaci rupti; lemnul gălbui sclipea prin 
frunziș. Dincolo de ei, acolo unde fusese cuibul, Johanna zări brazde 
de sol proaspăt răscolit. Il „uciseseră“, dar... bătălia continua. 


Pe potecă mai existau lupi, însă acum ei erau cei care alergau în toate 
direcțiile. Pe când privea, zeci dintre ei se catapultară de pe 
marginea potecii, în copacii și stâncile de dedesubt. Iar Stiletele 
începuseră să lupte realmente. Pelerinul își ridicase cuțitele, iar de 
pe tăișurile și boturile lui cădeau picături roșii. Ceva sur și 
însângerat zbură peste marginea căruței și ateriză lângă piciorul 
fetei. „Lupul“ nu era mai lung de douăzeci de centimetri, cu blană 
cafeniu-cenușie murdară. Semăna într-adevăr cu un animal de 
companie, totuși fălcile sale micuțe clănțăniră cu intenţii ucigașe 
către gleznele ei. Johanna trânti o ghiulea peste el. 


În următoarele trei zile, în timp ce soldații Cioplitoarei-în-lemn se 
străduiau să readucă laolaltă echipamentele și pe ei înșiși, Johanna 
învăță destule despre lupi. Proiectilul tras de ea și Cap-alb stopase 
brusc atacul. Fără îndoială, distrugerea cuibului salvase o mulțime 
de vieți și expediţia în sine. „Lupii“ erau un gen de creatură-stup, 
doar vag asemănătoare cu haitele. Rasa Stiletelor folosea gândirea de 
grup pentru a ajunge la un nivel ridicat de inteligenţă; Johanna nu 
văzuse niciodată o haită rațională care să fi avut mai mult de șase 
membri. Cuiburile de lupi nu erau interesate să atingă culmile 
inteligenței. Regina susținea că un cuib putea să aibă mii de membri; 
în tot cazul, cel peste care dăduseră ei era uriaș. O asemenea 
mulţime nu putea atinge inteligența unui om. În termeni de rațiune 
primară, probabil că nu era mult mai inteligent decât un singur 
membru al unei haite. Pe de altă parte, putea fi mai flexibil. Lupii 
puteau să opereze singuri la distanțe mari. Când se aflau la mai 
puţin de o sută de metri de cuibul-cămin, erau apendice ale 
membrilor „regină“ ai cuibului și atunci nimeni nu se îndoia de 


abilitatea lor. Pelerinul cunoștea legende despre cuiburi cu 
inteligență aproape egală cu a unei haite, despre locuitori ai 
pădurilor care încheiau pacte cu cuiburile din apropiere, pentru 
protecție în schimbul hranei. Atâta timp cât trăiau emițătorii de 
sunete puternice din cuib, lupii-lucrători se puteau coordona ca 
membrii unei haite. Dacă însă ucideai cuibul, creatura se destrăma 
aidoma unei rețele ieftine cu topologie stea. 


În tot cazul, cuibul acesta lovise greu armata Cioplitoarei-în-lemn. 
Așteptase tăcut până ce soldaţii intraseră mult în raza sa de 
acoperire sonoră, după care lupi îndepărtați folosiseră mimetism 
sincronizat pentru a crea „fantome“ sonice, păcălind haitele să 
întoarcă spatele cuibului și să tragă în mod inutil în copaci. lar când 
ambuscada se declanșase realmente, cuibul emisese confuzie 
concentrată asupra Stiletelor. Atacul acela fusese mult mai puternic 
decât „zgomotele fetide“ pe care le întâlniseră în alte părți ale 
pădurii. Pentru Stilete, fetidele erau dureros de sonore și uneori 
chiar înspăimântătoare, dar nu însemnau haosul distrugător de 
minți pe care-l cauzase atacul cuibului de lupi. 


Peste o sută de haite fuseseră lovite în ambuscadă. Unele, în 
majoritate haite cu puiandri, se ghemuiseră laolaltă. Altele, ca 
Pedantus, „explodaseră“. În orele ce urmaseră atacului, multe dintre 
fragmentele acelea reveniseră încet-încet și se reasamblaseră. 
Stiletele rezultate erau zguduite, însă nevătămate. Soldaţii intacți 
umblau în sus și în jos pe stâncile împădurite și căutau membrii 
răniți ai camarazilor lor. În unele locuri, râpa de lângă potecă 
depășea adâncimea de douăzeci de metri. În cazul în care căderea 
nu le fusese amortizată de ramurile copacilor, membrii se 
prăbușiseră direct pe piatră. În cele din urmă găsiră cinci morți și 
douăzeci de răniți grav. Pierduseră și două căruțe, care se făcuseră 
țăndări și kherporcii lor suferiseră răni fatale. Printr-un noroc 
extraordinar, salva de tun nu declanșase un incendiu forestier. 


Soarele își descrise de trei ori cercul uriaș și înclinat în jurul bolţii 
cerești. Armata Cioplitoarei-în-lemn se refăcea într-un bivuac în 
adâncurile pădurii din vale, pe malul râului. Prodotus postase 
santinele cu oglinzi semnalizatoare pe peretele opus al văii și locul 
acesta era cel mai sigur pe care-l puteau găsi atât de departe în nord. 
Cu siguranţă, era unul dintre cele mai frumoase. Nu oferea 


panorama din pădurea de pe malul înalt, dar zgomotul râului din 
apropiere era atât de puternic încât acoperea suspinele vântului 
secetos. Arborii din luncă nu aveau flori printre rădăcini, totuși nu 
semănau cu nimic din ce cunoștea Johanna. În locul tufișurilor 
scunde, creștea un „mușchi“ moale și vinețiu, despre care Pelerinul 
afirma că ar fi fost chiar parte din copaci. Se întindea ca o peluză 
tunsă scurt până la malul apei. 


În ultima zi a popasului, regina convocă toate haitele care nu erau de 
santinelă. Era cea mai mare adunare de Stilete pe care Johanna o 
văzuse în același loc după ce-i fusese ucisă familia, atât doar că 
haitele acestea nu luptau. Cât vedeai cu ochii, mușchiul vinețiu era 
presărat de haite, despărțite între ele prin minimum opt metri. 
Pentru o clipă absurdă, fata își aminti Parcul Coloniștilor de la 
Overby: familiile care făceau picnic pe iarbă, fiecare cu propria ei 
pătură tradițională și coșulețul de mâncare. Însă „familiile“ acestea 
erau haite dispuse în formaţie militară. Rândurile erau arce line, 
orientate spre regină. Pelerinul se afla la zece metri înapoia ei, în 
umbre; faptul că-i era consort nu-i conferea niciun rang oficial. În 
stânga Cioplitoarei-în-lemn se găseau răniții ambuscadei, membri cu 
bandaje și atele. Cumva însă nu rănile acelea vizibile erau cele mai 
oribile, ci ceea ce Pelerinul numea „răniții mergători“: solitari, duete 
și terțete, unicii supraviețuitori ai unor haite. Unii dintre ei se 
străduiau să-și menţină concentrarea și poziția de drepti în front, dar 
alții rătăceau fără țel, întrerupând ocazional discursul reginei prin 
cuvinte fără noimă. Semănau cu ultimul supraviețuitor din Copistul 
Jaqueramaphan, totuși cei mai mulți dintre aceștia aveau să trăiască. 
Unii se contopeau deja, încercând să realizeze indivizi noi și era 
posibil ca o parte dintre ei să aibă succes, așa cum se întâmplase cu 
Pelerinul. Pentru majoritatea avea să treacă însă mult timp înainte să 
redevină indivizi întregi. 


Johanna și Pedantus se aflau în primul rând de soldați, în fața 
reginei. Comandantul de canonieri stătea în poziția de repaus 
pentru paradă a Stiletelor: șezuturile pe sol, piepturile scoase în 
afară și majoritatea capetelor înainte. Pedantus scăpase din 
ambuscadă fără răni serioase; doar Cap-alb avea câteva pârlituri noi, 
iar altul din el își dislocase un umăr, căzând de pe potecă. Își purta 
apărătorile de tunar la fel de semet ca întotdeauna, totuși degaja în 
același timp un aer de modestie; poate că de vină erau formațiunea 


militară și faptul că primea o medalie pentru vitejie. 


Regina purta vestele ei speciale și fiecare cap privea spre altă 
secțiune a audienței. Johanna tot nu putea înțelege graiul Stiletelor și 
cu certitudine nu avea să-l vorbească niciodată fără ajutor mecanic, 
dar sunetele erau în majoritate în spectrul ei auditiv; frecvențele 
joase se transmiteau mult mai bine decât cele înalte. Chiar și fără 
asistență memorizatoare și generatoare gramaticale, fata învăța câte 
ceva. Putea recunoaște ușor tonalitățile emoționale și sunetele de 
felul gălăgioaselor ark ark ark care echivalau aici cu aplauzele. Cât 
despre cuvintele individuale... acelea sunau mai degrabă ca niște 
acorduri, silabe unice care aveau înțeles. Actualmente, dacă asculta 
cu foarte multă atenţie (și dacă Pelerinul nu se găsea în apropiere ca 
să-i ofere o traducere), ea putea chiar să recunoască unele dintre ele. 


Chiar acum, de pildă, Cioplitoarea-în-lemn spunea lucruri bune 
despre participanţii la adunare. Ark ark-uri aprobatoare răsunară din 
toate direcțiile. Aduceau cu o colonie de foci. Unul dintre capetele 
reginei cobori într-un recipient și se ridică, ținând în bot un mic 
obiect cioplit. Rosti numele unei haite, un tumptititum din mai multe 
acorduri pe care dacă Johanna l-ar fi auzit suficient de des l-ar fi 
putut repeta ca „Jaqueramaphan“... sau poate chiar i-ar fi găsit un 
înțeles, ca „Wickwrackcic“. 


Din primul rând al frontului, un singur membru alergă spre regină 
și se opri practic bot în bot cu cel mai apropiat dintre membrii 
Cioplitoarei-în-lemn. Regina spuse ceva despre bravură, apoi doi 
membri ai ei prinseră broșa (?) din lemn pe vesta soldatului. Acesta 
se răsuci energic și reveni la haita sa. 


Cioplitoarea-în-lemn luă altă decorație și chemă altă haită. Johanna 
se aplecă spre Pedantus. 


-Ce se-ntâmplă? întrebă ea. De ce numai câte un membru primește 
medalia? 


Și cum pot rezista să stea atât de aproape de altă haită? 


Pedantus stătuse într-o poziție de drepți mai accentuată decât 
majoritatea celorlalte haite și o ignorase. Acum răsuci un cap la ea. 


—9-Ș-șI 
Dădu să se întoarcă înapoi, dar fata îl prinse de o vestă. 


-Nimic nu știi! replică el în cele din urmă. Medalia este pentru toată 
haita. Un membru este extins s-o accepte. Dacă ar veni mai mulți, ar 
însemna nebunie. 


Hmm... Pe rând, încă trei haite „extinseră“ câte un membru ca să-și 
primească decoraţiile. Unii erau preciși și milităroși, aidoma 
soldaților umani din povești. Alţii porneau țanțoși, pentru ca să 
devină sfioși și confuzi pe măsură ce se apropiau de Cioplitoarea-în- 
lemn. 


In cele din urmă, Johanna rosti: 
— Psst! Pedantus! Pe noi când o să ne decoreze? 


De data aceasta el nici măcar n-o mai privi; toate capetele îi erau 
ațintite rigid către regină. 


- Ultimii, bineînţeles. Noi doi am ucis cuibul și am salvat-o pe 
regină. 


Corpurile aproape că-i tremurau de intensitatea încordării. Este 
speriat până peste cap. Și, brusc, fata bănui motivul. Aparent, 
Cioplitoarea-în-lemn nu avea probleme în a-și menține mintea dacă 
avea în apropiere un membru al altei haite, însă reversul nu era 
valabil. A-ţi trimite un membru în altă haită însemna să pierzi o 
parte din conștiință și să-ți lași încrederea în seama haitei respective. 
Privind așa lucrurile... Johannei îi reamintea de piesele istorice pe 
care obișnuia să le joace. Pe Nyjora, în decursul Evului Întunecat, se 
obișnuia ca o Lady să-și înmâneze sabia reginei sale când i se acorda 
audienţă, iar apoi să îngenuncheze. Era un mod de a jura credință. 
La fel se petrecea și aici, atât doar că, privindu-l pe Pedantus, fata 
înţelese că, fie și numai ca o chestiune de etichetă, ceremonia putea 
fi teribil de înfricoșătoare. 


Alte trei medalii fură decernate, după care Cioplitoarea-în-lemn 
bolborosi acordurile ce formau numele lui Pedantus. Comandantul 
de canonieri înțepeni complet și emise fluierături slabe prin toate 


gurile. 

-Johanna Olsndot, spuse regina. 

Continuă după aceea în graiul Stiletelor; ceva despre apropierea lor. 
Johanna se ridică, dar niciunul din Pedantus nu se clinti. 

Regina emise un râset omenesc. Tinea două broșe lustruite. 


— Îți voi explica totul mai târziu, în samnorskă, Johanna. Acum, vino 
cu unul din Pedantus. Pedantus? 


Brusc, ei deveniseră centrul atenției, cu mii de ochi care-i priveau. 
Nu se mai auzeau ark-uri, nici flecăreli de fundal. Johanna nu se mai 
simțise atât de expusă privirilor de când o jucase pe Prima Colonistă 
în piesa Asolizării, la școală. Se aplecă și-și apropie capul de unul al 
lui Pedantus. 

— Haide, tipule! Noi suntem eroii principali. 

Ochii care o priviră erau holbați. 


-Nu pot... 


Cuvintele erau inaudibile. In ciuda falnicelor lui apărători de tunar 
și a manierei ireverențioase, Pedantus era îngrozit. Pentru el însă nu 
era o teamă simulată pe scenă. 


- Nu mă pot destrăma atât de curând. Nu pot! 


În rândurile dinapoia lor se auziră murmure bolborosite din partea 
tunarilor săi. Pe Puteri, purtarea aceasta avea oare să-l compromită? 
Bun sosit în Evul Mediu! Niste idioţi! Chiar și tăiat în bucăți, Pedantus 
le-a salvat fundurile și acum... 


Fata își puse palmele pe doi dintre umerii lui. 
-Noi doi am mai făcut asta. Tii minte? 
Capetele încuviințară. 


- Ceva... Acea parte din mine, singură... n-ar fi putut reuși 


niciodată. 


- Exact. Și nici eu n-aş fi reușit singură. Impreună însă am ucis un 
cuib de lupi. 


Pedantus o privi o secundă, cu ochi nesiguri. 

- Da, așa am făcut. 

Se sculă și legănă din capete, astfel că apărătorile fâlfâiră zgomotos. 
- Da! 

Îl apropie pe Cap-alb mai mult de ea. 


Johanna se îndreptă. Ea și Cap-alb ieșiră în spațiul deschis. Patru 
metri... Șase... Îi atingea ușor grumazul cu vârfurile degetelor unei 
mâini. Când ajunseră la doisprezece metri de restul lui Pedantus, 
pasul lui Cap-alb șovăi. Trase cu coada ochiului la fată, după care 
continuă mai încetișor. 


Johanna nu-și mai reaminti prea mult din ceremonie, deoarece era 
concentrată aproape exclusiv asupra lui Cap-alb. Cioplitoarea-în- 
lemn spuse ceva lung și neinteligibil. Cumva, amândoi sfârșiră prin 
a purta pe gulere decorații complicat cioplite și fură trimiși înapoi 
către restul lui Pedantus. Abia atunci fata fu din nou conștientă de 
mărimea mulțimii. Se întindea cât putea vedea cu ochii pe sub 
coroanele pădurii... și toți păreau să ovaționeze, iar tunarii lui 
Pedantus erau cei mai zgomotoși. 


Miezul nopții. Pentru trei sau patru ore din ziuantreagă, aici, pe 
fundul văii, soarele cobora în spatele înaltului perete nordic. Nu crea 
însă senzația de noapte, nici măcar de crepuscul. Fumul focurilor 
din nord părea să se fi întețit și Johanna îi simţea și mirosul. 


Fata reveni de la sectorul tunarilor, spre centrul bivuacului și cortul 
Cioplitoarei-în-lemn. Era liniște; putea auzi creaturi micuţe 
scârțâind prin tufișuri și printre rădăcini. Poate că celebrările s-ar 
mai fi prelungit, dar toți știau că în câteva ore aveau să înceapă 
ascensiunea pe peretele nordic al văii. Așa că acum răsunau doar 


râsete ocazionale și la răstimpuri câte o haită trecea pe lângă ea. 
Johanna umbla desculță, cu pantofii atârnați pe umăr. În ciuda 
vremii secetoase, simțea mușchiul minunat de moale sub tălpi. 
Deasupra, baldachinul pădurii alterna între verde și petice de cer 
pâclos. Fata aproape că putea să dea uitării ce se întâmplase în trecut 
și ce o aștepta în viitor. 


Gărzile din jurul Cioplitoarei-în-lemn n-o somară, ci doar o anunțară 
încetișor; la urma urmelor, era unicul om din bivuac. Regina scoase 
un cap prin ușa cortului. 


— Intră, Johanna. 


Stătea în cercul ei obișnuit, cu puii în mijloc. Era destul de întuneric, 
nu exista altă lumină decât cea pătrunsă prin intrare. Johanna se 
trânti pe pernele unde obișnuia să doarmă. Încă de după-amiază, 
din timpul festivității de decorare, plănuise să-i spună ceva 
Cioplitoarei-în-lemn, însă acum... petrecerea tunarilor fusese 
încântătoare, așa că n-ar fi dorit să destrame dispoziția aceea. 


Regina înclină un cap către ea și cei doi pui îi repetară prompt 
gestul. 


-Te-am urmărit la petrecere. Eşti o persoană cumpătată. Mănânci 
deja aproape toate mâncărurile noastre, dar nu te atingi deloc de 
bere. 


Johanna strânse din umeri. Așa era, și de ce n-o făcuse? 
-Copiii n-ar trebui să consume alcool înainte de optsprezece ani. 


Acesta era obiceiul, iar părinții ei îl respectaseră. Johanna împlinise 
paisprezece ani cu două luni în urmă; Datasetul îi reamintise ora 
exactă. Căzu pe gânduri. Dacă nimic din toate acestea nu s-ar fi 
întâmplat, dacă ea ar fi fost tot la Laboratorul Superior sau în 
Domeniul Straumli, oare s-ar fi furișat cu prietenele ca să încerce 
asemenea substanţe interzise? Probabil că da. Totuși aici, unde se 
afla complet pe cont propriu, unde în clipa de față era o eroină 
celebră, nu încercase nici măcar o picătură... Poate tocmai din cauza 
că mama și tata nu erau aici, iar respectarea dorințelor lor părea să-i 
apropie. Simti lacrimile năpădindu-i ochii. 


- Hmm... Cioplitoarea-în-lemn nu păruse să-i observe lacrimile. Și 
Pelerinul a spus că acesta ar fi motivul. 


Iși mângâie puii și zâmbi. 


-Mi se pare destul de corect. Aștia doi nu vor căpăta bere până nu 
vor fi mai mari... deși știu că în seara asta au simțit în mod indirect 
gustul petrecerii de la mine. 


In cort se simţea un iz slab de bere. 


Johanna își frecă apăsat ochii. In momentul acesta nu avea defel chef 
să vorbească despre problemele adolescenţei. 


-A fost destul de răutăcios ce i-ai făcut lui Pedantus în după-amiaza 
asta. 


- Am... Da. Il anunțasem din timp ce se va întâmpla. El nu dorea, 
dar crezusem că era pur și simplu... „țanțoș“ este cuvântul potrivit? 
Dacă aș fi știut cât de tulburat era, atunci... 


-Practic s-a dezintegrat acolo, sub ochii tuturor. Dacă am înțeles 
bine cum merg lucrurile, asta ar fi însemnat dizgraţierea lui, nu-i 
așa? 


- Da. Schimbarea onoarei pentru loialitate în fața unor egali este 
ceva important. Cel puţin pentru felul în care conduc eu; sunt sigură 
că Pelerinul sau Datasetul pot oferi o duzină de alte idei despre 
conducere. Uite cum stă treaba, Johanna, aveam nevoie de Schimbul 
ăsta și aveam nevoie ca tu și Pedantus să fiți acolo. 


- Da, știu. „Noi doi am schimbat soarta luptei.“ 
- Taci! 


Vocea ei răsună neașteptat de tăios și Johanna își reaminti că aceasta 
era o regină medievală. 


-Suntem la două sute de mile miazănoapte de granițele mele, 
aproape în inima Domeniului Jupuitorului. Peste câteva zile vom 
întâlni inamicul și mulți dintre noi vor muri pentru ceva despre care 
nu știm mai nimic. 


Johanna simți un gol în stomac. Dacă nu se putea întoarce la navă, n- 
ar fi putut termina ce începuseră mama și tata... 


-Te rog, Cioplitoareo-în-lemn! Să știi că merită cu adevărat! 


-Eu știu asta. Pelerinul o știe. Majoritatea consiliului meu o acceptă, 
deși cu murmure. Însă noi, cei din consiliu, am discutat cu 
Datasetul. Noi am văzut lumile voastre și ce poate să facă știința 
voastră. Pe de altă parte, majoritatea celor care mă însoțesc — 
gesticulă spre tabăra de dincolo de cort- se află aici din credinţă și 
loialitate pentru mine. Pentru ei este o situație în care-și pot pierde 
viața pentru un tel obscur. 


Făcu o pauză, deși cei doi pui continuară să gesticuleze intens încă o 
secundă. 


-Nu știu cum i-ai putea convinge tu pe cei asemenea ție să-și asume 
un asemenea risc. Datasetul face referire la încorporarea militară. 


- Asta se petrecea pe Nyjora, cu mult timp în urmă. 


-Nu contează. Vreau să spun că trupele mele se găsesc aici din 
loialitate, în cea mai mare parte față de mine. Vreme de șase sute de 
ani, mi-am apărat bine supușii; în privința asta, memoriile și 
legendele lor sunt foarte clare. În repetate rânduri, am fost singura 
care a întrezărit un pericol și sfatul meu i-a salvat pe cei amenințați. 
Asta îi îndeamnă pe majoritatea soldaților, pe majoritatea tunarilor 
să continue. Ei toți sunt liberi să revină acasă oricând ar dori. Așa 
deci... Ce vor gândi ei când în prima noastră „luptă“ am căzut 
aidoma unor... călători... ignoranti în ambuscada unui cuib de lupi? 
Fără marele noroc pe care l-am avut, ca tu și o parte din Pedantus să 
vă aflați în locul potrivit și să fiți atenţi, eu aș fi fost ucisă. Pelerinul 
ar fi fost ucis. Poate că o treime din soldaţi ar fi murit. 


-Dacă n-am fi fost noi, ar fi fost alții, murmură fata. 


- Poate. Eu nu cred că altcineva ar fi încercat măcar să tragă cu tunul 
în cuib. Înţelegi care este efectul asupra soldaților mei? „Dacă un 
simplu ghinion în pădure ne poate ucide regina și distruge armele 
noastre minunate, ce se va întâmpla când ne vom confrunta cu un 
inamic inteligent?” Aceasta a fost întrebarea din multe minți. lar dacă 


nu pot răspunde la ea, nu vom ieși niciodată din valea asta... cel 
puțin nu către miazănoapte. 


— De aceea ai acordat medaliile. Loialitate în schimbul onoarei. 


- Da. Tu n-ai înțeles sensul ceremoniei decorării, pentru că nu 
pricepi graiul nostru. Am accentuat în mod exagerat cât de bine s-au 
descurcat toți. Am atribuit acolade de argint haitelor care s-au 
dovedit cât de cât competente în ambuscadă. Asta i-a ajutat pe unii. 
Mi-am repetat motivele pentru această expediție: minunile pe care le 
descrie Datasetul și cât de multe vom pierde dacă va învinge Otel. 
Însă ei au mai auzit argumentele astea și descriu lucruri mult prea 
îndepărtate, pe care cu greu și le pot imagina. Noul lucru pe care li l- 
am arătat azi aţi fost tu și Pedantus. 


— Noi? 


- V-am lăudat mai presus de orice cuvinte. Solitarii fac adesea 
lucruri curajoase. Uneori ei sunt pe jumătate inteligenţi sau vorbesc 
ca și cum ar fi inteligenți. Totuși de unul singur, fragmentul de 
Pedantus n-ar fi fost cu nimic mai mult de un bun luptător cu 
cuțitul. El știa să folosească tunul, dar nu avea labele sau boturile 
necesare pentru a acționa practic. lar de unul singur n-ar fi știut 
niciodată unde anume să tragă. Tu, pe de altă parte, ești o Două- 
picioare. Din multe puncte de vedere, ești neajutorată. Unicul mod în 
care poți gândi este de una singură, însă o poți face fără cei din jur. 
Împreună, voi aţi făcut ceea ce nicio haită nu putea face în toiul unui 
atac al cuibului de lupi. Așa că am spus armatei mele ce echipă 
minunată ar putea forma rasele noastre, în ce fel fiecare 
compensează cusururile celeilalte. Împreună, suntem cu un pas mai 
aproape de a deveni Haita Haitelor. Ce face Pedantus? 


Johanna surâse ușor. 


-Totul s-a terminat cu bine. După ce a reușit să ajungă și să-și 
accepte medalia — atinse cu vârfurile degetelor broșa care-i fusese 
prinsă de guler; era un obiect minunat, un peisaj al orașului 
Cioplitoarei-în-lemn —, a fost complet schimbat. Ar fi trebuit să-l fi 
văzut după aceea, cu tunarii lui. Ei au avut propria lor ceremonie de 
loialitate / onoare și au băut foarte multă bere. Pedantus le-a explicat 
tuturor ce facem noi. Ba chiar mi-a cerut să-l ajut să demonstreze... 


Crezi cu adevărat că soldaţii au fost convinși de ce le-ai spus despre 
oameni și Stilete? 


- Așa cred. Pot fi foarte elocventă în graiul meu natal. M-am educat 
în privința asta. 


Cioplitoarea-în-lemn amuţi o clipă. Puii ei traversară carpeta și-și 
frecară botișoarele de palmele fetei. 


-În plus... s-ar putea chiar să fie adevărat. Pelerinul este sigur în 
privinţa asta. Tu poţi să dormi în același cort cu mine și totuși să 
gândești. Asta este ceva ce el și cu mine nu putem; în felurile noastre 
diferite, amândoi am trăit mult și cred că suntem la fel de inteligenți 
ca oamenii și celelalte creaturi despre care Datasetul spune că ar 
exista în Exterior. Dar voi, creaturile solitare, puteți sta una lângă 
cealaltă, gândi și construi. Prin comparație cu noi, pun prinsoare că 
rasele de solitari au dezvoltat științele foarte rapid. Cu ajutorul tău 
însă poate că lucrurile se vor schimba repede și pentru noi. 


Cei doi pui se retraseră și regina își coborî capetele pe labe. 


-Cel putin asta le-am spus soldaților mei... Acum ar trebui să-ncerci 
să te odihnești niţel. 


Pe pământul din jurul intrării în cort se zăreau deja pete de lumină 
solară. 


— Bine. 


Johanna se dezbrăcă, se întinse și se acoperi cu o pătură ușoară. Cei 
mai mulți membri ai Cioplitoarei-în-lemn păreau deja adormiti. Ca 
de obicei, una sau două perechi de ochi erau deschise, însă 
inteligența lor avea să fie limitată... iar în momentul de față până și 
ele păreau istovite. În mod straniu, regina lucrase atât de mult cu 
Datasetul, încât glasul ei omenesc ajunsese să reproducă și emoțiile, 
nu numai pronunția. Ultimele ei cuvinte fuseseră foarte obosite, 
triste. 


Fata întinse un braț de sub pătură și mângâie gâtul orbului, cel mai 
apropiat de ea. 


— Tu însă crezi ce le-ai spus? o întrebă încetișor. 


Unul dintre capetele „santinelă“ o privi și un suspin cât se poate de 
uman păru să răsune din toate direcțiile. Vocea reginei era foarte 
slabă. 


- Da... însă mă tem că asta nu mai contează. Vreme de șase sute de 
ani, am avut perfectă încredere în mine. Dar ceea ce s-a petrecut pe 
versantul de miazăzi... n-ar fi trebuit să se întâmple. N-ar fi trebuit 
să se întâmple, dacă eu aș fi urmat sfatul lui Prodotus și am fi 
coborât pe Drumul Nou. 


-Totuşi am fi putut vedea... 


- Da. Un eșec în ambele direcții, nu-nţelegi? Prodotus avea 
informaţii precise din consiliile cele mai înalte ale Jupuitorului. Pe 
de altă parte, în chestiunile de zi cu zi, el este uneori un idiot 
imprudent. Știam asta și am crezut că voi putea compensa. Drumul 
Vechi se găsea însă într-o stare mult mai rea decât îmi aminteam; 
cuibul de lupi nu s-ar fi putut niciodată stabili acolo dacă drumul ar 
fi fost circulat în ultimii ani. Dacă Prodotus și-ar fi condus patrulele 
așa cum se cuvenea sau dacă eu l-aș fi condus pe el așa cum se 
cuvenea, n-am fi fost luaţi niciodată prin surprindere. Așa însă 
aproape c-am fost puși pe fugă... și unicul talent care mi-a mai 
rămas pare să fie de a-i păcăli pe aceia care se încred în mine să 
creadă că eu încă știu ce fac. 


Deschise altă pereche de ochi și făcu gestul care simboliza surâsul. 


- Ciudat... N-am spus lucrurile acestea nici măcar Pelerinului. Este 
acesta alt „avantaj“ al relațiilor umane? 


Johanna mângâie gâtul orbului. 
— Poate. 


- Oricum, eu cred ceea ce am spus despre lucrurile care ar putea să 
fie, dar mă tem că sufletul meu s-ar putea să nu fie îndeajuns de 
puternic pentru a le transpune în fapte. Poate că ar trebui să transfer 
totul Pelerinului sau lui Prodotus; asta-i ceva la care trebuie să mă 
mai gândesc. 


Șuieră încetișor, oprind protestele surprinse ale fetei, și încheie: 


— Acum culcă-te, te rog. 

Fusese o vreme când Ravna crezuse că micuta lor navă ar fi putut 
zbura neobservată până în Adânc. Credința aceea se spulberase, 
alături de toate celelalte. În prezent, Excentric II putea fi cea mai 
faimoasă navă stelară cunoscută în Reţea. Un milion de rase erau cu 
ochii ațintiți asupra urmăririi. În Exteriorul Median, roiuri uriașe de 
antene emiteau în direcția lor și ascultau mesajele — în majoritate 
minciuni — trimise de navele care o urmăreau pe E-Il. Desigur femeia 
nu putea să audă în mod direct minciunile acelea, dar transmisiunile 
pe care le recepta erau limpezi, ca și cum ar fi fost pe un trunchi 
principal. 


Ravna citea zilnic Știrile și încerca să găsească speranță, încerca să-și 
dovedească sieși că făcea lucrul cuvenit. De acum era aproape sigură 
în privința urmăritorilor. Neîndoios, până și Pham și Cochilie- 
albastră ar fi fost de acord în această privință. De ce erau urmăriți și 
ce puteau găsi la destinație erau subiecte de nesfârșite speculații pe 
Reţea. Ca întotdeauna, adevărul, indiferent care ar fi fost acesta, era 
bine pitit printre minciuni. 


Criptare: 0 
Receptat de: La bordul E-II ad-hoc 


Cale limbaj: Triskwelină, unităţi SjK 


De la: Hanse 


[Nicio referință anterior Căderii Releului. 
Nicio sursă probabilă. Este cineva foarte 
prudent.] 


Subiect: Alianţa pentru Apărare frauduloasă? 
Distribuţie: 

Amenințarea Molimei 

Grupul de interese Urmăritori Războaie 
Grupul de interese Homo Sapiens 

Data: 5,80 zile de la Căderea Sjandra Kei 


Termeni-cheie: Potcoave de cai morţi, genocid 
inutil 


Text mesaj: 


Anterior am speculat că la Sjandra Kei n-a 
existat nicio distrugere. Scuze. Afirmația se 
baza pe o eroare de identificare din catalog. 
Sunt de acord cu mesajele (de la 13123 până 
acum câteva secunde) care m-au asigurat că 
habitatele de la Sjandra Kei au suferit avarii 
cauzate de coliziuni în ultimele şase zile. 


Se pare așadar că „Alianţa pentru Apărare" a 
întreprins acţiunile militare pe care le 
pretindea mai devreme. Şi se mai pare că este 
îndeajuns de puternică pentru a distruge 
civilizații mici din Exteriorul Median. 
Întrebarea rămâne validă: „De ce?" Am postat 
deja argumente ce dovedesc improbabilă 
posibilitatea ca Homo sapiens să fie mai ușor 
controlabili de către Molimă (deși au fost 
îndeajuns de stupizi pentru a crea entitatea 
aceea). Până și rapoartele Alianţei admit că 
mai puţin de jumătate din sofonţții de la 
Sjandra Kei făceau parte din rasa respectivă. 


În prezent, o mare parte din flota Alianţei 
urmărește o singură navă spre Adâncul 
Exteriorului. Ce posibile daune ar putea aduce 
Alianța Molimei acolo? Molima este o 
amenințare majoră, poate cea mai neașteptată 
și amenințătoare din istoria consemnată. Cu 
toate acestea, comportamentul Alianţei pare 
distructiv şi lipsit de sens. După ce Alianța 
a dezvăluit unele dintre organizaţiile care o 
sponsorizează (a se vedea mesajele [numere de 
identificare]), cred că cunoaștem adevăratele 
ei motive. Văd conexiuni între Alianţă şi 
vechea Hegemonie Aprahanti. Acum o mie de ani, 
grupul respectiv a întreprins un jihad 
similar, înhățând proprietăţi abandonate de 
Transcendente recente. Stoparea Hegemoniei a 
fost un episod incitant în partea aceea a 
galaxiei. Cred că indivizii aceștia s-au 
întors, profitând de panica generală ce 
însoțește Molima (care este, desigur o 
ameninţare mult mai importantă). 


Sfatul meu: Feriţi-vă de Alianţă și de 
afirmaţiile ei privind eforturile eroice. 


Criptare: 0 
Receptat de: La bordul E-II ad-hoc 


Cale limbaj: Schirachene > rondralip > 
triskwelină, unităţi SjK 


De la: Sinodul de comunicaţii Odihnă 
Armoniocasă 


Subiect: Întâlnire cu agenții Aberaţției 


Distribuţie: 


Amenințarea Molimei 

Data: 6,37 zile de la Căderea Sjandra Kei 
Termeni-cheie: Hanse fraudulos 

Text mesaj: 


Nu avem nicio înclinaţie specială spre vreunul 
dintre cei care au postat pe acest fir, totuși 
este remarcabil faptul că o entitate care nu 
și-a dezvăluit poziţia sau interesele speciale 
- mai precis, „Hanse" - ar trebui să mânjească 
eforturile Alianţei pentru Apărare. Alianța 
și-a menținut constituenţii secreţi numai cât 
timp și-a mobilizat forțele, când un singur 
atac al puterii Aberației le-ar fi putut 
nimici. După aceea, ea a fost destul de 
deschisă în eforturile sale. 


Hanse se întreabă cum este posibil ca o 
singură navă stelară să merite atenția 
Alianţei. Deoarece Odihna Armonioasă a fost 
locul celor mai recente evenimente, ne găsim 
în poziţia de a oferi unele explicaţii. Nava 
în chestiune, Excentric II, este în mod clar 
proiectată pentru operaţiuni în Adâncul 
Exteriorului... și este chiar capabilă de 
operaţiuni limitate în interiorul Zonei Lente. 
Nava s-a prezentat ca o misiune zonografică 
specială, comandată pentru studierea recentei 
turbulenţe din Adânc. Misiunea acestei nave 
este însă cu totul alta. După plecarea ei 
violentă, am compilat câteva informaţii 
extraordinare: 


Cel puțin unul dintre membrii echipajului 
navei era uman. Deși s-au făcut eforturi 
deosebite pentru a nu se expune şi au fost 
utilizaţi comercianți skrodcălăreți ca 
intermediari, deţinem înregistrări. A fost 


obținută biosecvenţa unui individ, care se 
potriveşte cu șabloanele menținute de două din 
cele trei arhive Homo sapiens. (Este bine 
știut că a treia arhivă, de pe Sneerot 
Inferior, se află sub controlul 
simpatizanților oamenilor.) Unii ar putea 
spune că această înşșelătorie a fost cauzată de 
frică. La urma urmelor, aceste evenimente s-au 
petrecut după distrugerea lui Sjandra Kei. Noi 
avem altă părere: contactul iniţial al navei 
cu noi a avut loc înaintea incidentului 
Sjandra Kei. 


De atunci am întreprins o analiză foarte 
atentă a lucrărilor de reparaţii efectuate de 
șantierele noastre la această navă. Automatele 
ultrapropulsiilor sunt profunde și complexe; 
nici chiar cea mai inteligentă camuflare nu le 
poate ascunde toate memoriile. Știm acum că 
Ezxcentric II venea din sistemul Releu și că 
plecase de acolo după atacul Aberației. 
Gândiţi-vă ce înseamnă asta. 


Echipajul lui Ezcentric II a adus armament 
într-un habitat, a ucis câţiva sofonţi locali 
și a fugit înainte ca muzicienii 
[armonizatorii? poliţiștii?] noştri să poată 
fi anunţaţi. Avem motive întemeiate să nu le 
dorim binele. 


Necazurile noastre sunt totuși minore pe lângă 
demascarea acestei misiuni secrete. Suntem 
foarte recunoscători Alianţei pentru că 
doreşte să riște atât de mult în urmărirea 
acestei piste. 


Pe acest fir de ştiri se vehiculează un număr 
de aserţiuni nefondate mai mare decât de 
obicei. Sperăm că datele noastre vor trezi la 
realitate unele persoane. În particular, 
întrebați-vă ce poate fi de fapt „Hanse"? 


Aberaţia este foarte vizibilă în Exteriorul 
Superior, unde are multă putere și poate vorbi 
cu propriul său glas. Aici jos este însă mult 
mai probabil că instrumentele ei vor fi 
înșelăciunea şi propaganda mascată. Gândiţi-vă 
la toate acestea când citiţi postări de la 
entități neidentificate ca „Hanse"! 


Ravna scrâșni din dinți. Dezastrul era că datele conținute în unele 
postări erau corecte, însă deducțiile erau eronate și false. lar ea nu 
putea ghici dacă era propagandă negativă sau pur și simplu 
concluziile oneste ale Sfântului Rihndell (deși Rihndell nu păruse 
niciodată să aibă mare încredere în Fluturi). 


O chestiune asupra căreia toate Știrile păreau să fie de acord era că 
pe E-II nu o urmărea exclusiv flota Alianţei. Roiul urmelor de 
ultrapropulsii putea fi zărit de oricine, pe o rază de o mie de ani- 
lumină. Ipoteza cea mai bună era că pe urmele lor se aflau trei flote. 
Trei! Alianța pentru Apărare, încă gălăgioasă și lăudăroasă, deși 
suspectată (de unii) că ar fi fost formată din oportuniști în căutare de 
genociduri. În urma lor, Sjandra Kei... și ceea ce mai rămăsese din 
planeta-mamă a Ravnei; probabil singurii din tot universul în care ea 
putea să aibă încredere. Și imediat după ei, flota tăcută. Diverse 
postări noi susțineau că aceasta ar fi provenit din Exteriorul 
Superior. Flota aceea ar fi putut avea probleme în Adânc, dar 
deocamdată reducea permanent distanţa. Puţini se îndoiau că ar fi 
fost vlăstarul Aberaţiei. Mai mult decât orice, ea convingea universul 
că E-II sau destinaţia sa aveau o importanţă cosmică. Motivul 
importanței constituia marea întrebare. Speculațiile se revărsau cu 
viteza de cinci mii de mesaje pe oră. Un milion de puncte de vedere 
diferite analizau misterul. Unele erau atât de străine, încât îi făceau 
pe skrodcălăreți și oameni să pară aceeași specie. Minimum cinci 
participanți pe acest fir al Știrilor erau locuitori gazoși de corone 
stelare. Despre alți câțiva Ravna bănuia că ar fi fost rase 
necatalogate, care manifestau o timiditate ce sugera că ar fi fost 
prima lor utilizare activă a Reţelei. 


Calculatorul din E-I era mult mai inept decât fusese în Exteriorul 
Median. Ravna nu-i putea cere să filtreze prin mesaje, căutând 
nuanțe și idei. De altfel, dacă un mesaj receptat nu avea textul în 


triskwelină, era adesea ilizibil. Programele translator ale navei 
continuau să lucreze destul de bine cu principalele graiuri 
comerciale, însă chiar și în cazul lor traducerea era lentă și abunda în 
înţelesuri alternative și păsărească. Nu era altceva decât alt semn al 
faptului că se apropiau de Adâncul Exteriorului. Traducerea 
eficientă a limbajelor naturale se apropia foarte mult de necesitatea 
unui program de traducere inteligent. 


Dacă ar fi beneficiat totuși de un design corespunzător, situaţia ar fi 
putut să fie mai bună: automatele s-ar fi putut degrada elegant sub 
restricțiile impuse de adâncimea la care ajunseseră, dar în loc de așa 
ceva, angrenajele încetau pur și simplu să mai funcționeze; ceea ce 
rămânea era lent și predispus spre erori. Dacă reechiparea ar fi fost 
încheiată înainte de Căderea Releului... De câte ori oare am regretat 
asta? Ravna spera ca lucrurile să meargă la fel de prost și la bordul 
navelor urmăritoare. 


De aceea, femeia utiliza nava pentru o filtrare simplă pe grupul de 
informare Amenințări. Mare parte din ce rămânea era demenţă 
curată, ca de la indivizi care văd „semne în schimbarea vremii“... 


Criptare: 0 
Sintaxă: 43 


Receptat de: La bordul E-II ad-hoc 


Cale limbaj: Arbwyth > comercială 24 + 
cherguelen > triskwelină, unităţi SjK 


De la: Buza-volburii Pâclelor 


[Poate o organizaţie de zburători prin nori 
într-un sistem jovian solitar. Intervenţii 
foarte rare înainte de începerea acestui fir. 
Pare a fi serios defazată. Recomandarea 
programului: ştergerea postării din 
prezentare. ] 


Subiect: Ţelul Molimei în Adânc 


Distribuţie: 

Amenințarea Molimei 

Marile Secrete ale Creației 

Data: 4,54 zile de la Căderea Sjandra Kei 


Termeni-cheie: Instabilitatea Zonei şi Molima, 
Hexapodia ca idee-cheie 


Text mesaj: 


Mai întâi, scuze dacă repet concluzii 
evidente. Unica mea poartă în Reţea este 
foarte scumpă și pierd multe postări 
importante. Cred că oricine urmărește atât 
Marile Secrete ale Creației, cât şi 
Amenințarea Molimei va distinge un șablon 
important. După evenimentele raportate de 
serviciul de informaţii Odihna Armonioasă, cei 
mai mulți sunt de acord că ceva important 
pentru Aberaţie există în Adâncul Exteriorului 
în regiunea [..]. Întrezăresc aici o posibilă 
conexiune cu Marile Secrete. În ultimele două 
sute douăzeci de zile, s-a înmulţit numărul 
rapoartelor privind instabilitatea interfeţei 
zonale în regiunea de sub Odihna Armoniocasă. 
Pe măsură ce amenințarea Molimei a crescut şi 
atacurile sale împotriva raselor avansate și a 
altor Puteri au continuat, această 
instabilitate a sporit. Nu ar fi posibilă o 
conexiune? Îi îndemn pe toţi să consulte 
informaţiile pe care le au despre Marile 
Secrete (sau cea mai apropiată arhivă 
menținută de grupul respectiv). Evenimente ca 
acesta dovedesc o dată în plus că universul 
nu-i decât ronzelă la mijloc. 


Unele postări erau torturante... 


Criptare: 0 
Sintaxă: 43 
Receptat de: La bordul E-II ad-hoc 


Cale limbaj: Wobblings > baeloresk > 
triskwelină, unităţi SjK 


De la: Cântecul-greierului sub Salcia Înaltă 


[Cântecul-greierului este o rasă sintetică, 
creată ca o glumă/ experiment/ instrument de 
Salcia Înaltă la Transcendența sa. Cântecul- 
greierului există în Reţea de peste zece mii 
de ani. Aparent este o cercetătoare fanatică a 
căilor spre Transcendenţă. Vreme de opt mii de 
ani a postat cel mai des pe „Unde Sunt Ei 
Acum" şi grupurile asociate. Nu există nicio 
dovadă că vreo colonie Cântecul-greierului ar 
fi Transcens. Cântecul-greierului este 
îndeajuns de bizară pentru ca să existe un 
grup de informare major care găzduiește 
speculații despre rasă în sine. Consensul este 
că Salcia Înaltă a conceput Cântecul- 
greierului ca o sondă în Exterior și că rasa 
este cumva incapabilă de a încerca propria ei 
Transcendenţă. ] 


Subiect: Ţelul Molimei în Adânc 
Distribuţie: 
Amenințarea Molimei 


Grupul de interese speciale Urmăritori 
Războaie 


Grupul de interese speciale Unde Sunt Ei Acum 


Data: 5,12 zile de la Căderea Sjandra Kei 


Termeni-cheie: Despre Transcendenţă 
Text mesaj: 


Contrar altor postări, există mai multe motive 
pentru care o Putere ar putea instala 
artefacte în Adâncul Exteriorului. Mesajul lui 
Abselor din acest fir amintește că unele 
Puteri sunt curioase în mod documentat despre 
Zona Lentă şi, chiar mai mult, despre 
Adâncurile Negânditoare. În cazuri rare, au 
fost trimise expediţii (deşi orice revenire 
din Adâncuri ar fi avut loc la mult timp după 
ce Puterea expeditoare ar fi pierdut interesul 
față de orice întrebări locale.) 


Totuși niciunul dintre motivele respective nu 
sunt probabile în cazul de față. Pentru aceia 
care sunt familiarizați cu transcendenţa 
Arderii Rapide, este limpede că Molima este o 
creatură care caută stază. Interesul ei față 
de Adânc este foarte brusc, provocat, credem 
noi, de revelațiile de la Odihna Armoniocasă. 
În Adânc există ceva care este esențial pentru 
bunăstarea Molinmei. 


Gândiţi-vă la noţiunea de disonanţă ablativă 
(a se vedea arhiva grupului Unde Sunt Ei 
Acum). Nimeni nu știe ce proceduri de 
inițializare au utilizat oamenii de la 
Domeniul Straumli. Arderea Rapidă poate să fi 
avut în sine inteligenţă Transcendentă. Dacă 
tocmai ea a devenit nemulțumită de direcția 
inelului-declinator? În cazul acesta ar fi 
putut încerca să ascundă începutul 
nașteriiadului. Adâncul nu ar fi un loc unde 
algoritmul însuși ar putea fi executat în mod 
normal, însă din el ar putea fi create 
avatare, care să fie rulate pentru scurt timp. 


Până la un punct, Ravna aproape că putea înțelege despre ce era 
vorba; disonanță ablativă era un loc comun al Teologiei Aplicate. 
Apoi însă, ca unul dintre visele în care secretul vieții este pe cale de 
a fi relevat, postarea devenea pur și simplu un nonsens. 


Unele postări nu erau nici stupide, nici obscure. Ca de obicei, Sandor 
de la Zoo deducea în mod corect o mulțime de aspecte. 

Criptare: 0 

Receptat de: La bordul E-II ad-hoc 

Cale limbaj: Triskwelină, unităţi SjK 


De la: Inteligența de Arbitrare Sandor de la 
Zoo 


[Corporaţie militară cunoscută din Exteriorul 
Superior. Dacă este o impostură, cineva își 
asumă riscuri majore.] 


Subiect: Ţelul Molimei în Adânc 
Distribuţie: 

Amenințarea Molimei 

Grupul de interese Urmăritori Războaie 
Grupul de interese Homo Sapiens 

Data: 8,15 zile de la Căderea Sjandra Kei 
Text mesaj: 


În cazul în care nu știți, Inteligența Sandor 
are multe feed-uri Reţea diferite. Putem 
colecta mesaje pe căi ce nu au noduri comune 
intermediare. Astfel putem detecta și corecta 
falsificări introduse en route. (Rămân 
minciunile şi înțelegerile greșite care au 


fost prezente de la bun început, dar ele fac 
și mai interesantă culegerea și interpretarea 
informațiilor.) 


Molima a fost principala noastră prioritate de 
la instanțierea sa acum un an. Aceasta nu se 
datorează exclusiv forţei evidente a Molimei, 
distrugerii și deicidelor comise. Ne temem că 
toate acestea nu sunt decât partea cea mai 
mică a Amenințării. În trecutul consemnat au 
mai existat Aberații aproape la fel de 
puternice. Ceea ce o deosebește realmente pe 
aceasta este stabilitatea ei. Nu vedem nicio 
dovadă de evoluție internă; din unele puncte 
de vedere, este mai puţin de o Putere. S-ar 
putea să nu-și piardă niciodată interesul în 
controlarea Exteriorului Superior. Este 
posibil să fim martori la o modificare masivă 
și permanentă în natura lucrurilor. Imaginați- 
vă o necroză stabilă, în care unica formă de 
inteligență din Exteriorul Superior este 
Molima. 


În felul acesta, studierea Molimei a fost 
pentru noi o chestiune de viaţă și de moarte 
(deși suntem puternici și larg distribuiți). 
Am ajuns la mai multe concluzii. Unele dintre 
ele pot fi evidente pentru voi, altele pot 
suna ca speculații flagrante. Toate capătă o 
nuanță nouă după evenimentele raportate de la 
Odihna Armonioasă: 


Aproape de la bun început, Molima a căutat 
ceva. Această căutare s-a extins mult dincolo 
de agresiva ei expansiune fizică. Agenţii ei 
automați au încercat să penetreze practic în 
toate nodurile din Vârful Exteriorului; 
Reţeaua Superioară este afectată, redusă la 
protocoale cu puţin mai eficiente decât cele 
cunoscute dedesubt. În același timp, Molima a 


furat în mod fizic câteva arhive. Avem dovezi 
ale unor flote foarte mari care caută arhive 
extra-Reţea în Vârf şi în Transcendentul 
Inferior. Cel puţin trei Puteri au fost ucise 
în aceste acţiuni violente. 


Pentru ca acum, în mod brusc, acest asalt să 
înceteze. Expansiunea fizică a Molimei 
continuă, fără vreun sfârșit vizibil, totuși 
ea nu mai caută prin Exteriorul Superior. Din 
câte putem spune, schimbarea s-a petrecut cu 
aproximativ două mii de secunde înainte de 
evadarea navei umane din Odihna Armonioasă. 
După mai puțin de şase ore, am văzut 
începuturile flotei tăcute despre care 
actualmente speculează atât de mulţi. Flota 
aceea este într-adevăr creatura Molimei. 


În alte vremuri, distrugerea lui Sjandra Kei 
și motivele Alianței pentru Apărare ar fi fost 
subiecte importante (și organizația noastră ar 
fi avut interese în parteneriatul cu cei 
afectați). Toate sunt însă puse în umbră de 
existența acestei flote şi a navei pe care o 
urmărește. Noi nu suntem de acord cu analiza 
Odihnei Armonioase. Ni se pare evident faptul 
că Molima nu ştia de existența navei Escentric 
II înainte de descoperirea ei la Odihna 
Armonioasă. 


Nava aceea nu este un instrument al Molimei, 
dar conţine sau se îndreaptă către ceva de 
enormă importanță pentru Molimă. Despre ce 
poate fi vorba? Aici începem speculaţiile 
reale. Şi deoarece speculăm, vom utiliza 
puternicele pseudolegi: Principiile 
Mediocrității şi Presupunerii Minime. Dacă 
Molima deține potențialul de a prelua 
controlul întregului Vârf într-o stabilitate 
permanentă, de ce nu a făcut-o până acum? 


Bănuiala noastră este că Molima a mai fost 
instanțiată (cu asemenea consecințe teribile, 
încât evenimentul marchează începutul istoriei 
consemnate), dar că are propriul său inamic 
natural. 


Ordinea evenimentelor sugerează chiar un 
scenariu particular, care ne este familiar din 
securitatea rețelelor. Cândva (cu foarte mult 
timp în urmă) a existat o altă instanță a 
Molimei. A fost organizată o defensivă de 
succes și au fost distruse toate câpiile 
cunoscute ale prescripţiei Molimei. Desigur, 
pe o reţea largă, nu poţi fi sigur niciodată 
că au dispărut toate câpiile unui lucru rău. 
Neîndoios, defensiva a fost distribuită într-o 
cantitate uriașă. Însă chiar dacă o asemenea 
distribuţie ar fi ajuns la o arhivă-gazdă, ea 
n-ar fi avut niciun efect dacă Molima n-ar fi 
fost activă acolo la momentul respectiv. 


Oamenii nenorocoși din Domeniul Straumli au 
nimerit peste o astfel de arhivă, neîndoios o 
ruină decuplată de mult timp de la Reţea. Ei 
au instanţiat Molima și printr-o întâmplare - 
poate ceva mai târziu - programul defensiv. 
Cumva, acel inamic al Molimei a scăpat de la 
distrugere. Iar Molima îl caută de atunci.. dar 
numai în locuri greșite. În slăbiciunea ei, 
noua instanță a defensivei s-a retras la 
adâncimi pe care nicio Putere nu s-ar gândi să 
le penetreze, de unde n-ar putea reveni 
niciodată fără ajutor din exterior. Speculații 
peste speculaţii. Nu putem ghici natura 
acestei defensive, atât doar că retragerea ei 
este un semn descurajant. lar acum până și 
sacrificiul respectiv a fost zadarnic, 
întrucât Molima a sesizat şiretlicul. 


În mod clar flota Molimei este o improvizație, 


încropită în grabă din forţe care întâmplător 
se aflau cel mai aproape de locul 
descoperirii. Fără o asemenea grabă, ar fi 
pierdut urma prăzii. De aceea echipamentele îi 
sunt probabil necorespunzătoare pentru Adânc 
și performanţele ei se vor reduce odată cu 
coborârea. Estimăm totuși că va rămâne mai 
puternică decât orice forță care poate ajunge 
pe scenă în viitorul apropiat. 


Putem învăța mai multe după ce Molima va 
ajunge la destinaţia lui Excentric II. Dacă va 
distruge imediat destinaţia respectivă, vom 
ști că acolo a existat ceva realmente 
periculos pentru ea (și poate să mai existe 
altundeva, cel puțin sub formă de 
prescripţie). Dacă n-o va distruge, atunci 
poate că Molima caută altceva, care o va face 
chiar și mai periculoasă decât anterior. 


Ravna se lăsă pe spate și rămase privind display-ul. Inteligența de 
Arbitrare Sandor era unul dintre postatorii cei mai isteți din acest 
grup de informații, însă acum până și predicțiile sale erau doar 
nuante diferite ale dezastrului. Și era atât de al naibii de detașată, 
atât de analitică! Știa că Sandor era polispecifică și avea sucursale 
risipite prin Exteriorul Superior, totuși nu era o Putere. Dacă 
Aberația putea să distrugă Releul și să-l ucidă pe Bătrân, atunci toate 
resursele lui Sandor ar fi fost inutile, dacă inamicul decidea să-i 
înfulece pe toți. Analiza sa avea tonul pilotului unei nave aflate în 
pericol de a eșua, care rămâne concentrat asupra înțelegerii 
pericolului și nu pierde timp cu teroarea. 


O, Pham, cât îmi doresc să pot vorbi cu tine ca înainte! Se ghemui ușor în 
poziție de fetus, așa cum se poate face în imponderabilitate. 
Suspinele ieșiră încetișor, dar fără speranţă. În ultimele cinci zile, ei 
nu schimbaseră nici o sută de cuvinte. Trăiau de parcă fiecare ar fi 
avut o armă îndreptată spre capul celuilalt. Iar acela era adevărul 
literal... din cauza ei se ajunsese acolo. Când Ravna, Pham și 
skrodcălăreții fuseseră laolaltă, pericolul fusese cel puţin o povară 
împărtășită. Acum erau despărțiți și inamicii lor se apropiau încet, 


dar sigur. La ce ar fi putut ajuta teostricțiunea lui Pham împotriva a 
mii de nave dușmane, urmate de Molimă? 


Pluti o vreme, în timp ce suspinele se destrămară în tăcere 
deznădăjduită. Și se întrebă din nou dacă era posibil să fi procedat 
corect. Ameninţase viața lui Pham, pentru a-i proteja pe Cochilie- 
albastră, Tulpină-verde și cei din rasa lor. Procedând astfel, ținuse în 
secret poate cea mai mare trădare din istoria Reţelei Cunoscute. Este 
posibil ca o singură persoană să ia o asemenea decizie? Pham îi pusese 
întrebarea aceasta, iar ea răspunsese da, însă... 


Intrebarea o obseda zilnic. Și zilnic încerca să găsească o cale de 
ieșire. Işi șterse obrajii în liniște. Nu avea îndoieli în privința celor 
descoperite de Pham. 


Pe Reţea existau postatori siguri pe sine care susțineau că ceva atât 
de vast ca Molima reprezenta pur și simplu un dezastru tragic, nu 
un rău. Răul, argumentau ei, putea avea înţeles doar la scară mai 
mică, prin prejudiciile reciproce pe care sofonții și le aduceau. 
Înainte de OA, argumentația păruse o joacă frivolă cu cuvintele, dar 
acum Ravna vedea că avea sens... și era complet greșită. Molima 
crease Călăreții, o rasă minunată și pașnică. Prezenţa lor pe un 
miliard de planete fusese un lucru bun, însă înapoia acțiunii aceleia 
se ascundea potenţialul pentru convertirea minților suverane ale 
prietenilor în monștri. De câte ori se gândea la Cochilie-albastră și 
Tulpină-verde, iar frica o înăbușea și ea înțelegea otrava de acolo-— 
deși ei erau persoane bune —, știa că întrezărise răul la scară 
Transcendentă. 


Ravna îi adusese pe Cochilie-albastră și Tulpină-verde în misiunea 
aceasta; n-o ceruseră ei. Erau prieteni și aliați și ea nu avea să-i 
rănească pentru ce ar fi putut să devină. 


Poate că de vină fusese ultima postare. Poate că motivul fusese 
confruntarea pentru a „n“-a oară a acelorași imposibilități. Ravna își 
îndreptă spatele și examină acele ultime mesaje. Așa deci... ÎI credea 
pe Pham în privința amenințării skrodcălăreților. Mai credea că 
aceștia doi erau inamici doar potenţial. Abandonase totul pentru a-i 
salva, pe ei și pe cei asemenea lor. Poate că fusese o greșeală, dar 
profită de avantajul pe care-l descoperi acolo. Dacă ei trebuie salvați, 
deoarece îi consideri aliați, atunci tratează-i ca pe niște aliați. Tratează-i ca 


pe prietenii care sunt. Noi toți nu suntem decât niște pioni. 
Ravna se propulsă încetișor către ușa cabinei. 


Cabina skrodcălăreţilor se afla imediat înapoia punţii de comandă; 
cei doi n-o mai părăsiseră după dezastrul de la OA. Pe când plutea 
prin coridor spre ușa lor, Ravna se aștepta să vadă produsele 
artizanale ale lui Pham pândind în umbre. Știa că el făcea tot ce 
putea pentru a se „autoproteja“. Nu văzu totuși nimic neobișnuit. Ce 
va crede despre faptul că-i vizitez? 


Ajunsă la ușă, se anunţă. După o clipă, Cochilie-albastră apăru. 
Skroda îi fusese complet curățată de benzile cosmetice, iar în 
încăperea din spatele lui domnea dezordinea. Îi făcu semn să intre 
prin smucituri scurte ale frunzelor. 


- Bună ziua, lady Ravna. 


- Salut, Cochilie-albastră, încuviință ea. (În jumătate din timp se 
blestema pentru că avea încredere în Călăreţi; în cealaltă jumătate, 
era îngrozitor de stingherită pentru că-i lăsase singuri.) C-ce face 
Tulpină-verde? 


În mod surprinzător, frunzele Cochiliei-albastre se pocniră laolaltă 
într-un zâmbet. 


— Ai ghicit? Astăzi este prima zi cu noua ei skrodă... Iti arăt, dacă 
vrei. 


Se strecură printre echipamentele dispuse în grilă prin cabină. 
Semănau cu cele din atelier pe care Pham le utilizase pentru a-și 
construi armura. lar dacă bărbatul le-ar fi văzut, probabil că și-ar fi 
pierdut complet autocontrolul. 


- Am lucrat la ea tot timpul de când... Pham ne-a încuiat aici. 


Tulpină-verde era în cealaltă cameră. Tulpina și frunzele ei se ridicau 
dintr-un vas argintiu. Nu avea roți. Nu semăna defel cu o skrodă 
tradițională. Cochilie-albastră rulă peste tavan și cobori o frunză 
către perechea sa. Îi foșni ceva, iar după un moment ea îi răspunse. 


- Miniskroda este foarte limitată, nu are mobilitate și nici surse 


energetice redundante. Am copiat designul de la un skrodcălăreț 
Inferior, un obiect simplu, proiectat de dirokimi. Nu are alt scop 
decât de a sta într-un singur loc, orientat într-o singură direcție. În 
același timp însă îi asigură suport pentru memoria pe termen scurt 
și focalizatorii de atenţie... Ea este iarăși alături de mine. 


Se foi în jurul ei, mângâind-o cu unele frunze și indicând cu altele 
gadgetul pe care-l construise pentru Tulpină-verde. 


-Ea însăși n-a fost grav rănită. Uneori mă-ntreb... indiferent ce ar 
spune Pham, poate că în ultima clipă el n-a fost pur și simplu în 
stare s-o omoare. 


Vorbise șovăitor, parcă temându-se de ce ar fi putut replica Ravna. 


-În primele zile am fost foarte îngrijorat, dar chirurgul este bun. I-a 
oferit timp destul în brizant puternic, ca să gândească încet. De când 
am adăugat miniskroda, ea a practicat calisteniile de memorie, 
repetând ce-i spune chirurgul sau eu. Cu miniskroda își poate păstra 
timp de aproape cinci sute de secunde o amintire nouă. Asta 
înseamnă de obicei destul pentru ca mintea ei naturală să 
încredințeze un gând memoriei pe termen lung. 


Ravna pluti mai aproape. În frunzele Tulpinii-verzi existau riduri 
noi, probabil cicatrice care se vindecau. Suprafeţele ei vizuale 
urmăriră apropierea femeii. Călăreaţa știa că ea se găsea acolo; 
întreaga postură îi era prietenoasă. 


-Poate vorbi triskwelină, Cochilie-albastră? Ai cuplat vreun voder? 
- Poftim? 
Zumzet. Era uituc sau agitat. Ravna nu putea preciza care anume. 


— Da, da. Lasă-mă numai un minut... Până acum n-a mai fost nevoie. 
Nimeni nu dorea să vorbească cu noi. 


Meșteri ceva la skroda improvizată. 
După un moment: 


— Salut, Ravna. Ie... recunosc. 


Frunzele i se mișcau la unison cu cuvintele. 
-Şi eu te cunosc. Noi... eu mă bucur că te-ai făcut bine. 
Glasul din voder era slab, melancolic. 


- Da. Este greu pentru mine de spus. Vreau să vorbesc, totuși nu 
sunt sigură... sunt logică? 


În afara razei vizuale a Tulpinii-verzi, Cochilie-albastră mișcă ușor 
un lujer lung în gestul: spune da. 


- Da, te înțeleg, Iulpină-verde. 


Și Ravna decise ca niciodată să nu se mai supere pe Tulpină-verde 
fiindcă nu-și amintea ceva. 


- Este bine. 
Frunzele i se îndreptară și nu mai adăugă nimic. 


— Vezi? răsună vocea voder a Cochiliei-albastre. Sunt strălucitor de 
voios. Chiar acum, Tulpină-verde introduce conversaţia aceasta în 
memoria pe termen lung. Merge lent deocamdată, dar îmbunătățesc 
miniskroda. Sunt sigur că încetineala ei este în principal cauzată de 
șocul emoțional. 


Continuă să mângâie frunzele Tulpinii-verzi, însă ea nu mai rosti 
nimic. Ravna se întrebă cât de strălucitor de voios putea fi. 


Înapoia Călăreților se aflau ferestre display, personalizate pentru ei. 
- Ai urmărit Știrile? întrebă Ravna. 

- Da. 

- M-mă simt foarte neajutorată. 

Mă simt ca o proastă să-ți spun asta. 


Cochilie-albastră nu păru totuși jignit. Era recunoscător pentru 
schimbarea subiectului, preferând perspectiva sumbră din 
depărtare. 


- Da. Cu siguranţă, acum suntem faimoși. Trei flote ne urmăresc, 
lady Ravna. Ha, ha. 


-Nu par să se apropie foarte rapid. 
Echivalentul unei ridicări din umeri a frunzelor. 


-Sir Pham s-a dovedit un căpitan competent. Mă tem că situația se 
va schimba pe măsură ce vom coborî. Automatele superioare ale 
navei vor eșua gradat. „Comenzile manuale“, cum le numiți voi, vor 
deveni foarte importante. E-II a fost concepută pentru rasa mea, lady 
Ravna. Indiferent ce ar crede despre noi sir Pham, în Adânc noi o 
putem pilota mai bine ca oricine. De aceea, încet-încet, ceilalți se vor 
apropia... cel puţin aceia care își înțeleg cu adevărat propriile nave. 


- D-desigur, Pham știa asta, nu? 


-Cred că trebuie s-o știe. Este însă prizonierul propriilor sale temeri. 
Ce poate face? Dacă nu ai fi fost tu, lady Ravna, probabil că ne-ar fi 
ucis deja. Poate că dacă va avea de ales între a muri în următoarea 
oră și a se încrede în noi, atunci va exista o șansă. 


-Dar atunci va fi prea târziu. Uite ce-i, chiar dacă el nu are 
încredere — chiar dacă el crede cele mai rele lucruri despre Călăreţi —, 
trebuie să existe o cale. 


Și înțelese atunci că uneori nu trebuie să schimbi felul în care 
gândesc oamenii și nici măcar pe cine ar putea uri ei. 


-Pham vrea să ajungă în Adânc, pentru a recupera această 
Contramăsură. El crede că voi puteți să faceți parte din Molimă și să 
urmăriți același lucru. Insă până la un punct... 


Până la un punct el poate să coopereze, să amâne confruntarea pe 
care și-o imaginează până ce poate că nu va mai conta. 


Chiar pe când se pregătea s-o spună, Cochilie-albastră striga deja la 
ea: 


-Eu nu sunt din Molimă! Tulpină-verde nu este! Rasa Călăreţilor nu 
este! 


Dădu ocol perechii sale și rulă peste plafon, până ce frunzele lui 
foșniră chiar în fața Ravnei. 


-Îmi pare rău. Potenţial totuși... 


— Nonsens! (Voderul tiui, depășind reglajul intensității.) Am nimerit 
peste câţiva răi. În orice rasă există așa ceva, persoane care vor ucide 
ca troc. Ei au silit-o pe Tulpină-verde, au înlocuit datele din voderul 
ei. Pham Nuwen ar fi în stare să ne ucidă toate miliardele de dragul 
acestei fantezii. 


Flutură, nearticulat. Femeia nu mai văzuse niciodată așa ceva la un 
skrodcălăreț: frunzele lui își schimbară realmente tonul, 
întunecându-se. 


Mișcările încetară, însă el nu mai spuse nimic. Apoi Ravna auzi un 
sunet ascuţit, care era posibil să fi provenit de la un voder. Sunetul 
sporea continuu, într-un urlet pe lângă care toate efectele sonore ale 
Cochiliei-albastre păreau fleacuri prietenești. Era Tulpină-verde. 


Urletul atinse un prag imediat sub nivelul de durere, după care se 
sparse în triskwelină întretăiată: 


- I-adevărat! O, pe toate negoțurile noastre, Cochilie-albastră, i- 
adevărat... 


Pârâituri statice răsunară din voderul ei. Frunzele începură să-i 
vibreze și se răsuciră aleatoriu, cumva ca niște ochi omenești care se 
holbau înnebuniţi, ca o gură umană ce bolborosea isteric. 


Cochilie-albastră revenise deja lângă perete, întinzându-se ca să-i 
ajusteze noua skrodă. Frunzele Tulpinii-verzi îl împinseră și vocea ei 
voder continuă: 


— Am fost îngrozită, Cochilie-albastră. Am fost îngrozită, cuprinsă de 
groază. Și nu se mai oprea... 


Amuţi pentru un moment. Cochilie-albastră rămăsese încremenit pe 
loc. 


-Îmi amintesc totul până în ultimele cinci minute. Și tot ce spune 
Pham este adevărat, iubitul meu drag. Așa loial cum ești, iar eu ți- 


am văzut loialitatea vreme de două sute de ani, ai fi fost transformat 
într-o clipită... exact cum am fost eu transformată. 


Acum când zăgazul se năruise, cuvintele i se revărsau repede și 
majoritatea erau logice. Ororile pe care și le putea reaminti erau 
săpate adânc și ea ieșea finalmente din șocul teribil. 


- Eram chiar lângă tine, îți amintești, Cochilie-albastră? Tu erai 
adâncit în negocierile cu picioarele-colți. Atât de adâncit, încât nu 
vedeai nimic din jurul tău. l-am zărit pe ceilalți Călăreţi venind către 
noi. Nimic alarmant: o întâlnire prietenoasă, hăt departe de casă. 
Apoi unul dintre ei mi-a atins skroda. Am... 


Tulpină-verde șovăi. Frunzele îi foșniră și ea își reîncepu litania: 
-... fost îngrozită, îngrozită... 
După alte secunde. 


-A fost ca și cum, brusc, în skrodă apăruseră memorii noi, Cochilie- 
albastră. Memorii noi și atitudini noi. Dar vechi de mii de ani. Și nu 
erau ale mele. Instantaneu, instantaneu. Nu mi-am pierdut conștiința 
nicio clipă. Gândeam la fel de limpede și-mi aminteam tot ce 
avusesem înainte. 


-Şi când te-ai împotrivit? întrebă încet Ravna. 


-Să mă împotrivesc? Lady Ravna, nu m-am împotrivit, eram a lor... 
Ba nu. Nu a lor, fiindcă ei erau de asemenea posedaţi. Noi eram 
obiecte, inteligența noastră slujea țelul alteia. Muream și eram vii 
pentru a ne vedea moartea. Ie-aș fi ucis, l-aș fi ucis pe Pham, l-aș fi 
ucis pe Cochilie-albastră. Știu c-am încercat. Și când am făcut-o, am 
dorit să reușesc. Nu-ţi poți imagina, Ravna. Voi, oamenii, vorbiți de 
violare. N-aţi putea ști niciodată... 


O pauză prelungă. 


-Nu-i corect. In Vârful Exteriorului, în Molima însăși — poate acolo, 
toți trăiesc așa cum am trăit eu. 


Tremurăturile nu încetară, însă gesturile ei nu mai erau necontrolate. 
Frunzele vorbeau ceva în propriul lor grai și le atingeau blând pe ale 


Cochiliei-albastre. 


-Intreaga noastră rasă, iubitul meu drag. Exact așa cum spune 
Pham. 


Cochilie-albastră se înmuie și Ravna simţi genul de gol nesfârșit care 
o cuprinsese când aflaseră de Sjandra Kei. Atunci fuseseră planetele 
ei, familia ei, viaţa ei. Cochilie-albastră auzea lucruri mai 
îngrozitoare. 


Se împinse puțin mai aproape, îndeajuns ca să-și poată trece palma 
în sus peste flancul frunzelor Tulpinii-verzi. 


-Pham afirmă că skrodele sunt cauza. 
Un sabotaj ascuns vreme de miliarde de ani. 


- Da, în principal sunt skrodele. „Marele dar“ pe care noi, Călăretii, 
îl iubim atât de mult... Au fost proiectate pentru a ne oferi control, 
dar mă tem că și noi am fost refăcuți pentru ele. Când mi-au atins 
skroda, am fost convertită instantaneu. Instantaneu, toate lucrurile la 
care ținusem au devenit lipsite de sens. Noi suntem aidoma unor 
bombe inteligente, trilioane, risipite prin spațiul cosmic, despre care 
toți cred că este ferit de griji. Vom fi utilizate cu multă grijă. Noi 
suntem arma ascunsă a Molimei, mai ales în Exteriorul Inferior. 


Cochilie-albastră zvâcni și glasul i se auzi sacadat: 
- Și tot ce afirmă Pham este corect. 


- Nu, Cochilie-albastră, nu totul. (Ravna își reamintea acea ultimă și 
înfricoșătoare confruntare cu Pham Nuwen.) El deţine informațiile, 
dar le cântărește greșit. Atâta vreme cât skrodele nu vă sunt corupte, 
sunteți aceleași persoane în care m-am încrezut să mă ducă în 
Adânc. 


Cochilie-albastră își feri căutătura și ridică furios din umeri. Se auzi 
însă vocea Tulpinii-verzi: 


- Atâta vreme cât skroda nu este coruptă... Priveşte însă cât de ușor 
a fost, cât de brusc am devenit a Molimei. 


- Da, totuși se putea întâmpla altfel decât prin atingere directă? Ai fi 
putut să fii „schimbată“ pentru că citeai Știrile Reţelei? 


Dorise ca întrebarea aceea să fie un simplu sarcasm, dar biata 
Tulpină-verde o luă la sensul propriu: 


-Nu puteam fi schimbată de o știre în sine și nici de mesajele codate 
în protocoale standard. Insă acceptarea unei transmisiuni orientate 
spre utilităţile skrodei ar fi putut declanșa convertirea. 


-Atunci aici ne găsim în siguranță. Tu, pentru că nu mai călărești o 
skrodă, iar Cochilie-albastră fiindcă... 


- Fiindcă n-am fost niciodată atins — dar cum poți să știi asta? 


Furia lui continua să existe acolo, adânc sub rușine, totuși acum era 
lipsită de speranţă, direcționată către ceva foarte îndepărtat. 


- Nu, iubitul meu drag, tu n-ai fost atins. Eu aș fi știut. 
- De acord, însă de ce te-ar crede Ravna pe tine? 


Totul poate fi o minciună, gândi Ravna, ...dar o cred pe Tulpină-verde. 
Cred că noi patru suntem singurii din tot Exteriorul care ar putea lovi 
Molima. Doar dacă Pham ar fi putut înţelege și el. Și în felul acela 
reveni la: 


- Ziceai că vom începe să ne pierdem avansul? 
Cochilie-albastră flutură un gest afirmativ. 


- De îndată ce vom fi puțin mai jos. Ar trebui să ne ajungă în câteva 
săptămâni. 


Iar atunci nu avea să mai conteze cine era corupt și cine nu. 
-Cred c-ar trebui să purtăm o mică discuție cu Pham Nuwen. 


Cu teostricțiunea și cu totul. 


Anterior, Ravna nu și-ar fi putut imagina cum se va desfășura 


confruntarea. Dacă bărbatul își pierdea orice contact cu realitatea, 
exista posibilitatea ca el să încerce să-i ucidă, când apăreau pe 
puntea de comandă. Mult mai probabil, ar fi existat furie, argumente 
și amenințări, după care ar fi revenit în pătrățelul de pornire. 


În loc de așa ceva... fu aproape ca vechiul Pham, cel dinainte de 
Odihna Armonioasă. Îi lăsă să intre pe puntea de comandă și nu 
făcu niciun comentariu când Ravna se plasă grijulie între el și 
Călăreți. Ascultă fără să întrerupă, în timp ce femeia povesti ce 
spusese Tulpină-verde. 


-Fi doi sunt la adăpost, Pham. Și fără ajutorul lor nu vom ajunge în 
Adânc. 


El încuviinţă și-și întoarse ochii către ferestre. Unele prezentau 
peisajul stelar natural; majoritatea erau display-uri de ultraurmărire, 
reprezentările cele mai apropiate de imagini ale inamicilor ce se 
apropiau de E-II. Expresia lui calmă se distorsionă numai pentru un 
moment, iar Pham care o iubea păru să privească în exterior, 
deznădăjduit. 


- Și tu chiar crezi toate astea, Rav? Cum? 
Apoi capacul cobori la loc și expresia îi redeveni distantă și neutră. 


— Nu contează. Cu certitudine este adevărat; dacă nu vom conlucra 
toți, nu vom ajunge niciodată la planeta Stiletelor. Cochilie-albastră, 
îti accept oferta. Vom lucra împreună, dar vei fi supus unor precauții 
de securitate. 


Până mă voi putea descotorosi în siguranță de tine. Ravna simţi cuvintele 
nerostite îndărătul inexpresivității sale. Confruntarea fusese 
amânată. 

Se aflau la nici opt săptămâni de planeta Stiletelor, potrivit lui Pham 
și Cochilie-albastră. Asta dacă și condiţiile din Zonă rămâneau 
stabile... Dacă între timp nu erau ajunși din urmă... 


Mai puţin de două luni de călătorie, după cele șase deja parcurse. 
Zilele însă nu mai erau ca înainte. Fiecare era o provocare, un impas 
uneori deghizat în politețe, alteori izbucnind în amenințări de 
moarte bruscă — ca atunci când Pham confiscase echipamentele luate 
de Cochilie-albastră din atelier. 


Bărbatul se mutase acum pe puntea de comandă; când o părăsea, 
încuia trapa cu identificatorul său. El distrusese, sau credea că 
distrusese, toate celelalte legături privilegiate cu automatele navei. 
El și Cochilie-albastră colaborau aproape constant... totuși nu ca 
înainte. Fiecare pas era lent; Cochilie-albastră explica totul, dar nu 
avea voie să demonstreze nimic. lar argumentările își atingeau forța 
maximă atunci când Pham trebuia să cedeze în fața unui pericol sau 
altuia. În fiecare zi, flotele urmăritoare mai reduceau cu puțin 
distanța: două bande de ucigași și ceea ce mai rămăsese din Sjandra 
Kei. În mod evident, o parte din flota Securității Comerciale SjK 
putea încă să lupte și dorea să se răzbune pe Alianţă. O dată Ravna 
îi sugerase lui Pham să contacteze Securitatea Comercială și să 
încerce s-o convingă să atace flota Molimei. Pham o privise 
inexpresiv. 


-Nu încă, poate niciodată, răspunsese și-i întorsese spatele. 


Intr-un fel, răspunsul lui fusese o ușurare. O asemenea bătălie ar fi 
însemnat practic o sinucidere și Ravna nu dorea ca ultimii 
supraviețuitori ai poporului ei să moară pentru ea. 


De acea era posibil ca E-II să ajungă la planeta Stiletelor înaintea 
inamicului, însă cu o marjă foarte mică de timp! În unele zile, femeia 
se retrăgea în lacrimi și disperare. Numai Jefri și Tulpină-verde o mai 
revigorau. Amândoi aveau nevoie de ea și pentru câteva săptămâni 
ea încă putea fi de ajutor. 


Planurile de apărare ale domnului Oțel progresau. Stiletele 
înregistraseră chiar succes cu radioul lor pe bandă largă. Otel anunța 
că armata principală a Cioplitoarei-în-lemn pornise spre nord; 
existau așadar mai multe curse contratimp. Ravna petrecea multe 
ore cu biblioteca din E-II, concepând și mai multe ajutoare pentru 
prietenii lui Jefri. Unele — ca lunetele — erau simple; dar altele... Nu 
erau eforturi irosite. Chiar dacă Molima învingea, flota ei i-ar fi 
putut ignora pe băștinași; s-ar fi putut mulțumi să distrugă nava E-II 
și să recâștige Contramăsura. 


Tulpină-verde își revenea lent. La început, Ravna se temuse că 
îmbunătățirea exista doar în imaginaţia ei. Femeia petrecea o bună 
parte din zi cu Călăreaţa, încercând să întrevadă progresul din 
răspunsurile ei. Tulpină-verde era foarte absentă, aproape ca un om 
cu leziuni cauzate de un accident cerebrovascular, care poartă 
proteză. Părea totuși să fi regresat de la oroarea articulată a primei ei 
conversații. Poate că recentul ei progres nu era decât o oglindă a 
sensibilităţii Ravnei, a faptului că femeia stătea așa mult cu ea. 
Cochilie-albastră insista că progresul era evident, însă o făcea cu 
inflexibilitatea încăpățânată care-l caracteriza. Două săptămâni, apoi 
trei... după care nu mai existară dubii. Ceva se vindeca la granița 
dintre Călăreaţă și miniskrodă. Tulpină-verde era logică în mod 
consecvent și tot în mod consecvent introducea în memorie amintiri 
importante... În mod frecvent acum, ea o ajuta pe Ravna, zărind 
detalii care-i scăpaseră femeii: 


-Sir Pham nu este singurul care se teme de noi, skrodcălăreții. Și 
Cochilie-albastră este înspăimântat, iar asta îl sfâșie. N-o poate 
recunoaște nici chiar față de mine, dar crede că este posibil ca noi să 
fi fost infectați independent de skrode. Dorește cu disperare să-l 
convingă pe Pham că nu-i adevărat... și în felul acesta să se convingă 


și pe el. 


Tăcu multă vreme, mângâind cu o frunză bratul Ravnei. Sunetele 
mării le înconjurau în cabină, dar automatele navei nu mai puteau 
produce valuri. 


-Suspin. Trebuie să ne imaginăm brizantul, dragă Ravna. Undeva el 
va exista mereu, indiferent ce s-a întâmplat la Sjandra Kei, indiferent 
ce se va întâmpla aici. 


In preajma perechii sale, Cochilie-albastră era blândețea 
întruchipată, însă furia îi răzbătea când rămânea singur cu Ravna. 


- Nu, nu, nu mă opun manierei de pilotare a lui sir Pham, cel puțin 
nu deocamdată. Poate că dacă eu aș fi fost la timonă, ne-am fi aflat 
un pic mai în față, dar navele mai rapide din urma noastră tot se vor 
apropia. Este vorba despre celelalte lucruri, lady Ravna. Tu știi cât 
de puţină încredere mai putem avea în automatele noastre aici, jos. 
Pham le deteriorează și mai mult. Și-a scris propriile comenzi 
prioritare de securitate. Transformă automatele ambientale ale navei 
într-un sistem de capcane. 


Ravna văzuse dovezi în privinţa aceasta. Zonele din jurul punţii de 
comandă și atelierului din E-I] aduceau cu puncte de control 
militare. 


-li cunoşti temerile. Dacă în felul acesta se simte mai în siguranţă... 


-Nu despre asta este vorba, lady Ravna. Aș fi făcut orice pentru a-l 
convinge să-mi accepte ajutorul. Însă ceea ce face este mortal de 
periculos. Automatele noastre nu sunt fiabile în Adânc, iar el 
înrăutățește situația în mod activ. Dacă am fi afectați de un stres 
neașteptat, programele ambientale vor suferi mai mult ca sigur 
căderi stranii — purjări ale atmosferei, oscilații termice... orice. 


-Eu... 


-Nu poate oare să-nţeleagă? Pham nu controlează nimic. (Voderul se 
dezintegră într-un chițăit nonliniar.) Deţine capacitatea de a 
distruge, dar numai atât. Are nevoie de ajutorul meu. A fost 


prietenul meu. Nu înțelege? 


Pham înțelegea... o, da, Pham înțelegea! El și Ravna continuau să 
discute. Certurile lor erau lucrul cel mai dificil din viața femeii. lar 
uneori nu erau certuri; uneori păreau aproape niște conversații 
raționale. 


- Eu n-am fost posedat, Ravna. În tot cazul, nu așa cum Molima îi 
posedă pe Călăreţi. Eu încă dețin controlul sufletului meu. 


Se întoarse cu spatele la consolă și trimise un surâs palid în direcția 
ei, recunoscând imperfecțiunea acelei certitudini de sine. Și din 
detalii de felul zâmbetului aceluia, Ravna era convinsă că Pham 
Nuwen continua să trăiască și uneori să vorbească. 


- Atunci ce-i cu starea de teostricțiune? Te văd ore în șir, privind fix 
display-ul de urmărire sau pierzându-ți timpul în bibliotecă și cu 
Știrile... 


Iar acolo scana mai rapid decât ar fi putut citi în mod conștient 
vreun om. 


Pham strânse din umeri. 


- Teostricțiunea studiază navele care ne urmăresc, încercând să 
deducă cui aparţine fiecare și ce capacităţi are fiecare. Nu cunosc 
amănuntele. In clipele acelea, conștiința de sine este în vacanță. 


În clipele acelea, întreaga lui minte era transformată într-un procesor 
pentru necunoscutele programe pe care le descărcase Bătrânul. 
Câteva ore de stare de amnezie puteau produce o secundă de 
gândire de gradul Puterii... însă el nu și-o putea reaminti în mod 
conștient nici măcar pe aceea. 


-Ştiu un lucru, urmă el. Indiferent ce anume ar fi teostricțiunea este 
ceva foarte îngust. Nu este vie; din unele puncte de vedere, poate 
nici măcar să nu fie foarte inteligentă. Pentru chestiunile de zi cu zi, 
așa cum este pilotarea navei, nu există decât vechiul Pham Nuwen. 


-Mai suntem și noi, Pham. Cochilie-albastră ar dori să te ajute. 


Ravna vorbi cu blândeţe. Acesta era locul în care Pham se închidea 
în tăcere de gheaţă... sau izbucnea în accese de mânie. Azi totuși el 
se mulțumi să-și încline capul pe un umăr. 


- Ravna, Ravna... Știu că am nevoie de el... Și... și sunt bucuros că 
am nevoie de el. Că nu trebuie să-l ucid. 


Incă. Buzele lui tremurară pentru un moment și femeia crezu că va 
începe să plângă. 


- Teostricțiunea nu-l poate cunoaște pe Cochilie-albastră... 


-Nu teostricțiunea. Nu ea mă face să mă comport așa... Fac ceea ce 
ar trebui să facă orice persoană, când miza este atât de mare. 


Cuvintele fură rostite fără furie. Poate că exista o șansă. Poate că-l 
putea convinge în mod logic. 


- Cochilie-albastră și Tulpină-verde sunt loiali, Pham. Cu excepția 
Odihnei Armonioase... 


Bărbatul oftă. 


- Da. M-am gândit mult la episodul acela. Totuși ei au sosit la Releu 
din Domeniul Straumli. Le-au cerut vrinimilor să caute nava fugară. 
Asta miroase a strategie, dar probabil fără s-o știe — poate chiar 
strategia vreunui inamic al Molimei. În tot cazul, pe atunci erau 
inocenți, altfel Molima ar fi știut despre planeta Stiletelor din capul 
locului. Molima n-a avut habar de nimic până la OA, până la 
convertirea Tulpinii-verzi. lar Cochilie-albastră a fost loial chiar și 
atunci. El cunoștea unele detalii despre armura mea- de exemplu, 
videocamerele — pe care le-ar fi putut spune celorlalți. 


Speranţa sosi ca o surpriză pentru Ravna. Bărbatul analizase 
realmente cele întâmplate și... 


- De vină sunt numai skrodele, Pham. Ele sunt curse ce așteaptă să 
se declanșeze. Dar noi suntem izolaţi aici, iar tu ai distrus-o pe cea 
pe care Tulpină-verde... 


El clătina din cap. 


-Este mai mult decât skrodele. Molima a intervenit și în designul 
Călăreților, cel puțin într-o oarecare măsură. Altfel este imposibil ca 
posedarea Tulpinii-verzi să se fi derulat atât de lin. 


- D-da. Este un risc. Un risc foarte mic prin comparaţie cu... 


Pham nu se clinti, însă ceva din el păru să se îndepărteze de femeie, 
refuzând susținerea pe care i-o putea oferi ea. 


- Un risc mic? Nu știm. Miza este foarte mare. Fac echilibristică pe o 
sârmă. Dacă nu-l folosesc pe Cochilie-albastră acum, vom fi distruși 
de flota Molimei. Dacă-i îngădui să facă prea multe, dacă mă-ncred 
în el, atunci el sau o parte din el ne-ar putea trăda. Nu am decât 
teostricțiunea și niște amintiri care... care pot fi cele mai mari falsuri 
dintre toate. 


Ultimele cuvinte fură aproape inaudibile. Ridică la ea o privire rece 
și în același timp teribil de pierdută. 


- Voi folosi însă ceea ce am, Rav, și ceea ce sunt. Cumva voi duce 
nava la planeta Stiletelor. Cumva voi duce teostricțiunea Bătrânului 
la ceea ce există acolo. 


Trecură alte trei săptămâni până ce predicția Cochiliei-albastre se 
împlini. 


Sus, în Exteriorul Median, E-Il păruse un animal robust; până și 
ultrapropulsia sa avariată cedase doar treptat. Acum nava dovedea 
probleme în toate privințele. Mare parte din ele nu aveau nicio 
legătură cu intervenţiile lui Pham. Fără acele verificări finale de 
coerență, niciunul dintre automatele de Adânc din E-II nu era 
realmente fiabil, însă avariile lor erau amplificate de disperatele 
„aranjamente“ de securitate ale lui Pham. 


Biblioteca navei avea cod sursă pentru automate generice de Adânc 
și Pham petrecuse câteva zile adaptându-le pentru E-II. Toţi patru se 
aflaseră pe puntea de comandă în timpul instalării, cu Cochilie- 
albastră încercând să fie de ajutor și Pham examinând suspicios 
orice sugestie. La treizeci de minute după începerea instalării, pe 


coridorul principal răsunaseră zăngănituri înăbușite. Poate că Ravna 
le-ar fi ignorat, totuși nu auzise niciodată așa ceva la bordul lui E-II. 


Pham și Călăreţii reacționaseră aproape panicați; navigatorilor 
cosmici nu le plac bubuiturile inexplicabile în toiul nopții. Cochilie- 
albastră se repezise către trapă și scosese două frunze plutitoare prin 
deschidere. 


— Nu zăresc nimic, sir Pham. 


Pham parcurgea în grabă display-urile de diagnoză, imagini cu 
formate amestecate, provenite parțial din noua configurație. 


- Am niște leduri de avertizare aici, dar... 


Tulpină-verde începuse să spună ceva, însă Cochilie-albastră 
revenise și vorbise repede: 


-Nu cred. Orice de felul ăsta ar fi trebuit să cauzeze imagini, un 
raport detaliat. Ceva nu-i deloc în regulă. 


Pham îl fixase cu privirea o clipă, după care revenise la 
instrumentele lui de diagnosticare. Trecuseră cinci secunde. 


- Ai dreptate. Starea parcurge pur și simplu o buclă prin rapoarte 
vechi. 


Incepuse să acceseze imagini de la videocamerele din tot interiorul 
lui E-II. Abia jumătate din ele răspunseseră, dar ceea ce arătaseră... 


Rezervorul cu apă al navei era o cavernă de gheață încețoșată. De 
acolo proveneau bubuiturile — tone de apă, spațiate. Altă duzină de 
servicii de suport o luase razna și... 


„„.punctul de control înarmat de la intrarea în atelier fusese 
transformat în zgură. Fasciculele trăgeau continuu pe putere redusă. 
În ciuda distrugerilor, diagnosticele rămăseseră verzi, chihlimbarii 
sau nu prezentaseră niciun raport. Pham izbutise să orienteze o 
videocameră spre atelier. Era în flăcări. 


Pham sărise din șaua lui și ricoșase din plafon. Pentru un moment 
Ravna crezuse că era posibil s-o ia la goană de pe punte. După 


aceea, bărbatul se fixase în centuri și, cu o expresie mohorâtă, 
încercase să stingă incendiul. 


In următoarele minute puntea fusese aproape tăcută; se auziseră 
doar înjurăturile încete ale lui Pham, pe măsură ce niciuna dintre 
acțiunile evidente nu funcționa. 


- Eroare de anclanșare, murmurase el de mai multe ori. Automatele 
de stingere a incendiilor au căzut... nu pot purja atmosfera din 
atelier. Fasciculele mele au topit și-au blocat totul. 


Incendiu în navă. Ravna văzuse instantanee ale unor asemenea 
dezastre, totuși i se păruseră întotdeauna improbabile. Cum ar fi 
putut supraviețui un incendiu în mijlocul vidului universal? Iar în 
imponderabilitate, focul s-ar fi stins cu siguranță de la sine, chiar 
dacă echipajul nu putea să purjeze atmosfera. Videocamera 
atelierului oferea o imagine încețoșată a realității de acolo. Era 
adevărat, flăcările consumau oxigenul din jurul lor. Plăcile de spumă 
erau doar ușor scorojite, protejate momentan de aerul mort. Dar 
focul se întindea către exterior, avansând constant în aerul încă 
proaspăt. Pe alocuri, turbulenţa impulsionată de căldură îmbogățea 
amestecul și zone arse anterior răbufneau iarăși în văpăi. 


-Incă are ventilaţie, sir Pham. 


- Știu. Nu le pot închide. Probabil că voleturile evacuărilor s-au topit 
în poziția deschis. 


-Software-ul este în aceeași situație. Cochilie-albastră tăcuse o clipă, 
după care spusese: Încearcă să... 


Instrucţiunile fuseseră lipsite de noimă pentru Ravna- un fel de cale 
ocolită de nivel inferior. Pham însă încuviințase și degetele îi 
dansaseră peste consolă. 


În atelier, flăcările ce îmbrățișau suprafața avansaseră lent peste 
plăcile de spumă și lingeau măruntaiele armurii la care Pham 
petrecuse atât de mult timp. Acea ultimă variantă revizuită era doar 
pe jumătate terminată și Ravna își reaminti că acum lucra la armura 
reactivă... Acolo ar trebui să existe oxidanți. 


- Pham, armura este etanș... 


Focul se afla la șaizeci de metri spre pupă și îndărătul unei duzini de 
batardouri. Explozia se auzise ca un bufnet îndepărtat, aproape 
inocent. Dar în transmisiunea videocamerei, armura se 
dezmembrase și vâlvătăile se întețiseră triumfător. 


Peste câteva secunde, Pham izbutise să aplice sugestia Cochiliei- 
albastre și voleturile atelierului se închiseseră. Flăcările din armura 
distrusă mai continuaseră o jumătate de oră, însă nu se extinseseră 
dincolo de atelier. 


Avură nevoie de două zile să deretice, să estimeze avariile și să aibă 
cât de cât încredere că nicio altă catastrofă nu era pe cale să se 
producă. Atelierul fusese distrus aproape complet. Pe planeta 
Stiletelor, ei nu aveau să poarte armuri. Pham salvă unul dintre 
fasciculele care păziseră intrarea în atelier. Dezastrul cuprinsese 
întreaga navă: clasica ruinare aleatorie de erori de anclanșare. Se 
prăpădiseră cincizeci la sută din apă. Naveta de asolizare își 
pierduse automatele de nivel superior. 


Propulsia cu rachete a E-II fusese deteriorată. Lucrul acesta era lipsit 
de importanţă aici, în spațiul interstelar, însă sincronizarea finală a 
vitezei avea să fie făcută la numai 0,4 g. Slavă Binelui că agraviul 
funcționa; nu ar fi avut necazuri cu manevrele în puțurile 
gravitaționale abrupte... adică asolizarea pe planeta Stiletelor. 


Ravna știa că puteau pierde nava, dar îl privea pe Pham cu o spaimă 
și mai mare. Se temea că el va considera aceasta ca dovada finală a 
trădării Călăreţilor, că va fi picătura care să umple paharul. În mod 
straniu, se întâmplă exact contrariul. Durerea și pustiirea îi erau 
evidente, totuși nu se lăsă cuprins de furie, ci se apucă perseverent 
să strângă fragmentele. Acum vorbea mai mult cu Cochilie-albastră; 
nu-l lăsa să modifice automatele, însă îi accepta precaut mai multe 
sfaturi. Împreună, ei readuseră nava la ceva similar stării dinainte de 
incendiu. 


Femeia îl chestionă pe Pham în această privință. 


-Nu mi-am schimbat părerea, îi răspunse el în cele din urmă. 
Trebuia să echilibrez riscurile și am greșit... Și poate că nici nu există 
un echilibru. Poate că Molima va câștiga. 


Teostricțiunea pariase prea mult pe faptul că Pham va face totul 
singur. Acum îi mai diminuase puţin paranoia. 


La șapte săptămâni de Odihna Armonioasă și la mai puțin de o 
săptămână de necunoscutul care-i aștepta pe planeta Stiletelor, 
Pham pătrunse într-o stare amnezică prelungită pe mai multe zile. 
Anterior, fusese ocupat cu tentativa zadarnică de a rula verificări 
manuale ale tuturor automatelor de care ar fi putut avea nevoie pe 
planeta Stiletelor. Acum... Ravna nici nu mai reușea să-l facă să 
mănânce. 


Display-ul de navigație arăta cele trei flote așa cum fuseseră 
identificate de Știri și de intuiţia lui Pham: agenții Molimei, Alianța 
pentru Apărare și ceea ce mai rămăsese din Securitatea Comercială 
de la Sjandra Kei- doi monștri ucigași și rămășițele unei victime. 
Alianţa continua să se proclame prin buletine regulate pe canalul de 
Știri. Securitatea Comercială SjK postase câteva dezminţiri concise, 
dar în general păstra tăcerea; nu era obișnuită cu propaganda sau — 
la fel de probabil - n-o interesa. Răzbunarea privată era tot ceea ce-i 
mai rămăsese. lar flota Molimei? Știrile nu auziseră nimic din partea 
ei. Punând laolaltă plecările și navele pierdute, grupul de informare 
Urmăritori Războaie concluzionase că era un ansamblu încropit în 
grabă, format din ceea ce Molima controlase aici, jos, la momentul 
evenimentelor de la OA. Ravna știa că analiza Urmăritorilor 
Războaie greșea într-o privință. Flota Molimei nu era tăcută. În 
ultimele săptămâni, expediase treizeci de mesaje către E-II... în 
formatul de întreținere pentru skrode. Pham ceruse navei să 
respingă mesajele necitite, pentru ca după aceea să se întrebe dacă 
ordinul îi fusese realmente îndeplinit. La urma urmelor, E-I fusese 
proiectată de Călăreți. 


Frământarea lui interioară era însă ascunsă. Pham stătea ore în șir 
înaintea display-urilor și le privea. În curând Sjandra Kei avea să 
întâlnească flota Alianţei. Cel putin unul dintre ticăloși urma să 
plătească. Dar flota Molimei și cel puțin o parte din Alianţă aveau să 


supraviețuiască... Poate că starea amnezică nu era decât reacția de 
disperare a teostricțiunii. 


Trecură trei zile; Pham se trezi din starea aceea. Cu excepţia faptului 
că era tras la față, părea mai normal decât fusese de multe 
săptămâni. O rugă pe Ravna să-i convoace pe Călăreţi pe punte. 


Bărbatul indică urmele de ultrapropulsii ce pluteau în fereastră. Cele 
trei flote erau răsfirate într-un cilindru aproximativ, lung de cinci 
ani-lumină și cu diametrul de trei ani-lumină. Display-ul arăta doar 
centrul volumului respectiv din spațiul cosmic, unde se 
îngrămădiseră urmăritorii cei mai rapizi. Poziția curentă a fiecărei 
nave era o pată luminoasă care lăsa o dâră nesfârșită de luminițe mai 
slabe — urma ultrapropulsiei vehiculului respectiv. 


- Am folosit culorile roșu, albastru și verde pentru a eticheta 
estimările mele privind afilierea la flote a fiecărei urme. 


Navele cele mai rapide erau strânse într-un roi atât de dens, încât la 
scara aceea părea alb, dar cu fuioare colorate ce divergeau în urma 
sa. Existau și alte etichete, adnotări stabilite de bărbat, însă despre 
care, cândva, el îi recunoscuse Ravnei că nu știa ce însemnau. 


-Frontul mulțimii — cei mai rapizi dintre cei rapizi- continuă să se 
apropie. 


- Am putea câștiga încă puţină viteză, vorbi șovăitor Cochilie- 
albastră, dacă mi-ai acorda control direct. Nu mult, totuși... 


Răspunsul lui Pham fu cel puțin politicos. 


- Nu, mă gândesc la altceva, ceva ce Ravna a sugerat cu ceva timp în 
urmă. A fost dintotdeauna o posibilitate și... eu... cred că se poate 
să-i fi sosit timpul. 


Ravna se apropie de display și cercetă dârele verzi. Distribuţia lor 
concorda foarte mult cu ceea ce Știrile susțineau că ar fi fost resturile 
Securității Comerciale Sjandra Kei. Tot ce-a mai rămas din poporul meu. 


- De o sută de ore încearcă să angajeze lupta cu Alianța. 


Pham îi aruncă o privire fulgerătoare. 


- Mda, încuviinţă el încet. Sărmanii de ei. Sunt literalmente flota din 
Portul Deznădejdii. In locul lor, aș... 


Chipul îi redeveni inexpresiv. 
- Ai vreo idee cu privire la armamentul lor? 


Fusese cu certitudine o întrebare retorică, însă aduse subiectul în 
discuție. 


- Urmăritori Războaie crede că Sjandra Kei se aștepta la ceva 
neplăcut încă de când Alianţa începuse discursurile cu „moarte 
scursorilor“. Securitatea Comercială asigura defensivă spațială. Flota 
lor este alcătuită din cargoboturi convertite, dotate cu armament 
proiectat pe plan local. Urmăritori Războaie afirmă că n-ar putea 
face față la ceea ce poate etala tabăra adversă, dacă Alianţa ar accepta 
să sufere pierderi masive. Problema este că Sjandra Kei nu se 
așteptase niciodată la atacul cu distrugătorul de planete. De aceea, 
când a apărut flota Alianţei, ai noștri i-au ieșit în întâmpinare... 


— ...Și între timp bombele cinetice se îndreptau direct către inima lui 
Sjandra Kei. 


Către inima mea. 
- Da. Probabil că Alianţa le lansase cu multe săptămâni în urmă. 
Pham Nuwen râse scurt. 


- Dac-aș face parte din flota Alianţei, aș fi niţel neliniștit. Sunt 
copleșiți numeric și cargoboturile alea reechipate par la fel de rapide 
ca oricare alte nave de-acolo... Pun prinsoare că toți piloții scăpaţi de 
la Sjandra Kei au jurat răzbunare. (Valul de emoție i se estompă.) 
Hmm... Este imposibil să poată distruge toate navele Alianţei sau 
ale Molimei, cu atât mai puţin ambele flote. Ar fi inutil să... 


Privirea i se focaliză pe neașteptate asupra femeii. 


-Prin urmare, dacă lăsăm lucrurile așa cum sunt, flota Sjandra Kei 
va ajunge până la urmă Alianţa și va încerca s-o nimicească. 


Ea se mulțumi să aprobe. 


- Afirmă că-n vreo douăsprezece ore. 


- După care pe urmele noastre nu va mai rămâne decât flota 
Molimei. Dacă însă i-am putea convinge pe ai tăi să lupte cu 
dușmanul adevărat... 


Acela era scenariul de coșmar al Ravnei. Tot ce mai rămăsese din 
Sjandra Kei să moară pentru a salva E-II... încercând să-i salveze pe 
ei. Existau puţine șanse ca flota Sjandra Kei să poată distruge toate 
navele Molimei. Dar ei se află aici ca să lupte. De ce nu o răzbunare care 
să însemne realmente ceva? Acela era mesajul coșmarului. Cumva, el se 
potrivea acum cu planurile teostricțiunii. 


-Sunt unele probleme. Ei nu știu ce facem noi și nici care-i scopul 
celei de-a treia flote. Orice am emite spre ei va fi auzit și de ceilalți. 


Ultraundele erau direcționale, însă majoritatea urmăritorilor lor erau 
amestecați. 


Pham încuviință. 


-Ar trebui cumva să putem discuta exclusiv cu ei. Trebuie să-i 
convingem să lupte. Surâse slab: Și cred că-i posibil să avem exact... 
echipamentul... pentru a face toate astea. Cochilie-albastră, mai ţii 
minte noaptea de pe Docurile Înalte? Ne-ai povestit despre 
transportul vostru „putred“ de pe Sjandra Kei. 


- Așa este, sir Pham. Transportam o treime dintr-un cifru generat de 
Securitatea Comercială SjK pentru fălcile-brici. Se află tot în seiful 
navei, deși este inutil fără celelalte două treimi. 


Materialele criptografice erau probabil mărfurile cele mai prețioase 
transportate printre stele... și, odată ce erau compromise, deveneau 
probabil cele mai lipsite de orice valoare. Undeva în fișierele cargo 
din Excentric II se găsea un dispozitiv de comunicație SjK de unică 
folosință. O parte dintr-un asemenea dispozitiv. 


- Inutil? Poate că nu. Chiar și o treime ne-ar putea asigura 
comunicare securizată. 


Cochilie-albastră vibră. 


-Nu trebuie să te induc în eroare. Niciun client competent n-ar 
accepta așa ceva. Asigură în mod cert comunicare securizată, dar 
cealaltă parte nu are cum să verifice că tu ești cel care pretinzi. 


Ochii lui Pham se întoarseră la Ravna. Zâmbetul îi reapăru. 


- Dacă ne vor asculta, cred că-i putem convinge... Problema cu 
adevărat dificilă este că vreau ca numai unul dintre ei să ne audă. 


Le explică ce avea de gând și Călăreții foșniră încetișor în timp ce 
vorbea. După atâta timp petrecut împreună, Ravna aproape că putea 
descifra ceva din sensul conversației lor... sau poate că pur și simplu 
le înțelegea personalitățile. Ca de obicei, Cochilie-albastră era 
îngrijorat de imposibilitatea ideii, iar Iulpină-verde îl îndemna să 
asculte. 


Dar când Pham termină, Călărețul mai masiv nu se lansă în obiecții. 


-Comunicarea prin ultraunde între nave este practică pe o distanță 
de șaptezeci de ani-lumină; am putea chiar să avem secvențe video 
în direct. Ai însă dreptate, lățimea razei va include toate navele din 
roiul central de flote. Dacă am putea identifica în mod cert o navă 
îndepărtată care să aparțină lui Sjandra Kei, atunci s-ar putea realiza 
ceea ce intenționezi; nava respectivă ar putea folosi coduri interne de 
flotă pentru retransmisie către celelalte. Trebuie totuși să te previn 
cu toată onestitatea, urmă Cochilie-albastră îndepărtând dojana 
blândă a Tulpinii-verzi, că profesioniștii sistemelor de comunicații 
nu ti-ar onora solicitarea pentru contact — probabil că nici măcar n-ar 
recunoaște-o ca atare. 


- Prostii, spuse în cele din urmă Tulpină-verde și voderul îi răsună 
încetișor, însă limpede. Intotdeauna spui lucruri din acestea... mai 
puțin atunci când vorbim cu clienți care plătesc. 


- Brap. Da. Vremuri disperate, măsuri disperate. Vreau să încerc, dar 
mă tem... Sir Pham, nu doresc să existe acuzaţii de trădare a 
Călăreților. Vreau ca tu să te ocupi de asta. 


Pham Nuwen îi rânji larg. 


- Exact la asta mă gândeam și eu. 


„Flota Aniara“. Așa își spuneau unele echipaje din Securitatea 
Comercială. Aniara era nava dintr-un străvechi mit al oamenilor, mai 
vechi decât Nyjora, datând poate chiar de pe vremea cooperativelor 
Tuvo-Norsk din centura de asteroizi a sistemului solar pământean. 
În legenda aceea, Aniara era o navă mare lansată în adâncurile 
interstelare imediat înainte de moartea civilizației-mamă. Membrii 
echipajului asistaseră la agonia sistemului natal, pentru ca apoi, în 
anii următori- pe măsură ce nava se îndepărtase tot mai mult în 
bezna eternă —, să moară ei înșiși, cu sistemele de susținere biotică 
deteriorându-se lent. Imaginea era tulburătoare și poate că tocmai 
de aceea era cunoscută peste milenii. După distrugerea lui Sjandra 
Kei și supraviețuirea Securității Comerciale, legenda părea să fi 
înviat brusc. 


Noi însă n-o vom duce până la capăt. Căpitanul de Grup Kjet Svensndot 
privea fix display-ul de urmărire. De data aceasta, moartea 
civilizației fusese o crimă, iar ucigașii aveau să fie ajunși în curând 
de răzbunători. De mai multe zile, prin manevrele statului-major al 
flotei reduseseră tot mai mult din distanţa față de Alianţă. Display-ul 
arăta că erau aproape de reușită. Majoritatea navelor Alianţei și ale 
lui Sjandra Kei se aflau în interiorul unei sfere strălucitoare de jeturi 
de propulsii... care includea de asemenea a treia flotă, tăcută. De pe 
display-ul acela puteai crede că bătălia ar fi fost deja posibilă. În 
realitate, nave inamice treceau aproape prin același spațiu — uneori la 
mai puțin de un miliard de kilometri depărtare —, totuși separate 
prin milisecunde. Toate foloseau ultrapropulsia și efectuau poate o 
duzină de salturi pe secundă. Și chiar aici, în Adâncul Exteriorului, 
asta însemna o fracțiune măsurabilă dintr-un an-lumină la fiecare 
salt. Lupta cu un inamic însemna sincronizarea perfectă cu salturile 
sale și saturarea spațiului comun cu sonde-arme. 


Căpitanul de Grup Svensndot comută display-ul ca să-i arate navele 
ce-și sincronizaseră perfect viteza cu Alianţa. Cam o treime din flotă 
era acum sincronizată. Doar câteva ore și... 


— Blestem! 


Lovi cu palma în consola-display, făcând-o să se rostogolească. 


Secundul lui recuperă display-ul și i-l expedie înapoi. 
— Este un blestem nou, sau cel obișnuit? întrebă Tirolle. 
-Cel obișnuit. Îmi pare rău. 


Și-i părea într-adevăr. Tirolle și Glimfrelle aveau propriile probleme. 
Fără îndoială că în Exterior mai existau refugii ale oamenilor, 
ascunse de Alianţă, însă alți dirokimi probabil că nu mai trăiau, cu 
excepția celor din flota Securității Comerciale. În afară de suflete 
aventuroase ca Tirolle și Glimfrelle, toată rasa lor fusese în terranele 
onirice de la Sjandra Kei. 


Kjet Svensndot făcea parte din Securitatea Comercială de douăzeci și 
cinci de ani, de pe vremea când compania fusese doar o mică flotilă 
de mercenari. Petrecuse mii de ore învățând să fie cel mai bun pilot 
de luptă, dar numai de două ori participase la schimburi de focuri. 
Poate că unii regretaseră absenţa bătăliilor, însă Svensndot și 
superiorii lui o consideraseră răsplata pentru faptul că erau cei mai 
buni. Competența îi câștigase cel mai bun echipament de luptă din 
flota Securității Comerciale, culminând cu nava pe care o comanda 
acum. Ølvira fusese achiziționată cu o parte din primele enorme pe 
care Sjandra Kei le plătise când Alianţa începuse să prolifereze 
amenințări. Ølvira nu era un cargobot reconstruit, ci o mașină de 
luptă, începând de la nituri. Nava era echipată cu cele mai 
inteligente procesoare și ultrapropulsii care puteau opera la 
altitudinea lui Sjandra Kei în Exterior. Avea nevoie doar de un 
echipaj de trei persoane, iar lupta în sine putea fi dusă numai de 
pilot și IA asociată. În calele ei se aflau peste zece mii de bombe- 
căutătoare, fiecare mai inteligentă decât întreaga unitate de 
propulsie a unui cargobot mediu. Era o adevărată recompensă 
pentru douăzeci și cinci de ani de rezultate excelente. Ba chiar îi 
îngăduiseră lui Svensndot să-și boteze nava. 


Și acum... Adevărata Ølvira era cu siguranță moartă. Alături de alte 
miliarde de oameni pentru protecția cărora fuseseră angajați ei, 
Glvira fusese pe Herte, în sistemul interior. Bombele radiante nu 
lasă supraviețuitori... 


Iar nava lui minunată care purta același nume fusese la o jumătate 
de an-lumină în afara sistemului, căutând inamici care nu erau 


acolo. În orice bătălie cinstită, Kjet Svensndot și această Ølvira s-ar fi 
putut descurca excelent. Așa însă porniseră în urmărire în Adâncul 
Exteriorului. Fiecare an-lumină îi îndepărta tot mai mult de 
regiunile pentru care fusese construită Ølvira. Cu fiecare an-lumină, 
procesoarele lucrau mai lent (sau încetau să mai funcționeze). Aici, 
jos, cargoboturile convertite aveau aproape designul optim. Erau 
stângace și stupide, aveau nevoie de echipaje din zeci de oameni, dar 
continuau să funcționeze. Olvira rămăsese deja cu cinci ani-lumină 
în urma lor. Cargoboturile erau cele care aveau să atace flota 
Alianței. Și o dată în plus, Kjet avea să stea locului neajutorat în timp 
ce prietenii lui mureau. 


Pentru a suta oară, Svensndot sfredeli cu ochii display-ul de 
urmărire și se gândi la răzvrătire. Și în Alianţă existau rătăcitori — 
vehicule de „înaltă performanţă“ rămase în urma roiului central. 
Însă el primise ordinul de a-și păstra poziţia, de a fi coordonator 
tactic pentru combatanții mai rapizi ai flotei. Ei bine, va acționa așa 
cum fusese angajat... pentru această ultimă oară. Dar după ce 
bătălia se va încheia, după ce flota va muri împreună cu cât mai 
multe nave din Alianţă putea distruge... atunci se va gândi la 
propria-i răzbunare. O parte din răzbunarea aceea depindea de 
Tirolle și Glimfrelle. l-ar fi putut oare convinge să părăsească 
resturile flotei Alianţei și să urce spre Exteriorul Median, sus, unde 
Olvira era cea mai bună din clasa ei? Existau dovezi clare despre 
sistemele stelare din spatele „Alianţei pentru Apărare“. Ucigașii se 
lăudau la Știri, crezând probabil că asta le va aduce susținere 
suplimentară. În același timp însă le putea aduce musafiri ca Ølvira. 
Bombele din pântecele ei puteau distruge planete, deși nu la fel de 
rapid și sigur pe cât o făcuseră cele utilizate la Sjandra Kei. Chiar și 
acum mintea lui Svensndot bătea în retragere înaintea unei 
asemenea răzbunări. Nu! Aveau să-și aleagă țintele cu grijă: nave ce 
soseau pentru a forma noi flote ale Alianţei, convoaie neprotejate... 
Olvira putea rezista multă vreme, dacă el ar fi atacat de fiecare dată 
prin surprindere și n-ar fi lăsat niciodată supraviețuitori. Privea 
întruna display-ul și ignora picăturile ce-i pluteau în colțurile 
ochilor. Trăise toată viaţa după litera legii. Adesea misiunea lui 
fusese de a opri acțiunile de răzbunare... iar actualmente 
răzbunarea era tot ce-i mai rămăsese în viață. 


- Recepționez ceva neobișnuit, Kjet. 


În cartul acesta, Glimfrelle monitoriza semnalele. Era genul de 
activitate care ar fi trebuit să fie complet automatizată — și fusese în 
mediul natural al Olvirei — și care acum era o sarcină plictisitoare și 
epuizantă. 


- Ce-i? Alte minciuni pe Reţea? făcu Tirolle. 


-Nu. Ăsta-i pe direcția lugherului pe care-l urmăresc toți. Nu poate 
fi altcineva. 


Sprâncenele lui Svensndot se arcuiră. Se întoarse către misterul acela 
cu o plăcere enormă, abia conștientizată. 


— Caracteristici? 


-Procesorul de semnale al navei spune că-i probabil un fascicul 
îngust. Noi suntem unica lui țintă posibilă. Semnalul este puternic și 
lățimea de bandă suficientă pentru a asigura video bidimensional. 
Dacă procesorul nostru de semnale digitale snarfling ar fi funcționat, 
aș fi știut... 


'Frelle fredonă un cântecel, care pentru membrii rasei lui reprezenta 
un semn de nerăbdare. 


- Tai! Este încriptat, dar la un nivel superior. Chestia asta-i video de 
sintaxă 45. Ba chiar susține că utilizează o treime dintr-un cod pe 
care Compania l-a creat acum un an. 


Pentru o clipă, Svensndot crezu că 'Frelle susținea că mesajul în sine 
era inteligent; așa ceva ar fi fost absolut imposibil în Adânc. Probabil 
că secundul îi văzuse expresia. 


- Limbaj de mântuială, șefu'. Citesc asta din formatul de cadru... 
(Ceva fulgeră pe display-ul său.) Bun, uite care-i povestea cu codul- 
Compania l-a creat pe el și echivalentele lui ca s-acopere securitatea 
transporturilor. 


Înainte de Alianţă, acela fusese cel mai înalt nivel criptografic din 
organizație. 


— Asta-i ultima treime, care n-a mai fost livrată niciodată. S-a 
presupus că ansamblul fusese compromis, însă — miracolul 


miracolelor! — noi mai avem o copie. 


'Frelle și "Rolle îl priveau întrebător pe Svensndot, cu ochii lor mari 
și negri. Politica standard — ordinele standard — era că transmisiunile 
în coduri compromise trebuiau ignorate. Dacă experții în semnale ai 
Companiei își făcuseră treaba așa cum se cuvenea, codul putred nici 
măcar nu s-ar fi găsit la bord, iar politica ar fi fost autoimpusă. 


- Decriptați, rosti scurt Svensndot. 


Ultimele săptămâni demonstraseră că celelalte nave erau deprimant 
de jalnice în privința informațiilor militare și semnalelor. Ei ar fi 
putut profita de incompetenta aceea. 


- Da, șefu'! 


Glimfrelle apăsă o singură tastă. Undeva în procesorul de semnale 
din Ølvira, un segment lung de zgomot „aleatoriu“ fu divizat în 
cadre și suprapus cu precizie peste zgomotul „aleatoriu“ din cadrele 
de date ce soseau. Urmă o pauză perceptibilă (blestemat fie Adâncul!), 
după care fereastra de comunicații se lumină cu o transmisiune 
video bidimensională. 


— ...a patra repetare a acestui mesaj. 


Cuvintele erau în samnorskă și un dialect de Herte i Sjandra pură. 
Vorbitorul era... pentru o secundă în care inima i se opri, Svensndot 
crezu că o vedea pe Ølvira din nou, vie. Expiră încetișor, căutând să 
se relaxeze. Păr negru, zveltă, ochi violeti... exact ca Glvira. Și exact 
ca un milion de alte femei de la Sjandra Kei. Asemănarea exista, dar 
atât de vagă, încât nu l-ar fi păcălit niciodată anterior. Pentru un 
moment, își imagină un univers dincolo de flota lor pierdută și țeluri 
mai presus de răzbunare. Apoi își sili atenţia să revină la problema 
curentă, să vadă tot ce putea în imaginile din fereastră. 


Femeia spunea: 


- Vom mai repeta de trei ori. Dacă până atunci nu veți răspunde, 
vom încerca altă țintă. 


Se retrase din fața obiectivului videocamerei, oferindu-le imaginea 
încăperii dinapoia ei. Era lungă, cu plafonul jos. Un display de 


urmărire de ultrapropulsii domina fundalul, însă Svensndot îi 
acordă puţină atenţie. Pe fundal se zăreau doi skrodcălăreți. Unul 
purta pe skrodă benzi ce anunțau foste contacte comerciale cu 
Sjandra Kei. Celălalt trebuia să fie un Călăreţ Inferior; skroda sa era 
mai mică și fără roți. Videocamera se întoarse și se focaliză asupra 
celui de-al patrulea personaj. Om? Probabil, dar nu din descendența 
nyjoreană. În alte vremuri, apariția lui ar fi fost o veste importantă în 
toate civilizațiile umane din Exterior. Acum detaliul se înregistră în 
mintea lui Svensndot doar ca alt motiv de suspiciuni. 


Femeia urmă: 


-Puteți vedea că suntem oameni și Călăreți. Acesta este tot echipajul 
navei Excentric II. Nu facem parte din Alianţa pentru Apărare și nu 
suntem nici agenți ai Molimei... Totuși noi suntem motivul pentru 
care flotele lor au coborât atât de jos. Dacă puteți citi asta, suntem 
siguri că proveniți de la Sjandra Kei. Trebuie să vorbim. Vă rog să 
răspundeți utilizând același cod cu care ați decriptat acest mesaj. 


Imaginea tresări și chipul femeii reveni în prim-plan. 


— Aceasta este a cincea repetare a acestui mesaj, zise ea. Vom mai 
repeta de două ori... 


Glimfrelle opri redarea audio. 


- Dacă vorbește serios, mai dispunem de aproximativ o sută de 
secunde. Ce facem, căpitane? 


Brusc Ølvira nu mai era o rătăcitoare lipsită de importanţă. 
— Stăm de vorbă, răspunse Svensndot. 


Întrebarea și răspunsul durară câteva clipe. După aceea... cinci 
minute de conversație cu Ravna Bergsndot îl convinseră pe Kjet că 
femeia trebuia auzită de Centrala Flotei. Nava lui urma să fie doar 
un simplu releu, dar măcar avea ceva foarte important de 
retransmis. 


Centrala Flotei refuză legătura video completă de la Excentric II. 
Cineva din nava portdrapel era decis să urmeze procedurile 
standard... și nu-i convenea folosirea de coduri de criptare 


compromise. Până și Kjet trebui să folosească o legătură de luptă; 
ecranul arăta o imagine colorată de înaltă rezoluție pe care, dacă o 
examinai cu atenție, îți dădeai seama că era o reproducere jalnică... 
Kjet îi recunoscu pe Proprietara Limmende și pe Jan Skrits, șeful ei 
de stat-major, totuși arătau defazați cu câțiva ani față de prezent: 
erau secvențe video vechi, sincronizate cu indicii de animație. 
Canalul real de comunicare nu atingea nici patru mii de biți pe 
secundă. Centrala nu-și asuma niciun risc. 


Doar Dumnezeu știa ce vedeau ei ca reprezentare a lui Pham 
Nuwen. Bărbatul cu piele fumurie își explicase deja ideea de câteva 
ori. Avea la fel de puţin succes ca Ravna Bergsndot înaintea lui. 
Maniera detașată îl părăsi treptat. Disperarea începea să i se citească 
pe față. 


—...Și vă spun, amândouă sunt inamicii voştri. Sigur că da, Alianța 
pentru Apărare a distrus Sjandra Kei, dar Molima este responsabilă 
pentru situaţia care a dus la posibilitatea respectivă. 


Figura pe jumătate caricaturizată a lui Jan Skrits privi către 
Proprietara Limmende. Doamne, ce jalnice sunt reprezentările în Adânc! 
gândi Svensndot. Când Skrits vorbi, glasul nici măcar nu i se 
sincroniza cu mișcările buzelor: 


-Ndoi citim Ameninţările, domnule Nuwen. Amenințarea Molimei a 
fost utilizată ca pretext pentru a ne distruge planetele. Noi nu vom 
începe măceluri aleatorii, mai ales împotriva unei organizaţii care 
este în mod limpede inamicul inamicului nostru... Sau sustii că 
Molima este în secret asociată cu Alianţa pentru Apărare? 


Pham strânse furios din umeri. 


- Nu. Habar n-am ce gândește Molima despre Alianţă, însă ar trebui 
să cunoașteți răul comis de Molimă — lucruri la o scară mult mai 
impresionantă decât această „Alianţă“. 


- A, da. Așa se afirmă pe Reţea, domnule Nuwen. Dar evenimentele 
acelea se găsesc la mii de ani-lumină depărtare. Ele au trecut prin 
multiple bucle și interpretări necunoscute înainte să fi sosit măcar în 
Exteriorul Median... chiar dacă ar fi fost realmente adevărate. Nu 
degeaba este poreclită Reţeaua Milioanelor de Minciuni. 


Chipul străinului se întunecă. Rosti ceva sonor și furios într-un grai 
complet deosebit de orice de pe Nyjora. Tonurile se ridicau și 
coborau, aproape precum ciripelile dirokimilor. Se calmă cu un efort 
vizibil, dar când continuă, samnorska lui era și mai accentuată decât 
înainte. 


- Da. Vă spun însă că am fost la Căderea Releului. Molima înseamnă 
mai mult decât cele mai teribile orori pe care le-aţi auzit. Distrugerea 
lui Sjandra Kei a fost cel mai mic dintre efectele ei secundare. Ne veţi 
ajuta împotriva flotei Molimei? 


Proprietara Limmende își lăsă forma masivă pe spate în plasa 
scaunului. Își privi șeful de stat-major și cei doi discutară inaudibil. 
Privirea lui Kjet se opri dincolo de ei; puntea de comandă a navei 
portdrapel se extindea mult în spatele lui Limmende. Subofițeri se 
deplasau silențios; unii urmăreau conversaţia. Imaginea era limpede 
și conturată, dar siluetele se mișcau cu stângăcia desenelor animate. 
Iar unele chipuri aparțineau unor persoane despre care Kjet știa că 
fuseseră transferate înainte de căderea lui Sjandra Kei. Procesoarele 
din Olvira preluau semnalul de bandă îngustă de la Centrala Flotei 
și-l completau cu fundal detaliat (și desuet), reprezentând imaginea 
reală transmisă. După asta s-a terminat cu reprezentările, își promise 
Svensndot, cel puțin cât timp mai suntem aici, jos. 


Proprietara Limmende coborî ochii la obiectivul videocamerei. 


- Scuzaţi o bătrână polițistă paranoică, dar cred că este posibil ca voi 
să faceți parte din Molimă. Limmende ridică mâna, ca și cum ar fi 
solicitat să nu fie întreruptă, însă roșcovanul doar icnise de 
surprindere. Dacă v-am crede, atunci ar trebui să acceptăm că în 
sistemul stelar spre care ne îndreptăm există ceva util și periculos. În 
plus, ar trebui să acceptăm că atât voi, cât și „flota Molimei“ detineti 
aptitudini aparte pentru a profita de trofeul acela. Dacă ne luptăm 
cu Molima, așa cum ne cereți, probabil că puțini dintre noi vor mai 
supraviețui. Veţi rămâne singuri cu trofeul. Ne temem de ceea ce s- 
ar putea dovedi că sunteţi voi. 


Pentru un moment, Pham Nuwen rămase tăcut. Treptat, mânia îi 
părăsi chipul. 


- Este un raționament logic, Proprietară Limmende. Și în același 


timp o dilemă. Există vreo cale de ieșire? 


- Skrits și cu mine am discutat asta. Indiferent ce am face, noi, ca și 
voi, trebuie să ne asumăm riscuri mari... Alternativa este însă și mai 
teribilă. Suntem de acord să acceptăm să ne dirijați în bătălie, dacă 
mai întâi vă întoarceți din drum și ne permiteți să suim la bord. 


— Adică să renunțăm la avansul pe care-l avem în urmărire? 
Limmende aprobă din cap. 


Gura lui Pham se deschise și se închise, dar nu rosti niciun cuvânt. 
Părea să aibă dificultăți în a respira. Ravna spuse: 


-Într-un asemenea caz, dacă voi nu izbândiţi, totul este pierdut. Cel 
puțin în clipa de față avem un avans de șaizeci de ore. S-ar putea 
dovedi suficient pentru a răspândi vorba despre acest artefact, chiar 
dacă flota Molimei supraviețuiește. 


Chipul lui Skrits se deformă în caricatura unui zâmbet. 
-Nu puteți câștiga în ambele direcții. Doriţi ca noi să riscăm totul 
doar pe baza asigurărilor voastre. Noi suntem dispuși să ne dăm 


viața pentru așa ceva, totuși nu să fim pioni în jocul unor monștri. 


Ultimele cuvinte avuseseră un ton straniu, din care dispăruse umbra 
de furie a replicii. Imaginile de la Centrala Flotei nu se mai clinteau 
acum, cu excepția sincronizării incorecte dintre mișcările buzelor și 
cuvinte. Glimfrelle îi aruncă o privire lui Svensndot și indică ledurile 
de avarie de pe consola sa de comunicații. 


Vocea lui Skrits urmă: 


- Căpitane de Grup Svensndot, este imperativ ca toate viitoarele 
comunicări cu această navă identificată să fie canalizate... 


Imaginea încremeni și nu se mai auzi nimic. 
-Ce s-a-ntâmplat? întrebă Ravna. 


Glimfrelle emise un pufnet ciripit. 


— Pierdem legătura cu Centrala Flotei. Lățimea noastră de bandă 
efectivă s-a redus la douăzeci de biți pe secundă și este-n scădere. 
Ultima transmisiune a lui Skrits n-a avut nici o sută de biți. 


Completată pentru lizibilitate aparentă de software-ul Olvirei. 
Kjet gesticulă nervos spre ecran. 
- Oprește naibii porcăria aia! 


Cel puţin nu mai trebuia să se chinuiască cu reprezentarea. Și nici 
nu voia să audă ceea ce bănuia că ar fi fost ultimul ordin al lui Jan 
Skrits. 


- De ce să n-o lăsăm? întrebă Tirolle. Oricum nu este nicio diferență. 


Glimfrelle chicoti la ironia fratelui său, totuși degetele lui lungi 
dansară peste consola de comunicații și display-ul deveni o fereastră 
către stele. Cei doi dirokimi îi detestau pe birocrați. 


Svensndot îi ignoră și privi fereastra de comunicaţii funcțională. 
Canalul spre Pham și Ravna era video pe bandă largă, aproape 
complet lipsit de interpretări; dacă avea să cadă, n-ar fi existat 
subtilități perverse. 


— Imi pare rău de cele întâmplate. De câteva zile avem multe 
probleme cu comunicațiile. Se pare că furtuna asta zonală este cea 
mai puternică din ultimele secole. 


De fapt se înrăutățea continuu. Jumătate din display-urile de 
ultraurmărire prezentau date aleatorii ininteligibile. 


— Aţi pierdut contactul cu comandamentul vostru? întrebă Ravna. 
-Pentru moment... 
Svensndot se uită la Pham. Ochii roșcovanului păreau sticloși. 


-Şi mie îmi pare rău de felul în care s-a desfășurat discuția, continuă 
el, dar Limmende și Skrits sunt persoane inteligente. Le puteți 
înțelege punctul de vedere. 


— Ciudate, îl întrerupse Pham. Imaginile erau ciudate. 
Avea un ton visător. 
- Te referi la retransmisia noastră de la Centrala Flotei? 


Svensndot explică despre lățimea de bandă îngustă și despre 
performanțele în cădere liberă ale procesoarelor navei sale aici, în 
Adânc. 


- Atunci și imaginile pe care le vedeau ei erau la fel de proaste... 
Mă-ntreb ce au crezut că sunt eu? 


—A-ă-ă... 


Bună întrebare... Pham Nuwen: păr roșu tepos și zburlit, piele 
cenușie ca fumul, glas cântat. Dacă indiciile acelea ar fi fost 
expediate, probabil că display-ul Centralei Flotei ar fi prezentat ceva 
mult diferit de omul pe care-l vedea Kjet. 


-...stai așa! Reprezentările nu funcționează în felul ăsta. Sunt 
convins c-au avut o imagine a ta destul de clară. La începutul 
sesiunii sunt expediate câteva imagini de înaltă rezoluţie, care după 
aceea sunt utilizate ca bază pentru animație. 


Pham îl privi impasibil, aproape ca și când nu i-ar fi crezut niciun 
cuvânt și-l sfida pe Kjet să-și reevalueze părerea. Ce naiba, explicația 
era corectă; nu exista nicio îndoială că Limmende și Skrits îl 
văzuseră pe roșcovan sub forma unui om. În același timp însă ceva îl 
nemulțumea pe Kjet... Imaginile lui Limmende și Skrits păruseră vechi. 


- Glimfrelle! Verifică fluxul brut pe care l-am primit de la Centrală. 
Ne-au trimis vreo imagine de sincronizare? 


Glimfrelle avu nevoie doar de câteva secunde. Șuieră un ton ascuțit 
de surprindere. 


- Nu, șefu'! Și fiindcă totul era încriptat corect, capătul nostru a 
trebuit să se descurce cu niște animații vechi. (Îi spuse ceva lui 
Tirolle și cei doi ciripiră rapid.) Nimic nu pare să funcționeze aici, 
jos. Poate că nu-i decât altă hibă. 


Nu părea totuși foarte sigur pe afirmația sa. 
Svensndot reveni la imaginile din Excentric II. 


-Canalul spre Centrala Flotei era complet încriptat, utilizând coduri 
de unică folosință în care mă încred mai mult decât în cel prin care 
discutăm acum. Nu pot să cred că era un travesti. 


Însă o senzație de greață îi suia prin măruntaie. Situaţia semăna 
teribil cu primele minute ale Bătăliei pentru Sjandra Kei, când își 
dăduse seama de perfecțiunea înșelătoriei și înțelesese că toți cei pe 
care încerca să-i protejeze vor fi omorâți. 


-O să contactăm alte nave. O să verificăm poziția Centralei... 
Pham Nuwen ridică o sprânceană. 
-Poate că n-a fost un travesti. 


Inainte să poată continua, unul dintre Călăreţi — cel cu skroda mai 
mare — începu să strige la ei. Rulă peste plafonul aparent al încăperii, 
împingându-i pe oameni în lături, pentru a se apropia de 
videocameră. 

- Am o întrebare! 


Vocea voderului era tulbure, aproape ininteligibilă. Lujerii creaturii 
se frecau între ei cu sunete uscate, într-un acces de tulburare pe care 
Kjet Svensndot nu-l mai văzuse vreodată la un skrodcălăreț. 


— Intrebarea mea: la bordul navei de comandă a flotei voastre există 
Călăreți? 


— Ce vrei să... 
— Răspunde la-ntrebare! 


- De unde să știu? Kjet încercă să-și amintească. Tirolle, tu ai prieteni 
în echipa lui Skrits. Au Călăreţi la bord? 


Tirolle gângăvi câteva măsuri muzicale. 


-A'a'a'a. Da. Înrolări de urgenţă — de fapt, salvaţi — imediat după 
bătălie. 


— Asta-i tot ce putem face, prietene. 


Skrodcălărețul tremura, fără să vorbească. Apoi lujerii săi părură să 
se ofilească. 


- Mulţumesc, spuse el încet. 
Rulă încet înapoi, dispărând din cadrul videocamerei. 
Pham Nuwen se eclipsă și el. Ravna se uită cu disperare în jur. 


— Așteptaţi, vă rog! vorbi ea către videocameră, după care Kjet văzu 
doar puntea de comandă abandonată. 


La limita auzului microfoanelor direcționale se auziră sunete 
bolborosite de conversaţie: voder și oameni. Apoi Ravna reapăru. 


-Ce a fost asta? întrebă Svensndot. 


- N-nimic care să vă mai poată ajuta pe voi... Căpitane Svensndot, 
mi se pare că flota ta nu mai este condusă de cei care credeai. 


— Poate. (Probabil.) Este o situaţie la care trebuie să mă gândesc. 
Ea încuviinţă. Pentru o clipă, se priviră ochi în ochi, fără să 
vorbească. Ce bizar ca atât de departe de casă și după toate 
nefericirile... să întâlnească un chip atât de familiar! 


- Aţi fost realmente la Releu? 


Intrebarea îi sună chiar lui prostește. Intr-un fel însă, femeia 
reprezenta o punte între lucrurile pe care el le cunoștea și în care se 
încredea și stranietatea gravă a situației prezente. 


Ravna Bergsndot aprobă. 


- Da... și-a fost exact așa cum ai citit peste tot. Am avut chiar contact 
direct cu o Putere... Și tot n-a fost îndeajuns, Căpitane de Grup. 
Molima a distrus totul. Partea aceea din Știri nu-i o minciună. 


Tirolle se împinse către înapoi de la postul său la staţie. 


-Atunci cum i-ați putea provoca vreun rău Molimei prin orice 
acțiune a voastră de aici? 


Cuvintele erau fără menajamente, dar ochii lui "Rolle erau sinceri și 
serioși. De fapt, el căuta o justificare aflată în spatele acestei morți. 
Dirokimii nu constituiseră partea cea mai mare a civilizației de la 
Sjandra Kei, însă fuseseră de departe cea mai bătrână dintre rasele 
de acolo. Cu un milion de ani în urmă, ei țâșniseră din Zona Lentă, 
colonizând cele trei sisteme pe care într-o bună zi oamenii aveau să 
le denumească Sjandra Kei. Cu mult înainte de sosirea oamenilor, ei 
erau o rasă de visători orientați spre interior. Își protejau sistemele 
stelare cu automate străvechi și rase mai tinere, prietenoase. Încă o 
jumătate de milion de ani și rasa lor ar fi putut dispărea din Exterior, 
sucombată sau evoluată în altceva. Era un șablon comun, similar 
cumva mortii și bătrâneții, totuși mai blând. 


O prejudecată comună despre asemenea rase foarte bătrâne afirmă 
că membrii lor ar fi senili. În orice populație mare, vor exista variații. 
Întotdeauna vor fi unii care doresc să vadă lumea din exteriorul lor 
și să evolueze acolo o vreme. Omenirea se împăcase foarte bine cu 
cei ca Glimfrelle și Tirolle. 


lar Bergsndot părea să înțeleagă asta. 

-A auzit vreunul dintre voi despre teostricțiune? 

- Nu, răspunse Kjet, apoi observă că ambii dirokimi tresăriseră. 
Pentru câteva secunde, ei schimbară fluierături. 


- Da, rosti în cele din urmă "Rolle în samnorskă și vocea îi era pe atât 
de aproape de venerație pe cât o auzise Kjet vreodată. Noi, 
dirokimii, existăm de mult timp în Exterior. Am trimis multe colonii 
în Transcendent și unele au devenit Puteri... lar odată... Ceva s-a 
întors. Nu era o Putere, desigur. De fapt, aducea mai degrabă cu un 
dirokim vătămat mental. Știa însă lucruri și făcea lucruri care au 
însemnat schimbări importante pentru noi. 


- Fentrollar? întrebă Kjet într-o doară, recunoscând povestea. 


Se petrecuse cu o sută de mii de ani înainte ca omenirea să fi ajuns la 
Sjandra Kei, totuși era un subiect central de contradicție între 
terranele dirokimilor. 


- Da, încuviință Tirolle. Nici chiar acum nu suntem de acord dacă 
Fentrollar a fost un dar sau un blestem, totuși el a întemeiat 
habitatele onirice și Vechea Religie. 


Ravna aprobă din cap. 


— Acesta e cazul cel mai familiar pentru noi, cei de la Sjandra Kei. 
Poate că nu-i un exemplu fericit, ținând seama de toate efectele 
sale... 


După aceea le istorisi despre căderea Releului, ce se întâmplase cu 
Bătrânul și ce devenise Pham Nuwen. Discuţiile între dirokimi se 
diminuară la zero și rămaseră perfect nemișcați. 


In cele din urmă, Kjet zise: 


- Atunci ce știe Nu... — se poticni în numele acela, ciudat la fel ca tot 
ce-l înconjura pe individ — ...Nuwen despre lucrul pe care-l caută în 
Adânc? Ce poate face cu el? 


- N-nu știu, Căpitane de Grup. Pham Nuwen însuși nu știe. Soluția 
apare putin câte puţin. Cred asta, fiindcă am fost de față o vreme... 
dar nu știu cum să vă fac să credeți și voi. 


Inspiră profund, cutremurându-se, și Kjet înţelese brusc ce loc 
chinuitor trebuia să fie Excentric II. Cumva, asta conferea și mai 
multă credibilitate poveștii. Orice ar fi putut distruge realmente 
Molima trebuia să fie bizar. Kjet se întrebă cum s-ar fi comportat el, 
închis într-o navă cu așa ceva. 


- Lady Ravna, i se adresă rigid și potrivit etichetei. (La urma urmelor, 
sugerez trădare.) Eu... ă-ă-ă... am o serie de prieteni în flota 
Securității Comerciale. Pot verifica suspiciunile pe care le-ai ridicat 
și... (spune-o o dată!) Este posibil să-ți oferim sprijin, în ciuda 
ordinelor statului-major. 


- Mulţumesc, sir. Iti mulțumesc. 


Glimfrelle întrerupse tăcerea. 
-Semnalul slăbește pe canalul lui Excentric II. 


Ochii lui Kjet baleiară ferestrele. Toate display-urile de ultraurmărire 
erau acoperite de paraziți. Indiferent de natura furtunii, era foarte 
păcătoasă. 


-Se pare că nu vom mai vorbi prea mult, Ravna Bergsndot. 


- Da. Pierdem semnalul... Căpitane de Grup, dacă nimic din toate 
acestea nu va reuși, dacă nu puteți lupta pentru noi... Voi sunteți tot 
ce-a mai rămas din Sjandra Kei. M-am bucurat să te văd pe tine și pe 
dirokimi... să văd chipuri familiare după atâta timp, persoane pe 
care le-nţeleg cu adevărat. Eu... 


Imaginea i se descompuse, încețoșată în componente de frecvență 
joasă. 


— Huui! exclamă Glimfrelle. Lăţimea de bandă a dispărut de tot. 


Legătura lor cu Excentric II nu era deloc sofisticată. Ținând seama de 
problemele de comunicaţii, procesoarele navei comutaseră pur și 
simplu pe codificare de viteză redusă. 


- Excentric II, acum avem probleme și pe canalul acesta. Sugerez să 
întrerupem. 


Fereastra deveni cenușie și pe ea se derulară litere în samnorskă: 


Da. Este mai mult decât o problemă de comu.. 


Glimfrelle își manipulă iute consola de comunicații. 
- Ioc. Zero, rosti el. Niciun semnal detectabil. 
Tirolle ridică ochii de la matricea sa de navigație. 


- Este mai mult decât o problemă de comunicații. Calculatoarele 
noastre n-au izbutit să configureze un salt cu ultrapropulsie peste 
douăzeci de secunde. 


Până atunci, executaseră cinci salturi pe secundă, având viteza de 
peste o jumătate de an-lumină pe oră. Acum... 


Glimfrelle se lăsă pe spate în scaun. 


— Așadar... bun sosit în Zona Lentă! 


Zona Lentă... Ravna Bergsndot privi peste puntea lui Excentric II. 
Undeva în fundul minții, își imaginase întotdeauna Lentoarea ca 
fiind o beznă înăbușitoare, iluminată în cazul cel mai fericit de 
torte- domeniul cretinilor și al calculatoarelor mecanice. Lucrurile 
nu păreau însă cu mult diferite decât anterior. Plafoanele și pereții 
străluceau la fel ca înainte. Stelele continuau să scânteieze prin 
ferestre (numai că acum putea să treacă foarte mult timp înainte ca 
vreuna dintre ele să se miște). 


Schimbarea era cel mai evidentă pe celelalte display-uri ale lui E-I. 
Matricea de ultraurmărire clipea monoton, cu o legendă roșie care 
afișa timpul scurs de la ultima actualizare. Ferestrele de navigaţie 
erau acoperite cu outputuri de la diagnosticele pentru procesoarele 
propulsiei. Un mesaj audibil în triskwelină se repeta întruna: 


- Atenţie! Detectare tranziţie în Lentoare. Executaţi imediat salt 
înapoi! Atenţie! Detectare tranziție în Lentoare. Executati... 


— Închide-l naibii! 


Ravna apucă o șa și se fixă de ea. Se simţea realmente amețită, deși 
putea fi vorba numai de un atac de panică (cât se poate de firesc). 


-Ce lugher-de-fund mai e și-ăsta! Intrăm direct în Zona Lentă și ne 
avertizează abia după ce s-a întâmplat! 


Tulpină-verde pluti mai aproape, deplasându-se „în vârful 
picioarelor“ pe plafon cu lujerii ei. 


- Nici chiar lugherele-de-fund nu pot evita așa ceva, lady Ravna. 


Pham rosti ceva către navă și majoritatea display-urilor se limpeziră. 


-În mod normal, zise Cochilie-albastră, nici chiar o furtună Zonală 
uriașă nu se întinde pe mai mult de câțiva ani-lumină. Noi ne aflam 
la două sute de ani-lumină deasupra graniței Zonei. Probabil că ne-a 
izbit un talaz monstruos, din genul celor despre care citești doar în 
arhive. 


O consolare prea mică. 


-Ştiam că se va-ntâmpla așa ceva, zise Pham. Totul a fost teribil de 
păcătos în ultimele săptămâni. 


In mod surprinzător, el nu părea foarte neliniștit. 


- Da, aprobă femeia. Ne așteptam poate la o încetinire, dar nu la 
Lentoare. (Suntem împotmoliți.) Unde-i cel mai apropiat sistem? La 
zece ani-lumină? La cincizeci? 


Imaginea beznei căpăta acum o realitate nouă și peisajul stelar de 
dincolo de pereții navei nu mai era prietenos și constant. Erau 
înconjurați de neant și se deplasau cu o fracțiune tot mai mică din 
viteza luminii; tot curajul lui Kjet Svensndot și al flotei sale fusese 
zadarnic; Jefri Olsndot rămânea de-a pururi nesalvat. 


Mâna lui Pham îi atinse umărul, prima atingere după... zile? 


-Încă putem ajunge la planeta Stiletelor. Asta-i un lugher-de-fund, 
nu uita! Nu ne-am împotmolit. Ce dracu’, statoreactorul de pe 
gândăcelul ăsta-i mai bun decât orice am avut vreodată în Qeng Ho! 
Și pe atunci crezusem că eram omul cel mai liber din univers. 


Decenii de timp de călătorie, majoritatea petrecute în hibernoterapie. 
Aceea fusese lumea lui Qeng Ho, lumea amintirilor lui Pham. Ravna 
se înfioră și expiraţia ei se sfârși într-un râs anemic. Pentru bărbat, 
presiunea teribilă dispăruse, cel puţin temporar. Putea fi uman. 


-Ce-i așa amuzant? întrebă el. 


-Noi toți, clătină Ravna din cap. Nu contează... Inspiră și respiră 
lent de câteva ori. Bun... Cred că pot purta o conversaţie rațională. 
Prin urmare, Zona a produs un talaz enorm. Ceva care în mod 
normal are nevoie de o mie de ani- chiar și într-o furtună — pentru a 
se deplasa un singur an-lumină a avansat brusc două sute de ani- 


lumină. Ha! Peste un milion de ani, oamenii vor citi despre asta în 
arhive. Nu sunt sigură că-mi doresc onoarea respectivă... Noi știam 
că era o furtună, totuși nu ne așteptasem să fim înecați. 


Ingropaţi sub ocean, la ani-lumină adâncime... 


- Analogia cu o furtună pe ocean nu este perfectă, spuse Cochilie- 
albastră 


Skrodcălărețul era tot în partea opusă a punţii, unde se retrăsese 
după ce-i adresase întrebarea căpitanului de la Sjandra Kei. 
Continua să pară tulburat, deși revenise la tonul lui precis și 
cusurgiu. Cochilie-albastră studia un display de navigație, în mod 
evident o înregistrare dinaintea talazului. Expedie imaginea pe un 
display bidimensional și rulă pe plafon către ei. Frunzele Tulpinii- 
verzi îl atinseră lin când trecu pe lângă ea. 


El trimise display-ul spre mâinile Ravnei și continuă pe un ton 
pedant: 


-Într-o furtună oceanică, suprafaţa apei nu va fi niciodată atât de 
agitată pe cât este într-o perturbație majoră de interfață zonală. Cele 
mai recente rapoarte de pe Știri arătau că ar fi vorba despre o 
suprafață fractală cu dimensiunea aproape de trei... Similar spumei 
și picăturilor pulverizate. 


Nici chiar el nu putea evita analogia cu furtuna. Peisaje stelare 
atârnau senine dincolo de pereții de cristal și sunetele cele mai 
puternice proveneau de la ventilatoarele navei. Cu toate acestea ei 
fuseseră înghițiți într-un maelstrom. Cochilie-albastră agită o frunză 
în direcția display-ului bidimensional. 


-Ne-am putea întoarce în Exterior peste câteva ore. 
- Poftim? 


-Fii atentă! Planul display-ului este determinat de poziţiile 
presupusei nave portdrapel Sjandra Kei, a celei pe care am contactat- 
o direct și a noastră. (Cele trei formau un triunghi îngust, cu 
vârfurile Limmende și Svensndot apropiate.) Am marcat orele la 
care a fost pierdut contactul cu ceilalți. Uite: legătura cu statul-major 


al Securității Comerciale s-a întrerupt cu 150 de secunde înainte de a 
fi atinși noi înșine. Din semnalul care sosea și solicitările sale pentru 
schimbarea protocoalelor, cred că noi și Svensndot am fost învăluiți 
cam în același moment. 


- Da, încuviință Pham. Poziţiile cele mai îndepărtate au pierdut 
ultimele contactul. Asta înseamnă că talazul a venit din lateral. 


- Exact! Din locul în care era cocoţat pe plafon, Cochilie-albastră se 
întinse pentru a ciocăni display-ul: Cele trei nave au fost ca niște 
sonde în tehnica standard de mapare a Zonei. Rederularea display- 
urilor de urmărire va confirma neîndoios concluzia. 


Ravna privi schița. Cele două laturi mai lungi ale triunghiului în 
vârful cărora se afla E-II indicau aproape direct centrul galaxiei. 


-Trebuie să fi fost ceva gigantic și perpendicular pe restul suprafeţei. 


- Un talaz-monstru care ne-a izbit dintr-o parte! spuse Tulpină- 
verde. Acela este și motivul pentru care nu va dura mult. 


- Da. De obicei schimbările radiale sunt pe termen lung. Talazul de 
acum trebuie să aibă un fel de aripă laterală, pe care ar trebui s-o 
traversăm în câteva ore... și să revenim în Exterior. 


Cursa continua așadar, pentru a fi câștigată... sau pierdută. 


Primele ore fură stranii. „Câteva ore“ fusese estimarea Cochiliei- 
albastre cu privire la timpul după care avea să revină în Exterior. 
Rămaseră pe punte și alternară între privirea ceasului și gândurile 
despre conversațiile ciudate pe care le purtaseră mai devreme. Pham 
era cuprins treptat de vechea tensiune nervoasă. Dintr-o clipă în alta, 
aveau să revină în Exterior. Ce trebuiau să facă atunci? Dacă numai 
câteva nave fuseseră corupte, poate că Svensndot ar fi reușit totuși să 
coordoneze un atac. Ar fi slujit acesta la ceva? Pham rulă din nou și 
din nou înregistrările ultraurmăririlor, studiind toate navele 
detectabile din toate flotele. 


— Dar când vom ieși... când vom ieși, o să știu ce trebuie să fac. Nu de 
ce trebuie s-o fac, ci exact ce anume trebuie făcut. 


Și nu putea explica mai mult. 


Dintr-o clipă în alta... Nu aveau niciun motiv să reseteze 
echipamentele, care ar fi necesitat altă inițializare imediat după 
aceea. 


După opt ore însă: 

-S-ar putea de fapt să dureze mai mult, chiar o zi. 
Scotociseră prin literatura istorică. 

-Poate c-ar trebui să facem niște curățenie. 


Excentric II fusese proiectată atât pentru Exterior, cât și pentru 
Lentoare, dar al doilea mediu era considerat improbabil, exclusiv 
pentru situaţii disperate. Pentru Zona Lentă existau procesoare 
speciale, însă acestea nu se activaseră în mod automat. Sfătuit de 
Cochilie-albastră, Pham decuplă automatele de performanţe 
ridicate; nu fu prea greu, cu excepţia a două independente activate 
vocal care nu mai erau atât de inteligente încât să înțeleagă 
comenzile de oprire. 


Folosirea noilor automate îi provocă Ravnei un fior care, în mod 
subtil, era la fel de înspăimântător ca pierderea anterioară a 
ultrapropulsiei. Imaginea ei despre Lentoare ca fiind o beznă 
străpunsă de lumina torțelor nu era decât o fantezie de coșmar, pe 
când Lentoarea ca domeniu al cretinilor și calculatoarelor mecanice 
era mult mai credibilă. Performanțele lui E-II se degradaseră 
constant în decursul voiajului lor spre Adânc, iar acum... 
Dispăruseră generatoarele grafice acționate vocal, care erau prea 
complexe pentru a fi acceptate de noua E-II, cel puţin în modul 
complet interpretativ. Dispăruseră și analizoarele de context 
inteligente, care făceau biblioteca navei la fel de accesibilă ca și 
propriile-ți amintiri. În cele din urmă, Ravna decuplă până și 
unităţile de artă și muzică; în absenţa reacției emoționale și de 
context, păruseră moarte... memento permanent al faptului că 
îndărătul lor nu mai existau creiere. Chiar și lucrurile cele mai 
simple fuseseră corupte. Elementele de control prin voce și gesturi 
nu mai răspundeau consecvent la sarcasm și argoul neprotocolar. 
Trebuia să-ți impui o anume disciplină pentru a le utiliza eficient. 


(Lui Pham, situația părea să-i facă însă plăcere. Îi reamintea de Qeng 
Ho.) 


Douăzeci de ore... Cincizeci... Fiecare continua să le spună celorlalți 
că n-aveau de ce să-și facă griji. Dar acum Cochilie-albastră declarase 
că estimarea „ore“ fusese nerealistă. Ţinând seama de înălțimea 
„tsunami-ului“ (minimum două sute de ani-lumină), ar fi părut mai 
probabil să aibă întinderea de câteva sute de ani-lumină... asta în 
concordanţă cu legile de scalare ale precedentelor istorice. 
Raționamentul respectiv avea un singur neajuns: ei se găseau 
dincolo de orice precedent. Granițele zonelor urmau în general 
densitatea medie galactică. De la un an la altul nu exista practic nicio 
schimbare, doar contractarea lungă de eoni care ar fi putut într-o 
bună zi- după moartea tuturor stelelor, cu excepția celor mai mici — 
să expună miezul galactic către Exterior. În orice moment dat, poate 
că o miliardime din granița aceea s-ar fi putut defini ca fiind în 
„stare de furtună“. Într-o furtună obișnuită, suprafața putea să 
înainteze ori să se retragă aproximativ cu un an-lumină într-un 
deceniu. Asemenea furtuni erau îndeajuns de frecvente, pentru a 
afecta anual norocul multor planete. 


Mult mai rar -— poate o dată la o sută de mii de ani în toată galaxia — 
se declanșa o furtună care să distorsioneze serios granița și ale cărei 
talazuri se puteau deplasa cu un multiplu mare de viteză a luminii. 
Acestea erau talazurile transversale de la care porniseră Pham și 
Cochilie-albastră cu estimările. Cel mai rapid se deplasa cu 
aproximativ un an-lumină pe secundă, pe o distanţă de nici trei ani- 
lumină; cele mai mari erau înalte de treizeci de ani-lumină și 
înaintau cu niciun an-lumină pe zi. 


Ce se știa însă despre monștrii din clasa celui care îi înghițise? Nu 
mare lucru. Poveștile la mâna a treia din biblioteca navei aminteau 
de talazuri poate la fel de mari ca al lor, dar dimensiunile și vitezele 
lor de propagare nu erau clare. Este greu să te încrezi în istorii mai 
vechi de o sută de milioane de ani; nu prea există graiuri 
intermediare. (Și chiar dacă ar fi existat, n-ar fi fost de niciun folos. 
Versiunea nouă și nătângă a lui E-II nu putea în niciun caz să 
efectueze o traducere mecanică a graiurilor naturale. Scotocirea 
bibliotecii era inutilă.) 


Când Ravna i se plânse lui Pham în privința asta, el replică: 


-Situația ar fi putut foarte bine să fie și mai rea. Ce-a fost de fapt 
proto-Partiţia? 


Cu cinci miliarde de ani în urmă... 
-Nimeni nu știe cu certitudine. 
Pham arătă cu degetul mare spre display-ul lui de bibliotecă. 


-Ştiai că unii cred c-a fost un „super-supertalaz“? Ceva atât de uriaș, 
încât a înghițit rasele care l-ar fi putut consemna. Uneori dezastrele 
cele mai mari nu sunt deloc observate... nu mai există nimeni care 
să transcrie poveștile horror. 


Grozav! 


-Iartă-mă, Ravna. Sincer vorbind, dacă ne-am fi găsit în ceva cât de 
cât similar cu majoritatea dezastrelor din trecut, am fi scăpat într-o 
zi, cel mult în două. Cel mai bun lucru pe care-l putem face acum 
este să plănuim. Este ca un armistițiu în bătălie. Profită de el ca să 
respiri în tihnă. Gândește-te cum putem convinge părțile necorupte 
ale Securităţii Comerciale să ne ajute. 


- Da... 


În funcţie de forma aripii talazului, era posibil ca E-II să fi pierdut 
mare parte din avans... Pun totuși prinsoare că flota Alianţei este 
complet panicată. Probabil că oportuniștii aceia ar fi fugit să se pună 
la adăpost de îndată ce ar fi revenit în Exterior. 


Sfatul lui Pham o tinu ocupată douăzeci de ore, luptându-se cu 
obiectele pe jumătate nătângi care susțineau că sunt planificatori 
strategici în noua versiune E-I. Chiar dacă ar fi ieșit din talaz în 
clipa imediat următoare, putea fi prea târziu. În jocul acesta existau 
jucători pentru care talazul nu reprezenta un armistițiu; Jefri 
Olsndot și aliații săi Stilete. Trecuseră șaptezeci de ore de la ultimul 
lor contact; Ravna ratase trei ședințe de comunicări cu ei. Dacă ea era 
panicată, cum trebuia să fie Jefri? Chiar dacă Otel și-ar fi putut 
respinge inamicii, timpul și încrederea aveau să se sfârșească pe 
planeta Stiletelor. 


După o sută de ore petrecute în talaz, Ravna observă că Cochilie- 


albastră și Pham făceau teste de forță pe propulsia statoreactoare a 
lui E-II. Unele armistiții durează o veșnicie. 

Arşița verii se îmblânzise de la o vreme; ba chiar, era aproape 
răcoare. Fumul persista și aerul continua să fie uscat, însă vânturile 
păreau mai puțin intense. În interiorul cabinei din navă, Amdijefri 
nu băga prea mult în seamă schimbarea vremii. 


-Şi altă dată au întârziat cu răspunsurile, spuse Amdi. Ea ne-a 
explicat că ultraundele... 


— Ravna n-a întârziat niciodată atât de mult! 


Cel puțin n-o mai făcuse din timpul iernii. Tonul lui Jefri oscila între 
teamă și nerăbdare. La miezul nopții ar fi trebuit să fie o 
transmisiune de date tehnice, pe care ei să le înmâneze domnului 
Otel. Datele nu sosiseră până dimineaţă, iar acum Ravna lipsise și de 
la întâlnirea de după-amiază, momentul când de obicei puteau 
flecări niţel. 


Cei doi copii reexaminară toate setările echipamentelor de 
comunicaţii. În toamna trecută, ei le copiaseră cu multă răbdare, la 
fel ca pe diagnosticele de primul nivel. Toate păreau neschimbate... 
cu excepția a ceva numit „detectare purtătoare“. Dacă ar fi avut un 
dataset, s-ar fi putut uita ce însemna asta. 


Ba chiar resetaseră cu foarte multă grijă unii dintre parametrii 
comunicatorului... apoi, neliniștiți, îi readuseseră la valorile inițiale 
când nu se întâmplase nimic. Poate că nu oferiseră schimbărilor 
suficient timp ca să opereze. Poate că acum stricaseră realmente ceva. 


Rămaseră toată după-amiaza în cabina de comandă, trecând ciclic 
prin stări de frică, plictiseală și frustrare. După patru ore, plictiseala 
înregistrase finalmente o victorie temporară. Jefri moțăia incomod în 
hamacul tatălui său, cu doi din Amdi ghemuiti în brațe. 


Amdi cercetă într-o doară încăperea și se uită la comenzile pentru 
rachete. Nu... nici măcar faimoasa-i încredere în sine nu-i dădea 
ghes să le încerce. Altul din el trase de capitonajul peretelui. Pentru 
o vreme se putea uita cum creșteau fungii. Într-atât de plicticoasă 
devenise situația. 


Substanța sură se întinsese mult de când o privise ultima dată și era 
destul de groasă înapoia vătuirii. Amdi trimise doi membri să se 
strecoare între perete și capitonaj. Era întuneric, totuși ceva lumină 
pătrundea prin interstițiul de lângă plafon. În majoritatea locurilor 
mucegaiul nu atingea grosimea de doi centimetri, însă aici, în spate, 
ajunsese la zece-doisprezece — uau! Chiar deasupra nasului său 
explorator, creștea o proeminentă uriașă, aproape la fel de mare ca 
mușchii ornamentali ce decorau sălile de reuniuni din castel. 
Filamente cenușii subțiri coborau din fungi. Amdi fu cât pe ce să-l 
strige pe Jefri, dar cei doi ai lui din hamac se simțeau prea 
confortabil. 


Apropie două capete de ciudățenie. Peretele dinapoia ei părea de 
asemenea niţel straniu... ca și cum o parte din material i-ar fi fost 
afectat de mucegai. Și cenușiul în sine... era ca fumul; Amdi pipăi 
filalmentele cu nasul. Erau totuși solide, uscate. Simţi o gâdilătură în 
nas și încremeni, surprins și șocat. Privindu-se din spate, văzu că 
două filamente trecuseră pur și simplu prin capul celui aflat lângă 
perete! Nu simțea însă nicio durere, ci doar gâdilătura aceea. 


— Ce-i... ce-i? 


Jefri se trezi brusc, când cei doi din Amdi se încordaseră în braţele 
lui. 


- Am găsit ceva cu totul ciudat în spatele capitonajelor. Am atins 
bucata asta mare de fungi și... 


Pe când vorbea, Amdi se retrase încetișor din fața proeminenței de 
pe perete. Atingerea nu-l durea, ci-l făcea mai degrabă nervos, decât 


curios. Simti cum filamentele lunecă lin afară. 


- Ţi-am spus că nu trebuie s-atingem chestia aia. E murdară. 
Singurul lucru bun e că nu miroase. 


Jefri coborî din hamac, traversă cabina și ridică acoperitoarea 
vătuită. Membrul haitei lui Amdi ridicat pe labele din spate își 
pierdu echilibrul și se trase brusc din fața fungilor. Se auzi un pocnet 
și simţi o durere ascuţită în buză. 


- Mamă, ce mare e! Ai pățit ceva? întrebă el apoi, auzind șuieratul de 
durere al lui Amdi: 


Amdi se îndepărtă de perete. 
-Nu cred. 


Vârful ultimului filament îi rămăsese înfipt în buză. Nu-l durea la fel 
de rău ca urzicile în care intrase cu câteva zile în urmă. Amdijefri 
examină rana. Bucăţica de spin fumuriu părea dură și casantă. 
Degetele lui Jefri o desprinseră cu blândețe. După aceea, cei doi 
priviră substanţa de pe perete. 


-Chiar că s-a-ntins. Și parcă i-ar face rău și peretelui în sine. 
Amdi își tamponă botul însângerat. 

—Mda. Înţeleg de ce ai tăi ți-au spus să te ţii departe. 

-Poate c-ar trebui să-i cerem domnului Oțel să-l curețe. 


Cei doi petrecură o jumătate de oră dând ocol cabinei, prin spatele 
capitonărilor. Substanţa sură se întinsese mult, dar nu exista altă 
inflorescență precum cea în care se înțepase Amdi. Se întoarseră s-o 
examineze și chiar încercară să atingă filamentele cu bucăți de 
țesătură. Niciunul nu riscă alte contacte cu degetele ori cu nasurile. 


Fungii de pe perete fură de departe lucrul cel mai incitant din după- 
amiaza aceea; nu primiră niciun mesaj de la E-II. 


A doua zi, arșița reveni. 


Trecură încă două zile... și nu tot niciun semn de la Ravna. 


Lord Otel se plimba pe zidurile din vârful Dealului Navei Stelare. 
Era aproape miezul noptii și soarele se găsea la cincisprezece grade 
deasupra orizontului de miazănoapte. Sudoarea îi năclăia blana; era 
vara cea mai caldă din ultimii zece ani. Vântul uscat sufla necontenit 
de treisprezece zilentregi și de acum nu mai era o abatere salutată cu 
încântare de la răcoarea acestor ținuturi. Pe câmpuri, culturile 
mureau. Fumul de la incendiile din fiorduri era vizibil sub forma 
unei pâcle atât la miazănoapte, cât și la miazăzi de castel. La început 
culoarea aceea roșcată fusese o noutate, o schimbare de la nesfârșitul 
albastru al cerului și depărtării și de la ceața alburie a mării. Doar la 
început... Însă când focul atinsese Vâlceaua-pârâului de Răsărit, 
întreaga boltă fusese scăldată în roșu. Cenușa căzuse din cer toată 
ziuantreagă și nu se simţise alt miros decât cel de arsură. Unii 
spuneau că era mai groaznic decât aerul spurcat din orașele din 
miazăzi. 


Gărzile de pe ziduri se retrăgeau mult din calea lui, nu numai din 
curtenie și nu numai din teamă față de el. Soldaţii nu se putuseră 
obișnui cu cei în mantii și zvonul pe care-l răspândise Shreck nu 
contribuise cu nimic la destinderea minţilor lor: Lord Otel era însoțit 
de un solitar care purta culorile unui Lord. Creatura nu scotea 
sunete mentale și umbla incredibil de aproape de stăpânul ei. 


Otel se adresă solitarului: 


-Succesul înseamnă respectarea termenelor. Imi amintesc că tu m-ai 
învățat asta. 


De fapt, ai băgat-o cu forța în mine. 
Celălalt îi întoarse privirea, înclinând capul ușor într-o parte. 


-Din câte îmi amintesc, am spus că succesul înseamnă adaptarea la 
schimbările termenelor. 


Cuvintele erau perfect articulate. Existau solitari care puteau vorbi 
atât de bine... însă nici cei mai verbali nu reușeau să poarte 


conversații inteligente. Shreck nu avusese greutăți în a-i convinge pe 
soldați că știința Jupuitorului crease o rasă de superhaite, că aceia 
care purtau mantii erau la fel de inteligenţi ca orice haită obișnuită. 
Era o acoperire bună pentru adevărul mantiilor. Inspira teamă și în 
același timp oculta adevărul. 


Solitarul reduse un pic din distanță; era mai aproape de Oțel decât 
fusese altcineva vreodată, exceptând asasinatele, siluirile și bătăile 
din trecut. În mod reflex, Oțel își linse buzele și se răsfiră în jurul 
amenințării. Din unele puncte de vedere, cel înveșmântat în mantie 
era aidoma unui leş, fără urmă de sunet mental. Oțel pocni din fălci, 
închizându-le, după care încuviință: 


- Da. Geniul constă în a câștiga chiar dacă termenele s-au modificat 
complet. (Își îndepărtă toți ochii de la Jupuitor și examină orizontul 
de miazăzi, învăluit în roșu.) Care-i cea mai recentă estimare a 
înaintării Cioplitoarei-în-lemn? 


-Continuă să rămână în tabără, la cinci zile spre sud-est de aici. 


— Incompetentă blestemată! E greu de crezut că-i părintele tău! 
Prodotus i-a ușurat enorm calea; soldații ei și tunurile acelea de 
jucărie ar fi trebuit să ajungă aici de zece-zile... 


-Şi să fie măcelăriți, la termen. 


- Da! Cu mult înainte de sosirea prietenilor noștri din ceruri. Ea se 
abate însă către interior și apoi se oprește. 


Membrul haitei Jupuitorului ridică din umeri sub mantia neagră. 
Otel știa că radioul era pe atât de greu pe cât părea și-l consola ideea 
că celălalt plătea un preț pentru omniscienţa sa. Ce teribil trebuia să 
fie ca pe o asemenea arșiță să ai toate părțile tale înfofolite până la 
timpane! Își putea imagina disconfortul... Când erau în interior, îl 
putea adulmeca. 


Trecură pe lângă un tun de meterez. Metalul stratificat al ţevii 
strălucea. Arma avea o bătaie de trei ori mai lungă decât jalnica 
invenție a Cioplitoarei-în-lemn. În vreme ce Cioplitoarea-în-lemn 
lucrase cu Datasetul și intuiţia unui copil uman, el beneficiase de 
sfaturile directe ale Ravnei și tovarășilor ei. La început, Otel se 


temuse de dărnicia lor, crezând că superioritatea Vizitatorilor era 
atât de mare, încât nu le păsa că-i oferă arme. Acum însă... cu cât 
afla mai multe despre Ravna și ceilalți, cu atât le înțelegea mai bine 
slăbiciunile. Ei nu puteau experimenta cu propria lor persoană, nu 
se puteau autoîmbunătăți. Prostănaci inflexibili, care se schimbau 
lent! Uneori dovedeau o șiretenie elementară — ezitările Ravnei 
legate de ceea ce dorea din nava stelară —, dar disperarea lor răsuna 
limpede în toate mesajele, la fel ca și atașamentul față de copilul-om. 


Totul mersese minunat, până cu câteva zile în urmă. Când ieșiră din 
raza auditivă a haitei tunar, Oțel se adresă Jupuitorului: 


- In continuare nicio veste de la „salvatorii“ noștri? 


— Așa-i. (Dintre cele două termene ratate, acesta era cel cu adevărat 
important, cel pe care nu-l puteau controla.) Ravna n-a mai 
comunicat de două zile. Doi din mine sunt chiar acum cu Amdijefri. 


Solitarul indică din bot spre domul donjonului interior, însă gestul 

fu un eșec stângaci. Fără alte boturi și alți ochi, limbajul trupului îi 

era limitat. Pur și simplu noi nu suntem făcuți pentru a hoinări o bucată 
pe-aici, o bucată pe-acolo. 


-Peste câteva minute, va fi a treia zi de când cei din spațiu n-au mai 
vorbit. Copiii au început să dispere. 


Glasul îi suna plin de înţelegere. În mod reflex, lordul Oțel se mai 
îndepărtă puţin de el. Își amintea tonul acela din propria sa existență 
anterioară. Își reamintea de asemenea tăieturile și moartea ce 
urmaseră de fiecare dată. 


-Eu vreau ca ei să fie fericiți, Tyrathect. Să presupunem că legătura 
se va restabili; în momentul acela, vom avea nevoie de ei. Oțel 
dezgoli șase perechi de colți către solitarul înconjurat: Fără vechile tale 
șiretlicuri. 


Celălalt tresări, o zvâcnire aproape imperceptibilă care-l încântă pe 
Otel mai mult decât tremuratul a zece mii de haite. 


- Bineînţeles. Spun doar că ar trebui să-i vizitezi, să încerci să-i ajuţi 
să facă față temerilor lor. 


— Fă-o tu. 


- Ah... dar ei n-au pe deplin încredere în mine. Ti-am mai spus-o, 
Otel; ei te iubesc pe tine. 


- Aha! Și ti-au citit răutatea, da? 


Situaţia îl făcea pe Otel să se simtă mândru. El înregistrase succes 
acolo unde metodele Jupuitorului ar fi dat greș. Manipulase fără 
amenințări sau dureri. Fusese experimentul său cel mai nebunesc și, 
cu certitudine, cel mai profitabil. Totuși... 


- Uite ce-i, n-am timp să fac pe dădaca nimănui. Mă obosește să 
vorbesc cu ăia doi. 


A-și păstra cumpătul, a suporta „mângâ:ierile“ lui Jefri și farsele lui 
Amdi era într-adevăr obositor. La început, Otel insistase ca nimeni 
altcineva să nu aibă contact apropiat cu copiii. Ei erau prea 
importanți pentru a fi expuși altora; cea mai elementară gafă le-ar fi 
putut dezvălui adevărul, ruinându-l. Chiar și acum Iyrathect era 
unica haită în afară de el care avea contact regulat cu ei. Însă pentru 
Otel fiecare întâlnire era mai neplăcută decât cea anterioară, un test 
decisiv al controlului de sine. Era greu să-ți păstrezi stăpânirea când 
erai cuprins de furia uciderii, iar pentru Otel cam așa se încheiau 
aproape toate conversațiile cu copiii. Ce minunat avea să fie după 
sosirea celor din spațiu. Atunci el putea folosi celălalt capăt al uneltei 
care era Amdijefri. Atunci n-ar mai fi avut nevoie de încrederea și 
prietenia lor. Atunci ar fi avut o pârghie — pe cineva pe care să 
tortureze și ucidă pentru a-și impune ordinele. 


Desigur, dacă străinii nu mai soseau niciodată sau dacă... 


-Trebuie să facem ceva! Nu voi fi gunoi purtat pe valurile viitorului. 
Otel izbi în schela care se întindea pe partea interioară a parapetului, 
desprinzând așchii cu tăișurile de oțel purtate pe gheare: Noi nu 
putem face nimic în privința străinilor, așa că trebuie să ne-ocupăm 
de Cioplitoarea-în-lemn. Da! 


Rânji la Jupuitor: 


-Ironia sorții, nu? Vreme de o sută de ani i-ai căutat distrugerea și 


acum eu pot izbândi. Ceea ce ar fi trebuit să însemne marele tău 
triumf nu este pentru mine decât un ocol enervant, dar inevitabil, 
făcut deoarece proiectele mai mari sunt temporar întârziate. 


Solitarul înveșmântat în mantie nu păru impresionat. 
-Mai este amănuntul minor al darurilor căzute din cer. 


- Da, în fălcile mele căscate. Și acela-i norocul meu, nu? Făcu câţiva 
pași chicotind în barbă. Da! Este timpul să-i cerem lui Prodotus să-și 
aducă la sacrificare regina credulă. Poate că va afecta alte 
evenimente, totuși... știu că vom purta bătălia la răsărit de locul 
acesta. 


-Pasul Margrum? 


- Exact. Trupele Cioplitoarei-în-lemn ar trebui să fie destul de 
strânse la suirea prin defileu. Noi ne vom deplasa tunurile acolo și le 
vom amplasa înapoia crestei. Va fi ușor să-i distrugem toți soldații. 
Și este suficient de departe de Dealul Navei Stelare; chiar dacă cei 
din spaţiu ar ajunge în același timp, putem menţine separate cele 
două proiecte. 


Solitarul nu răspunse și, după un moment, Otel îi aruncă o privire 
nemulțumită. 


- Da, iubite învăţător, știu că există un risc. Știu că ne dividem 
forțele. Dar este vorba despre o armată aflată practic în pragul casei 
noastre. A sosit neconvenabil de târziu, însă nici chiar Prodotus n-o 
poate determina să se întoarcă și să revină acasă. lar dacă el încearcă 
să tărăgăneze, regina ar putea... Poţi să prezici acțiunile ei? 


- Nu. A fost dintotdeauna înclinată spre surprize. 


-S-ar putea chiar să ghicească înșelătoria lui Prodotus. Asta este! Ne 
asumăm un risc mic și o distrugem acum. Ești cu Cercetașul- 
superior Rangolith? 


— Da. Doi din mine. 


-Spune-i să-i trimită vorbă lui Prodotus. Peste două zile, dar nu mai 
devreme, trebuie să aducă armata reginei prin Pasul Margrum. Ești 


liber să te ocupi de detalii; cunoști terenul mai bine decât mine. Vom 
stabili amănuntele finale după ce ambele tabere vor ajunge pe 
poziții. (Era minunat să fii comandantul eficient al ambelor tabere 
dintr-o bătălie!) Încă ceva! Este un lucru important și Prodotus 
trebuie să-l rezolve în următoarea zintreagă. Vreau să-l omoare pe 
omul Cioplitoarei-în-lemn. 


-Ce rău poate face ea? 


- Asta-i o întrebare prostească (mai ales din partea ta). Nu știm când 
pot ajunge la noi Ravna și Pham. Până nu-i avem în fălci, este 
periculos s-o avem pe creatura Johanna în preajmă. Spune-i lui 
Prodotus să pară un accident, însă vreau ca Două-picioare să 
dispară. 


Jupuitorul era peste tot. Era o formă de atotputernicie la care visase 
încă de când fusese nou-creatul Cioplitorului-în-lemn. În timp ce 
unul din el vorbea cu Otel, alți doi se învârteau prin Nava Stelară cu 
Amdijefri, iar alți doi se strecurau prin pădurea rară aflată la 
miazănoapte de bivuacul Cioplitoarei-în-lemn. 


Paradisul poate fi de asemenea o agonie și, de la o zi la alta, 
chinurile erau tot mai greu de suportat. În primul rând, vara era pe 
cât de insuportabil de dogoritoare putea fi în miazănoapte. lar 
mantiile-radio nu erau doar grele și încinse. În mod obligatoriu, ele 
îi acopereau timpanele membrilor și, spre deosebire de alte straie 
inconfortabile, prețul dezbrăcării acestora fie numai pentru o secundă 
însemna pierderea minții. Primele lui încercări duraseră numai o oră 
sau două. Urmase după aceea o expediție de cinci zile cu Cercetașul- 
superior Rangolith, care-i asigurase lui Oțel informații și controlul 
instantaneu al regiunii din jurul Dealului Navei Stelare. Avusese 
nevoie de două zilentregi pentru a-și reveni de pe urma rosăturilor 
și durerilor cauzate de mantiile-radio. 


Acest exercițiu de ultimă oră în omnisciență dura de douăsprezece 
zile. Purtarea permanentă a mantiilor era imposibilă, așa că, zilnic, 
prin rotație, unul dintre membrii săi își scotea radioul, era îmbăiat și 
căptușeala mantiei îi era schimbată. Era ora de nebunie zilnică a 
Jupuitorului, când, uneori, Tyrathect cea cu voinţă slabă revenea în 


minte, străduindu-se zadarnic să-și restabilească dominația. Era 
lipsit de importanţă. Cu un membru deconectat, restul haitei era 
formată numai din patru. Existau cvartete de inteligență normală, 
dar niciunul în Jupuitorul-Tyrathect. Îmbăierea și reechiparea se 
desfășurau într-o ceață de confuzie. 


Și desigur, deși umbla „peste tot simultan“, Jupuitorul nu era mai 
inteligent decât înainte. După primele experimente zguduitoare, el 
învăţă să vadă /audă scene care erau radical diferite... însă era la fel 
de dificil ca întotdeauna să poarte conversații multiple. Când se 
tachina cu Otel, ceilalți membri ai săi aveau foarte puține de spus lui 
Amdijefri sau cercetașilor lui Rangolith. 


Lord Otel terminase cu el. Jupuitorul mergea în lungul parapetului 
alături de fostul său elev, dar dacă Otel i-ar fi spus ceva, l-ar fi smuls 
din conversaţia lui curentă. Jupuitorul rânji (atent ca membrul haitei 
care umbla cu Otel să nu-l trădeze). Otel credea că în clipa aceea el 
vorbea cu Cercetașul-superior Rangolith. Da, avea să facă și asta... 
însă peste niște minute. Un avantaj al situaţiei sale era că nimeni nu 
putea ști în mod sigur tot ce întreprindea el. Dacă era grijuliu, avea 
în cele din urmă să conducă iarăși aici. Jocul era periculos și mantiile 
în sine erau dispozitive periculoase. Dacă o mantie nu stătea în soare 
pentru câteva ore, ea își pierdea puterea, iar cel care o purta era 
izolat de haită. Și mai neplăcută era problema paraziților — acela era 
cuvântul utilizat de omul-călugăriță. Al doilea set de mantii își 
ucisese utilizatorul, iar Spaţialii nu erau siguri în privința cauzei, 
atât doar că fusese o „problemă de interferență“. 


Jupuitorul nu avusese parte de nimic atât de extrem. Uneori însă, în 
cele mai îndepărtate călătorii ale sale cu Rangolith sau când puterea 
unei mantii scădea, în mintea lui apăruse un zbieret incredibil, ca o 
duzină de haite care s-ar fi apropiat foarte mult, sunete ce alternau 
între nebunia sexuală și frenezia uciderii. Tyrathect părea încântată 
de momentele acelea; ea țâșnea din zăpăceală și-l copleșea cu ura ei 
slabă. În mod normal, dădea târcoale pe la marginile conștiinței lui, 
deformând un cuvânt aici, o motivație colo. După paraziți, ea era 
mult mai neplăcută; o dată menţinuse controlul timp de aproape o 
zintreagă. Dacă ar fi avut parte de un an fără crize, Jupuitorul i-ar fi 
putut studia pe Ty, Ra și Thect, pentru a face excizia adecvată. 
Probabil că Thect, cel cu vârfurile urechilor albe, trebuia ucis. Nu era 


inteligent, totuși părea a fi cheia de boltă a terțetului. Cu un 
înlocuitor precis meșteșugit, Jupuitorul putea fi chiar și mai măreț 
decât înainte de masacrul din Sala Parlamentului. Deocamdată însă 
Jupuitorul era împotmolit; chirurgia sufletului asupra propriei tale 
persoane constituia o provocare teribilă chiar și pentru Stăpân. 


Așadar, precaut. Precaut. Menţine mantiile bine încărcate, nu întreprinde 
călătorii lungi și nu lăsa pe nimeni să întrevadă itele planului tău. În 
vreme ce Otel credea că el discuta cu Rangolith, Jupuitorul stătea de 
vorbă cu Amdi și Jefri. 


Chipul omului era scăldat în lacrimi. 
- D-de patru ori n-n-a apărut R-Ravna. Ce i s-a-ntâmplat? 


Vocea i se subție și spori în intensitate. Jupuitorul nu-și dăduse 
seama că mecanismul eructator pe care oamenii îl foloseau pentru a 
emite sunete avea o asemenea flexibilitate. 


Majoritatea lui Amdi era strânsă în jurul băiatului. Îi lingea obrajii 
lui Jefri. 


- De vină ar putea fi ultraundele noastre. Poate că s-a defectat ceva. 
Privi implorator la Jupuitor. Și în ochii puiandrilor sclipeau lacrimi. 


— Tyrathect, te rog, mai spune-i o dată lui Otel! Să ne lase să stăm 
ziuantreagă în navă. Poate c-au sosit unele mesaje care n-au fost 
înregistrate. 


Jupuitorul cu Otel coborî scara dinspre miazănoapte și traversă 
terenul pentru parade. Asculta doar superficial plângerile celuilalt 
legate de întreținerea necorespunzătoare din jurul zonelor pentru 
antrenament. Cel putin Otel era îndeajuns de istet pentru a păstra 
platformele de disciplinare pe Insula Tăinuită. 


Jupuitorul cu cercetașii lui Rangolith plescăi printr-un pârâiaș de 
munte. Deși era în toiul verii și se găseau în mijlocul unui Vânt- 
uscat, tot mai existau petice de nea, iar pâraiele ce curgeau pe sub 
ele erau reci ca gheața. 


Jupuitorul cu Amdijefri înaintă puţin, lăsând doi din Amdi să se 


rezeme de flancurile sale. Ambilor copii le plăcea contactul fizic, iar 
el era singura persoană pe care o aveau în afara lor înșiși. Era o 
perversiune, desigur, dar Jupuitorul își bazase viaţa pe manipularea 
slăbiciunilor altora și — cu excepţia suferinței- o saluta pe aceasta. 
Zumzăi prin umeri un sunet profund de tors felin, mângâindu-l pe 
puiandrul cel mai apropiat. 


-Îi voi spune Lordului Oțel cu prima ocazie când îl voi vedea. 
— Mulţumesc. 


Un puiandru îi adulmecă mantia apoi, din fericire, se îndepărtă; sub 
acoperământul acela, Jupuitorul suferea de inflamații dureroase. 
Poate că Amdi înțelesese asta sau poate că... într-o măsură tot mai 
mare, Jupuitorul observa o reticenţă la cei doi. Comentariul pe care 
i-l făcuse lui Otel fusese o scăpare de adevăr; realmente cei doi nu 
aveau încredere în el. Asta era vina lui Iyrathect. Pe cont propriu, 
Jupuitorul n-ar fi avut probleme în a câștiga iubirea lui Amdijefri. El 
nu avea nimic din temperamentul ucigaș și demnitatea fragilă a lui 
Otel. Jupuitorul putea pălăvrăgi pur și simplu de plăcere, 
combinând permanent adevărul și minciunile. Unul dintre cele mai 
de seamă talente ale sale era empatia; niciun sadic nu putea aspira la 
perfecțiune fără capacitatea aceea de diagnosticare. Însă exact atunci 
când se descurca mai bine, când ei păreau gata să se deschidă 
înaintea lui... atunci se iveau Ty, Ra sau Thect, deformându-i 
expresia sau otrăvindu-i alegerea cuvintelor. Poate că ar fi trebuit să 
se mulțumească cu subminarea respectului copiilor pentru Oțel 
(desigur, fără a spune vreodată ceva direct împotriva lui). Jupuitorul 
suspină și mângâie liniștitor brațul lui Jefri. 


- Ravna va reveni. Sunt sigur de asta. 


Omul se smiorcăi niţel, după care se întinse să mângâie porțiunea 
neacoperită de mantie a capului Jupuitorului. Rămaseră tăcuți o 
vreme, iar atenţia lui reveni la... 


...pădurea și cercetașii lui Rangolith. Grupul suia de aproape zece 
minute. Ceilalți nu aveau poveri și erau obișnuiți cu soiul acesta de 
exerciții. Cei doi membri ai Jupuitorului rămâneau în urmă. Sâsâi 
către conducătorul grupului. 


Acesta reveni spre el, cu grupa ferindu-se iute din calea sa. Se opri 
când cel mai apropiat membru al lui ajunse la cincisprezece picioare 
de Jupuitor. Capetele cercetașului se înclinară într-o parte și alta. 


-Ce dorești... lordul meu? 


Era un individ nou; fusese informat despre mantii, însă Jupuitorul 
știa că nu înțelegea noile reguli. Aurul și argintul ce scânteiau pe 
negrul mantiilor erau culori rezervate pentru Lorzii Domeniului, 
dar în același timp aici se găseau numai doi din Jupuitor; în mod 
normal, un asemenea fragment abia putea să poarte o conversație, 
cu atât mai puțin să dea ordine rezonabile. Jupuitorul știa că absența 
sunetelor sale mentale era la fel de deconcertantă. „Zombie“ îi 
spuneau unii soldaţi când se gândeau în singurătate. 


Jupuitorul indică în sus pe deal; liziera era la numai câțiva metri. 


- Cercetașul-superior Rangolith este de cealaltă parte. O vom lua pe 
scurtătură, articulă el fără putere. 


O parte din celălalt privea deja spre coama dealului. 


-Nu este bine, sire. (Cercetașul vorbea lent și apăsat. Un duet prost și 
blestemat, declara postura lui.) Cei răi ne vor zări. 


Jupuitorul îl fulgeră cu privirea; un gest dificil de efectuat 
corespunzător când n-ai decât doi membri. 


- Soldat, vezi aurul de pe umerii mei? Unul singur din mine 
prețuiește cât toți ai tăi. Dacă eu zic s-o luăm pe scurtătură, așa o să 
facem... chiar dacă asta va-nsemna să ne afundăm până la pântece 
prin pucioasă. 


De fapt, Jupuitorul știa cu exactitate locurile în care Prodotus își 
plasase santinelele. Traversarea terenului pe aici nu implica niciun 
risc. lar el se simţea foarte obosit. 


Conducătorul grupului tot nu știa exact ce anume era Jupuitorul, 
dar vedea că mantiile negre erau cel puţin la fel de periculoase ca 
orice lord cu haită integrală. Se retrase umil, târându-și pântecele pe 
pământ. Grupul se întoarse către coamă și peste câteva minute 
mergeau pe landa deschisă. 


Postul de comandă al lui Rangolith se afla la mai puțin de jumătate 
de milă pe poteca aceasta... 


Jupuitorul cu Otel intră în donjonul interior. Piatra fusese tăiată recent 
și zidurile ridicate cu viteza frenetică a construcției întregului castel. 
La treizeci de picioare deasupra capetelor lor, acolo unde plafonul se 
întâlnea cu contraforturile, zidăria fusese perforată de găuri înguste. 
În curând, găurile acelea aveau să fie umplute cu praf de pușcă — la 
fel ca și fantele din zidul care înconjura terenul de asolizare. Oțel le 
denumise Fălcile Întâmpinării. Acum întoarse un cap înapoi, spre 
Jupuitor. 


-Ce spune Rangolith? 


- Scuze. Este plecat în patrulare. Ar trebui să ajungă aici — vreau să 
spun, în tabără — dintr-o clipă în alta. 


Jupuitorul se străduia să nu divulge propriile sale expediții cu 
cercetașii. Asemenea acțiuni de recunoaștere nu erau interzise, însă 
Otel ar fi cerut explicații dacă ar fi știut despre ele. 


Jupuitorul cu cercetașii lui Rangolith clipocea prin landa îmbibată de 
apă. Deasupra zăpezii care se topea, aerul era delicios de răcoros și 
briza strecura limbi reci pe sub blestematele de mantii. 


Rangolith alesese cu iscusinţă locul pentru postul său de comandă. 
Corturile se aflau într-o depresiune puțin adâncă la marginea unui 
tău văratic întins. La o sută de metri mai departe, un petic uriaș de 
zăpadă acoperea dealul de deasupra lor, alimenta tăul și menținea 
răcoarea plăcută a aerului. De dedesubt, corturile nu puteau fi 
zărite, totuși locul se găsea atât de sus în dealuri, încât de pe 
marginea depresiunii se putea vedea perfect în trei direcții ale 
busolei, cu miazăzi la mijloc. Aprovizionarea putea fi realizată 
dinspre miazănoapte cu posibilități reduse de detecție și chiar dacă 
blestematele de incendii ar fi ajuns la pădurea aflată mai jos, locul 
acesta ar fi rămas neatins. 


Cercetașul-superior Rangolith se agita în jurul oglinzilor 
semnalizatoare, ungând angrenajele de direcționare. Unul dintre 
subordonații lui era întins cu boturile scoase peste coama dealului și 
cerceta regiunea prin lunete. Rangolith luă poziția de drepți la 


vederea Jupuitorului, dar ochii nu-i erau temători. Precum 
majoritatea cercetașilor, nu era terorizat de politica din castel. În 
plus, Jupuitorul cultivase cu el o relaţie de genul „noi împotriva 
îngâmfaților“. Acum Rangolith mârâi către conducătorul grupului: 


- Data viitoare când mai vii țopăind așa peste teren deschis, ieși cu 
dosurile la raport. 


- Vina îmi aparține, Cercetaș-superior, interveni Jupuitorul. Am 
vești importante. 


Se îndepărtară de ceilalți, coborând spre cortul lui Rangolith. 
— Ai văzut ceva interesant? 


Rangolith rânjea larg. El dedusese de multă vreme că Jupuitorul nu 
era un duet excepțional de dotat, ci parte dintr-o haită ai cărei 
membri rămăseseră în castel. 


-Când este următoarea ta discuție cu Capete-seci? 
Acela era numele lor de cod pentru Prodotus. 


-Imediat după amiază. N-a ratat niciuna din ultimele patru zile. Se 
pare că Sudiștii sunt hotărâți s-aștepte. 


-Situația se va schimba. 


Jupuitorul repetă ordinele lui Oțel pentru Prodotus. Cuvintele îi 
ieșeau cu greu. Trădătoarea din el se agita; simțea preludiile unui 
atac major. 


- Uau! O să deplasaţi totul la Pasul Margrum în mai puțin de 
două... Nu contează, asta-i ceva despre care-i mai bine să nu știu. 


Sub mantii, Jupuitorul se zburli. Până și amicitia are limitele ei. 
Rangolith avea anumite calități, dar poate că după sfârșitul 
campaniei ar fi putut să fie domolit în ceva mai puțin... specific. 


— Asta-i tot, Lordul meu? 


- Da... Nu! 


Jupuitorul se cutremură cuprins de o buimăceală care nu-i era 
caracteristică. Necazul cu mantiile-radio era faptul că uneori îi 
îngreunau reamintirea unor lucruri. Pe Marea Haită, nu! Din nou, 
Tyrathect. Oțel poruncise uciderea omului Cioplitoarei-în-lemn — o 
mișcare perfect firească, ținând seama de toate circumstanţele, 
însă... 


Jupuitorul cu Oțel scutură nervos din cap și colții îi scrâșniră. 
-S-a întâmplat ceva? întrebă Lord Otel. 


Părea să fie realmente încântat de durerile pe care mantiile-radio i le 
cauzau Jupuitorului. 


- Nimic, lordul meu. Câţiva paraziți. 


De fapt nu existau niciun fel de paraziți, totuși Jupuitorul se simțea 
dezintegrându-se. Ce anume îi oferise celeilalte o asemenea putere 
neașteptată? 


Jupuitorul cu Amdijefri deschise fălcile larg, apoi le pocni, închizându- 
le, le deschise și le închise iarăși. Copiii săriră de lângă el, cu ochii 
holbați. 


-Nu s-a-ntâmplat nimic, rosti el încruntat și în aceeași clipă cele 
două trupuri ale sale se izbiră unul în celălalt. 


În realitate existau o sumedenie de motive valide pentru care ar fi 
trebuit s-o lase în viață pe Johanna Olsndot; pe termen lung, ea 
asigura bunăvoința lui Jefri. Și putea fi omul secret al Jupuitorului. 
Poate că el ar fi putut simula moartea lui Două-picioare pentru Oțel 
și... Nu. Nu. Nu! Jupuitorul reînhăță controlul, evacuând 
raționalizările din minte. Iyrathect încercase să folosească aceleași 
trucuri pe care el însuși le utilizase împotriva ei. Cu mine n-o să-i 
meargă. Eu sunt maestrul minciunilor. 


lar după aceea atacul ei se preschimbă iarăși, devenind o colosală 
lovitură de ghioagă care distruse orice gândire. 


Cu Oțel, cu Rangolith, cu Amdijefri — toți membrii săi scoteau acum 
bolboroseli ininteligibile. Lord Oțel topăi în jurul lui, neștiind dacă 
să râdă ori să fie îngrijorat. Rangolith căscă ochii, nedumerit. 


Cei doi copii înaintară puțin pentru a-l atinge. 
— Ţi-e rău? Ti-e rău? 


Omul strecură mâinile acelea remarcabile pe sub mantia-radio și 
mângâie cu blândeţe blana însângerată a Jupuitorului. Lumea se 
înceţoșă într-un val de paraziți. 


- Nu. Nu mai face așa. S-ar putea să-i facă și mai rău, se auzi vocea 
lui Amdi. 


Botișoarele puiandrilor se întinseră, străduindu-se să ajute cu 
mantiile. 


Jupuitorul își simti ființa apăsată în jos spre uitare. Atacul final al lui 
Tyrathect era un asalt frontal, fără raționalizări sau infiltrări viclene 
Și... 


„„.Și ea se privi uimită. După atâtea zile, sunt eu însămi. Și dețin 
controlul. Ajunge cu măcelărirea inocenților. Dacă va trebui să moară 
cineva, aceia vor fi Otel și Jupuitorul. Capul îi urmă formele țopăitoare 
ale lui Oțel și alese membrul care se exprima cel mai bine. Își 
încordă picioarele și se pregăti să sară la beregata lui. Mai apropie-te 
doar puțin... și mori! 


Ultimul răgaz de conștiință al lui Iyrathect nu dură probabil mai 
mult de cinci secunde. Atacul asupra Jupuitorului dinlăuntrul ei 
fusese o acțiune disperată, totală, care o lăsase fără rezerve sau 
defensive interioare. Chiar pe când se pregătea să se repeadă la Oțel, 
simți cum sufletul îi era tras înapoi și în jos, în vreme ce Jupuitorul 
se ridica din beznă. Simti picioarele membrului zvâcnind și cedând, 
apoi pământul o izbi în față... 


„..Și Jupuitorul reveni la control. Atacul verigii slabe fusese 
incredibil. Ea fusese realmente îngrijorată de soarta celor care urma 
să fie distruși, îngrijorată într-o măsură atât de mare, încât fusese de 
acord să se sacrifice pe sine dacă asta l-ar fi ucis pe Jupuitor. Și asta 
însemnase nimicirea ei. Sinuciderea nu-i niciodată o acțiune pe care 
să-ți bazezi dominația în haită. Însăși decizia aceea slăbise controlul 
ei asupra minții posterioare... și-i oferise Stăpânului ocazia de care 
avusese nevoie. El revenise la putere și deținea acum o oportunitate 


rară. Asaltul lui Tyrathect o lăsase fără apărare. Barierele mentale 
cele mai lăuntrice din jurul celor trei membri ai ei deveniseră brusc 
la fel de subţiri ca pielița unui fruct răscopt. Jupuitorul sfârtecă prin 
membrana aceea, scormoni cu labele prin carnea minții ei și o 
împrăștie peste a sa. Cei trei care fuseseră miezul ei urmau să 
trăiască în continuare, dar niciodată nu aveau să mai aibă un suflet 
separat de al lui. 


Jupuitorul cu Oțel se rășchiră ca și cum ar fi fost lipsit de conștiință, 
iar convulsiile i se domoliră. Mai bine să-l lase pe Oțel să creadă că 
era rănit. În felul acesta câștiga timp pentru a se gândi la explicația 
cea mai avantajoasă. 


Jupuitorul cu Rangolith se ridică încetișor în picioare, deși cei doi 
membri ai săi continuau să aibă o postură de confuzie. Jupuitorul îi 
aduse unul lângă celălalt. Aici nu trebuia să ofere explicaţii, însă ar fi 
fost preferabil ca Rangolith să nu bănuiască un conflict inter-suflete. 


- Mantiile sunt unelte puternice, dragul meu Cercetaș-superior; 
uneori cam prea puternice. 


— Da, lordul meu. 


Jupuitorul lăsă un rânjet să i se lățească peste fețe. Tăcu o clipă, 
savurând ce avea să spună în continuare. Nu, nu mai exista nici 
urmă a celei cu voință slabă. Aceasta fusese ultima și cea mai 
puternică încercare a ei de a obține dominația — ultima, și cea mai 
însemnată, greșeală a ei. Rânjetul Jupuitorului se lăți și mai mult, 
până la cei doi cu Amdijefri. Brusc își dădu seama că Johanna 
Olsndot va fi prima persoană a cărei ucidere o poruncise după 
revenirea pe Insula Tăinuită. Johanna Olsndot va fi așadar primul 
sânge pe trei dintre boturile lui. 


-Mai am ceva pentru Capete-seci, Rangolith. O execuţie... 


Pe când rostea detaliile, plăcerea caldă a unei decizii bine gândite se 
răspândea prin toți membrii săi. 

Singura parte bună a așteptării fusese răgazul pe care-l oferise 
răniților. Acum, după ce Prodotus găsise o cale pe lângă apărările 
Jupuitorilor, toți ardeau de nerăbdare să ridice tabăra, însă... 


Johanna își petrecu ultima după-amiază la spitalul de campanie. 
Acesta era format din dreptunghiuri late fiecare de câte șase metri. 
Unele dintre loturile acelea aveau corturi zdrenţuite — cele care 
aparțineau răniților încă suficient de inteligenți pentru a se îngriji 
singuri. Altele erau împrejmuite de garduri din funii; în interiorul 
fiecăruia se afla un singur membru, supraviețuitorul unei foste haite 
întregi. Solitarii ar fi putut sări cu ușurință peste frânghii, totuși 
majoritatea păreau să recunoască scopul țarcului și rămâneau 
înăuntru. 


Johanna împingea căruciorul cu hrană prin spital, oprindu-se la 
fiecare pacient în parte. Căruciorul era un pic cam mare pentru ea și 
uneori se agăța în rădăcinile ce se întindeau pe sub copacii pădurii, 
însă era o sarcină pe care fata o putea efectua mai bine decât oricare 
haită și se simţea mulțumită fiindcă găsise o cale prin care să poată fi 
de ajutor. 


Din pădurea ce înconjura spitalul răzbăteau sunetele kherporcilor 
care erau momiți pentru a fi înhămați la căruțe, strigătele celor care 
fixau tunurile și strângeau echipamentele de campare. Din hărţile 
arătate de Prodotus la întrunire era limpede că următoarele două 
zile vor fi epuizante... dar la capătul lor aveau să fi pus înălțimile 
între ei și Jupuitorii care nu bănuiau nimic. 


Fata se opri la primul cort mic. Terţetul dinăuntru o auzise 
apropiindu-se și ieșise deja, iar acum alerga în cerc în jurul 
căruciorului. 


- Johanna! Johanna! repeta întruna, folosind vocea ei. 


Era tot ce mai rămăsese dintr-un strateg minor al Cioplitoarei-în- 
lemn, care învățase cândva puțină samnorskă. Iniţial haita fusese 
sextet, dar trei membri fuseseră uciși de lupi. Rămăsese numai 
partea „vorbitoare“, care avea inteligența unui copil de cinci ani, 
deși deținea un vocabular straniu. 


- Mulţumesc, mâncare! Mulţumesc! 


Boturile sale o împungeau. Ea mângâie capetele înainte de a se 
apleca spre cărucior și a scoate gamelele cu tocană călduţă. Doi 
dintre ei se apucară imediat să hăpăiască, însă al treilea mai flecări 
câteva momente. 


- Curând, luptă! 
Tu nu vei mai lupta, dar... 
- Da. Vom sui pe lângă torentul secat, puțin la est de aici. 


- Ah, oh! Ah, oh! Asta rău! Vizibilitate redusă, lipsă control, 
posibilitate ambuscadă! 


Se părea că fragmentul mai deținea unele amintiri ale activităților 
sale tactice. Era totuși imposibil ca Johanna să-i explice 
raționamentele lui Prodotus. 


-Nu te teme, vom reuși fără probleme. 
- Sigur? Făgăduială? 


Fata surâse blând către ceea ce mai rămăsese dintr-un individ destul 
de plăcut. 


- Da, îți făgăduiesc. 


— Ah-ah-ah... Bun! 


Acum toți trei aveau boturile vârâte în gamelele cu tocană. De fapt, 
acesta se număra printre norocoși. Dovedea mult interes față de cele 
din jur și, la fel de important, avea un entuziasm copilăresc. 
Pelerinul spunea că astfel de fragmente puteau crește la loc cu 
ușurință, dacă erau tratate timp suficient pentru a naște un pui sau 
doi. 


Johanna împinse căruciorul câțiva metri mai departe, către pătratul 
înțărcuit care forma adăpostul unui solitar. În aer se simțea iz slab 
de fecale. Unii solitari și duete uitaseră de etichetă și-și făceau 
nevoile peste tot; oricum, latrinele bivuacului se găseau relativ 
aproape. 


- Haide, Negrilă! Negrilă? 


Johanna bătu cu o gamelă goală în latura căruciorului. Un cap se iți 
dindărătul unor tufe crescute printre rădăcini; uneori solitarul nu 
reacționa nici măcar atât. Johanna se lăsă în genunchi, astfel ca ochii 
să nu-i fie mai sus decât ai Stiletului cu fața neagră. 


- Negrilă? 


Creatura ieși dintre tufe și se apropie încetișor. Era tot ce mai 
rămăsese dintr-un tunar al lui Pedantus. Fata își reamintea vag haita: 
un sextet arătos cu toți membrii voinici și iuți. Însă acum nici chiar 
„Negrilă“ nu era întreg; un tun căzuse și-i zdrobise picioarele din 
spate. Își târa posteriorul olog pe un cărucior cu rotițe de treizeci de 
centimetri... aducea cu un skrodcălăreț care ar fi avut labe 
anterioare. Johanna îi împinse o gamelă cu tocană și emise sunetele 
pe care o învățase Pelerinul. În ultimele trei zile, Negrilă refuzase 
mâncarea, dar azi rulă și păși îndeajuns de aproape pentru ca ea să-i 
poată mângâia capul. După câteva momente, își plecă botul spre 
tocană. 


Johanna surâse, plăcut surprinsă. Spitalul era un loc ciudat. Cu un 
an în urmă, ar fi îngrozit-o și de altfel nici chiar în prezent ea nu-i 
privea pe răniți așa cum o făceau Stiletele. Pe când continua să 
mângâie capul plecat al lui Negrilă, fata privi prin pădure către 
corturile rudimentare, pacienți și părți de pacienţi. Era cu adevărat 
un spital. Chirurgii încercau realmente să salveze vieți, chiar dacă 
știința medicală era un proces oripilant de tăieri și despicări fără 


anestezice. În privinţa aceasta era comparabilă cu medicina 
medievală umană pe care Johanna o văzuse pe Dataset. În cazul 
Stiletelor era totuși ceva mai mult. Spitalul acesta semăna mai 
degrabă cu un depozit de piese de rezervă. Medicii erau interesați 
de binele haitelor. Pentru ei, solitarii erau componente ce puteau să 
aibă o utilitate în funcționarea cel puţin temporară a unor fragmente 
mai mari. Solitarii răniți se aflau la sfârșitul listelor de priorități 
medicale. „În asemenea cazuri nu mai este mare lucru de salvat”, îi 
spusese cândva un medic prin intermediul Pelerinului. „Și chiar 
dacă ar fi, ai dori să ai în tine un membru schilod, slab legat?“ 
Medicul fusese prea obosit pentru a observa absurditatea propriei 
sale întrebări. Din boturi îi picura sânge; opera de ore pentru a salva 
membri răniți ai unor haite întregi. 


În plus, majoritatea solitarilor răniți încetau pur și simplu să mai 
mănânce și mureau în mai puțin de zece-zile. Chiar și după un an 
petrecut printre Stilete, Johanna nu putea accepta asta pe deplin. 
Fiecare solitar îi reamintea de dragul Copist și fata dorea ca ei să 
aibă șanse mai mari decât avusese ultimul supraviețuitor al lui 
Jaqueramaphan. Preluase căruciorul cu mâncare și petrecea la fel de 
mult timp cu solitarii răniți, pe cât stătea cu oricare dintre ceilalți 
pacienți. Deocamdată mersese bine, fiindcă se putea apropia de 
oricare bolnav, fără interferența sunetelor mentale. Ajutorul ei le 
oferea educatorilor de prăsile mai mult timp pentru a studia 
fragmentele și solitarii și pentru a încerca să creeze haite funcționale 
din ruinele acelea. 


Iar acum poate că Negrilă n-avea să flămânzească până la moarte. 
Trebuia să-l anunţe pe Pelerin. El făcuse miracole cu alte potriviri de 
membri și păruse singura haită care împărtășea unele dintre 
sentimentele fetei față de solitarii răniți. 


— Dacă nu se lasă să flămânzească, asta înseamnă adesea o minte 
puternică. Chiar și ologi, ei pot fi un avantaj pentru o haită, îi 
spusese Johannei. În călătoriile mele, am fost adesea ologit; nu 
întotdeauna poți să fii mofturos în alegeri, când ai ajuns la numai 
trei membri și ai pătruns mii de kilometri în adâncul unui ținut 
necunoscut. 


Johanna așeză o gamelă cu apă lângă tocană. După un moment, 
schilodul se roti pe cărucior și bău câteva guri. 


- Ţin-te bine, Negrilă, o să găsim pe cineva pentru tine. 


Chitiratte se afla acolo unde trebuia: patrula exact așa cum îi cerea 
postul. Simţea totuși un fior de agitație. Păstra mereu cel puțin un 
cap care să privească la creatura-călugăriță — Două-picioare. Desigur, 
postura aceea nu trezea suspiciuni. El trebuia să asigure paza zonei 
și asta însemna să privească în toate direcţiile. Își mută arbaleta cu 
un gest nervos din bot în ranița de câmp, apoi o readuse în bot. Mai 
erau câteva minute... 


Mai ocoli o dată spitalul. Era o patrulare simplă. Incendiile 
declanșate de vântul uscat alungaseră în aval animalele sălbatice 
mari, deși porțiunea aceasta din pădure scăpase de focuri. Atât de 
aproape de râu, solul era acoperit cu vegetație scundă și moale, prin 
care rareori se rătăcea vreun ghimpe. Patrularea în jurul spitalului 
semăna cu o plimbare pe Peluza Cioplitoarei-în-lemn, rămasă acum 
mult în miazăzi. La câteva sute de metri spre răsărit, munca era mai 
grea — căruțele și proviziile erau pregătite pentru suiș. 


Fragmentele știau că se petrecea ceva. Ici-colo, capete se ridicau de 
pe saltele ori ieșeau din vizuini. Priveau cum se încărcau căruțele și 
auzeau glasurile familiare ale prietenilor. Cei mai prostănaci simțeau 
chemarea la arme; Chitiratte gonise înapoi în spital trei solitari apți. 
Era imposibil ca asemenea netoți să poată fi de vreun ajutor. Când 
armata pornea către Pasul Margrum, spitalul de campanie avea să 
rămână în urmă. Chitiratte ar fi dorit să rămână și el. Lucrase pentru 
Șefu' destul timp ca să ghicească atunci când sosise ordinul final; 
bănuia că puţini vor mai reveni de pe Pasul Margrum. 


Întoarse trei perechi de ochi la creatura-călugăriță. Această ultimă 
misiune era cea mai riscantă la care participase vreodată. Dacă 
reușea, i-ar fi putut cere Șefului să-l lase cu spitalul. Numai să fii 
atent, bătrâne! Prodotus n-a ajuns acolo unde este lăsând lucrurile 
neterminate. Chitiratte văzuse ce se întâmplase cu orientalul ăla care- 
și vârâse nasul niţel prea mult în treburile Șefului. 


A 


La naiba, da' înceată mai era fata aia! De cinci minute mormăia la un 
solitar. Ai fi zis că făcea sex cu fragmentele alea, ținând seama de tot 
timpul pe care-l petrecea cu ele. Ei bine, în scurt timp avea să 


plătească pentru familiaritatea aceea. Chitiratte dădu să încordeze 
arcul, după care se răzgândi. Accident, accident! Totul trebuia să pară 
că se întâmplase în urma unui accident. 


Aha! Două-picioare ridica gamelele cu mâncare și apă și le punea pe 
cărucior. Chitiratte se grăbi nevăzut pe perimetrul spitalului, 
poziționându-se în raza vederii duetului Kratzi — fragmentul care 
avea s-o ucidă. 


Kratzinissinari fusese soldat pedestru înainte de a-și pierde părțile 
Nissinari. El nu avea nicio legătură cu Șefu' sau cu Siguranţa, dar 
fusese cunoscut ca un bătăuș sonat, o haită aproape întotdeauna pe 
muchia furiei beligerante. De obicei reducerea la numai doi membri 
avea o influență domolitoare. În cazul acesta însă... Șefu' susținea că 
fusese special pregătit, o capcană gata să fie declanșată. Chitiratte nu 
trebuia decât să dea semnalul și duetul avea să sfârtece Călugărița în 
bucăți. O teribilă tragedie! Evident, Chitiratte avea să fie acolo, 
alertul paznic al spitalului. El avea să expedieze fulgerător săgeți în 
creierii lui Kratzi... dar, vai, nu la timp pentru a o salva pe Două- 
picioare! Omul trăgea cu stângăcie căruciorul cu mâncare, ocolind 
rădăcini de copaci și tufe, către Kratzi, următorul pacient. Duetul 
ieși din vizuina sa, rostind saluturi pe jumătate glumete, pe care nici 
Chitiratte nu le putea înțelege. Existau totuși subtonuri, o mânie 
ucigașă care-i colora purtarea prietenoasă. Bineînţeles, creatura- 
călugăriță nu observă nimic. Opri căruciorul și începu să umple 
gamelele cu apă și mâncare, mormăind întruna spre duet. Peste o 
clipă avea să se aplece pentru ca să pună gamelele pe pământ... 
Pentru o jumătate de secundă, Chitiratte se gândi s-o săgeteze el 
însuși pe Călugăriță, în cazul în care Kratzi n-ar fi avut succes 
imediat. Ar fi putut susține că ratase ținta reală în mod tragic. De 
fapt, lui nu-i plăcea de Două-picioare. Era o creatură amenințătoare; 
foarte înaltă și cu mișcări stranii. De acum știa că era fragilă prin 
comparaţie cu haitele, însă îl speria să se gândească la un singur 
animal care să fie atât de inteligent. Alungă ispita chiar mai rapid 
decât îl încercase. Nu putea spune ce preț ar fi fost nevoit să 
plătească pentru așa ceva, chiar dacă ar fi fost crezut că fusese un 
accident. Nu, nu, azi nu era o zi pentru altruism; fălcile și ghearele 
lui Kratzi aveau să facă treaba. 


Unul dintre capetele lui Kratzi privea în direcţia lui Chitiratte. 


Călugărița luă gamelele din cărucior și se întoarse... 


- Johanna! Cum merge? 


Johanna ridică ochii de la tocană și-l zări pe Wickwrackcic 
plimbându-se pe lângă spital. Încerca să se apropie pe cât de mult o 
putea face fără să încalce sunetele mentale ale pacienților. Paznicul 
care se oprise acolo cu un moment mai devreme se retrase din fața 
lui, rămânând la câțiva metri mai departe. 


- Binișor! strigă fata. Il știi pe cel pe rotițe? In seara asta a mâncat 
puţină tocană. 


- Bravo! M-am gândit la el și la terțetul din cealaltă parte a spitalului. 
-Medicul rănit? 


- Da. Știi — ce-a mai rămas din Trellelak este numai femelă. l-am 
ascultat sunetele mentale și... 


Explicaţiile Pelerinului erau în samnorskă fluentă, dar aproape 
ininteligibile pentru Johanna. Educarea prăsilei avea atât de multe 
concepte fără echivalente în limbajul omenesc, încât nici Pelerinul nu 
putea lămuri pe deplin lucrurile. Unicul aspect evident era că, 
întrucât Negrilă era mascul, exista o posibilitate ca el și terțetul 
medic să poată avea pui destul de devreme pentru a lega laolaltă 
grupul. Restul pomenea de „rezonanţă de stare“ și „angrenarea 
slăbiciunilor cu atuurile“. Pelerinul susținea că era un simplu amator 
în educarea prăsilei, însă era interesant felul în care-l consultau 
doctorii — ba uneori până și Cioplitoarea-în-lemn. În călătoriile lui 
trecuse prin multe. Potrivirile lui păreau să „funcționeze“ mai 
frecvent decât ale altora. Fata îi făcu semn să se oprească. 


- Bine. Vom încerca imediat ce termin să-i hrănesc pe toți. 


Pelerinul înclină un cap sau două spre loturile cele mai apropiate 
din spital. 

— Se-ntâmplă ceva ciudat. Nu pot „pune degetul pe rană“, totuși... 
toate fragmentele te privesc. Chiar mai mult decât de obicei. Nu 


simți? 
Johanna strânse din umeri. 
— Nu. 


Îngenunche pentru a pune gamelele cu apă și hrană în fața duetului 
pacient. Perechea vibrase de nerăbdare, deși fusese destul de 
politicoasă să nu întrerupă. Cu coada ochiului, fata îl zări pe 
paznicul spitalului făcând o mișcare ciudată de coborâre a celor 
două capete mediane ale sale și... 


Loviturile sosiră precum doi pumni masivi care-i izbiră pieptul și 
fața. Johanna căzu pe sol și ei tăbărâră. Fata ridică brațe însângerate 
împotriva fălcilor și ghearelor care sfârtecau. 


Când Chitiratte dădu semnalul, ambii Kratzi săriră în acțiune — 
izbindu-se între ei și răsturnând aproape întâmplător Călugărița. 
Ghearele și colții lor mușcară văzduhul gol și unul pe celălalt, în 
aceeași măsură ca pe Două-picioare. Pentru o clipă, Chitiratte 
încremeni de surprindere. Este posibil să n-o fi omorât. Apoi își reveni 
și sări peste gard, simultan armând și înstrunând arcul. Poate că ar fi 
putut să rateze prima săgeată. Kratzi o sfâșia pe Călugăriță, dar 
încet... 


Pe neașteptate nu mai avu nicio posibilitate de a-i săgeta pe cei doi. 
Un talaz alb-negru mârâitor se abătu peste Kratzi și Călugăriță. 
Toate fragmentele apte din infirmerie păreau să se fi năpustit într- 
acolo. Era furie ucigașă instantanee, mult mai sălbatică decât dacă ar 
fi provenit din partea unor haite întregi. Chitiratte se retrase uluit 
dinaintea spectacolului și a sunetelor sale mentale. 


Până și Pelerinul părea să fi fost prins; haita se repezi pe lângă 
paznic și dădu ocol meleului. Pelerinul nu intră însă în învălmășeală, 
ci doar mușcă ici și colo, răcnind cuvinte care se pierdeau în 
vacarmul general. 


O rafală de sunete mentale coordonate bubui din gloată, atât de 
sonor încât îl buimăci pe Chitiratte care se afla la douăzeci de metri 


depărtare. Gloata păru să se chircească în sine și frenezia dispăru la 
majoritatea membrilor săi. Ceea ce fusese o singură fiară cu două 
duzini de trupuri se transformase într-o mulțime buimacă și 
însângerată de membri aleatorii. 


Wickwrackcic continua să alerge în jurul ei, păstrându-și cumva 
mintea și intențiile. Uriașul său acoperit de cicatrice plonja și ieșea 
din mulțimea rămasă, sfâșiind cu ghearele orice ar mai fi luptat. 


Pacienţii se îndepărtară târâș de câmpul de încăierare. Unii care 
intraseră sub formă de terțete sau duete ieșeau solitari. Alții păreau 
mai numeroși decât înainte. Solul era îmbibat de sânge. Cel puţin 
cinci membri muriseră. Aproape de mijloc zăcea o pereche de roți 
protetice. 


Pelerinul nu băga pe nimeni în seamă; cei patru ai săi stăteau în 
jurul și pe movila însângerată din centru. 


Chitiratte surâse în barbă. Resturi de Călugăriță. Ce tragedie! 


Johanna nu-și pierduse nicio clipă cunoștința, însă durerea și 
greutatea sufocantă a zeci de corpuri nu-i mai îngăduiau să 
gândească. Acum apăsarea se diminuă. Peste hărmălaia locală putea 
distinge strigăte în graiul Stiletelor. Ridică ochii și-l văzu pe Pelerin 
împrejurul ei. Cicatrizatul stătea cu labele de o parte și cealaltă a ei, 
protejând-o cu propriul lui trup, cu botul la numai câțiva centimetri 
depărtare. Îl aplecă și o linse pe față. Fata zâmbi și încercă să 
vorbească. 


Prodotus aranjase să fie în sfat cu Pedantus și Cioplitoarea-în-lemn. 
„Comandantul de canonieri“ era afundat în considerații tactice, 
utilizând Datasetul pentru a-și ilustra planul pentru Pasul Margrum. 


Zbierete de mânie răsunară dinspre râu. 
Pedantus ridică ochii iritat de la Alifantul Roz. 


-Ce nai... 


Sunetele continuară și păreau mai intense decât o încăierare 
obișnuită. Cioplitoarea-în-lemn și Prodotus schimbară priviri 
îngrijorate și-și arcuiră gâturile pentru a vedea printre copaci. 


-O bătaie în spital? rosti regina. 


Prodotus își azvârli plăcuţa cu însemnări și se repezi afară din zona 
sfatului, răcnind către gărzile locale s-o păzească pe regină. Pe când 
traversa în goană bivuacul, vedea că celelalte gărzi ale sale porniseră 
deja spre spital. Totul părea să aibă perfecțiunea unui program din 
Dataset, totuși... de ce era atât de mult zgomot? 


Pe ultimele sute de metri, Pedantus îl ajunse din urmă și-l depăși. 
Tunarul năvăli în spital și membrii lui se împiedicară unul de 
celălalt, îngroziți. Prodotus pătrunse în luminiș, pregătit să-și afișeze 
propriul șoc combinat cu fermitate alertă. 


Wickwrackcic stătea lângă un cărucior cu hrană, iar Chitiratte se afla 
nu departe în spatele său. Pelerinul stătea peste Două-picioare într- 
un morman de carnagiu. Pe Haita Haitelor, ce s-a-ntâmplat? În tot 
cazul, era mult prea mult sânge. 


-Toti înapoi — lăsați-i pe medici! răcni Prodotus la soldații care se 
îngrămădiseră în jurul spitalului. 


Porni el însuși pe o cărare ce evita pacienții cu gândurile mai sonore. 
Multi aveau răni recente și, pe alocuri, pe tulpinile alburii ale 
copacilor se zăreau stropi de sânge întunecat. Ceva nu mersese 
bine... 


Între timp Pedantus ocolise în fugă spitalul și se oprise la numai 
câteva zeci de metri de Pelerin. Cei mai mulți din el priveau sub 
Wickwrackcic. 


- E Johanna! Johanna! 


Pentru o clipă, păru ca și cum idiotul ar fi fost gata să sară peste 
gard. 


-Cred că n-a pățit nimic, Pedantus, spuse Wickwrackcic. Hrănea un 
duet, când acesta a-nnebunit... și-a atacat-o. 


Un medic examină măcelul. Pe pământ erau trei cadavre și o 
mulțime de sânge. 


-Mă întreb ce o fi făcut ca să-l provoace. 


- Nimic, îți spun! Dar când a doborât-o, jumătate din spital s-a 
năpustit către... cel de-acolo. 


Clătină un nas spre resturile neidentificabile. 
Prodotus îl privi pe Chitiratte. 

-Ce s-a-ntâmplat, soldat? întrebă el. 

Nu strica totul, Chitiratte! 


- L-i-așa cum spune Pelerinul, lordul meu. N-am mai văzut niciodată 
așa ceva. 


Glasul îi suna corespunzător de uluit de cele întâmplate. Prodotus se 
apropie încă putin de Pelerin. 


- Imi dai voie să privesc mai de aproape? 


Wickwrackcic ezită. Adulmecase în jurul fetei, căutând răni ce ar fi 
putut necesita atenția imediată. Apoi ea încuviinţă slab și atunci se 
retrase. 


Prodotus se apropie, cu toți solemni și îngrijorați. La interior, 
clocotea. Nu mai auzise niciodată de așa ceva! Ea ar fi trebuit să fie 
moartă, chiar dacă i-ar fi sărit în ajutor tot blestematul de spital; 
duetul Kratzi îi putea sfârteca beregata într-o jumătate de secundă. 
Planul lui păruse fără cusur (și nici chiar eșecul acesta nu avea să 
cauzeze probleme de durată), însă abia acum începea să înțeleagă ce 
se petrecuse. Zile la rând, omul fusese în contact cu pacienții, chiar și 
cu Kratzi. Niciun medic de-al Stiletelor nu putea să se apropie de ei 
și să-i atingă ca Două-picioare. Efectul fusese resimțit până și de 
unele haite întregi; pentru fragmente trebuie să fi fost copleșitor. În 
adâncul sufletelor, cei mai mulți pacienți o considerau parte a lor. 


Se uită la Două-picioare din trei direcții, știind că fiecare mișcare îi 
era urmărită de ochii a cincizeci de haite. Foarte puțin sânge era al 


ei. Tăieturile de pe gât și braţe erau lungi și superficiale, spintecături 
lipsite de ţintă. În chiar ultima clipă, constrângerea lui Kratzi pălise 
înaintea ideii că omul era un membru al haitei sale. Chiar și în 
secunda aceasta, o lovitură scurtă de labă i-ar fi retezat beregata 
fetei. Pentru un moment se gândi s-o pună sub protecția medicală a 
Sigurantei. Avusese succes în cazul Copistului, totuși de data aceasta 
ar fi fost foarte riscant. Pelerinul fusese nas în nas cu Johanna; el ar fi 
fost foarte suspicios cu privire la orice anunţuri ale unor 
„complicații neașteptate“. Nu! Până și planurile bune dau greș uneori. 
Consider-o ca o experiență pentru viitor. Îi surâse fetei și rosti în 
samnorskă: 


-Eşti în siguranţă acum. 
Deocamdată și din păcate... 


Capul omului se întoarse într-o parte și privi în direcţia lui 
Chitiratte. 


Pedantus se plimbase înainte și înapoi în lungul gardului, atât de 
aproape de Chitiratte și Pelerin, încât cei doi fuseseră siliți să bată în 
retragere. 


-Nu accept! proclamă sonor tunarul. Cea mai importantă persoană 
a noastră să fie atacată în felul acesta... Miroase a acțiune inamică! 


Wickwrackcic căscă ochii la el. 
— Dar cum ar fi posibil? 


-Nu știu! răcni disperat Pedantus. Ea însă are nevoie atât de 
protecție, cât și de îngrijire. Prodotus trebuie să găsească un loc unde 
s-o adăpostească. 


Haita Pelerinului era în mod evident impresionată de argument... și 
demoralizată. Inclină un cap către Prodotus și vorbi cu un respect 
care nu-l caracteriza: 


-Ce crezi, Prodotus? 


Desigur, Prodotus o urmărise pe Două-picioare. Interesant cât de 
puțin își puteau ascunde oamenii direcția atenției. Johanna îl privise 


fix pe Chitiratte, iar acum ridicase capul spre Prodotus și ochii ei 
micuţi și apropiați se îngustară. În ultimul an, Prodotus 
întreprinsese un proiect de studiere a expresiilor umane, atât la 
Johanna, cât și în istoriile din Dataset. Ea bănuia ceva. De asemenea, 
probabil că înțelesese ceva din cuvintele lui Pedantus. Spinarea fetei 
se arcui și ea ridică o mână, fără putere. Din fericire pentru 
Prodotus, strigătul îi ieși ca o șoaptă pe care el însuși abia reuși s-o 
audă. 


- Nu... nu precum Copistul... 


Prodotus era o haită care credea în planificarea cu atenție. El mai știa 
de asemenea că planurile cele mai bune trebuiau modificate dacă 
circumstanțele o cereau. O privi pe Johanna și zâmbi cu cea mai 
mare blândeţe și simpatie pe care o păstra pentru afișare publică. Ar 
fi fost riscant s-o ucidă la fel ca pe fragmentul din Copist, dar... 
acum înțelegea că alternativa ar fi fost mult mai periculoasă. Slavă 
cerului că Cioplitoarea-în-lemn era împotmolită din cauza 
șchiopului de cealaltă parte a taberei! Încuviinţă spre Pelerin și se 
strânse laolaltă. 


-Mă tem că Pedantus are dreptate. Nu știu cum s-a putut face așa 
ceva, însă nu mai putem risca. O vom duce pe Johanna la mine. 
Anunțaţi-o pe regină. 


Iși scoase mantiile de pe spinări și începu să învelească cu grijă fata 
pentru ultima ei călătorie. Doar ochii Johannei protestară. 


Johanna își pierdea și-și recăpăta succesiv cunoștința, îngrozită de 
incapacitatea de a-și striga temerile. Ţipetele cele mai puternice nu 
erau nici măcar murmure. Brațele și picioarele îi răspundeau doar 
prin zvâcnituri slabe, care practic nu puteau fi observate sub 
mantiile în care o înfășurase Prodotus. Comoție, poate, așa ceva, sosi 
explicația dintr-un colțișor absurd de rațional al minţii ei. Totul 
părea atât de îndepărtat, atât de întunecat... 


Johanna se trezi în coliba ei de la Cioplitorii-în-lemn. Ce vis 


groaznic! Visase că fusese atât de rănită încât nu se mai putuse 
mișca, iar apoi gândise că Prodotus era un trădător. Încercă să se 
scoale în capul oaselor, dar nici măcar nu se clinti. M-am înfășurat 
prea strâns în nenorocitele astea de cearșafuri. Rămase liniștită câteva 
secunde, încă destul de buimăcită de vis. 


- Cioplitoareo-în-lemn, încercă ea să rostească însă nu se auzi decât 
un geamăt stins. 


Ceva se mișca încetișor în jurul vetrei. Încăperea era doar slab 
iluminată și parcă în neregulă. Johanna nu era întinsă în locul ei 
obișnuit. Urmă un moment de derută, când se strădui să deslușească 
orientarea pereților întunecaţi. Curios... Tavanul era foarte scund. 
Totul mirosea a carne crudă. O parte a feţei o durea rău și pe buze 
simțea gust de sânge. Nu se găsea la Cioplitorii-în-lemn, iar visul 
acela îngrozitor era... 


Trei capete de Stilete se apropiară, conturându-se în penumbre. 
Unul înaintă mai mult și, în lumina slabă, ea îi recunoscu desenul 
alb-negru de pe față. Prodotus! 


— Este bine, rosti el. Te-ai trezit. 
-Unde sunt? vorbi ea, slab și bolborosit. 
Teroarea revenise. 


-În coliba abandonată a lăcătușilor din capătul răsăritean al 
bivuacului. A fost preluată de mine. Ca bârlog al Sigurantei, 
înţelegi? 


Samnorska lui era înceată și fluentă, vorbită în unul dintre glasurile 
generice ale Datasetului. Într-un bot purta un pumnal a cărui lamă 
scânteia în semiîntuneric. 


Johanna se răsuci în mantiile legate strâns și ţipă... în șoaptă. Ceva 
era în neregulă cu ea; parcă ar fi încercat să strige fără să aibă pic de 
aer în plămâni. 


Unul din Prodotus se plimba la nivelul superior al colibei. Lumina 
zilei se revărsă peste botul lui, când privi, pe rând, prin fantele 
înguste tăiate în pereți. 


- Aha, este bine că nu te prefaci. Observ c-ai ghicit cumva despre a 
doua mea... carieră. Hobby-ul meu. Însă tipetele- chiar dacă ar fi 
puternice — n-ar ajuta nici ele. N-avem la dispoziție mult timp pentru 
conversație. Sunt sigur că regina va veni în curând să te viziteze... și 
te voi ucide imediat înainte ca ea să sosească. Ce trist... Rănile tale 
ascunse au fost tragic de grave... 


Johanna nu era chiar sigură de toate cuvintele lui Prodotus. Vederea 
i se încețoșa de fiecare dată când mișca din cap. Nici acum nu-și 
putea reaminti detaliile celor petrecute în spital. Cumva, Prodotus 
era un trădător, dar cum... amintirile izbutiră să-i treacă dincolo de 
durere. 


-Tu l-ai ucis și pe Copist, nu-i așa? De ce? 


Glasul îi răsună mai puternic decât până atunci, dar fata se înecă cu 
sângele care i se prelingea prin gâtlej. 


Râsete slabe, omenești, răsunară împrejurul ei. 


-A aflat adevărul despre mine. Ce ironie a sorții ca un incompetent 
să fie singurul care să înțeleagă... Sau te refereai la un „de ce“ mai 
vast? 


Cele trei boturi din apropiere avansară încă puțin și lama cuțitului 
atinse obrazul Johannei. 


- Sărmană Două-picioare, nu sunt sigur c-ai putea măcar începe să- 
nțelegi. Poate c-ai înțelege o parte, eventual dorința de putere. Am 
citit ce spune Datasetul despre motivațiile oamenilor — chestiile 
„freudiene“. Noi, Stiletele, suntem mult mai complicați. Eu sunt 
aproape complet mascul, știai asta? Este periculos ca toți să aibă 
același sex, fiindcă te pândește dementa. Totuși a fost decizia mea. 
Obosisem să fiu un inventator egal de bun, obosisem să trăiesc în 
umbra Cioplitoarei-în-lemn. Mulţi dintre noi suntem vlăstarele ei, 
iar ea ne domină aproape pe toți. Să știi c-a fost destul de încântată 
de intrarea mea în Siguranţă. Nu prea are combinaţia de membri 
pentru așa ceva. A crezut că, pentru că sunt format numai din 
masculi cu o singură excepție, voi fi controlabil. 


Membrul santinelă făcu alt tur al fantelor-ferestre. Chicotitul 


omenesc răsună încă o dată. 


- Am plănuit multă vreme. Nu acționez doar împotriva Cioplitoarei- 
în-lemn. Partea de putere a sufletului ei este împrăștiată pe toată 
coasta arctică; Jupuitorul a început cu un veac înaintea mea; Otel 
este nou, dar el are imperiul clădit de Jupuitor. Eu m-am făcut 
indispensabil pentru ei toți. Sunt șeful Sigurantei Cioplitoarei-în- 
lemn... și cea mai valoroasă iscoadă a lui Oțel. Dacă-mi voi juca bine 
cărțile, voi sfârși prin a rămâne cu Datasetul, iar toți ceilalți vor fi 
morți. 


Tăișul pumnalului atinse din nou chipul fetei. 


-Crezi că mă poți ajuta? (Ochii scotociră adânc în teroarea ei.) Mă- 
ndoiesc profund. Dacă planul meu iniţial ar fi reușit, acum ai fi fost 
moartă fără dubii. 


Un oftat reverberă prin încăpere. 


-A eșuat însă, așa că sunt nevoit să te operez eu însumi. Poate că se 
va dovedi mai bine așa. Datasetul este un torent de informaţii despre 
o sumedenie de lucruri, dar abia dacă admite existenţa torturii. Din 
unele puncte de vedere, rasa voastră pare foarte fragilă, ușor de ucis. 
Voi muriti înainte ca minţile să vă poată fi dezmembrate. Știu totuși 
că poți simți durere și groază; toată arta este să aplici forță, dar fără 
să omori imediat. 


Cei trei membri din apropiere se tolăniră în poziții mai comode, 
aidoma unui om care se instalează pentru o discuție serioasă. 


-Şi sunt unele întrebări la care ai putea să-mi răspunzi, lucruri pe 
care până acum realmente nu le-am putut întreba. Să știi că Oțel este 
foarte încrezător și nu numai pentru că sunt iscoada lui pe lângă 
Cioplitoarea-în-lemn. Haita aceea mai deține un atu. Este posibil ca 
el să aibă propriul lui Dataset? 


Prodotus tăcu. Johanna nu răspunse, iar tăcerea ei era o combinație 
de spaimă și încăpățânare. Acesta era monstrul care-l omorâse pe 
Copist! 


Botul cu pumnal se strecură printre pături și pielea fetei, iar durerea 


răcni prin braţul Johannei. Ea ţipă. 


- Aha! Datasetul spunea că un om poate fi rănit acolo. Nu trebuie să- 
mi răspunzi la asta. Știi care cred că-i secretul lui Otel? Cred că 
cineva din familia ta a supraviețuit... cel mai probabil fratele tău mai 
mic, ținând seama de cele ce ne-ai spus despre masacru. 


Jefri? Viu? Pentru o clipă, ea uită de durere, aproape că uită și de 
frică. 


—- Cum?... 
Prodotus ridică din umeri în felul Stiletelor. 


-Tu nu l-ai văzut niciodată mort. Poţi să fii sigură că Oțel dorea un 
Două-picioare viu, iar după ce am citit despre hibernoterapie în 
Dataset, mă îndoiesc c-ar fi putut readuce la viață pe vreunul dintre 
ceilalți. În același timp, el are ceva acolo. A fost foarte interesat de 
informațiile din Dataset, totuși nu mi-a cerut niciodată să i-l fur. 


Johanna închise ochii, ignorând haita trădătoare. Jefri trăiește! 
Amintirile îi reapărură în minte; veselia jucăușă a lui Jefri, lacrimile 
lui copilărești, curajul lui încrezător la bordul navei cu fugari... 
lucruri pe care ea le crezuse pierdute pentru totdeauna. Pentru un 
moment, părură mai reale decât violența sfârtecătoare din ultimele 
minute. Însă ce putea face Jefri pentru a-i ajuta pe Jupuitori? 
Celelalte dataseturi arseseră cu siguranță. Aici mai există ceva, ceva ce- 
i scapă lui Prodotus. 


Prodotus îi prinse bărbia și o scutură ușor. 


— Deschide ochii; am învăţat să citesc în ei și vreau să văd... Hmm, 
nu știu dacă mă crezi sau nu. Nu contează. Dacă avem timp, voi afla 
ce ar fi putut el face pentru Otel. Există însă alte întrebări, mai 
tăioase. În mod clar, Datasetul este cheia tuturor. În mai puțin de 
jumătate de an, eu, Cioplitoarea-în-lemn și Pelerinul am învățat 
enorm de multe despre rasa și civilizația voastră. Cutez să spun că-ți 
cunosc poporul mai bine decât îl cunoști tu. Când toate violențele 
vor lua sfârșit, va câștiga haita care deține Datasetul. Intenționez ca 
eu să fiu haita aceea. Și m-am întrebat adesea dacă există alte parole 
sau programe pe care le-aș putea rula și care mi-ar putea păzi 


realmente siguranța... 
Codul babysitter. 
Capetele care o priveau încuviințară, rânjind. 


- Aha, deci așa ceva există! Poate că ghinionul de azi-dimineață a 
fost spre bine. Altfel n-aș fi știut niciodată... 


Glasul i se frânse în disonante. Doi din Prodotus săriră, alăturându- 
se celui care stătea deja la fantele-ferestre. Vocea continuă, 
murmurând lângă urechea fetei: 


- Este Pelerinul, încă departe, dar vine către noi... Nu știu... Ar fi 
mult mai bine dacă ai fi moartă, cu siguranță. O rană adâncă, care n- 
a fost observată inițial... 


Pumnalul lunecă mai jos. Johanna se arcui zadarnic, căutând să se 
ferească de vârful ascuţit. Apoi lama se retrase, atingându-i doar 
ușor pielea cu tăișul. 


— S-auzim ce-are de spus Pelerinul. N-are rost să te ucid în clipa asta, 
dacă el nu insistă să te vadă. 


Indesă o cârpă în gura fetei și o legă strâns. 


Urmă o secundă de liniște, întrerupt doar de foșnete de labe prin 
tufișurile din jurul colibei. După aceea Johanna auzi o haită 
modulând sonor dincolo de pereții din lemn. Fata se îndoia că va 
învăța vreodată să recunoască haitele după vocile lor, dar... mintea 
ei se poticni prin sunete, încercând să decodifice acordurile Stiletelor 
care erau cuvinte suprapuse: 


-Johanna 
ceva interogativ 
scrâșnet bine. 


Prodotus răspunse printr-un bolborosit: 


- Salut, Pelerinule Wickwrackcic, 
Johanna tril 

răni ascunse 

chelălăit trist, nesigur. 


lar trădătorul îi șopti la ureche: 


— Acum el va întreba dacă am nevoie de ajutor medical. Și dacă 
insistă... conversaţia noastră se va sfârși prematur. 


Insă unica replică a Pelerinului constă într-un cor de grijă 
înțelegătoare. 


- Găozarii naibii s-au așezat acolo, sosi murmurul iritat al lui 
Prodotus. 


Tăcerea se prelungi un moment, după care glasul omenesc al 
Pelerinului, Jokerul din Dataset, rosti în samnorskă clară: 


-Nu face nimic necugetat, bătrâne Prodotus. 


Prodotus scoase un sunet de surprindere politicoasă... și se încordă 
în jurul fetei. Pumnalul lui se înfipse un centimetru între coastele 
Johannei — un spin de durere. Ea simţi lama tremurând și simți 
răsuflarea lui Prodotus pe pielea ei însângerată. 


Vocea Pelerinului continuă, sigură pe sine și cunoscătoare: 


- Vreau să spun că știm ce intenționezi. Haita ta de la spital s-a 
destrămat complet și i-a mărturisit Cioplitoarei-în-lemn putinul pe 
care-l cunoștea. Crezi că minciunile tale pot trece de ea? Dacă 
Johanna moare, vei fi zdrenţe-nsângerate. 


Fredonă un refren amenințător din Dataset, apoi urmă: 


-O cunosc bine pe regină. Pare o haită plină de milostenie... dar de 
unde crezi că provine creativitatea macabră a Jupuitorului? Ucide-o 
pe Johanna și vei afla cu cât de mult îl depășește geniul ei pe al 
Jupuitorului. 


Pumnalul se retrase. Incă unul din Prodotus sări la ferestre, iar cei 


doi de lângă Johanna își slăbiră strânsoarea. El șterse ușor lama de 
pielea fetei. Se gândea? Să fie într-adevăr Cioplitoarea-în-lemn atât de 
fioroasă? Cei patru de la ferestre priveau în toate direcţiile; neîndoios, 
Prodotus număra haitele-gărzi și plănuia de zor. Când răspunse în 
cele din urmă, o făcu în samnorskă: 


- Amenințarea ar fi mai credibilă, dacă n-ar fi indirectă. 

Pelerinul chicoti. 

- Adevărat. Dar noi am bănuit ce s-ar fi întâmplat dacă s-ar fi 
apropiat ea. Eşti un individ precaut; ai fi ucis-o imediat pe Johanna 
și ai fi oferit o mulțime de explicaţii mincinoase, înainte să fi auzit 
măcar ce știe regina. Văzând însă un sărman pelerin care se- 


apropie... Știu că mă crezi un nerod, cu doar puțin mai istet decât 
Copistul Jaqueramaphan. 


Pelerinul se împotmoli rostind numele și pentru o clipă își pierdu 
tonul obraznic. 


-İn tot cazul, acum știi care-i situația. Dacă te-ndoiești, trimite-ti 
gărzile dincolo de tufișuri; să vadă cum te-a înconjurat regina. 


Johanna moartă înseamnă uciderea ta. Apropo, bănuiesc că discuția 
noastră are un sens, nu? 


— Da. Este vie. 


Prodotus scoase călușul din gura fetei. Ea întoarse capul într-o parte 
și tuși, înecându-se. Lacrimile i se prelingeau pe ambii obraji. 


— Pelerinule, o, Pelerinule! 


Cuvintele fură cu puțin mai mult de o șoaptă. Inspiră dureros și se 
strădui să producă sunete. În fața ochilor îi dansau puncte 
luminoase. 


— Pelerinule! 
— Aici sunt, Johanna. Te-a rănit? 


— Nitel, am... 


- Ajunge. Este vie, Pelerinule, totuși asta se poate corecta cu 
ușurință. 


Prodotus nu-i puse călușul înapoi în gură. Johanna îl vedea 
frecându-și capetele cu gesturi agitate, în timp ce ocolea întruna 
balconul. Susură ceva despre „situaţie de impas“. 


- Vorbește în samnorskă, replică Pelerinul. Vreau ca Johanna să- 
nțeleagă... și nu poți să vorbești cu atât viclenie ca în graiul de haită. 


- Mi-este indiferent. Glasul trădătorului era nepăsător, dar membrii 
lui nu se opriră din mersul agitat. Regina trebuie să-și dea seama că 
ne găsim într-o situație de impas. Cu certitudine o voi ucide pe 
Johanna, dacă nu sunt tratat corespunzător. Chiar și așa însă 
Cioplitoarea-în-lemn nu-și poate îngădui să-mi facă vreun rău. Știți 
că Otel v-a pregătit o capcană la Pasul Margrum? Eu sunt singurul 
care știe cum poate fi evitată. 


-Mare chestie! Eu oricum nu doream să suim pe-acolo. 


- Așa-i, dar tu nu contezi, Pelerinule. Tu ești o corcitură peticită. 
Cioplitoarea-în-lemn va-nțelege cât de periculoasă este situația 
aceasta. Trupele lui Otel sunt tot ce am spus eu că n-ar fi și le-am 
trimis toate secretele pe care le-am putut scrie din investigațiile mele 
asupra Datasetului. 


- Fratele meu trăiește, Pelerinule, rosti Johanna. 


- Ah... Stabilești cu adevărat recorduri inegalabile pentru trădare, 
Prodotus. Nouă ne-ai spus numai minciuni, în vreme ce Oțel a aflat 
tot adevărul despre noi. Te gândești că asta-nseamnă că n-am cuteza 
să te ucidem acum? 


Hohote de râs și Prodotus se opri din mers. Vede cum controlul revine 
spre el. 


-Mai mult încă, aveţi nevoie de cooperarea tuturor membrilor mei. 
Am exagerat în privinţa agenților inamici din trupele Cioplitoarei- 
în-lemn, totuși am câțiva... și poate că Otel a infiltrat alții despre 
care nu știu. Ajunge să mă arestați și vestea va ajunge la armatele 
Jupuitorilor. Mare parte din ceea ce știu va fi inutil, iar în plus vă 


veți confrunta cu un atac imediat și copleșitor. Intelegi? Regina are 
nevoie de mine. 


-Cum știm că astea nu sunt alte minciuni? 


- Este o problemă, nu? O problemă la fel de importantă ca răspunsul 
la întrebarea în ce fel îmi poate fi garantată siguranța după ce voi 
salva expediția. Neîndoios asta depășește mintea ta de corcitură. 
Cioplitoarea-în-lemn și cu mine trebuie să purtăm o discuție, la care 
să fim amândoi în siguranţă și nevăzuți. Du-i mesajul acesta! Nu 
poate să aibă pieile trădătorului, dar, dacă va coopera, s-ar putea să 
le salveze pe ale ei! 


De afară nu se auzi niciun răspuns, ci doar sunete de animale prin 
pădurea împrejmuitoare. In cele din urmă, surprinzător, Pelerinul 
izbucni în râs. 


-Minte de corcitură, zici? Ei bine, Prodotus, m-ai copleșit într-o 
privință. Am umblat prin toată lumea și am amintiri vechi de o 
jumătate de mileniu... însă dintre toți ticăloșii, trădătorii și geniile, 
tu ești inegalabil ca neobrăzare! 


Prodotus emise un acord Stilete, intraductibil, dar ca un semn de 
plăcere îngâmfată. 


— Sunt onorat! 


- Perfect, îi voi transmite reginei propunerile tale. Sper că voi doi veţi 
fi îndeajuns de inteligenți pentru a plănui ceva... Incă un lucru. 
Regina cere ca Johanna să vină cu mine. 


- „Regina cere“? Mi se pare mai degrabă c-ar fi sentimentalismul tău 
de corcitură. 


-Poate că așa-i. Va dovedi însă că ești serios și arăţi încredere. 
Consider-o ca prețul meu pentru cooperare. 


Prodotus își întoarse toate capetele la Johanna și o privi în tăcere. 
După aceea se uită pentru ultima dată pe toate ferestrele. 


- Perfect, o poți lua. 


Doi săriră jos către trapa colibei, în timp ce altă pereche o trase pe 
fată într-acolo. Glasul lui se auzi foarte încet lângă urechea Johannei: 


- Blestematul de Pelerin! Dacă ești vie, n-o să-mi aduci decât belele 
cu regina. (Pumnalul apăru în fața ochilor ei.) Să nu mi te opui față 
de ea. Eu voi supraviețui tot puternic situației acesteia. 


Ridică trapa și lumina zilei se revărsă orbitor peste chipul fetei. Ea 
miji ochii; vedea doar latura colibei și o întindere de crengi. 
Prodotus îi împinse și-i trase patul peste sol, bolborosind în tot acest 
timp către gărzile lui să-și păstreze pozițiile. El și Pelerinul flecăriră 
politicos, căzând de acord asupra momentului când avea să revină 
cel din urmă. 


Unul câte unul, Prodotus tropăi înapoi prin trapa colibei. Pelerinul 
înaintă și apucă mânerele anterioare ale patului. Unul dintre puii săi 
se întinse din vestă și-i atinse faţa Johannei cu botul. 


- Eşti bine? 
-Nu-s sigură. M-am lovit la cap... și parcă-mi vine greu să respir. 


Pelerinul slăbi păturile din jurul ei, pe când îndepărta patul de 
colibă. Umbra pădurii era pașnică, adâncă și... Gărzile lui Prodotus 
erau staționate ici-colo. Câţi erau de fapt implicaţi în trădare? Cu 
două ore în urmă Johanna apelase la gărzile acelea pentru protecţie. 
Acum fiecare privire a lor o înfiora. Se întoarse pe spate, spre centrul 
patului, se simti iarăși amețită și privi ramurile, frunzele și peticele 
de cer pătat de fum. Creaturi asemănătoare cu virgulii arboricoli de 
pe Straumli se urmăreau de colo-colo, chițăind parcă în 
contradictoriu. 


Ce straniu! Cu un an în urmă, Pelerinul și Copistul mă târau, și eram 
chiar mai grav rănită și îngrozită de toate... inclusiv de ei. lar acum... nu 
se simţise niciodată mai fericită să vadă pe altcineva. Până și 
Cicatrizatul era o forță liniștitoare care pășea pe lângă ea. 


Valurile de teroare se diminuară lent. În urma lor rămase o mânie la 
fel de intensă, deși mai rațională decât în urmă cu un an. Ea știa ce se 
întâmplase aici; jucătorii nu erau străini, trădarea nu era crimă 
aleatorie. După toate trădările, crimele și planul de a-i ucide pe ei 


toți... Prodotus avea să plece liber! Pelerinul și regina aveau pur și 
simplu să treacă cu vederea peste toate. 


-Fl l-a ucis pe Copist, Pelerinule! L-a ucis pe Copist... 


L-a tăiat pe Copist în bucăți, apoi a urmărit ceea ce mai rămăsese din el și a 
ucis restul acela chiar în brațele noastre. 


-Şi Cioplitoarea-în-lemn o să-l lase în libertate? Cum poate să facă 
una ca asta? Cum poti tu să faci una ca asta? 


Lacrimile o podideau din nou. 


Două capete ale Pelerinului apărură în raza vizuală a fetei. O priviră 
de sus, după care se rotiră în jur, aproape cu un aer agitat. Ea întinse 
mâna și atinse blana scurtă, cu textură de pluș. Pelerinul tremura! 
Unul din el se apropie mult; glasul lui nu părea defel voios. 


-Nu știu ce va face regina, Johanna. Ea n-are habar de nimic din cele 
ce s-au petrecut. 


-Pof... 


— Ș-ș. (Vocea i se auzea abia ca un zumzet prin mâna ei.) Gărzile lui 
încă ne pot vedea. Este posibil ca el să ghicească adevărul... Numai 
tu și eu știm adevărul, Johanna. Nu cred că altcineva îl suspectează. 


— Dar haita care a mărturisit... 


- Cacealma — totul n-a fost decât o cacealma. Am mai făcut eu 
nebunii în viața mea, însă asta vine imediat după ideea de a-l urma 
pe Copist la nava ta stelară... După ce Prodotus te-a luat, am început 
să gândesc. Nu erai chiar atât de grav rănită. Totul semăna într-o 
măsură prea mare cu ce i s-a întâmplat lui Jaqueramaphan, dar n- 
aveam nicio dovadă. 


-Şi n-ai spus nimănui? 


- Nu. Am fost un idiot, ca sărmanul Copist, așa-i? Capetele lui 
priveau în toate direcţiile. Dacă aveam dreptate, el ar fi fost netot să 


nu te ucidă imediat. M-am temut teribil că ajunsesem deja prea 
târziu... 


Ai fi ajuns, dacă Prodotus n-ar fi fost monstrul despre care știu eu că este. 


- Oricum, am aflat adevărul la fel ca bietul Copist-— aproape 
accidental. Însă dacă ne mai putem îndepărta încă șaptezeci de 
metri, noi nu vom muri ca el. Și tot ce i-am spus lui Prodotus va fi 
adevărat. 


Johanna mângâie umărul cel mai apropiat și privi în urmă. Coliba 
micuță și cercul ei de gărzi dispărură îndărătul tufișurilor. 


„Și Jefri trăiește! 


Criptare: 0 
[95 de pachete încriptate au fost respinse] 
Receptat de: La bordul Ølvira ad-hoc 


Cale limbaj: Tredeschk + triskwelină, unităţi 
SjK 

De la: Eidolon Zonograf 

[Cooperativă (sau ordin religios) în 
Exteriorul Median menținută prin abonarea 
câtorva mii de civilizații din Exteriorul 


Inferior, mai ales cele amenințate de 
imersiune] 


Subiect: Actualizare buletin talaz şi ping 
Distribuție: 

Abonaţi Eidolon Zonograf 

Grupul de interese Zonometrie 


Grupul de interese Ameninţări, subgrupul 
navigaţie 


Participanți ping 


Data: 1087892301 secunde de la Evenimentul de 
Calibrare 239011, Cadrul Eidolon [66,91 zile 
de la Căderea Sjandra Kei] 


Termeni-cheie: eveniment la scară galactică, 
supraluminic, anunţ caritabil urgent 


Text mesaj: 


(Vă rugăm să includeți timpul local corect în 
orice răspunsuri ping.) 


Dacă aţi primit mesajul acesta, știți că 
talazul monstru s-a retras. Noua suprafață 
Zonală pare să fie o spumă stabilă de 
dimensiune mică (între 2,1 și 2,3). Cel puțin 
cinci civilizații sunt prinse în noua 
configuraţie. Treizeci de sisteme solare 
virgine au ajuns în Exterior. (Abonaţii pot 
găsi specificaţii în datele încriptate ce 
urmează acestui buletin.) 


Modificarea corespunde la ceea ce se vede 
într-o perioadă normală de doi ani pe întreaga 
suprafață de Zonă Lentă a galaxiei, totuşi 
talazul s-a petrecut în mai puţin de două sute 
de ore şi pe mai puțin de o miime din 
suprafața respectivă. 


Nici chiar cifrele acestea nu arată întreaga 
scară a evenimentului. (Următoarele sunt doar 
estimări, fiindcă foarte multe situri au fost 
distruse şi n-au existat instrumente calibrate 
pentru dimensiunile unui asemenea eveniment.) 
La momentul său maxim, talazul a atins 1000 de 
ani-lumină deasupra Suprafeţei Standard a 
Zonei. Viteze ale talazului de peste treizeci 
de milioane de ori mai mari decât viteza 
luminii [aproximativ un an-lumină pe secundă] 


s-au menținut pe perioade de peste 100 de 
secunde. Rapoarte din partea abonaților 
apreciază peste zece miliarde de decese de 
sofonţi care pot fi atribuite în mod direct 
Talazului (avarii ale rețelelor locale, avarii 
care au dus la colaps ambiental, colaps 
medical, prăbuşiri de vehicule, avarii ale 
sistemelor de securitate). Pagubele economice 
postate sunt mult mai mari. 


Întrebarea importantă este: la ce ne putem 
aștepta din partea post-talazurilor? 
Predicţiile noastre sunt bazate pe siturile 
dotate cu instrumente de măsură şi control şi 
pe prospectări zonometrice, combinate cu date 
istorice din arhivele noastre. Cu excepţia 
tendințelor pe termen lung, prezicerea 
modificărilor zonale n-a fost niciodată o 
știință, dar noi ne-am informat precis 
abonaţii asupra post-talazurilor şi am 
identificat planete noi disponibile. Din 
păcate situația actuală face inutilă aproape 
toată activitatea anterioară. Deţinem 
documentaţii precise care se întind pe zece 
milioane de ani în trecut. Talazuri cu viteze 
supraluminice apar la fiecare douăzeci de mii 
de ani (de obicei, cu viteze sub 7,0 c). Nimic 
similar acestui monstru nu există în fișiere. 
Talazul la care am asistat este de genul celor 
descrise la mâna a treia în baze de date vechi 
și ticsite. Sculptor a avut unul de această 
mărime cu cincizeci de milioane de ani în 
urmă. Și [Braţul Perseu] din galaxia noastră a 
suferit probabil ceva similar acum jumătate de 
miliard de ani. 


Această incertitudine face Misiunea noastră ca 
și imposibilă și este un motiv important 
pentru acest mesaj public către grupul de 
informare Zonometrie şi altele. Toţi cei 


interesați de zonometrie şi navigaţie trebuie 
să-și combine resursele cu privire la această 
problemă. Idei, acces la arhive, algoritmi - 
orice poate fi de ajutor. Făgăduim contribuții 
importante non-abonaţilor şi trocuri unu-la- 
unu celor care dețin informaţii importante. 


Observaţie: adresăm acest mesaj și oracolului 
Snwdwp și-l emitem în mod direct spre puncte 
din Transcendent despre care se crede că ar fi 
nelocuite. Cu certitudine, un eveniment ca 
acesta trebuie să stârnească interes chiar și 
acolo. Apelăm la Puterile de deasupra. 
Permiteţi-ne să vă trimitem ceea ce ştim. 
Daţi-ne un indiciu dacă aveţi idei despre 
acest eveniment. 


Pentru a ne demonstra buna credință, iată 
estimările pe care le avem în prezent. Ele se 
bazează pe naiva extrapolare a talazurilor 
consemnate din această regiune. Detalii în 
anexa neîncriptată a acestui mesaj. În anul 
următor vor fi cinci sau șase post-talazuri, 
de viteză şi rază de acțiune tot mai mică. În 
acest interval, cel puţin alte două 
civilizații (a se vedea Lista de riscuri) vor 
fi probabil permanent imersate. Condiţiile de 
furtună în Zonă vor prevala chiar și în 
absența post-talazurilor. Navigaţia în volumul 
spațial [coordonatele sunt specificate] va fi 
extrem de periculoasă în această perioadă; 
recomandăm suspendarea expedierii de mărfuri 
în volum. Linia temporală este probabil prea 
scurtă pentru a admite planuri fezabile de 
salvare pentru civilizațiile amenințate. 
Predicţia noastră pe termen lung (probabil cea 
mai puțin incertă dintre toate): la o scară de 
milioane de ani, contractarea seculară nu va 
fi deloc afectată. Totuși următoarea sută de 
mii de ani va prezenta o încetinire în 


contractarea frontierei Zonei Lente în această 
porţiune a galaxiei. 


Pentru final, o observație de natură 
filozofică. Noi, Eidolon Zonograf, urmărim 
frontierele Zonelor și orbitele stelelor de la 
graniță. În majoritate, modificările zonale 
sunt foarte lente: 700 de metri pe secundă în 
cazul contractării seculare. Dar aceste 
schimbări, alături de mișcarea orbitală, 
afectează anual miliarde de vieţi. La fel cum 
ghețarii şi secetele trebuie să-i afecteze pe 
locuitorii unei planete pre-tehnice, noi să 
acceptăm aceste schimbări pe termen lung. 
Furtunile și talazurile sunt tragedii 
evidente, moarte cvasi-instantanee pentru 
unele civilizaţii. Ele sunt însă mai presus de 
controlul nostru, la fel ca mișcările mai 
lente. În ultimele câteva săptămâni, unele 
grupuri de informare au abundat în istorii de 
războaie şi bătălii între flote, cu miliarde 
de fiinţe murind în încleștarea speciilor. Lor 
- ca şi celor care trăiesc mai paşnic în jurul 
lor - le spunem să privească universul. 
Universul este indiferent şi, în ciuda 
progreselor științei noastre, există dezastre 
pe care nu le putem evita. Răul și binele sunt 
neînsemnate în fața Naturii. Personal lucrul 
acesta ne linişteşte: faptul că există un 
univers care poate fi admirat şi care nu poate 
fi deformat înspre ticăloşie sau bunătate, dar 
care pur şi simplu ființează. 


Criptare: 0 
Receptat de: La bordul Ølvira ad-hoc 


Cale limbaj: Arbwyth - comercială 24 >+ 
cherguelen > triskwelină, unităţi SjK 


De la: Buza-volburii Pâclelor 


[Nu se ştie ce este, deși probabil nu un glas 
al propagandei. Intervenţii foarte rare] 


Subiect: Cauza recentului Mare Talaz 
Distribuţie: 

Amenințarea Molimei 

Marile Secrete ale Creaţiei 

Grupul de interese Zonometrie 

Data: 66,47 zile de la Căderea Sjandra Kei 


Termeni-cheie: Instabilitatea zonală şi 
Molima, Hexapodia ca idee-cheie 


Text mesaj: 


Mai întâi, scuze dacă repet concluzii 
evidente. Unica mea poartă în Reţea este 
foarte scumpă și pierd multe postări 
importante. Marele Talaz care se derulează în 
prezent pare să fie, potrivit tuturor 
relatărilor, un eveniment de scară și raritate 
cosmică. În plus, ceilalți postatori îi 
plasează epicentrul la mai puţin de 6000 de 
ani-lumină de recentele conflicte armate 
asociate Molimei. Poate aceasta să fie o 
simplă coincidență? Așa cum s-a speculat de 
multă vreme [citări din diverse surse, trei 
necunoscute pentru /lvira; teoriile citate 
sunt vechi și nedemonstrate ca false], Zonele 
însele pot fi un artefact, poate creat de ceva 
care există dincolo de Transcendent pentru 
protecţia formelor inferioare de nori de gaze 
[ipotetic] inteligente din miezurile 
galactice. 


Pentru prima dată în istoria Reţelei, avem 
acum o formă Transcendentă, Molima, care poate 
domina efectiv Exteriorul. Mulţi de pe Reţea 
[citează pe Hanse și Sandor de la Zoo] cred că 
este în căutarea unui artefact aflat în 
apropiere de Adânc. Nu este de mirare că așa 
ceva ar putea să tulbure Echilibrul Natural și 
să provoace recentul Eveniment. 


Vă rog, scrieţi-mi şi spuneţi-mi ce credeţi. 
Nu primesc multă poștă. 


Criptare: 0 
Receptat de: La bordul Ølvira ad-hoc 


Cale limbaj: Baeloresk +> triskwelină, unităţi 
SjK 

De la: Alianța pentru Apărare 

[Pretinsă cooperativă a cinci imperii de sub 
Domeniul Straumli. Nu există consemnări ale 
existenței ei înainte de Căderea Domeniului 
Straumli. Numeroase afirmații contrare 
(inclusiv din partea Ezcentric II) potrivit 
cārora această Alianță este un paravan pentru 


vechea Hegemonie Aprahanti. A se compara cu 
Teroarea Fluturilor.] 


Subiect: Misiune curajoasă îndeplinită 
Distribuţie: 

Amenințarea Molimei 

Grupul de interese Urmăritori Războaie 


Grupul de interese Homo Sapiens 


Data: 67,07 zile de la Căderea Sjandra Kei 
Termeni-cheie: Fapte, nu vorbe 
Text mesaj: 


În continuarea acțiunii noastre împotriva 
cuibului uman [de la Sjandra Kei], o parte din 
flota noastră a urmărit forțele umane şi alte 
forțe controlate de Molimă spre Adâncul 
Exteriorului. În mod evident, Aberația a 
sperat să protejeze forţele acestea, aducându- 
le într-un mediu prea periculos pentru a fi 
urmărite. Gândirea respectivă nu a ţinut seama 
și de curajul comandanților și echipajelor 
Alianţei. Putem acum raporta distrugerea 
substanțială a acelor forţe fugare. 


Prima operaţiune majoră a Alianței voastre a 
însemnat un succes enorm. Prin exterminarea 
susținătorilor ei cei mai importanţi, avansul 
Molimei în Exteriorul Median a fost stopat. 
Rămân totuși multe de făcut. 


Flota Alianţei revine în Exteriorul Median. Am 
suferit unele pierderi și avem nevoie de 
reaprovizionare substanțială. Știm că în 
Exterior mai există zone populate de oameni şi 
am identificat rase secundare care ajută 
omenirea. Apărarea Exteriorului Median trebuie 
să fie obiectivul tuturor sofonţilor de bună 
credință. Elemente ale Flotei Alianţei voastre 
vor vizita în curând sisteme din volum 
[specificaţii de parametri]. Vă solicităm 
ajutorul şi susținerea împotriva a ceea cea 
mai rămas din acest inamic teribil. 


Moarte scursorilor! 


56 


Kjet Svensndot era singur pe puntea Ølvirei când trecu Talazul. Ei 
încheiaseră de mult toate pregătirile realmente importante și nava 
nu avea nicio modalitate realistă de propulsie în Lentoarea care o 
înconjura. Totuși Căpitanul de Grup petrecea majoritatea timpului 
acolo, încercând să programeze un soi de capacitate de răspuns în 
automatele care rămăseseră. Programarea ineficientă era o trecere de 
timp care, ca și croșetatul, data probabil de la începutul experienţei 
umane. 


Desigur, ieşirea reală din Lentoare ar fi rămas complet neobservată 
dacă n-ar fi fost alarmele pe care el le instalase împreună cu 
dirokimii. Așa însă zgomotul și luminile îl deșteptară din 
semimoțăială în starea de alertă totală, cu părul ridicat vâlvoi. Activă 
comunicatorul navei. 


- Glimfrelle! Tirolle! Mișcaţi-vă imediat aici. 


Până ce fraţii ajunseră pe puntea de comandă, display-urile 
preliminare de navigație fuseseră calculate și o secvenţă de salturi 
aștepta confirmarea. Cei doi rânjeau larg, când apărură țopăind și se 
prinseră în centuri la posturile lor. Pentru câteva momente, aproape 
că nu vorbiră; doar ocazional se auzea câte un fluierat de încântare 
din partea dirokimilor. În ultima sută de ore, repetaseră întruna 
acțiunile acestea și, din cauza automatelor necorespunzătoare, aveau 
destule de făcut. Treptat, imaginile de pe ferestrele punţii se 
conturară tot mai precis. Dacă la început fuseseră doar încețoșări 
vagi, acum senzorii de ultraunde afișau urme individuale cu 


informaţii complete despre distanţe și viteze. Fereastra de 
comunicații arăta lungirea constantă a cozii de mesaje din partea 
flotei. Tirolle ridică ochii de la consola sa. 


- Șefu”, cifrele astea pentru salturi par în regulă... cel puţin pentru- 
nceput. 


-E bine. Validează și permite autovalidarea. 


În orele scurse de la Talaz, ei deciseseră că prioritatea inițială trebuia 
să fie continuarea urmăririi. Ce aveau să facă după aceea... 
discutaseră mult despre asta și Căpitanul de Grup Svensndot se 
gândise și mai mult de unul singur. Deja nimic nu mai era o 
operațiune de rutină. 


-"Nţeles, sir! 


Degetele lungi ale dirokimului dansară peste comenzi și "Rolle 
adăugă o comandă verbală. 


- Bingo! 


Ecranul de stare arătă cinci salturi încheiate, apoi zece. Kjet privi pe 
fereastra cu vedere reală. Nicio schimbare, nicio schimbare... după 
care observă că una dintre stelele cele mai strălucitoare din câmp se 
mișcase — luneca imperceptibil peste cer. Precum un jongler care-și 
intră treptat în ritm, Olvira creștea viteza. 


- Hei, hei! Glimfrelle se aplecă peste umărul fratelui său pentru a 
vedea ce făcuse. Avem 1,2 ani-lumină pe oră. Asta-i chiar mai bine 
decât înainte de Talaz. 


- Perfect. Comunicaţii și Supraveghere? 
Unde erau toți ceilalți și ce aveau de gând? 
- Știu, știu. Sunt pe felie. 


Glimfrelle își reaplecă trupul subțirel peste consolă. Pentru câteva 
clipe, fu aproape tăcut. Svensndot începu să-și răsfoiască mesajele. 
Deocamdată nu avea nimic de la Proprietara Limmende. Kjet lucrase 
douăzeci și cinci de ani pentru Limmende și Securitatea Comercială 


SjK. S-ar fi putut răzvrăti? Și dacă o făcea, l-ar fi urmat cineva? 


- Gata! Uite care-i situația, șefu'. Glimfrelle comută fereastra 
principală pentru a arăta cum interpretase rapoartele navei: Este așa 
cum am ghicit noi, poate niţel mai extrem. 


Își dăduseră seama din capul locului că talazul era mai mare decât 
orice din istoria consemnată, dar nu la asta se referise dirokimul 
prin „extrem“. Își coborî de data aceasta degetele scurte, trasând pe 
fereastră o linie albastră înceţoșată. 


-Noi am crezut că frontul Talazului s-a deplasat normal spre linia 
asta. Așa s-ar fi explicat faptul că Șefa Limmende a fost lovită cu 
patru sute de secunde înainte de Excentric II, pentru ca după alte 
zece secunde să ne izbească pe noi... Dacă partea lui din spate ar fi 
fost similară cu talazurile uzuale — la o scară de milioane de ori mai 
mare —, atunci noi, adică restul flotelor urmăritoare, ar fi trebuit să 
ieşim cu mult înaintea lui Excentric II. 


Indică un singur punct strălucitor care o reprezenta pe Ølvira. În 
jurul și în fața ei, zeci de puncte luminoase se iveau pe măsură ce 
detectoarele navei raportau inițierea de salturi de ultrapropulsie. Era 
ca un foc rece care se propaga de la ei în beznă. În cele din urmă, 
Limmende și centrul flotei anonime aveau să revină în acțiune. 


-Jurnalul nostru de bord arată că așa s-a și-ntâmplat. Majoritatea 
flotelor urmăritoare vor ieși din talaz înaintea lui Excentric II. 


— Hm... Prin urmare, va pierde o parte din avans. 


- Exact. Însă dacă Excentric II merge unde credem noi- o stea de 
spectru G, la optzeci de ani-lumină în fața ei, tot va ajunge acolo 
înainte să fie distrusă. (Făcu o pauză și indică o pâclă care se lățea în 
lateral dinspre nodul crescător de lumini.) Nu mai sunt toți în 
urmărire. 


— Mda... Svensndot citise Știrile, pe când asculta cu jumătate de 
ureche rezumatul lui 'Frelle. ...potrivit Reţelei, Alianța pentru 
Apărare părăsește victorioasă câmpul de bătălie. 


— Poftim? 


Tirolle se răsuci brusc în harnașamentul său. Ochii lui mari și negri 
nu trădau nimic din amuzamentul obișnuit. 


— M-ai auzit. 


Kjet le trimise celor doi frați acea postare. Cei doi citiră rapid, cu 
"Frelle mormăind frazele cu glas tare: 


-...curajul comandanților și echipajelor Alianţei... distrugerea 
substanțială a acelor forțe fugare... 


Glimfrelle se cutremură și toată frivolitatea îi dispăru. 


-Nici măcar nu menţionează Talazul. Tot ce spun sunt minciuni de 
lași! 


Glasul i se ridică din nou la spectrul uzual de vorbire și continuă în 
propriul lui grai. Kjet putea înțelege porțiuni. Dirokimii care-și 
părăseau habitatul oniric erau de obicei persoane vesele, pline de 
toane și sarcasme blânde. Aproape așa suna și Glimfrelle acum, cu 
excepția tonurilor ascuţite din fluieratul său și a insultelor mai 
colorate decât auzise Svensndot vreodată din partea lor: 


—...dintr-o baligă cu viermi... ucigași de vise inocente... 


Până și în samnorskă cuvintele erau intense, dar în dirokimă „baliga 
cu viermi“ era îmbibată în imagini explicite, care aproape că purtau 
mirosul respectiv în cabină. Glasul lui Glimfrelle sui mai mult, tot 
mai mult, apoi depăși registrul auzului omenesc. Pe neașteptate, el 
colapsă, tremurând și gemând stins. Dirokimii puteau să plângă, 
deși Svensndot nu mai văzuse vreodată așa ceva. Glimfrelle se 
legăna în braţele fratelui său. 


Tirolle privi peste umărul lui către Kjet. 

- Unde ne va purta răzbunarea, Căpitane de Grup? 
Pentru o clipă, Kjet îl privi tăcut. 

- Te voi anunţa, locotenente. 


Privi display-urile. Să mai ascultăm niţel și poate că vom ști. 


-Până atunci, rosti el cu blândețe, apropie-ne de centrul urmăririi. 
-"Nţeles, sir! 
Tirolle își bătu ușor fratele pe spate, apoi reveni la consolă. 


În următoarele cinci ore, echipajul Ølvirei urmări flota Alianţei care 
fugea în dezordine spre spațiul mai înalt. Nu putea fi numită nici 
măcar „retragere“, ci mai degrabă o dezmembrare panicată. 
Oportuniști, ei nu ezitaseră să ucidă prin înșelăciune și să 
urmărească atunci când crezuseră că la capăt puteau aranja alte 
viclenii. Acum însă, când se confruntaseră cu posibilitatea de a 
rămâne prinși în Lentoare, de a muri printre stele, goneau pentru 
siguranţa individuală. Buletinele pe care le postau pe grupurile de 
informare erau pline de fanfaronadă, totuși manevra nu le putea fi 
camuflată. Foști neutri atraseră atenția asupra discrepanței; se 
accepta tot mai mult că Alianţa era clădită în jurul Hegemoniei 
Aprahanti și că avea probabil alte motive decât opoziția altruistă față 
de Molimă. Apărură speculații neliniștite despre cei care puteau 
atrage pe viitor atenţia Alianţei. 


Transceivere majore continuau să fie orientate către flote. Ar fi putut 
la fel de bine să se găsească pe un trunchi de rețea. Traficul știrilor 
era o cascadă vastă, care depășea complet capacitatea actuală de 
recepție a Ølvirei. Svensndot nu-l scăpa din ochi. Ceva de acolo 
putea să fie un indiciu, să reprezinte o idee... Majoritatea 
Urmăritorilor de Războaie și Ameninţărilor părea să aibă puțin 
interes față de Alianţă ori față de distrugerea lui Sjandra Kei în sine. 
Cei mai mulți erau îngroziți de Molimă, care continua să se întindă 
prin Vârful Exteriorului. Niciunul dintre Superiori nu rezistase cu 
succes și se zvonea că fuseseră distruse alte două Puteri care 
interveniseră. Unii (glasuri secrete ale Molimei?) salutau noua 
stabilitate din Vârf, în ciuda faptului că se baza pe parazitare 
permanentă. 


De fapt cursa de aici din Adânc, zborul lui Excentric II și al 
urmăritorilor săi, părea unicul loc unde Molima nu triumfase 
complet. Nu era de mirare că ei constituiau subiectul a 10000 de 
mesaje pe oră. 


Geometria ieșirii din Talaz fusese extrem de favorabilă pentru Ølvira. 


Ei fuseseră la periferia acțiunii, pentru ca în prezent să aibă un avans 
de ore față de flotele principale. Glimfrelle și Tirolle erau mai 
ocupați decât fuseseră vreodată, monitorizând apariția flotelor și 
stabilind identitatea Ølvirei cu celelalte nave ale Securității 
Comerciale. Până ce Skrits și Limmende nu ieșeau din Lentoare, Kjet 
Svensndot avea rangul cel mai mare din organizație. În plus, era 
cunoscut personal de majoritatea comandanților. Kjet nu fusese 
niciodată genul de amiral; rangul de Căpitan de Grup fusese o 
răsplată pentru talentul de pilot, în Sjandra Kei aflată în pace. Fusese 
dintotdeauna mulțumit să se supună superiorilor. Acum însă... 


Căpitanul de Grup se folosi de rangul său. Navele Alianţei nu fură 
urmărite. („Așteptați până vom putea acționa toți împreună“, 
ordonase Svensndot.) Posibile planuri circulară înainte și înapoi prin 
flota care se ivea din Lentoare, inclusiv unele care presupuneau 
distrugerea navei portdrapel. Unor comandanți pe care-i cunoștea 
bine Kjet le scăpă aluzia că așa ceva era perfect posibil, că nava lui 
Limmende căzuse în mâinile inamicului și că Alianța era un efect 
secundar al acelui inamic adevărat. În scurt timp, Kjet avea să pună 
în aplicare „trădarea“ pe care o plănuise. 


Nava portdrapel a lui Limmende și nucleul flotei Molimei ieșiră din 
Lentoare aproape simultan. Alerte de comunicații se declanșară pe 
puntea Ølvirei, pe măsură ce mesaje prioritare sosiră și trecură prin 
criptograficele navei. 


- Sursă: Limmende, la CF. Prioritate Distrugător Stelar, anunță 
glasul navei. 


Glimfrelle afișă mesajul pe fereastra principală și Svensndot simţi o 
certitudine glacială suindu-i pe ceafă. 


„Toate unităţile vor urmări navele care fug. 
Acestea sunt inamicul, ucigașii poporului 
nostru. ATENŢIE: se suspectează Travestiuri. 
Distrugeţi orice nave care contramandează 
aceste ordine. Urmează Ordinul de Bătălie şi 
codurile de validare... 


Ordinul de Bătălie era simplu, chiar și potrivit standardelor 
Securității Comerciale. Limmende voia ca ei să se despartă și să 
dispară, rămânând doar atât cât să-i distrugă pe „travestiti“. 


-Ce-i cu codurile de validare? îl întrebă Kjet pe Glimfrelle. 
Dirokimul se părea că-și revenise la starea normală. 


-Sunt curate. N-am fi primit deloc mesajul, dacă expeditorul n-avea 
codul de unică folosință de azi... Șefu', începem să primim întrebări 
din partea celorlalți. Canale audio și video. Vor să știe ce să facă. 


Dacă n-ar fi pregătit terenul în ultimele ore, răzvrătirea lui Kjet n-ar 
fi avut nicio șansă. Dacă Securitatea Comercială ar fi fost o adevărată 
organizație militară, ordinul lui Limmende ar fi fost ascultat fără 
comentarii. Așa însă ceilalți comandanți reflectară la întrebările pe 
care le ridicase Svensndot. La distanțele acestea, comunicațiile video 
erau simple și flota avea codificatoare suficient de mari pentru a 
susține volume enorme de trafic. Totuși „Limmende“ alesese mesaje 
text pentru comenzile ei prioritare. Era perfect logic din punct de 
vedere militar, ținând seama de faptul că încriptarea era corectă, dar 
pe de altă parte era exact ceea ce prezisese Svensndot: așa-zisul stat- 
major nu dorea să-și arate faţa aici, unde nu erau posibile travestiuri 
vizuale perfecte. Comenzile lor aveau să sosească prin mesaje sau 
reprezentări pe care orice observator atent le-ar fi putut suspecta. 


Kjet și prietenii lui se agăţau de un fir logic extrem de subțire. 


Căpitanul privi ghemul de lumini care reprezenta flota Molimei. 
Acela nu suferea de indecizii. Niciuna dintre navele sale nu fugea 
spre siguranţa înălțimii. Indiferent ce anume ar fi comandat acolo, 
disciplina respectivă depășea majoritatea sistemelor militare 
omenești. Ar fi sacrificat orice în urmărirea sa tenace a unei micuţe 
nave stelare. Ce facem în continuare, Căpitane de Grup? 


Exact în fața roiului aceluia de lumini reci se ivi un singur punctuleț 
scânteietor. 


- Excentric II, anunţă Glimfrelle. Se găsește la șaizeci și cinci de ani- 
lumină. 


- Recepționez video încriptat de la ei, șefu'. Același cod xor pe 
jumătate incomplet ca și înainte. 


Afișă semnalul pe fereastra principală fără să mai aștepte ordinul lui 
Kjet. 


Era Ravna Bergsndot. Fundalul era un vălmășag de mișcări și 
strigăte; bărbatul cel straniu se certa cu un skrodcălăreț. Bergsndot 
nu privea obiectivul videocamerei și zbiera la rândul ei. Situația 
părea chiar mai scăpată de sub control decât își amintea Kjet că 
fusese în primele clipe ale ieșirii navei sale din Lentoare. 


— Nu contează în momentul ăsta, vă spun! Lasă-l în pace! Trebuie să 
contactăm... 


Probabil că văzuse semnalul pe care i-l retrimitea Glimfrelle. 


-Sunt aici! Pe Puteri, Pham, te rog... Flutură nervos din mână și se 
întoarse către obiectiv: Salut, Căpitane de Grup. Am... 


- Știu. Noi am ieșit de câteva ore din talaz. Acum ne aflăm aproape 
de centrul urmăririi. 


Femeia își trase iute răsuflarea. Deși plănuiseră timp de o sută de 
ore, evenimentele se derulau prea rapid pentru ea. Și pentru mine. 


- Asta este ceva..., spuse Ravna Bergsndot după o secundă. Tot ce 
am spus mai devreme rămâne valabil, Căpitane de Grup. Avem 
nevoie de ajutorul vostru. Flota care vine după noi este a Molimei. 
Vă rugăm! 


Svensndot observă un indicator lângă fereastră. Impertinentul de 
Glimfrelle retransmitea conversaţia la toate navele în care puteau 
avea încredere. Este bine. În ultimele ore, el discutase situația cu alții, 
dar era mult mai important ca ei s-o vadă pe Ravna Bergsndot pe 
ecrane, să vadă pe cineva de la Sjandra Kei care izbutise să 
supraviețuiască și care avea nevoie de ajutorul lor. Vă puteți petrece tot 
restul vieții urmărind răzbunarea în Exteriorul Median, însă nu-i veţi 
ucide decât pe corbi. Urmăritorii Raunei Bergsndot ar putea fi cauza 
primordială. 


Fluturii plecaseră de mult, continuând să-și cânte curajul pe Reţea. 
Mai puţin de un procent din Securitatea Comercială urmase ordinul 
lui „Limmende“ de a porni după ei. Nu aceia erau problema; pe Kjet 
Svensndot îl îngrijorau cele zece procente care rămăseseră și se 
alăturaseră forțelor Molimei. Era posibil ca unele dintre navele 
acelea să nu fi fost convertite de Molimă, ci pur și simplu să fie loiale 
unor ordine în care credeau. Avea să fie foarte greu să deschidă focul 
asupra lor. 


Și nu mai putea fi nicio îndoială că urma să se dea o luptă. Era dificil 
să întreprindă manevre de atac în timp ce foloseau 
ultrapropulsiile... dacă adversarii încercau să fugă. Însă flota 
Molimei nu se abătea de la urmărirea lui Excentric II. Încet, încet, 
cele două flote ajungeau să ocupe același volum spațial. În prezent 
erau risipite pe ani-lumină cubici, dar, cu fiecare salt, flota Aniara a 
Căpitanului de Grup se acorda tot mai fin la propulsiile celorlalți. 
Unele nave erau la numai sute de milioane de kilometri de inamic... 
sau de locul unde fusese ori avea să fie inamicul. Fuseseră stabilite 
tacticile de țintire. Prima salvă se afla la doar sute de secunde 
depărtare. 


- Aprahanti au plecat, așa că noi avem superioritate numerică. Un 
inamic obișnuit s-ar retrage acum... 


- Insă, bineînțeles, flota Molimei nu este un inamic obișnuit. 


Vorbise roșcovanul. Era bine că Glimfrelle nu retransmitea chipul lui 
spre restul flotei lui Svensndot. În majoritatea timpului, individul se 
purta încordat și straniu. În clipa de față părea decis să distrugă 
orice idee propusă de Svensndot. 


- Molimei nu-i pasă care-i sunt pierderile, atâta timp cât sosește cu 
superioritate numerică. 


Svensndot ridică din umeri. 


- Noi facem tot ce putem. Prima salvă va fi peste o sută și cincizeci 
de secunde. Dacă ei nu dețin niciun atu secret, s-ar putea să 
câştigăm înfruntarea asta. ÎI privi atent pe celălalt: Sau asta-i ideea 
ta? Este posibil ca Molima... 


Continuau să primească vești despre înaintarea Molimei prin Vârful 
Exteriorului. Fără îndoială, era o inteligență transumană. Un om 
neînarmat putea fi copleșit numeric de o haită de câini și totuși să-i 
înfrângă. Era atunci posibil ca Molima?... 


Pham Nuwen clătină din cap. 


- Nu, nu, nu! Tactica Molimei acolo, în Adânc, va fi probabil 
inferioară prin comparație cu a voastră. Marele ei avantaj rezidă în 
Vârf, unde își poate controla sclavii ca pe degetele de la o mână. 
Creaturile ei de aici seamănă mai degrabă cu niște roboți 
telecomandati prost sincronizați. Nuwen se încruntă către ceva din 
afara câmpului vizual al videocamerei: Trebuie să ne temem însă de 
inteligenţa ei strategică. 


Glasul său căpătă brusc o detașare mai neliniștitoare decât 
nerăbdarea anterioară. Nu era calmul cuiva care se confruntă cu o 
amenințare, ci mai degrabă calmul unui dement. 


— Incă o sută de secunde până la contact... Căpitane de Grup, avem 
o șansă... dacă-ți concentrezi forțele asupra punctelor cuvenite. 


Ravna coborî plutind de undeva de sus și puse o mână pe umărul 
roșcovanului. Spunea că el era o teostricțiune, atuul lor secret 
împotriva inamicului. Teostricțiunea, mesajul muribund al unei 
Puteri; gunoi sau comoară, cine putea ști care era adevărul? 


La naiba! Dacă ceilalți sunt roboți telecomandati prost sincronizați, atunci 
ce suntem noi dacă-l urmăm pe Pham Nuwen? Îi făcu totuși semn lui 
Tirolle să marcheze țintele anunţate de Nuwen. Nouăzeci de 
secunde... Momentul deciziei. Kjet indică semnele roșii împrăștiate 
de Tirolle prin flota inamică. 


- Există ceva special la țintele astea, "Rolle? 


Dirokimul fluieră câteva clipe. Corelații se iviră agonizator de încet 
pe ferestrele din fața lui. 


- Navele pe care le țintește nu sunt nici cele mai mari, nici cele mai 
rapide. Vom avea nevoie de timp suplimentar să ne poziționăm pe 
ele. (Să fi fost oare nave de comandă?) Incă ceva. Unele prezintă 


viteze reale mari, fără niciun reziduu natural. 
Nave cu propulsii statoreactoare? Distrugătoare de planete? 
—- Hmm... 


Svensndot mai privi o dată display-ul. Peste treizeci de secunde, 
nava Lynsnar a lui Jo Haugen putea să inițieze contactul, dar nu cu 
una dintre țintele lui Nuwen. 


-Treci pe comunicator, Glimfrelle. Spune-i lui Lynsnar să se retragă — 
schimbarea tintei. 


Schimbările tuturor țintelor. 


Luminile care reprezentau flota Aniara lunecară lent în jurul 
nucleului flotei Molimei, căutându-și noile ținte. Trecură douăzeci 
de minute și se purtară destule discuții cu ceilalți căpitani. 
Securitatea Comercială nu fusese concepută pentru conflicte 
militare. Succesul apelului lui Kjet Svensndot era în același timp 
motiv pentru permanente întrebări și sugestii. La acestea se adăugau 
amenințările revărsate de pe canalul Proprietarei Limmende: 
ucideți-i pe răzvrătiți, moarte tuturor celor care nu sunt loiali 
companiei! Încriptarea era validă, însă tonul era complet străin 
pentru blânda Giske Limmende, orientată exclusiv către profit. 
Oricum, toți puteau vedea că decizia de a n-o asculta pe Limmende 
fusese corectă. 


Johanna Haugen atinse cea dintâi sincronizarea cu noile ținte. 
Glimfrelle deschise fereastra principală pe fluxul de date de la 
Lynsnar. Imaginile erau aproape naturale: un cer de noapte cu stele 
care se mișcau încet. Tinta se găsea la mai puțin de treizeci de 
milioane de kilometri de Lynsnar, dar era defazată cu o milisecundă. 
Haugen sosea fie imediat înainte, fie imediat după saltul celeilalte 
nave. 


- Lansare sonde, anunţă glasul lui Haugen. 


Acum aveau o imagine reală a lui Lynsnar de la câţiva metri, 
transmisă de o videocameră de la bordul uneia dintre primele sonde 
lansate. Nava era abia vizibilă: o formă întunecată care oculta stelele 


din spate — un pește uriaș în adâncurile unui ocean nesfârșit. Un 
pește care depunea icre. Imaginea pâlpâi, iar Lynsnar dispăru și 
reapăru, când sonda se defază pentru moment. Un roi de lumini 
albastre se revărsă din cala navei. Sonde-arme. Roiul rămase lângă 
Lynsnar, calibrându-se și direcționându-se către inamic. 


Lumina păli din jurul lui Lynsnar, când sondele se deplasară 
imperceptibil în spațiu și timp. Tirolle deschise o fereastră pe o sferă 
de o sută de milioane de kilometri, care avea în centru pe Lynsnar. 
Nava-ţintă era un punct roșu care pâlpâia în jurul sferei ca o insectă 
înnebunită. Lynsnar își urmărea prada cu o viteză de opt mii de ori 
mai mare decât cea a luminii. Uneori ținta dispărea pentru o 
secundă și sincronizarea aproape se pierdea; alteori Lynsnar și ținta 
se contopeau pentru o clipită, când cele două nave petreceau o 
zecime de secundă la niciun milion de kilometri distanță. 
Dispunerea sondelor nu putea fi însă afișată în mod corect. „Icrele“ 
difuzau pe nenumărate traiectorii, cu senzorii extinși pentru semne 
ale inamicului. 


-Ce-i cu ținta — a desfășurat un roi? Ai nevoie de întăriri? întrebă 
Svensndot. 


Tirolle oferi echivalentul dirokim al unei strângeri din umeri. Ceea 
ce priveau se afla la trei ani-lumină depărtare. Era imposibil să știe. 


li răspunse însă Jo Haugen: 


-Nu cred că a desfășurat vreun roi. Am pierdut doar cinci sonde, nu 
mai mult decât ar fi de așteptat din ratări. Vom vedea... 


Amuţi, totuși semnalul și urma lui Lynsnar rămaseră intense. Kjet își 
aruncă privirea pe celelalte ferestre. Cinci din navele Aniara erau 
deja angajate și trei încheiaseră desfășurarea roiurilor. Nuwen se uita 
tăcut din Excentric II. Teostricţiunea avusese ultimul cuvânt, iar 
acum Kjet și oamenii lui se dedicaseră misiunii. 


Apoi veștile bune și cele rele sosiră foarte iute: 
- Am prins-o! se auzi de la Jo Haugen. 


Punctul roșu din roiul lui Lynsnar nu mai exista. Trecuse la câteva 


mii de kilometri de o sondă. În milisecundele necesare calculării 
unui nou salt, sonda îi descoperise prezenţa și detonase. N-ar fi fost 
fatal în sine, dacă tinta ar fi efectuat saltul înainte s-o lovească 
frontul exploziei; în clipele anterioare existaseră ratări similare. De 
data asta însă saltul nu fu efectuat la timp și se născu o mini-stea a 
cărei lumină avea să ajungă abia peste ani la restul bătăliei. 


Glimfrelle emise un fluierat scrâșnit, o înjurătură imposibil de 
tradus. 


- Tocmai le-am pierdut pe Ablsndot și Prinzător, șefu'. Probabil că 
ținta lor a contraatacat cu roiuri. 


- Trimite-le pe Gliwing și Transă. 


Kjet era îngrozit. Cei care mureau erau prietenii lui. El mai văzuse 
moarte, dar niciodată sub forma aceasta. În acțiunile polițienești 
nimeni nu-și asuma riscuri letale decât în cazul vreunei salvări. Și 
totuși... se întoarse de la sinteza de câmp, pentru a ordona mai 
multe nave asupra unei ținte care se înconjurase de navete de 
apărare. Tirolle deplasa alte nave, pe cont propriu. Încolţirea câtorva 
ținte neesențţiale putea fi păguboasă pe termen lung, însă pe termen 
scurt... inamicul era lovit. Pentru prima dată după căderea lui 
Sjandra Kei, Securitatea Comercială răspundea cu aceeași monedă. 


-Pe Puteri, exclamă Haugen, ce viteză avea a naibii! Sonda 
secundară i-a citit spectrul EM. Tinta avea 15000 km/s, viteză reală! 


O bombă cu rachetă care să accelereze? La naiba! Ar fi trebuit să le 
amâne pe-alea până după ce controlau câmpul de bătălie. 


- Alte distrugeri, anunţă Tirolle, de partea opusă a spațiului bătăliei. 
Inamicul se repoziționează. Cumva a ghicit ce vrem... 


Un șuierat triumfător din partea lui Glimfrelle. 


— Arde-i, arde-i... hopa! Șefu”, cred că Limmende s-a prins că noi 
coordonăm treburile... 


O fereastră nouă se deschisese deasupra postului lui Tirolle. Arăta 
cele cinci milioane de kilometri din jurul Ølvirei. Acolo se găseau 
acum alte două nave. Fereastra le identificase ca nava portdrapel a 


lui Limmende și una dintre navele care nu răspunseseră la 
recrutarea lui Svensndot. 


Pentru un moment, pe puntea de comandă din Ølvira se așternu 
liniștea. Glasurile de triumf și panică ce se auzeau din partea 
restului flotei părură brusc foarte îndepărtate. Svensndot și echipajul 
său priveau moartea din apropiere. 


- Tirolle! Cât mai e până ce roiul... 
-Este deja pe noi... o sondă tocmai ne-a ratat cu zece milisecunde. 


- Tirolle! Termină rularea angajamentelor curente. Glimfrelle, 
anunţă-le pe Lynsnar și Transă să preia comanda dacă pierdem 
contactul. 


Navele acelea își epuizaseră sondele, iar pe Jo Haugen o știau toți 
ceilalți căpitani. 


După aceea gândurile dispărură și Kjet se afundă în coordonarea 
propriului roi de luptă al Ølvirei. Fereastra tactică locală prezenta 
norul care se disipa și prelua culorile codificate, după cum se aflau 
în urma sau înaintea Ølvirei. 


Cei doi atacatori ai lor sincronizaseră aproape perfect 
pseudovitezele. Toate cele trei nave efectuau zece salturi pe secundă, 
pe o fracțiune dintr-un an-lumină. Aidoma unor pietricele care 
ricoșau pe suprafața unui iaz, se iveau în spațiul real în salturi 
perfect măsurate... iar distanța dintre ele la fiecare apariție era mai 
mică de cinci milioane de kilometri. Acum nu le mai separau decât 
diferențele de milisecunde în timpii de salt și faptul că lumina în 
sine nu putea să treacă printre ele în intervalele scurte pe care le 
petreceau în fiecare punct de salt. 


Trei fulgere actinice iluminară puntea, proiectând umbre dinspre 
Svensndot și dirokimi. Era lumină la mâna a doua, semnalul de 
avertizare al display-ului pentru o detonare în apropiere. Fugi cât 
poți era mesajul pe care orice persoană rațională ar fi trebuit să-l 
înțeleagă din lumina aceea oribilă. Ar fi fost destul de ușor să 
întrerupă sincronizarea... și să piardă controlul tactic al flotei 
Aniara. Tirolle și Glimfrelle își feriră capetele de fereastra locală, 


evitând strălucirea morții apropiate. Glasurile lor fluierate abia își 
întrerupseră cadenţa, iar ordinele de la Ølvira spre alte nave 
continuară. În spațiul cosmic se derulau zeci de dueluri similare. În 
clipa de față, Ølvira era unica sursă de precizie și control disponibilă 
de partea lor. Fiecare secundă cât îți mențineau starea însemna 
protecție și avantaj pentru Aniara. Desprinderea ar fi provocat 
minute de haos până ce Lynsnar și Transă ar fi putut prelua controlul. 


Două treimi din țintele indicate de Pham Nuwen fuseseră distruse. 
Preţul fusese mare: jumătate din prietenii lui Svensndot. Inamicul 
pierduse mult pentru a proteja țintele acelea, totuși mare parte din 
flota sa supraviețuise. 


Un pumn invizibil o izbi Ølvira și-l apăsă violent pe Svensndot în 
harnașamentul de luptă. Luminile se stinseră, până și strălucirea 
ferestrelor. Apoi o lumină roșiatică slabă sclipi dinspre podea. 
Dirokimii erau conturați pe fundalul unui monitor mic. "Rolle fluieră 
încetișor. 


-Suntem scoși din joc, șefu', cel puţin cât va dura lupta. N-am știut 
că sondele pot rata atât de aproape. 


Poate că n-a fost o ratare. Kjet se desprinse din harnașament și se 
propulsă prin cabină, pentru a pluti cu capul în jos deasupra 
monitorului minuscul. Poate că suntem deja morți. O sondă detonase 
foarte aproape și frontul de undă ajunsese la Ølvira înainte ca nava 
să fi efectuat saltul. Șocul fusese provocat de explozia părții 
exterioare a carcasei navei, ca urmare a atacului cu raze X. Căpitanul 
privi literele roșii ce mărșăluiau lent peste display-ul de avarii. 
Electronicele erau probabil permanent moarte; mai mult ca sigur, ei 
toți receptaseră o doză fatală de raze gamma. Izul de izolaţie arsă 
plutea prin aer purtat de curentul ventilatoarelor. 


- Lia! la uite! Incă cinci nanosecunde și nici n-am fi fost atinși. Practic 
am sărit imediat după izbitura frontului! 


Și, cumva, electronicele supraviețuiseră suficient pentru a încheia 
saltul. Fluxul de raze gamma de pe puntea de comandă fusese de 
200 rem, nimic care să-i încetinească în următoarele ore și ușor de 
rezolvat de un bloc operator. Cât despre blocul operator și tot restul 
automatelor de pe Ølvira... 


Tirolle tastă câteva interogări lungi la consolă; nu mai rămăsese 
niciun dispozitiv de recunoaștere vocală. Trecură secunde înainte ca 
un răspuns să ruleze pe ecran. 


— Automatele centrale suspendate... Managementul display-urilor 
suspendat... Calculul propulsiei suspendat... 


Tirolle își lovi fratele cu umărul. 


-Ta uite, 'Frelle, se pare că Vira a reușit o desprindere curată. Le 
putem readuce pe majoritatea la viață. 


Dirokimii erau recunoscuţi pentru optimismul visător, dar în cazul 
acesta Tirolle nu era departe de adevăr. Întâlnirea lor cu sonda- 
bombă avusese o șansă dintr-un miliard: o fracțiune minusculă de 
expunere. În următoarea oră și jumătate, dirokimii rulară 
reinițializări pe procesorul monitorului, activând pe rând utilitarele. 
Unele nu mai puteau fi recuperate. Inteligența analizatoare 
dispăruse din automatele de comunicații și spinii ultrapropulsiei de 
pe o latură a navei erau parţial topiţi. (În mod absurd, izul de ars 
fusese al unei diagnoze care ar fi trebuit să fie dezactivată împreună 
cu restul automatelor din Ølvira.) Se aflau mult în urma flotei 
Molimei. 


„„.iar flota Molimei continua să existe. Ghemul de lumini inamice era 
mai mic, totuși urma aceeași traiectorie neabătută. Bătălia se 
încheiase de mult. Rămășițele Securității Comerciale erau risipite pe 
un câmp de luptă abandonat, lat de patru ani-lumină; iar ei 
începuseră bătălia deținând superioritatea numerică. Dacă ar fi 
luptat așa cum trebuia, poate că ar fi învins. În schimb, distruseseră 
navele cu viteze reale obișnuite... și nici jumătate din celelalte. Unele 
dintre cele mai mari nave inamice supraviețuiseră și le depășeau 
numeric de peste patru ori pe navele Aniara. Molima ar fi putut 
nimici cu ușurință ceea ce mai rămăsese din Securitatea Comercială, 
dar asta ar fi însemnat o abatere de la urmărire, iar urmărirea era 
singura constantă din comportamentul inamicului. 


Tirolle și Glimfrelle petrecură ore bune pentru a restabili 
comunicațiile și a încerca să descopere cine murise și cine putea fi 


salvat. Cinci nave își pierduseră complet capacitatea de propulsie, 
dar aveau echipaj supraviețuitor. Unele nave fuseseră lovite în 
coordonate cunoscute și Svensndot trimise nave cu roiuri de sonde 
pentru a găsi epavele. Duelul individual dintre nave fusese un 
exercițiu intelectual, perfect steril, pentru majoritatea 
supraviețuitorilor, însă ruinele și distrugerile erau la fel de reale ca 
ale oricărui război purtat la sol, atât doar că se întindeau pe un 
spațiu de un trilion de ori mai mare. 


Până la urmă timpul pentru salvări miraculoase și descoperiri triste 
trecu. Comandanții SjK se întruniră pe un canal comun pentru a 
decide un viitor comun. La fel de bine ar fi putut să fie un priveghi — 
pentru Sjandra Kei și flota Aniara. În timpul discuţiilor, se 
materializă o fereastră nouă, o vedere pe puntea lui Excentric II. 
Ravna Bergsndot asista în tăcere la discuții. Fosta „teostricțiune“ nu 
se zărea nicăieri. 


-Ce-ar mai fi de făcut? rosti Johanna Haugen. Nenorociţii de Fluturi 
au dispărut de mult. 


-Suntem siguri că i-am recuperat pe toți? întrebă Jan Trenglets. 


Svensndot se abținu de la o replică furioasă. Comandantul Transei 
repeta întruna aceeași întrebare. Pierduse prea mulți prieteni în 
luptă; tot restul vieții sale, Jan Trenglets avea să trăiască cu 
coșmaruri de nave care mureau lent în noaptea adâncă. 


- Am identificat totul, până și vaporii, spuse Haugen pe cât de blând 
o îngăduiau cuvintele acelea. Intrebarea este încotro ne-ndreptăm 
acum? 

Ravna își drese încet glasul. 


- Doamnelor și domnilor, dacă... 


Trenglets ridică ochii la imaginea ei. Toată durerea i se transformă 
într-o sclipire de mânie. 


-Nu suntem domnii tăi, târfă! Nu ești vreo prințesă pentru care să 
ne dăm fericiți viața. Nu meriți decât salvele noastre ucigașe, nimic 


mai mult! 
Femeia se chirci înaintea furiei sale. 
- Eu... 


- Tu ne-ai adus în bătălia asta sinucigașă! zbieră Trenglets. Tu ne-ai 
făcut să atacăm ținte secundare. Și dup-aia n-ai făcut nimic ca să ne- 
ajuţi. Molima este fixată pe tine ca un dumrechin pe-o caracatiță. 
Dacă ţi-ai fi modificat câtuși de puţin cursul, ai fi putut s-o scoţi de 
pe traiectoria noastră! 


-Mă îndoiesc în privința asta, domnule, spuse Ravna. Molima pare 
foarte interesată de locul către care ne îndreptăm. 


Sistemul solar aflat la câteva zeci de ani-lumină în fața lui Excentric 
II. Fugarii aveau să ajungă acolo cu ceva mai mult de două zile 
înaintea urmăritorilor. 


Jo Haugen strânse din umeri. 


-Cred că-ți dai seama ce-a făcut planul nebun de luptă al 
prietenului tău. Dacă am fi atacat rațional, inamicul ar fi fost redus 
la o fracțiune din mărimea lui actuală. Dacă ar fi optat să continue, 
v-am fi putut proteja pe această planetă... a Stiletelor. (Păru să 
savureze numele ciudat, întrebându-se ce putea însemna.) Acum... 
eu în niciun caz nu intenționez să-i urmăresc într-acolo. Ceea ce a 
mai rămas din inamic ne poate distruge cu ușurință. 


Privi la Svensndot. Kjet se sili să-i întoarcă uitătura. Indiferent cine 
ar fi putut învinui Excentric II, cuvintele Căpitanului de Grup Kjet 
Svensndot convinseseră flota să lupte așa cum o făcuse. Sacrificiul 
Aniarei fusese greșit și el se mira că Haugen, Irenglets și ceilalți mai 
stăteau de vorbă cu el. 


- Sugerez să continuăm mai târziu discuţia aceasta. Joncţiune peste o 
mie de secunde, Kjet. 


- Voi fi gata. 


— Bine. 


Jo întrerupse legătura fără să-i mai adreseze vreun cuvânt Ravnei 
Bergsndot. Peste câteva momente, Trenglets și ceilalți comandanți 
dispărură de asemenea. Rămăseseră numai Svensndot, cei doi 
dirokimi... și Ravna Bergsndot care privea de pe fereastra ei din 
Excentric II. 


În cele din urmă, Bergsndot rosti: 


-Când eram mică, pe Herte, ne jucam uneori de-a răpitorii și 
Securitatea Comercială. Am visat mereu să fiu salvată de compania 
voastră, de la sorți mai rele decât moartea. 


Kjet surâse fără chef. 


-Fi bine, ai avut parte de-ncercarea de salvare. (Și nu ești nici măcar 
un client abonat.) Asta a fost de departe cea mai mare bătălie la care 
am participat noi vreodată. 


-Îmi pare rău, Kje... Căpitane de Grup. 


El îi privi trăsăturile smede. O puștoaică din Sjandra Kei, având 
până și ochii violeți... În niciun caz aceasta nu putea fi o simulare, în 
niciun caz aici. Kjet pusese la bătaie totul că nu era; nici chiar acum 
nu credea că ar fi fost o simulare. Totuși... 


-Ce spune prietenul tău despre cele întâmplate? 


Pham Nuwen nu mai fusese văzut după impresionantul său act de 
teostricțiune de la începutul bătăliei. 


Privirea Ravnei se îndreptă către ceva din afara obiectivului 
videocamerei. 


-Nu spune prea multe, Căpitane de Grup. Rătăcește de colo-colo, 
chiar mai tulburat decât căpitanul Trenglets. Pham își reamintește că 
a fost absolut convins că solicita acțiunea corectă, dar nu poate să 
înţeleagă de ce era corectă. 


— Hmmm. (Cam târziu pentru regrete.) Ce veti face în continuare? Să 
știi că Haugen are dreptate. Pentru noi ar fi o sinucidere inutilă să 
urmăm Molima spre destinația voastră. Îndrăznesc să spun că și 
pentru voi este o sinucidere inutilă. Veţi ajunge cu probabil cincizeci 


și cinci de ore înaintea ei. Ce puteți face în acel răstimp? 


Ravna Bergsndot îl privi și expresia chipului ei colapsă lent în 
durere. 


-Nu știu. Eu... nu știu... 


Scutură din cap, cu fața ascunsă înapoia palmelor și a unei șuvițe de 
păr negru. Într-un târziu, înălță capul și-și îndepărtă șuviţa din ochi. 
Glasul îi era calm, însă foarte scăzut. 


- Eu... nu știu. Dar mergem înainte. Pentru asta am venit. Situaţia s- 
ar putea totuși îndrepta... Știți că acolo există ceva, ceva ce Molima 
își dorește cu disperare. Poate că cincizeci și cinci de ore vor fi 
suficiente să înțelegem ce este și să anunțăm Reţeaua. Și... și avem 
încă teostricțiunea lui Pham. 


Inamicul vostru cel mai teribil? Era perfect posibil ca acest Pham 
Nuwen să fie o construcţie a Puterilor. Cu certitudine, el arăta 
precum un om construit pe baza unei descrieri la mâna a doua. Însă 
cum poți deosebi teostricțiunea de un simplu nebun? 


Ea ridică din umeri, ca și cum i-ar fi recunoscut îndoielile... și le-ar fi 
acceptat. 


-Tu și Securitatea Comercială ce veţi face? 


-Securitatea Comercială nu mai există. Practic toți clienții ne-au fost 
distruși. Am ucis proprietara companiei... sau cel puțin i-am distrus 
nava și pe cei care o susțineau. Acum suntem Flota Aniara. 


Fusese numele oficial ales la întrunirea abia încheiată a flotei. Simţea 
o plăcere sumbră în adoptarea numelui aceluia, al fantomei de 
dinainte de Sjandra Kei, de dinainte de Nyjora, din cele mai vechi 
vremuri ale rasei umane. Pentru că acum ei erau realmente 
naufragiați, fără planetele, clienții și foștii lor conducători. O sută de 
nave care se îndreptau către... 


- Am discutat problema. Câţiva doreau să vă urmeze spre planeta 
Stiletelor. Unele echipaje vor să revină în Exteriorul Median și să-și 
petreacă restul vieții ucigând Fluturi. Majoritatea dorește să 
perpetueze rasele de la Sjandra Kei, într-un loc unde să nu fim 


remarcați, într-un loc unde nimănui să nu-i pese dacă trăim. 


Iar toți fuseseră de acord în privința unui singur lucru: că Aniara nu 
mai trebuia să se divizeze, nu mai trebuia să facă alte sacrificii 
pentru nimeni din exteriorul ei. După ce lămuriseră asta, fusese 
lesne de hotărât ce urma să se întreprindă. În siajul Marelui Talaz, 
partea aceasta din Adânc era o spumă incredibilă de Lentoare și 
Exterior. Aveau să treacă secole înainte ca navele zonografice de 
deasupra să aibă hărți rezonabile ale noii interfețe. Pitite în pliuri și 
interstiții se aflau planete noi din Lentoare, planete unde Sjandra Kei 
putea renaște. Ny Sjandra Kei? 


Bărbatul privi peste punte, spre Tirolle și Glimfrelle. Erau ocupați să 
scoată principalele procesoare de navigație din starea de suspensie. 
Nu era ceva absolut necesar pentru joncțiunea cu Lynsnar, dar 
lucrurile aveau să fie mult mai comode dacă ambele nave erau 
capabile de a face manevre. Fraţii păreau să ignore conversaţia lui 
Kjet cu Ravna. Și poate că într-adevăr n-o băgau în seamă. Dintr-un 
punct de vedere, decizia Aniara însemna pentru ei mai mult decât 
pentru oamenii din flotă. Nimeni nu se îndoia că milioane de 
oameni supraviețuiseră în Exterior (și cine putea ști câte planete 
umane puteau exista în Lentoare, rude îndepărtate ale Nyjorei, copii 
îndepărtați ai Vechiului Pământ). Însă de partea aceasta a 
Transcendentului, dirokimii din Aniara erau singurii din rasa lor 
care mai existau. Habitatele onirice din Sjandra Kei dispăruseră, iar 
odată cu ele pierise și rasa. În Aniara existau cel puţin o mie de 
dirokimi, perechi de fraţi și surori împrăștiați în o sută de nave. Ei 
erau cei mai aventuroși din ultimele zile ale rasei lor, iar acum se 
confruntau cu provocarea lor cea mai teribilă. Cei doi de la bordul 
Ølvirei cercetaseră deja printre supraviețuitori, căutând prieteni și 
visând o nouă realitate. 


Ravna îi ascultă explicaţiile cu solemnitate. 


- Căpitane de Grup, zonografia este o activitate lentă... și navele 
voastre aproape că și-au atins limitele. In spuma asta puteţi căuta 
ani buni, fără să găsiți un cămin nou. 


-Ne luăm precautii. Ne abandonăm toate navele, cu excepţia celor 
cu statoreactoare și capacități de hibernoterapie. Vom opera în rețele 
coordonate; nimeni n-ar trebui să se rătăcească pentru mai mult de 


câțiva ani. Strânse din umeri: Și dacă nu vom găsi niciodată ceea ce 
căutăm... (dacă vom muri între stele când sistemele de susținere biotică 
vor ceda finalmente)... atunci măcar vom fi cinstit numele nostru. 
(Aniara.) Cred că avem o șansă. 


Mai mult decât ceea ce pot spune despre tine. 
Ravna încuviință încetișor. 
- Da, da. Mă... ajută să știu asta. 


Mai vorbiră câteva minute și li se alăturară Tirolle și Glimfrelle. 
Fuseseră în centrul unui eveniment vast dar, ca de obicei în cazul 
Puterilor, nimeni nu știa exact ce anume se petrecuse și nici care va fi 
rezultatul strădaniilor. 


- Joncţiunea cu Lynsnar peste două sute de secunde, anunță glasul 
navei. 


Ravna auzi și aprobă din cap. Ridică mâna. 
- Drum bun, Kjet Svensndot, Tirolle și Glimfrelle! 


Dirokimii fluierară răspunsul uzual la salut și Svensndot înălță 
brațul. Fereastra cu Ravna Bergsndot se închise. 


Kjet Svensndot își reaminti fața ei tot restul vieţii, deși în anii din 
urmă părea tot mai mult să fie la fel cu a Ølvirei. 


Partea a treia 


57 


-Planeta Stiletelor. O pot vedea, Pham! 


Fereastra principală arăta o vedere reală a sistemului: o stea aflată la 
nici două sute de milioane de kilometri depărtare, care reflecta 
lumina zilei peste puntea de comandă. Pozițiile planetelor 
identificate erau marcate cu săgeți roșii ce clipeau. Însă una dintre 
ele — la numai douăzeci de milioane de kilometri — era etichetată 
„terestră“. leșind dintr-un salt interstelar, n-ai fi putut obține o 


poziționare cu mult mai bună. 


Pham nu răspunse, ci se mulțumi să privească fereastra, de parcă 
ceva ar fi fost în neregulă cu imaginile pe care le zăreau. Ceva se 
frânsese în el după bătălia cu Molima. Fusese foarte sigur de 
teostricțiunea sa... și complet derutat de consecințe. După aceea se 
închisese în sine mai mult ca oricând. Acum părea să creadă că dacă 
se vor mișca suficient de iute, inamicii supraviețuitori nu le vor 
putea face niciun rău. Mai mult ca niciodată îi suspecta pe Cochilie- 
albastră și Tulpină-verde, ca și cum aceștia ar fi însemnat amenințări 
mai mari decât navele ce continuau să-i urmărească. 


-La dracu”! făcu el în cele din urmă. Uită-te la viteza relativă! 
Șaptezeci de kilometri pe secundă. 
Sincronizarea pozițională nu constituia o problemă, dar... 


- Sincronizarea vitezelor ne va costa timp, sir Pham. 


Ochii bărbatului se întoarseră la Cochilie-albastră. 


- Lămurisem asta acum trei săptămâni, mai ţii minte? Ai reușit să 
calculezi durata jetului. 


-Şi mi-ai verificat calculele, sir Pham. Aceasta trebuie să fie altă hibă 
a sistemului de navigație... deși nu mă așteptam la vreo eroare în 
balistica simplă. 


Un semn inversat... și, în loc de viteză de apropiere zero, aveau 
șaptezeci de kilometri pe secundă. Cochilie-albastră pluti către 
consola secundară. 


-Poate că așa este, spuse Pham. Deocamdată, vreau să pleci de pe 
punte, Cochilie-albastră. 


-Dar pot fi de ajutor! Ar trebui să-l contactăm pe Jefri... și 
sincronizarea vitezelor... și... 

— Șterge-o de pe punte, Cochilie-albastră! N-am timp să mai stau cu ochii 
după tine. 


Pham plonjă peste spaţiul dintre ei și fu oprit de Ravna, doar cu 
puțin înainte de a ajunge la Călăreț. 


Femeia pluti între cei doi, vorbind iute: 
-E-n regulă, Pham. O să plece. 


Își trecu palma peste una dintre frunzele care vibrau sălbatic ale 
Cochiliei-albastre. După un moment, Cochilie-albastră se veșteji. 


— Plec. Plec. 


Ea continuă să-l atingă încurajator... rămânând între el și Pham, pe 
măsură ce skrodcălărețul ieși descurajat. 


După ce Călărețul plecă, femeia se răsuci către Pham. 
-N-ar fi putut să fie o hibă a navigației? 


Bărbatul nu păru s-o audă. In clipa în care trapa se închisese, el 


revenise la consola de comandă. Cea mai recentă estimare a lui E-II 
anunţa sosirea Molimei în mai puțin de cincizeci și trei de ore. lar 
acum iroseau timp pentru a reface o sincronizare de viteze care ar fi 
trebuit să fie gata cu trei săptămâni în urmă. 


— Cineva, ceva, ne-a belit..., murmura Pham în vreme ce încheia 
secvența de control. Poate c-a fost o hibă. Următorul jet va fi pe cât 
de manual se poate. 


Alarme de acceleraţie răsunară prin centrul lui E-II. Pham comută 
iute de pe o fereastră a monitorului pe alta, căutând obiecte 
neancorate care să fi fost destul de mari pentru a fi periculoase. 


- Leagă-te și tu. 
Intinse mâna pentru a anula întrerupătorul de cinci minute. 


Ravna plonjă peste punte, deplie șaua de imponderabilitate într-un 
scaun și-și legă centurile. Îl auzi pe Pham vorbind pe frecvenţa de 
anunțuri generale, avertizând asupra anulării întrerupătorului. Apoi 
impulsul se făcu simțit ca o apăsare leneșă spre îndărăt, în plasă. 
Patru zecimi de g- tot ce putea da din ea biata E-II. 


Când spusese „manual“, Pham vorbise foarte serios. Acum fereastra 
principală părea să fie centrată pe botul navei. Imaginea nu se 
clintea după dorinţa pilotului și nu existau nici etichete, nici 
diagrame ajutătoare. În măsura în care așa ceva era posibil, ei 
vedeau imaginea reală în lungul axei principale a lui E-I. Ferestre 
periferice erau menținute în geometrie fixă față de cea principală. 
Ochii bărbatului treceau de la una la alta, în timp ce mâinile îi 
alergau peste consola de comandă. Pe cât putea, el pilota bazându-se 
exclusiv pe simţuri, fără să se încreadă în nimeni altcineva. 


Totuși Pham mai putea folosi ultrapropulsia. Se aflau la douăzeci de 
milioane de kilometri de ţintă — un salt submicroscopic. Pham 
Nuwen ajustă parametrii propulsiei, încercând să facă un salt precis, 
mai mic decât intervalul standard. La fiecare câteva clipe, lumina 
soarelui se deplasa putin, sosind întâi peste umărul stâng al Ravnei, 
apoi peste cel drept. Restabilirea comunicațiilor cu Jefri era aproape 


imposibilă. 


Brusc, fereastra de sub picioarele femeii fu acoperită de o planetă, 
uriașă și rotundă, peste care se învolburau forme albe și albastre. 
Lumea Stiletelor era așa cum îi anunţase Jefri: o planetă terestră 
normală. După lunile petrecute în spaţiu și pierderea lui Sjandra 
Kei, imaginea aceea o amuţi pe Ravna. Oceane... planeta era 
acoperită în majoritate de apă, dar în apropierea terminatorului 
existau umbre mai întunecate de uscat. Dincolo de marginea 
discului se zărea un singur satelit micut. 


Pham inspiră scurt. 


- Este la vreo zece mii de kilometri. Perfect! Atât doar că ne 
apropiem cu șaptezeci de kilometri pe secundă. 


Pe când priveau, planeta păru să crească, prăbușindu-se parcă peste 
ei. Bărbatul o mai privi puţin. 


-Nu te teme, n-o să ne ciocnim, o să trecem peste... nord. 


Globul se dilata sub ei, eclipsându-și luna. Ravnei îi plăcuse 
dintotdeauna aspectul Hertei la Sjandra Kei, însă planeta aceea avea 
oceane mai mici și era brăzdată de Poteci Dirokime. Locul acesta era 
la fel de frumos ca Releul și părea realmente virgin. Micuta calotă 
polară era scăldată de soare și femeia putea să urmărească linia 
coastei care cobora spre sud, către terminator. Văd coasta de nord-vest. 
Jefri este chiar acolo! Se întinse către tastatura ei, cerând navei să 
încerce atât comunicații prin ultraunde, cât și o legătură radio. 


-Contact cu ultraunde, anunţă ea după o secundă. 
-Ce spune? 
- Este denaturat. Probabil că-i doar un răspuns ping. 


Era răspunsul la semnalul lui E-II, maximumul posibil din 
momentul în care îi lovise talazul. În zilele acestea, Jefri locuia lângă 
de navă; uneori Ravna căpătase răspuns aproape imediat, chiar în 
timpul nopții locale. Ar fi fost grozav să vorbească din nou cu el, 
chiar dacă... 


Planeta Stiletelor acoperea deja jumătate din ferestre, zărindu-se ca 
un orizont ușor curbat. Culorile cerului se întindeau în fața lor, 
înnegurându-se treptat până la cărbunele absolut al spațiului. Calota 
polară și aisbergurile se conturau amănunțit pe oceanul la fel de 
detaliat. Ravna putea zări umbrele norilor. Urmă coasta spre sud; 
insulele și peninsulele se potriveau atât de bine între ele, încât nu le 
putea deosebi perfect. Munţi întunecați și ghețari vrâstaţi cu negru. 
Văi verzi și cafenii. Încercă să-și amintească geografia pe care o 
învățaseră de la Jefri. Insula Tăinuită? Dar erau atât de multe insule! 


— Avem contact radio de pe suprafaţa planetei, anunţă glasul navei. 


Simultan, o săgeată pâlpâitoare indică un punct din apropierea 
coastei. 


- Doriţi semnalul audio în timp real? 


- Da. Da! răspunse Ravna, apoi apăsă taste, când nava nu răspunse 
imediat. 


— Hei, Ravna! O... Ravna! 


Glasul băiețașului răsună ațâțat pe punte. Suna exact așa cum se 
așteptase ea. 


Ravna tastă o solicitare pentru bilateralitate. Se aflau la mai puțin de 
cinci mii de kilometri de Jefri, chiar dacă goneau cu șaptezeci de 
kilometri pe secundă. Suficient de aproape pentru o conversaţie 
radio. 


- Salut, Jefri! rosti ea. Am ajuns, în sfârșit, totuși avem nevoie... 


Avem nevoie de toată cooperarea pe care ne-o pot acorda prietenii tăi 
patrupezi. Cum să spui asta iute și eficient? 


Însă băiatul de la sol avea deja propriile lui anunţuri de făcut. 
— ...nevoie de-ajutor imediat, Ravna! Cioplitorii-în-lemn ne-atacă. 


Urmă o bufnitură, ca și cum transmiţătorul ar fi fost mutat din loc. 
Se auzi după aceea alt glas, ascuţit și straniu incoerent. 


-Aici Otel, Ravna. Jefri spune adevăr. Cioplitoarea-în-lemn... 


Vocea aproape omenească se dizolvă într-un bolborosit șuierat. 
După o clipă, reveni glasul lui Jefri: 


— „Ambuscadă“, cuvântul este „ambuscadă“. 


- Da... Cioplitoarea-în-lemn mare, mare ambuscadă. Acum ei toți în 
jur la noi. Noi moare în ore, dacă voi nu ajută. 


Cioplitoarea-în-lemn nu dorise niciodată să fie războinică. Însă 
pentru a conduce o jumătate de mileniu, ai nevoie de o mulțime de 
îndemânări și ea învățase cum să poarte război. Unele dintre 
îndemânările acelea — de pildă, încrederea în propriul ei personal — 
le dezvățase temporar în ultimele zile. La Pasul Margrum se 
petrecuse într-adevăr o ambuscadă, dar nu cea plănuită de Lord 
Otel. 


Privi peste terenul acoperit cu corturi, către Prodotus. Haita era pe 
jumătate ascunsă de hărmălaie, însă se vedea că nu mai era la fel de 
nepăsătoare ca înainte. Un interogatoriu afecta controlul oricui. 
Prodotus știa că acum supraviețuirea lui depindea de faptul dacă 
regina avea să-și respecte promisiunea. Totuși... era oribil să te 
gândești că Prodotus va trăi după ce ucisese și trădase pe așa mulți. 
Cioplitoarea-în-lemn își dădu seama că doi din ea erau furioși; își 
trăseseră buzele înapoi și dezveliseră colții încleștați. Puiandrii ei se 
ghemuiră, retrăgându-se din fața unor amenințări nevăzute. Zona cu 
corturi duhnea a sudoare și vacarm mental din partea prea multor 
indivizi într-un spaţiu prea restrâns. Regina linse puiand.rii și pentru 
o clipă visă gânduri pașnice cu ochii deschiși. 


Da, avea să-și țină făgăduiala pe care i-o făcuse. Și poate că prețul 
acela va merita. Prodotus avea doar speculații cu privire la secretele 
cel mai bine păzite ale lui Otel, dar el învățase despre situaţia tactică 
a inamicului mai multe decât și-ar fi putut închipui acesta. Prodotus 
știuse exact unde se ascundeau Jupuitorii și câți erau. Trupele lui 
Otel fuseseră excesiv de încrezătoare în super tunurile lor și în 
iscoada lor secretă. Când soldaţii Cioplitoarei-în-lemn îi 
surprinseseră, victoria fusese simplă... și acum regina deținea câteva 


dintre tunurile minunate. 


Dindărătul dealurilor, tunurile acelea continuau să bubuie, 
consumând stocurile de muniţie pe care le dezvăluiseră artileriștii 
capturați. Prodotus trădătorul o costase mult, dar Prodotus 
prizonierul i-ar fi putut aduce totuși victoria. 


- Cioplitoareo-în-lemn? 


Era Pedantus. Îi făcu semn să se apropie. Șeful tunarilor ieși din 
lumina soarelui, așezându-se la o depărtare intimă de numai 
douăzeci și cinci de picioare. Condiţiile de bătălie anulaseră orice 
noțiuni de etichetă. 


Sunetele lui mentale erau un vălmășag tulburat. Membrii lui păreau 
epuizați, neliniștiți și descurajați. 


- Maiestate, spuse el, putem sui în siguranţă pe dealul castelului. 
Salvele de răspuns aproape au încetat. Părți din ziduri au fost 
străpunse. Regina mea, de acum s-a terminat cu castelele. Până și 
tunurile noastre mai slabe le-ar fi dărâmat. 


Ea încuviinţă din capete. Pedantus își petrecea majoritatea timpului 
cu Datasetul pentru a învăța să construiască — mai ales, tunuri. 
Cioplitoarea-în-lemn își petrecuse timpul pentru a învăța la ce 
duceau în cele din urmă invențiile acelea. Cunoștea mult mai multe 
decât Johanna despre efectele sociale ale armelor, de la cele mai 
primitive, la unele atât de stranii, încât nu păreau defel arme. 
Tehnologiile de construcţie a castelelor se prăbușiseră de o mie de 
milioane de ori în fața unor arme ca tunurile; de ce ar fi trebuit ca 
planeta ei să fie diferită? 


— Atunci suim... 


De dincolo de umbra cortului se auzi un fluierat slab: un proiectil 
rătăcit care venea în direcția lor. Regina își strânse puiandrii și 
rămase nemișcată. La douăzeci de metri mai departe, Prodotus se 
ghemui într-un morman. Explozia răsună însă ca un bubuit înfundat 
deasupra lor pe deal. O fi fost chiar unul dintre ale noastre. 


-Trupele noastre trebuie să profite de distrugere. Vreau ca Otel să 


știe că vechile jocuri ale răscumpărării și torturii nu vor face decât 
să-i înrăutățească situația. 


Mai mult ca sigur, vom câștiga nava stelară și copilul. Întrebarea era dacă 
acestea vor mai exista când ajungeau la ele? Spera ca Johanna să nu 
afle niciodată amenințările și riscurile pe care ea le plănuise pentru 
următoarele ore. 


— Da, maiestate. 


Totuși Pedantus nu se clinti să plece și, pe neașteptate păru mai 
murdar și mai îngrijorat ca oricând. 


- Cioplitoareo-în-lemn, mă tem... 


- Poftim? Avem fluxul de partea noastră. Trebuie să ne grăbim să-l 
folosim. 


- Da, maiestate... Dar în timpul înaintării, există pericole serioase 
din flancuri și din spate. Cercetașii inamicului și incendiile. 


Pedantus avea dreptate. Jupuitorii care operau în spatele liniilor ei 
erau extrem de periculoși. Nu erau mulți; trupele inamice de la 
Pasul Margrum fuseseră în majoritate ucise sau împrăștiate. Puţinii 
care hărțuiau flancurile Cioplitoarei-în-lemn purtau arbalete 
obișnuite și securi... însă coordonarea le era excepțională. Iar 
tacticile lor erau sclipitoare; ea întrezărea boturile și ghearele 
Jupuitorului însuși în măiestria aceea. Cumva, vlăstarul ei ticălos 
supraviețuise. Precum o ciumă din trecut, el revenea încetișor în 
lume. Dacă li se oferea timp, haitele de gherilă aveau să afecteze în 
mod serios capacitatea Cioplitoarei-în-lemn de a-și aproviziona 
armata. Dacă li se oferea timp... Doi din ea se ridicară și-l priviră pe 
Pedantus în ochi, subliniind ideea. 


-Cu atât mai mult este necesar să acționăm imediat, prietene. Noi 
suntem cei departe de casă. Noi suntem cei cu trupe și provizii 
limitate. Dacă nu învingem iute, vom fi tăiați bucăţică cu bucăţică. 


Jupuiţi... 


Pedantus se ridică, aprobând. 


— Așa zice și Pelerinul. lar Johanna este gata să treacă și prin zidurile 
castelului... Mai este însă ceva, maiestate. Chiar dacă va trebui să ne 
năpustim toți înainte: eu am lucrat zece zece-zile, folosind toate 
indiciile pe care le-am putut înțelege din Dataset, pentru a ne 
construi tunul. Maiestate, eu știu cât de grea este construirea lor, 
totuși tunurile pe care le-am capturat la Pasul Margrum au bătaia de 
trei ori mai mare decât a noastră și un sfert din greutatea lor. Cum au 
putut-o face? 


In glas îi răsunau acorduri de furie și umilință. 


- Trădătorul, Pedantus îndreptă un bot în direcția lui Prodotus, 
crede că ei îl pot avea pe fratele Johannei, dar Johanna zice că n-au 
nimic de felul unui Dataset. Maiestate, Otel deține un atu pe care noi 
nu-l cunoaștem. 


Nici chiar execuțiile nu erau de ajutor. Cu fiecare zi, Oțel simţea cum 
mânia îi creștea. Singur pe parapet, se autoflagela, abia conștient de 
orice altceva cu excepția furiei sale. De când fusese sub cuțitul 
Jupuitorului, mânia aceea nu mai fusese un sentiment atât de 
radiant. Recapătă controlul, până nu te taie și mai mult, părea să spună 
vocea unui Otel anterior. 


Se agăţă de gândul acela și se adună laolaltă. Privi în jos la balele 
însângerate și simți gust de cenușă în gură. Trei dintre umerii lui 
erau acoperiți de urme de colti — se rănise singur, alt obicei de care 
Jupuitorul îl vindecase de mult timp. Fă rău spre exterior, niciodată 
persoanei tale. Otel își linse în mod reflex rănile și se apropie de 
muchia parapetului. 


La orizont, pâcle negru-cenușii acopereau marea și insulele. În 
ultimele zile, vânturile verii fuseseră o răsuflare fierbinte cu iz de 
fum. Acum erau ca focul însuși, șfichiuind pe lângă castel, purtând 
cenușă și fum. Pe toată durata zileintregi de ieri, flancul îndepărtat 
al Cheilor Amare fusese o ceață de foc; azi el putea zări coasta 
dealului. Era neagră și cafenie, încununată de fum care tălăzuia 
către orizontul mării. Tufișurile și pădurea ardeau adesea în toiul 
verii. Însă în anul acesta, ca și cum natura ar fi fost haita unui zeu al 
războiului, incendiile fuseseră peste tot. De vină erau nenorocitele 


alea de tunuri! lar anul acesta el nu se putea retrage în răcoarea 
Insulei Tăinuite, lăsându-i pe cei de pe coastă să sufere. 


Otel ignoră umerii care îl usturau și se plimbă înainte și înapoi mai 
gânditor, ba chiar aproape analitic. Prodotus fusese un nemernic: 
jucase un joc dublu și-i trădase pe ei în cele din urmă. Otel 
anticipase că Prodotus putea fi descoperit; el avea și alte iscoade care 
ar fi trebuit să-i raporteze. Nu existase totuși niciun semn... până la 
dezastrul de la Pasul Margrum. Răsucirea cuțitului lui Prodotus le 
abătuse propriile planuri împotriva lor. Cioplitoarea-în-lemn avea să 
ajungă aici în scurt timp... și nu ca victimă. 


Cine ar fi bănuit că va avea nevoie realmente de Spaţiali ca să-l 
salveze de Cioplitoarea-în-lemn? Muncise cu mult sârg ca să-i 
termine pe cei din miazăzi înainte de sosirea Ravnei, dar acum avea 
nevoie de ajutorul acela din cer... care se găsea la peste cinci ore 
depărtare. La gândul acela, Oțel aproape că lunecă înapoi în starea 
de furie. Până la urmă, toată amăgirea lui Amdijefri avea să fie 
zadarnică? Oho-ho, cu ce plăcere îi voi ucide pe-ăia doi, când totul se va 
termina! Mai mult decât oricare altii, ei meritau moartea. Cauzaseră 
atâtea probleme! Îi solicitaseră permanent comportamentul cel mai 
amabil, de parcă ei l-ar fi dirijat. ÎI împroșcaseră cu mai multă 
insolență decât zece mii de supuși obișnuiți. 


Din curtea castelului se auzeau zgomotele haitelor care munceau, 
scârțâiturile vinciurilor și scrâșnetele bolovanilor. Miezul profesional 
al Imperiului Jupuitorului supraviețuise. Dacă ar mai beneficia de 
câteva ore, găurile din ziduri ar fi reparate și tunuri noi ar fi aduse 
din miazănoapte. lar planul măreț ar mai putea încă reuși. Atât timp 
cât eu sunt laolaltă, indiferent ce altceva este pierdut, planul poate reuși. 


Aproape acoperit de hărmălaie, auzi zgomot de gheare pe trepte. 
Otel se retrase și-și întoarse toate capetele într-acolo. Shreck? Nu, 
Shreck s-ar fi anunţat în prealabil. Apoi se relaxă. Sunetele 
aparțineau unui singur set de gheare. Era un solitar care urca scara. 


Jupuitorul ajunse în capul treptelor și se înclină spre Otel, un gest 
incomplet fără alți membri care să-l oglindească. Mantia lui radio 
strălucea curată și întunecată. Armata era fascinată de mantiile 
acelea și de solitarii și duetele care păreau mai inteligenți decât cea 
mai deşteaptă haită. Până și locotenenții lui Otel care înțelegeau ce 


erau de fapt mantiile-— chiar și Shreck — manifestau precauţie și grijă 
în jurul lor. lar Otel avea nevoie de Fragmentul de Jupuitor mai mult 
decât oricine, mai mult decât orice, cu excepția credulității Stelarilor. 


-Care sunt veștile? 
— Imi permiti să m-așez? 


Oare îndărătul solicitării aceleia se întrezărea zâmbetul sardonic al 
Jupuitorului? 


— Așază-te! se răsti Otel. 


Solitarul se tolăni pe piatră. Otel îl văzu însă când se crispă; 
Fragmentul era dispersat pe Domeniu de douăzeci de zile. Cu 
excepția unor perioade scurte, în tot acel timp fusese învăluit în 
mantii-radio. Tortură negru-aurie... Otel îl văzuse pe acesta fără 
mantie, când era îmbăiat. Blana îi fusese tocită complet la umeri și 
pulpe, unde radioul apăsa cel mai tare. În centrul porțiunilor acelea 
chelite se deschiseseră plăgi sângerânde. Singur și lipsit de mantie, 
solitarul fără minte își bolborosise durerea. Otel era încântat de 
ocaziile respective, chiar dacă membrul acesta al haitei nu era foarte 
dotat verbal. Părea ca și cum el, Otel, era acum Învățătorul cu 
Cuţitul, iar Jupuitorul era elevul său. 


Solitarul tăcu un moment, totuși Otel îi auzea gâfâielile prost 
deghizate. 


- Ultima zintreagă a mers bine, lordul meu. 


-Nu și aici! Am pierdut aproape toate tunurile. Suntem prizonieri în 
interiorul zidurilor. 


Iar stelarii puteau ajunge prea târziu. 


— Eu mă refer acolo, afară. Solitarul indică din bot către terenul de 
dincolo de parapet: Cercetașii îți sunt bine instruiți, lordul meu, și 
au comandanți iscusiți. În clipa de față sunt împrăștiat în spatele și 
în coastele Cioplitoarei-în-lemn. (Solitarul efectuă partea sa dintr-un 
gest de râs.) „Spate și coaste.“ Interesant! Pentru mine, întreaga 
armată a Cioplitoarei-în-lemn este ca o unică haită inamică. 
Infanteriștii noștri de atac sunt ca niște gheare pe propriile-mi labe. 


O tăiem pe regină adânc, lordul meu. Eu am declanșat focurile din 
Cheile Amare. Numai eu am putut să văd cu exactitate unde se 
întindeau, cum pot ucide cu ele. În următoarele patru zilentregi nu 
va mai rămâne nimic din aprovizionările reginei. Va fi a noastră! 


-Prea târziu, dacă vom muri în după-amiaza asta. 
- Da. 


Solitarul își înclină capul spre Otel. Râde de mine. La fel ca în toate 
momentele vechi de sub cuțitul Jupuitorului, când i se punea o 
problemă, iar pedeapsa pentru greșeală era moartea. 


- Insă Ravna și tovarășii ei ar trebui să ajungă aici în cinci ore, nu? 
Oțel încuviinţă. 


-Fi bine, îți garantez că asta va fi cu multe ore înaintea atacului 
principal al Cioplitoarei-în-lemn. Ai încrederea lui Amdijefri. Se 
pare că trebuie doar să-ți avansezi și comprimi programul anterior. 
Dacă Ravna este îndeajuns de disperată... 


- Stelarii sunt disperaţi. Știu asta. (Poate că Ravna își tăinuia 
adevăratele motive, totuși disperarea îi era clară.) Iar dacă tu o poţi 
încetini pe Cioplitoarea-în-lemn... 


Oțel și-i așeză pe toți jos, pentru a se concentra asupra planului. Era 
pe jumătate conștient de retragerea temerilor. Dintotdeauna 
plănuirea însemnase o relaxare. 


-Problema este că acum trebuie să facem două lucruri, care să fie 
perfect coordonate. Anterior, era pur și simplu o chestiune de 
simulare a unui asediu și de păcălire a navei stelare ca să pătrundă în 
Fălcile castelului nostru. 


Întoarse un cap în direcția curţii. Cupola de piatră de deasupra navei 
aterizate fusese terminată la mijlocul primăverii. Se zăreau unele 
stricăciuni produse de artilerie, fațada de marmură fusese știrbită pe 
alocuri, totuși nu încasase lovituri directe. Alături se întindea 
câmpul Fălcilor: îndeajuns de mare pentru a primi nava salvatoare, 
dar înconjurat de piloni de piatră — colții Fălcilor. Prin folosirea 
corespunzătoare a prafului de pușcă, colții aveau să se prăvălească 


peste salvatori. Aceea avea să fie o ultimă măsură, dacă nu-i ucideau 
și capturau pe oameni când ieșeau să-l întâmpine pe dragul de Jefri. 
Planul fusese șlefuit cu încântare de-a lungul multor zece-zile, ajutat 
de cunoștințele lui Amdijefri despre psihologia umană și despre 
aterizarea navelor stelare. Acum însă... 


— Acum însă avem nevoie realmente de ajutorul lor. Ceea ce le voi 
cere va avea dublă însemnătate: să-i amăgească pe ei și s-o distrugă 
pe Cioplitoarea-în-lemn. 


-Greu de reușit cu amândouă simultan, recunoscu Mantie. De ce să 
nu procedăm în două etape, cea dintâi fiind cea nemincinoasă? Ei s- 
o distrugă pe Cioplitoarea-în-lemn, iar după aceea ne vom face noi 
griji despre cum să-i biruim. 


Otel țăcăni gânditor cu o gheară pe piatră. 


— Mda... Necazul este că dacă ei văd prea multe... Este imposibil să 
fie la fel de naivi ca Jefri. El spune că în istoria omenirii au existat 
castele și războaie. Dacă vor zbura prea mult peste noi, vor vedea 
lucruri pe care Jefri nu le-a văzut ori nu le-a înțeles niciodată... 
Poate că i-aș putea determina să aterizeze în interiorul castelului și 
să montez arme pe ziduri. În clipa când vor fi între Fălci, ne vor fi 
ostatici. La naiba! Asta ar necesita niște acțiuni inteligente cu 
Amdijefri. 


Pentru o secundă, extazul plănuirii abstracte se pierdu în clocotul 
furiei. 


-Imi vine tot mai greu să am de-a face cu ei doi. 


- Amândoi sunt puiandri întregi, în numele Haitei! (Fragmentul tăcu 
un moment.) Desigur, este posibil ca Amdiranifani să aibă mai multă 
inteligență naturală decât orice haită pe care am văzut-o vreodată. 
Crezi că poate fi chiar îndeajuns de inteligent ca să-și depășească 
puerilitatea — folosi cuvântul samnorsk — și să priceapă amăgirea? 


- Nu, așa ceva nu! Am beregatele lor în fălcile mele și ei tot nu le 
văd. Ai dreptate, Iyrathect; ei mă iubesc. (Și cât îi mai urăsc pentru 
asta!) Când sunt în jurul lui, creatura-călugăriță este peste mine, 
îndeajuns de aproape ca să-mi reteze gâtlejul, ori să-mi scoată ochii, 


însă el mă strânge în brațe și mă mângâie. Și se așteaptă ca și eu să-l 
iubesc în aceeași măsură. Da, ei cred tot ce le spun, dar prețul este 
acceptarea unei insolente nesfârșite. 


-Fii calm, dragul meu discipol. Cheia manipulării este de a stabili 
empatie, însă fără a fi afectat. 


Fragmentul se opri, ca întotdeauna, în ultima clipă, dar de data 
aceasta Otel se simţi șuierând, chiar înainte de a fi conștient de 
propria-i explozie. 

-Să nu-mi... ţii... mie... prelegeri! Tu nu ești Jupuitorul. Eşti un 
fragment. Rahat! Acum ești un fragment de fragment. Ajunge un 
cuvânt și ai fi tăiat, mort într-o mie de bucăţi! 


Încercă să-și controleze tremurul care i se răspândea prin membri. 
De ce nu l-am ucis deja? ÎI urăsc pe Jupuitor mai mult decât orice pe lume 
și ar fi atât de ușor... Totuși fragmentul era indispensabil, cumva 
singurul lucru dintre Oțel și eșec. Și se afla sub controlul lui Oțel. 


lar solitarul se pricepea foarte bine să pară umil și înfricoșat. 

— Scoală-te imediat! Oferă-mi sfaturi, nu prelegeri, și-o să trăiești... 
Indiferent care-ar fi motivul, îmi este imposibil să continui amăgirea 
cu puiand.rii ăștia. Poate c-o pot face pentru câteva minute sau dacă 
există alte haite care să-i țină departe de mine, dar m-am săturat de 
manifestările interminabile de iubire. Incă o oră de-astea și sunt 
sigur c-o să-i omor. Asta-i! Vreau să discuți cu Amdijefri. Explică-i 
„situația“. Explică-i... 

- Dar... 


Solitarul îl privea uluit. 


-O să te supraveghez; nu-i las să fie manipulati de tine. Tu o să fii 
doar diplomatul de serviciu. 


Fragmentul se gârbovi, fără să-și mai ascundă durerea din umeri. 
-Dacă asta ti-e voia, lordul meu... 


Oțel își arătă toți colții. 


- Este, cu adevărat. Tine minte atât: voi fi prezent la toate discuțiile 
importante, mai ales la comunicațiile directe prin radio. Îi făcu semn 
să se îndepărteze: Acum pleacă și cuibărește-te cu copiii; învaţă tu 
însuți ceva despre autocontrol. 


După ce Mantie plecă, îl chemă pe Shreck pe parapet și petrecu 
următoarele ore dând turul defensivelor și plănuind cu personalul 
său. Otel fu surprins de măsura în care îi limpezise mintea lămurirea 
problemei cu puiand.rii. Povățuitorii săi păreau să se adapteze, 
relaxându-se într-atât încât să ofere sugestii însemnate. Acolo unde 
spărturile din ziduri nu puteau fi reparate, aveau să construiască 
curse. Tunul din atelierele din miazănoapte avea să sosească înainte 
de sfârșitul zileintregi și un subordonat al lui Shreck avea un plan 
alternativ pentru reaprovizionare cu apă și alimente. Rapoarte de la 
cercetașii îndepărtați arătau progres constant în lichidarea treptată a 
ariergărzii inamice; înainte de a ajunge la Dealul Navei Stelare, 
Cioplitoarea-în-lemn avea să-și fi irosit majoritatea munițiilor. Chiar 
și acum rareori mai cădea vreun proiectil pe deal. 


Când soarele se ridică în miazăzi, Oțel reveni pe parapete, 
gândindu-se ce să le spună Stelarilor. 


Era aproape ca în zilele de început, când planurile mergeau bine și 
succesul era miraculos, totuși tangibil. În același timp însă... în toate 
orele de când vorbise cu solitarul, într-un cotlon ascuns al minții sale 
existaseră ghearele micute ale fricii. Oțel deținea aparența 
conducătorului. Fragmentul de Jupuitor oferea aparenţa celui care 
urma după el. Deși era întinsă pe multe mile, haita părea mai unită 
decât oricând până atunci. În trecut, Fragmentul pretinsese 
întotdeauna echilibrul, dar tensiunile interne i se întrezăreau 
permanent. În ultima vreme, păruse mulțumit de sine, aproape... 
încrezut. Fragmentul de Jupuitor răspundea de trupele Domeniului 
aflate la miazăzi de Dealul Navei Stelare, iar după ziua aceasta — 
după ce Otel îi impusese responsabilitatea respectivă- Mantiile aveau 
să fie zilnic cu Amdijefri. Nu conta că motivația provenise de la Otel. 
Nu conta că Fragmentul se găsea într-o evidentă stare de epuizare 
agonizatoare. În geniul său complet, Cel Măreţ ar fi putut fermeca 
un lup din pădure să-l creadă pe Jupuitor regina sa. Și știu eu, cu 
adevărat, ce le spune haitelor când nu sunt de față? S-ar putea ca iscoadele 
mele să mă mintă despre el? 


Când se bucura de un moment de tihnă departe de grijile imediate, 
ghearele acelea micuțe se înfigeau mai adânc. Da, am nevoie de el. Însă 
acum marja de eroare este mai mică. După o clipă, scrâșni un acord 
vesel, acceptând riscul. Dacă va fi necesar, va folosi ce învățase cu al 
doilea set de mantii, ceva ce tăinuise cu abilitate de Jupuitorul 
Tyrathect. Dacă va fi necesar, Fragmentul va constata că moartea 
putea să aibă iuțeala radioului. 


Pham folosea ultrapropulsia, deși zbura cu viteza de sincronizare. 
Economisea astfel ore bune de zbor înapoi, dar era un joc riscant 
pentru care nu fusese proiectată nava aceasta. E-II țopăia de colo- 
colo prin sistemul solar. Nu le trebuia decât un singur salt realmente 
norocos, în vreme ce unul realmente ghinionist, în planetă, i-ar fi 
ucis... un motiv perfect pentru care, de obicei, jocul acesta nu era 
jucat. 


După ore în care forțase automatele de zbor și jucase ruletă cu 
ultrapropulsia, mâinile bietului Pham tremurau ușor. De câte ori 
planeta Stiletelor reapărea în vizor -— adesea doar sub forma unui 
punct îndepărtat de lumină albastră —, el o fixa o secundă cu 
privirea. Ravna vedea în mod limpede îndoielile ce creșteau în 
mintea bărbatului. Amintirile lui îi spuneau că se pricepea la 
automatele de tehnologie joasă, totuși unele primitive de la bordul 
lui E-II erau aproape impenetrabile. Sau poate că amintirile lui 
despre competență, despre Qeng Ho, erau falsuri ieftine. 


- Flota Molimei cât mai are? întrebă Pham. 


Tulpină-verde privea fereastra de navigație din cabina Călăreților. 
Întrebarea fusese pusă pentru a cincea oară în ultima oră, însă glasul 
ei răspunse calm și răbdător. Poate că întrebările repetate păreau 
chiar firești. 


- Rază: patruzeci și nouă de ani-lumină. Timp estimat de sosire: 
patruzeci și opt de ore. Alte șapte nave au abandonat. 


Ravna putea să scadă și singură: continuau să-i urmărească o sută 
cincizeci și două. 


Voderul Cochiliei-albastre se auzi peste al perechii sale. 


-În ultimele două sute de secunde, au înregistrat un timp cu puțin 
mai bun decât cel anterior, dar cred că este o variație locală cauzată 
de condiţiile Adâncului. Sir Pham, te descurci bine, însă eu îmi 
cunosc nava. Am putea câștiga nitel timp, dacă mi-ai îngădui să 
preiau controlul. Te rog... 


— Gura! 


Tonul lui Pham fusese tăios, totuși cuvântul fusese rostit reflex. Era o 
conversație — sau avortarea uneia — care se petrecea de fiecare dată 
când el solicita informaţii de stare despre flota Molimei. 


În primele săptămâni ale călătoriei, Ravna presupusese că 
teostricțiunea era cumva supraomenească. De fapt era alcătuită din 
părți și bucățele, automate încărcate în grabă mare și panică. Poate 
că funcționa corect sau poate c-o luase razna și-l sfâșia pe Pham cu 
erorile sale. 


Vechiul ciclu de temeri și îndoieli fu brusc întrerupt de o lumină 
albastră blândă. Planeta Stiletelor! Finalmente un salt uimitor de 
precis, aproape la fel de bun precum cel șocant de acum cinci ore. La 
douăzeci de mii de kilometri depărtare atârna o semilună vastă și 
îngustă: muchia zilei planetare. Restul era o pată neagră pe fundalul 
stelelor, cu excepția locului unde inelul de aurore emitea o strălucire 
verde slabă în jurul polului sudic. Jefri Olsndot se găsea de cealaltă 
parte a planetei față de ei, în ziua arctică. Până nu soseau, nu aveau 
să poată comunica prin radio... și ea încă nu știa cum să recalibreze 
ultraundele pentru transmisiuni pe rază scurtă. 


Intoarse spatele imaginilor. Pham continua să privească în sus, la 
cerul dindărătul ei. 


- Pham, ce vom face în patruzeci și opt de ore? Ne vom mulțumi să 
distrugem Contramăsura? 


Ce se va întâmpla cu Jefri și cu poporul domnului Oțel? 
- Poate. Dar există și alte posibilități. Trebuie să fie. 


Tăcu și adăugă apoi în șoaptă: 


- Am mai fost urmărit. Am trecut prin necazuri și mai mari. 


Ochii lui îi evitară pe ai femeii. 

În ultimele două zile, Jefri nu văzuse cerul pentru mai mult de o oră. 
El și Amdi se găseau în destulă siguranță sub domul mare de piatră 
care adăpostea nava fugarilor, dar era imposibil să vadă în exterior. 
Dacă n-ar fi fost Amdi, n-aș fi rezistat nici un minut. Din unele puncte 
de vedere era chiar mai rău decât în primele zile petrecute pe Insula 
Tăinuită. Cei care-i uciseseră pe mama, tata și Johanna se aflau la 
numai câțiva kilometri depărtare. Ei capturaseră unele din tunurile 
domnului Oțel și în ultimele zile exploziile continuaseră ore întregi — 
bubuituri ce zguduiseră solul sub ei, ba uneori le atinseseră chiar și 
zidurile domului. 


Hrana le era adusă aici, iar când nu stăteau în cabina de comandă, 
cei doi hoinăreau afară din navă, spre odăile cu copiii adormiti. Jefri 
continuase procedurile de întreținere simplă pe care și le reamintea, 
dar se înspăimânta teribil când privea prin capacele transparente și 
reci ale coșciugelor de hibernoterapie. Unii nu mai respirau cine știe 
ce. Temperatura interioară părea prea ridicată. lar el și Amdi nu 
știau ce să facă. 


Nimic nu se schimbase aici, însă reapăruse bucuria. Lunga tăcere a 
Ravnei luase sfârșit. Amdijefri și domnul Otel vorbiseră realmente 
cu ea, prin voce! Încă trei ore și nava ei avea să ajungă aici! Până și 
bombardamentul încetase, aproape ca și cum Cioplitoarea-în-lemn 
înțelesese că nu mai dispunea de prea mult timp. 


Incă trei ore... Dacă ar fi fost singur, Jefri ar fi petrecut răgazul acela 
într-o anxietate groaznică. La urma urmelor, avea deja nouă ani, era 


un om în toată firea, cu problemele oamenilor în toată firea. Mai era 
însă și Amdi. Din unele puncte de vedere, haita îl depășea mult ca 
inteligență pe Jefri, dar în același timp era un pici... din câte își 
dădea seama Amdijefri, avea vreo cinci ani. Nu putea pur și simplu 
să stea locului, cu excepția momentelor când era cufundată în 
gândire. După apelul Ravnei, Jefri dorise să se așeze și să-și facă griji 
serioase, însă Amdi începuse să alerge în jurul pilonilor, urmărindu- 
se. Tipa și-și răspundea, folosind vocile lui Jefri și al Ravnei, și se 
izbea în băiat ca din întâmplare. Jefri sări în picioare și fulgeră din 
priviri puii. Nimic altceva decât un pici! Brusc se simti încercat de 
fericire și simultan de tristețe. Oare așa mă vedea și pe mine Johanna? El 
avea acum responsabilități. De pildă, să fie răbdător. Când unul din 
Amdi veni în goana mare pe lângă genunchii săi, Jefri se aplecă să 
prindă trupușorul care se zbătea. Îl ridică la nivelul umerilor, în 
vreme ce restul haitei se concentră plină de voioșie și se năpusti 
asupra lui din toate părțile. 


Căzură pe mușchiul uscat și se luptară câteva secunde. 
- Haide s-explorăm, haide s-explorăm! 

-Trebuie să fim aici pentru Ravna și domnul Otel. 
-Nu te teme. Ne vom reaminti când trebuie. 

— Bine. 

La urma urmelor, unde puteau ajunge? 


Cei doi merseră prin penumbra iluminată de torte, către lucarna ce 
înconjura marginea interioară a domului. Din câte vedea Jefri, erau 
singuri. Nimic neobișnuit în asta. Domnul Otel era foarte îngrijorat 
ca spionii Cioplitoarei-în-lemn să nu pătrundă în navă. Până și 
propriii săi soldați veneau rareori aici. 


Amdijefri mai explorase și înainte peretele interior. Îndărătul 
capitonajelor, piatra se simțea rece și umedă. Existau niște găuri spre 
exterior — pentru ventilație —, însă la o înălțime de zece metri, acolo 
unde peretele se curba deja către interior, către vârful domului. 
Piatra fusese grosolan tăiată și rămăsese neșlefuită. Muncitorii 
domnului Oțel se grăbiseră frenetic să termine protecţia înainte de 


sosirea armatei Cioplitoarei-în-lemn. Nimic nu era lustruit, iar 
vătuirile nu erau împodobite. 


În fața și în spatele său, Amdi adulmeca fisurile și mortarul 
proaspăt. Cel din braţele lui Jefri se zbătea în ritm cu ei. 


- Ha! Sus, în față! Știam eu că mortarul o să cadă, anunţă haita. 


Jefri îi lăsă pe toți membrii prietenului său să se repeadă spre o 
adâncitură din perete. Nu părea să fie altfel decât înainte, însă Amdi 
scobea acolo cu cinci perechi de labe. 


-Chiar dac-ai putea să-l scoţi, cu ce te-ar ajuta? 


Băiatul văzuse blocurile acestea când fuseseră instalate. Aveau 
lățimea de cincizeci de centimetri și erau amplasate în mai multe 
rânduri. Dacă treceau de unul, aveau să dea peste altele. 


- He, he, nu știu. Am păstrat asta până aveam niște timp de 
pierdut... Brr! Mortarul ăsta-mi arde buzele. 


Alte scobituri frenetice și haita împinse îndărăt un fragment mare 
cât capul lui Jefri. Intr-adevăr, între blocuri exista un spațiu, care era 
destul de mare pentru Amdi. Unul din el țâșni în nișa micuță. 


- Eşti mulțumit? 
Jefri îngenunche lângă gaură și se strădui să privească înăuntru. 


-Ia ghici? Tipătul lui Amdi proveni de la un membru aflat imediat 
lângă urechea băiatului: Aici i-un tunel, nu alt rând de pietre! 


Un membru al lui Amdi se strecură pe lângă Jefri și dispăru în 
întuneric. Tunele secrete? Parcă aducea prea mult cu un basm 
nyjorean. 


- Astea-s destul de mari pentru un membru adult, Jefri. Poţi merge 
și tu, dacă vii în patru labe. 


Alţi doi din Amdi dispărură în gaură. Poate că tunelul pe care-l 
descoperise era suficient de mare pentru un copil uman, totuși 
intrarea era strâmtă chiar și pentru pui. Jefri nu putea decât să 


scruteze bezna. Părţile din Amdi care rămăseseră lângă el povesteau 
ce găsise. 


-Este lung... lung. M-am întors de vreo două ori. Cel mai din față 
este la vreo cinci metri mai sus, mult deasupra capului tău. E tare 
bizar. Sunt atât de întins... 


Amdi suna parcă și mai prostu decât în starea lui obișnuită de 
joacă. Alți doi din el intrară în gaură. Incepea să se transforme într-o 
aventură serioasă... la care Jefri nu putea să participe. 


-Nu merge prea departe, ar putea fi periculos. 
Unul din perechea care rămăsese cu el ridică ochii. 


-Nu-ti face griji. Nu-ţi face griji. Tunelul nu-i accidental. Pare să fi 
fost tăiat sub formă de canale în pietrele care au format zidul. Asta-i 
o cale specială de evadare pe care-a făcut-o domnul Oțel. Am 
dreptate. Am dreptate. Ha, ha, hu-hu! 


Încă unul dispăru în deschidere. După alt moment și ultimul se 
repezi înăuntru, totuși se păstră destul de aproape de intrare pentru 
ca Amdi să poată vorbi cu Jefri. Haita se amuza copios, cânta și tipa 
fericită. Băiatul știa cu exactitate ce făcea; era altul dintre jocurile pe 
care el nu le-ar fi putut juca niciodată. În postura aceasta, gândurile 
lui Amdi aveau să fie aidoma unor unde stranii ce se propagau pe 
apă. La naiba! Acum când se juca în interiorul pietrei, probabil că era 
mai grozav ca oricând, pentru că era complet izolat de orice gânduri; 
existau doar cele care treceau de la un membru la următorul. 


Cântecelul idiot mai continuă o vreme, după care Amdi vorbi pe un 
ton rezonabil: 


-Ta uită-te, tunelul ăsta are și ramificații. Fruntea mea a ajuns la o 
bifurcaţie. Un tunel coboară... Ah, de ce n-am destui membri ca să 
merg în ambele direcții! 


-Să nu faci așa ceva! 
-Hop ș-așa, azi o să merg în sus. 


Câteva clipe de tăcere. 


— Aici i-o ușiță! Ca o ușă normală, de mărimea unui Stilet. Nu-i 
încuiată. 


Amdi provocă sunete de piatră scrâșnind pe piatră. 


- Ha! Pot vedea lumină! Sus, după numai câțiva metri, se deschide o 
fereastră. Aud vântul. 


Trimise sunetele vântului și tipetele păsărilor marine care se înălțau 
de pe Insula Tăinuită. Se auzeau minunat. 


- Hopa, hopa, mă cam întind, da’ vreau să mă uit afară... Jefri, pot să 
văd soarele! Sunt afară, sus, pe latura domului. Pot vedea perfect 
spre sud. Băiete, ce mai fum i-acolo! 


-Ce-i cu coasta dealului? îl întrebă Jefri pe cel mai apropiat membru 
al haitei; blana lui cu pete albe abia se mai întrezărea prin gaura de 
intrare. 


Cel puțin Amdi rămânea în contact. 


- Este mai cafenie decât în ultimele zece-zile. Nu văd niciun soldat 
pe-acolo. (Jefri auzi retransmiterea unei bubuituri de tun.) Uau! Sunt 
însă schimburi de focuri... A lovit chiar de partea asta a coamei. 
Acolo-i cineva, imediat sub raza mea vizuală. 


Cioplitoarea-în-lemn sosea. Jefri se cutremură, furios că nu putea 
vedea și el, speriat de ceea ce putea să vadă. Adesea avea coșmaruri 
despre cum arăta de fapt Cioplitoarea-în-lemn, despre ceea ce le 
făcuse mamei, tatei și Johannei. Imagini niciodată pe deplin 
formate... totuși aproape amintiri. Domnul Oțel o va răpune pe 
Cioplitoarea-în-lemn. .. 


- Hopa! Tyrathect vine încoace prin curtea castelului. 


Tropote se auziră dinspre gaură, când Amdi se retrase rapid cu 
dosul înainte. N-avea sens să-l lase pe Tyrathect să știe că în zid 
exista un tunel secret. Probabil că avea să le poruncească doar să se 
țină departe de el. Unu, doi, trei, patru... jumătate din Amdi apăru 
din perete. Cei patru se învârtiră de colo-colo, ușor amețiți. Jefri nu- 
și dădea seama dacă era din cauza faptului că fuseseră atât de întinși 
prin tunel sau pentru că erau temporar separați de cealaltă jumătate 


din haită. 
- Comportă-te firesc... Comportă-te firesc... 


Apoi sosiră și ceilalți patru, iar Amdi începu să-și revină. Il 
îndepărtă pe Jefri de perete cu pas iute. 


- Haide la comset. O să ne prefacem că-ncercam să luăm legătura cu 
Ravna. 


Amdi știa bine că nava stelară nu putea să reapară în următoarele 
treizeci de minute. De fapt, chiar el verificase pentru domnul Otel 
calculele matematice ale decelerării. Urcă totuși în goană treptele 
navei și trase radioul. Cuplau deja antena la un amplificator de 
semnal, când ușile publice de pe latura vestică a domului fură 
descuiate. În cadrul lor, cu lumina zilei în spate, se conturară părți 
dintr-o haită de gardă și un singur membru al lui Tyrathect. Garda 
se retrase și închise ușile, iar Mantie înaintă încet peste mușchi, către 
ei. 


Amdi se repezi la el, trăncănind despre încercările lor de a folosi 
radioul. Lui Jefri i se păru niţel fals. Puii continuau să fie buimăciţi 
de călătoria prin perete. 


Solitarul se uită la pulberea de mortar de pe blana lui Amdi. 
-Te-ai suit prin ziduri, așa-i? 

- Poftim? 

Amdi se examină și observă praful. De obicei era mai inteligent. 
- Da, rosti el rușinat și-și scutură colbul. N-o să mă spui, așa-i? 


Ce să zic, gândi Jefri, mari șanse să ne-ajute! Domnul Tyrathect 
învățase samnorska mai bine decât domnul Otel și, în plus, Otel era 
singurul care avea mult timp să vorbească cu ei. Dar chiar și înainte 
de mantiile-radio, Tyrathect fusese destul de iritabil și poruncitor. 
Jefri avusese babysitteri ca el. Era amabil până la un punct, după 
care devenea sarcastic ori spunea ceva răutăcios. În ultima vreme 
parcă nu se mai comporta chiar așa, însă lui Jefri tot nu-i plăcea prea 
mult. 


Totuși domnul Iyrathect nu răspunse imediat. Se așeză încet, de 
parcă l-ar fi durut dosul. 


- Nu, n-o să te spun. 
Jefri schimbă o privire surprinsă cu unul din Amdi. 
-Pentru ce-i tunelul? întrebă el timid. 


— Toate castelele au tunele secrete, mai ales în Domeniul me... 
domnului Oțel. Ai nevoie de căi de evadare, de căi pentru a-ți iscodi 
inamicii... Solitarul clătină din cap: Nu contează. Amdijefri, radioul 
tău receptează bine? 


Amdi îndreptă un cap spre display-ul comunicatorului. 


— Așa cred, dar deocamdată nu-i nimic de receptat. Știi, nava Ravnei 
trebuie să decelereze și...ă-ă-ă, dacă vrei îți pot arăta calculele... 


În mod evident însă pe domnul Tyrathect nu-l interesa să se joace cu 
creta pe table. 


— ...în funcție de norocul lor cu ultrapropulsia, ar trebui să avem 
contact radio destul de curând. 


Ferestruica de pe comunicator nu afișa însă niciun semnal receptat. 
O priviră câteva minute. Domnul Tyrathect își coborî botul și păru să 
doarmă. La fiecare două secunde, corpul îi zvâcnea. Jefri se întrebă 
ce făcea restul lui. 


După aceea fereastra de comunicare străluci verde. Se auziră sunete 
neclare, pe când încerca să filtreze semnalul de zgomotul de fond. 


— ...peste voi în cinci minute, se auzi glasul Ravnei. Jefri? M-auzi? 
- Da! Suntem aici. 

-Te rog, vreau să vorbesc cu domnul Otel. 

Domnul Tyrathect se apropie de comunicator. 


— Nu este acum aici, Ravna. 


-Cine vorbește? 


Râsul lui Tyrathect fu un chicotit; el nu auzise niciodată alt gen de 
râsete. 


— Numele meu? (Scoase acordul Stiletelor care lui Jefri îi suna ca 
„Iyrathect“.) Sau te referi la o poreclă, ca Otel? Nu cunosc cuvântul 
exact. Îmi poți spune... domnul Zărelitor. Tyrathect râse din nou: 
Deocamdată, pot vorbi în numele lui Otel. 


- Jefri, ești bine? 
- Da, da. Ascultă-l pe domnul Zdrelitor. 


Ce nume ciudat... 


SAS 


Sunetele dinspre comunicator deveniră înăbușite. Se auzea o voce de 
bărbat care se certa cu cineva. Apoi Ravna reveni, dar glasul îi era 
încordat, ca al mamei atunci când era furioasă. 


-— Jefri... care este volumul unei sfere cu diametrul de zece 
centimetri? 


Până atunci, Amdi se agitase nerăbdător. În tot anul trecut auzise de 
la Jefri povești despre oameni și visase cum ar putea fi Ravna. Acum 
avea ocazia să iasă în prim-plan. Sări spre comunicator și-i zâmbi 
larg lui Jefri. 


- Asta-i simplu, Ravna. (Vocea îi suna exact ca a lui Jefri... și complet 
fluent.) Este 523,598 centimetri cubi... sau vrei mai multe zecimale? 


Conversaţii înăbușite. 


- Nu, e foarte bine. Perfect, domnule Zdrelitor. Avem imagini luate 
în cursul survolării anterioare și o localizare generală prin radio. 
Unde exact sunteți? 


- Sub domul castelului, în vârful Dealului Navei Stelare. Este chiar 
pe coastă, lângă... 


Glasul unui bărbat interveni. Să fi fost Pham? Avea un accent 
straniu. 


- Am marcat-o pe hartă. Tot nu vă putem vedea direct. Este prea 
multă ceață. 


- Acela este fum, preciză Mantie. Inamicul aproape a ajuns la noi, 
venind dinspre miazăzi. Avem nevoie imediat de ajutorul vostru... 


Solitarul își plecă fruntea dinspre comset. Ochii i se închiseră și 
deschiseră de câteva ori. Se gândea? 


- Hmm, da. Fără ajutorul vostru, noi, Jefri și nava aceasta suntem 
pierduţi. Vă rugăm să coborâţi în curtea castelului. Știți că am 
consolidat-o special pentru sosirea voastră. După ce sunteţi pe sol, 
putem folosi armele voastre pentru... 


-Nici vorbă! replică imediat bărbatul. Deosebiţi-ne prietenii de cei 
răi și lăsaţi-ne pe noi să ne ocupăm de restul. 


Vocea lui Tyrathect căpătă un ton lingușitor, ca un copilaș plângăreț. 
Ne-a studiat realmente cu atenție. 


- Nu, nu n-am vrut să fiu nepoliticos. Sigur că da, procedați în felul 
vostru. Cu privire la forțele inamice: tot ce se află aproape de castel 
pe coasta de miazăzi a dealului este inamic. O singură trecere cu... 

ă-ă-ă, propulsia navei voastre îi va alunga. 


-Nu pot declanșa propulsia aceea în interiorul unei atmosfere. Tatăl 
tău a asolizat realmente cu jetul principal, Jefri? Fără agraviuri? 


- Da, domnule. N-am avut decât jetul. 
-A fost un geniu băftos. 


-Poate c-am putea pluti staționar, interveni Ravna, la câteva mii de 
metri altitudine. Asta i-ar putea speria și alunga. 


- Da, începu Iyrathect, s-ar putea... 


Ușile publice din latura nordică a domului se deschiseră. Domnul 
Otel se profila acolo, contra luminii. 


— De-acum, eu vorbesc cu ei, rosti el. 


Tinta călătoriilor lor se găsea la numai douăzeci de kilometri sub E- 
II. Erau foarte aproape, totuși acei douăzeci de mii de metri puteau fi 
la fel de greu de parcurs ca și cei douăzeci de mii de ani-lumină pe 
care-i străbătuseră până atunci. 


Pluteau pe agraviuri direct deasupra „Dealului Navei Stelare“. 
Multispectralul lui E-I] nu funcționa prea grozav, dar acolo unde nu 
oculta fumul, instrumentele optice ale navei puteau număra până și 
frunzele copacilor de dedesubt. Ravna vedea forțele „Cioplitoarei- 
în-lemn“ înșiruite pe versantul din sudul castelului. Alte trupe, și se 
părea că și tunuri, erau ascunse în pădurile ce mărgineau fiordul 
aflat mai la sud. Dacă ar mai fi beneficiat de niţel timp, ar fi reușit să 
le localizeze și pe ele. Timpul însă era singurul element de care nu 


dispuneau. 
Timpul și încrederea. 


-Mai sunt patruzeci și opt de ore, Pham. După aceea, flota va fi aici, 
de jur împrejurul nostru. 


Poate, poate că teostricțiunea avea totuși să producă un miracol; n- 
aveau s-o știe niciodată dacă rămâneau aici sus și fierbeau în suc 
propriu. Încearcă! 


— Trebuie să te-ncrezi în cineva, Pham. 


Pham o fulgeră cu privirea și pentru o clipă femeia se temu că el 
avea s-o ia complet razna. 


- Vrei să te dai pe mâinile lui Otel ăla? Ticăloșii medievali sunt la fel 
de inteligenți ca oricare alții pe care i-ai văzut în Exterior, Ravna. l-ar 
putea învăța pe Fluturi câteva chestii. O săgeată-n cap te va ucide la 
fel de definitiv ca și o bombă cu antimaterie. 


Alte amintiri false? Totuși bărbatul avea dreptate în privinţa asta. 
Ravna se gândi la conversaţia pe care tocmai o încheiaseră. A doua 
haită- Otel- fusese niţel prea insistentă. El se purtase bine cu Jefri, 
dar în mod clar acum era disperat. Și Ravna îl credea când spunea că 
o staționare la mare înălțime n-avea să-i alunge pe Cioplitorii-în- 


lemn. Trebuiau să coboare până aproape de sol, cu arme de foc. Iar 
în momentul acesta toate armele de foc pe care le aveau se rezumau 
la cea cu fascicul al lui Pham. 


- Bine, atunci! Fă ce-ai vorbit cu Otel. Survolează liniile Cioplitoarei- 
în-lemn cu landerul și trage cu laseru-n ei. 


-Să dea dracii, știi că nu-l pot pilota! Capsula de asolizare nu 
seamănă cu nimic din ce cunoaștem vreunul dintre noi, iar fără 
automate eu... 


— Fără automate ai nevoie de Cochilie-albastră, rosti încet femeia. 


Pe chipul lui Pham se citi oroarea. Ravna întinse mâna spre el. 
Bărbatul tăcu, fără s-o mai ia în seamă. 


- Mda... (Glasul îi răsună încet; sugrumat?) Cochilie-albastră? Vino 
pe punte. 


Landerul lui E-II avea spațiu mai mult decât suficient pentru 
skrodcălăreț și Pham Nuwen. Vehiculul fusese construit special 
pentru a fi utilizat de Călăreţi. Dacă automatele ar fi funcționat, ar fi 
fost simplu de pilotat de către Pham... chiar și de către un copil. 
Acum însă nu putea asigura un zbor stabil, iar comenzile „manuale“ 
îi dădeau dureri de cap până și Cochiliei-albastre. Ale naibii automate. 
Ale naibii optimizări! În majoritatea vieţii sale de adult, Pham trăise în 
Lentoare. În toate deceniile acelea, el folosise nave și arme care ar fi 
putut transforma în zgură imperiul feudal de sub ei. Pentru ca acum, 
cu echipamente care ar fi trebuit să fie enorm mai puternice, să nu 
poată pilota nici măcar o blestemată de capsulă de asolizare! 


De cealaltă parte a compartimentului pentru echipaj, Cochilie- 
albastră ocupa poziția pilotului. Frunzele i se întindeau peste un 
păienjeniș de comenzi și elemente de susținere. Deconectase toate 
display-urile automatelor; numai fereastra principală era activă, 
oferind imaginea în direct a videocamerei de pe botul landerului. E- 
II plutea la câteva sute de metri în față, apărând și dispărând din 
raza vizuală după cum vehiculul lor luneca balansându-se. 


Nervozitatea agitată- semn de vinovăţie i se părea lui Pham- a 
Cochiliei-albastre dispăruse pe măsură ce se cufundase în pilotarea 
landerului. Glasul voder îi deveni concis și preocupat, iar marginile 
frunzelor îi unduiau peste comenzi; ceva care ar fi fost imposibil 
pentru Pham chiar dacă ar fi beneficiat de o viaţă întreagă de 
experiență cu aparatura aceea. 


- Mulţumesc, sir Pham... Voi demonstra că te poți încrede... 


Botul capsulei se lăsă în jos și ei priviră aproape direct în linia de 
coastă scobită de fiorduri care se găsea cu douăzeci de kilometri mai 
jos. Picară liber jumătate de minut, în timp ce frunzele Călărețului se 
zbătură peste elementele de susținere. Pilotare nebună? Nu! 


— Scuze, scuze... 


Acceleraţie și Pham se afundă în plasa de fixare sub o apăsare 
gravitațională care oscila între 0,1 g și o strivire intolerabilă. Peisajul 
se roti și pentru o clipită o întrezăriră pe E-II ca un punctuleț 
deasupra lor. 


- Este necesar să ucidem, sir Pham? Poate că simpla noastră apariție 
deasupra bătăliei... 


Nuwen scrâșni din dinți. 
-Taci și coboară-ne! 


Creatura Oțel insistase ca ei să ardă tot versantul dealului. În ciuda 
suspiciunilor lui Pham, haita putea să aibă dreptate în privința 
aceasta. Se confruntau cu niște ucigași care nu ezitaseră să atace o 
navă stelară; Cioplitorii-în-lemn aveau nevoie de o demonstrație 
reală de forță. 


Landerul cobora parcă în hopuri. Fortificațiile lui Otel erau clar 
vizibile chiar și în imagine naturală: forma aproximativ poligonală 
care apăra nava fugarilor și structura mult mai mare de pe o insulă 
aflată la câțiva kilometri în vest. Mă-ntreb dacă așa părea și castelul tatei 
pentru landerele Qeng Ho? Zidurile acelea erau înalte și perfect 
verticale. În mod clar, Stiletele nu avuseseră habar de existența 
prafului de pușcă până nu-i învățase Ravna. 


Valea din sudul castelului era o pată de fum întunecat, care se 
scurgea lin spre mare. Chiar și fără amplificările datelor, bărbatul 
putea distinge punctele fierbinți sub forma unor franjuri portocalii 
ce mărgineau negrul. 


- Sunteţi la două mii de metri, anunţă Ravna. Jefri zice că vă poate 
vedea. 


- Fă-mi legătura cu ei. 
-O să încerc, sir Pham. 


Cochilie-albastră bâjbâi ceva și lipsa lui de atenţie făcu landerul să 
descrie un luping complet. 


— A-aţi păţit ceva? răsună glasul pițigăiat al unui copil. Să nu vă 
prăbușiți! 


Apoi se auzi combinația între vocile Ravnei și a puștiului, cu care 
vorbea Oțel: 


- Miazăzi! Mergeţi către miazăzi! Folosiţi arma cu foc! Ardeți-i iute! 


Cochilie-albastră coborâse deja în mijlocul fumului. Vreme de mai 
multe secunde, zburară realmente orbește. Împrăștierea pentru 
moment a trâmbelor de fum le arătă coasta dealului la nici două sute 
de metri depărtare și apropiindu-se rapid. Înainte ca Pham să-l fi 
putut înjura pe Cochilie-albastră, Călărețul îi răsucise și pătrunsese 
cu capsula într-o zonă mai clară. După aceea roti vehiculul astfel ca 
să poată privi drept în jos. 


După treizeci de săptămâni de discuţii și planuri, Pham zări prima 
dată Stiletele. Chiar de la înălțimea aceasta era evident că difereau 
de orice sofonți pe care-i întâlnise vreodată. Pâlcuri de patru, cinci 
sau șase membri erau strânse laolaltă atât de aproape, încât păreau 
un singur păianjen. Și fiecare haită era separată de celelalte prin zece 
până la cincisprezece metri. 


Un tun fulgeră în neguri. Haita care-l deservea se mișcă cu 
coordonarea degetelor unei mâini pentru a întoarce ţeava pe spate și 
a vâri altă încărcătură. 


-Dar dacă aceștia sunt inamicii, sir Pham, de unde au tunurile? 
-Le-au capturat. 
Cu încărcarea pe la gura țevii? Nu avu timp să urmărească gândul. 


- Eşti exact deasupra lor, Pham! Te pot vedea, apărând și dispărând 
în fum. Plutești spre sud cu cincisprezece metri pe secundă și pierzi 
din altitudine. 


Era puștiul, care vorbea cu obișnuita lui precizie incredibilă. 
— Ucide-i! Ucide-i! 


Pham se desfăcu din centuri și se târî către trapa din spate unde 
montaseră arma lui cu fascicul. Fusese tot ce putuseră recupera din 
incendiul atelierului, dar, ce Dumnezeu'!, asta era ceva ce știa să 
opereze! 


- Menţine-ne fix pe poziție, Cochilie-albastră. Dacă mă mai 
zdruncini, o să fii primul pe care-l frig! 


Deschise trapa și tuși, când inhală fumul înecăcios. Apoi agraviurile 
Cochiliei-albastre îi aduseră într-un spaţiu clar și bărbatul aținti 
fasciculul spre haitele de trupe. 


Iniţial Cioplitoarea-în-lemn îi ceruse Johannei să rămână în tabăra 
de bază. Răspunsul fetei fusese exploziv. Chiar și acum Johanna era 
ușor surprinsă de felul în care reacționase. De la primele zile 
petrecute pe planetă, ea nu se mai găsise atât de aproape de atacarea 
unei haite. Nimeni n-avea s-o poată opri sub nicio formă să afle ce se 
întâmplase cu Jefri. În cele din urmă, căzuseră la un compromis: 
Johanna avea să-l accepte pe Pelerin ca gardă personală. Putea să 
urmeze armata pe câmpul de luptă, atâta vreme cât asculta 
îndrumările lui Wickwrackcic. 


Johanna privi în sus prin trâmbele plutitoare de fum. La naiba! 
Pelerinul era ca întotdeauna un bufon nepăsător. După propriile sale 
spuse, fusese omorât în mod repetat de-a lungul anilor. lar acum nu- 
i îngăduia fetei nici măcar să se apropie de tunurile lui Pedantus. Ei 


doi se plimbau de colo-colo pe o terasă din coasta dealului. 
Incendiul trecuse pe aici cu ore în urmă și izul iute al cenușii de 
mușchi se simțea puternic în jur. lar mirosul acela redeștepta, viu, 
amintirea ororii din urmă cu un an, tot de aici... 


Haite-gărzi de încredere patrulau de fiecare parte, la distanță de 
douăzeci de metri. Zona aceasta ar fi trebuit să fie ferită de înfiltrări 
și de ore bune Jupuitorii nu mai trăseseră niciun proiectil. Pelerinul 
refuza însă cu îndârjire să-i îngăduie fetei să se apropie mai mult. 


Nu seamănă deloc cu anul trecut. Atunci bolta fusese albastră și 
însorită, văzduhul senin... și părinţii ei uciși. Acum ea și pelerinul 
reveniseră, cerul azuriu avea o culoare gălbui-cenușie, iar versanții 
acoperiți de mușchi ai dealului erau negri. Acum haitele din jur 
luptau alături de ea. Și acum exista o șansă... 


- Lasă-mă mai aproape, fir-ar al naibii să fie! Indiferent ce mi s-ar 
întâmpla, Cioplitoarea-în-lemn va avea Alifantul. 


Pelerinul se scutură cu totul, în semnul de negatie al Stiletelor. Unul 
dintre puii lui se întinse dintr-un buzunar al vestei ca s-o prindă de 
mânecă. 


-Încă niţel, repetă el pentru a zecea oară. Aşteptăm trimisul 
Cioplitoarei-în-lemn. După aceea putem... 


- Vreau să fiu acolo sus! Eu sunt singura care cunoaște nava! 
Jefri, Jefri... Dacă Prodotus ar fi avut dreptate în privința ta... 


Tocmai se răsucea pentru a se răsti la Cicatrizat, când simţi o undă 
de căldură pe spinare și fumul sclipi orbitor. Din nou. Și încă o dată. 
lar apoi impactul tunetelor rapide mărșălui peste cer. 


Pelerinul se înfioră și se lipi de ea. 


- Astea nu-s proiectile de artilerie! strigă el. Doi din mine sunt 
aproape orbiți. Haide! 


O înconjură, aproape trântind-o pe jos, în vreme ce o trăgea / 
împingea în jos pe deal. 


Pentru o secundă, Johanna îl urmă, mai degrabă buimăcită decât 
cooperantă. Cumva își pierduseră escorta. 


Strigătele de luptă de sus de pe deal încetaseră. Tunetele asurzitoare 
amuțiseră totul. Acolo unde fumul se risipea fata văzu un tun al lui 
Pedantus, cu țeava întinzându-se dintr-o băltoacă de oțel topit. 
Tunarul fusese făcut fărâme. Nu fusese un proiectil de artilerie. 
Johanna se smuci și se desprinse din strânsoarea lui Wickwrackcic. 
Nu fusese un proiectil de artilerie! 


- Spaţiali! Pelerinule, acela a fost un jet de propulsie! 
Pelerinul o înhăţă, continuând să coboare dealul. 


-Nu-i un jet de propulsie! Pe acela l-am auzit. Ăsta a fost mai puţin 
puternic... și cineva țintește cu el. 


Fusese o rafală prelungă de salve separate. Câţi dintre soldații 
Cioplitoarei-în-lemn muriseră? 


— Probabil că ei cred că atacăm nava, Pelerinule. Dacă nu facem ceva, 
o să-i ucidă pe toți! 


Fălcile lui îi slăbiră mânecile și pantalonii. 
-Ce putem face? Dacă stăm aici, vom muri la fel de bine. 


Johanna miji ochii spre cer. Nu se vedea niciun aparat de zbor, însă 
era foarte mult fum. Soarele era o minge sângeriu-spălăcită. Dacă 
salvatorii ar fi știut că-i ucideau pe prietenii ei... Dacă ar fi putut 
vedea... Se propti cu îndărătnicie locului. 


- Dacă aș putea ajunge într-un loc unde să mă vadă... Dă-mi 
drumul, Pelerinule! Urc dealul, să ies din fum... 


El încetase să se mai miște, dar strânsoarea îi era extrem de fermă. 
Patru chipuri de adulți și două de pui o priviră și indecizia era 
evidentă în toate expresiile. 


-Te rog! Nu-i altă cale. 


Haite coborau dealul cu greu, unele sângerând, altele doar 


fragmente. 


Ochii lui speriați o mai fixară o clipă. După aceea îi dădu drumul și-i 
atinse mâna cu un bot. 


-Cred că dealul ăsta va fi mereu moartea mea. Mai întâi Copistul, 
acum tu... sunteți toți nebuni! 


Vechiul surâs al Pelerinului trecu peste toți membrii săi. 
— Bine. Haide să-ncercăm! 
Cei doi fără pui suiră coasta dealului, căutând ruta cea mai sigură. 


Johanna și ceilalți îi urmară. Traversau o terasă în pantă. Seceta verii 
evaporase apa rece de smârc pe care și-o reamintea de la aterizare și 
mușchiul înnegrit se simțea ferm sub tălpi. Înaintarea ar fi trebuit să 
fie ușoară, însă Pelerinul zigzaga printre movilele cele mai înalte, 
ghemuindu-se la fiecare câteva secunde pentru a privi în toate 
direcțiile. Ajunseră la capătul terasei și începură să suie. Pe alocuri 
panta era atât de abruptă, încât fata trebuia să se prindă de scărițele- 
epoleți a doi din Wickwrackcic și să-l lase s-o tragă în sus. Trecură pe 
lângă tunul cel mai apropiat... ceea ce mai rămăsese din el. Johanna 
nu văzuse niciodată așa ceva, decât în povești, totuși stropii de metal 
și carnea carbonizată puteau să însemne doar un soi de armă cu 
fascicule. Versantul dealului era traversat de cratere similare — 
distrugeri ce sfârtecau terenul deja pârjolit. 


Johanna se rezemă de un stei de piatră rotunjit. 


- Dacă trecem de-ăsta, ajungem pe terasa următoare, răsună glasul 
Pelerinului în urechea ei. Grăbește-te, aud strigăte! 


Își aplecă doi din el, înclinându-și epoleții către mâinile fetei. Ea îi 
prinse și se împinse cu putere în picioare. Pentru o clipă, Johanna și 
haita se balansară deasupra unei prăpastii adânci de patru metri, 
apoi fata căzu pe mușchi cafeniu, nears. Wickwrackcic se strânsese 
în jurul ei, ascunzând-o. Ea privi printre picioarele lui. De aici se 
vedeau zidurile exterioare ale castelului lui Oțel. Arcași stăteau 
îndrăzneți pe metereze, profitând de haosul iscat în rândul 
soldaților Cioplitoarei-în-lemn. Trupele reginei nu pierduseră de 


fapt multe haite în urma atacului aerian, dar chiar și cei care nu 
fuseseră răniți se strângeau laolaltă. Soldaţii nu erau lași — Johanna 
știa asta de acum —, însă tocmai se confruntaseră cu o forță împotriva 
căreia nu aveau apărare. 


Deasupra fumul se destrămă, lăsând să se zărească albastrul bolții. 
Câmpul de bătălie din față se întindea sub cer deschis. În anii 
dinaintea Laboratorului Superior, Johanna și mama ei merseseră 
adesea în excursii prin natură în Mlaștina Bigby de pe Straum. 
Graţie senzorilor de pe ranițele de excursioniste, nu avuseseră 
dificultăţi în a urmări aripile-g de acolo; automatele acestui aparat 
de zbor ar fi trebuit s-o observe, chiar dacă n-ar fi căutat în mod 
explicit un om pe sol. 


— Vezi ceva? 


Cele patru capete adulte se mișcară înainte și înapoi în perechi 
coordonate. 


- Nu. Probabil că zburătorul este foarte departe sau înapoia fumului. 


Prostii! Johanna se ridică în picioare și porni în goană spre zidurile 
castelului. Probabil c-o urmăreau de acolo! 


- Cioplitoarei-în-lemn nu-i va plăcea asta! 


Doi soldaţi ai reginei alergau deja către ei, atrași de acțiunea lor 
decisă sau de vederea Johannei. Pelerinul le făcu semn să se retragă. 


Erau singuri în câmp deschis, la mai puțin de două sute de metri de 
zidul castelului. Ar fi fost greu să fie ignorati chiar și în vedere 
normală. De fapt, fură observați. Se auzi un șuierat slab și o săgeată 
lungă de un metru se înfipse în pământ în stânga lor. Cicatrizatul o 
prinse pe fată de umăr, silind-o să se ghemuiască. Puii își ridicară 
pavezele. Pelerinul făcu din sine o baricadă și începu să se retragă 
pentru a ieși din bătaia săgeților. Înapoi, spre fum. 


- Nu! Aleargă paralel cu castelul! Vreau să fiu văzută! 
- Bine, bine... 


Sunete de moarte fluierau încet în jurul lor. Johanna păstră o mână 


pe umărul Pelerinului pe când alergau peste câmp. Il simți pe 
Cicatrizat clătinându-se. Săgeata îl nimerise în mușchiul umărului, 
la câţiva centimetri de un timpan. 


-N-am pățit nimic! Stai jos, stai jos! 


Prima linie a trupelor Cioplitoarei-în-lemn venea acum către ei: o 
duzină de haite ce traversau în goană terasa. Pelerinul sărea în sus și 
în jos, strigând cu o voce care izbea cu forță materială. Ceva despre 
„stat pe loc“ și „pericol din văzduh“. Nu le opri înaintarea. 


— Vor să te-ndepărtezi de săgeți. 


Pe neașteptate observară că tirul dinspre castel se oprise. Pelerinul 
cercetă cerul. 


- Se-ntoarce! Vine dinspre est, cam la un kilometru depărtare. 


Fata privi în direcţia pe care i-o arăta. Era un aparat lipsit de grație, 
probabil destinat zborului extraatmosferic, deși nu avea spini de 
ultrapropulsie. Se clătina și se legăna pe verticală. Nu zări jeturi. Să 
fi avut un soi de agraviuri? Să fi fost non-umani? Gândul îi traversă 
fulgerător mintea, alături de clipa de bucurie. 


O lumină alburie licări dintr-un fel de catarg de pe partea sa ventrală 
și pământul se ridică precum un gheizer în jurul soldaților care 
alergau s-o protejeze pe Johanna. Tunetele sacadate răsunară iarăși, 
atât doar că lumina trecea direct peste prietenii fetei, spre ea. 


Amdijefri era pe metereze. Oțel își ferea privirile ucigătoare de cei 
doi. Pur și simplu, nu se putea împotrivi; Ravna ceruse ca Jefri să 
stea lângă radio pentru a dirija loviturile. Femela umană nu era 
complet proastă. Oricum n-ar fi contat. O armată arată ca o armată, 
indiferent dacă-i dușman sau prieten. Foarte iute, armata dinapoia 
acestor ziduri avea să înceteze să mai existe. 


-Cum a mers primul raid? 


Glasul Ravnei se auzea limpede din comset. Nu-i răspunse însă Jefri. 
Toţi opt ai lui Amdiranifani se desfășuraseră pe parapet; unii dintre 


ei se suiseră pe creneluri pentru stereoviziune, în timp ce alții îl 
urmăreau pe Oțel și radioul. li ceruse să se retragă, dar fără succes. 
Acum Amdi răspundea la întrebări cu vocea lui Jefri. 


- Perfect. Am numărat cincisprezece impulsuri. Numai zece au lovit 
ceva. Pun prinsoare că și eu aș putea trage mai bine. 


-La naiba, asta-i tot ce pot face cu [cuvinte necunoscute] astea. 


Glasul nu era al Ravnei. Otel îi auzi tonul de iritare. Pe toți îi 
enervează puiandrii ăștia. Gândul îl înveseli. 


-Te rog, spuse el. Trage din nou. Din nou! 


Se uită peste parapet. Atacul aerian nimicise o bandă de inamici de 
la marginea celei mai apropiate terase. Erau distrugeri 
spectaculoase, ca loviturile unor tunuri uriașe sau ca aterizarea 
separată a douăzeci de nave stelare. Și toate din partea unei 
ambarcațiuni micuţe care se clătina ca o frunză căzută din copac. 
Linia frontului inamic se destrăma în panică. Pe metereze, soldații 
lui țopăiau în jurul posturilor. Situația fusese sumbră după ce tunul 
le fusese distrus; avuseseră realmente nevoie de ceva care să-i 
însuflețească. 


- Arcașii, Shreck! Trage-n supraviețuitori! Vorbi apoi în samnorskă: 
Liniile din față continuă să avanseze. Sunt... sunt... (La naiba, cum se 
zicea „sigure pe ele“?) Ne vor ucide fără un ajutor mai consistent. 


Copilul-om îl privi pe Otel derutat. Dacă el ar fi zis că asta era o 
minciună, atunci... După câteva secunde, Ravna vorbi: 


-Nu știu. Sunt destul de departe de zidurile voastre, cel puțin așa 
cum văd eu. Nu vreau să măcelărim... 


Purtă o conversație foarte rapidă cu omul din zburător, poate nici 
măcar în samnorskă. Tunarul de acolo nu părea încântat. 


-Pham se va retrage câțiva kilometri, urmă ea. Putem reveni 
imediat, dacă inamicul vostru avansează. 


— Ssssst! 


Șuieratul în Vorbire-naltă a lui Shreck fu ca un șoc fizic. Oțel se roti 
fulgerător, străpungându-l cu privirea. Cum cuteza... Însă 
locotenentul său era cu ochii holbaţi și indica spre centrul câmpului 
de bătălie. Otel avea desigur o pereche de ochi întoarsă într-acolo, 
dar nu fusese prea atent: Celălalt Două-picioare! 


Silueta-călugăriță se ghemui îndărătul unei haite însoțitoare, din 
fericire înainte ca Amdijefri s-o fi remarcat. Slavă Haitei Haitelor că 
puiand.rii erau miopi! Oțel se repezi înainte, înconjurându-i pe unii 
din Amdi și strigând la ceilalți să coboare de pe parapet. Amândoi 
din Tyrathect se năpustiră, prinzându-i pe nemernicii neascultători. 


- Jos! zbieră Otel în graiul Stiletelor. 


Pentru o secundă domni haosul, când sunetele propriei sale minți se 
amestecară cu mintea puiandrilor. Amdi se rostogoli, îndepărtându- 
se de el, complet distras de zgomot și de îmbrâncelile brutale. După 
aceea Oțel continuă în samnorskă: 


- Acolo mai sunt multe tunuri. Coborâţi până nu pățiți ceva! 
Jefri porni către parapet. 
-Nu văd însă... 


Și din fericire nici nu avea ce să vadă. Deocamdată... Celălalt Două- 
picioare continua să fie ghemuit îndărătul unei haite a Cioplitoarei- 
în-lemn. Shreck luă copilul uman cu labele și fălcile. El și unul din 
Tyrathect îi coborâră pe scări pe copiii care protestau. Pe când se 
îndepărtau, Iyrathect înzorzona deja povestea lui Otel, povestind 
despre trupele pe care le putea zări sub coama dealului. 


- Detonează magazia de pulbere mai mică, șuieră Oțel spre Shreck 
care se îndepărta. 


Magazia aceea era aproape goală, dar distrugerea ei îi putea 
convinge pe spaţiali, dacă cuvintele n-o puteau face. 


După plecarea lor, Otel rămase o clipă tăcut și cuprins de fiori. Nu 
văzuse niciodată un dezastru evitat chiar în ultimul moment. De pe 
metereze, arcașii lui revărsau săgeți peste haita inamică și Două- 
picioare. La naiba! Erau în afara bătăii proiectilelor. 


În curtea castelului, Shreck detonă magazia mică. Explozia fu 
satisfăcătoare, mult mai sonoră decât o lovitură de artilerie; un turn 
interior fu aruncat în aer. O ploaie de pietre căzu peste întreaga 
curte, iar bucăţile mai mici ajunseră până la locul unde Otel stătea pe 
metereze. 


Glasul Ravnei striga în samnorskă, prea repede pentru ca Otel să 
înțeleagă. Toate planurile și speranţele erau acum pe muchie de 
cuțit. Trebuia să riște totul. Oțel apropie un umăr de comunicator și 
spuse: 


- Scuze. Lucrurile se derulează iute aici. Mai mulţi Cioplitorii-în- 
lemn au venit la adăpostul fumului. Nu-i puteți ucide pe toți de pe 
deal? 


Oare călugărițele puteau să vadă prin fum? Aici era punctul în care 
el risca totul. 


-Pot încerca, se auzi glasul tunarului zburător. Fii atent! 


Se auzi apoi un al treilea glas, foarte slab și subţire chiar și după 
criteriile oamenilor: 


- Va mai dura cincizeci de secunde, sir Oțel. Avem probleme cu 
întoarcerile. 


Perfect. Concentraţi-vă asupra zborului și uciderilor. Nu vă priviţi 
victimele cu prea multă atenţie. Arcașii îl alungaseră pe om, care era pe 
jumătate ascuns de fum. Alte haite se grăbeau să-l protejeze. Până ce 
Vizitatorii aveau să se întoarcă, numărul țintelor avea să fie mare, cu 
omul pierdut printre ele. 


Doi din el îl zăriră pe spaţial coborând prin pâcle. Vizitatorii nu 
aveau să distingă limpede în ce trăgeau. De sub vehiculul zburător 
pâlpâi lumină alburie. O coasă se abătu peste coasta dealului, 
îndreptându-se către trupele Cioplitoarei-în-lemn. 


Pham fu zguduit în compartimentul său, în timp ce Cochilie-albastră 
revenea cu landerul spre ținte. Nu se mișcau prea repede; curentul 
de aer nu putea să aibă mai mult de treizeci de metri pe secundă. 


Însă fiecare clipă abunda în zgâlţâituri și tumbe violente. La un 
moment dat, doar priza lui Pham pe afetul armei izbuti să-l ţină în 
interiorul vehiculului. Peste patruzeci de ore va sosi lucrul cel mai 
ucigător din univers, iar eu trag în câini. 


Cum să atace versantul dealului? Glasul plângăreț al lui Otel 
continua să-i răsune în urechi. lar Ravna nu era sigură cât vedea E-I 
sub fum. Ne-am putea descurca mai bine fără automate decât cu 
nenorocita asta de amestecătură. Cel puţin arma lui avea comenzi 
manuale. Pham îi cuprinse țeava cu un braț, iar cu celălalt pipăi 
comenzile. La lățime mare, fasciculul era inutil împotriva blindajelor 
și armurilor, dar putea fierbe ochii în orbite și arde pielea și părul... 
iar lățimea lui ajungea la zeci de metri la nivelul solului. 


- Cincisprezece secunde, sir Pham, auzi glasul Cochiliei-albastre. 


De data asta erau mult mai jos. Golurile din vălătucii de fum 
fulgerau pe sub ei aidoma unor opere de artă stop-cadre. Majoritatea 
terenului era carbonizată, totuși existau râpe de piatră goală și chiar 
petice de zăpadă acoperită de funingine, în depresiuni și zone 
umbrite... Ici-colo zărea câte un morman de trupuri canine, 
ocazional câte o ţeavă de tun. 


-În față sunt mai mulţi, sir Pham. Aleargă în apropierea castelului. 


Bărbatul se aplecă și privi înainte. Gloata era cam la patru sute de 
metri în față. Fugea paralel cu zidurile castelului, pe un câmp ce 
părea o spinare de arici din cauza săgeților. Apăsă trăgaciul și baleie 
fasciculul de sub lander. Sub suprafața uscată a solului exista destulă 
apă și aceasta explodă în jeturi de abur, când fasciculul trecu peste 
ea... În lateral însă dispersia largă nu avea efect prea mare. Aveau să 
mai treacă niște secunde până ce reușea să atingă ca lumea haitele 
acelea nenorocoase. 


Dispunea de timp pentru a reflecta la câteva mici suspiciuni. De 
unde aveau inamicii tunuri cu încărcare pe la gura țevii? Pe acelea 
trebuie să le fi făcut chiar ei... pe o planetă unde nu existau dovezi 
ale armelor de foc. Otel era clasicul uneltitor medieval; Pham îl 
simţise de la o mie de ani-lumină depărtare. Era evident că ei îi 
cântau în strună nemernicului. Gura! O să te ocupi de Oțel mai târziu. 


Venind pieziș peste haite, bărbatul trase din nou, baleind de data 
aceasta fasciculul prin carne vie. Trase atât în faţa lor, cât și între 
haite și castel; poate că n-aveau să moară toate. Scoase capul și mai 
mult în curentul de aer, străduindu-se să vadă mai bine. Înaintea 
haitelor era o porțiune de câmp deschis lată de o sută de metri, o 
singură haită de patru și... o siluetă omenească, zveltă și cu păr negru, 
care sărea și flutura din brațe. 


Pham ridică brusc țeava, izbind-o de carcasă, și simultan o asigură. 
Valul de căldură al reflectării fasciculului îi pârli sprâncenele. 


- Cochilie-albastră! Coboară! Coboară! 

-O întelegere greșită. Ea a fost minţită. 


Ravna încercă să descifreze ceva îndărătul vocii. Samnorska lui Oțel 
era la fel de nesigură ca întotdeauna, cu ton copilăros și plângăret. El 
nu părea să vorbească altfel decât înainte, totuși versiunea lui despre 
cele întâmplate era foarte nebuloasă... Fie că era un maestru galactic 
al nerușinării... fie că spunea realmente adevărul. 


-Probabil că a fost rănită, apoi mintită de Cioplitoarea-în-lemn. Asta 
ar explica multe, Ravna. Fără ea, Cioplitoareaîn-lemn n-ar fi putut 
ataca. Fără ea, toți puteau fi în siguranță. 


Pham i se adresă Ravnei pe un canal privat: 


- Este adevărat că fata a fost inconștientă în majoritatea ambuscadei, 
Rav. Pe de altă parte, mai că nu mi-a scos ochii, când am sugerat că 
s-ar putea înșela în privința lui Oțel și a Cioplitoarei-în-lemn. lar 
haita care o însoțește este mult mai convingătoare decât Otel. 


Femeia privi întrebător peste punte, spre Tulpină-verde. Pham nu 
știa că skrodcălăreaţa era aici. Urât. Tulpină-verde era o oază de 
rațiune în mijlocul dementei acelea... și ea cunoștea E-II infinit mai 
bine decât Ravna. 


Profitând de șovăiala ei, Otel vorbi: 


- Vezi, nimic nu s-a schimbat, decât în bine. Mai trăiește un om. 
Cum ne-ai putea suspecta? Vorbește cu Jefri, el înțelege. Am făcut tot 


ce-am putut pentru copiii din... 
Urmă un bolborosit, după care vocea lui (sau alta?) zise: 
— ...hibernoterapie. 


-In mod clar, trebuie să discutăm din nou cu el. El este cea mai bună 
dovadă a bunelor tale intenții. 


- Perfect. Peste câteva minute. Înţeleg, el este în același timp unica 
mea protecție împotriva unor vicleșuguri din partea voastră. Știu cât 
de puternici sunteți voi, Vizitatorii. Eu... mă tem de voi. Noi trebuie 
să... — o consultatie bolborosită — ...ne înțelegem reciproc temerile. 


— Mda. O să aranjăm ceva în privinţa asta. Deocamdată vrem să 
vorbim cu Jefri. 


— Da. 
Ravna comută canalele. 
-Ce părere ai, Pham? 


-Eu n-am niciun fel de nelămuriri. Johanna nu-i un copil naiv ca 
Jefri. Noi știam deja că Otel era un tip dur. Pur și simplu, am 
interpretat greșit unele date. Locul de asolizare este în mijlocul 
teritoriului lui. El este ucigașul. Glasul bărbatului deveni mai stins, 
aproape un murmur: Chestia nasoală este că asta poate să nu 
schimbe absolut nimic. Otel are în continuare nava. Trebuie s-ajung 
acolo. 


— Va fi altă ambuscadă. 


- Știu. Dar mai contează? Dacă pot să beneficiez de niţel timp cu 
Contramăsura, ar putea să... va merita. 


Ce mai conta o misiune sinucigașă în cadrul altei misiuni 
sinucigașe? 


-Nu sunt convinsă. Dacă-i dăm totul lui Otel, ne va ucide chiar 
înainte să ne fi apropiat de navă. 


-O să-ncerce. Uite ce zic: tu ține-l de vorbă. Poate că reușim o 
triangulaţie pe radioul lui și să-l detonăm pe nenorocit. 


Nu suna defel optimist. 


Tyrathect nu-i duse nici la navă, nici în odăile lor. Coborâră pe trepte 
din interiorul zidului exterior, mai întâi părți din Amdi, apoi Jefri cu 
restul lui Amdi și în cele din urmă solitarul din Tyrathect. 


Amdi continua să se plângă: 
- Nu-nţeleg, nu-nţeleg... Putem fi de-ajutor... 
-N-am văzut tunurile inamicului, adăugă Jefri. 


Solitarul avea o sumedenie de explicaţii, deși părea chiar mai 
preocupat decât de obicei. 


— Eu le-am văzut cu alt membru de-al meu, afară, în vale. Ne 
retragem acum toți soldaţii. Trebuie să rezistăm, altfel niciunul 
dintre noi nu va mai fi în viață pentru a fi salvat. Deocamdată acesta 
este locul cel mai bun în care să staţi voi. 


- De unde știi? întrebă Jefri. Poţi să vorbești cu Otel în clipa asta? 
— Da, unul din mine a rămas sus cu el. 


— Atunci spune-i că trebuie să v-ajutăm. Putem vorbi samnorska 
chiar mai bine decât tine. 


-O să-i spun imediat, replică iute Mantie. 


Aici nu mai existau fante de ferestre tăiate în ziduri. Unica lumină 
provenea de la torțele cu fitil amplasate din zece în zece metri în 
lungul tunelului. Aerul era rece și cu iz de mucegai; umezeala 
sclipea pe piatra necapitonată. Ușiţele nu erau din lemn lustruit. În 
locul lor existau bare de fier, dincolo de care se întindea bezna. Unde 
mergem? Jefri își reaminti brusc de temnițele din povești, de trădarea 
care se abătuse asupra Celor Doi și a Contesei Lacului. Amdi nu 
părea să simtă așa ceva. În ciuda naturii sale neastâmpărate, Puii 
erau în esenţă încrezători; el depinsese întotdeauna de domnul Otel. 
Însă părinții lui Jefri nu se comportaseră niciodată așa, nici chiar în 


timpul fugii de la Laboratorul Superior. Domnul Otel păruse brusc 
foarte diferit, ca și cum nu-l mai interesa să se prefacă amabil. lar 
Jefri nu se încrezuse niciodată complet în mohorâtul Tyrathect; iar 
acum acesta acționa de-a dreptul dubios. 


Pe coasta dealului nu existase nicio amenințare nouă. 


Teama, încăpățânarea și suspiciunea se coagulară. Jefri se roti, 
confruntându-l pe Mantie. 


-Nu mergem mai departe. Nu aici ar trebui să mergem. Vrem să 
discutăm cu Ravna și cu domnul Oțel. 


O înțelegere bruscă, eliberatoare: 
-Şi nu ești îndeajuns de mare ca să ne-oprești! 


Solitarul se retrase instantaneu, după care se așeză. Iși coborî capul 
și clipi. 


- Deci nu te-ncrezi în mine? Ai dreptate. Aici nu există nimeni în 
care să vă puteți încrede, doar voi. 


Privirea lui trecu de la Jefri la șirul de Amdi, apoi examină 
coridorul. 


-Otel nu știe că v-am adus aici. 


Mărturisirea fu atât de rapidă și simplă, încât lui Jefri i se puse un 
nod uriaș în gât. 


- Ne-ai adus aici c-ca să ne ucizi... 
Toţi din Amdi se holbau la el și la Tyrathect, cu ochii căscaţi de șoc. 
Solitarul clătină din cap într-o părticică de zâmbet. 


-Crezi că sunt un trădător? După atâta timp, o bănuială la locul ei. 
Sunt mândru de tine! Nu, Amdijefri, voi sunteți înconjurați de 
trădători. Dar eu nu sunt unul dintre ei. Sunt aici ca să v-ajut. 


-Ştiu asta. Amdi se întinse ca să-și atingă un bot de solitar: Tu nu 


ești un trădător. Ești singura persoană în afară de Jefri pe care-o pot 
atinge. Noi am dorit dintotdeauna să te placem, totuși... 


- O, dar ar trebui să fiți suspicioși. Veţi muri toți dacă nu sunteți așa. 
Tyrathect privi peste pui, către băiat, care rămăsese încruntat: Sora ta 
trăiește, Jefri. Acum ea este afară, dincolo de ziduri, iar Oțel a știut 
adevărul acesta din capul locului. El ţi-a ucis părinții; el a făcut 
aproape tot ceea ce a susținut că ar fi făcut Cioplitoarea-în-lemn. 


Amdi se dădu înapoi, scuturându-se în negaţii înspăimântate. 


-Nu mă credeţi? Amuzant... Cândva am fost un mincinos excelent; 
îi puteam convinge pe pești să-mi sară în bot. Însă acum, când 
numai adevărul poate să aibă succes, nu vă pot convinge... 
Ascultați! 


Dinspre solitar se auzi brusc glasul de om al lui Otel; Oțel vorbea cu 
Ravna despre Johanna care era vie și-și cerea scuze pentru atacul pe 
care tocmai îl poruncise asupra ei. 


Johanna! Jefri se repezi înainte și căzu în genunchi în fața Mantiei. 
Fără să gândească, înhăță solitarul de gât și începu să-l zgâlțâie. 
Colţii pocniră spre mâinile sale, când celălalt încercă să se elibereze. 
Amdi sări și-l trase cu putere de mâneci. După un moment, Jefri îi 
dădu drumul. La numai câţiva centimetri de faţa lui, solitarul îl fixă 
cu privirea și lumina torțelor îi scânteie în ochii negri. Amdi spunea: 


- Glasurile omenești sunt ușor de imitat... 
Fragmentul era disprețuitor. 


- Bineînţeles. Și nici nu pretind că ar fi fost o transmisiune în direct. 
Ceea ce ați auzit s-a petrecut cu câteva minute în urmă. lată ce am 
plănuit cu Otel în chiar după-amiaza aceasta. 


Samnorska i se opri brusc și coridorul se umplu cu acordurile 
bolborosite ale vorbirii Haitelor. După un an petrecut pe planetă, 
Jefri putea deduce doar sensuri vagi din conversaţia aceea. Sunau 
într-adevăr ca două haite. Una dorea ceva din partea celeilalte, să-l 
aducă pe Amdijefri — acordul acela fusese clar — sus. 


Amdiranifani încremeni deodată, cu toți membrii încordându-se 


către sunetele retransmise. 

- Oprește! ţipă el. 

Coridorul deveni la fel de tăcut ca un mormânt. 
- Domnul Oțel, o, domnul Oțel... 

Toţi din Amdi se ghemuiră lângă Jefri. 


- Ordonă să fii schingiuit, dacă Ravna nu-i dă ascultare. Vrea să-i 
ucidă pe Vizitatori când aterizează. Ochii mari erau podidiți de 
lacrimi: Nu-nţeleg... 


Jefri împunse cu mâna spre Mantie. 
-Poate că și-asta-i o imitatie. 
-Nu știu. Eu n-aş putea niciodată să imit atât de bine două haite. 


Trupușoarele se cutremurară lângă Jefri și se auzi sunet de plânsete 
omenești, sunetul straniu de familiar al unui copilaș disperat... 


-Ce să facem, Jefri? 


Băiatul tăcea însă, amintindu-și și înțelegând în cele din urmă, 
primele câteva minute după ce trupele lui Otel îl salvaseră... sau îl 
capturaseră? Amintiri suprimate de bunătatea ulterioară se furișară 
din colțurile minţii sale. Mama, tata, Johanna... Dar Johanna trăiește, 
imediat dincolo de zidurile astea... 


— Jefri? 
-Nici eu nu știu. S-să ne-ascundem... poate... 


Pentru o clipă rămaseră privindu-se. În cele din urmă Fragmentul 
rosti: 


-Puteți face mai mult decât să vă ascundeţi. Știți deja despre 
pasajele din zidurile acestea. Cine cunoaște punctele de intrare — și 
eu le cunosc — poate ajunge aproape oriunde dorește. Puteţi chiar să 
ieșiți din castel. 


Johanna... 


Plânsetele lui Amdi se opriră. Trei din el îl priveau pe Tyrathect din 
față, din spate și dintr-o parte. Restul continua să stea lipit de Jefri. 


- Noi tot n-avem încredere în tine, Tyrathect, rosti Jefri. 


- Bun, bun... Sunt o haită formată din diverse părți. Este posibil să 
nu se poată avea pe de-a întregul încredere în mine. 


— Arată-ne tu ieșirile. 
Lasă-ne pe noi să decidem. 
-Nu va fi timp... 


- Bine, da-ncepe să ne-arăți. Şi-n timpul ăsta, continuă să retransmiți 
ce spune domnul Oțel. 


Solitarul aprobă din cap și fluxurile multiple de vorbire ale Haitelor 
reîncepură. Mantie se ridică cu greu în picioare și-i conduse pe cei 
doi copii printr-un tunel lateral în care torțele se consumaseră deja 
în majoritate. Aici sunetele cele mai puternice erau ale apei care 
picura încetișor. Tunelul nu fusese construit nici măcar de un an, 
totuși — cu excepția marginilor neregulate ale blocurilor de piatră — 
părea vechi. 


Puii reîncepuseră să plângă. Jefri mângâie spinarea celui care i se 
agățase de umăr. 


-Te rog, Amdi, tradu-mi! 
După o secundă, glasul lui Amdi i se auzi șovăielnic în ureche: 


- D-domnul Otel întreabă iarăși unde suntem. Iyrathect zice c-am 
fost blocaţi de prăbușirea unui plafon în aripa interioară. 


Ei auziseră un huruit de zidărie cu niște minute în urmă, însă păruse 
foarte îndepărtat. 


- Domnul Oțel tocmai a trimis restul lui Tyrathect să-l caute pe 
domnul Shreck și să ne deblocheze. Domnul Oțel sună foarte... 


diferit... 
-Poate că de fapt nu-i el, șopti Jefri. 
Tăcere prelungă. 


-Ba nu, el este, dar pare foarte furios și folosește cuvinte foarte 
ciudate. 


-Cuvinte complicate? 


- Nu. Cuvinte care sperie. Despre tăiat și ucis... pe Ravna, pe tine și 
pe mine. El... el nu ne place, Jefri... 


Solitarul se opri. Ajunseseră dincolo de ultima torță din zid și era 
prea întuneric ca să vadă altceva decât forme adumbrite. Indica un 
punct de pe perete. Amdi se întinse și apăsă piatra. În tot acest timp, 
domnul Iyrathect continua să vorbească, raportând de afară. 


- Bun, spuse Amdi, asta se deschide. Și-i îndeajuns de mare pentru 
tine, Jefri. Cred... 


Glasul omenesc al lui Tyrathect zise: 


- Spaţialii s-au întors. Le pot zări bărcuţa... Am plecat la timp. Oțel 
devine bănuitor. Alte câteva clipe și va scotoci peste tot. 


Amdi privi în deschiderea întunecată. 

- Eu zic să mergem, zise el încet, cu tristețe. 

- Da. 

Jefri se aplecă și atinse unul dintre umerii lui Amdi. Acela îl conduse 
până la o gaură cu muchii ascuțite tăiată în piatră. Dacă-și strângea 
umerii, ar fi fost loc să se târască. Unul din Amdi intră chiar înaintea 
lui. Restul avea să-i urmeze. 


-Sper că nu se îngustează și mai mult. 


-N-ar trebui, răspunse Tyrathect. Toate pasajele acestea sunt 
concepute pentru haite cu armuri ușoare. Important este să mergeti 


prin cele care suie. Nu vă opriți și în cele din urmă veţi ajunge afară. 
Vehiculul zburător al lui Pham este la mai puţin de... ă-ă-ă, cinci 
sute de metri de ziduri. 


Jefri nici măcar nu putea să privească peste umăr pentru a vorbi cu 
Mantie. 


-Şi dacă domnul Otel ne urmărește prin ziduri? 
O tăcere scurtă. 


-Probabil că n-o va face, dacă nu știe pe unde ați intrat. Ar dura 
prea mult să vă găsească. Dar- și glasul sună pe neașteptate mai 
blând - pe crestele zidurilor există deschideri. În cazul în care 
soldații inamici ar încerca să se furișeze din exterior, trebuie să existe 
un mod de a-i ucide în tuneluri. Ar putea să toarne petrol de sus. 


Posibilitatea nu-l sperie pe Jefri. Pe moment i se părea pur și simplu 
ceva bizar. 


- In cazul ăsta, ar trebui să ne grăbim. 


Jefri o luă înainte, iar restul din Amdi îl urmă. Pătrunsese deja câțiva 
metri în adâncul stâncii, când auzi glasul ultimului din Amdi care 
intra: 


-Nu vei păți nimic, domnule Iyrathect? 

Sau totul nu-i decât altă minciună? se întrebă Jefri. 

Vocea lui Mantie avea obișnuitul ton cinic: 

- M-aștept să cad în picioare. Vă rog să ţineţi minte cine v-a ajutat. 


Apoi trapa fu închisă și ei porniră mai departe, în beznă. 


Negocieri — rahat! Pentru Pham era evident că „întâlnire reciproc 
protejată“ însemna pentru Otel o acoperire pentru măcel. Nici chiar 
Ravna nu era amăgită de noile propuneri ale haitei. Cel puţin asta 


însemna că Otel improviza de acum — că nu se mai baza pe scenariile 


și planurile urzite din timp. Necazul era că tot nu le oferea nicio 
breșă. Pham ar fi salutat cu încântare moartea în schimbul câtorva 
ore petrecute cu Contramăsura, dar forțele lui Otel i-ar fi ucis înainte 
să fi văzut interiorul navei fugarilor. 


- Mișcă-te permanent, Cochilie-albastră. Vreau să fim o povară 
pentru gândurile lui Otel, totuși fără să-i oferim vreo țintă. 


Călărețul flutură o frunză în semn de încuviinţare și landerul ricoșă 
scurt de pe mușchi, pluti o sută de metri paralel cu zidurile 
castelului și coborî din nou. Se aflau în zona dintre cele două 
fronturi, între Cioplitoareaîn-lemn și Oțel. 


Johanna Olsndot se întoarse ca să-l privească. Acum landerul era 
foarte aglomerat: Cochilie-albastră întins peste comenzile Călărețe 
de la prova, Pham și Johanna înghesuiți în scaunele dinapoia lui... și 
o haită numită Pelerinul în fiecare locșor gol dintre ei. 


-Chiar dacă puteți localiza comsetul, să nu trageti! Jefri ar putea fi 
în apropiere. 


De douăzeci de minute, Otel promitea reapariția în orice moment a 
lui Jefri Olsndot. 


Pham privi chipul mânjit al fetei. 
- Nu, n-o să tragem decât dacă vedem cu exactitate ce lovim. 


Ea încuviinţă scurt. Nu putea să aibă mai mult de paisprezece ani, 
însă era un ostaș bun. Jumătate din oamenii pe care îi cunoscuse 
Pham în Qeng Ho ar fi leșinat sau ar fi fost cuprinși de istericale 
după salvarea aceea. lar din restul, puţini ar fi putut oferi un raport 
de stare mai bun decât cel al Johannei și al prietenului ei. 


Se uită la haită. Avea să dureze o vreme până să se obișnuiască cu 
creaturile astea. La început crezuse că doi câini erau mutanti cu 
capete secundare... apoi observase că acelea aparțineau de fapt unor 
pui transportați în buzunarele vestelor. „Pelerinul“ era în tot 
landerul; oare cărei părți din el ar fi trebuit să se adreseze? Optă 
pentru capul care privea în direcția lui. 


— Ai vreo idee cum să-l abordăm pe Otel? 


Samnorska haitei era mai bună decât a lui Pham. 


-Otel și Jupuitorul sunt la fel de vicleni ca orice am văzut în 
datasetul Johannei. Iar Jupuitorul are mult sânge rece. 


- Jupuitorul? (Nu știuse că exista vreun individ cu numele acela...) 
Noi am vorbit cu un „domn Zdrelitor“. Un fel de asistent al lui Oțel. 


- Hm... Este îndeajuns de șiret ca să joace rolul unui asistent... păcat 
că nu ne putem întoarce ca să discutăm cu Cioplitoarea-în-lemn 
despre asta. 


Solicitarea era integrată abil în intonatie. Pham se întrebă într-o 
doară ce procentaj din Haite era la fel de flexibil. Dacă ajungea 
vreodată să iasă în spațiul cosmic, putea fi o rasă a naibii de 
pricepută în comerț! 


-Îmi pare rău, n-avem timp pentru așa ceva. Ba chiar, dacă nu 
putem intra imediat, am pierdut totul. Sper doar că Otel n-a ghicit 
asta. 


Capetele se rearanjară în mod subtil. Membrul cel mai mare al 
haitei, din vesta căruia ieșea o coadă ruptă de săgeată, se apropie 
mai mult de fată. 


- Dacă Oțel conduce ostilitățile, am avea o șansă. El este foarte istet, 
dar credem că cedează sub presiune. Faptul că ați găsit-o pe Johanna 
l-a făcut probabil să alerge-n cerc după propriile lui cozi. Nu-i da 
răgaz să-și revină și te poţi aștepta la niște erori grave. 


Johanna interveni imediat: 

-S-ar putea să-l omoare pe Jefri. 
Ori să detoneze nava... 

- Ravna, ai avut ceva noroc cu Oțel? 


- Nu, răspunse din difuzor glasul femeii. Amenințările au devenit 
mai transparente acum și samnorska lui e tot mai greu de înțeles. 
Încearcă să aducă niște tunuri aflate la nord de castel; nu cred că știe 
cât de multe pot vedea eu... Jefri tot n-a apărut la aparatul de radio. 


Fata păLli, totuși nu spuse nimic. Mâna ei se ridică ușor și prinse una 
dintre labele Pelerinului. 


Cochilie-albastră fusese foarte tăcut pe toată durata operațiunii de 
salvare, mai întâi fiindcă avea toate frunzele ocupate cu pilotatul și 
apoi pentru că fata și Pham aveau destule de discutat. Pham 
observase că o parte a Pelerinului adulmecase politicos în jurul 
Călărețului. Cochilie-albastră nu păruse neliniștit de atenţia care-i 
era acordată; rasa lui avea multă experienţă cu altele. 


Acum însă Călărețul emise un brap pentru a atrage atenţia generală. 
-Sir Pham, în faţa castelului este agitație. 


Pelerinul sări aproape instantaneu și privi cu un cap printr-un 
telescop. 


- Da. Cea care se deschide este poarta principală pentru 
contraatacuri. De ce ar dori însă Otel să scoată haitele în clipa asta? 
Cioplitoarea-în-lemn le va face tocană. 


Haitele se revărsau prin portiță într-un torent, aducând mult cu 
trupele din amintirile lui Pham. Dar după ce se îndepărtau de ieșire, 
se divizau în grupuri de câte patru sau șase câini și se răspândeau 
pe perimetrul castelului. 


Bărbatul se aplecă în față, încercând să vadă cât mai mult în lungul 
zidurilor. 


-Poate că nu... Tipii ăia nu-naintează. Au rămas în interiorul razei 
de acțiune a arcașilor de pe ziduri. 


- Da, însă noi avem tunuri. (Pentru o secundă, imitația perfectă de 
voce omenească a Pelerinului se frânse și acorduri specifice Stiletelor 
umplură cabina.) Ceva-i realmente ciudat. Este ca și cum ar încerca 
să oprească pe cineva să iasă. 


- Există și alte ieșiri? 


- Probabil. Și foarte multe tuneluri mici, largi doar cât un membru 
de haită. 


— Ravna? 


-Otel nu mai vorbeşte acum absolut deloc. A zis ceva despre 
trădători care s-au infiltrat în castel. Nu aud decât bolboroseală de 
Stilete. 


Prin ambrazurile de pe metereze, Pham zărea soldaţi inamici care se 
mişcau deasupra celor de pe sol. Ceva scormonise prin cuibul acela 
de viespi. 


Johanna Olsndot era imaginea întruchipată a concentrării îngrozite, 
cu mâna liberă încleștată în pumn și buzele tremurând foarte ușor. 


-In tot acest timp, îl crezusem mort. Dacă-l ucide, o să... Glasul îi 
spori brusc în intensitate: Acum ce mai fac? 


Pe vârful zidurilor erau aduse cazane din fontă. 


Pham ghici despre ce era vorba. Asediile de pe Canberra implicaseră 
acțiuni similare. O privi pe fată și tăcu. Nu putem face nimic. 


Haita Pelerinului nu era la fel de miloasă... sau poate nu la fel de 
superioară. 


- Este petrol, Johanna. Vor să ucidă pe cineva care este în tunelurile 
din ziduri. Dar dacă el poate ieși... Cochilie-albastră, am citit despre 
megafoane. Pot folosi unul? Dacă Jefri este în ziduri, Cioplitoarea-în- 
lemn poate să distrugă cu ușurință trupele lui Otel de pe câmp și de 
pe metereze. 


Pham deschise gura pentru a se împotrivi, însă Călărețul deschisese 
deja un canal. Glasul Pelerinului care vorbea în graiul Stiletelor 
răsună peste coasta dealului. Toate capetele de pe zidurile castelului 
se întoarseră. Acordurile și trilurile mai continuară un moment, apoi 
încetară. 


Peste numai o clipă se auzi vocea Ravnei: 


-Ceea ce ați făcut acum l-a scos realmente din minţi pe Otel. Abia îl 
mai înțeleg. Pare să descrie cum îl va tortura pe Jefri, dacă n-o 
retragem pe Cioplitoarea-în-lemn. 


Pham mormăi în barbă: 
— Bine-atunci. Ridică-ne, Cochilie-albastră! 
Era încântat să-și ia adio de la subtilități. 


Cochilie-albastră legănă landerul și-l înălță. Înaintară, doar cu puţin 
mai repede decât putea alerga un om. În spatele lor, trupele 
Cioplitoarei-în-lemn treceau peste coama dealului. Soldații aceia 
fuseseră retrași mult, când Pham începuse să împroaște cu fasciculul 
din văzduh. Situaţia putea fi decisă înainte ca ei să ajungă la castel... 
Totuși puterea Cioplitoarea-în-lemn continua să fie impresionantă și 
ucigătoare; norișori de fum și flăcări apărură în lungul meterezelor, 
urmate de pocnituri seci. Uciderea lui Jefri Olsndot avea să-l coste 
foarte mult pe Otel. 


-Nu poti utiliza fasciculul pentru a alunga trupele lui Oțel de sub 
ziduri? întrebă Johanna. 


Pham dădu să încuviințeze, după care observă ce se petrecea lângă 
castel. 


-Priveşte petrolul. 


Pete întunecate creșteau între haitele de inamici și zidurile pe care le 
păzeau. Până nu știau pe unde avea să iasă puștiul, ar fi fost mai 
bine să nu declanșeze vreun incendiu. 


- Hopa! exclamă Pelerinul, apoi strigă iarăși ceva prin intermediul 
megafoanelor. 


Artileria Cioplitoarei-în-lemn se opri. 


- Perfect, făcu bărbatul, deocamdată, toți ochii pe zidul castelului. 
Dă un ocol perimetrului, Cochilie-albastră. Dacă-l putem zări pe 
puști înaintea soldaților lui Otel, am mai avea o șansă. 


-S-au risipit în mod egal pe toate laturile, mai puţin cea de nord, 
anunță Ravna. Cred că Oțel nu știe unde-i băiatul. 


Când ataci Paradisul, miza este uriașă. Și aș fi putut învinge. Dacă el 
nu m-ar fi trădat... Aș fi putut învinge. Acum însă măștile fuseseră 
smulse și conta doar puterea fizică brută a inamicului. Oțel își reveni 
din isteria care-i întunecase mințile în ultimele minute. Nu pot avea 
Paradisul, dar cel puțin îi pot purta pe ei în Iad. Să-l ucidă pe Amdijefri, 
să nimicească nava pe care Vizitatorii o doreau atât de mult... totuși 
în primul rând să-l distrugă pe trădătorul lui dascăl. 


- Lordul meu? 

Era Shreck. 

Otel întoarse un cap în direcţia lui. Trecuse vremea isteriei. 
-Cum merge inundarea? se interesă calm. 

Nu avea să mai întrebe despre Tyrathect. 


- Este aproape terminată. Petrolul băltește dincolo de zidurile 
castelului. 


Cele două haite se ghemuiră când o bombă a Cioplitoarei-în-lemn 
explodă imediat după metereze. Trupele ei reveniseră și traversaseră 
jumătate din câmp... iar arcașii lui Oțel erau preocupați cu 
inundarea tunelurilor și supravegherea ieșirilor. 


-Este posibil să-i fi alungat din ascunzătoare pe trădători, lordul 
meu. Imediat înainte ca tunarii Cioplitoarei-în-lemn să fi reînceput 
focul, am auzit ceva în zidul de sud-est. Mă tem însă că Spaţialii vor 
vedea orice am face noi acolo. 


Capetele i se legănară spasmodic. 


Ciudat să-l văd pe Shreck dezintegrându-se, gândi neatent Otel. Shreck 
avea loialitatea unui mecanism de orologiu, dar acum lumea lui 
perfect ordonată se prăbușea și nu mai rămânea nimic care să-l 
susțină. Tot ce mai subzista era dementa din care se născuse el 
însuși. 


Dacă Shreck era aproape de dezagregare, atunci asediul Dealului 
Navei Stelare se îndrepta spre final. Doar putintel timp, asta-i tot ce mai 
cer! Otel își impuse o expresie de siguranţă pe fețele membrilor săi. 


- Înţeleg. Te-ai descurcat bine, Shreck. Încă mai putem învinge. Eu 
știu cum gândesc Călugărițele astea. Dacă le poți ucide copilul, mai 
ales sub ochii lor, le nimicești spiritul... tot așa cum puiandrii pot fi 
înmuiați de terorile cuvenite. 


-— Da, domnule. 


In ochii lui Shreck se citea neîncredere, totuși asta avea să-l țină în 
loc, un pretext plauzibil pentru a continua amăgirea. 


— Aprinde petrolul de dincolo de ziduri. Mută soldaţii în fața locului 
pe unde crezi că va ieși Amdijefri. Vizitatorii trebuie să vadă asta 
pentru a avea efectul scontat. Și... 


„..Și detonează nava fugarilor! Cuvintele aproape că-i ieșiră de pe buze, 
dar se opri la timp. Explozibilii din Fălci și din domul Navei-stelare 
aveau să doboare tot ce se afla între zidurile exterioare și să ucidă 
majoritatea haitelor de acolo. Dacă i-ar fi poruncit lui Shreck să facă 
asta, ținta reală a lui Otel ar fi devenit perfect clară. 


—...Și fă-o repede, înainte ca trupele Cioplitoarei-în-lemn să se poată 
apropia. Asta-i ultima speranţă a Mișcării, ShrecK. 


Haita se plecă și se retrase, apoi cobori scara. Otel păstră o postură 
expansivă, privind cutezător peste câmpul de luptă, până când 
celălalt dispăru. După aceea se întinse peste metereze și izbi radioul 
de dalele din piatră. Aparatul nu se sparse și glasul Călugăriței- 
Ravna răsună certăreț din el. Otel cobori în goană treptele. 


-N-o să capeti nimic! zbieră el în graiul Stiletelor. Tot ce-ţi dorești va 
muri! 


Apoi ajunse jos și porni în fugă peste curte. Dispăru iute din vedere, 
pătrunzând în coridorul care înconjura Fălcile Întâmpinării. Pe 
acestea le-ar fi putut detona cu ușurință, însă era mai mult ca sigur 
că domul principal și nava din interior aveau să reziste. Nu, trebuia 
să meargă până-n centru. Să nimicească nava și toate Călugărițele 
care dormeau. Intră într-o odaie secretă, luă două arbalete... și 
mantia-radio suplimentară pe care o pregătise. În interiorul mantiei 
aceleia exista o bombă micuță. Oțel testase ideea cu al doilea set de 
radiouri; purtătorul murise instantaneu. 


Coborî altă scară și porni pe un coridor de aprovizionare. Zgomotele 
bătăliei nu se mai auzeau îndărătul său; sunetele cele mai puternice 
erau clicurile propriilor lui gheare. De jur împrejur se ridicau butii 
cu praf de pușcă sau hrană și stive de cherestea. Capsele detonante 
și încărcăturile pregătite se găseau la numai cincizeci de metri mai 
departe. Otel încetini la viteza unui mers obișnuit și-și curbă 
ghearele, astfel ca metalul de pe ele să nu scoată niciun țăcănit. 
Ascultă. Privea în toate direcțiile. Cumva știa că celălalt va fi aici. 
Fragmentul de Jupuitor... Jupuitorul îi stăpânise gândurile de la 
începutul existenţei sale, ba chiar i le stăpânise și după ce murise 
aproape în întregime. Totuși Otel nu-și putuse elibera ura, până la 
această trădare evidentă. Cel mai probabil, Stăpânul se gândise să 
fugă cu copiii, dar exista o posibilitate ca să fi plănuit să câștige totul. 
Exista o posibilitate ca el să se fi întors. Otel știa că propria sa moarte 
va sosi în curând, însă mai putea fi încă vorba despre triumf. Dacă l- 
ar fi putut ucide pe Stăpân, cu propriile sale fălci și gheare... Te rog, 
te rog, să fii aici, dragule Stăpân! Să fii aici și să crezi că mă mai poți păcăli 
încă o dată! 


Dorinţa îi fu îndeplinită. Auzi sunete mentale slabe. În apropiere... 
Capete se ridicară dindărătul butiilor de deasupra sa. Doi din 
Fragment se iviră în față, pe coridor. 


— Ai sosit, învățăcelul meu. 
- Da, Stăpâne. 


Oțel surâse. Toţi cei cinci membri erau aici; Fragmentul redevenise 
complet. Însă nu mai aveau mantii-radio. Membrii erau neacoperiți, cu 
blănurile însemnate de răni ce supurau. Bomba-radio avea să fie 
inutilă. Poate că nu mai conta; Oțel văzuse cadavre care arătau mai 
sănătos decât aceștia. Ascuns vederii, își ridică arbaletele. 


- Am venit să te ucid. 
Capetele morții schițară gestul echivalent ridicării de umeri. 
— Ai venit să-ncerci. 


Cu fălci și gheare, Otel n-ar fi avut nicio greutate în a-l ucide pe 
celălalt, dar Fragmentul își poziționase trei din el deasupra, lângă 


butoaiele pline care păreau neplăcut de instabile. O năpustire directă 
putea fi fatală. Pe de altă parte, dacă ar fi putut tinti bine cu 
săgețile... Oțel înaintă puțin și se opri înainte de locul unde ar fi 
putut să cadă butoaiele. 


-Chiar te-aștepți să mai trăieşti, Fragmentule? Nu eu sunt inamicul 
tău. Indică dintr-un bot înapoi spre coridor: Acolo mai sunt mii, care 
flămânzesc după moartea ta. 


Celălalt își legănă capetele într-un surâs spectral. Sânge proaspăt 
mustea din rănile deschise. 


-Dragă Otel, tu pari să nu-nțelegi niciodată. Tu ai făcut posibilă 
supraviețuirea mea. Nu-nţelegi? Eu i-am salvat pe copii, iar acum te- 
mpiedic s-avariezi nava stelară. Asta îmi va câștiga o predare 
condiționată. Voi fi slab pentru câţiva ani, însă voi supraviețui. 


Bătrânul Jupuitor se întrevedea prin suferința cauzată de răni. 
Vechiul oportunist. 


-Dar tu ești un fragment. Trei cincimi din tine sunt... 


- Micuţa-nvăţătoare? zise Jupuitorul și își lăsă capetele în jos și clipi 
timid. Era mai puternică decât m-am așteptat. O vreme ea a condus 
haita aceasta, dar, treptat, treptat, am revenit cu forța. Până la urmă, 
chiar și fără celelalte fragmente, sunt întreg. 


Jupuitorul — din nou întreg. Otel se dădu puţin înapoi, aproape bătând 
în retragere. Ceva era totuși ciudat aici. Da, Jupuitorul era relaxat, 
mulțumit de sine. Acum însă, când Otel vedea întreaga haită 
laolaltă, distingea în limbajul trupurilor ei ceva care... Înțelegerea se 
ivi atunci și, odată cu ea, o fulgerare de mândrie intensă. Pentru 
prima dată în viața mea, înțeleg mai bine decât Stăpânul! 


- Întreg, spui? Mai gândește-te. Amândoi știm cum se războiesc 
sufletele la interior, care sunt măruntele procese de raționalizare, 
uriașele necunoscute... Crezi că ai ucis-o pe cealaltă, dar de unde 
provine recenta ta încredere? Tu faci exact ceea ce-ar fi făcut 
Tyrathect acum. Gândurile sunt toate ale tale, însă temelia este 
sufletul ei. Și indiferent ce ai gândi tu, micuța învățătoare este cea 
care-a câștigat! 


Fragmentul șovăi, înțelegând. Neatenţia lui dură doar o fracțiune de 
secundă, dar Oțel se bazase pe asta. Sări, slobozind săgețile și 
năpustindu-se către beregatele celuilalt. 

Cu ceva timp în urmă, urcușul prin ziduri ar fi fost amuzant. Deși 
era complet beznă, Amdi se afla în faţa și în spatele său, iar nasurile 
lui îi ofereau o orientare bună în privința drumului. Cu ceva timp în 
urmă, ar fi existat fiorul descoperirii și chicotele față de starea 
mentală foarte deșirată a lui Amdi. 


Acum însă deruta lui Amdi era pur și simplu înfricoșătoare. Se lovea 
întruna de călcâiele lui Jefri. 


-Merg cât pot de repede. 


Ţesătura pantalonilor băiatului cedase deja pe stânca aspră a 
podelei. Se grăbi, fără să mai bage în seamă hârșâiturile dureroase 
de pe genunchi. Se izbi de puiul din fața lui. Acesta se oprise și 
părea că se răsucește în lateral. 


- O bifurcatie. Eu zic să... ce-ar trebui să zic, Jefri? 


Jefri se lăsă înapoi, lovindu-se cu capul de tavanul pasajului strâmt 
și scund. Vreme de mai bine de un an, siguranţa lui Amdi și 
inteligența sa zeflemitoare îi menținuseră optimismul. Acum... Pe 
neașteptate fu conștient de tonele de piatră care strângeau din toate 
direcțiile. Dacă tunelul s-ar mai fi îngustat cu numai câțiva 
centimetri, ei ar fi rămas înțepeniți aici pe vecie. 


— Jefri? 


- Eu... (Gândeşte!) Care ramificație pare să urce? 


-O clipă... 

Puiul din față alergă puțin pe una dintre ramificații. 
-Nu merge prea departe! strigă Jefri. 

-Nu te teme. Eu... el știe să se-ntoarcă. 


Auzi după aceea răpăitul slab al labelor și cel din faţă își atinse botul 
de obrazul său. 


-Cea din dreapta suie. 


Parcurseseră doar cincisprezece metri și Amdi începu să audă 
zgomote. 


- Ne urmărește cineva? întrebă Jefri. 
- Nu. Adică nu sunt sigur. Stai! Ascultă... Auzi? Cleios, vâscos... 
Ulei! 


Se terminase cu popasurile. Jefri avansă mai repede ca oricând prin 
tunel. Se lovea cu capul de plafon și cădea în coate, își revenea fără 
să se gândească și se grăbea mai departe. Un firicel de sânge îi 
picura de pe obraz. 


Până și el putea auzi acum curgerea petrolului. 


Laturile tunelului se îngustară peste umerii lui. În față, Amdi 
anunţă: 


- Fundătură... sau am ajuns la o ieșire! 

Zgomote de zgârieturi. 

-N-o pot mișca. 

Puiul se întoarse și se strecură înapoi printre picioarele lui Jefri. 


— Împinge în partea de sus, Jefri. Este la fel cu cea pe care-am găsit-o 
eu în dom- se deschide de sus. 


Nenorocitul de tunel se strâmta exact înaintea ușii. Jefri își gârbovi 
umerii și se strânse, înaintând. Apăsă în partea de sus a ușii și 
aceasta se clinti poate un centimetru. El mai avansă puțin, târâș, atât 
de strivit între pereți, încât nici măcar nu putea să respire adânc. 
Apoi împinse pe cât de tare putu. Lespedea basculă complet și 
lumina i se revărsă peste chip. Nu era lumina directă a zilei; 
exteriorul se afla îndărătul unor colțuri de piatră... dar era imaginea 
cea mai fericită pe care-o văzuse vreodată băiatul. Încă o jumătate de 
metru și avea să fi ieșit... atât doar că se înțepenise realmente. 


Se răsuci putintel spre înainte și situația păru că se înrăutățește. 
Indărătul lui, Amdi se îngrămădise complet. 


- Jefri! Labele mele din spate sunt în petrol. A umplut tunelul până- 
n spatele nostru. 


Panică! Pentru o secundă, Jefri nu putu să gândească deloc. Atât de 
aproape, atât de aproape... Acum putea distinge și culorile, petele 
de sânge de pe mâini. 


- Dă-te-napoi! O să-mi scot jacheta și-o să-ncerc din nou. 


Retragerea în sine fu imposibilă, într-atât de tare se înțepenise, totuși 
în cele din urmă izbuti. Se întoarse pe o latură și-și trase jacheta de 
pe el. 


- Jefri! Doi din mine sunt sub... petrol. Nu pot răsufla. 


Puii se înghesuiau în jurul lui, cu blănurile lunecoase de petrol. 
Lunecoase! 


-O clipă! 


Jefri se frecă bine de blănuri, ungându-se cu petrol pe umeri. Întinse 
braţele perfect deasupra capului și se împinse în călcâie prin spaţiul 
strâmt. Îndărătul lui, ceea ce mai rămăsese din Amdi fluiera 
înăbușit. Era înțepenit. Împinge! Împinge! Un centimetru... încă 
unul... Apoi ieși până la subsuori și fu ușor. 


Iși dădu drumul să cadă pe sol și se întoarse ca să prindă partea cea 
mai apropiată din Amdi. Puiul i se zbătu în mâini. Bolborosi ceva 
care nu era nici în graiul oamenilor, nici al Stiletelor și Jefri zări 


formele întunecate ale câtorva membri care trăgeau ceva invizibil 
pentru el. Peste o secundă, un ghemotoc rece și ud de blană se 
rostogoli din beznă în braţele sale. Altă secundă și mai sosi unul. 
Jefri îi așeză cu grijă pe pământ și le șterse boturile. Unul se 
rostogoli, se ridică în picioare și începu să se scuture. Celălalt începu 
să tușească și să icnească. 


Între timp restul lui Amdi porni să se rostogolească prin ieșire. Toţi 
opt erau mai mult sau mai puțin îmbibați de petrol. Se străduiră să 
se ridice în picioare ca ameţiți, ștergându-și reciproc timpanele. 
Zumzetele și croncăniturile le erau lipsite de sens. 


Jefri își lăsă prietenul și porni către sursa de lumină. Erau ascunși 
înapoia unui cot din zid... din fericire. De după colț, auzea 
semnalele strigate de trupele lui Otel. Se târî cât mai încet până la 
margine și privi cu grijă. Pentru un moment, crezu că el și Amdi 
reveniseră în curtea castelului, atât de mulți erau soldaţii de acolo. 
După aceea însă văzu panta coastei dealului și fumul care se înălța 
din vale. 


Ce ar fi trebuit să facă acum? Se întoarse și-l privi pe Amdi care 
continua să-și curețe energic timpanele. Acordurile și bâzâiturile 
sunau mai raționale și toți din Amdi se mișcau. Băiatul reveni spre 
coasta dealului. Pentru o clipă, aproape că simţi imboldul de a se 
repezi la soldați. Fuseseră protectorii lui atâta timp... 


Unul din Amdi i se lovi de picioare și privi și el afară. 


- Tiii! Între noi și soldaţii domnului Oțel i-un adevărat lac de petrol. 
Eu... 


Bubuitura fu puternică, dar nu ca o salvă de tun. Dură o secundă, 
după care deveni un vuiet de fundal. Alți doi din Amdi își întinseră 
gâturile după colt. Lacul devenise un ocean urlător de foc! 


Cochilie-albastră adusese landerul la mai puțin de două sute de 
metri de zidul castelului, vizavi de locul unde se strânseseră haitele. 
Aparatul plutea deasupra mușchiului, la înălțimea unui om. 


-Simpla noastră prezenţă aici alungă haitele, observă Pelerinul. 


Pham se uită peste umărul lui. Trupele Cioplitoarei-în-lemn 
reocupaseră câmpul și alergau spre zidurile castelului. Alte șaizeci 
de secunde, cel mult, și aveau să intre în contact cu haitele lui Otel. 


Dinspre voderul Cochiliei-albastre se auzi un brap sonor și Pham 
privi înainte. 


— Pe Flotă! murmură el. 


Haitele de pe metereze trăseseră cu un fel de aruncătoare de flăcări 
în bălțile de petrol de sub zidurile castelului. Cochilie-albastră se 
mai apropie puţin. Băltoace lunguiețe de petrol se întindeau paralel 
cu zidurile și haitele inamice din exterior erau aproape complet 
izolate de castel. Cu excepția unui interstițiu lat de treizeci de metri, 
perimetrul pe care-l păziseră se transformase într-un zid de foc. 


Landerul se mai apropie puţin, înclinându-se și legănându-se în 
curenții de aer stârniți de flăcări. În majoritatea locurilor, petrolul 
atingea baza înclinată a zidurilor. Zidurile acelea erau mult mai 
complexe decât ale castelelor de pe Canberra... în destule locuri, în 
bazele lor fuseseră construite mici labirinturi sau grote. Pare o prostie 
imensă într-o structură defensivă. 


- Jefri! ţipă Johanna și arătă mijlocul secțiunii care nu ardea. 
Pham întrezări ceva care se retrăgea îndărătul zidăriei. 
- L-am văzut și eu. 


Cochilie-albastră înclină landerul și lunecă în jos, către zid. Mâna 
Johannei se strânse pe brațul lui Pham, tremurând și împingând. 
Bărbatul abia îi putea auzi glasul peste strigătele Pelerinului. 


-Te rog, te rog, te rog...! repeta fata. 


Pentru un moment se păru că aveau să reușească. Soldații lui Oțel 
erau destul de departe și, cu toate că sub ei se aflau bălți de petrol, 
acestea nu se aprinseseră deocamdată. Până și văzduhul părea mai 
lipsit de turbulente. În ciuda acestui fapt, Cochilie-albastră izbuti să 
piardă controlul. O aplecare ușoară rămase necorectată și aparatul 


lunecă pieziș spre sol. Coliziunea fu lentă, dar Pham auzi clar 
trosnetul unui suport de asolizare. Cochilie-albastră acționă disperat 
o serie de comenzi și partea opusă a landerului se lăsă pe pământ. 
Teava armei cu fascicul era înfiptă în noroi. 


Privirea bărbatului se întoarse fulgerător la skrodcălăreț. Știuse că se 
va ajunge la așa ceva! 


-Ce s-a-ntâmplat? se auzi vocea Ravnei. Nu vă mai puteţi ridica? 


Cochilie-albastră mai meșteri o clipă la comenzi, după care strânse 
din umeri în stilul Călăreților. 


-Ba da. Însă va dura prea mult... 


Își desfăcea centurile și-și decupla skroda de punte. Trapa din fața 
lui glisă, deschizându-se, și vacarmul bătăliei și al focului îi copleși. 


-Ce dracu’ crezi că faci? 

Frunzele Călărețului se întoarseră la Pham. 

-Mă duc să-l salvez pe băiat. În câteva clipe totul va lua foc. 
-Ca și landerul, dacă-l lăsăm aici. Nu pleci nicăieri! 


Pham se aplecă înainte, suficient ca să-l prindă de frunzele 
inferioare. 


Johanna se uita cu disperare de la unul la altul, într-o panică 
neînțelegătoare. 


- Nu! Te rog... 


Și Ravna zbiera la el. Bărbatul se încordă și-și focaliză toată atenţia 
asupra Călărețului. 


Cochilie-albastră rulă către el în spațiul strâmt și-și apropie frunzele 
de chipul lui. Glasul voderului se știrbi în nonliniaritate. 


-Şi ce vei face dacă nu mă supun? Voi merge eu, sir Pham. Voi 
dovedi că nu sunt sclavul vreunei Puteri. Tu poți dovedi același 


lucru? 


Amuţi și, pentru o secundă, Călărețul și omul se priviră fix de la 
numai câțiva centimetri distanţă. Totuși Pham nu-l opri. 


Brap! Frunzele Cochiliei-albastre se retraseră și el rulă înapoi pe 
rampa trapei. A treia osie a skrodei ajunse pe sol și Călărețul coborî 
într-un legănat controlat. Pham nu se clintise nici acum. Eu nu sunt 
programul vreunei Puteri... 


— Pham? 


Fata îl privea și-l trăgea de mânecă. Nuwen își alungă coșmarul și 
recăpătă vederea. Haita Pelerinului ieșise deja din lander. Săbii 
scurte erau ținute în boturile celor patru adulţi; pe labele lor 
anterioare sclipeau gheare din oţel. 


— Da. 


Deschise un panou și scoase pistolul pe care-l ascunsese acolo. 
Deoarece Cochilie-albastră naufragiase cu blestematul de lander, n- 
avea de ales trebuia să-l folosească cât mai bine. 


Conștientizarea acestui fapt sosi ca o respiraţie înviorătoare de 
libertate. Se eliberă din centurile de siguranţă și coborî. Pelerinul 
stătea în jurul lui. Cei doi cu pui aveau un soi de paveze. Deși toate 
boturile îi erau ocupate, vocea creaturii suna la fel de limpede ca 
întotdeauna: 


-Poate că reuşim să găsim o cale de apropiere... 


„„.printre flăcări. De pe metereze nu se mai trăgea cu săgeți. Aerul de 
deasupra văpăilor era prea încins pentru arcași. 


Pham și Johanna îl urmară pe Wickwrackcic, care ocolea băltoacele 
negre și vâscoase. 


-Stati cât mai departe de petrol. 


Haitele domnului Oțel ocoleau flăcările. Pham nu-și putea da seama 
dacă voiau să atace landerul sau pur și simplu fugeau din fața 
prietenilor lor, care-i urmăreau. Și poate că asta nici nu conta. Se lăsă 


într-un genunchi și baleie cu pistolul haitele ce se apropiau. Pistolul 
nu semăna deloc cu arma cu fascicul, mai ales de la distanţa aceasta, 
totuși nu era de lepădat. Câinii cei mai din față se prăbușiră. Alții 
săriră peste ei. Ajunseseră la capătul opus al întinderii de petrol. 
Numai câțiva dintre ei se aventurară în băltoace — știau în ce se 
puteau transforma. Alţii dispărură din raza vizuală a lui Pham, 
îndărătul landerului. 


Exista și o cale de apropiere „pe uscat“? Bărbatul alergă pe lângă 
marginea bălții. În „șanțul de apărare“ trebuia să existe o breșă, 
altfel focul s-ar fi întins cu siguranţă. Înaintea lui văpăile se ridicau 
până la zece metri în văzduh, iar pârjolul lor era resimţit ca un șoc 
fizic pe piele. Deasupra zidului de foc, fum negru ca păcura era 
purtat peste câmp, transformând lumina soarelui în crepuscul 
roșcat. 


-Nu văd nimic, se auzi glasul Ravnei, disperat, în urechea sa. 
— Mai este o șansă, Rav. 


Dacă-i putea tine în loc îndeajuns de mult pentru ca trupele 
Cioplitoarei-în-lemn... 


Haitele lui Oțel găsiseră o cale sigură spre interior și se apropiau. 
Ceva vâjâi pe lângă el- o săgeată. Se aruncă pe jos și trase cu 
disperare în haitele inamice. Dacă acestea ar fi știut cât de repede 
avea să-și descarce pistolul, probabil că nu s-ar fi oprit, dar după 
câteva secunde de măcel, înaintarea lor încetă. Atacul dușman fu 
anulat și creaturile-câini se îndepărtară în goană, preferând să-și 
încerce norocul cu haitele Cioplitoarei-în-lemn. 


Pham reveni cu privirea la castel. Johanna și Pelerinul se aflau cu 
zece metri mai aproape de ziduri. Fata stătea în picioare și se zbătea 
în strânsoarea haitei. Pham îi urmă căutătura... Era aţintită asupra 
skrodcălărețului. Cochilie-albastră ignorase haitele ce alergau pe 
lângă marginea focului; rula constant înainte și avansul îi era marcat 
de urme de petrol. Călărețul își retrăsese toți senzorii externi și-și 
strânsese eșarfa de cargo în jurul tulpinii centrale. Pilota orbește prin 
aerul supraîncălzit, pătrunzând prin interstițiul tot mai îngust dintre 
flăcări. 


Ajunsese la mai puțin de cincisprezece metri de zid. Brusc, două 
frunze se extinseră din tulpină, în pârjol. Acolo! Prin aerul care 
tremura din cauza căldurii, Pham îl văzu pe puști, ieșind nesigur de 
la adăpostul zidului. Forme mici stăteau pe umerii lui și pășeau 
alături de el. Bărbatul porni în fugă în sus pe pantă. Pe terenul acesta 
se putea mișca mai iute decât orice Călăreţ. Poate că mai era timp... 


O singură vâlvătaie se arcui din castel și cobori în balta de petrol 
dintre el și Călărețul de lângă zid. Ingustul istm de siguranță 
dispăru și flăcările se întinseră neîntrerupte înaintea sa. 


-Mai sunt destule locuri prin care se poate trece, anunță Amdi. (Se 
îndepărtase cu câțiva metri de ascunzătoarea lor, pentru a investiga 
după colțuri.) Aparatul de zbor este jos! Ceva... ciudat... vine către 
noi. Cochilie-albastră sau Tulpină-verde? 


Se zăreau și multe haite ale lui Otel, totuși nu aproape- probabil din 
cauza landerului. Acesta era un aparat ciudat, care nu avea nimic 
din simetria vehiculelor spaţiale straumere. Era culcat pe un flanc, ca 
și cum ar fi eșuat. Un om înalt apăru în raza lor vizuală, alergând și 
trăgând în trupele lui Otel. Jefri privi mai departe și degetele i se 
încleștară inconștient pe puiul cel mai apropiat. Spre ei venea un 
vehicul cu roți, desprins parcă dintr-un roman istoric nyjorean. 
Laturile îi erau acoperite de zigzaguri de dungi colorate. Din partea 
superioară se ridica un stâlp gros. 


Cei doi copii mai ieșiră câțiva pași din adăpostul lor. Spaţialul îi 
văzu! Pivotă, derapând și împroșcând jeturi de petrol și mușchi de 
sub roți. Două excrescențe fragile se extinseră din pilonul albăstrui. 
Glasul îi era pițigăiat, dar vorbea în samnorskă. 


- Repede, sir Jefri! Nu avem prea mult timp. 


Înapoia creaturii, dincolo de balta întinsă de petrol, băiatul o văzu 
pe... Johanna! 


Apoi balta aceea explodă și flăcările de pe ambele ei laturi se 
răspândiră peste toate căile lor de evadare. Spaţialul continua totuși 
să-și agite lujerii, îndemnându-i să suie pe partea plată a carcasei 


sale. Jefri se prinse de puţinele proeminențe disponibile. Puii săriră 
după el și i se agățară de cămașă și de pantaloni. De aproape, băiatul 
putea să vadă că pilonul era însăși creatura: avea pielea pătată și 
uscată, însă era moale și se mișca. 


Doi din Amdi rămăseseră pe sol, de o parte și cealaltă a căruciorului, 
pentru ca să poată vedea mai bine focul. 


— Uau! zbieră Amdi lângă urechea lui. (Chiar și de la apropierea 
aceea, abia putea fi auzit peste vuietul vâlvătăilor.) N-o să putem 
trece niciodată prin asta, Jefri. Unica noastră șansă este să rămânem 
aici. 


Vocea Spaţialului se auzea dintr-o plăcuţă de la baza tulpinii sale. 
- Nu. Dacă rămâneți aici, veți muri. Focul se întinde. 


Jefri se ghemuise cât putea de mult îndărătul stâlpului Călărețului, 
dar tot simțea fierbințeala. Incă putin și substanţa din blana lui 
Amdi se putea aprinde. 


Lujerii Călărețului ridicară țesătura colorată de pe carcasa lui. 
- Trage-o peste tine. Clătină un lujer spre restul lui Amdi: Peste toți. 


Cei doi de pe pământ erau ghemuiţi în spatele roților frontale ale 
creaturii. 


-Prea fierbinte, prea fierbinte... se auzi glasul lui Amdi. 
Totuși cei doi săriră și se vârâră sub prelata neobișnuită. 
— Acoperiţi-vă, complet! 


Jefri îl simţi pe Călăreţ trăgând învelitoarea peste ei. Căruciorul rula 
deja înapoi, către flăcări. Durerea mușca prin fiecare deschidere din 
acoperitoare. Băiatul se întinse disperat, mai întâi cu o mână, după 
aceea cu cealaltă, încercând să tragă țesătura peste picioare. 
Parcursul lor abunda în zgâlțâituri violente și Jefri abia se mai putea 
ține. În jurul său îl simţea pe Amdi luptându-se cu boturile libere 
pentru a păstra prelata în loc. Zgomotul flăcărilor era o fiară care 
mugea și învelitoarea însăși dogorea în locurile unde-i atingea 


pielea. Fiecare hurducătură îl arunca în sus de pe carcasă, 
amenințând să-i desprindă priza. Pentru o vreme, panica anulă 
gândirea. Abia mult mai târziu își aminti sunetele slabe care se 
auzeau din plăcuța voderului și înțelese ce trebuiau ele să însemne. 


Pham alergă spre noul zid de văpăi. Agonie! Ridică brațele peste față 
și simți cum pielea de pe mâini i se bășică instantaneu. Se trase 
îndărăt. 


— Pe-aici, hai pe-aici! răsună vocea Pelerinului dinapoia sa, 
călăuzindu-l. 


Alergă într-acolo, împiedicându-se. Haita se găsea într-o depresiune 
puţin adâncă. Își răsucise pavezele, astfel ca să înfrunte noua 
întindere de foc. Doi din haită se feriră din calea bărbatului, când 
plonjă în spatele lor. 


Atât Johanna, cât și haita îl loveau cu palmele și labele peste cap. 
-Ţi-a luat foc părul! strigă fata. 


In câteva secunde, stinseseră focul. Și Pelerinul părea niţel pârlit. 
Buzunarele de pe umerii lui fuseseră închise ferm; pentru prima 
dată, niciun ochi curios de pui nu privea afară. 


-Tot nu pot vedea nimic, Pham, vorbi Ravna din înălțimi. Ce se- 
ntâmplă? 


O căutătură rapidă aruncată în urmă. 


- Noi suntem bine, icni bărbatul. Haitele Cioplitoarei-în-lemn le 
zdrobesc pe ale lui Oțel. Dar Cochilie-albastră... 


Trase cu ochiul printre paveze. Era ca și cum ar fi privit într-un 
furnal. Imediat lângă zidul castelului putea să fi existat un spațiu 
liber. O speranţă vagă, totuși... 


-Ceva se mișcă acolo. 


Pelerinul scosese iute un cap pe după pavăză. Și-l retrase acum, 
lingându-și nasul de ambele părți. 


Pham se uită iarăși prin crăpătură. Focul avea umbre interne, locuri 
mai puțin orbitoare, care unduiau... se deplasau? 


-Văd și eu. 
O simţi pe Johanna lipindu-și capul de al său, privind cu disperare. 
- E Cochilie-albastră, Rav... În numele Flotei! 


Ultimele cuvinte fuseseră murmurate prea încet pentru a fi auzite 
peste vuietul flăcărilor. Jefri Olsndot nu se zărea nicăieri, însă... 


- Cochilie-albastră rulează prin mijlocul focului, Rav. 


Skroda ieși din porțiunea cea mai adâncă a bălții de petrol. lar acum 
Pham putea distinge foc în interiorul focului: trunchiul Cochiliei- 
albastre se învăpăiase în pârâiașe de flăcărui. Frunzele nu-i mai erau 
strânse în sine. Erau extinse și se chirceau sub propriile lor văpăi. 


- Inaintează totuși, iese... 


Skroda ieși din zidul de foc și rulă sacadat în jos pe pantă. Cochilie- 
albastră nu se întoarse către ei, dar cu o clipă înainte să ajungă la 
lander, toate cele șase roți scrâșniră, oprindu-se brusc. 


Pham se ridică și porni în fugă spre skrodcălăreţ. Pelerinul își 
demonta deja pavezele și se întorcea pentru a-l urma. Johanna 
Olsndot rămase nemișcată pentru un moment, tristă, micuță și 
singură, cu privirea pironită fără speranțe asupra flăcărilor și 
fumului din fața castelului. Unul din Pelerin îi prinse mâneca și o 
îndepărtă de foc. 


Bărbatul ajunse la Călăreț. ÎI privi amuţit o secundă. 
- Cochilie-albastră e mort, Rav... nu te poți îndoi dacă-l vezi... 


Frunzele arseseră, lăsând doar cioturi pe tulpină. Tulpina însăși 
plesnise. 


In urechea lui, glasul Ravnei tremura. 


-A mers prin foc, în timp ce ardea el însuși? 


-E imposibil. Trebuie să fi murit după primii metri. Probabil c-a fost 
pe autopilot. 


Pham încercă să uite zbuciumul agitat al frunzelor pe care-l zărise în 
flăcări. Privind carnea crăpată de foc, pentru o clipă nu mai văzu și 
nu mai auzi nimic. 


Skroda în sine radia dogoare. Pelerinul adulmecă în jurul ei și se 
retrase brusc când un nas i se apropie prea mult. Pe neașteptate, 
întinse o labă cu gheare de oţel și smuci de eșarfa care acoperea 
carcasa. 


Johanna zbieră, năpustindu-se înainte mai iute decât Wickwrackcic 
sau Pham. Formele de sub eșarfă nu se mișcau, dar nici nu erau arse. 
Fata își prinse fratele de umeri și-l trase pe pământ. Pham 
îngenunche alături. Mai respiră puștiul? Ca prin vis o auzea pe Ravna 
strigând în urechea lui și-l vedea pe Pelerin ridicând de pe metal 
niște creaturi canine micuțe. 


Peste câteva secunde, băiatul începu să tușească. Braţele i se rotiră 
spasmodic, lovindu-și sora. 


- Amdi, Amdi! Ochii i se deschiseră, apoi se lărgiră: Surioară! După 
aceea, din nou: Amdi? 


-Nu știu, răspunse Pelerinul care stătea lângă șapte- ba nu, opt! — 
forme acoperite cu petrol. Se aud niște sunete mentale, însă nu sunt 
coerente. 


Zăbovi cu boturile pe trei pui, făcând ceva care putea să fi fost 
respirație artificială. 


După un moment, băiețașul începu să plângă: sunete pierdute în 
vacarmul arzător. Se târî spre pui, cu faţa lipită de unul din Pelerin. 
Johanna era imediat înapoia lui, ținându-l de umeri, privind mai 
întâi la Pelerin, apoi la creaturile inerte. 


Pham rămase în genunchi și se uită în urmă, către castel. Flăcările își 
mai reduseseră din înălțime. Stătu mult timp și privi ciotul 
carbonizat care fusese Cochilie-albastră. Se întrebă și-și aminti. Se 
întrebă dacă nu cumva toate bănuielile fuseseră gratuite. Se întrebă 


ce combinație de curaj și autopilotare existase în spatele salvării 
aceleia. 


Își aminti toate lunile pe care le petrecuse cu Cochilie-albastră, 
afecțiunea și după aceea ura... Of, Cochilie-albastră, prietene! 


Focurile se diminuară treptat. Pham se plimba înainte și înapoi la 
marginea pârjolului care se retrăgea. Simti teostricțiunea revenind în 
cele din urmă peste el. Pentru prima dată, o primi cu brațele 
deschise, salută energia, obsesia, anularea sentimentelor irelevante. 
Se uită la Pelerin, Johanna, Jefri și haita de pui care-și revenea. Totul 
era o diversiune lipsită de sens. Nu, nu tocmai lipsită de sens; 
avusese un efect: cel de a încetini înaintarea spre ceea ce era ucigător 
de important. 


Privi în sus. În norii murdari de funingine existau breșe, locuri prin 
care putea zări pâcla roșcată a cenușii din înălțime și ocazionale 
petice albastre. Meterezele castelului păreau abandonate, iar bătălia 
din jurul zidurilor încetase. 


- Noutăţi? se adresă el nerăbdător către cer. 


-Tot nu pot vedea prea multe în jurul vostru, răspunse Ravna. Multe 
haite de Stilete — probabil inamici- se retrag în nord. Pare a fi o 
retragere rapidă și coordonată. Nimic din „lupta până la ultima 
suflare“ pe care am văzut-o până acum. În interiorul castelului nu 
sunt incendii... și nici nu se zărește vreo haită. 


Momentul deciziei. Pham reveni la ceilalți. Se strădui să formuleze 
ordinele aspre în solicitări care să pară rezonabile. 


- Pelerinule! Pelerinule! Am nevoie de ajutorul Cioplitoarei-în-lemn. 
Trebuie să intrăm în castel. 


Pelerinul se lăsă imediat convins, deși clocotea de întrebări. 
-O să zbori peste ziduri? întrebă el alergând spre bărbat. 


Pham fugea deja către lander. ÎI ajută pe Wickwrackcic să suie, apoi 
îl urmă. Nu, nu intenţiona să piloteze blestemăția. 


- Nu, doar să folosesc megafoanele ca s-o rog pe ṣefa ta să găsească o 
cale de intrare. 


În câteva secunde, graiul haitelor reverberă peste versantul dealului. 
Au mai rămas doar câteva minute. Doar câteva minute și voi ajunge la 
Contramăsură. Și cu toate că nu avea nicio idee conștientă despre ce 
ar fi putut rezulta din întâlnirea aceea, simţi teostricțiunea urcând 
prin el pentru o ultimă preluare, o acțiune finală a voinței 
Bătrânului. 


— Rav, unde-i flota Molimei? 


Răspunsul femeii sosi imediat. Ea privise atât bătălia de jos, cât și 
barosul care sosea de sus. 


-La patruzeci și opt de ani-lumină depărtare. 
O conversaţie înăbușită în afara microfonului. 
-Şi-a mai crescut puțin viteza. Va ajunge în sistem în patruzeci și 
șase de ore... Imi pare rău, Pham... 

Text mesaj: 


Din câte ne putem da seama, toate siturile 
noastre din Exteriorul Superior au fost 
absorbite de Molimă. Dacă puteți, vă rugăm, 
ignoraţi orice mesaj de la siturile 
respective. 


Până în urmă cu patru ore, organizaţia noastră 
cuprindea douăzeci de civilizaţii din Vârf. 
Ceea ce a mai rămas din noi nu ştie ce să 
spună ori ce să facă. Lucrurile sunt acum 
foarte lente, neguroase şi opace; țelul nostru 
n-a fost să trăim atât de jos. După această 
transmisiune, intenționăm să ne dezintegrăm. 


Pentru cei care pot continua, dorim să spunem 
ce s-a întâmplat. Noul atac a fost cu totul 
neașteptat. Ultimele noastre amintiri de 
Deasupra sunt ale Molimei întinzându-se brusc 
în toate direcţiile, sacrificându-și toată 
securitatea imediată pentru a captura cât mai 
multă putere de procesare cu putinţă. Nu ştim 
dacă i-am subestimat pur și simplu puterea sau 
dacă Molima în sine este acum disperată... și-și 
asumă riscuri disperate. 


Până în urmă cu 3000 de secunde eram încă sub 
asalt masiv pe reţelele interne ale 
organizației noastre. Atacul a încetat. 
Temporar? Sau aceasta este limita atacului? Nu 
știm, dar dacă veţi mai auzi despre noi, veţi 
ști că Molima ne-a capturat. 


Adio. 

Este întotdeauna amuzant să vezi persoane care 
se cred centrul universului. Să luăm de 
exemplu recenta răspândire a Molimei lurmează 
referinţe pentru cei care n-au citit 
respectivele ramificații și grupuri de 


informare]. Molima este o schimbare 
neașteptată într-o porţiune limitată a 
Vârfului Exteriorului - foarte departe de 
majoritatea cititorilor mei. Sunt convins că 
pentru mulți este catastrofa finală şi cu 
certitudine compătimesc cazurile respective, 
dar în același timp simt amuzament, deoarece 
persoanele acelea cred cumva că dezastrul lor 
înseamnă sfârșitul universal. Viaţa merge mai 
departe, prieteni. 


În același timp, este clar că mulți cititori 
nu acordă acestor evenimente atenția cuvenită 
- în tot cazul nu văd ceea ce este realmente 
important la ele. În ultimul an am asistat la 
aparenta ucidere a câtorva Puteri şi la 
stabilirea unui nou ecosistem într-o porţiune 
din Exteriorul Superior. Deși foarte 
îndepărtate, aceste evenimente sunt fără 
precedent. 


De multe ori până acum am numit-o Reţeaua 
Milioanelor de Minciuni. Ei bine, avem 
actualmente o oportunitate de a vedea 
lucrurile în timp ce adevărul este încă 
evident. Cu noroc, putem soluţiona unele 
mistere fundamentale despre Zone și Puteri. 


Îi îndemn pe cititori să urmărească 
evenimentele de mai jos de Molimă din cât mai 
multe unghiuri cu putință. În particular, ar 
trebui să profităm de releul rămas la Debley 
Inferior pentru a coordona observările de 
ambele părţi ale regiunii afectate de Molimă. 
Acţiunea aceasta va fi costisitoare și 
plictisitoare, întrucât în regiunea afectată 
sunt disponibile numai situri în Exteriorul 
Median şi Exteriorul Inferior, dar va merita 
cu prisosinţă. 


Subiectele generale de interes sunt: 


Natura comunicaţiilor prin Reţea a Molimei: 
Creatura este pe jumătate Putere şi pe 
jumătate Exterior Superior, şi este infinit de 
interesantă. 


Natura recentului Mare Talaz din Exteriorul 
Inferior, sub Molimă: Acesta este alt 
eveniment fără precedent clar. Acum este 
momentul să-l studiem... 


Natura flotei Molimei care se apropie 
actualmente de un sit dinafara Reţelei, în 
Exteriorul Inferior: În ultimele săptămâni 
flota aceasta a fost de mare interes pentru 
Urmăritorii de Războaie, însă în principal din 
motive imbecile. (Cui îi pasă de Sjandra Kei 
şi de Hegemonia Aprahanti? Politica locală 
este pentru cei din partea locului.) Adevărata 
întrebare ar trebui să fie evidentă pentru 
toţi cei care nu au leziuni cerebrale extinse: 
De ce a făcut Molima acest efort masiv, atât 
de departe de zona sa naturală? 


Dacă mai există nave în vecinătatea flotei 
Molimei, le îndemn să posteze pentru 
Urmăritorii de Războaie. Dacă așa ceva nu va 
fi posibil, civilizațiile locale ar trebui 
rambursate pentru reexpedierea urmăririlor pe 
ultraunde. 


Toate acestea sunt foarte costisitoare, dar 
merită efortul, fiind observaţii unice pentru 
eoni. Iar cheltuielile nu vor mai dura mult. 
Flota Molimei ar trebui să ajungă în scurt 
timp la steaua ţintă. Se va opri pentru a 
recupera ceva? Sau vom vedea cum o Putere 
distruge sistemele care i se opun? Indiferent 
ce se va întâmpla, vom fi binecuvântați cu 
oportunitatea de a fi martori. 


4] 


Ravna traversă câmpul spre haitele care aşteptau. Fumul gros se 
împrăștiase, dar mirosul lui continua să dăinuie înecăcios în văzduh. 
Versantul dealului era un pustiu carbonizat. De deasupra, castelul 
lui Oțel semănase cu centrul unui uriaș mamelon negru; vârful 
dealului era înconjurat de hectare de distrugeri naturale și cauzate 
de haite. 


Soldaţii îi făcură loc în tăcere. Mulţi aruncau priviri neliniștite către 
nava stelară dinapoia ei. Femeia merse încet către cei care o așteptau. 
Era straniu cum stăteau haitele, parcă ar fi fost la un picnic, totuși în 
mod evident tulburată fiecare de prezenţa celorlalte. Pentru ele 
aceasta era probabil echivalentul unei întruniri foarte strânse. Ravna 
se îndreptă spre haita din centru, care stătea pe saltele de mătase. 
Filigrane complicate din lemn atârnau în jurul gâturilor adulților, 
însă unii dintre ei păreau bolnavi, bătrâni. În primul rând se aflau 
doi pui. Ei înaintară solemn când femeia străbătu ultima porțiune de 
teren deschis. 


— A-ă-ă... tu ești Cioplitoarea-în-lemn? întrebă ea. 


Un glas feminin, incredibil de omenesc, se auzi dinspre unul dintre 
membrii mai mari. 


- Da, Ravna. Eu sunt Cioplitoarea-în-lemn. Iu însă dorești să stai de 
vorbă cu Pelerinul. El este sus în castel, cu copiii. 


- Ah... 


— Avem o caretă și te putem duce imediat acolo. (Unul dintre ei arătă 
un vehicul care era tras în sus pe deal.) Ai fi putut ateriza mult mai 
aproape, nu-i așa? 


Ravna clătină din cap. 
- Nu. Nu... mai puteam. 


Fusese cea mai bună asolizare pe care o putuseră face ea și Tulpină- 
verde. 


Capetele se înclinară către ea într-un gest coordonat. 


- Crezusem că sunteți teribil de grăbiţi. Pelerinul zice că după voi 
gonește o flotă de spațiali. 


Pentru o clipă, Ravna nu scoase niciun cuvânt. Așadar Pham le 
povestise despre Molimă? Era totuși bine că o făcuse. Scutură din 
cap, încercând să-și alunge amorțeala pe care o simțea în minte. 


- D-da... Ne grăbim. 


Datasetul de pe încheietura mâinii ei era conectat cu E-II. Display-ul 
său micut arăta apropierea constantă a flotei Molimei. 


Toate capetele se răsuciră, un gest pe care Ravna nu-l putea 
interpreta. 


-Tar tu disperi. Mă tem că înțeleg. 


Cum poți? Și dacă ai putea, cum ne-ai putea ierta? Cu glas tare rosti însă 
doar: 


- Imi pare rău. 


Regina sui în careta ei și porniră pe coasta dealului, spre zidurile 
castelului. Ravna privi îndărăt doar o dată. La baza pantei, E-I] zăcea 
ca un fluture mare, muribund. Spinii dorsali ai propulsiei se arcuiau 
la o sută de metri în văzduh. Străluceau verde metalic, umed. 
Asolizarea nu fusese tocmai o prăbușire. Chiar și acum agraviurile 
anulau o parte din greutatea navei, dar spinii propulsiei de la 
contactul cu solul fuseseră rupti. Dincolo de navă, terenul cobora 


abrupt spre apă și insule. Dinspre vest, soarele proiecta umbre 
cețoase peste insule și castel. O scenă de basm cu castele și nave 
stelare. 


Display-ul de pe încheietură număra senin secundele până la 
întâlnire. 


-Otel a pus bombe cu praf de pușcă împrejurul domului. 


Cioplitoarea-în-lemn răsuci două boturi și arătă în sus. Ravna îi 
urmări gestul. Arhitectura arcadelor semăna mai degrabă cu cea 
dintr-o catedrală a Prinţeselor decât cu a unei construcții militare: 
marmură trandafirie care sfida cerul. Și dacă totul s-ar fi prăbușit, cu 
certitudine ar fi avariat nava spațială care staționa dedesubt. 


Regina spuse că Pham era înăuntru acum. Intrară și ele, trecând prin 
odăi reci și întunecate. Ravna întrezări șiruri de cuve de 
hibernoterapie. Oare câți ar mai putea fi readuși la viață? Vom afla 
vreodată? Umbrele erau adânci. 


— Eşti sigură că trupele lui Otel au plecat? 


Cioplitoarea-în-lemn șovăi, cu capetele privind în direcții diferite. 
Deocamdată expresiile haitei erau imposibil de descifrat pentru 
Ravna. 


- Rezonabil de sigură. Dacă în castel a mai rămas cineva, ar trebui să 
fie îndărătul multor ziduri groase de piatră, altfel cercetașii mei l-ar 
fi găsit. Mai important este faptul că am găsit ce a mai rămas din 
Otel. (Regina păru să citească perfect expresia întrebătoare a 
Ravnei.) Nu știai? Se pare că lordul Otel a coborât aici ca să detoneze 
toate bombele. Ar fi însemnat sinucidere, însă haita aceea a fost 
dintotdeauna nebună. Ceva l-a oprit. Era sânge peste tot. Doi din el 
sunt morți. Am găsit restul rătăcind, scâncind în stare jalnică... Cel 
care l-a oprit pe Otel se găsește și în spatele retragerii rapide. 
Individul acela se străduiește pe cât poate să evite orice confruntare. 
Nu va reveni prea curând, deși mă tem că până la urmă va trebui să- 
l înfrunt pe dragul de Jupuitor. 


Ținând seama de circumstanţe, Ravna aprecia că aceea era o 
problemă care n-avea să se materializeze niciodată. Datasetul ei 


arăta doar patruzeci și cinci de ore până la sosirea Molimei. 


Jefri și Johanna erau lângă nava lor, sub domul principal. Stăteau pe 
treptele rampei de asolizare, ținându-se de mâini. Când porţile mari 
se deschiseră și careta Cioplitoarei-în-lemn trecu prin ele, fata se 
ridică și flutură din braț. După aceea o zăriră pe Ravna. Băiatul 
porni iute spre ea, apoi încetini. 


-Jefri Olsndot? întrebă încet femeia. 


El avea o ținută pe care încerca să și-o păstreze demnă și care părea 
mult prea nepotrivită pentru un puști de nouă ani. Sărmanul Jefri 
pierduse multe și trăise cu foarte puține, timp îndelungat. Ravna 
cobori din caretă și păși către el. 


Băiatul ieși din umbre. Era înconjurat de o gloată de membri micuți 
de haită. Unul dintre ei îi atârna pe un umăr; alții se învârteau în 
jurul picioarelor sale, fără a-l împiedica însă niciodată; iar alții 
mergeau în fața și în spatele lui. Jefri se opri destul de departe de ea. 


— Ravna? 
Ea încuviintă. 


-Poti să vii niţel mai aproape? Sunetele mintii reginei sunt prea 
puternice. 


Glasul era tot al băiatului, dar buzele nu i se mișcaseră. Ravna parcurse 
puținii metri care-i mai separau. Puii și băiatul avansară șovăielnic. 
De aproape, ea putu să-i vadă hainele sfâșiate și niște pansamente 
pe umeri, coate și genunchi. Reușise să se spele pe față, dar tot părul 
îi era lipicios și arăta groaznic. El o privi solemn, apoi ridică braţele 
ca s-o îmbrățișeze. 


-Multumesc c-ai venit. 
Vocea îi suna înăbușit, însă nu plângea. 
- Da, mulțumesc, mulțumesc și sărmanului domn Cochilie-albastră! 


Fusese tot vocea lui, tristă, totuși nu înăbușită, provenind de la haita 
de pui care-l înconjura complet. 


Johanna Olsndot avansase și se oprise lângă ei. Doar paisprezece ani să 
aibă? Ravna întinse o mână spre ea. 


-Din câte am auzit, tu însăți ai fost o adevărată forță de salvare. 
Glasul Cioplitoarei-în-lemn răsună din caretă: 
- Exact asta a fost Johanna. Ea a schimbat lumea noastră. 


Ravna schiță un gest către rampa navei, de unde licăreau luminile 
trapei. 


- Pham i-acolo? 
Fata dădu să încuviințeze, dar haita de pui i-o luă înainte. 
- Da, acolo este. E-mpreună cu Pelerinul. 


Puii se descâlciră și porniră în sus pe trepte; doar unul rămase în 
urmă ca s-o tragă pe femeie spre rampă. Ea porni după ei, urmată 
îndeaproape de Jefri. 


-Cine este haita asta? îl întrebă pe băiat, arătând puii. 
El se opri surprins. 
- Amdi, bineînţeles. 


- Scuze, rostiră puii cu vocea lui Jefri. Am vorbit cu tine de-atâta 
vreme, încât am uitat că nu știi... 


Se auzi un cor de tonuri și acorduri care sfârșiră printr-un chicotit 
omenesc. Ravna plecă ochii la capetele ce se legănau și fu sigură că 
drăcușorul era perfect conștient de erorile pe care le făcuse. Brusc, 
un mister fu soluționat. 


-Mă bucur de cunoștință, rosti ea înfuriată și în același timp 
fermecată. Acum... 


- Exact, acum sunt lucruri mult mai importante de făcut. 


Haita continua să urce treptele. „Amdi“ părea să alterneze între 
sfială tristă și energie frenetică. 


-Nu știu ce fac ei. Ne-au dat afară imediat ce le-am arătat drumul. 


Ravna urmă haita, cu Jefri imediat după ea. Nu se auzea nimic. 
Interiorul domului era ca o criptă mortuară, care stârnea ecouri din 
discuţiile puținelor haite ce îl păzeau. Aici însă, la jumătatea scării, 
până și sunetele acelea erau înăbușite, iar prin trapa care ducea 
înăuntru nu răzbătea nimic. 


— Pham? 


-E sus, vorbi Johanna de la piciorul scării. Ii privea de lângă 
Cioplitoarea-în-lemn. Șovăi, apoi continuă: Nu sunt sigură că el 
este... sănătos. După bătălie... s-a comportat ciudat. 


Capetele reginei se întrețesură, ca și cum ar fi încercat să-i vadă mai 
bine prin lumina puternică a trapei. 


- Acustica din nava asta a voastră este groaznică. Cum o pot suporta 
oamenii? 


- Ah, nu-i chiar așa de rea, făcu Amdi. Jefri și cu mine am petrecut 
mult timp aici. Eu m-am obișnuit. Două din capetele lui împingeau 
în trapă. Nu știu de ce Pham și Pelerinul ne-au dat afară; am fi putut 
sta în cabina de alături și am fi fost foarte tăcuți. 


Ravna păși cu atenţie între puii din față ai haitei și ciocăni în metalul 
carcasei. Nu era încuiată pe dinăuntru; putea auzi ventilația navei. 


- Pham? Ai înregistrat vreun progres? 

Se auziră foșnete și țăcănit de gheare. Trapa glisă parțial și pe rampă 
se revărsă lumină puternică, pâlpâitoare. Se ivi un singur cap de 
câine. Ravna îi putea vedea perfect albul ochilor. Oare asta însemna 


ceva? 


- Salut, rosti câinele. A-ă-ă... uite care-i treaba... situația-i niţel cam 
tensionată acum. Pham... nu cred că ar trebui deranjat. 


Ravna își strecură mâna între trapă și cadrul ei. 


-N-am venit să-l deranjez. Dar voi intra. 


De cât timp am luptat pentru momentul acesta... Câte miliarde au murit 
pe drum... lar acum un câine vorbitor îmi zice că situația-i „niţel cam 


SU 


tensionată 
Pelerinul îi privi mâna. 
— Bine. 


Glisă trapa îndeajuns de mult pentru a-i îngădui să treacă. Puii o 
urmară imediat, însă se retraseră înaintea privirii lui Wickwrackcic. 
Ravna nu observă... 


„Nava“ era cu puțin mai mult de un container de marfă, o carcasă 
pentru încărcătură. De data aceasta, încărcătura — cuvele de 
hibernoterapie — fusese scoasă, lăsând podeaua în majoritate netedă, 
presărată cu sute de prize pentru racorduri. 


Femeia abia dacă observă toate detaliile acelea. Ochii îi rămăseseră 
pironiți către lumină și către... chestia aceea. Creștea din pereți, iar în 
centrul calei devenea aproape prea strălucitoare pentru a fi 
suportabilă. Forma i se schimba din nou și din nou, iar culorile îi 
treceau din roșu în violet, apoi în verde. Pham stătea așezat turcește 
lângă ea, în interiorul ei. Jumătate din păr îi era ars. Mâinile și 
braţele îi tremurau și bolborosea într-o limbă pe care femeia n-o 
recunoscu. leostricțiunea... Până acum se întovărășise de două ori 
cu dezastrul. Dementa unei Puteri muribunde... care devenise unica 
speranţă. O, Pham! 


Ravna făcu un pas spre el și simţi niște fălci prinzând-o de mânecă. 
-Te rog, nu trebuie tulburat. 


Cel care-i ținea brațul era un câine voinic, cu cicatrice căpătate în 
lupte. Restul haitei — „Pelerinul“ — îl privea cu toate fețele pe Pham. 
Cicatrizatul o privi și, cumva, îi zări furia care-i creștea pe chip. 
Haita rosti: 


- Doamnă, Pham al vostru se află într-o stare similară amneziei — 
întreaga lui personalitate normală a fost acaparată pentru calcule. 


Poftim? Pelerinul acesta cunoștea termenii, dar probabil habar n-avea 
despre ce vorbea. Ravna schiță un gest de impunere a tăcerii. 


- Da, da, înțeleg. 


Se uită la lumină. Forma schimbătoare, la care era atât de greu să te 
uiţi, aducea cu grafica pe care o puteai genera pe majoritatea 
display-urilor — secțiuni transversale aiurite prin spumă 
multidimensională. Sclipea în monocrom pur, însă comuta prin 
spectrul culorilor. Mare parte din lumină trebuia să fie coerentă: 
punctulețe de interferență furnicau pe toate suprafețele solide. Pe 
alocuri, interferențele formau benzi, dungi de întuneric și lumină ce 
lunecau peste carcasă, pe măsură ce culorile se modificau. 


Ravna se apropie încet, holbându-se la Pham și la... Contramăsură. 
Ce altceva ar fi putut să fie? Mucegaiul din pereți, ieșit acum pentru 
a se întâlni cu teostricțiunea. Acestea nu era simple date, un mesaj 
care să fie reexpediat. Aceasta era o mașină din Transcendent. 
Femeia citise despre asemenea dispozitive realizate în Transcendent 
pentru a fi utilizate în Adâncul Exteriorului. Nu avea nimic conștient 
de sine, nimic care să violeze restricțiile Zonelor Inferioare... totuși 
ar fi utilizat în modul cel mai bun natura de aici, ar fi executat ce 
dorise constructorul ei. Constructorul ei: Molima? Un inamic al 
Molimei? 


Mai făcu un pas într-acolo. Mașina pătrunsese adânc în pieptul lui 
Pham, dar nu exista nici sânge, nici carne spintecată. Ar fi putut 
crede că totul era o scamatorie holografică, atât doar că-l vedea cum 
se cutremura la fiecare răsucire a ei. Braţele fractale erau acoperite 
cu un penaj de dinți lungi, ce se roteau prin el. Ravna icni și fu cât pe 
ce să-i strige numele. Însă bărbatul nu se opunea. Părea mai 
cufundat ca niciodată în teostricțiune și mult mai senin. Speranţa și 
teama ieșiră brusc din ascunzătoare: speranța că poate, chiar și 
acum, teostricțiunea putea face ceva împotriva Molimei... și teama 
că Pham va muri în decursul procesului. 


Evoluţia răsucitoare a artefactului încetini. Lumina se menținea la 
marginea alburie a albastrului. Pham deschise ochii. Capul i se 
răsuci spre femeie. 


- Mitul Călăreţilor este adevărat, Ravna. 


Vocea îi suna îndepărtată. Ea auzi șoapta unui râs. 


- Călăreţii ar trebui să știe, cred. Au învăţat ultima dată. Există 
Lucruri cărora nu le place Molima. Lucruri pe care Bătrânul meu 
abia dacă le bănuia... 


Puteri mai presus de Puteri? Ravna se lăsă să alunece pe podea. 
Display-ul de pe încheietură sclipi către ea. Nu mai rămăseseră nici 
patruzeci și cinci de ore. 


Pham o văzu privindu-l. 


- Știu. Nimic n-a încetinit flota. Este jalnică la asemenea adâncimi... 
totuși mai mult decât suficient de puternică pentru a distruge 
planeta asta și sistemul ei solar. Și asta vrea Molima. Molima știe c-o 
pot anihila... așa cum a mai fost anihilată și înainte. 


Ravna era vag conștientă de faptul că Pelerinul se târâse, 
apropiindu-se de ei din toate părțile. Chipurile lui erau fixate asupra 
spumei albastre și a omului prins în ea. 


— Cum? murmură femeia. 
Tăcere. Apoi... 


- Toate turbulentele din zonă... aceea a fost Contramăsura încercând 
să acționeze, dar fără coordonare. Acum eu o ghidez. Am început... 
talazul invers. Folosește sursele locale de energie. Nu simţi? 


Talazul invers? Despre ce vorbea Pham? Ravna își privi iarăși 
încheietura... și icni. Viteza inamicului sărise la douăzeci de ani- 
lumină pe oră, pe cât de rapid te-ai fi putut aștepta în Exteriorul 
Median. Cele două zile de grație se reduseseră la nici două ore... 
Display-ul anunţa douăzeci și cinci de ani-lumină pe oră. Treizeci! 


Cineva bocănea în trapă. 


Pedantus nu era un slujitor supus. Ar fi trebuit să supravegheze 
ocuparea dealului. Știa asta și se simțea realmente vinovat... totuși 
persevera în vină. Aidoma unui dependent care mesteca frunze 


krima, simţea că unele lucruri erau pur și simplu prea delicioase ca 
să renunti la ele. 


Întârzie în urmă, purtând cu grijă Datasetul între membrii săi, astfel 
ca urechile lui clăpăuge și roz să nu se târască pe pământ. Păzirea 
Datasetului era cu certitudine mai importantă decât îndemnarea 
soldaților și el oricum se afla destul de aproape pentru a oferi 
sfaturi. Iar locotenenții săi erau mai iscusiți pentru executarea 
sarcinilor de rutină. 


În ultimele ore, vânturile de pe coastă purtaseră norii de fum spre 
interiorul uscatului, astfel că aerul era curat și cu iz sărat. De partea 
aceasta a dealului, nu arsese chiar totul. Pe alocuri existau flori și 
păpădii gata să-și trimită seminţele în zbor. Păsări cu cozi scurte 
pluteau pe curenții calzi ce se ridicau dinspre mare și țipetele lor 
erau o muzică veselă, care parcă promitea că în curând lumea va fi 
ca înainte. 


Pedantus știa că așa ceva era imposibil. Își întoarse toate capetele ca 
să privească în jos, către nava stelară a Ravnei Bergsndot. Estimă că 
spinii propulsiilor ce rămăseseră intacți aveau lungimea de o sută de 
metri. Fuzelajul în sine depășea o sută douăzeci de metri. Se ghemui 
peste dataset și-i deschise faţa de Alifant. Datasetul știa multe 
despre navele spaţiale. În realitate, nava aceasta nu avea design 
omenesc, dar forma generală era destul de uzuală; asta o știa din 
lecturile anterioare. Douăzeci până la treizeci de mii de tone, 
echipată cu flotoare antigravitaționale și propulsie superluminică. 
Totul foarte obișnuit pentru Exterior... Însă ca s-o vadă aici, cu ochii 
propriilor săi membri! Pedantus nu-și putea desprinde privirea de la 
vehicul. Trei din el lucrau cu Datasetul, în timp ce doi priveau 
fuzelajul verde irizat. Soldaţii și căruțele cu tunuri din jurul lui se 
topeau în derizoriu. În ciuda masei ei, nava nu părea să apese tare 
pe coasta dealului. Cât va trece până ce vom putea construi așa ceva? 
Istoriile din Dataset afirmau că ar fi fost vorba despre secole... cu 
ajutor din afară. Ce n-aş da pentru o zintreagă la bordul ei! 


Și totuși nava aceasta era urmărită de ceva și mai puternic. În ciuda 
soarelui de vară, Pedantus se înfioră. El auzise de destule ori 
relatarea Pelerinului despre prima asolizare și văzuse arma cu 
fascicul a omului. Citise în Dataset multe despre bombele 
distrugătoare de planete și celelalte arme din Exterior. Pe când 


lucrase la tunurile Cioplitoarei-în-lemn — cele mai bune arme pe care 
le putea construi el—, visase și se minunase. Până ce văzuse nava 
stelară plutind pe cer, nu simţise niciodată pe de-a întregul realitatea 
în adâncul inimilor sale. Acum o simțea. Așadar, o flotă de ucigași o 
urmărea foarte îndeaproape pe Ravna Bergsndot. Orele lumii 
puteau fi cu adevărat foarte puține. Parcurse iute căile de căutare din 
Dataset, scotocind după articole despre pilotarea în spațiu. Dacă mai 
sunt doar câteva ore, cel puțin să învăţ cât mi-a mai rămas timp. 


Astfel că Pedantus era pierdut în imaginile și sunetele Datasetului. 
Deschisese trei ferestre, fiecare prezentând alt aspect al pilotării. 


Răcnete puternice de pe coasta dealului. Ridică un cap, mai degrabă 
iritat. Nu era un semnal de alarmă de bătălie, ci o neliniște generală. 
În mod straniu, văzduhul părea plăcut de răcoros în după-amiaza 
aceasta. Doi din el priviră în sus, dar nu văzu nici urmă de pâcle. 


- Pedantus! Priveşte, privește! 


Tunarii lui țopăiau panicați. Arătau către cer... către soare. El închise 
copertele roz peste ecranul Datasetului și în același timp se uită la 
soare; era sus pe cer, spre miazăzi, orbitor de strălucitor. Totuși aerul 
era rece și păsările scoteau gânguririle cuibăritului de seară. Brusc, 
Pedantus își dădu seama că privea direct în discul solar, că o făcea 
de cinci secunde... fără dureri sau fără măcar să-i lăcrimeze ochii. 
Cu toate acestea, nu zărea niciun fel de cețuri. Un fior interior i se 
răspândi peste minte. 


Lumina soarelui pălea. Pe suprafața astrului zărea puncte negre. Pete 
solare. Le văzuse destul de frecvent cu lunetele Copistului, dar atunci 
utilizase filtre groase. Între el și soare se găsea ceva care absorbea lumina 
și căldura. 


Haitele de pe coasta dealului gemură. Era un sunet de spaimă, pe 
care Pedantus nu-l auzise niciodată în bătălie, sunetul cuiva care se 
înfrunta cu o teroare necunoscută. 


Albastrul dispăru de pe boltă. Pe neașteptate, aerul deveni rece ca în 
nopțile fără lună. lar culoarea soarelui se transformase într-o 
luminescență cenușie, ca a unei luni neclare. Ba chiar mai puțin de 
atât. Pedantus își lipi pântecele de pământ. Unii din el șuierau gros 


în fundul gâtlejurilor. Arme, arme... Insă Datasetul nu vorbise niciodată 
despre așa ceva. 


Stelele erau acum lumina cea mai puternică vizibilă pe coasta 
dealului. 


- Pham, Pham! Vor fi aici într-o oră. Ce-ai făcut? 
Un miracol, însă în sens negativ? 


Pham Nuwen se legănă în îmbrăţișarea strălucitoare a 
Contramăsurii. Glasul îi era aproape normal; teostricțiunea se 
retrăgea. 


-Ce-am făcut... n-nu mare lucru. Dar mai mult decât orice Putere. 
Până și Bătrânul abia dac-a ghicit, Ravna. Straumerii au adus aici 
Mitul Călăreţilor. Noi... eu... el a deplasat pur și simplu frontiera 
Zonei spre înapoi. O modificare locală, însă intensă. Acum ne aflăm 
în echivalentul Exteriorului Superior, poate chiar în Transcendentul 
Inferior. De aceea flota Molimei se poate deplasa atât de rapid. 


- Dar... 


Pelerinul se întoarse de la trapă și întrerupse panica incoerentă a 
Ravnei, rostind pe un ton nepăsător: 


-Soarele tocmai a dispărut. 


Capetele lui se legănară într-o expresie pe care femeia n-o putea 
descifra. 


- Asta-i ceva temporar, răspunse Pham. Ceva trebuie să furnizeze 
energie pentru manevră. 


— D-de ce, Pham? 
Chiar dacă Molima avea să câștige, de ce s-o ajute? 


Chipul lui deveni inexpresiv și Pham Nuwen aproape că dispăru 
înapoia celorlalte programe care îi funcționau în minte. Apoi rosti: 


- Focalizez Contramăsura. Înţeleg acum ce este Contramăsura... A 
fost concepută de ceva mai presus de Puteri. Poate că sunt Popoarele 
Norilor, poate că asta le semnalează lor. Sau poate că ceea ce s-a 
făcut a fost ca o înțepătură de insectă, ceva care va cauza o reacție 
mult mai vastă. Adâncul Exteriorului tocmai s-a retras, aidoma 
apelor înainte de tsunami. 


Contramăsura sclipea roșu-portocaliu, cu arcele și ghimpii 
îmbrățișându-l pe Pham mai strâns ca înainte. 


— Ș-și acum că am sărit într-o Zonă satisfăcătoare... se pot întâmpla 
chestii realmente interesante. A, fantoma Bătrânului se distrează de 


minune. Aproape c-a meritat să moară pentru ca să poată vedea 
dincolo de Puteri. 


Datele despre flotă se derulară pe încheietura Ravnei. Molima se 
apropia și mai rapid ca înainte. 


-Cinci minute, Pham... 
Deși mai avea de străbătut treizeci de ani-lumină. 
Bărbatul izbucni în râs. 


-Molima știe și ea ce se-ntâmplă. Văd că ăsta-i lucrul de care s-a 
temut mereu. Asta-i ceea ce a ucis-o cu eoni în urmă. Ea gonește, dar 
e prea târziu. 


Strălucirea se intensifică și masca de lumină în care se transformase 
fața lui păru să se relaxeze. 


-Ceva de foarte... departe... m-a auzit, Rav. Sosește... 
— Ce? Ce anume sosește? 


- Talazul. E foarte mare. Ceea ce ne-a lovit pe noi pare un vălurel 
prin comparaţie cu el. Asta-i cel în a cărui existență nu crede nimeni, 
fiindcă n-a mai rămas nimeni care să-l consemneze. Adâncul se va 
extinde dincolo de flotă. 


Brusc, înțelegere. Brusc, speranță nebună. 


-Şi ei vor rămâne prinși acolo, nu-i așa? 


Insemna atunci că Kjet Svensndot nu luptase în zadar și sfatul lui 
Pham nu fusese un nonsens. Acum în flota Molimei nu mai 
rămăsese nici măcar un statoreactor. 


- Da. Sunt la treizeci de ani-lumină depărtare. Noi le-am distrus 
toate navele capabile de viteză. Vor avea nevoie de o mie de ani ca s- 
ajungă aici... 


Artefactul se contractă brusc și Pham gemu. 


-N-a mai rămas mult timp. Suntem la recesiune maximă. Când va 
sosi talazul, va... 


Alt sunet de durere. 
-ÎI pot vedea! Pe Puteri, Ravna, se va ridica înalt și va dura mult! 
-Cât de înalt? întrebă încetișor femeia. 


Se gândi la toate civilizațiile de deasupra lor. Fluturii și trădătorii 
care susținuseră pogromul de la Sjandra Kei... Apoi trilioanele care 
trăiau în pace și avansau după puterile lor spre înălțimi. 


-O mie de ani-lumină? Zece mii? Nu sunt sigur. Spectrele din 
Contramăsură — Arne și Sjana — cred că s-ar putea ridica atât de 
mult, încât să străpungă Transcendentul, să închisteze Molima exact 
acolo unde află... Probabil că asta s-a întâmplat Înainte. 


Arne și Sjana? 


Convulsiile Contramăsurii încetiniseră. Lumina ei pâlpâi violent, 
după care se stinse. Orbire, urmată de întuneric. Femeia auzea 
răsuflările icnite ale lui Pham la fiecare moment de întunecare. 
Contramăsura: un salvator care avea să ucidă un milion de 
civilizații. Și îl ucidea în același timp pe bărbatul care o declanșase... 


Fără să gândească, Ravna se repezi pe lângă Contramăsură, 
întinzându-se către Pham. Insă tăișuri peste tăișuri o împiedicară, 
scrijelindu-i brațele. 


Pham ridică ochii la ea. Incerca să mai spună ceva. 


Și lumina se stinse pentru ultima dată. Din bezna care-i înconjura, se 
auzi un șuierat și un miros amar, tot mai intens, pe care femeia n- 
avea să-l uite niciodată. 


Pentru Pham Nuwen nu există durere. Ultimele minute ale vieții 
sale depășiră orice descriere care ar fi putut fi oferită în Lentoare sau 
chiar în Exterior. 


Așa că vom încerca metaforele și similitudinile. Era de parcă... de 
parcă... Pham stătea cu Bătrânul pe o plajă vastă și pustie. Ravna și 
Stiletele erau creaturi minuscule la picioarele lor. lar oceanul se 
retrăsese pentru scurt timp, îngăduind strălucirii gândurilor să 
ajungă aici unde anterior fusese beznă. Transcendenţa avea să fie 
scurtă. La orizont, oceanul retras se ridica precum un zid negru mai 
înalt decât orice munte, care se pregătea să năvălească peste ei. Îi 
privi enormitatea. Pham, teostricțiunea și Contramăsura nu aveau să 
supraviețuiască afundării aceleia, nici chiar separat. Ei declanșaseră 
o catastrofă mai presus de minte — o secțiune vastă a Galaxiei care se 
prăbușise în Lentoare, ajungând până la adâncimea Vechiului 
Pământ... și la fel de permanent. 


Arne, Sjana, straumerii și Bătrânul erau răzbunați... iar 
Contramăsura era completă. 


Cât despre Pham Nuwen? Un instrument creat și utilizat, care acum 
avea să fie abandonat. Un om care de fapt nici nu existase vreodată. 


Apoi talazul ajunse la el și-l scufundă în adâncuri. Jos și departe de 
lumina Transcendentului. Afară, soarele planetei Stiletelor urma să 
strălucească puternic din nou, dar înlăuntrul minții lui Pham totul 
se închidea, iar simțurile reveneau la ce puteau ochii să vadă și 
urechile să audă. Simti Contramăsura năpârlind spre inexistentă, cu 
sarcina îndeplinită fără măcar un gând conștient. Fantoma 
Bătrânului mai dăinui o vreme, ghemuindu-se și retrăgându-se pe 
măsură ce potențialul gândirii se destrăma. Îi lăsă totuși conștiința 
lui Pham. Pentru prima dată, nu-l împinse în lături. Pentru prima 
dată, fu blând și-i mângâie suprafața minţii, așa cum un om ar putea 


mângâia un câine credincios. 


Mai degrabă un lup curajos, asta ești, Pham Nuwen. Mai rămăseseră 
doar secunde până ce ei să fie complet în adâncuri, acolo unde, cu 
trupurile contopite, Contramăsura și Pham Nuwen aveau să moară 
pe vecie și orice gândire să înceteze. Amintirile își schimbară 
direcția. Fantoma Bătrânului păși într-o parte, revelând certitudini 
pe care le ascunsese în tot acest timp. Da, eu te-am construit din câteva 
corpuri din maidanul de la Releu. Însă acolo a existat doar o minte și un set 
de amintiri pe care le-am putut reînvia. Un lup puternic și curajos — atât de 
puternic, încât nu te-am putut controla niciodată pe deplin fără să nu te fi 
azvârlit mai întâi prin îndoieli... 


Undeva, bariere se ridicară: eșecul final al controlului Bătrânului, ori 
un dar final. Nu mai conta acum care dintre ele fusese, fiindcă 
adevărul îi era evident lui Pham Nuwen și el nu avea să mai fie 
negat: 


Canberra, Cindi, secolele de voiaje cu Qeng Ho, ultimul zbor al 
Gâștei sălbatice... Toate fuseseră reale. 


Ridică ochii la Ravna. Cât de multe făcuse ea! Cât de multe 
suportase... Și chiar neîncrezătoare, ea iubise. Este-n regulă. Este-n 
regulă. Se strădui să se întindă către ea, să-i spună. Raona, sunt real! 


După aceea greutatea totală a adâncurilor coborî asupra lui și el nu 
mai știu nimic. 


In ușă se auzeau alte ciocănituri. Ea îl auzi pe Pelerin mergând la 
trapă. O rază de lumină sclipi înăuntru. Ravna auzi glasul pițigăiat 
al lui Jefri: 


- S-a-ntors soarele! S-a-ntors soarele!... Hei, da’ aici de ce-i așa 
întuneric? 


- Artefactul, răspunse Pelerinul, — cel pe care-l ajuta Pham — lumina 
lui s-a stins. 


— Adică ce... luminile principale erau stinse? 


Trapa glisă complet și capul băiatului, alături de câțiva pui, se 
contură pe lumina proiectată de torțele din spate. El trecu peste 
marginea trapei. Fata era imediat în spate. 


- Comanda-i chiar aici... vezi? 


Și o lumină albă, blândă, străluci pe pereții curbi. Totul era obișnuit 
și omenesc, mai puțin... Jefri rămase perfect nemișcat, cu ochii 
căscați, cu palma peste gură. Se întoarse și-și îmbrăţișă sora. 


-Ce-i aia? Ce-i aia? se auzi vocea lui dinspre trapă. 


Acum Ravna fu cea care-și dori să nu poată vedea. Se lăsă să cadă în 
genunchi. 


- Pham? rosti încetișor, știind că n-avea să primească niciun răspuns. 


Ceea ce rămăsese din Pham Nuwen zăcea în mijlocul Contramăsurii. 
Artefactul nu mai strălucea. Limitele lui mereu mișcătoare erau 
tocite și negre. Mai mult ca orice semăna cu un lemn putred... dar 
un lemn care îmbrățișa și străpungea bărbatul din el. Nu se zărea 
nici sânge, nici urme de carbonizare. Acolo unde artefactul îl 
sfredelise pe Pham se vedea o pată de culoarea cenușii, iar carnea și 
obiectul păreau că se contopesc. 


Pelerinul era aproape în jurul ei, cu nasurile cât pe ce să atingă 
forma nemișcată. Izul amărui continua să dăinuie în aer. Era mirosul 
morții, însă nu simpla putrefacție a cărnii; ceea ce murise acolo era 
carne și încă ceva. 


Femeia își privi încheietura. Display-ul se simplificase la câteva linii 
de caractere alfanumerice. Nu putea fi detectată nicio ultrapropulsie. 
Statutul lui E-II arăta probleme cu controlul altitudinii. Ei se aflau 
adânc în Zona Lentă, unde nu putea ajunge niciun ajutor, unde nu 
putea ajunge flota Molimei. Privi chipul lui Pham. 


- Ai reușit, Pham! Ai reușit, cu-adevărat... 


Rosti cuvintele în șoaptă, doar pentru ea. 


Arcurile și buclele Contramăsurii erau acum fragile și casante. 
Corpul lui Pham Nuwen făcea parte din ele. Cum ar fi putut sparge 
arcurile acelea, fără să?... Pelerinul și Johanna o îndemnară cu 
blândețe pe Ravna să iasă din cală. Ea nu avea să-și amintească 
multe din următoarele minute, când ei scoseseră trupul. Cochilie- 
albastră și Pham... ambii pierduţi dincolo de orice recuperare. 


După o vreme o lăsară. Compasiunea nu lipsea, dar erau prea multe 
dezastre, bizarerii și urgente. Răniţii... Posibilitatea unui 
contraatac... Exista confuzie enormă și nevoie disperată de ordine. 
Toate acestea n-o impresionau însă aproape deloc pe femeie. Se 
găsea la sfârșitul fugii ei lungi și disperate, la capătul puterilor. 


În mare parte din după-amiaza aceea, Ravna rămase lângă rampă, 
atât de consumată de pierdere, încât nici nu gândea, abia conștientă 
de cântecul-mării pe care Tulpină-verde i-l împărtășea prin 
intermediul datasetului. În cele din urmă observă că nu era singură. 
Pe lângă alinarea Tulpinii-verzi... ceva mai devreme, băieţelul venise 
și el. Stătea lângă Ravna, iar împrejurul lor erau toți puii, și toți 
tăceau. 


Epiloguri 


Pacea sosise în ținutul care fusese cândva Domeniul Jupuitorului. 
Cel puţin, nu existau semne de trupe beligerante; acela care le 
retrăsese acționase foarte inteligent. Pe măsură ce zilele trecură, 
fermierii locali începură să se arate. Aceia care nu erau pur și simplu 
buimăciți păreau încântați să scape de vechiul regim. Viaţa se reluă 
în zonele agricole, cu fermierii străduindu-se să-și revină din cel mai 
teribil anotimp cu incendii din memoria recentă, la care se adăugau 
cele mai cumplite lupte cunoscute vreodată în regiune. 


Regina trimisese mesageri în sud pentru a anunţa victoria, dar nu 
părea să se grăbească să revină în orașul ei. Soldații Cioplitoarei-în- 
lemn ajutară la muncile agricole și se străduiră să nu fie o povară 
pentru localnici. În același timp însă ei scotociră prin castelul de pe 
Dealul Navei Stelare și prin vechiul și uriașul castel de pe Insula 
Tăinuită. În adâncurile acestuia se aflau toate ororile despre care se 
șușotise de-a lungul anilor. Nu găsiră însă nici urmă de soldați. 
Localnicii erau doritori să le povestească istoriile lor și majoritatea 
erau ameninţător de credibile. Înainte de a întreprinde tentativa sa 
împotriva Republicii, Jupuitorul construise redute mai în nord și 
acolo existau trupe de rezervă... deși unii credeau că Otel le folosise 
de multă vreme. Fermierii din valea de nord văzuseră trupele 
Jupuitorului retrăgându-se. Unii afirmau că-l văzuseră chiar și pe 
acesta... sau cel puţin o haită care purta culorile unui lord. Nici chiar 
localnicii nu credeau toate istoriile, mai ales cele despre Jupuitor 
care fusese în același timp în mai multe locuri: solitari separați prin 
kilometri care coordonaseră retragerea. 


Ravna și regina aveau motive să creadă poveștile, totuși nu și 
nesăbuința de a le verifica. Forța expediționară a Cioplitoarei-în- 
lemn nu era mare, iar pădurile și văile se întindeau peste o sută de 
kilometri spre locul unde Colţii-de-gheaţă se curbau către vest, 
ajungând până la mare. Teritoriul acela îi era necunoscut reginei. 
Dacă Jupuitorul îl pregătise de decenii — așa cum opera în mod firesc 
haita aceea —, îi așteptau surprize ucigătoare, chiar și pentru o 
armată mare pornită în căutarea câtorva zeci de partizani. 
Jupuitorul n-avea decât să supraviețuiască, iar ei sperau că redutele 
îi fuseseră golite de către Lordul Otel. 


Cioplitoarea-în-lemn se temea că acesta avea să fie marele pericol al 
secolului următor. 


Situația s-a rezolvat însă mult mai devreme. Jupuitorul a fost cel care 
i-a căutat; fără vreun contraatac. La douăzeci de zile după bătălie, la 
sfârșitul unei zile în care soarele coborâse îndărătul dealurilor 
nordice, se auziseră sunetele cornurilor de semnalizare. Ravna și 
Johanna fuseseră trezite și la scurt timp după aceea suiseră pe 
parapetul castelului, mijind ochii spre amurg, spre lumina portocalie 
și aurie care contura dealurile situate dincolo de fiordul nordic. 
Asistenţii Cioplitoarei-în-lemn priveau cu mulți ochi către linia 
crestelor. Câţiva aveau lunete. 


Ravna împărțea același binoclu cu Johanna. 
- Acolo e cineva. 


Perfect distinctă pe strălucirea cerului, o haită purta un stindard 
lung, cu câte un băț pentru fiecare membru. 


Regina folosea două lunete, ceea ce era probabil mai eficient decât 
instrumentul Ravnei, ținând seama de paralaxa asigurată de ochii 
haitei. 


- Da, văd. Apropo, acela este drapelul unui parlamentar. Și cred că 
știu cine-l poartă. (li șopti ceva Pelerinului.) A trecut mult de când n- 
am vorbit cu el. 


Johanna încă nu-și desprinsese binoclul de la ochi. In cele din urmă, 
rostise: 


-Fl l-a... creat pe Otel, nu? 

— Da, scumpo. 

Fata coborâse binoclul. 

- Cred... că nu vreau să-l cunosc. 


Glasul îi sunase distant. 


Se întâlniră pe coasta dealului, în nordul castelului, după numai opt 
ore. Soldaţii Cioplitoarei-în-lemn petrecuseră timpul respectiv 
pentru a cerceta valea. Era doar parţial o chestiune de protecție 
împotriva unei viclenii dușmane; urma să sosească o haită foarte 
specială a inamicului și existau destui localnici care ar fi dorit s-o 
vadă moartă. 


Regina porni către locul unde panta cobora brusc spre pădure. 
Ravna și Pelerinul o urmară la numai zece metri depărtare, o 
distanță mică pentru Stilete. Cioplitoarea-în-lemn nu vorbea prea 
mult despre această întâlnire, dar Pelerinul se dovedi un individ 
foarte vorbăret. 


- Exact acesta este drumul pe care am venit inițial, acum un an, când 
a asolizat prima navă. Poţi vedea arsurile lăsate de jet pe unii copaci. 
Mare noroc am avut că n-a fost seceta din vara asta! 


Pădurea era deasă, însă ei priveau de sus, peste vârfurile copacilor. 
În ciuda aridităţii, în văzduh se simţea o aromă dulceagă de rășină. 
În stânga lor era o cascadă firavă și o cărare ce cobora pe fundul 
văii — poteca pe care parlamentarul acceptase să vină. Terenuri 
agricole, așa numea Pelerinul fundul văii, dar în ochii Ravnei părea 
un haos nedisciplinat. Stiletele plantau culturi diferite laolaltă pe 
aceleași ogoare și nicăieri nu se zăreau garduri, nici măcar pentru a 
împiedica intrarea vitelor. Ici-colo existau colibe din lemn cu 
acoperișuri țuguiate și pereţi curbați către exterior; un stil 
arhitectural firesc într-o regiune ale cărei ierni aduceau căderi 
masive de zăpadă. 


— Destul de multă lume acolo, comentă Pelerinul. 


Femeii nu i se părea că locul ar fi fost aglomerat; pâlcuri mici, fiecare 
o haită, fiecare bine separată de celelalte. Erau adunate în jurul 
colibelor. Altele erau risipite pe ogoare. Haitele Cioplitoarei-în-lemn 
staționau în lungul drumeagului care traversa valea. 


Ravna îl simți pe Pelerin încordându-se. Un cap se întinse pe lângă 
talia ei, indicând. 


- Ala trebuie să fie. Singur, așa cum a promis. Și... o parte din el 
privea printr-o lunetă — asta chiar că-i o surpriză! 


O singură haită înainta încet pe drum, printre gărzile reginei. Trăgea 
un cărucior... care aparent conţinea unul dintre propriii membri. Un 
olog? 


Fermierii de pe câmpuri se apropiară încetișor de marginea 
ogorului, formând o linie paralelă cu ruta haitei singuratice. Femeia 
auzea bolboroseli în graiul Stiletelor. Când doreau să vorbească tare, 
puteau fi extrem de gălăgioși. Soldaţii intrară în acțiune, alungând 
orice localnic care se apropia prea mult de drum. 


— Crezusem că ne erau recunoscători. 


Era situația cea mai apropiată de violență pe care o vedea după 
bătălia de la Dealul Navei Stelare. 


- Ne sunt recunoscători. Cei mai mulți dintre ei strigă „moarte 
Jupuitorului!“. 


Jupuitorul, Zdrelitorul, haita care-l salvase pe Jefri Olsndot. 
— Pot să urască într-atât de mult o haită? 


- Iubire, ură și teamă — toate laolaltă. Pentru mai bine de un secol, au 
fost sub cuțitul lui. Acum el este aici, pe jumătate olog și fără soldați. 
Totuși ei continuă să se teamă. Acolo jos sunt destui pentru a ne 
copleși gărzile, dar nu insistă. Acesta a fost Domeniul Jupuitorului și 
el l-a îngrijit așa cum un fermier bun își îngrijește ograda. Mai rău 
însă este că a tratat indivizii și pământul ca pe un experiment măreț. 
Din ce am citit în Dataset, am înţeles că-i un monstru care-a luat-o 
înaintea epocii sale. Pe-acolo mai sunt unii care ar putea ucide în 
numele Stăpânului și nimeni nu-i cunoaște cu certitudine... 


Tăcu o clipă, mulțumindu-se să privească. 


-Şi știi de ce anume se tem cel mai mult? Că el va veni aici singur, 
atât de departe de orice ajutor pe care ni l-am putea noi imagina. 


Și ce dacă? Ravna atinse pistolul lui Pham pe care-l purta la centură. 
Era o armă masivă, greoaie și vizibilă... și femeia se bucura că o are. 
Se uită spre vest, spre Insula Tăinuită. E-II asolizase acolo în 
siguranță, lângă parapetele castelului. Dacă Tulpină-verde nu reușea 
să efectueze niște reprogramări de bază, nava n-avea să mai zboare 
niciodată. lar Tulpină-verde nu era optimistă. Ea și Ravna montaseră 
într-una din cale arma cu fascicul, a cărei operare de la distanță era 
extrem de simplă. Poate că Jupuitorul pregătise niște surprize, dar 
nici Ravna nu stătuse cu brațele încrucișate. 


Cei cinci dispărură din vedere, sub panta versantului. 
— Va mai dura o vreme, comentă Pelerinul. 


Unul dintre puii săi i se sui pe umeri și se rezemă de brațul Ravnei. 
Ea surâse: era sursa ei privată de informații. Î ridică și-l așeză pe 
umăr. Restul membrilor Pelerinului se așezară cu dosurile pe sol și 
așteptară. 


Ravna își îndreptă privirea spre escorta reginei. Cioplitoarea-în- 
lemn plasase haite înarmate cu arbalete în stânga și în dreapta. 
Jupuitorul avea să stea chiar în fața ei și ceva mai jos la vale, pe 
pantă. Femeii i se păru că regina dădea dovadă de nervozitate. 
Membrii ei își lingeau întruna boturile; limbile înguste și roz se 
strecurau printre buze, ieșind și intrând cu o iuțeală de șerpi. 
Cioplitoarea-în-lemn se aranjase ca pentru un portret în grup, cu 
membrii mai înalți în spate, iar cei doi micuti în picioare, în față. 
Majoritatea privirilor ei păreau concentrate asupra luminișului din 
pădure de unde poteca suia la terasa pe care stăteau ei. 


În cele din urmă, Ravna auzi țăcănitul ghearelor pe piatră. Un cap 
apăru de sub margine, apoi altele. Jupuitorul păși pe mușchi; doi 
membri trăgeau căruciorul cu roți. Cel din cărucior stătea în capul 
oaselor, cu partea inferioară a corpului acoperită de o pătură. Cu 
excepția urechilor cu vârfuri albe, nu se remarca prin nimic. 


Capetele haitei se uitară în toate direcţiile. Unul rămase neliniștitor 
de focalizat asupra Ravnei, pe când haita începu să suie panta către 
regină. Zdrelitorul — Jupuitorul — era cel care purtase mantiile-radio. 
Acum nu mai avea niciuna. Prin deschiderile din vestele sale, Ravna 
întrezărea pete acoperite de cruste, acolo unde blana fusese frecată 
până năpârlise. 


- Arată jalnic, nu-i așa? se auzi glăsciorul în urechea Ravnei. Da’ e 
dat naibii de sigur pe el. Uite ce privire insolentă are! 


Regina nu se clintise. Părea încremenită și toți membrii ei fixau haita 
care se apropia. Câteva dintre nasurile lor vibrau. 


Patru din Jupuitor înclinară căruciorul spre înainte, ajutându-l pe cel 
cu vârfurile urechilor albe să lunece pe sol. Ravna văzu că, sub 
pătură, labele lui posterioare erau nemișcate și contorsionate în 
poziţii nefirești. Cei cinci se așezară unul lângă celălalt, cu dosurile 
lipite. Gâturile li se arcuiau în sus și înspre exterior, aproape ca și 
cum ar fi fost extremitățile aceleiași creaturi. Haita bolborosi ceva 
care în urechile Ravnei părură sunetele unor păsări gâtuite în timp 
ce cântau. 


Traducerea Pelerinului sosi imediat de la puiul de pe umărul femeii. 
Puiul își schimbase glasul, în cel al ticălosului tradițional din 
poveștile pentru copii: o voce seacă și sardonică. 


- Salutări... părinte! Au trecut mulți ani. 


Cioplitoarea-în-lemn nu răspunse imediat. După câteva secunde, 
cloncăni ceva și Pelerinul traduse: 


-Mă recunoști? 

Unul din capetele Jupuitorului arătă în direcția reginei. 

- Nu-i recunosc pe membri, desigur, totuși sufletul tău este evident. 
Din nou tăcere din partea reginei. Pelerinul comentă: 


-Biata Cioplitoare-în-lemn! Nu crezusem niciodată că va fi atât de 
buimăcită. 


Pe neașteptate, el vorbi cu glas tare, adresându-se Jupuitorului în 
samnorskă: 


-Tu nu ești atât de evident pentru mine, o, fost tovarăș de călătorie! 
Mi te amintesc ca Tyrathect, o timidă învățătoare de la Lacurile 
Lungi. 


Câteva capete se răsuciră către Pelerin și Ravna. Creatura răspunse 
într-o samnorskă destul de bună, dar cu glas de copil. 


- Salutări, Pelerinule. Și, salutări... Ravna Bergsndot? Da. Eu sunt 
Jupuitorul-Tyrathect. 


Capetele se plecară putin, la unison, clipind încet din ochi. 
- Șmecherul naibii, murmură Pelerinul. 
- Amdijefri e bine? întrebă pe neașteptate Jupuitorul. 


- Poftim? tresări Ravna nerecunoscând la început numele. Da, ei 
sunt bine. 


- Perfect. Toate capetele reveniră la regină și creatura continuă în 
graiul Haitelor: Ca o creaţie supusă, am venit să fac pace cu 
Părintele meu, dragă Cioplitoareo-în-lemn. 


-Chiar așa vorbește el? șuieră femeia spre puiul de pe umărul ei. 
- Doar nu crezi c-aș putea exagera! 


Cioplitoarea-în-lemn bolborosi ceva și Pelerinul reluă traducerea, 
utilizând însă glasul uman al reginei: 


- Pace... Mă-ndoiesc de asta, Jupuitorule. Probabil că de fapt dorești 
spațiu să poți respira, să clădești iarăși, să încerci iarăși să ne ucizi. 


- Doresc să clădesc iarăși, asta-i adevărat. Dar m-am schimbat. 
„Sfioasa învăţătoare“ m-a făcut ceva mai... moale. Ceva ce tu n-ai 
putut face niciodată, părinte. 


— Ce? 


Pelerinul izbutise să injecteze un ton de surprindere rănită în 
cuvântul acela. 


- Cioplitoareo-în-lemn, nu te-ai gândit niciodată la asta? Ești cea mai 
sclipitoare haită care a trăit în partea aceasta a lumii, poate cea mai 
sclipitoare din toate timpurile. lar haitele pe care le-ai creat sunt și 
ele în general sclipitoare. Nu ti-ai pus însă întrebări despre cele care 
au avut succesul cel mai mare? Ai creat prea strălucitor. Ai ignorat 
reproducerea între membrii aceleiași haite și |chestii pe care nu le 
pot traduce ușor] și m-ai obținut... pe mine. Cu toate... ciudăţeniile 
care te-au îndurerat în ultimul secol. 


— M-m-am gândit la greșeala aceea și de atunci m-am perfecționat. 


- Da, de pildă cu Prodotus, nu? [Oho, ia uită-te la feţele reginei mele! 
Aici chiar c-a lovit-o!] Nu contează, nu contează. Este posibil ca 
Prodotus să fi fost un alt gen de eroare. Principalul este că tu m-ai 
creat pe mine. Anterior crezusem că acela a fost actul tău măreț de 
geniu. Acum... nu mai sunt la fel de sigur. Vreau să fac corecții. Să 
trăiesc în pace. 


Unul din capete arătă către Ravna, iar altul spre E-I] de pe Insula 
Tăinuită. 


-Tar în univers există și alte lucruri spre care să-ți îndrepți geniul. 


- Aud aroganta din vechime. De ce ar trebui să mă-ncred acum în 
tine? 


- Am ajutat la salvarea copiilor. Am salvat nava. 
-Şi ai fost mereu cel mai mare oportunist din lume. 
Capetele flancurilor Jupuitorului se traseră îndărăt. 


- [Asta-i un fel de ridicare din umeri.] Tu detii avantaj, părinte, dar o 
parte din puterea mea a rămas în miazănoapte. Incheie pace, altfel 
vei avea multe decenii de manevre și războaie. 


Răspunsul Cioplitoarei-în-lemn fu un țipăt sfredelitor. 


- [lar ăsta-i un semn de iritare, în cazul în care n-ai ghicit.] 


Obrăznicie! Te-aş putea ucide aici și acum și să am un secol de pace 
sigură. 


— Am pus prinsoare că nu-mi vei face niciun rău. Mi-ai oferit liberă 
trecere, individual și pe de-a întregul. Iar una dintre cele mai 
puternice trăsături ale sufletului tău este ura față de minciună. 


Membrii din spate ai haitei reginei se încordară, iar cei mici din față 
făcură câțiva pași iuți spre Jupuitor. 


— Au trecut multe decenii de când ne-am întâlnit ultima dată, 
Jupuitorule! Dacă tu te poti schimba, de ce nu m-aș putea schimba și 
eu? 


Pentru o secundă, toți membrii Jupuitorului încremeniră. Apoi o 
parte din el se sculă încet în picioare și, lent, foarte lent, porni către 
Cioplitoarea-în-lemn. Haitele cu arbalete de pe ambele laturi ale 
locului de întâlnire își ridicară armele, urmărindu-l. Jupuitorul se 
opri la șase-—șapte metri de regină. Capetele i se legănau într-o parte 
și alta, cu toată atenţia îndreptată asupra Cioplitoarei-în-lemn. În 
cele din urmă se auzi un glas întrebător, aproape stingherit: 


- Da, ai putea. Cioplitoareo-în-lemn, după atâtea secole... ai cedat? 
Aceștia noi sunt... 


-Nu sunt toți ai mei. Așa este. 
Dintr-un motiv necunoscut, Pelerinul chicotea în urechea Ravnei. 


- Aha. Bine... Jupuitorul reveni la poziția sa anterioară: Eu tot 
doresc pace. 


- [Cioplitoarea-în-lemn pare surprinsă.] Și tu pari schimbat. Câţi din 
tine sunt de fapt ai Jupuitorului? 


O pauză îndelungată. 
- Doi. 
-Foarte bine. În funcţie de condiții, va fi pace. 


Fură aduse hărți. Regina ceru localizarea trupelor principale ale 


Jupuitorului. Dorea ca acestea să fie dezarmate, iar fiecărei unități 
să-i fie repartizate două sau trei din haitele ei, care aveau să 
raporteze utilizând heliograful. Jupuitorul urma să renunțe la 
mantiile-radio și să accepte să fie supravegheat. Insula Tăinuită și 
Dealul Navei Stelare aveau să fie cedate Cioplitoarei-în-lemn. Cei doi 
trasară granițe noi și negociară mult asupra rolului pe care regina 
urma să-l aibă în zonele ce-i rămâneau Jupuitorului. 


Soarele ajunse la punctul său de amiază pe cerul sudic. Pe câmpurile 
de dedesubt, fermierii își abandonaseră de mult veghea furioasă. 
Numai haitele înarmate cu arbalete ale reginei priveau cu atenţie 
încordată. 


În cele din urmă Jupuitorul se retrase de lângă hărți. 


- Bine, de acord, ai tăi îmi pot urmări toată munca. S-a terminat cu... 
experimentele sinistre. Voi fi un blând culegător de cunoștințe [ăsta-i 
sarcasm?], ca și tine. 


Capetele Cioplitoarei-în-lemn se legănară sincronizat, descriind 
succesiv curba unui val. 


-Poate că da; cu Două-picioare de partea mea, sunt de acord să risc. 


Jupuitorul se sculă din postura tolănită. Se întoarse pentru a-și ajuta 
schilodul să suie pe cărucior. După aceea se opri. 


- Ah... un ultim lucru, dragă Cioplitoare-în-lemn. Un detaliu. Am 
ucis doi din Oțel când a încercat să distrugă nava stelară a lui Jefri. 
[De fapt, i-a strivit ca pe niște gândaci. Acum știm ce l-a schilodit pe 
el.] Ai restul lui? 


— Da. 


Ravna văzuse ce mai rămăsese din Oțel. Ea și Johanna îi vizitaseră 
aproape pe toți răniții; ar fi trebuit să poată adapta blocul operator 
din E-Il pentru Stilete. Dar în cazul lui Oțel, existase și o urmă de 
curiozitate răzbunătoare; creatura aceea fusese responsabilă pentru 
multe morți inutile. Ceea ce mai rămăsese din Otel nu avea nevoie 
de îngrijiri medicale; era vorba doar despre câteva tăieturi 
însângerate (pe care și le produsese singur) și un picior scrântit. 


Haita era însă jalnică, aproape fricoasă. Se ghemuise în fundul 
țarcului său și toți tremurau de groază, cu capetele răsucindu-se în 
toate direcțiile. La răstimpuri, fălcile se deschideau și se închideau 
fulgerător sau vreun membru schița un sprint către gard. O haită de 
trei nu avea inteligenţă de nivel uman, dar aceasta putea vorbi. Când 
le văzu pe Ravna și Johanna, ochii i se holbară, dezvelind sclerotica 
albă din jurul irisului și lătră în samnorskă abia inteligibilă spre ele. 
Cuvintele erau un amestec de coșmar, de ameninţări și rugăminți ca 
ele să „nu taie, nu taie!“. În momentul acela, biata Johanna izbucnise 
în lacrimi. Petrecuse cea mai mare parte dintr-un an urând haita din 
care proveneau aceștia, totuși... 


-Şi ei par să fie victime. P-păcat că sunt trei, dar nimeni nu le va 
îngădui vreodată să fie mai mulți. 


-Fi bine, continuă Jupuitorul, aș dori să iau în custodie rămășițele 
acelea, am... 


- Niciodată! A fost aproape la fel de inteligent ca tine, chiar dacă 
îndeajuns de nebun ca să poată fi înfrânt. Nu-l vei reclădi. 


Jupuitorul se strânse laolaltă, privind-o pe regină cu toți ochii. 
„Glasul“ lui se auzi moale: 


-Te rog, Cioplitoareo-în-lemn. Este un flecușteț, însă aș fi în stare să 
renunţ la tot- și arătă către hărţi — pentru el. 


- [Hopa!] 


Haitele își ațintiră brusc arbaletele. Regina ocoli parţial hărțile, 
ajungând destul de aproape de Jupuitor pentru ca sunetele lor 
mentale să se suprapună. Își aduse împreună toate capetele într-o 
privire fixă. 


— Dacă-i atât de neimportant, de ce riști totul pentru el? 


Membrii Jupuitorului se ciocniră între ei pentru o clipă și se priviră 
reciproc. Era un gest pe care Ravna nu-l mai zărise până atunci. 


— Asta-i treaba mea! Vreau să zic... Otel a fost creația mea cea mai de 
seamă. Cumva, sunt mândru de el. Dar... în același timp sunt 
responsabil pentru el. Tu nu simți la fel față de Prodotus? 


- Am planurile mele cu Prodotus, sosi răspunsul scrâșnit. [De fapt, 
Prodotus este încă întreg; mă tem că regina i-a făgăduit prea multe 
ca să mai poată face mare lucru cu el acum.] 


— Vreau să mă revanșez pentru răul pe care i l-am făcut. Iu-nţelegi 
asta. 


— Înţeleg. L-am văzut pe Oțel și înțeleg metodele tale: cuțitele, 
teroarea, durerea. Nu vei beneficia de altă ocazie cu el! 


Ravnei i se păru ca o muzică îndepărtată, ceva sosit de dincolo de 
vale, o contopire de acorduri stranii. Fusese însă răspunsul 
Jupuitorului. Glasul cu care Pelerinul traduse nu conținea nici urmă 
de sarcasm: 


— Fără cuțite și fără tăieturi. Îmi păstrez numele, pentru că alţii vor 
trebui să mă redenumească, atunci când vor accepta în cele din 
urmă că... în felul ei, Iyrathect a învins. Acordă-mi șansa asta, 
Cioplitoareo-în-lemn. Te implor! 


Cele două haite se priviră fix mai bine de zece secunde. Ravna se 
uita de la una la alta, străduindu-se să le ghicească expresiile. 
Nimeni nu rosti nimic. Nu se auzea nici măcar glasul Pelerinului în 
urechea ei, care să speculeze dacă era o minciună ori dezvelirea unui 
suflet nou. 


Cioplitoarea-în-lemn fu cea care decise. 


-Prea bine. Poţi să-l iei. 


Pelerinul Wickwrackcic zbura. Un peregrin care cunoștea legende ce 
se întindeau pe o mie de ani în trecut... și niciuna dintre ele nu se 
putea măcar apropia de așa ceva! Ar fi început să cânte, atât doar că 
prin asta și-ar fi făcut să sufere pasagerii. Și așa nu erau prea 
încântați de pilotajul său rudimentar; chiar dacă ei credeau că era 
vorba pur și simplu de lipsa de experiență. 


Pelerinul păși peste nori, zbură printre ei și prin ei, dansă cu o 
furtună iscată din senin. Câte ore din viața sa privise norii de pe cer, 
judecându-le adâncimile... iar acum se afla chiar în ei, explorându-le 


cavitățile, catedralele de lumină. 


Sub norii răzlețiți, Marele Ocean de Apus se întindea la nesfârșit. 
Potrivit soarelui și instrumentelor zburătorului, Pelerinul știa că 
ajunseseră aproape de Ecuator și se găseau deja la opt mii de 
kilometri sud-vest de Domeniul Cioplitoarei-în-lemn. Aici existau 
insule — o spuneau fotografiile făcute de E-II din spaţiu, cât și 
propriile lui amintiri. Trecuse însă mult de când nu se mai 
aventurase pe aici și nu se așteptase să revadă regatele insulare în 
decursul vieții actualilor săi membri. 


Iar acum pe neașteptate, revenea. Zburând! 


Landerul din E-II era un aparat minunat și nu chiar atât de straniu 
pe cât păruse în toiul bătăliei. Era adevărat, încă nu pricepuseră cum 
să-l programeze pentru zbor automat și poate că nici n-aveau să 
reușească vreodată. Între timp, acest zburător funcționa cu 
electronice care depășeau cu puțin stadiul glorioaselor piese în 
mișcare. Agraviul în sine necesita reglare permanentă și comenzile 
erau împrăștiate de-a lungul provei- convenabil plasate pentru 
frunzele unui skrodcălăreț... sau pentru membrii unei haite. Cu 
ajutorul Spaţialilor și al documentaţiei din E-II, Pelerinul avusese 
nevoie de puţine zile ca să priceapă cum să piloteze aparatul. În 
esenţă trebuia să-și extindă mintea peste toate sarcinile diverse. 
Învăţarea pilotajului însemnase ore fericite, uneori niţel 
înfricoșătoare, plutind aproape lipsit de orice control- o dată fusese 
într-o configurație de ghem care accelera la infinit în sus. În cele din 
urmă însă mașinăria fu ca o prelungire a fălcilor și labelor sale. 


După ce coborâseră din înălțimile purpurii și începuseră să se joace 
prin vârfurile norilor, Ravna arătase tot mai tulburată. După un picaj 
și o redresare care-i ridicaseră stomacul în gură, ea rosti: 


-Crezi că vei putea ateriza fără probleme? Poate c-ar fi trebuit să 
amânăm asta până... — mm! ...când vei putea pilota mai bine. 


- Ah, da, ah, da! Vom trece foarte repede de acest... ă-ă-ă, front 
atmosferic. 


Trecu prin nori zburând în picaj și viră câteva zeci de kilometri spre 
est. Vremea se arăta senină aici și erau orientaţi chiar către destinația 
lor. Disciplinat, Pelerinul decise să nu mai facă acrobatii aeriene... 
cel puţin în prima etapă a călătoriei. 


Celălalt pasager vorbi atunci, abia a doua oară în zborul de două 
ore. 


-Mi-a plăcut, spuse Tulpină-verde. (Glasul ei voder îl fermeca pe 
Pelerin; era în majoritate pe bandă îngustă, dar cu mici unde 
crescătoare.) A fost... a fost ca și cum ai naviga imediat sub brizant 
și ai simți cum frunzele ți se mișcă odată cu oceanul. 


Pelerinul se străduise din răsputeri s-o cunoască pe skrodcălăreață. 
Creatura era singura străină non-umană de pe planetă și mai greu 
de înțeles decât Două-picioarele. În majoritatea timpului, ea părea să 
viseze și uita totul, cu excepţia lucrurilor care i se întâmplau din nou 
și din nou. Ravna îi explicase că skroda ei primitivă era în majoritate 
responsabilă pentru memorie. Wickwrackcic credea că Tulpină- 
verde își reamintea cursa pe care perechea ei o făcuse prin flăcări. 
Departe printre stele existau lucruri chiar mai stranii decât Două- 
picioarele... și acelea îndurerau imaginația Pelerinului. 


La orizont zări un inel întunecat, urmat de altul, mai departe. 
-In scurt timp, te vom aduce în brizantul adevărat. 
— Acestea sunt insulele? întrebă Ravna. 


Pelerinul privi hărțile desfășurate pe display-uri și în același timp 
trase cu ochiul la poziția soarelui. 


— Da, ele sunt. 


De fapt, nu conta cine știe ce. Lăţimea Oceanului de Apus depășea 
douăsprezece mii de kilometri, iar în zona tropicală era presărat de 
lanţuri de insule și atoli. Acest grup era niţel mai izolat; cea mai 
apropiată așezare insulară se găsea la două mii de kilometri 
depărtare. 


Ajunseseră deasupra primei insule. Pelerinul dădu roată în jurul ei, 
admirând ferigile tropicale ce creșteau pe corali. Era momentul 


refluxului și li se zăreau rădăcinile osoase. Aici nu exista niciun petic 
de uscat plat; zbură către următoarea, mai mare, cu un luminiș 
frumos în interiorul zidului inelar. Cobori aparatul într-o planare 
lină și atinse solul fără nicio zdruncinătură. 


Ravna Bergsndot îl privi aproape cu suspiciune. Hopa! 


— Parc-am mai învăţat ceva, nu crezi? rosti el fără elan. 


O insuliță nelocuită, înconjurată de ocean nesfârșit. Amintirile 
originale erau încețoșate acum; Rom, fostul membru al haitei sale, 
fusese băștinaș al regatelor insulare. Tot ce-și reamintea însă se 
potrivea: soarele sus pe cer, umiditatea ameţitoare a aerului, căldura 
ce-i pătrundea în labe. Paradisul! Aspectul Rom care încă trăia în el 
era cel mai fericit dintre toți. Anii păreau să se fi topit în depărtare; o 
parte din el revenise acasă. 


O ajutară pe Tulpină-verde să coboare pe sol. Ravna susținea că 
skroda era o imitație inferioară, roțile noi fiind o adăugire ad hoc. 
Pelerinul era cu toate acestea impresionat. Fiecare dintre cele patru 
anvelope late avea propria ei osie. Călăreaţa putea să ajungă aproape 
până în creasta coralului fără niciun ajutor din partea Ravnei sau a 
sa. Totuși în apropiere de vârf, acolo unde ferigile tropicale se 
îndeseau peste măsură și unde rădăcinile lor năpădeau toate 
potecile, el și Ravna trebuiră s-o ajute, ridicând și împingând. 


Apoi ajunseră de cealaltă parte și putură vedea oceanul. 


O parte din Pelerin o luă la goană înainte, pe de o parte pentru a 
găsi coborârea cea mai ușoară, iar pe de altă parte pentru a se 
apropia de apă și a simți mirosul de sare și alge putrede. Refluxul își 
atinsese punctul culminant și un milion de ochiuri micuțe de apă- 
unele doar simple băltoace în piatră — erau expuse soarelui. Trei din 
el alergară de la o baltă la alta, examinând creaturile din interiorul 
lor. Când sosise prima dată pe insule, acelea i se păruseră făpturile 
cele mai stranii din lume. Creaturi cu carapace, melci de toate 
dimensiunile și culorile și animale-plante care aveau să devină ferigi 
tropicale, dacă naufragiau vreodată prea departe pe uscat. 


- Unde vrei să stai? o întrebă pe skrodcălăreață. Dacă mergem chiar 
acum la brizant, în momentul fluxului vei fi la un metru sub apă. 


Călăreaţa nu-i răspunse. Toate frunzele ei erau întoarse către apă. 
Rotile skrodei derapau și se roteau cu o ciudată lipsă de coordonare. 


-S-o ducem mai aproape, zise Ravna după o clipă. 


Ajunseră la un mic platou de corali, ciuruit de găuri și scobituri nu 
mai adânci de câţiva centimetri. 


-Mă duc înot, să caut un loc bun, anunţă Pelerinul. 


Toţi ai lui alergară spre locul unde coralul pătrundea în ocean; înotul 
nu era o acțiune pe care s-o faci numai cu un membru de haită. He, 
he! Adevărul era că al naibii de puține haite de pe continent puteau 
să înoate și să gândească simultan. Cei mai mulți dintre locuitorii 
uscatului credeau că apa aducea nebunie. Acum Pelerinul știa că era 
vorba pur și simplu despre uriașa diferență dintre viteza sunetului 
în aer și în apă. Gândirea cu toate timpanele imersate semăna 
probabil cu folosirea mantiilor-radio; necesita disciplină și exersare, 
iar unii n-o puteau deprinde niciodată. Totuși insularii fuseseră 
dintotdeauna înotători excelenți, folosind înotul ca formă de 
meditație. Ravna chiar avea o teorie potrivit căreia Haitele s-ar fi tras 
din turmele de balene! 


Pelerinul ajunse la marginea atolului și privi în jos. Brusc, brizantul 
nu mai părea ceva prietenos. În scurt timp, el avea să afle dacă 
spiritul lui Rom și propriile sale amintiri despre înot erau pe măsura 
realității. Își dezbrăcă vestele. 


Toţi odată. Cel mai bine este ca toți să intre odată. Se adună laolaltă și 
plescăi stângaci în apă. Confuzie, capete dedesubt și capete 
deasupra. Tine-i pe toți dedesubt. Vâsli din labe, ținându-și toate 
capetele dedesubt. La fiecare două secunde, ridica un singur nas 
deasupra și trăgea aer pentru respectivul. Încă o pot face! Cei șase ai 
lui lunecară prin roiuri de moluște și plonjară separat prin arcade 
mari de frunze verzi. Murmurul oceanului era de jur împrejur, 
aidoma sunetelor minţii unei uriașe haite adormite. 


După niște minute, găsi un loc frumușel și neted, acoperit cu nisip și 


ferit de furia principală a oceanului. Reveni înot în punctul unde 
oceanul se izbea de atol... și fu cât pe ce să-și rupă niște picioare 
când ieși. Era imposibil să iasă toți simultan și, pentru câteva clipe, 
fiecare membru al haitei acționă pe cont propriu. 


- Hei, aici! strigă el la Tulpină-verde și Ravna, după care începu să-și 
lingă tăieturile căpătate de la corali în vreme ce ele traversau roca 
albă. Am găsit un locșor mai pașnic ca ăsta... 


Indică valurile ce se spărgeau și jerbele de spumă. 


Tulpină-verde rulă mai aproape de margine, apoi șovăi. Frunzele i se 
răsuceau într-o parte și alta în lungul liniei curbe a țărmului. Are 
nevoie de ajutor? Pelerinul dădu să înainteze, dar Ravna se așeză 
lângă Călăreaţă și se rezemă de platforma ei cu roți. După un 
moment, Wickwrackcic li se alătură. Rămaseră o vreme în tăcere, 
omul privind peste ocean, Călăreaţa privind... nu se putea ști unde 
anume și haita privind în toate direcțiile. Aici era liniște și pace, în 
ciuda bubuiturilor surfului și a pâclei de stropi fini (sau poate 
tocmai din cauza lor?). Pelerinul simți cum inimile lui își încetinesc 
ritmul bătăilor și rămase tolănit în bătaia soarelui. Pe fiecare blană, 
apa care se evapora lăsa o pudră scânteietoare de sare. Linsul blănii 
avea un gust bun la început, însă... bleah!, prea multă sare uscată era 
una dintre amintirile neplăcute. Frunzele Tulpinii-verzi se întinseră 
ușor peste el, prea înguste și subțiri ca să ofere multă umbră, totuși 
dăruind un confort superficial și blând. 


Stătură mult timp... îndeajuns de mult pentru ca, ulterior, câteva din 
nasurile Pelerinului să se acopere de bășici; până și bruneta Ravna 
suferi arsuri de soare. 


Călăreața fredona un soi de cântec care, după minute bune, se 
transformă în grai. 


-Este o mare bună, o margine bună. Este ceea ce-mi trebuie acum. 
Să stau și să mă gândesc în ritmul meu pentru o vreme. 


-Cât timp? întrebă Ravna. Îți vom duce dorul. 


Nu vorbea așa doar din politețe. Toţi aveau să-i simtă lipsa. Până și 
cu mintea pierdută în plutire, Tulpină-verde era experta în 


automatele de supraviețuire din E-II. 


-Mă tem că după măsura voastră va fi un timp îndelungat. Câteva 
decenii... 


Mai privi (?) valurile alte minute. 


- Abia aştept să cobor acolo. Ha, ha. Aproape ca un om în... Ravna, 
tu știi că memoriile mele sunt încețoșate acum. Am trăit două sute 
de ani alături de Cochilie-albastră. Uneori era meschin și niţel 
răzbunător, însă era un negustor grozav. Am petrecut multe 
momente minunate. Și în cele din urmă până și voi i-ati putut vedea 
curajul. 


Ravna încuviință. 


-În această ultimă călătorie, noi am descoperit un secret teribil. Cred 
că asta l-a rănit la fel de mult ca și... arderea finală. Îți sunt 
recunoscătoare pentru că ne-ai protejat. Acum vreau să mă gândesc, 
să îngădui brizantului și timpului să acționeze asupra amintirilor 
mele și să le sorteze. Poate că dacă această modestă imitație de 
skrodă va fi în stare, voi scrie chiar o cronică a aventurii noastre. 


ÎI atinse pe Pelerin pe două capete. 


- Încă ceva, sir Pelerin. Ai multă încredere în a-mi acorda libertatea 
mărilor voastre... Trebuie totuși să știi că eu și Cochilie-albastră 
așteptam copii. În interiorul meu am o mixtură a ouălor noastre. 
Dacă mă lași aici, în viitorii ani pe insula asta vor fi Călăreți noi. Te 
rog să nu consideri asta drept un act de trădare. Vreau să mi-l 
reamintesc pe Cochilie-albastră prin copii... dar discret; membrii 
rasei noastre au locuit zece milioane de planete și n-au fost niciodată 
vecini răi... decât într-un fel care, Ravna ţi-o poate spune, nu se 
poate petrece aici. 


În cele din urmă, Tulpină-verde nu fu deloc interesată de fâșia 
protejată de apă pe care o descoperise Pelerinul. Dintre toate locurile 
de aici, ea îl dorea pe acela unde oceanul izbea cel mai feroce. Avură 
nevoie de peste o oră ca să găsească o potecă în jos către punctul 
acela de violenţă și de încă o jumătate de oră pentru a coborî 
Călăreaţa și skroda în apă. Pelerinul nici măcar nu încercă să înoate 


aici. Roca de coral se apropia mult din toate părţile, cu petice verzi 
lunecoase în unele locuri, cu muchii zimţate și tăioase în altele. Doar 
cinci minute petrecute în vâltoarea aceea și ar fi fost prea epuizat ca 
să mai poată ieși pe mal. În mod straniu, apa era extrem de verde 
acolo. Practic era opacă din cauza algelor și a roiurilor de insecte din 
spumă. 


Ravna o ducea ceva mai bine; chiar la cota maximă a fluxului, ea 
putea atinge nisipul cu picioarele... cel puţin în majoritatea 
timpului. Stătu în spumă, încordându-se în picioare și echilibrându- 
se cu ajutorul unui braț, și ajută miniskroda să treacă peste buza de 
piatră. După aceea, vehiculul căzu ferm pe nisip, lângă ea. 


Ravna ridică ochii la Pelerin și-i făcu un semn de reușită. Apoi se 
ghemui pentru o clipă, punând mâinile pe skrodă ca s-o ţină în loc. 
Brizantul se sparse peste cele două, acoperind totul cu excepția 
frunzelor verticale ale Tulpinii-verzi. Când spuma se retrase, 
pelerinul văzu că frunzele inferioare acopereau spatele femeii și auzi 
zumzet de voder ininteligibil prin vacarm. 


Femeia se ridică și avansă prin apa care-i ajungea până la brâu, către 
stânca ocupată de Pelerin. Acesta se fixă bine cu labele posterioare și 
se întinse pentru a-i oferi Ravnei câteva labe de care să se prindă. Ea 
se cățără cu greu peste verdele alunecos și albul de coral. 


Pelerinul o urmă pe Două-picioare, care șchiopăta, spre creasta 
acoperită cu ferigi tropicale. Se opriră la umbră și ea se așeză, 
lăsându-se pe spate în salteaua rețelei tulpinii unei ferigi. Acoperită 
de crestături și de vânătăi, părea aproape la fel de rănită pe cât 
fusese vreodată Johanna. 


- Eşti bine? 


- Da. Ravna își trecu degetele prin părul răvășit, după care îl privi și 
izbucni în râs: Amândoi arătăm ca nişte victime de război. 


Hm, da. Avea nevoie urgent de o baie în apă dulce. Privi de jur 
împrejur. De pe creasta atolului, puteau distinge nișa Tulpinii-verzi. 
Ravna se uita tot într-acolo, ignorându-și rănile superficiale. 


-Cum poate să-i placă locul acela? întrebă Pelerinul nedumerit. 


Imaginează-ți: să fii lovită, lovită și iar lovită. 


Pe chipul Ravnei apăru un surâs, dar nu-și desprinse ochii de la 
brizant. 


- Pelerinule, în univers există nenumărate lucruri ciudate și mă 
bucur că există și unele despre care încă n-ai citit. Acolo unde valul 
întâlnește țărmul... se pot întâmpla multe chestii interesante. Ai 
văzut tu însuţi câte forme de viață pluteau în nebunia de acolo. Tot 
așa cum plantele iubesc soarele, unele creaturi pot utiliza diferențele 
energetice la limita aceea. Acolo ele beneficiază de soare, de talazuri 
și de bogăția suspensiilor oceanice... Cred totuși că ar trebui să mai 
rămânem de veghe un timp. 


Între două asalturi de valuri, puteau încă zări frunzele Tulpinii- 
verzi. Pelerinul știa deja că extremitățile acelea nu erau puternice, 
însă abia acum începea să înțeleagă că trebuiau să fie foarte 
rezistente. 


-Nu va păţi nimic, deși skroda aia ieftină s-ar putea să nu reziste 
mult. Biata Tulpină-verde ar putea sfârși fără niciun fel de 


automate... ea și copiii ei, Călăreți cu adevărat Inferiori. 


Ravna se întoarse și se uită la haită. Surâsul nu-i părăsise fața. 
Intrebător, totuși încântat? 


- Cunoști secretul la care se referea Tulpină-verde? 

- Cioplitoarea-în-lemn mi-a spus ce i-ai povestit. 

-Sunt încântată și în același timp surprinsă c-a fost de acord s-o lase 

pe Tulpină-verde să vină aici. Minţile medievale — scuză-mă! de fapt, 

majoritatea minţilor — ar fi dorit s-o omoare, înainte de a-și asuma cel 
mai vag risc cu așa ceva. 

— Atunci de ce i-ai spus reginei? 


Se referea la coruperea skrodei. 


-Este planeta voastră. Am obosit să mă mai joc de-a divinitatea cu 
Secretul. lar Tulpină-verde a fost de acord. Chiar dacă regina ar fi 
refuzat, Tulpină-verde ar fi putut utiliza o cuvă de hibernoterapie 


din E-I. 
Și ar fi dormit probabil de-a pururi. 


- Dar Cioplitoarea-în-lemn n-a refuzat, urmă femeia. Cumva, ea a 
înţeles ce spuneam: skrodele adevărate sunt cele care pot fi corupte, 
dar Tulpină-verde nu mai are așa ceva. Peste un deceniu, țărmul 
acestei insule va fi populat cu sute de Călăreţi tineri, însă, fără 
permisiunea localnicilor, ei nu vor coloniza niciodată dincolo de 
acest arhipelag. Riscul se diminuează... m-a surprins totuși că 
Cioplitoarea-în-lemn l-a acceptat. 


Pelerinul se așeză în jurul Ravnei și numai o pereche de ochi mai 
urmăreau frunzele Călăreţei în spumă. Mai bine să ofer niște explicații. 
Inclină un cap către femeie. 


— Da, noi suntem medievali... chiar dacă acum ne schimbăm cu 
rapiditate. Am admirat curajul Cochiliei-albastre în foc. Asemenea 
curaj merită să fie răsplătit. lar medievalii sunt obișnuiți să cocheteze 
cu trădarea. Atunci ce mai contează dacă riscul are dimensiuni 
cosmice? Nu înseamnă că din cauza asta el ar fi mai ucigaș pentru 
noi, aici. Noi, sărmanii primitivi, trăim permanent în prezența 
riscului morții. 


— Ha! 
Zâmbetul ei se lăţi la auzul tonului lui frivol. 


Pelerinul chicoti și legănă din capete. Explicaţia lui era adevărul, dar 
nu întregul adevăr și nici măcar partea cea mai importantă. Se gândi 
la ziua anterioară, când el și Cioplitoarea-în-lemn deciseseră cum să 
reacționeze față de cererea Tulpinii-verzi. Regina se temuse la 
început, diplomatic de precaută față de un secret vechi de miliarde 
de ani. Până și lăsarea în hibernoterapie a unei asemenea ființe 
reprezenta un risc. Soluția diplomatică... medievală... ar fi fost să 
satisfacă cererea, s-o lase pe Călăreață pe insula aceasta 
îndepărtată... pentru ca apoi, după o zi sau două, să se furișeze 
îndărăt și s-o ucidă. 


Pelerinul se instalase lângă regina sa, mult mai aproape decât ar fi 
putut-o face altcineva decât perechile și relaţiile fără a-și pierde șirul 


gândurilor. 
- Ai dat dovadă de mai multă onoare față de Prodotus, spusese el. 


Ucigașul Copistului continua să pășească pe pământ, complet, câtuși 
de puțin pedepsit. 


Cioplitoarea-în-lemn clănțănise din fălci în gol. Pelerinul știa că nici 
ea nu era încântată pentru că-l cruțase pe trădător. 


- Da. lar skrodcălăreții aceștia nu ne-au arătat decât curaj și 
onestitate. Nu-i voi face rău Tulpinii-verzi. In același timp însă mă 
tem. Cu ea există un risc ce trece dincolo de stele. 


Wickwrackcic râsese. Poate că era nebunia de peregrin, totuși... 


-Dar asta-i de așteptat, regina mea. Riscuri mari pentru câștiguri 
mari. Mie îmi place să fiu în preajma oamenilor; îmi place să ating 
altă creatură și în același timp să fiu capabil să gândesc. 


Se repezise iute înainte ca să atingă cu botul pe cel mai apropiat din 
Cioplitoarea-în-lemn, după care revenise la o distanță mai rațională. 


-Fi ne-ar transforma lumea chiar și fără navele lor stelare și 
dataseturile. Ai observat... ce ușor ne vine să învăţăm ceea ce știu ei? 
Nici chiar acum Ravna nu pare să accepte fluenta noastră. Nici chiar 
acum ea nu înțelege cât de amănunțit am studiat Datasetul. lar nava 
lor este simplă, regina mea. Nu vreau să spun că aș înțelege fizica de 
la baza ei... de altfel puţini dintre stelari o înțeleg. Însă folosirea 
echipamentelor este lesne de deprins, în ciuda degradărilor pe care 
le-au suferit. Bănuiesc că Ravna nu va putea pilota niciodată 
ambarcațiunea agravi pe cât de bine o fac eu. 


- Hmm! Pentru că tu poți ajunge simultan la toate comenzile. 

- Asta-i doar un aspect. Cred că noi, Stiletele, avem mințile mai 
flexibile decât sărmanii Două-picioare. Iti poți imagina cum va fi 
când vom produce mai multe mantii-radio, când vom produce 


propriile noastre mașini zburătoare? 


Cioplitoarea-în-lemn zâmbise, dar ceva mai trist. 


- Pelerinule, visezi! Asta-i Zona Lentă. Agraviurile se vor termina în 
câțiva ani. Indiferent ce vom produce, va fi mult diferit față de 
echipamentele cu care te joci în prezent. 


-Şi ce dacă? Priveşte istoria oamenilor. Nyjora a avut nevoie de mai 
puțin de două secole ca să recâștige zborul spaţial, după evul lor 
întunecat. lar noi avem arhive mai bune decât au avut arheologii lor. 
Noi și oamenii suntem o echipă excelentă; ei ne-au eliberat pentru ca 
noi să fim tot ce putem să fim. 


Încă un secol până la propriile lor nave cosmice, poate încă unul 
până la construcţia navelor stelare cu viteze subluminice. Și într-o 
bună zi aveau să iasă din Zona Lentă. Mă întreb dacă în Transcendent 
haitele pot avea mai mult de opt membri? 


Părțile mai tinere ale Cioplitoarei-în-lemn nu stăteau locului, ci le 
înconjurau întruna pe celelalte. Regina era intrigată. 


— Așadar tu crezi, așa cum se pare că a crezut și Oțel, că noi am fi o 
rasă specială, ceva cu un destin fericit în Exterior? Interesant, dar cu 
o excepție. Oamenii aceștia sunt tot ce cunoaștem noi de Acolo. Cum 
se compară ei cu alte rase? În privinţa asta, Datasetul nu poate să 
ofere răspunsuri complete. 


- Aha, însă tocmai de aceea este atât de importantă Tulpină-verde. 
Avem nevoie de experiențe din partea mai multor rase. Se pare că 
skrodcălăreții se numără printre cei mai răspândiți prin Exterior. 
Trebuie să discutăm cu ei. Trebuie să descoperim dacă sunt la fel de 
plăcuți și la fel de utili ca Două-picioarele. Chiar dacă riscul ar fi de 
zece ori mai mare decât pare, eu tot i-aș satisface Călăreţei dorința 
ei. 


— Mda. Dacă vrem s-ajungem tot ce putem fi, trebuie să știm mai 
multe. 


Se oprise din mers și toți ochii i se întorseseră către Pelerin într-un 
gest de surprindere. Brusc, izbucnise în râs. 


— Ce-i? 


-Ceva la care noi reflectaserăm deja, dragule Pelerin, dar al cărui 


adevăr îl înțeleg abia acum. Ești iscusit și sforar aici. Un bun 
politician și plănuitor al viitorului. 


- Totul însă pentru țelul pelerinajului. 


-Nu mă-ndoiesc... lar mie nu-mi mai pasă chiar atât de mult despre 
planuri și securitate. Într-o bună zi vom vizita stelele. Puii ei dăduseră 
simultan din cozi într-un salut vesel: Acum și eu am în mine niţel 
sânge de pelerin. 


Se lăsase pe toate pântecele și se târâse peste podea spre el. 
Conștiinţa se dizolvase lent într-o ceață de pasiune iubitoare. 
Ultimele cuvinte pe care și le amintea Pelerinul fuseseră: 


-Ce noroc minunat: îmbătrânisem și trebuia să fiu nouă, iar tu ai fost 
exact schimbarea de care aveam noi nevoie. 


Atenţia Pelerinului reveni în prezent și la Ravna. Femeia continua 
să-i zâmbească larg, apoi întinse o mână ca să-i mângâie un cap. 


-Cu adevărat, minți medievale. 


Rămaseră la umbra ferigilor alte două ore și priviră fluxul. Soarele 
cobora prin mijlocul după-amiezii... chiar și atunci era pe atât de sus 
pe cer, pe cât putea fi soarele amiezii la Cioplitoarea-în-lemn. Din 
unele puncte de vedere, calitatea luminii și mișcarea soarelui erau 
aspectele cele mai stranii ale locului. Soarele se afla foarte sus și 
cobora foarte vertical, fără lunga și lenta lunecare a după-amiezii din 
regiunea arctică. Wickwrackcic aproape că uitase cum stăteau 
lucrurile în tărâmul Amurgului Scurt. 


Surful înaintase cu treizeci de metri în interiorul atolului față de 
locul unde o lăsaseră pe Călăreață. Semiluna urma soarele către 
orizont; apa nu avea să urce mai sus. Ravna se sculă în picioare și-și 
duse mâna pavăză la ochi. 


-Cred că-i timpul să plecăm. 


-Crezi că nu va păți nimic? 


Femeia clătină din cap. 


-A trecut destul timp pentru ca Tulpină-verde să fi observat 
eventualele toxine și majoritatea prădătorilor. În plus, este înarmată. 


Omul și Stiletul porniră spre creasta atolului, trecând pe lângă 
ferigile cele mai înalte. Pelerinul menținea o pereche de ochi către 
oceanul din urma lor. De acum brizantul trecuse cu mult de Tulpină- 
verde. Locul acela era măturat de valuri înalte, însă rămăsese în 
urma spumei și jerbelor de stropi. Când o văzu ultima dată, era în 
groapa căscată în spatele unui talaz. Netezimea oceanului fu 
întreruptă pentru o clipă de două dintre frunzele ei cele mai înalte, 
ale căror vârfuri se legănau lin. 


Vara se despărțea cu blândeţe de regiunea din jurul Insulei Tăinuite. 
Fuseseră ploi și tufișurile nu mai ardeau. Se putea vorbi chiar și de o 
recoltă, în ciuda războiului și a secetei. În fiecare zintreagă, soarele 
se ascundea mai adânc în spatele dealurilor nordice: o perioadă de 
crepuscul care se prelungi odată cu trecerea săptămânilor, până ce 
adevărata noapte se menținu la miezul nopții. Și se zăriră stele. 


În mod oarecum accidental, multe capete se înnodară în ultima 
noapte a verii. Ravna îi luă pe copii să privească stelele de pe pajiștea 
de lângă Dealul Navei Stelare. 


Aici nu exista pâcla luminescenţei urbane și nici industrie în spațiul 
cosmic. Nimic nu încețoșa firmamentul, cu excepția unei nuanțe 
trandafirii discrete în nord, care ar fi putut să fie sfârșitul 
amurgului... sau aurora boreală. Ei patru se așezară pe mușchiul 
rece și priviră în jur. Ravna inspiră adânc. În aer nu mai rămăsese 
nici iz de cenușă, ci doar un aer proaspăt și rece care prevestea iarna. 


- Zăpada-ţi va ajunge până la umeri, Ravna, rosti Jefri entuziasmat 
de posibilitate. O să-ți placă! 


Peticul albicios al fețișoarei lui părea să se miște întruna, cercetând 
bolta. 


-Poate fi rău, spuse Johanna Olsndot. 


Nu obiectase să vină aici în seara asta, dar Ravna știa că fata ar fi 
preferat să fi rămas pe Insula Tăinuită și să se fi preocupat de 
problemele de a doua zi. 


Jefri îi luă peste picior îngrijorarea... ba nu, Amdi era cel care vorbea 
acum; n-aveau să-i poată dezvăța niciodată pe cei doi să-și schimbe 
rolurile. 


-Nu-ti fie frică, Johanna. O să te-ajutăm. 


O vreme, nimeni nu mai spuse nimic. Ravna privi în jos pe deal. Era 
prea întuneric pentru a vedea hăul de șase sute de metri, prea 
întuneric pentru a vedea fiordul și insulele de dedesubt. Însă lumina 
torțelor de pe meterezele Insulei Tăinuite îi marcau poziția. Jos, în 
vechea curte interioară a lui Oțel- unde domnea actualmente 
Cioplitoarea-în-lemn — se găseau toate cuvele de hibernoterapie care 
mai funcționau. O sută cincizeci și unu de copii dormeau acolo, 
ultimii supraviețuitori ai fugii straumerilor. Johanna susținea că 
majoritatea puteau fi readuși la viață, cu șanse mari de succes dacă 
se acționa cât mai curând. Regina fusese entuziasmată de idee. 
Secţiuni întinse din castel începuseră să fie refăcute pentru oameni. 
Insula Tăinuită era bine adăpostită... dacă nu de zăpezile iernii, cel 
puţin de vânturile cele mai puternice. Dacă ar fi putut fi readuși la 
viață, copiii n-ar fi avut probleme în a locui aici. Ravna ajunsese să-i 
îndrăgească pe Jefri, Johanna și Amdi... dar ar fi putut oare face față 
la alți o sută și cincizeci și unu? Cioplitoarea-în-lemn nu părea să 
aibă îndoieli. Avea planuri pentru o școală la care Stiletele să învețe 
despre oameni, iar copiii să învețe despre planeta aceasta. Privindu-i 
pe Jefri și Amdi, Ravna începea să vadă unde s-ar fi ajuns. Cei doi 
erau mai apropiați decât orice copii pe care-i cunoscuse ea vreodată, 
iar luaţi împreună erau mai competenți decât separat. Și asta nu se 
limita doar la geniul matematic al puilor; abilitățile lor se extindeau 
și în alte privințe. 


Oamenii și Haitele se potriveau, iar bătrâna Cioplitoare-în-lemn era 
îndeajuns de inteligentă pentru a profita de asta. Ravnei îi plăcea 
regina și-i plăcea Pelerinul încă și mai mult, dar în cele din urmă 
Haitele ar fi fost marii beneficiari. Cioplitoarea-în-lemn înțelegea clar 
lipsurile rasei ei de haite. Vechimea arhivelor Stiletelor depășea zece 
mii de ani. În ciuda faptului că istoria lor era atât de bine 
documentată, ei fuseseră prizonierii unor civilizații nu mult mai 


avansate decât cea actuală. Era o rasă cu inteligență ascuțită, însă 
avea un singur și copleșitor dezavantaj: membrii ei nu puteau 
coopera din apropiere fără a-și pierde inteligența respectivă. 
Civilizaţiile le erau alcătuite din minţi izolate, introvertiți siliți, care 
nu puteau progresa niciodată dincolo de anumite limite. 
Înflăcărarea Pelerinului, a lui Pedantus și a celorlalți pentru 
contactul uman era o dovadă în privinţa asta. În cele din urmă, putem 
scoate Stiletele din fundătura aceasta. 


Amdi și Jefri chicoteau despre ceva, cu Haita trimițând alergători 
departe, aproape până la limita conștiinței. În ultimele săptămâni, 
Ravna ajunsese să înțeleagă că acțiunile dezordonate erau firești 
pentru Amdi, că inițialele lui reacții lente fuseseră cauzate de șocul 
aflării adevărului despre Otel. Cât de... pervers — sau cât de 
minunat? — ...ca un monstru ca Otel putea fi obiectul unei asemenea 
iubiri. 


-Tu te uiţi în toate direcţiile, strigă Jefri, zi-mi și mie unde să mă uit! 
Tăcere. Apoi din nou glasul lui Jefri: 

— Acolo! 

-Ce faci? întrebă Johanna cu beligeranţa specifică surorilor. 


-Mă uit după meteori, răspunse unul dintre cei doi. Da, mă uit în 
toate direcțiile și-l împung pe Jefri — acolo!-— unde să se uite când 
apare vreunul. 


Ravna nu vedea nimic, totuși băiatul se răsucise brusc la semnalul 
prietenului său. 


- Grozav! se auzi vocea lui Jefri. Ala era la patruzeci de kilometri 
altitudine, viteza... 


Pentru o secundă, glasul celor doi murmură ininteligibil. In ciuda 
paralaxei mari a vederii haitei, cum puteau ști la ce altitudine 
fusese? 


Ravna se lăsă pe spate în scobitura din mușchiul ca o plasă. 
Localnicii îi croiseră o pufoaică bună; abia dacă simţea răceala 
solului. Deasupra zărea stelele. Era momentul să se gândească, să se 


liniștească un pic înaintea evenimentului ce avea să înceapă a doua 
zi. Cloșcă pentru peste o sută cincizeci de puști... și eu mă credeam 
bibliotecară. 


Acasă îi plăcea să privească cerul noptii; dintr-o singură privire 
putea zări celelalte stele ale lui Sjandra Kei, uneori și celelalte 
planete. Toate locurile căminului ei fuseseră vizibile pe cer. Pentru o 
clipă, răcoarea nopții părea parte dintr-o iarnă care n-avea să se mai 
termine vreodată. Lynne, rudele ei și Sjandra Kei... Toată viața ei 
până acum trei ani... Totul pierise. Nu te mai gândi la asta! Undeva 
pe-acolo erau rămășițele flotei Aniara și tot ce mai rămăsese din 
poporul ei. Kjet Svensndot... Tirolle și Glimfrelle... Ea îi cunoscuse 
numai pentru câteva ore, dar erau de la Sjandra Kei... și salvaseră 
mai mult decât și-ar fi putut închipui vreodată. Ei aveau să dăinuie. 
Securitatea Comercială SjK avusese statoreactoare în flota sa. Aveau 
să găsească o planetă, nu aici, ci mai aproape de locul unde se 
dăduse bătălia. 


Femeia dădu capul pe spate și examină bolta. Unde? Poate că nici 
măcar nu era deasupra orizontului. De aici discul galactic se vedea 
sub forma unei străluciri care suia pe cer perpendicular pe ecliptică. 
Nu-ţi puteai da seama de adevărata sa formă sau de poziția exactă în 
galaxie; tabloul general se pierdea în fața splendorilor mai apropiate, 
ghemurile strălucitoare de roiuri deschise, nestemate înghețate pe 
fundalul mai palid. Însă jos lângă orizontul sudic, departe de 
galaxie, existau doi nori bălțați de lumină. Norii lui Magellan! Brusc, 
toate piesele își ocupară locul corect și universul de deasupra nu mai 
fu complet necunoscut. Flota Aniara trebuia să fie... 


- Mă... mă-ntreb dacă de aici putem vedea Domeniul Straumli, 
spuse Johanna. 


Vreme de peste un an, trebuise să joace rolul adultului. De mâine, 
rolul acela urma să fie veșnic. Insă acum glasul ei era visător, 
copilăros. 


Ravna deschise gura, pregătindu-se să spună că era cu totul 
improbabil. 


-Poate că putem, poate că putem... 


Vorbise Amdi. Haita se adunase înapoi, ghemuindu-se confortabil 
printre oameni. Căldura era bine-venită. 


- Am citit în Dataset despre unde sunt toate și încerc să le potrivesc 
cu ce vedem acum. 


O pereche de nasuri se conturară pentru un moment pe firmament, 
aidoma unui om care flutură din braţe încântat spre cer. 


-Corpurile cele mai luminoase pe care le vedem sunt chestii locale. 
Nu reprezintă jaloane de calitate. 


Indică două roiuri deschise, afirmând că s-ar potrivi cu ce găsise el 
în Dataset. Amdi observase și el galaxiile magellanice și dedusese 
mai multe decât Ravna. 


— Așa că, oricum, Domeniul Straumli era — (era! ai zis-o, puștiule!) — în 
Exteriorul Superior, dar aproape de discul galactic. Vedeți pătratul 
acela mare de stele? 

Nasurile împunseră. 

- Noi îl numim Marele Pătrat. Dacă mergeţi către stânga din colțul 
lui superior stâng și mergeţi șase mii de ani-lumină, veţi ajunge la 
Domeniul Straumli. 

Jefri se sculă în genunchi și privi în tăcere. După aceea întrebă: 


-Dar dacă-i atât de departe, putem vedea ceva? 


-Stelele Straumli nu pot fi văzute, însă la numai patruzeci de ani- 
lumină de Straum există o gigantă alb-albastră... 


- Da, murmură Johanna. Storlys. Era atât de strălucitoare, încât 
proiecta umbre noaptea. 


- Aceea este a patra stea strălucitoare, pornind din colţ; aproape că 
sunt dispuse pe aceeași linie. Eu o pot vedea, așa că știu c-o puteți 
vedea și voi. 


Johanna și Jefri păstrară tăcerea, mulțumindu-se să privească 
regiunea aceea a bolţii. Buzele Ravnei se strânseră de furie. Aceștia 


erau copii buni, care trecuseră prin iad. lar părinţii lor luptaseră să 
prevină iadul acela; scăpaseră de Molimă, luând cu ei mijlocul cu 
care putea fi distrusă. Dar... câte milioane de rase trăiseră în 
Exterior, testaseră Transcendentul și făcuseră târguri cu demonii? 
Câte altele se autodistruseseră acolo? Însă asta nu fusese îndeajuns 
pentru Domeniul Straumli. Ei trecuseră în Transcendent și 
deșteptaseră Ceva ce putea cuceri o galaxie. 


-Crezi c-a mai rămas cineva acolo? spuse Jefri. Crezi că noi suntem 
tot ce-a mai rămas? 


Sora lui îl cuprinse cu brațul. 


- Poate... poate nu Domeniul Straumli. Totuși restul universului — 
privește, este încă acolo. Râse slab: Tata și mama, Ravna și Pham. Ei 
au oprit Molima. 


Flutură un braţ către cer și adăugă: 
-Fi l-au salvat în cea mai mare parte. 


- Da, zise Ravna. Suntem salvați și în siguranţă, Jefri. Pentru a o lua 
de la început. 


Și, în limitele sale, confortul acela era probabil adevărat. Sondele 
zonale ale navei continuau să funcționeze. Bineînțeles, un singur 
punct de măsură este inutil pentru zonografia precisă, dar femeia 
putea spune că se aflau adânc în noul volum de Lentoare, acela care 
fusese creat de Răzbunarea lui Pham. Și — lucru mult mai 
important- E-II nu detecta variații în intensitatea zonală. Vibraţia 
continuă din lunile anterioare dispăruse. Acest statut nou dădea 
impresia de soliditate masivă ce putea fi afectată numai de trecerea 
erelor. 


La cincizeci de grade în lungul fluviului galactic se găsea altă 
regiune remarcabilă de cer. Ravna n-o arătă copiilor, totuși ceea ce 
era interesant acolo se găsea mult mai aproape, la mai puțin de 
treizeci de ani-lumină depărtare: flota Molimei. Insecte captive în 
chihlimbar. La ratele normale de salturi pentru Exteriorul Inferior, 
ea se aflase la numai câteva ore când Pham crease Marele Talaz. Și 
acum?... Dacă ar fi fost lughere-de-fund, nave cu statoreactoare, ar fi 


putut străbate distanţa în mai puţin de cincizeci de ani. Însă flota 
Aniara se sacrificase și urmase sfatul teostricțiunii lui Pham. Și deși 
n-o știuse, distrusese flota Molimei. Printre navele care se apropiau 
nu exista niciuna potrivită pentru Zona Lentă. Poate că aveau unele 
capacități intrasistem — mii de kilometri pe secundă. Dar nu și aici, 
nu Aici Jos, unde noile construcţii nu se realizau prin fluturarea unei 
baghete magice. Forța de exterminare a Molimei avea să ajungă la 
planeta Stiletelor peste... mii de ani. Timp suficient. 


Ravna se rezemă cu spatele de unul dintre umerii lui Amdi și acesta 
se cuibări confortabil în jurul gâtului ei. Puii crescuseră în ultimele 
două zile; se părea că Otel le dăduse o medicaţie care le împiedica 
dezvoltarea. Privirea ei se pierdu în beznă și luminițe; departe, și 
mai departe, așa se înălțau Zonele deasupra ei. Și unde erau 
granițele acum? Cât de incredibilă fusese Răzbunarea lui Pham! 
Poate c-ar fi trebuit să-i spună Răzbunarea Bătrânului. Dar nu, era 
mai mult chiar decât aceea. „Bătrânul“ era doar o victimă recentă a 
Molimei. Bătrânul nu fusese decât un fel de moașă pentru această 
răzbunare. Cauza primară trebuia să fi fost la fel de veche ca și 
Molima originală, și mai puternică decât Puterile. 


Indiferent însă ce anume îl stârnise, Talazul cauzase mai mult decât 
o răzbunare. Ravna studiase măsurătoarea intensității zonale 
realizată de navă. Putea fi doar o estimare, totuși ea știa că erau 
captivi la o adâncime situată între o mie și treizeci de mii de ani- 
lumină în noua Lentoare. Doar Puterile știau cât de departe 
împinsese Talazul Lentoarea... Și poate că până și unele Puteri 
fuseseră distruse de el. Era ca o imagine de Armaghedon planetar — 
genul de evenimente care dădeau coșmaruri civilizațiilor primitive —, 
însă amplificat la scară galactică. O halcă uriașă din Calea Lactee 
fusese înghițită de Lentoare într-o singură după-amiază. Nu numai 
flota Molimei era precum insectele prinse în chihlimbar. Practic 
întreaga boltă cerească — cu excepția Norilor lui Magellan, abia 
vizibili și foarte îndepărtați — putea să fie un mormânt al Lentorii. 
Mulţi trebuiau să fie încă vii acolo, dar câte milioane de nave 
rămăseseră captive între stele? Câte sisteme automate încetaseră să 
mai funcționeze, ucigând civilizațiile care depindeau de ele? 
Firmamentul era cu adevărat tăcut. Din unele puncte de vedere, 
Răzbunarea era ceva mai teribil decât Molima însăși. 


Și ce putea spune despre Molimă — nu flota care urmărise E-II, ci 
Molima în sine? Ea era o creatură a Vârfului și Transcendentului. La 
o distanță uriașă, acoperea mare parte din cerul pe care-l puteau 
vedea în noaptea asta. Era posibil ca Răzbunarea lui Pham s-o fi 
colapsat realmente? Așa ar fi trebuit să fie, pentru ca toate sacrificiile 
să fi avut vreun rost. Un talaz atât de gigantic, încât împinsese 
Lentoarea în sus mii de ani-lumină, prin Exteriorul Inferior și 
Exteriorul Median, pe lângă civilizațiile mărețe de la Vârf... și în 
Transcendent. Nu-i de mirare că era atât de doritoare să ne oprească. O 
Putere imersată în Lentoare n-ar mai fi o Putere, ar fi mai degrabă o 
entitate vie și nimic mai mult. Dacă, dacă, dacă... Dacă Talazul lui 
Pham putea sui atât de mult. 


Iar asta este ceva ce nu voi ști niciodată. 

Text mesaj: 


Tot nu am restabilit contactul cu niciun sit 
de rețea aflat în sensul de rotaţie al 
galaxiei față de mine. Se pare că sunt pe 
muchia unei catastrofe. 


Dacă receptaţți acest ping, vă rog, răspundeţi! 
Sunt în pericol? 


Pentru informarea voastră, nu am dificultăţi 
în a contacta situri aflate spre sensul invers 
de rotație. Înţeleg că se desfăşoară un efort 
susținut pentru a reexpedia mesajele pe calea 
mai lungă, în jurul galaxiei. Cel puțin asta 
ne-ar oferi o idee despre dimensiunile 
pierderii. Deocamdată nu s-a receptat nimic - 
deloc surprinzător, bănuiesc, ţinând seama de 
numărul mare de hopuri şi de cheltuieli. 


Între timp, expediez ping-uri ca acesta. 
Trebuie să vă spun că în acest scop cheltuiesc 
resurse enorme, dar este foarte important. Am 
emis direct spre toate siturile din butuc care 
sunt în raza mea în sensul de rotaţie al 
galaxiei. Niciun răspuns. 


Mai îngrijorător: am încercat să expediez 
„peste pol", adică utilizând situri cunoscute 
din Transcendent care sunt mai presus de 
catastrofă. În mod normal, cele mai multe 
dintre ele nu ar răspunde, deoarece Puterile 
sunt ceea ce sunt. Nu am primit însă niciun 
răspuns. Acolo este o tăcere ca în Adâncuri. 
Se pare că a fost înghițită chiar o porțiune 
din Transcendent. 


Repet: dacă receptați acest mesaj, vă rog, 
răspundeţi! 

